
Būna, kad knygos pavadinimas atsiranda anksčiau nei pati 
knyga. Kai skaičiau: „Yra metas gimti ir metas mirti, metas sėti ir metas 
pjauti ,- tie žodžiai dar turėjo skeptiškumo neatskiestą galią. Jaunas bu- 
vau. Gyvenau tada anglų kalbos aplinkoje, skaičiau tai angliškai, tačiau 
esmė ne kalba. Ekleziastas rašė hebrajiškai, kai anglų kalbos dar net ne- 
buvo. Įstrigo man tada tūkstantmečių patikrinta, poetine kalba išreikšta 
mintis, kad viskas turi laiko tėkmės nustatytą prasmę - kai pasėjama, 
neišvengiamai ateina pjūties metas. 

Vėliau domėjausi Lietuvos istorija. Ypač sudomino klausimas, kaip ir 
kodėl aštuonioliktame amžiuje sugriuvo ne tik didelė, bet ir tais laikais 
pažangi, bajorų teisėmis besididžiuojanti „Abiejų Tautų Respublika“. 
Nemažai skaičiau ta tema. Apie Šiaurės karą aštuoniolikto šimtmečio 
pradžioje siautėjusį ir Lietuvos žemėse, apie magnatų savivalę, bajorų sa- 
vanaudiškumą, seimelių anarchiją ir karališkųjų rinkimų papirkinėjimą. 
Tuos laikus priartino ne tik istorikų knygos, bet ir to laikotarpio žmonių 
atsiminimai, seimelių raštvedžių pranešimai. 

Po to turėjau progos pabūti okupuotoje Lietuvoje. Atsimenu, kaip, ap- 
žvelgęs Kauno pilies griuvėsius, apėjau netoliese stovinčią Šv. Jurgio baž- 
nyčią. Tuo metu, kaip ir daugumoje kitų sovietinės Lietuvos bažnyčių, ten 
buvo sandėlis. Langai išdaužyti, stogas prakiuręs, lietaus nutekamuosiuo- 
se grioveliuose augo beržiukai. Į vidų patekt negalėjau. Iš skaitytų atsimi- 
nimų žinojau, jog čia kartais būdavo rengiami Kauno pavieto seimeliai. 


Bandžiau įsivaizduoti, kaip tai galėjo vykti. Pamažu susiklostė knygos 
intriga, kurios leitmotyvas buvo toks - savanaudiškumo sėjamas blogis 
pasibaigia pjūtimi. 

Daugelio istorinių romanų centre būna kokia nors istorinė asmenybė. 
Tuo kritišku Žečpospolitos laikotarpiu tokios asmenybės neradau, tad 
bandžiau laikotarpį atvaizduoti iš viduriniosios bajorijos žvelgos taško. 
Istoriniams įvykiams aprašyti neišvengiamai reikėjo ir aukštųjų magnatų 
sluoksnio, o kaipo romano intrigos spyruoklę įvedžiau pačios žemiausios 
klasės atstovą. Kiek šis romanas „istorinis? Knygoje veikiantys magna- 
tai — Čartoriskiai, Radvilos, Potockiai ir kiti, bei įvykiai, kuriuose jie 
dalyvauja, daugiausia istoriniai. Viduriniojo sluoksnio bajorų tipažas 
paimtas iš tų laikų atsiminimų, seimelių aplinka remiasi to laikotarpio 
dailininko J. Norblino eskizais, o pagrindinis veikėjas Marius, supranta- 
ma, - mano vaizduotės kūrinys. 

Pabrėžus romano genezei svarbų biblinį „pjūties“ įvaizdį, reikia paaiš- 
kinti, kodėl pirmoji knygos laida išėjo „Šienapjūtės“ pavadinimu. Atsaky- 
mas paprastas. J. Skvirecko verstos Ekleziasto frazės pavadinimui tada 
netiko, o geresnio lietuvių kalba tuo metu nesugalvojau. Prie šio klausimo 
teko grįžti, kai knygą išleisti panoro latviai. Tada supratau, kad tikslesnis 
„a time to reap“ vertimas yra „pjūties metas“. Latvių kalba romanas tapo 
„Plaujas laiks“. Šiuo pavadinimu išeina ir antroji jo laida lietuviškai. 


KAZYS ALMENAS 


I DALIS 


Pavasaris 


I SKYRIUS 


Lankos 


Skaudvilės lankomis jos vadinamos. Išplaukianti iš tam- 
sių Raudonės pelkių Kamoja supa jas didžiuliu švelniu vingiu, per 
patį jų vidurį teka gyvačiuke rangydamasi šalta, šaltiniuota Šlyna. 
Lygios kaip stalas plyti lankos, it jūra banguoja sodri, vešliai žalia ir 
sultinga žolė. 

Gražios lankos kaip reta. 

Į vakarus, dešinėje Kamojos pusėje, kyla smiltingos, beržų ir 
ąžuolų giraitėm apaugusios kalvos; į šiaurę, nuo lankų atkirsta dulki- 
no kelio ruožo, dunkso tamsi Raudonės giria. Kelio juosta tarytum 
baidosi to girių tamsumo, ir jei sodrus lankų žalumas jai leistų, ro- 
dos, ji suktų kuo toliau nuo Raudonės. Apjuosęs lankas, kelias pri- 
artėja prie Kamojos vagos, ir toliau jau abu, lyg iš anksto atspėdami 
vienas kito vingius, skuba tolyn į rytus, kur jų laukia iš liepų žalumo 
išsikišęs Vieverių miestelio bažnyčios bokštas. 

Kamoja, kelias ir tarp jų plačios, smaragdiniu žalumu siūbuojan- 
čios Skaudvilės lankos. 

Tik pačiais lietingiausiais metais lankos permirkdavo, ir tada sun- 
koka būdavo į jas šieno vežimais įvažiuoti; prisieidavo nešte išneš- 
ti visada vešliai sužėlusį Skaudvilės šieną. Bet tam labai jau lietingų 
metų reikėjo, tokių kaip 1728-ieji. Visais kitais metais šienauti Skau- 
dvilę turėjo būti vienas malonumas. Žolė kaip mūras, jokio kurmia- 
kupsčio, jokio akmens, užsimok iš peties ir pats tik stebėkis savo 

pradalgės platumu. O jei pradalgę išrėžęs pavaliuot norėtum, tavo 
balsas nuplauktų toli per lygų Skaudvilės plotį ir tamsioji Raudonė 
grąžintų ryškų aidą. 

Bet nevaliuodavo per šienapjūtę Raudonės, Selionių ar Šateikių 
kaimo baudžiauninkai Skaudvilės lankose. Ir ne užtat, kad šieną ne 
sau pjaudavo. Toks šienas kaip Skaudvilės skirtas Selionių ir Salapa- 
raugės dvarų drigantams, o ne baudžiauninko jaučiams. Suprato šitai 
baudžiauninkai. Per geras toks šienas baudžiauninko gyvuliui. Bėda 
buvo ne ta. Kaipgi užplėši visa gerkle „Valiooo, dalgeliii ...“, kai iš visų 
pusių tave spaudžia raita sargyba? Kai po dešinei, netoli Raudonės gi- 
rios, spingso Salaparaugės dvaro gaujos ugnys, o po kairei, kur Kamo- 
ja maždaug baigia savo vingį, dega Selionių dvaro žmonių laužai... 

Dvaras kairėj, dvaras dešinėj. Abu, rodos, po pusę svieto pasigrobę, 
ir abiem negana... Skaudvilės lankos plačios, kaip jūra plaukia žolė, 
visi galėtų pasidalinti ir dar atliktų, bet nepasidalino ir nepasidalins 
Dabulskiai su Giedraičiais... Ne iš gero kūreno viena nuo kitos kuo 
toliau atsiskyrusios tų dvarų sargybos, ne dykai raita šlėkta saugojo til- 
telius per Šlyną dienom ir šieno kūgius naktim. Neretą naktį užsilieps- 
nodavo tie šieno kūgiai, pirma vienoje Skaudvilės lankų pusėje, paskui 
būtinai ir kitoje... Neretą dieną tos dvi gaujos šobliuotos raitos šlėk- 
tos ir pasigrumdavo tarpusavy... Nekokie pyragai baudžiauninkui ir 
šiaip dvaro pievas šienauti, o kai dar nežinai, katram dvarui tos pievos 
priklauso, tai jau visai prasti reikalai. Nuklysi per toli vienon pusėn - iš 
ten tau klius, nenueisi tiek toli, kiek liepia, - kiti bizūnais švaistysis... 

Kam kam jau, tik ne linksmam valiavimui tiko šienapjūtė Skaudvi- 
lės lankose!.. 


Prasidėjo tai su mirtim. Mirtim Sidabravos kaimo. 
Gražus buvo kaimas, kaip atmena senieji. Bažnyčią buvo bebaigią 
statyti su bokštu, aukštesniu net už tą tolumoje baltuojantį Vieverių 

bažnyčios bokštą. Žemė gera plačioje Kamojos kilpoje. Dabar ten 
žolė vešliai dera, tada derėjo rugiai... Sako, niekur apylinkėj tokių 
rugių nebūdavę. Pasiturimai gyvenę tada Sidabravoj. Trobesius gerai 
užlaikę, javo ir gyvulio nestokoję. Svetingi, pasakoja, buvę žmonės... 

Deja, atėjo laikai, svetingiems netikę. Anksčiau, būdavo, karai atū- 
žia ir praūžia, ir vėl ramu. Bet ne tas pastarasis. Nuplieskė jis dangų 
gaisrų pašvaistėm dar 1702-aisiais ir apkrėtė visą Lietuvos žemelę. Pa- 
tiko tam karui čia, įleido jisai šaknis ir ėmė žmones terioti. Švedai ėjo, 
rusai, saviškiai, paskui vėl švedai... Nekiek žmonės juos teskyrė: visi 
gviešėsi to paties — išplėšti, kiek išplėšt buvo įmanoma... Sidabravo 
kaimas stovėjo prie pat vieškelio. Plačių ir lygių kaip stalas laukų pa- 
kraštyje. Neaplenksi jo ir norėdamas. Jokia praslenkanti kariuomenė 
jo ir neaplenkdavo. Plėšė, kol plėšt buvo ko; kai nieko nebeliko, karei- 
viai įniko degint ir žudyti. Žmonės išbėgiojo - nebuvo ką ir besergėt. 
Tuos, kurie grįžo po karo, nusinešė maras. 

Įgriuvo apdegusios bažnyčios stogas, vėjas išblaškė supleškėjusių 
trobų pelenus, ir iš Sidabravos teliko atminimas ir plačios lankos, ku- 
rias žmonės Skaudvilės lankom praminė. 

Kurį laiką po 1711-aisiais užėjusio badmečio niekam jos ir nerūpėjo. 
Savo laukų dvarai nenušienaudavo, kur jau ten svetimus. Pasišienau- 
davo pačiais Skaudvilės pakraščiais Raudonės ar Šateikių baudžiau- 
ninkai ir neleido plyniem dirvonam krūmais užželti. Bet neilgai taip 
klojosi. Atkuto dvarai ir pasiglemžė viską, suspaudė baudžiauninką 
dar stipriau kaip prieš karą... Nepaliko jie žmonėms ir Skaudvilės 
lankų. Tikvisa bėda, kad ir dvarai jų pasidalinti neįstengė. Ne tas žodis 
„neįstengė“, nes nesistengė išvis. Anaiptol, ir Giedraičiai, ir Dabulskiai 
viena mintim tegyveno: užgrobti viską, kiek tik akys užmato, arba jau 
bent mažų mažiausiai neleisti, kad kitas kokios naudos gautų. 

Nemuno vandens, paties oro tos dvi giminės nebūtų pasidalinusios, 
ką jau ten kalbėti apie lygiąsias Skaudvilės lankas, kurios plytėjo kaip 
tik tarp dviejų dvarų žemių. Taip ir šienaudavo tas lankas nepasidalinę. 
Visa Vieverių apylinkė tiesiog sulaikydavo kvapą šienapjūtei artėjant. 

Visi ir baugindamies, ir smalsaudami laukdavo - kas gi bus šiemet? 
Kaip vyks tą audrą pergyventi? Kam klius, kam neklius šį kartą? 

O dėdavos maždaug taip. 

Dar kelios savaitės prieš Šv. Joną Giedraitis su Dabulskiu kiekvie- 
nas stengėsi susitraukt į savo dvarus kuo daugiau smulkiosios apylin- 
kių šlėktos. Žadėdavo jiems vaišių ir pinigų, apiberdavo pažadais ir 
grasinimais. Bet koks kelias, kuris į tikslą vedė, buvo jiems lygiai tin- 
kamas. Po trisdešimt ir su kaupu vyrų surinkdavo kiekvienas. Tuoj po 
Šv. Jono tie ginkluoti, degtine padrąsinti pulkai išlydėdavo suvarytus 
baudžiauninkus į Skaudvilės lankas. Dabulskis iš pietų pusės, Gie- 
draitis iš šiaurės. Na ir pjaudavo šieną! Kiek nupjaudavo, kiek arkliais 
ištrypdavo, kiek dūmais paleisdavo - kas čia supaisys! Kiekvienas 
stengėsi kuo didesnį plotą pats nuniokot, kuo mažesnį kitam palikt. 
Diena iš dienos tos dvi pjovėjų ir palydovų kariaunos artėdavo viena 
prie kitos, ir juos skiriantis žolės tarpas mažėdavo. Grasinimai, keiks- 
mai, pasityčiojimai skambėdavo tada Skaudvilės lankose. Naktį paski- 
ri išsišokėliai kėsindavosi padegti kitos pusės šieną, pabaidyti arklius. 
Pasitaikydavo ir susirėmimų, kartais vienas kitas užmuštas; beveik 
kasmet būdavo sužeistų. Visai susiaurėjusį tarpinį ruožą ištrypdavo 
abiejų pusių raitieji, kad tik žolė neatitektų kitam. Baudžiauninkai 
tada atsitraukdavo kiek galėdami toliau. Ištisą savaitę sunkiai triūsę, 
jie būdavo per daug nuilsę, kad piktintųsi, matydami, kaip naikinama 
žalioji pono Dievo dovana, kuri jų gyvuliams taip praverstų. 

Dažniausiai tuo šienapjūtė ir baigdavosi. 

Nugirgždėdavo paskutiniai vežimai iš Skaudvilės lankų Salapa- 
raugės ir Selionių dvarų link ir kartu su kvapniu, ilgų smilgų, tik stai- 
niniams arkliams šerti skirtu šienu įveždavo į dvarus kaupiną naštą 
neapykantos ir pykčio. Neapykantos, kuri buvo tiek pat sena kaip 
dunksanti Raudonės giria ir sulapodavo kasmet iš naujo kaip Skau- 
dvilės lankų žolė. Neapykantos, kuri buvo per didelė, kad sutilptų 
plačiose Skaudvilės lankose, kuri siekė ir Vieverių miestelį, ir Kauno 
pavieto seimelius, ir žemės bei pilies teismus. Visur, visada, kur tik 

įmanydami Giedraičiai ir Dabulskiai stengėsi pakenkt vieni kitiems. 
Skaudvilės lankos išsiskyrė tik tuo, kad jų šienavimas buvo virtęs lyg 
kokiu apeiginiu abiejų pusių jėgos palyginimu. 

Iš to, kaip praeidavo šienavimas, visa apylinkė ir spręsdavo, kas 
turi viršų tais metais - Dabulskis ar Giedraitis. Dažniausiai jėgos gana 
lygiai pasiskirstydavo, bet štai praėjusiais, 1734 metais nutiko tai, ko 
visa Vieverių apylinkė bijojo. Vienas iš jų gavo persvarą. Keistoka tik, 
kad toji persvara atiteko Dabulskiui. Dažnas buvo linkęs manyti, jog 
galop laimės Giedraitis, nes sumanumo ir ypač energijos Giedraitis 
turėjo su kaupu daugiau už Dabulskį. Na, bet Dabulskis turėjo dau- 
giau dukterų... Moterys smarkiai gali palenkti tą negailestingą likimo 
tėkmę... Kadaise, prieš šimtmečius, juk ne Jadvyga važiavo į Vilnių, o 
Jogaila į Krokuvą, ir dideli iš to pasidarė dalykai. 


Duktė, taip nulėmusi 1734 metų įvykius, vadinosi Kristina. Ji buvo 
vidurinė iš trijų Dabulskio dukterų. Buvo septyniolikos metų, turė- 
jo kiškio lūpą ir gal dėl to kukloką šypsnį. Apskritai ji buvo - ir ne 
be priežasties - kukli mergaitė, nepasižyminti nei grožiu, nei protu. 
Vienintelis ir, žinoma, labai svarbus jos privalumas - kad ji buvo Da- 
bulskytė. Ji vertino tai pati, gerbė savo tėvą ir bijojosi jo, todėl nė kiek 
neprieštaraudama sutiko eiti už daug senesnio vyro, kurį tėvas jai tą 
pavasarį staiga parinko. Neužtenka vien turėti dukterų, reikia, kad jos 
būtų paklusnios. | 

Ne vien moteris, bet ir mirtis gali istorijos tėkmę pasukti netikėtais 
vingiais. Mirtis, 1734-iesiems vos prasidėjus, pakirto Mikalojų Salau- 
tą. Nesenas jis buvo dar vyras, vos penkiasdešimtuosius kliudė, bet 
gerdavo tai visada už tris. Be to, nešiojo kartečės kulką kairiame pety- 
je, dėl to prastai valdė kairę ranką. Nekoks iš tokio vyro išėjo Kauno 
pavieto karuža, bet, antra vertus, tą aukštą vietą dėl savo silpnybių jis 
ir įgijo. Geresnių kandidatų netrūko, nors rieškučiom semk, bet vis 

jie buvo nepriimtini čia vienai, čia kitai susiskaldžiusio Kauno pavie- 
to partijai. Ką galėjo remti Dabulskis, prieš tą piestu šokosi Giedraitis 
su savo šalininkais. Pagaliau, lyg ant juoko, buvo iškeltas Salautas. Jau 
vien jo pamėlusi nosis rodė, kad naudos iš jo niekam nebus. Kaip tik 
dėlei to jis ir buvo patvirtintas. 

Atsėdėjo Salautas septynerius metus savo vietoj, niekam nei pikto, 
nei gero nedarydamas, tik stiklelį ganydamas ir nuolat kulka kairiame 
petyje besiskųsdamas, ir štai, deja, pasimirė, tik trim dienom praslin- 
kus po Naujųjų metų. 

Kandidatų į tą vietą tuoj pasipylė kaip iš gausybės rago. 

Dabulskių pusė iškėlė vyriausios dukters Liucijos vyrą Aldaryką 
Stoberskį. 

Giedraičio kandidatu buvo jo svainis Jokūbas Darvainis. 

Nesikirtus šoblėm nei viena, nei kita kandidatūra neturėjo nė men- 
kiausios vilties pasiekti tikslą, kaip, beje, ir kiti etmono arba kanclerio 
šalininkų remiami kandidatai. Ir tada nutiko stebėtinas dalykas. Se- 
nasis Dabulskis pirmas nusileido. Jis atsiėmė žento kandidatūrą ir jo 
vieton pasiūlė smulkų bajorą, Giedraičio kaimyną Kiežgailą. Niekad 
lig tolei Giedraitis Kiežgailos kaimynyste nesididžiuodavo. Buvo tai 
neaukštas, rudas karštakošis bajorėlis, kuris dažniausiai palaikydavo 
Giedraičio pusę vien dėlei tos priežasties, kad, didelio dvaro kaimy- 
nystėje gyvenant, buvo tiesiog pavojinga kitaip daryti. Giedraitis kiek 
nustebo, bet, žinoma, sutiko. Sutiko ir kiti Kauno pavieto svarbieji 
dvarininkai, o smulkioji šlėkta, kaip visada būdavo, pasekė įkandin. 
Kiežgaila tapo Kauno pavieto karuža, taigi gan svarbiu vyru. 

Virtinė Giedraičių pasisekimų tuo nesibaigė. Kauno pavieto sei- 
melis, irgi be Dabulskio protestavimo, išrinko Giedraitį vienu iš at- 
stovų į didįjį seimą, kuris tą pavasarį turėjo vykti Gardine. Nauda iš 
to atstovavimo buvo maža, vien laiko ir lėšų švaistymas, bet siejos su 
tuo ir garbė. Negirdėtas gal įvykis Lietuvos bajorijos istorijoje, kad ji 
būtų kokios, tegu ir labai miglotos, garbės atsisakiusi. Neatsisakė jos 
ir jo mylista Mikalojus Augustas Giedraitis. 

Giedraitis priėmė šiuos pasisekimus kaipo įrodymą savo stiprėjan- 
čios galios Vieveriuose ir, palikęs šienapjūtės ruošas svainio Darvai- 
nio rankose, išskubėjo į Gardiną. Vos tik ant suplūkto Kauno vieškelio 
nusėdo jo karietos sukeltos dulkės, tuoj Vieverių bažnyčioje buvo 
paskelbti pirmi tikrai neeilinių sutuoktuvių užsakai: naujojo karužos 
Adomo Kiežgailos ir jos mylistos panelės Kristinos Dabulskytės. 

Tokiam sambrūzdy vos buvo pastebėta ir kita labai gudri aplinky- 
bė: vestuvės buvo paskirtos tik dieną prieš Šv. Joną. | 

Jei būtų Vieveriuose buvęs Giedraitis?.. Kas žino, gal tas kunku- 
liuojantis energijos verpetas ir būtų ką nors įstengęs padaryti. Bent 
jau pristabdęs gal būtų įvykių eigą... Bet Giedraitis buvo Gardine ir 
lyg tyčia užtruko ten visom trim savaitėm ilgiau, nei buvo manyta. Tai 
galutinai nusvėrė svarstykles Dabulskių pusėn. 

Vieveriuose pasilikęs svainis Darvainis tol deramai neįvertino įvy- 
kių grėsmingumo, kol nepradėjo verbuoti šalininkų artėjančiai šiena- 
pjūtei. Pasirodė, jog net metų metus Giedraičiui pavaldūs bajorėliai šį 
kartą turėjo kitokių planų - taisėsi vykti į naujojo karužos vestuves, 
kurios per keistą sutapimą buvo keliamos Selionių dvare. 

Prieš Šv. Joną Darvainis tesurinko nepilną dešimtį vyrų. O į Selionių 
dvarą, be visos Vieverių vėliavos, suplaukė dar bent šimtas smulkios 
apylinkių šlėktos. Šaunios buvo vestuvės, iškilmių ir vaišių prašmatnu- 
mu Dabulskis kaip ir neturėjo sau lygių Kauno paviete, o kai vestuvių 
puota jau buvo nuputojus, rodės kažkaip savaime aišku, kad beveik visi 
susirinkusieji ir toliau lieka pas Dabulskį. Atseit padėti jam apsaugot 
šienaujančius valstiečius. Ši žinia ir neskelbiama žaibo greitumu ap- 
skriejo visą Vieverių apylinkę, ir visi iš jos sėmėsi atitinkamą pamoką. 

Darvainis pernelyg aštriu protu nepasižymėjo, bet drąsos jam ti- 
krai nestigo. Po Šv. Jono jis su ginkluotais dvariškiais ir dar keliais 
nenubyrėjusiais apylinkės šlėktelėm, viso labo dvylika vyrų, patraukė 
Skaudvilės link. Raudonės kaimo baudžiauninkus varu varyti reikėjo, 
nes juos jau buvo įbauginę gandai, esą kas tik bandys įžengti į Skau- 
dvilės lankas, tuos Dabulskio vyrai į miltus sumals. 

Dėkui Dievui, ligi to nepriėjo, ir tai per sveiką daugumos protą, 
arba, sulig teisybės, per sveiką baimę, kurią jautė ta saujelė Darvai- 
nio surinktų vyrų. Kai jie nujojo ir pamatė palei visą Skaudvilės lankų 
kraštą nusidriekusius Dabulskio pulkus, atsisakė toliau joti. Ką gi ga- 
lėjo padaryti dvylika vyrų prieš dešimt kartų didesnį pulką?! Raudo- 
nės baudžiauninkai tuojau pakriko ir kūrė, kiek tik kojos nešė, namo. 
Darvainis tiesiog pasiuto iš pykčio, bet tai nieko negelbėjo. Išsirikiavę 
per visas lankas, Selionių dvaro žmonės jau pustė dalgius... 

Atmintinos tai buvo dienos... 

Iš pradžių Dabulskių pusė dar nesuvokė savo laimėjimo ir vis dai- 
rėsi vieškelio link, sergėdama, ar staiga ten nepasirodys Giedraičio 
karieta. Sudžiūvęs į ožio ragą Dabulskio prievaizdas Nariušis iš to 
neramumo net savo nuolat kartojamas lotyniškas patarles primiršo. 
Bet karieta nesirodė, o Dabulskio, Stoberskio ir naujojo žento Kiež- 
gailos baudžiauninkai jau varė pradalges nuo vieno galo iki kito. Se- 
nis Dabulskis iš džiaugsmo vos savam kailyje tvėrė. Išgaravo visas jo 
prietaringumas, nepaisė jis šiaip jau visur jam besivaidenančių blogų 
ženklų. Pusgirtis, įraudęs, apvalainas, švytintis kaip saulė šuoliavo 
jis po plačiąsias lankas ir negailėjo suplaukusiai šlėktai nei midaus, 
nei valgio, o baudžiauninkams, kurie neužtenkamai plačias pradalges 
varė, — paskatinančio bizūno. Žolė siūbavo, šnarėjo ir gulė lygiom ei- 
lėm. Visoj lankų platybėj skambėjo pustomi dalgiai, girgždėjo sunkiai 
prikrautų vežimų ašys, sklido linksmos įkaušusių šlėktų dainuškos. 
Visas didžiulis Skaudvilės derlius keliavo į Dabulskio ir žentų darži- 
nes. Netilpo jis tose daržinėse, kūgiais ir stirtom stovėjo, net Dabuls- 
kio mužikams dalis atiteko. Visi gavo Skaudvilės šieno tais metais, tik 
nei šapo, nei smilgos nekliuvo Salaparaugės ar Darvainių dvarams. 

Laimėjimas buvo visuotinis, ir per pabaigtuvių puotą, kuri ne ką 
tenusileido Kristinos vestuvėms, Dabulskį suėmė noras tą laimėjimą 
dar labiau pabrėžti. Po trankiai sudainuotų tostų jis pareiškė, kad da- 
bartės, nušienavus Selionių dvarui teisėtai priklausančias pievas, rei- 
kėtų iš to suskio Giedraičio pareikalauti nuomos už tai, kad per krūvą 

metų ir jis tas pievas drįsdavo šienauti. Šlėkta, nors jau ir įkaitusi, 
nuščiuvo: mintis iš tiesų buvo netikėta. Tačiau Dabulskis nė nemanė 
nurimti. Šį kartą užmačia buvo jo, jo paties, o ne ūkvedžio Nariušio 
sugalvota, ir jis, girto svaigulio pagautas, buvo pasiryžęs ją žūtbūt va- 
ryti iki galo. 

— Sekvestras! — šaukė jis, pasistiebdamas visu savo mažu augumu 
už gėrimais apkrauto stalo. - Tik antpuolis to dvarioko, tos ten Sala- 
paraugės, čia padės, ponai! Kilmingieji kaimynai mano! Matau, kad 
bajoriška narsa dar neišblėso jūsų širdyse. Mūsų garbingieji tėvai pa- 
tys pasiimdavo, kas jiems priklauso, mylistos!.. Tad į priekį! 

Ne. Narsa nebuvo išblėsus, ypač kad ji buvo dosniai palaistyta Da- 
bulskio vynu ir midum, o ir persvara tokia aiški. Dar užgėrė keletą 
tostų, ir tada beveik visa gauja, palikę tik kelis, kurie buvo per girti ar 
dėjosi tokie esą, sėdo ant arklių ir išdulkėjo Salaparaugės dvaro link. 

Beveik dešimties kilometrų atstumas skiria abu dvaru. Užtekti- 
nai didelis tarpas, kad bejodamas spėtum truputį ir prablaivėti. At- 
sargiajam ūkvedžiui Nariušiui tai nė prablaivėti nereikėjo: jis visur ir 
visada žinodavo saiką. Prieš išjojant Dabulskis buvo toks įsiaudrinęs, 
liepsnojančiais veidais, kad sakyk jam ką nesakęs, bet dabar, keliolika 
minučių pašuoliavus, patį įkarštį buvo išsklaidęs vėlyvo vakaro vėjas. 
Nariušis šaukė prijojęs balne kinkuojančiam ponui, kad negalima pa- 
leisti gaujos plėšti dvaro. 

— Teismas! Teismas gi bus! - stengės perrėkti švilpiantį vėją. - Mes 
laimim. Nesugadinkim! 

Dabulskis siūbavo balne, ir neaišku buvo, pritaria jis ar ne. Šiaip 
jis buvo pratęs klausyti ūkvedžio patarimų, ir tai jam išeidavo į gera. 
Štai ir dukters vedybos su Kiežgaila buvo ne kieno kito, o Nariušio 
sumanytos. 

— Užteks, kad parodysiu tam rapuchai, kas čia ponas, - nuspren- 
dė prablaivėjęs Dabulskis. Tiek daug laimėjus, nebuvo ko po teismus 
tąsytis. Tik nesugalvojo jis, kaip čia tinkamai pažemint Giedraitį, ko- 
lei jie nepasiekė dvaro. Kai visa raita gauja, nusidriekusi beveik kilo- 

metrine vorele, prijojo Salaparaugę, Dabulskiui dingtelėjo antroji tą 
dieną geniali mintis. Irgi visai originali. Nariušis dabar jojo kažkur 
viduryje raitelių kolonos ir net norėdamas nebūtų galėjęs tos minties 
jo mylistai Dabulskiui pašnibždėti. Įsukančius į didelį Salaparaugės 
kiemą vyrus pasitiko įsiutęs sutartinis medžioklinių šunų skalijimas. 
Šiaip visi tarnai spruko į pakampius. Lyg išmiręs ir apleistas atrodė 
dvaras. Tik Giedraičio pasididžiavimas, jo puikūs didžiuliai Karaliau- 
čiaus veislės skalikai, savo garde plėšėsi lojo iki užkimimo. Šaunūs tai 
buvo medžiokliniai šunys, per kelias dienas jojimo tokių nebūtum 
Lietuvoje radęs. Ne veltui didžiavosi jais Giedraitis. 

— Garbingi mylistos! - šaukė savo gudrios minties apšviestas, rau- 
donas ir įkaitęs Dabulskis. - Mes esam garbingi ir drąsūs. Būkime ir 
dosnūs dabar... Ką čia veši iš šito nušiurusio dvaro, kad pas mus daug 
daugiau visokio gero! Pasiimam tik tuos šunis. Tas rapucha Giedraitis 
nelabai turi kuo juos šerti. Kankinasi gyvuliai... 


Ir pasiėmė. 

Sunku buvo patikėt, kad Dabulskio laimėjimas ir Giedraičio paže- 
minimas išeitų toks visuotinis. 

Kai grįžo per ilgai Gardine užtrukęs jo mylista Giedraitis, grąžinti 
pirmykštę pusiausvyrą buvo kaip ir neįmanoma. Atrodė, kad ir pats 
Giedraitis tai suvokė; pasitraukė jis iš viešojo gyvenimo. O anksčiau — 
visą Vieverių apylinkę virpindavo jo stiprus balsas. Ar turgus, ar koks 
susirinkimas, niekur neapsieidavo be jo mylistos Giedraičio; dažniau- 
siai jis ir nulemdavo visą įvykio eigą. Nebebuvo viso to 1734 metų va- 
sarą ir rudenį. Grįžęs Giedraitis užsisklendė Salaparaugės dvare; net 
ir sekmadieniais nebepasirodydavo jis baltu bokštu besipuikuojan- 
čioje Vieverių bažnyčioje. Šnekėjo žmonės, kad tūno jo mylista savo 
didžiulėj pirty ir šunta per dienų dienas. Šnekėjo, kad dvi pirtį kūre- 
nančias mergas jau spėjo pakeisti per tą laiką. Apskritai, jei Vieverių 

apylinkėje pritrūkdavo paskalų, visada būdavo galima grįžti prie Gie- 
draičio pirties ir tų jaunų merginų, kurias jis išsirinkdavo iš savo bau- 
džiauninkių tarpo, kad būtų kas jam nugarą vanoja. Malė liežuviais 
žmonės, su žemėm maišė, ir ilgainiui Giedraitis net nebegrėsmingas 
jiems ėmė rodytis. 

Atėjus žiemai, Vieverių apylinkė kiek ir primiršo Giedraitį. Nau- 
jų bėdų radosi, įdomesnių skandalų. Tik pavasarėjant, kai Kamoja, 
ledus sulaužiusi, ištvino ir atslūgo į savo vagą, kai gandrai vėl suko 
didelius lankus virš pradedančių žaliuoti Skaudvilės pievų, tik tada 
vėl visiems iškilo klausimas: kažin, kaip Giedraitis šį kartą? Ar drįs ir 
1735-aisiais kėsintis į Skaudvilės lankas? 

Mažai buvo tokių, kurie būtų lažybose dėję kad ir keletą skatikų už 
Giedraitį. 


II SKYRIUS 


Salaparaugė 


Salaparaugės dvaro prievaizdas Karolis Keršys basas ir 
vienmarškinis peržengė savo durų slenkstį ir atvertė galvą tam svar- 
biajam, visus rytmečio miegus prablaivančiam nusižiovavimui. Jis 
pasirąžė taip nuoširdžiai, kad sugėlė senus kaulus, išsižiojo taip pla- 
čiai, kad atrodė, žandikauliai išnirs ir net jo didieji nukarę ūsai pra- 
dings juoduojančioje burnos kiaurymėje. Lengvas šiurpas perėjo per 
visą kūną, ir jis giliai atsiduso. Buvo bepakartojąs šią ankstyvam rytui 
būtiną ceremoniją, bet stabtelėjo ir prieš savo norą atsitraukė kiek į 
tarpdurį. Tarp jau pražydusių, bet, kol saulė nepakilo, dar žiedlapių 
neatvėrusių vyšnių sušmėkščiojo aukšto, stambaus vyro figūra. Ma- 
tėsi tik ilgas jo apsiaustas ir plevėsuojančios rankovės. Vyras stipriu 
žingsniu kirto skersai sodą, nepaisydamas gražiai smėliu išbarstytų 
takelių. Tai jo mylista Giedraitis, pakilęs anksčiau net už savo prie- 
vaizdą, ėjo į pirtį. 

— Negi jam bimbalas į subinę įsėdo?! - nusikeikė pusbalsiu Ker- 
šys. - Nemigęs iššus toje pirtyje, ir paskui vėl vietos sviete žmogus 
nerasi. 

Skaidrus, vos švintantis pavasario rytas Keršiui staiga pasirodė lyg 
apniukęs, ir jis, kasydamasis papilvę ir murmėdamas, grįžo pirkion 
apsiauti kojų. 

„Velnias žino, ar jis iš viso miega, - autais muturiuodamas kojas, 
galvojo Keršys. - Neranda jis pats sau vietos sviete, tai, atrodo, ir vi- 

sam dvarui tos vietos negali būt. Dar ponui Dievui ačiū, kad jis toje 
pirtyje užtrunka...“ 

Paprastai Keršys pusiau pavydžiai šyptelėdavo, pagalvojęs apie pir- 
tį ir Bukšų Razę, kuri dabar buvo pristatyta pirties kūrenti ir jo mylis- 
tai nugaros vanoti. Mokėjo Giedraitis tam reikalui mergas pasirinkti, 
nėra ko ir kalbėti, kad mokėjo... Gal per daug dėlei to žmogus ant jo 
ir nepyktum, nes ta jo ponia Giedraitienė sudžiūvus kaip silkė, o jis 
vis dėlto vyras, kuris lengvai dar su meškom imtynių eit galėtų. Tegul 
jis tik periasi ten su tom mergom, tegul periasi... Į sveikatą... Kad 
tik paskui neslampinėtų po visą dvarą surūgęs it devynios pėtnyčios 
ir visur priekabių neieškotų. Gerai, žinoma, kad ponas ūkio reikalais 
rūpinasi, labai tas gerai. Gerai ir drausmė dvare, gerai taipgi, kad žmo- 
nės jo bijosi, bet viskam juk yra saikas! Deja, po tų nelemtų, dešimt- 
kart prakeiktų pernykščių įvykių saiką lyg ir pametė jo mylista. Prieš 
tuos šienavimus Giedraitis užsiimdavo visos apylinkės, kur ten - viso 
Kauno pavieto reikalais, ir tai jam pakankamai likdavo laiko dvarui 
prižiūrėti, kiek ponui tinka prižiūrėti, bet dabar jis čia, šitoj Salapa- 
raugėj, užsidaręs šunta ir visas dvaras jaučiasi, lyg irgi į tą didžiąją jo 
mylistos pirtį būt pakliuvęs. Dirbk nedirbęs - nenudirbsi... Taikyk 
kiek įmanydamas - nepataikysi... Štai per žiemą ujo baudžiauninkus 
miško vežti didžiajam naujam klojimui, dabar jau užsimanė pamatus 
tvartams kasti. Ir kokiems tvartams! Kažin, ar Radvilos dvare Kėdai- 
niuose tokius rastum... Visos apylinkės arkliai ten turėtų sutilpti. 
Tarsi būtų užsimojęs ne tik visas Skaudvilės lankas, bet dar antra tiek 
pievų nušienauti!.. 

Keršys liūdnai papurtė galvą ir atsistojo. Ryžtingai nubraukė ūsus 
į šonus, perkošė pirštais kadaise tankių plaukų likučius ir atsidusęs 
išėjo laukan. Jis buvo vis dėlto ūkvedys, užtat ūkvediškai ir galvoti 
pratęs. 

— Jei bus tvartai, turės būt ir arklių; jei bus arklių, turės būt pašaro; 
o iš kur, kad tos Skaudvilės lankos?.. Et!.. - Jis čirkštelėjo pro dantis 
seilę ir sugriebė švarko kišenėje pypkę. - Tegu Giedraitis galvą dėlei 

to kvaršina! Tam jis ir ponas! Tik kad neuitų viso dvaro taip be pers- 
togės. Žmonės savo šešėlio bijoti pradėjo. Pagarba ir baimė — savo 
vietoj, bet kai jau iš tos baimės darbininkas kirvio rankoj nenulaiko, 
tai jau ne pyragai... 

Šitaip liūdnai iš pat ryto nusiteikus, ir tolesnė diena nekaip atrodė. 
Pirma reikia eiti tų savo dviejų neva pagalbininkų žadinti, melancho- 
liškai galvojo Keršys. Tai irgi menkas malonumas. Abu plikbajorėliai, 
neseniai tarnybon priimti, bet jau dabar dedasi daug už ūkvedį svar- 
besni esą... Gal ne tiek dedasi, kiek iš tikro yra... Geriau jie čia dabar 
pritinka prie susidariusios tvarkos, kur kas geriau... Abu tikri kotai. 
Plakt žmones, gerklę laidyt jiems lyg kokia antra prigimtis būtų, o 
ponui tai pasirengę, atsiprašant, užpakalį išbučiuot! Nenuostabu, kad 
Giedraitis juos taip vertina. Narbutas tai tik kvailas karštakošis, bet 
tas Sėlis — suktas, gyvatė... Prasilošęs šlėktelė, nudilęs skatikas per 
devynis varstus jam migdolais kvepia. Taurininku jį Giedraitis titu- 
luoja! Kas be ko, išgert dažnas išgeria, bet kad šis gėręs ar negėręs 
kitam duobę kasa, šaukšte vandens prigirdyt taikos... Tfu! Ir titnagas 
ugnies skelt nenori! Keršys atsirėmė sienos ir stipriau suspaudė skil- 
tuvą. Pirštai jam pradėjo virpėti, šią liūdną padėtį apgalvojus. Ir tai iš 
pat giedro ryto!.. 

Susikaupęs Keršys įskėlė ugnį, papūtė, kol kempinė gerai įruseno, 
ir, prispaudėęs ją prie pypkės galvos, taip giliai užsitraukė, kad jį suėmė 
kosulys. Net ašaros ištryško per dūmo aitrumą. 


Pirtis jau buvo tinkamai prikaitus. To reikalavo viena iš griežčiausių 
Salaparaugės dvaro taisyklių. Pirtis nuo pat vidurnakčio privalėjo būti 
gerai kūrenama, kad jo mylista Giedraitis bet kokiu dienos ar nakties 
metu galėtų išsivanoti. 

Giedraitis pamažu prisėdo ant apatinių plautų, jausdamas, kaip 
drėgmės prisigėręs karštas oras maloniai smelkiasi į dar vieną nemi- 

go naktį pravartytus pečius ir nugarą. Jis buvo stambus vyras ir, nors 
jau perkopęs per penktąją dešimtį, dar atrodė stiprus ir galingas, ypač 
kai apsitaisydavo tinkamai. Na, gal ir ne visai taip. Dabar, jam nuogai 
išsirengus, aiškiai tas matėsi. Nuo karščio raumenys suglebo ir atsi- 
leido, apie juosmenį rikiavosi jau sunkiai beįtraukiamo pilvo klostės. 
Giedraitis jį pamažu patrynė ir, nepakėlęs galvos, juto, kad iš kairės, 
kur nuo žaizdro sklinda šis malonus karštis, jį seka dvi išplėstos neri- 
mastingos akys. 

— Telyčia tu! Garo dar! - sugriaudė jis staiga. Balsą turėjo pasiutu- 
siai stiprų. Kaip griaustinis aidėdavo tas balsas aukštaskliautėse seimų 
salėse, o prišutusioj pirty net visą orą suvirpino. 

Mergina, nors įsitempusi laukė kaip tik tokio įsakymo, vis tiek ne- 
jučiomis susigūžė. Ji nevikriai pasilenkė ir pakėlė šalia pastatytą me- 
dinį kibirą. 

— Garo dar! - sugriaudė vėl Giedraitis, ir mergina krūptelėjusi pa- 
slydo. Kaip ir mylista, ji buvo visiškai nuoga; kitaip neįmanoma būtų 
buvę ištverti karščiu alsuojančioje pirtyje. Mergina keliu ir viena ran- 
ka atsitrenkė į grindis, ir jos stambokas, apvalių formų, nuo karščio 
įraudęs kūnas juokingai sutirtėjo. 

Giedraitis ją iš padilbų stebėjo. Jauna vis dėlto... Gal devyniolikos. 
Daug senesnių Giedraitis pirčiai kūrenti ir nelaikydavo. 

— Ech, telyčia tu!.. - palydėjo jos pastangas Giedraitis, nors jo bal- 
sas ir nebebuvo toks grėsmingas. Mergina priėjo prie visą kampą uži- 
mančios krosnies ir šliūkštelėjo vandens ant raudonai įkaitusių galvos 
didumo akmenų. Akmenys piktai sušnypštė, pasigirdo aštrus sprag- 
sėjimas, ir gūsis perkaitusio, vos matomo garo šniokštelėjo erčion. 
Mergina, matyt, vis dar buvo neatsitokėjusi, nes nespėjo vikriai pasi- 
lenkti ir perkaitęs garas tvokstelėjo įjos jau ir taip raudonus skruostus 
bei petį. 

— Oi! - išsprūdo jai, ir ji instinktyviai prisidengė veidą rankom. 

Šį kartą Giedraitis tyliai nusijuokė. Tas tūpčiojantis, toks bejėgis 
rausvas moters kūnas turėjo savyje kažką komiška. Ir taip stambios 

krūtys dabar, prispaustos pakeltų alkūnių, atrodė dar stambesnės, ne- 
lyginant besprogstą, persirpę raudoni obuoliai. 

— Nezgrabaila tu... - sumurmėjo, bet jau visai nepiktai Giedraitis 
ir palengva ėmė lipti ant aukštesnių plautų. Aukštyn lipant, karštis 
didėjo; ant penkto, paskutinio plauto slopinte slopino, net prie to 
pripratusiam Giedraičiui kiekvienas atsikvėpimas lyg degino gerklę 
ir krūtinę. 

Plautai buvo sprindinių ąžuolinių lentų, gero sieksnio platumo ir 
užėmė beveik pusę nemažos pirties erčios. Pačiam viršuj Giedraitis 
iš lengvo atsisėdo, užkėlė vieną koją, paskui antrą ir tada atsigulė ant 
nugaros. Atsineštą šaltam vandeny suvilgytą rankšluostį užsitiesė ant 
veido, kad būtų įmanoma kvėpuoti. Jo didelė, žilstelėjusiais gaurais 
aptekusi krūtinė lėtai kilnojosi. Rodės, ligi pat kaulų šerdies smelkė- 
si viską dirginantis malonus karštis. Pamažu atsileido per naktį susi- 
kaupusi įtampa. Giedraitis giliai atsiduso ir pakėlė abi rankas. Ten, 
palubėj, buvo dar karščiau, rodės, pirštai tiesiog sirpsta tame negai- 
lestingame karštyje. Prakaitas tekėjo čiurkšlėmis. 

Lengva buvo ir galvoje. Šiaip jo mintys įkyriai sukdavos ir sukda- 
vos ratu apie tuos pačius skaudžius prisiminimus, pyktis tvindavo tol, 
kol, rodės, užspringsi juo, ir galvot darydavosi išvis neįmanoma. Bet 
ne čia, pirtyje. Čia mintys plaikstėsi lengvos ir permatomos, kaip tas 
perkaitęs pirties garas. Jos vijosi ir klostėsi vis naujomis ir naujomis 
viltimis. Tereikėjo sau gulėti ir leisti mintims tekėti it smėliui pro pirš- 
tus, peržvelgt jas ir atrinkti tas, kurios atrodė patikimiausios. Keršto 
pilys čia kilo, atlaikė išbandymus ir liko stovėti. Šių metų šienapjūtė 
Skaudvilės lankose. Kauno pavieto seimelis Šv. Jurgio bažnyčioje ir 
net būsimi didieji seimai Gardine ar Varšuvoje čia praplaukė palube 
visom galimom savo atmainom.... 

— Atnešk man rankšluostį... - sumurmėjo jo mylista, nes jo atsi- 
neštasis jau buvo įkaitęs ir darėsi sunku pro jį kvėpuoti. 

Mergina, matyt, neišgirdo. 

— Rankšluostį atnešk, telyčia! — suriaumojo jis, šį kartą atkėlęs 
rankšluostį nuo veido. 


26 


Akies krašteliu mylista sekė, kaip apačioje mergina baimės sukaus- 
tytais judesiais darė ką liepiama, suvilgė kubile lininį rankšluostį ir, 
sergėdamasi pargriūti, atropojo iki penktojo plauto. Su kiekvienu ju- 
desiu lingavo jos apvalios krūtys ir bent tam kartui atitraukė jo my- 
listos dėmesį nuo pirties sodriam ore taip lengvai plaukiančių keršto 
minčių ir giliai pasąmonėje tūnančio pykčio. 


Buvo dar kelios valandos iki pietų, ir darbas Salaparaugės dvare virte 
virė. Vyko jis šiuo laiku sklandžiai, nes jo mylista kaip saulei tekant 
pražuvo pirtyje, taip iki šiol ir nesirodė. 

„Dieve jam tik padėk, - ne tiek su pavydu, kiek su palengvėjimu, 
kad gali nekomanduojamas atlikti savo pareigas, galvojo Keršys. Bū- 
rys Raudonės kaimo baudžiauninkų vežė ir pylė į pamatams paruoš- 
tas duobes lauko akmenis ir žvyrą. Samdyti mūrininkai baigė degti 
kalkių skiedinį. Dar savaitė, ir didžiųjų arklidžių pamatai turėtų būti 
baigti. Malūnininkas su padėjėju, ligi kelių įsibridę į melsvai juodą 
dumblą, tvarkė tvenkinio krantines, koks tuzinas Raudonės mergų 
ir bobų, kirkinamos to prasilošusio mergišiaus Sėlio, grėbstė iš sodo 
pernykščius lapus. Lauko darbų prižiūrėti buvo išsiųstas Narbutas. 
Daugiau iš karto lyg ir neaprėptum. Keršys jau buvo bekemšąs an- 
trąją, visai pelnytą priešpiečio pypkę, tik staiga išgirdo, kad į dvaro 
kelią suka vežimas. Kai kas atvažiuodavo, visad matydavai dulkes dar 
per gerą varstą, bet šiuo metų laiku keliai dar buvo apyšlapiai, užtat 
atvykėliai nepastebėti jau siekė dvaro vartus. Lankytojų pastaraisiais 
nelemtais metais pasitaikydavo suvis mažai, Keršys, atidėjęs šalin 
pypkę, atsistojo jų pasitikti. Arklių kanopos ir vežimo ratai subildi- 
no medinį tiltą prieš pat dvaro vartus, ir į kiemą įtratėjo lengvas, bet 
patvarus ir tolimom kelionėm pritaikytas fajetonas. Atrodė, kaip tik 
tokia ilga kelionė jo ir įveikta. Dumblinas, kad sunkiai galėjai įžiūrėti 
ir tikrą jo spalvą. Arkliai geros veislės, bet dabar irgi purvu apsidrabs- 
tę, nuvaryti. 

Keršys sutraukė akis į siaurus plyšius, nes buvo gerokai trumpare- 
gis, tada plačiai nusišypsojo ir paspartino žingsnį. Fajetoną jis gerai 
pažino. Tai buvo jo mylistos Darvainio vežimas. „Dieve duok dau- 
giau tokių ponų, — ne kartą, su Darvainiu susitikęs, turėjo progos 
pagalvoti Keršys. Ramaus būdo tasai buvo, ūkiškas, visai sukalbamas 
žmogus. 

— Aa... Mielasis Keršy! Sveikas! — pasitiko jį skambiu bosu Dar- 
vainis. Fajetonas pasviro jam išlipant. Ne ką mažesnis vyras jis buvo 
užjo mylistą Giedraitį, nors penkiolika metų ir jaunesnis. Apsitaisęs 
šį kartą pagal Vieverių apylinkėje ne taip dažnai matomą karališkojo 
dvaro Saksonijoje madą. Šviesios, prie kūno prigludusios, dabar ap- 
dulkėjusios kelnės ir ankštoka liemenė ne per geriausiai derėjo prie jo 
apkūnaus stuomens. 

— Sveiki iš kelionės, jūsų mylista, - linktelėjo jau sulėtinęs žingsnį 
Keršys, nes padėti svečiui išlipti iš fajetono vis vien pavėlavo. - Nelau- 
kėm tamistos dar taip greit. Manėm, gal ateinančią savaitę. 

— Na, matai... O aš pasiskubinau, ir esu čia! - Darvainis patenkin- 
tas nusišypsojo ir pasirąžė. - Plūkėmės po tą dumblą, kad net tiško! 

— Tai bent kelionė! Bus toliaus kaip už Vilniaus, rodos... 

Darvainis nusijuokė. Jo juokas buvo žemas ir skambus. 

— Pusiaukelė tas tavo Vilnius, Keršy! Ir tai kažin dar... Ir svečią štai 
atvežiau. Jo mylista... - Darvainis mostelėjo fajetono pusėn ir numy- 
kė, lyg svečio pavardę primiršęs. - Mm... Jo mylista Jaks-Tyris. 

Atsistojęs fajetone lyg tų žodžių laukė jaunas, tamsiaplaukis ne- 
aukšto ūgio vyriškis švelniu, beveik kaip mergaitės, veidu. Išgirdęs 
savo vardą, jis lengvai iššoko iš fajetono ir grakščiai linktelėjo. 

— Nejaugi? Ar tai bus... taip sakyt, iš tų Jaks-Tyrių? — visai neslėp- 
damas savo nustebimo, kilstelėjo antakius Keršys. 

Jaunasis vyras klausiamai pažvelgė į Darvainį. 

- Akaipgis... Žinoma! Žinoma, kad iš tų, - skubėjo atsakyti šiaip 
niekur, ir ypač kalboje, neskubantis Darvainis. - Tiesioginis giminė. 

— Taip! - pridūrė dabar ir jaunuolis. 

- Žiūrėk tu man... — palingavo galvą Keršys. - O aš maniau... Et, 
bet ir galva gi mano! Sveikinu tamistą į tėviškės kraštą atsilankiusį. 

— Dėkoju, - trumpai atsakė jaunuolis ir vėl grakščiai linktelėjo. 

Apskritai pasakius, tai buvo išskirtinai elegantiškas jaunuolis. Tiek 
per šias kelias minutes spėjo pastebėti ir Keršys. Drabužis, nors ir ne- 
buvo prabangus, gulėjo ant jo kaip nulietas. Šiuokart ta saksoniškoji 
prigludusios medžiagos, pūstų rankovių ir puošnios apykaklės bei 
liemenės mada tiko, kad geriau nereikia. Tiko jam ir tie tamprūs, lyg 
kokio baleto šokėjo, judesiai, ir ta ilga, prie šono kabanti špaga. Šiaip 
jau Keršys, į tokį ginklą žvilgtelėjęs, atlaidžiai šyptelėdavo. Menkas at- 
rodė jis šalia tuos kraštuos tradicinio kardo. Bet dabar nė tokia mintis 
nekilo. Prie to drabužio, prie tos figūros špaga derėjo puikiausiai. 

— Ojo mylista? - paklausė, į rūmus pažvelgęs, Darvainis. 

— Jo mylista mat tenai... -pamojo sodo pusėn Keršys. 

— Pirtyje? 

— Taigis, tamista. Pranešt jam? 

— Ne. Rasiu kelią. - Darvainio veidas kiek apsiblausė. Susitikimo 
su Giedraičiu būtinumas jo aiškiai nežavėjo. - Rasiu. Tamsta, Keršy, 
nuveski mylistą... aa... Jaks-Tyrį į svečių kambarius. 

— Gerai. Nuvesime... O kaip... — „daiktai“ —- buvo besakąs Ker- 
šys, bet apsižiūrėjo, kad jaunasis mylista jau pats buvo suspėjęs iš fa- 
jetono iškelti savo nedidelį, bet, matyt, nelengvą ryšulį. Keršys kiek 
nustebęs pažvelgė į Darvainį ir vėl į fajetoną, nes šiaip jau nebuvo 
įprasta, kad mylistom tituluojami ir taip elegantiškai atrodantys jau- 
nuoliai nešiotų savo ryšulius. Darvainis šios smulkmenos, rodos, nė 
nepastebėjo. 

- Aš jūsų mylistos daiktus padėsiu šiauriniam kambary, - kiek pa- 
brėždamas, tarė Keršys. - Paims juos kuris nors tarnas. 

— Gerai, gerai, Keršy, - nepažvelgęs jo pusėn, atsakė Darvainis ir 
lėtu žingsniu nuėjo pirties link. 

Jo mylistos Giedraičio pirtis iš lauko atrodė lyg kokie maži rūmai 
arba bent jau gera mūrinė karčiama. Be pačios didesniąją pastato dalį 

užimančios pirties, čia buvo nedidelis salonas, persirengimo kamba- 
rys ir patalpa pirtį prižiūrinčiai merginai. Puikiausiai buvo galima joje 
gyventi; pastaruoju metu Giedraitis maždaug taip ir darė. 

Darvainis užtiko jo mylistą salone, besėdintį už didelio stalo, ant 
kurio buvo paskleista popierių šūsnis. Jo trumpai apkirpta barzda ir 
viršugalvy jau gerokai praretėję plaukai buvo spėję pradžiūti ir nesu- 
šukuoti styrojo į visas puses. Mylista tebuvo užsimetęs beveik žemę 
siekiantį voverių kailiukais apvedžiotą apsiaustą. Darvainiui įėjus, jis 
nubraukė keletą popieriaus lakštų į šalį, lyg buvo iš užstalės bekyląs, 
bet ir vėl prisėdo. 

— Na? - paklausė įsakmiai, lyg Darvainis būtų grįžęs iš vos valandą 
trukusios kelionės. 

— Tai būsiu atvykęs, - tarė lėtai Darvainis. Daugiau kaip mėnesį jis 
plūkėsi tirpstančio sniego bei pavasarinių liūčių ištižintais keliais ir 
vietoj pasveikinimo tesulaukė šio trumpo: „Na?“ 

— Manai, nematau, kad atvykai? Kaip? - Giedraitis dėjosi esąs abe- 
jingas, bet savo susijaudinimo neįstengė paslėpti. 

— Gerai, — iš lėto atsakė Darvainis. Jam ta lėta šneka buvo prigim- 
ties ypatybė ir jokios pastangos nereikalavo. 

— Kaip tai gerai, žmogau?! Ar sutikai kanclerį? Ar atvežei tą jo 
vyruką? Ar gavai popierius? - pratrūko Giedraitis. - Kalbėk gi, kaip 
vyko! 

— Susitikau. Atvežiau... Gerai vyko. Tik kad keliai labai bjau- 
rūs... — Darvainis taip pat neskubėdamas prisėdo prie stalo. 

— O Kaune? 

— Gerai vyko. Popierius gavau. Į sąrašus jis įtrauktas. 

— Popierius jis gavo! Aš sutvarkiau viską, tai, žinoma, gavai! Bet ar 
matė kas? Ar buvo keblumų kokių? 

Darvainis papurtė galvą. Ir šiaip jam kalbėti ne per daug sekdavos, 
o jei kas skubindavo, ar svainis, ar ne ką mažiau skardžiabalsė žmona, 
tai ir visai sunkiai rezgėsi. 

— Nematė. Gavau to Pegrinio popierius... 

- Jaks-Tyrio! - perkirto jį ryžtingai Giedraitis. - Jaks-Tyrio, ir tik 
Jaks-Tyrio! Atsimink tai. Du šimtus auksinų man kainavo, kad jis va- 
dintųsi Jaks-Tyris! - Giedraitis atsilošė į sieną ir savo storais, dar nuo 
pirties karščio apie panages išpurtusiais pirštais trumpai pabarbeno į 
stalą. - Tai viskas vyko sklandžiai!.. Taip, kaip buvo planuota... - Jis 
jau nesiklausė, o sumavo rezultatus. 

— Taip. Bet tie keliai apie Gardiną!.. Apsaugok Aukščiausiasis! 

— Labai įdomu man tie tavo keliai... O tas Jaks-Tyris, kaip, svei- 
kas jis? 

— Sveikas, rodos... Tik kad... Na... 

— Kas „tik kad“? — Giedraitis atsisėdo tiesiau. - Ar turi jis kokių 
pretenzijų? Nesutinka? Kaip? 

— Ne. Bet nežinau. Tik man atrodo, kad jis toks... Na, toks mažas ir... 

Giedraitis galutinai numaldė savo nerimą, atsiduso ir atsilošė vėl. 

- Jau tu nesijaudink, mielas svaini! Čia ir yra visas gražumas, kad 
jis toks smulkus atrodo. Čiairyra... Kad tu žinotum, kaip aš viską su- 
planavęs, svaini mielas! Kad tu žinotum... - Jis prisimerkė ir paskuti- 
nius žodžius ištarė beveik svajingai. — Iki smulkmenų suplanavęs. Iki 
paties to sukčiaus ir visos jo veislės galo. Iki galo, supranti?! 

Darvainis nebyliai palingavo galvą, nors apie Giedraičio planus 
dar bemaž nieko nežinojo. 

— Aš noriu, kad gerai tą suprastum, svaini, - šnekėjo toliau Gie- 
draitis, ir jau be jokio svajingumo. - Dabulskis pradėjo, užtat aš pa- 
baigsiu. Mums kito kelio nebėra. Po šitos šienapjūtės liksime arba tik 
mes, arba tik jis. Nebėra kito kelio. Aišku tau? 

Abu kurį laiką tylėjo. Giedraitis sunkiai alsavo ir prikando apatinę 
lūpą. Jam vis dar sunku buvo viešai kalbėti apie Dabulskį ir praėjusių 
metų šienapjūtę. Tuoj pyktis lyg kokia spranginanti ašaka įstrigdavo 
gomuryje. 

— Mat šį kartą bus kraujo, svaini... Šį kartą atėjo galas žaidimams. 
Galas, po velnių! Užtat ir atvežtas šis Jaks-Tyris. Šį kartą išskersim 
juos! 

Darvainis išplėtė akis, ir Giedraitis, tai pastebėjęs, piktai šyptelėjo. 

— Bent tarpusavy nekiškim teisybės į antį. Sakau, išskersime, nes 
prisidėsi ir tu, svaini. Tiek esi man kaltas. Dėl Jaks-Tyrio nesuk galvos. 
Tam aš čia sėdžiu. Bet liks kas veikti ir tau. Aš noriu, kad tu iki galo 
viską suprastum, svaini. 

Darvainis nieko neatsakė ir žvelgė kažkur į kertę. Tik iš virpančių 
šnervių matės, kad susijaudinęs ir jis. 

— Po velnių! Dabulskis gi šitai pradėjo! Tas velnio išpera, ir ne be 
tavo kaltės! - sušnypštė Giedraitis. - Nesprogink akių man! Tu buvai 
čia paliktas, kai aš tapau pažemintas. Sutryptas į purvą visai! - Jis gi- 
liai atsikvėpė ir suspaudė kumščius, kad net krumpliai pabalo. - Buvo 
persvara. Buvo... — nutęsė, tramdydamas savo pyktį ir žiūrėdamas, 
kaip raudonis pamažu pilas Darvainio skruostais. - Nekaltinu tavęs. 
Ir dabar jie turi persvarą, svaini. Užtat mes privalome kirst pirmi. Pir- 
mi kertam, arba būsim sutrinti... 

— Aš sutinku gi... Sutinku... 

- Žinau aš. Žinau. Bet kol kas tik šnekėjom, o dabar pradėsim. 
Tad klausykis! Pirma reikia pašalinti tą jo sudžiūvusią gyvatę ūkvedį. 
Tą dvėsną Nariušį. Tas sukriošęs šunvagis Dabulskis niekad nebūtų 
sugalvojęs viso to, kas nutiko praėjusį pavasarį... Nariušio čia dar- 
bas. Dėlei jo viskas suplanuota ir turės išsipildyt per redutą Raudon- 
dvaryje... 

— Dvi savaitės tik? 

— Užteks laiko. Reikia žiūrėti toliau. Turiu apmetęs planą pavieto 
seimeliui Kaune, ir tam reikia pasiruošti. Kitą antradienį atvyk čia su 
visais raitais vyrais, kuriuos turi dvare. Pasiimk šaunamuosius. Tavo 
broliui irgi pranešta. 

— Ar mes?.. Pulsim Selionis? 

Giedraitis nekantriai numojo ranka. 

— Ar aš tau atrodau mulkis, svaini? Pulti Selionis, kai jo žentas yra 
karuža? Kai didžiuma pavieto to šunvagio pusėje? 

— Ne... Bet aš maniau... 

— Sakau tau, palik man tuos manymus, svaini! Ne beprotis esu. Ne 
dabar mums pult Selionis, gi... Ne. Reikia tik suburti keliolika vyrų 
ir aplinkiniams plikbajoriams parodyti, kad Giedraitis dar gyvas ir su 
juo skaitytis reikia. Kaip mes kitaip į pavieto seimą nukaksim? 

— Galvojau apie tai... 

— Per daug galvos tai nekvaršink. Suplanuota viskas. Pirma nuker- 
tam tą džiūsną Nariušį. Dabulskiai liks kaip višta be galvos... Su ke- 
liais vyrais atjosi antradienį? 

— Su keturiais. Kaip ir pernai. 

- Žiūrėk, kad ginklai ir apranga blizgėtų! Svarbiausia yra parodyti 
apylinkei, kad dar nesame visai nudvėsę. 

Jokūbas Darvainis lėtai ir pabrėžtinai palingavo galvą. Kone prieš 
savo norą, tačiau ir jis dabar pradėjo tikėti, jog laimėt bus įmanoma. 
Giedraitį jis pažinojo. Metų metais buvo pratęs vykdyti jo paliepimus, 
ir ne tik viešam gyvenime, bet ir namie. Buvo gi vedęs Giedraitytę, o 
ta smarkumu ne ką tenusileido savo broliui. Abu buvo smarkūs ir už- 
sispyrę, bet dar niekad Darvainis nebuvo matęs tokio atkaklumo ir 
ryžto, kaip šį kartą. 


III SKYRIUS 


Selionys 


Saulė jau leidosi. Didelis, raudonas, kruvinai persirpęs 
jos kamuolys beveik lietė toli už Skaudvilės lankų kylančių smiltingų 
kalvų kraštą. Jo mylista Jeronimas Kristupas Dabulskis prisimerkė ir 
pašnairavo saulės pusėn. „Jei paėjėsiu iki sodo galo, tai suspėsiu apma- 
tyti dar visas lankas , - pagalvojo jis ir patenkintas šyptelėjo. 

Šį kartą mylista buvo iš rūmų išėjęs politiniais sumetimais. Kai tik 
pamatė Kontrimo bričką įdardant į kiemą, tuoj sumojo, kad dabar 
puikus metas apžvelgti savo valdas. Kontrimui, kaip ir visiems šiais 
laikais, reikėjo priminti jo vietą. 

— Tegu tas rapucha palaukia. Tegu sau palaukia... Įvertins Dabuls- 
kį tada!.. - sumurmėjo jis ir iš lėto, pasiramsčiuodamas sidabru ap- 
kaustyta lazdele, pasuko kalvos link. Jei jau būtinai reikėjo eiti, tai tik 
lėtai. Jo mylista buvo žemas vyras. Smarkiai praplikusi stambi galva 
buvo užrista lyg ir be jokio kaklo ant tuklaus, į gerą statinę panašaus 
kūno. Skruostai, dvigubas pagurklis ir paakiai buvo apdribę. Nudri- 
bęs būtų buvęs ir pilvas, bet Dabulskis juosmenį visada suverždavo 
plačia Slucko juosta. Auliniais geltonos odos batais apautas kojas tik 
atsisėdęs ir jas ištiesęs mylista ir tematydavo. 

Kad ir neskubėjo, bet, pasiekęs nuožulnią kalvą už dvaro sodo, 
Dabulskis jau alsavo sunkiai. „Na, rapucha', - sušnibždėjo jis ir pla- 
čia kontušo rankove nusišluostė kaktą. Bet užtat iš čia vaizdas buvo 
puikus. Priekyje, kokių dviejų kilometrų atstu, bolavo brūkšnys į Vie- 

verius einančio kelio. Šalia kelio tankūs karklų krūmokšniai ženkli- 
no Kamojos vagą. Į vakarus, kur ji suko, didžiuliu žiedu apjuosdama 
Skaudvilės lankas, dabar, besileidžiančios saulės šviesoje, jos juosta 
sutvisko, lyg ten tekėtų lydytas sidabras, o ne iš Vilkobalio pelkių kilęs 
tamsus vanduo. Mylista Dabulskis pasistiebė kiek, kad galėtų geriau 
lankų pusėn pažvelgti. Ten jos tiesėsi! Plynos ir, iš čia žvelgiant, kone 
begalinės. Lygios, sodrios, aidinčios pempių klykavimais ir traškios 
besikalančios žolės gyvybe. Dabulskis primerkė raibstančias akis, 
nes, norėdamas žvilgsniu aprėpt lankas, pataikė pažiūrėti ir į besilei- 
džiančią saulę. Rausvai sumirguliavo jam tarp suspaustų akių vokų, ir 
jo mylista dabar vėl regėjo savo triumfo sceną. Jis ant žirgo. Per šimtą 
raitos ginkluotos šlėktos aplinkui ir nebent tik ūkvedys Nariušis te- 
žino, kiek suvarytų baudžiauninkų. Išsirikiavę per visas lankas, varo 
pradalges nuo krašto iki krašto. Kur tik užmatai — jo vyrai, jo bau- 
džiauninkai, jo šnaranti, lygiosna eilėsna gulanti žolė! 

Dabulskis svajingai atsiduso ir atsigręžė į dvarą. Pasitenkinimo 
šypsnys kiek apsiblausė. Čia reginys toli gražu nebuvo toks didingas, 
koks privalėtų būti. Teisybė, penkios aukštosios kolonos, pastatytos 
prieš pernai suremontuotą rūmų frontoną, išdidžiai baltai švytėjo. Ir 
Vilniuje tokių pavydėtų. Bemaž kaip Radvilos rūmų kolonos Kėdai- 
niuose. Deja, iš šitos pusės žiūrint, aiškiai matėsi ir vakarinis rūmų 
sparnas, ojo vaizdas jau visiškai neatitiko Dabulskių šeimos garbės... 
Tik frontonui remontuoti teužteko pinigo pernai. Nepadaugėjo to 
pinigo ir dabar. Toli gražu nepadaugėjo!.. Dabulskis giliai atsiduso 
ir nusuko žvilgsnį nuo besilupančio sienų tinko ir nušiurusio stogo. 
„Reikės būtinai atminti — nevesti jokio svečio į šią dvaro pusę“, - gal- 
vojo jis. Būtinai atminti! Penkios baltosios kolonos ir tie didingieji į 
jas kylantys rūmų laiptai deramai reprezentuoja Dabulskio svarbą ir 
garbę, o ne tas aptrupėjęs kairysis rūmų sparnas! 

— Atleiskite, jūsų mylista... — staiga išgirdo jis pažįstamą balsą ir 
krūptelėjęs atsigręžė. | 

— Lyg dvasia slenki, Nariuši, - sabumbėjo irzliai. 

Iš tiesų, ūkvedys buvo tik už kokių penkių žingsnių ir priėjo visai 
neišgirstas. Tai buvo dar nesenas, sudžiūvęs ir jau spėjęs kiek gunktel- 
ti vyras. Visada vilkėjo juodos spalvos rūbais, lyg norėdamas pabrėžti, 
kad buvo baigęs Vilniaus jėzuitų universitetą. 

— Norėjau pranešti jums, mylista, kad vakarienė paruošta. Nežino- 
jau, kad jūs čia. 

— Laukus apžiūriu. Tai primum! - Retai Dabulskis teikdavosi už- 
siimt dvaro ūkiniais reikalais, užtat dabar savo ūkvedžiui ir norėjo 
pabrėžti šį faktą. - Nariuši, aš žiūriu, kad būtinai reikia rūmų stogą 
dengti! - Jis mostelėjo lazda į rūmų pusę. - Būtinai, idritvaipalka! 

— Gerbiamas mylista, aš tamstai rodžiau rūmų remonto kainas, — 
nežymiai linktelėdamas, priminė Nariušis. 

— Kainas! Kainas! Kai kuriems dalykams turi būti pinigo! - Užsi- 
minus apie pinigus, Dabulskį tuojau sugriebdavo irzlus nekantrumas. 
Ypač kai reikėjo apie juos kalbėt su šiuo viską iki paskutinio nudilu- 
sio skatiko tiksliai ir atmintinai apskaičiuojančiu ūkvedžiu. - Bent iš 
priekio turi man būti apdengtas! Ir paaukštintas stogas turi būti. Kad 
nuo gatvės matytųsi, Nariuši! 

— Septyni šimtai, - nekeisdamas balso, pakartojo Nariušis. - Tai be 
paaukštinimo. 

— Tuneskaičiuok man, Nariuši! - Dabulskis stuktelėjo lazda žemėn. — 
Et... Kas turi būti, tas turi būti! Pro honore domus! Pats gi šlėkta esi! 

Nariušis šį kartą linktelėjo kiek žemiau. 

— Na matai... Na matai... Mes sutarsim. Be to, žinai, man visą die- 
ną kairė ranka niežti. Tai reiškia, kad pinigo bus. 

— Aš dėlei plano norėjau pakalbėt su gerbiamu mylista, - pusbal- 
siu, nors čia jiems tikrai nebuvo nuo ko slėptis, tarė Nariušis. 

— Ar dėl to plano? 

— Taip, gerbiamas mylista, bet dabar iš to gautumėm ir pinigo. 

— Pinigo? 

— Taip. Ir pinigo, bet svarbiausia — dėlei Giedraičio. Gerbiamam 
ponui jau kalbėjau... 

— Aha!:. Ak taip!.. - Dabulskis apsižvalgė aplinkui. Nemalonus tai 
buvo jam reikalas, nes neišvengiamai čia reikėjo galvą sunkinančio 
nutarimo. Nutarimo, kurį svariai reikėjo apgalvoti. - Taip, taip! - tarė 
jis. — Aš galvojau. Bet vakare, vakare, Nariuši! Dabar reikės pasiklau- 
syti, ką tas Kontrimas mums pagiedos. Jis laukia? 

— Salone. Panelės jį užima. Arba, tikriau tarus, jis jas, - kiek rūška- 
nu veidu pridūrė Nariušis. 

— Tai tegu dar palaukia. Tegul sužino savo vietą Dabulskio dva- 
re! - Jo mylista lėtai pasisuko žengti rūmų link. Ši užkliudyta tema 
jam aiškiai teikė malonumo. - Atvyko laižytis jis, Nariuši, - postrin- 
gavo toliau. — Žinau gerai, kas jam kvepia. Seimelis paviete po trijų 
savaičių, ir dabar ten už visus svarbiausias bus Dabulskio žodis. Apie 
Giedraitį trainiodavos pirmiau... Matai... Matai... 

— Taip, jūsų mylista... 

— Tegu pajunta savo vietą! O galjis turi žinių iš kunigaikščio etmono? 

— Prieš mėnesį buvo kanclerio dvare. 

— Ak, kanclerio... — visai nesistebėdamas, iš kur ūkvedys semia 
savo žinias, nutęsė Dabulskis. - Nepatinka man mūsų šviesiojo Car- 
toriskio politika. Ne!.. Tai absolutum dominum kvepia, aš tau sakau! 

— Taip, mylista. 

— Sakiau ir anksčiau. Dabar daros tai visai aišku. Gerai. Tegu tas 
Kontrimas dar kiek palaukia... 

Jie stabtelėjo prie sodo pašonėje esančio medžioklinių šunų gar- 
do. Kai iš Giedraičio dvaro buvo atvežti šie trumpo žvilgančio plauko 
Karaliaučiaus kilimo skalikai, Dabulskis įsakė gardą įrengti kuo arčiau 
įvažiuojamųjų vartų. Dabar kiekvienas atsilankiusis išgirsdavo sutar- 
tinį skardžiabalsį šunų skalijimą, o tas pabrėžtinai primindavo Gie- 
draičio pažeminimą. Ir šį kartą šunys urmu subėgo ir garsiai lodami 
šokinėjo prie pat užtvaros. Šešiolika buvo jų iš viso, ir kelios atskirai 
uždarytos kalės turėjo netrukus atsivesti šuniukų. 

- Žinai ką, Nariuši, — švytėdamas iš pasitenkinimo, kalbėjo Da- 
bulskis, - po šios šienapjūtės, kai nušienausim visas Skaudvilės lan- 

kas, surengsim medžioklę. Tokią, kad pats kunigaikštis Radvila galėtų 
pavydėti. O gal pakviest ir kunigaikštį, ką? Šitokie šunys! 

- Šunys geri! 

— Smakai, ne šunys! Ech, tas rapucha Giedraitis pirštus galėjo nu- 
sigraužti, ką? 

Nariušis švilptelėjo atokiau nuo kitų atsigulusiai didelei kalei. 

— Tik nešvilpk, meldžiamasis! - pertraukė savo svajas griežtu įsa- 
kymu Dabulskis. 

Nariušis klausiamai pakėlė į jį akis. 

— Gi saulė leidžiasi, - mostelėjo vakarų link jo mylista. - Saulėlydy 
švilpdamas gali velnią prisišaukt! 

Nariušis net nebandė šyptelėti. Savo poną ūkvedys pakankamai pa- 
žinojo, kad suprastų, jog tas velnią mini nė trupučio nejuokaudamas. 


Vakarienė buvo patiekta didžiajam salone ir, kaip visad Selionių dva- 
re, labai iškilmingai. Gal Dabulskio asmeninio kamerdinerio Jasiaus 
krakmolyta apykaklė ir nebuvo visai švari, gal sidabrinių šaukštų kraš- 
tukuose ir galėjai įžiūrėti įtartiną bronzos rudumą, bet, per daug įta- 
ringam nesant, viskas iš pirmo žvilgsnio atrodė didingai ir prabangiai. 
Ir ne tik mylistos Kontrimo asmeniui ši prabanga buvo skirta. Beveik 
kiekvienas prie stalo priimtas svečias būtų panašios sulaukęs. Pro ho- 
nore domus - nepaisydamas dažnokai pašlijusių finansų, pateisindavo 
lotyniškai tokias išlaidas mylista Dabulskis. Tai reiškė, jog trūks plyš 
visiems turi palikti neišdildomą įspūdį Dabulskio galia ir turtas. Ga- 
lima buvo svečią išlaikyti laukiamajame ir valandą, ir dvi, kad geriau 
žinotų „savo vietą , galima buvo ir kitais būdais jam tą vietą priminti, 
bet, pakvietus prie stalo, viskas turėjo žibėti ir privalėjo degti visos 
žvakės. Dabulskių garbė to reikalavo. 

Pabrėžimas tos galios prieš Kontrimą teikė šįvakar jo mylistai 
Dabulskiui ypatingą pasitenkinimą. Kontrimas toli gražu nebuvo 

vienas iš didžiųjų Kauno pavieto žemvaldžių, bet svarbą turėjo ne- 
mažą. Buvo jis apsigimęs politikas, jaunystėje sekretoriavo pačių di- 
džiųjų magnatų dvaruose ir dabar dar stropiai palaikė su jais ryšius. 
Šiame į konfederacijas, besivaidijančias frakcijas ir grupes grupeles 
suskilusiame pasaulyje Kontrimas buvo didysis laviruotojas. At- 
rodė, jis jauste nujausdavo, katron pusėn vėjas pūstelės, bematant 
prisitaikydavo prie laiminčiųjų, bet nenutraukdavo ryšių ir su pralai- 
mėjusiais. Puikiai susivokė seimelių politikos užkulisiuose, teismų 
bylų ir papirkimų raizgynėse, mokėjo surašyti peticiją, skundą ar 
testamentą taip, kad ir sukčiausias Vilniaus advokatas jame plyšelio 
nerastų. Visur jis spėdavo, viską matydavo ir visus pažinojo; žodžiu 
sakant, Kontrimas buvo tiesiog reikalingas asmuo ir jo atsilankymas 
čia prieš pat pavieto seimelį akivaizdžiai pabrėžė naująjį Dabulskio 
svarbumą. Dar tik prieš metus Kontrimas labiau laikydavosi Gie- 
draičio pusės. 

Kaip ir pritiko tokius talentus turinčiam žmogui, Kontrimas mo- 
kėjo įtikti gražiajai lyčiai. Plinkąs pakaušis ir kumpoka, matyt, jaunys- 
tėje sulaužyta nosis čia jam nė kiek nekliudė. 

- Įsivaizduokite, mieloji panele, visą dešimtį gražių mergaičių, — 
dėstė jis dabar be kvapo klausančiai jauniausiajai Dabulskytei. - Gal 
ne taip tobulai gražių kaip panelė, bet vis vien kaip angeliukai mergai- 
čių. Apsirengusių baltai... 

— Visiškai baltai? — Jaunoji Liudvika buvo tik šešiolikos ir, be Se- 
lionių, nedaug ką temačiusi, bet apie baletus kunigaikščių dvaruose, 
apie kuriuos dabar pasakojo mylista Kontrimas, jai teko skaityti pran- 
cūziškose knygose. 

— Priklauso tai nuo baleto, panele. Kai paskutinį kartą buvau jo 
šviesybės kunigaikščio Radvilos dvare, visos baleto šokėjos buvo 
kaip sniegas baltos. Turėjo kiekviena po raudoną rožę. Įsisegusios 
štai Čia... 

- Žiemą jos turėjo po rožę? 

Kontrimas atlaidžiai nusišypsojo. 

- Kunigaikščiams viskas galima, panele. Žiemą rožės, o vasarą štai 
kunigaikštis Radvila meškas pasikinko į roges ir sau važinėja! 

Liudvikos putnios lūpos taip ir liko praviros. Jos guvernantė, ma- 
dam Višnevska, irgi pasviro į priekį. 

— Meškas pasikinko į roges?! 

— Į sidabru kaustytas roges! 

— Bet kaip čia vasarą rogėm?.. - paklausė Liudvika. Apie tas meš- 
kas ji buvo linkusi tikėti, visko juk girdėdavai tais laikais apie Radvi- 
las, bet rogėm žiemą važinėjama! 

— Ogi štai! Kunigaikštis liepia kelią druska išpilti, pasikinko meš- 
kas ir važiuoja! 

Visų akys nejučiomis nukrypo į stovinčią ant stalo sidabrinę druskinę. 

— Visą kelią druska išpilti!.. 

Kontrimas pritardamas svariai linktelėjo. 

— Tad už jo šviesybę kunigaikštį! - pakėlė Dabulskių herbu pa- 
puoštą savo taurę jo mylista, kuris nemėgo būti tiek ilgai išmestas iš 
pokalbio. 

— Vivat! — tuoj pritarė Kontrimas. Pakėlė taures ir kol kas niūriai 
į Kontrimą žvilgčiojąs Nariušis, ir madam Višnevska. Tik Liudvikai 
nebuvo dar vyno pilama, ir ji iš to pykčio prikando lūpą. 

— Kažin, ar bus baletas Raudondvaryje? - kreipėsi ji tuoj po to tos- 
to į Kontrimą. - Aš irgi norėčiau vien baltai apsirengti. 

— Ak, tai panelė papuošite redutą šiais metais! Gerbiamas mylis- 
ta, - atsigręžė jis į Dabulskį, nes jau buvo pastebėjęs, kaip tas nekan- 
traudamas glosto savo dvigubą pagurklį, - didelės pareigos kris ant 
jūsų pečių! Prižiūrėti skaisčiausią mūsų apylinkės žiedą. 

Dabulskis visai prieš savo norą šyptelėjo. Komplimentus jis šįva- 
kar buvo pasiryžęs atremti išdidžiu šaltumu, bet jauniausioji duktė 
buvo jo itin silpna vieta. 

— Pasistengsime pareigas vykdyti, - sumurmėjo jis patenkintas. 

— Aš sakiau, kad noriu baltai, bet madam Višnevska man įsiūlė 
rausvą suknią su ilgais kaspinais. 

- Panele, jūs žydėsite kaip gėlė! Žavėsite visus, galvą guldau. Jei aš 
būčiau jaunesnis, panele... - Kontrimas pridėjo ranką sau prie šir- 
dies ir elegantiškai linktelėjo. 

— Parvis verbis, corde magno! - mandagiai, bet taip ir nežinia, ar su 
pašaipa, ar be jos, įsiterpė Nariušis. Kiekviena proga Nariušis mėgo 
parodyti savo gerą lotynų kalbos mokėjimą, be to, lotyniškai kartais 
galėdavai pasakyti tai, ko šiaip neištartum. 

— O, taip! - pritarė Kontrimas. - Bet tai tik jauni gali sau leisti. 
Mums, į amžių suėjusiems, jau dažnai tik kalbėt ir svajoti betenka. Ką 
darysi... Girdėjau, tarp kitko, kad neseniai apylinkė praturtėjo vienu 
jaunuoliu, ir ne bet kokiu, o labai senos giminės, - sklandžiai pakeitė 
temą. 

— Minėjau gerbiamam mylistai, tai jaunasis Jaks-Tyris, - patvirtino 
Nariušis. 

— Taip. Buvo man pranešta. - Dabulskis lėtai pastūmė iki dugno 
išgertą savo taurę ir akių krašteliu sekė, kaip prišokęs Jasius ją pripylė 
iš naujo. - Pamenu senąjį Jaks-Tyrį... Pamenu, pamenu... — sučep- 
sėjo jis storom lūpom, lyg jau gardžiuotųsi vynu. - Sena giminė. Gar- 
bingas buvo žmogus. Šis, jaunasis, dar nežinia... Draugus nekokius 
renkasi, mylista.... 

— Kas toks, pone tėte? 

— Tai užvakar į mūsų apylinkę atvykęs Jaks-Tyris, panele, - infor- 
mavo ją Nariušis. 

— O! Irjaunas jis? 

— Jaunas, panele. Pusbernis dar atrodo tik. 

— Tai, pone tėte, gal pasikviesim jį? - kreipėsi ji vėl į tėvą. - Būtinai 
pasikvieskim! 

— Matysim, dukrele, matysim.... - Jo mylista servetėle nusišluostė 
vyną nuo lūpų. - Palivarką turėjo senasis Jaks-Tyris; tas sukčius Gie- 
draitis užgrobė jį po švedkarių. 

Kontrimas, lyg protesto ženklan, nežymiai kilstelėjo antakius. Vis 
dėlto jis tikėjosi mandagesnių žodžių prie vakarienės stalo. 

— Ex antiguis tai Jaks-Tyrių šeimai priklausanti žemė, - pasiskubi- 
no Nariušis. - Perimta Giedraičio daugiau kaip dvidešimt metų. Ši 
padėtis neturėtų tęstis in perpetuum. 

— Tas jaunuolis artimas giminė, bet netiesioginės linijos, - pridėjo 
ir savo žinių Kontrimas. 

— Bet giminė! - Dabulskis vėl pastūmė savo stiklą pripilti. Giliai 
raukšlėse įsmegusios jo mažos akutės jau blizgėjo. — Ir šios apylinkės 
brolis šlėkta! Netikusią draugystę pasirinko dabar, bet gal užtat, jog 
jaunas ir nesupranta. Mano pareiga žiūrėt, kad jo interesai nebūtų pa- 
minti. Praėjo to sukčiaus savavaliavimo dienos! Praėjo! Aš, Dabuls- 
kis, jums tai sakau! 

- Jūsų pagarba teisybei nuo seno žinoma, - linktelėjo Kontrimas. 

— Tiek pat, kiek Giedraičio nepagarba jai. 

— Ak, tas baisusis Giedraitis!.. Pone Kontrimai, kad jūs žinotu- 
mėte! — nekantraujanti Liudvika čia vėl rado spragą įsiterpti į šne- 
ką. - Ak, kad jūs žinotumėte! Jis turi tokią pirtį... ir, sako, ten suvaro 
dešimt merginų, ir... 

— Madmuazel Dabulska! - su aukšta paniekos gaida balse pertrau- 
kė ją Višnevska. Šiaip jau madam Višnevska nesijausdavo turinti teisę 
dalyvauti per vakarienę besisukančiame pokalbyje, bet dabar pokalbis 
krypo jaunoms, gerai išauklėtoms panelėms aiškiai nederama linkme. 

— Betgi teisybė! - nesidavė taip lengvai nutildoma Liudvika. - Visi 
tai žino. Ir jis su haidamakais jojo. Žmones plėšė kaip plėšikas tikras! 
Ir bažnyčias užpuldavo! O tas mergaites tai jis suvaro... 

— Madmuazel!.. 

— Dukrele, ne viską pritinka kartoti, - atėjo dabar guvernantei tal- 
kon ir pats mylista, nors priekaišto jo balse ir nebuvo. - Bet mergaitė 
teisybę kalba. Dievas man atleis po mirties... Su tokiu kaimynu pra- 
garą čia žemėje perkentėti teko, mylista Kontrimai. Tai sukčius, o ne 
bajoras! Sukčius, tas rapucha, sakau jums! 

Dabulskio žodžiai buvo šiek tiek taikomi ir Kontrimui, kuris da- 
bar turėjo sukaupti visus metų metais lavintus diplomatijos gabumus, 

idant nepasirodytų įžeistas. Anksčiau juk jis palaikydavo daugiau Gie- 
draičio pusę. 

— Teisybė, jis sunkiai sugyvenamas žmogus, - sumurmėjo. - Bet 
kai dėl bažnyčių... 

— Ex nihilo - nihil, mylista Kontrimai! — sausai burbtelėjo Nariu- 
šis. - Žmonės iš piršto neišlaužia. 

— Oi, kad jūs žinotumėt, pone Kontrimai! Jis toje pirtyje pasirašė 
sutartį su pačiu velniu! 

- Jei gražioji panelė taip tvirtina, aš esu priverstas tikėti!.. 

— Ir ką jis tom merginom daro! Sako, kad viena mergina nusižudė. 
Jis išrengė ją ten pirtyje ir... 

— Madmuazel Dabulska! - Madam Višnevska šokte pašoko nuo 
kėdės. Jos plonos lūpos virpėjo. - Atleiskite, mylista! Atleiskite, pone 
Kontrimai, bet madmuazel dar privalo atlikti prancūzų pratimus... 

— Ak, ne! Oi, pone tėte... Sakykite, kad ne!.. 

Dabulskis atsikrenkštė ir nuleido akis. Atsispirti jauniausios duk- 
ters pageidavimams jam būdavo itin sunku, bet šį vakarą dar reikėjo 
svarstyti artėjančio seimelio reikalus. 

— Labanakt, dukrele... Labanakt, brangioji... - sumurmėjo jis, į 
tas užsispyrusias akutes vengdamas pažvelgti. 


Buvo vėlyvas metas, ir visas Selionių dvaras jau miegojo, tik jo my- 
listos Jeronimo Kristupo Dabulskio miegamajame spingsėjo vieniša 
žvakė. Pats mylista sėdėjo lovoje, atsirėmęs į didelę šūsnį pagalvių. Jis 
patrynė nuo nemigo paraudusias, lyg pelenų pribertas akis ir pabandė 
atsišlieti kitu šonu. Minkštos buvo pagalvės. Jis grimzdo jose tinka- 
mos atsparos negaudamas, ir vieną šoną nemaloniai gėlė. Vėlus buvo 
vis dėlto metas. 

O ūkvedys Nariušis neatrodė, kad būtų bent kiek pavargęs. Tyliais 
žingsniais jis lėtai vaikščiojo prieš lovą. Jo juoda povyza susiliedavo 

ir vėl išsiskirdavo su vaiduokliškai ištįsusiu šešėliu, kurį žvakės šviesa 
metė ant sienų ir grindų. 

— Periculum in more... Periculum in more... - kartojo jis pusiau pa- 
šnibždom, bet nakties tyloje rodėsi, kad visi dvaro rūmai to šnibžde- 
sio klauso. - Pavojinga laukti, mylista. Per seimelį, žinoma, visa jėga 
bus jūsų pusėje... dabar jau yra. Jei tas santykis gali keistis, tai tik jūsų 
nenaudai. Per teismus... — Nariušis niekinamai mostelėjo ranka, kad 
net žvakės liepsna, oro srovės sujudinta, vos neišblėso. 

— Žemės teismas dabar duos visai kitus sprendimus... Žentas 
Kiežgaila už tai atsakys... 

— Žinoma, duos kitus sprendimus! Jūsų jėga tą laiduoja. Ir gausit 
dar sklypą žemės. O Giedraitis tuo tarpu smulkmenom neužsiima. 
Kėsinasi jus sunaikinti! 

Dabulskis sušvokštė, bet tuoj jo veidas surimtėjo. Viešumoje buvo 
galima ir tyčiotis, - tą jo mylista su kaupu sau leido, - bet šiaip jis nė 
akimirkai nepamiršo Giedraičio pavojingumo ir tos neapykantos pra- 
rajos, kuri žiojėjo tarp jų. Kaip tik todėl jis ir vertino šį suktą mažaže- 
mį šlėktelę, kurį buvo parsivežęs iš Vilniaus ir padaręs savo ūkvedžiu. 
Gal ne visai atitiko Nariušis Dabulskio dvaro „honoro“ pretenzijas, 
neturėjo bajoriško mosto, bet užtat regzti intrigas buvo jam lyg antras 
prigimimas, ir šioje srityje jis tarnavo savo ponui kaip niekas kitas. 
Paskutinysis jo planas buvo iš tiesų gudriai sumanytas - tą jo mylista 
pripažino, bet jis buvo labai jau prietaringas žmogus ir kaip tik dėlei 
to dabar jautė graužiantį neramumą. 

— Kadir nešventinti jie, bet vis bažnytiniai indai... - sumurmėjo jis. 

— Gerbiamas mylista!.. Visas kitas galimybes gi peržvelgėm.... 

Dabulskis giliai atsiduso. Užtat ir buvo jau toks vėlyvas metas. Iš- 
kvotę Kontrimą apie dvarų ir artėjančio seimelio nuotaikas, jie ligi 
pat vidurnakčio sijojo visus įmanomus veikimo planus. Nekilo abe- 
jonės, kad reikėjo kirsti antrą, sunaikinantį smūgį, nes dabar prie sie- 
nos priremtas ir nedaug ką prarasti beturįs Giedraitis tapo pavojingas 
lyg kampan įvaryta gyvatė. Šiuokart šalininkų jis, rodos, neturėjo, bet 

turto jam nestigo. Kaip ir sumanumo, energijos, o svarbiausia - metų 
metais ugdytos neapykantos. Teismuose galėtum šį tą laimėti, bet 
ilgas erzėjimas išeitų. Besirenkančio seimelio nuotaikos nieko kon- 
kretaus ir galutinio nežadėjo. Daug kas manė, kad Dabulskis už savo 
skriaudas pernai su kaupu atsigriebė. Negana to, etmonas Radvila 
pareiškė nedviprasmišką norą, kad seimelis praeitų ramiai, be triukš- 
mo ir būtų išrinkti du. jam patikimi atstovai iš Kauno pavieto. Taigi 
privatiems vaidams jokios paramos nei pritarimo iš etmono negalėjai 
tikėtis. Anaiptol! 

Beliko viena. Jei nenori it pjaunamas veršis laukti, kol Giedraitis 
tau išgaląs peilį, pats jį pirma išgaląsk. Ir kuo aštriausiai. Kaip tik tokį 
ir turėjo parinkęs Nariušis. 

— Fallaceum fallare non est fallacia, mylista. 

— Aš ne dėlei to, Nariuši, — irzlokai numojo Dabulskis. - Žinoma, 
kad apgaut apgaviką nėra apgavystė! Tuo tik pasitarnausime ir Die- 
vui, ir tėvynei. Tik man nepatinka... 

— Mylista, - Nariušis stabtelėjo prieš lovą ir truputį pasilenkė, — 
nešventintas kielikas yra tik taurė. Monstrancija - tik pasidabruotas 
padėklas. Aš gi išėjau du metu teologijos studijų pas pačius jėzuitus! 
Tai yra paties Šventojo tėvo patvirtinta dogma, mylista. Mes niekuo 
nenusidėsim. 

— Gali prisiekti? 

- Prieš Panelę Švenčiausiąją ir visus šventuosius kankinius bei pra- 
našus! 

— Vis tiek be monstrancijos, Nariuši, geriau. Be monstrancijos... 
Gal tuos kitus indus... - Dabulskis nusišluostė kaktą, nes lyg juto ją 
šaltais prakaito lašais aprasojus. į 

— Bus gerai ir be monstrancijos, mylista ... Užteks kitų. Išgraviruo- 
sim Sidabravos bažnyčios vardą, ir kai broliai šlėktos juos suras, pa- 
sius iš pykčio. Nė žodelio iš jūsų pusės nebereikės. Nė žodelyčio! 

— Dėlei žodelio tai matysim... — atsiduso Dabulskis. - Aš juk irgi 
privalau mūsų šventąjį tikėjimą ginti! — Jis prisimerkė ir atlošė galvą 

į pagalvių stirtą. Planas buvo genialus. Ypač tas Sidabravos bažnyčios 
vardo išgraviravimas. Dabar jau kalbos buvo apstojusios, bet didžiuma 
apylinkės šlėktų prisimena tuos atkaklius gandus, kurie prieš kelioli- 
ka metų sklido po apylinkę. Gandus, kad po švedkarių, kai Giedraitis 
subūrė gaują vyrų ir su jais siautėjo po apylinkę, neva valydamas nuo 
priešų kraštą, o iš tiesų pats plėšdamas, kas tik pakliuvo, - tada jis su 
keliais gaujos vyrais išplėšė ir Sidabravos bažnyčią. Su klaidatikiais 
buvo susidėjęs seniau, užtat nesidrovėjo pagrobti ir Dievui pašvęs- 
to turto. Gandai dar tūnojo žmonių atmintyje, dabar tereikėjo jiems 
duoti kūną. Giedraičio pasmerkimas tada taptų visuotinis. 

— Tu galvą guldai, kad niekas nesužinos, iš kur jie? 

— Jūsų mylista! Aš gi išaiškinau.... 

Dabulskis linktelėjo. Be abejo, jis pats suprato, jog atsekti klastą lyg 
ir nebuvo kaip. Vien jau dėlei to, kad, radus tuos indus, niekam ir ne- 
dingtels ieškoti kažkokio nežinomo Vilniaus auksakalio. Viskas atro- 
dys savaime aišku, ir pasipiktinimas taip aptemdys visiems protą, kad 
nebus ir kalbos apie kokį nors aiškinimąsi. Kaip tik tai ir numatė Na- 
riušio planas, nes tie bažnytiniai indai turės būt paslėpti ne kur kitur, o 
pas Giedraičio karčiamos arendorių, pasiturintį žydą Feigelmaną. Gie- 
draičio kalte taps ne tik bažnyčios išplėšimas, bet ir jos išniekinimas. 
Perdavimas bažnytinės šventintos nuosavybės į nekrikšto rankas! 

„Ne dykai tie jėzuitai turi universitetą Vilniuje, - nusprendė Da- 
bulskis. - Mokslų neišėjęs, vis dėlto šitaip nesugalvosi!.. 

— Gerai, Nariuši. - Jo mylista atžagaria ranka brūkštelėjo per sau- 
sutėlę šiuokart savo kaktą. - Bet jei jau darom, tai kad būtų padaryta! 
Kaip tu, idritvaipalka, paslėpsi tuos indus, niekaip nesumetu. 

- Ašjų neslėpsiu, mylista. 

— Neslėpsi! Tai kaipgi?! 

Nariušis perspėjamai pakėlė ranką ir pasisuko į miegamojo duris. 
Sužiuro ten ir Dabulskis. Aplinkui tvyrojo kapų tyla; tik keli naktiniai 
drugiai, blankios žvakės šviesos privilioti, minkštais kūneliais plakės 
į lango stiklą. Nariušis tyliai priėjo prie durų ir staiga jas atlapojo. Da- 

bulskis net krūptelėjo. Tamsoje žybtelėjo dvi žalsvos akys ir dingo. 
Lyg vėsiau pasidarė miegamajam. Dabulskis iki juosmens užsitraukė 
antklodę. Nariušis, užvėręs duris, grįžo atgal. 

— Aš paties Feigelmano paprašysiu juos pasaugoti, mylista, — tarė 
Nariušis, lyg niekur nieko. 

Dabulskis persižegnojo. 

— Tos akys ten, Nariuši!.. 

— Tai katė, mylista. Tik katė. 

— Katė? Maniau, kad pats nelabasis ten! Ech, rapucha!.. 

— Tikrai katė. Suprantate, mylista, pats žydas tuos indus saugos. 

— Nelabasis... - Dabulskis persižegnojo dar kartą ir atsiduso. - Ką 
sakei, Nariuši? Pats žydas saugos? Kodėl jis?! Manai, jis nepasakys, iš 
kur jie! Tuoj pasakys! 

— Tai jau ne. Jei ir spėtų ką suvapėti, niekas netikės, o pakartoti ti- 
krai nepakartos. 

Dabulskis klausiamai pakėlė akis. 

— Eis kaip sviestu patepta, - kuždėjo ties juo prisilenkęs Nariušis. — 
Šlėkta ras indus; reikia tik, kad tuoj vienas jį nudobtų. Iš pykčio dė- 
lei šventenybių niekinimo. Visi tik pritars tam. Karaitis gerai tiktų... 
Nieko tas žydas nesuvapės! 

— Tu tikras nelabasis, Nariuši! Kad tave kur! Karaitis tam tiks. Tuo 
jau aš pasirūpinsiu. Bet kodėl Feigelmanas saugos indus? 

— Kaipo užstatą. 

— Užstatą? 

— Užstatą paskolai. Kadangi žydo vis vien dienos suskaitytos, rei- 
kėtų iš jo pasiskolinti pinigo. Pravers dvarui pinigas šiuo laiku... 

— Ir tu?.. 

— Aš mandagiai paprašysiu, kad jis vietoj užstato pasaugotų indus. 
Pinigai pravers. Stogą taisyti, sakėte, reikia. 

— Pravers... — užsimerkęs sutiko Dabulskis. Jam sunkiai sekėsi ap- 
rėpti ir sugaudyti viską. - Tu eik dabar, Nariuši. Man galva ir taip su- 
kasi. Eik... Rytoj pasišnekėsim. 

— Turiu anksti keltis, - sutiko Nariušis. - Nedaug man to miego 
beliko. Labanakt, mylista! 


Kėlė Nariušis iš tiesų anksti. Vos tik pirmiems gaidžiams giedant, iš- 
jojo iš Selionių dvaro, ir nebuvo dar išaušę, kai atsidūrė ties senąsias 
Sidabravos kapines supančiu ąžuolynu. Gražią vietą turėjo parinkę se- 
nieji sidabraviečiai savo kapinėms. Parinko lyg nujausdami, kad ateis 
laikas, kai tiktai kapinės, tiktai jų mirusieji beprimins gyviesiems, jog 
kadaise prie srauniosios Šlynos, didžiųjų Raudonės girių pakraštyje, 
stovėjo kaimas, vardu Sidabrava. Kapinės buvo pačiam viršuj gražiai 
iškilusios kalvos, kuri ženklino susikirtimą Raudonės girių, Skaudvi- 
lės lankų ir tolyn iki Vieverių miestelio nusitiesiančio Kamojos slė- 
nio. Sklaidėsi migla prie karklais apaugusios Kamojos, kai Nariušis, 
kiek pašiurpęs nuo rytmečio vėsos, pasiekė kapinių kalnelį. Aplinkos 
bruožai palengva ryškėjo. Iš dešinės bėgo balkšva kelio juosta ir, iš- 
tikimai sekdama švelnius Kamojos vingius, nėrė Vieverių liepų link. 
Iškilmingai baltas, rytmečio saulės nušviestas, kyšojo virš liepų Vie- 
verių bažnyčios bokštas. 

Nariušis pririšo arklį atokiau nuo kapinaičių ir neskubėdamas kopė 
į kalvą. Aplinkui nieko įtartino nesimatė ir nesigirdėjo; vien tik įprasti 
rytmetiniai pamiškės garsai. Šalimais sučežėjo pernykščiai ąžuolų la- 
pai ir, keistai kinkuodamas savo juokingą galvą per ilgu snapu, išbėgo 
griciukas. Skubėjo jis, matyt, į žemumos pievose paliktą savo lizdą. 
Sename ąžuole liuoksėjo voverė; purptelėjo kelios zylės. Ir viskas. 

„Vėlinasi, chamas, lauk dabar jo, - susiraukęs pagalvojo Nariušis. 
Tai jam nepatiko, nes iš tiesų turėtų būti atvirkščiai. - Tokius kaip tas 
utėlius Sėlis reikia iš anksto pratinti, kam turi būti skiriama pagarba! 
Jis atsirėmė į senąją kapinių tvorą, sukrautą iš sunkiai suvilktų lauko 
akmenų ir jau taipgi beyrančią. Viena kapinių pusė tebuvo aptverta. 
Pusė, žiūrint į Kamojos slėnį, į tą šlaitą, kuriuo kapinėsna traukda- 

vo laidotuvių procesijos. Čia ir reikėjo mūro, kad būtų kur įtaisyti 
procesijoms atveriamus vartus. Vijokliai dabar vešliai lapojo šalia ir 
kabinosi iki pat vartų viršaus. Vijokliai ir krūmai klestėjo visose kapi- 
nėse; tik kur ne kur dar smygsojo suskeldėjęs, pajuodavęs senoviškas 
kryžius. 

Visas tas vaizdas Nariušio nė kiek nedomino. Kaip paprastai, jo 
galva buvo užimta daug realesnėm mintim. Ir dabar jis svarstė, kiek 
galima pasitikėti žmogum, kuris už kelis auksinus tik ir laukia išduot 
savo šeimininką. Nedaug, žinoma. Tik tiek, kiek tesės jo godumas 
pinigams. Nors, žinoma, pinigus gali mokėt ir kiti; teks tada ieškoti 
kitokių būdų apsidrausti. Patikimesnių. Jei reikalas spirs, nieko ne- 
veiksi, teks griebtis ir to galutinio. Kaip ir Feigelmanui. Kas žino, 
kiek paslapčių nusinešė su savim tie, kurie guli čia po suskeldėjusiais 
kryžiais... Bet tos paslaptys, kokios bebuvusios, dabartės jau tikrai 
saugios. Ką darysi, kad tik mirusiųjų nebylumu galima visiškai pa- 
sikliauti ... 

Mintys nutrūko, nes Nariušis išgirdo arklio prunkštimą, o paskui 
ir šlapią rytmečio žolę braukiančių žingsnių šlamėjimą. Jis liko stovėti 
įsispraudęs į kapinių tarpuvartę, nes, jei čia būtų koks pašalinis užkly- 
dęs, norėjo likti nepastebėtas. 

— Ei! Ar yra kas čia? — šūktelėjo negarsiai Sėlis. 

Nariušis išėjo iš tarpuvartės. Sėlis jam akiplėšiškai šyptelėjo kaip 
lygus lygiam. Atrodė lyg užsimiegojęs ir čia pat nusižiovavo. Keli ša- 
pai styrojo suveltuose plaukuose ir kailinėj striuko žipono apykaklėj. 

— Tandem! Tai kur buvai? 

Sėlis patraukė pečiais ir mirktelėjo. 

— Merga neišleido... 

— Pas chlopes trankaisi? 

— Reikia pasiteisint, kad iš dvaro išslenku, ar ne? O šitaip neįtaria. 
Giedraitis atjaučia... 

— Ouod licet Jovi, non licet bovi! 

— Kaip?! - Sėlis išpūtė akis. 

— Ne tau suprast! Pagaliau, matyt, judviejų vienodas skonis - chlo- 
pės. Bet ne tas mane įdomauja.... Na, klok. 

— Daug kas yr! Vakar visą dieną jis su Darvainiais tarėsi. Visą die- 
ną! Narbutui liepė šarvus paruošti. Žmoną vėl aprėkė. Tas Jaks-Tyris 
daugiausia tik rūmuose tupi. Jis tai snargliukas, ir tiek! Jei kitkas įdo- 
mu, tai klauskite. 

— Aš tau pinigus moku, tu man turėtum be klausimų pranešt! Kas 
tik nauja, viskas svarbu. 

— Išjosime netrukus, - kiek pagalvojęs, tarė lėtai ir reikšmingai Sėlis. 

— Kur išjosite? Kalbėk be mįslių, žmogau! 

Sėlis mįslingai kilstelėjo šviesius antakius. 

- Į svarbų žygį... Man liepė parinkti dešimt stipriausių arklių. Pats 
Giedraitis sakė Trabantu josiąs. O kai Giedraitis liepia balnot Traban- 
tą, tai jau ką svarbaus reiškia! 

— Vox, vox praeterague nihil! Sakyk gi, ką reiškia? Ne aš Giedraičio 
arklininkas! 

Arklininkas buvo Sėlis, ir jam visada atrodė, kad tos pareigos ver- 
tos kuo didžiausios kitų pagarbos. 

— Reiškia, kad Giedraitis jos su šarvais. Trabantas stambus ir karš- 
tas žirgas, bet ilgom kelionėm jis netinka. Medžioklėm taippat ne... 
Husariškas žirgas... 

Nariušis švilptelėjo ir susimąstęs žvelgė kažkur pro šalį. Sėlis gūž- 
telėjo pečiais. 

— Na ką gi, kai prie Giedraičio dar šarvus pridedi, reikia stambaus 
arklio. 

- Ataip, arklio! Šarvus, sakai; tai jis pradeda, vadinas... - Nariušis 
ūmai pagyvėjo, ir visas jo irzlumas dingo. - Didelis arklys... Ar jūs, 
Sėli, esate apie tokį Trojos arklį girdėjęs? 

— Kokį arklį? Kojos? 

— Ne, Trojos! Bet tiek to... Juo geriau, iš tiesų... Klausykite, pone 
Sėli, labai pasitikiu jumis. Ar galėsite atlikti tą mažą uždavinį, apie 
kurį užsiminiau praėjusį kartą? 

— Nunešti, ką duosite? Į jo miegamąjį, vadinas? 

— Taip. Ir tiktai pats. Jokia kambarinė kad nebūtų įvelta! Niekas 
kitas. Secretissimo! Bus užmokėta atitinkamai. 

— Kiek? 

— Dvidešimt penki auksinai. 

Sėliui užgniaužė kvapą. Tai buvo labai didelė suma, nes šiaip Na- 
riušis jam mokėdavo tik po du auksinu per mėnesį. 

— Dvidešimt penki?.. - beveik netikėdamas savo ausimis, pasitikri- 
no jis. - Už tai, kad paslėpsiu ryšulėlį jo miegamajame? 

- Jei paslėpsi niekam nematant. Negirdint. Supranti? — Nariušis 
kalbėjo lėtai, nepabrėždamas, kad neišsiduotų, kaip jam tas svarbu. — 
Šituos dvidešimt penkis. — Jis ištraukė iš kišenės ranką ir atgniaužė 
kumštį. Sublizgėjo auksinės monetos. 

- Jūsų mylista! - sulemeno Sėlis. Niekad jis šiaip nebūtų Nariu- 
šio „mylista“ titulavęs, bet tos žėrinčios monetos... - Aš ten kasdien 
galiu įeiti... Taigi aš rūmų arklininkas, turiu jam kasdien apie arklius 
pranešti. Niekas manęs neklausia, ko aš einu pas jį. Niekas to net ne- 
pastebės. Ničniekas! 

— Ryšulys nebus per didelis. Užlakuotas. Bet turi paslėpti jį gerai! 
Kad nerastų! 

— Tai po žiponu įnešiu. Ten raštų visas pakampis prikrautas. Paki- 
šiu taip, kad niekas nematys. Tikėkit, jūsų mylista! - Sėlis palaižė vir- 
šutinę lūpą, lyg jusdamas to žvilgančio aukso skonį. Nariušis pamažu 
atskaičiavo penkias auksines monetas, kitas įsikišo atgal į kišenę. 

— Tai avansas. Dešimt gausi, kai įduosiu tau ryšuliuką, o paskuti- 
nes - kai viską būsi atlikęs. 

Sėlis sugriebė jam atkištus pinigus. Šis suskaldymas dalimis ne visai 
atitiko jo skonį, bet gera buvo justi saujoje nors ir penkias lyg iš dan- 
gaus nukritusias monetas. Jų svoris ir slidumas tiesiog svilino delną. 

— O kada atnešite? 

— Kai susitiksim po trijų dienų. Žiūrėk, gerai įsidėmėk viską, kas 
dėsis! 

— O taip, jūsų mylista! Neabejokite. Viską pranešiu ir atliksiu. Jūs 
tikrai nesigailėsite! 

— Manau, kad ne... - ištarė lėtai Nariušis. - Bet metas grįžti! 

Sėlis net linktelėjo šį kartą. Jis dar graibstėsi žodžių, tikindamas, 
kaip slaptai ir gerai viską padarysiąs. 

— Einam... Einam... — suniurnėjo Nariušis, ir Sėlis nuskubėjo 
prie savo arklio. Nariušis stebėjo, kaip jis beeidamas dar išsitraukė su- 
gniaužtą ranką iš kišenės ir žvilgčioja į žibantį auksą. 

— Beatus, gui tenet... - sumurmėjo jis pusbalsiu. Sėlis buvo prasi- 
skolinęs ir mėgo lošti kortomis. Išslys tie pinigai jam kaipmat. Užtat, 
kol jis tikėsis daugiau, tol ir galima juo pasikliauti. O paskui? „Pas- 
kui, ką gi, išeitis viena, - galvojo Nariušis. - Senojo Sidabravos kaimo 
kaulams skirtumas mažas, jei dar vienus čia pakasi dūlėti. Nemalonu, 
žinoma, bet kas kaltas, kad tokiais pasitikėti negalima? Jei dar būtų 
maži dalykai... O čia - mylista Dabulskis žegnojasi vien pagalvojęs 
apie monstranciją!..“ 

Nariušis prikando lūpą ir neskubėdamas leidosi pakalnėn. Iš už 
kalvos, lyg kokios nugriautos pilies kuoras, stūksojo Sidabravos baž- 
nyčios bokšto mūrai. 

„Kaip keistai gali tarnauti ir sugriuvusios bažnyčios! - mąstė Na- 
riušis. - Apdegę mūrai jau beveik trisdešimt metų trupa, o dabar nuo 
jų išblėsusios ugnies karščio suliepsnos visas dvaras...“ 


IV SKYRIUS 


Pažintys 


Pavasaris buvo pasiekęs ir nuo pasaulio užsisklendusį Sa- 
laparaugės dvarą. Darbai čia virte virė. Be įprastinio triūso ūkyje, be 
tolyn varomų statybų, dar reikėjo priiminėti atvykstančius visokio 
plauko sąmokslininkus ir, be to, ruoštis svarbiajai išvykai į Raudon- 
dvarį. Teko perdažyti didžiąją karietą ir nublizginti jos apdūlėjusius 
apkaustus. Prisiėjo šveisti ginklus, taisyti ar iš naujo siūdinti tarnams 
livrėjas. Jo mylista Giedraitis aiškiai pasakė žadąs į tradicinį pavasarinį 
redutą Raudondvaryje traukti su visa svita ir visam spindesy. Ukve- 
dys mažai kada beištaikydavo ir pypkę užsidegti, tiek visur puldinėti 
turėjo. Laimė, dar pats mylista šiuo laiku būdavo užsiėmęs savais rei- 
kalais ir iš savo miegamojo ar pirties išeidavo tik tam, kad pabertų 
virtinę skubių naujų įsakymų. Įsakymus Keršys buvo pasirengęs vyk- 
dyti. Svarbu tik, kad jam leistų tvarkytis savo galva ir visą laiką ant 
kulnų neliptų. 

Raštinėje, kuri atstojo Giedraičiui ir miegamąjį, už uždarų durų 
sėdėjo mylista su abiem broliais Darvainiais. Vyresnysis, Jokūbas, su- 
raukęs kaktą ir susimąstęs, tyrinėjo savo didelių rankų pirštus; tuo jis 
norėjo parodyti, kad viską ir be didesnių pastangų puikiai suprato. Jo- 
kūbui apsigalvoti visada reikėdavo kur kas daugiau laiko nei keliolika 
metų jaunesniam Ipolitui. O dabar galvoti buvo apie ką. 

— Tas iššaukimas per redutą toks paprastas, kad niekas prie mūsų 
negalės prikibt, - sutiko Ipolitas. - Jei ne Nariušis, tai Kiežgaila turės 
įklimpti. 

— Kiežgaila karštakošis, - pritarė jo mylista Giedraitis, - bet mat 
Nariušis turi savų planų dėl Dabulskytės. Jis ir pulsis. Pasitikiu meile 
šį kartą. - Jis šyptelėjo patenkintas ir pažvelgė į Jokūbą. Tas tebesėdė- 
jo suraukęs kaktą ir rūpestingai apžiūrinėjo kairės rankos krumplius. 

Iš savo sąjungininkų jokių patarimų Giedraitis ir nelaukė. Svarbu 
buvo, kad jie klausytų, ir viskas. Bet kad galėtų klausyti, jie pirma tu- 
rėjo planą gerai suprast! 

— Tai ką, Jokūbai? — paklausė jis nekantraudamas. 

— O, tas, manding, aišku! Ne bajorai jie būt, jei nešoktų Dabulsky- 
tės gelbėt, bet... Na... —- Jokūbas gūžtelėjo pečiais ir dar žemiau nu- 
leido galvą. - Na... Man vis tik nesuprantama, kaip jūs ten kaltinsit 
Dabulskį išdavyste!.. 

— Tie varpai iš kitos parapijos. Ne per redutą, o seimelyje! Užtat ir 
svarbu mūsų susiklausymas. Sakiau, rodos, aiškiai! Pavieto seimelyje 
apšauksiu tą nupeipusį šunvagį valstybės išdaviku. Ir ne bet kokiu iš- 
daviku, o Prūsijos papirktu! Papirktu, kad sužlugdytų seimelį ... 

Tai išgirdęs, suraukė kaktą ir Ipolitas. Abu broliai pasimuistė krės- 
luose, lyg ant kažko nepatogaus sėdėtų. Giedraičio planas turėjo tik- 
tai vieną privalumą: jis būtų visiems didžiausia staigmena. Dabulskis 
apylinkėje garsėjo kaipo etmono Radvilos ir karaliaus Augusto III ša- 
lininkas. Jei jis imtų pinigus iš Augusto priešininkės Prūsijos, jau vien 
tuo padarytų neatleidžiamą nuodėmę. O jei dar, nepaisydamas paties 
etmono grasinimų, stengtųsi sugriauti seimelį, - tai būtų jo politikos 
ir visų sąjungininkų išdavystė. 

— Etmonui tai nepatiktų, - su neslepiama ironija ištarė Ipolitas. 

— Niekas tuo netikės! - lėtai, bet tvirtai išsakė savo nuomonę Jo- 
kūbas. Šiaip jis Giedraičio užmačioms nelabai drįsdavo prieštarauti, 
bet šį kartą apgavystė atrodė akiplėšiškai aiški. Seimelių dalyviai buvo 
pratę prie kaltinimų, šmeižtų ir gandų. Tai buvo kasdienė jų duona. 
Kadjie kaltinimais patikėtų, reikėjo arba labai jau aiškių įrodymų, arba 
visiškos jėgų persvaros. Tos jėgos dabar nebuvo nė kruopelės. Tiek 
mažai jos tebuvo, kad, Jokūbo galva, iš viso pavojinga rodės Kaunan 

vykti. O čia dar kaltinti etmono šalininką, karužos uošvį, ginkluota 
šlėkta apsisupusį Dabulskį!.. 

— Netikės! — pašaipiai pakartojo Jokūbo žodį Giedraitis. - Ar tu 
mane kvailiu laikai?! Aš nemaldausiu, kad manim kas tikėtų. Aš 
įrodysiu! 

— Įrodysit? - Ipolitas ištarė greičiau, Jokūbas lyg aidas atkartojo. 

— Įrodysit? Ar jis tikrai ėmė? 

— Ėmė, neėmė! Ne apie tai aš kalbu! Sakau, kad įrodysiu. Jūs dau- 
giau klausykitės, kas pasakyta, ir mažiau aikčiokit, lyg kokios į papą 
įžnybtos šešiolikinės! Įrodyt bus nelengva, žinoma. Vienas iš gerbia- 
mųjų apylinkės mylistų, kuris mums turėtų tame reikale pagelbėti, 
yra mano prietelius ir jūsų, nepamirškite, didžiai lankstusis mylista 
Kontrimas. 

— Buvęs prietelius! Niekšelis! - spjaute išspjovė žodžius Ipolitas. — 
Su Dabulskiu dabar laižosi. Girdėjau viską! 

— Žmogus su galva, ne blogesne už kiaulės. Visada lenda, kur lovys 
pilnesnis. Bet Dabulskio lovyje daug snukių prigrūsta, ir nelabai ką tas 
mano brangus prietelius, mylista Kontrimas, valios apžioti. Užtat ir 
manau, kad juo bus galima pasikliauti. Mes jam pasiūlysim daugiau. 

— O ką mes turime siūlyti? 

Giedraitis mįslingai primerkė akis. 

— Pamatysim dar, kiek sklandžiai ta jo kiauliška galva veikia, o kol 
kas jo žmoną tituluokite vaivadiene. Didžiausias mandagumas jam, ir 
ypač jai, per redutą! 

— Vaivadiene?! 

— O kodėl ne? Ar tau gaila vadint ją vaivadiene? 

— Negaila... Bet kad... 

— Pamatysim. Nepamirškite to per redutą, o dabar sėdėkit ramiai 
ir kad veide nebūtų jokios abejonės. Pristatysiu jums patį pirmąjį są- 
jungininką. Atvyko čia dar prieš auštant, nes nenoriu, kad sužinotų 
apylinkėje. Mylista Karnevskis. 

— Kur gerklė kaip Jericho triūba? 

— Kaip tik dėl gerklės ir dėlei to, kad ne per brangiai paperkamas, 
jį ir parinkau. 

Giedraitis atsistojo ir išėjo iš kambario. Jokūbas klausiamai pažvel- 
gė į brolį. Pavardė lyg girdėta, bet dabar niekaip neįstengė atminti, kur 
ir kada. 

— Prasigėręs šlėktelė nuo Kėdainių, - paaiškino Ipolitas. - Suktas, 
matyt, nes kaskart už kitą seimelyje šaukia. Prisimeni, dėlei seniūni- 
jos laidė gerklę aną sykį. 

— Ahaa! - Jokūbui ir prisiminti nebereikėjo, nes į raštinę, lydimas jo 
mylistos Giedraičio, įėjo pats Protazas Karnevskis. Jis pabrėžtinai pa- 
garbiai linktelėjo sėdintiems broliams, apžvelgė greitu žvilgsniu kam- 
barį, šniurkštelėjo stambia, pamėlynavusia girtuoklio nosim; eidamas 
prie nurodyto krėslo, užkliuvo už kilimo krašto ir vos neišsitiesė. 

— Mylista Karnevskis, - pristatė abiem rankom už stalo briaunos 
suskubusį nusitverti Karnevskį Giedraitis. 

— Malonu. Be galo malonu, dauggaliai ponai... - Karnevskis atsi- 
tiesė, lyg nieko nebuvę. Giedraitis jam mostelėjo sėstis. 

— Tai mat, Karnevski, norėjau tą mūsų reikalą čia draugėje išdėsty- 
ti, kad matytumėt, jog jums bus sudarytas tinkamas užnugaris, - tuo- 
jau ėjo prie reikalo Giedraitis. - Mylistos Darvainiai štai kiekvienas 
turės bent po penketą vyrų, aš antra tiek. Mes jus apsaugosim. 

— O kaipgi! Suprantama, dauggali pone... — iš naujo apžvelgda- 
mas Darvainius, murmėjo Karnevskis. Akys jo dar buvo paraudusios 
ir primerktos. „Dvidešimt vyrų, - galvojo jis. - Dvidešimt... Jei tiek 
bus, tai už gerą kainą rizikuot gal ir galima“ Šiaip atsistoti seimelyje 
ir be jokio užnugario apkaltinti kokį didelį poną išdavyste būtų pana- 
šu į savižudybę. O jei dar tas ponas aikštingumu pagarsėjęs ir dabar 
net Kauno pavieto karužos uošviu tapęs Dabulskis, - tada savižudybė 
tiek pat tikra, lyg pats rištumeis sau virvę ant sausos šakos! 

— Dvidešimt, sakote!.. — ištarė jis garsiai, ir jo lūpose tas žodis 
skambėjo nusivylimu - atseit taip nedaug. 

— Bent tiek mūsų pačių vyrų. Bus, žinoma, ir šalininkų. Be to, my- 
lista Karnevski, galvą guldau, jog, vos tik jūs atliksite savo uždavinį, 
niekas į jus ir nežiūrės. 

Karnevskio veidu išplito kreivas gudrus šypsnys. Jei iš jo juokia- 
masi, tai ir jis pasijuokt mokės. 

— Dauggali mylista Giedraiti, - tarė jis lėtai, stengdamasis jokios 
ironijos į šiuos žodžius neįvelti, - jūs sakot, kad aš viešai apkaltinsiu 
patį Dabulskį valstybės išdavimu ir į mane niekas nežiūrės?! 

Nusišypsojo ir Ipolitas. Jokūbas Darvainis vėl susikaupęs žiūrinėjo 
savo panages. 

— Nežiūrės, nes visi supuls žiūrėti štai šito! - Giedraitis iš vengri- 
nės užančio išsitraukė nemažą ir, matyt, sunkų odinį kapšelį. Atrišo 
ji, pakėlė ir sviedė ant stalo. Kapšelis atsitrenkė stebėtinai sunkiai, su- 
žvangėjo ir pasipylė iš jo sauja auksinių monetų. Kelios trinksėdamos 
nusirito per aslą. Visi pašoko. Pašoko ir ramiai sėdėjęs nerangusis Jo- 
kūbas. Visų akys buvo įbestos į pasklidusius pinigus. 

— Matote, mylistos, - su ramiu pasitenkinimu tarė Giedraitis. — 
Kaip jūs dabar, taip ir seimelyje visi žiūrės į pinigus. Jūs, Karnevski, ne 
tik apkaltinsite Dabulskį kyšio ėmimu, jūs tą kyšį sviesite prieš visus 
ant seimelio maršalkos stalo! 

Karnevskis sušnirpštė pamėlusia nosim ir patrynė ilgus pakumpu- 
sius pirštus, lyg jie niežėtų. 

— Oi tu liurbi smailabambi!.. - sušnibždėjo nejučiomis. 

— Daug pinigo... - pridūrė savo pastabą Ipolitas. 

— Trys šimtai! - sausai atsakė Giedraitis. - Baigėm skatikais žaist, 
gerbiamieji. Tai paskutinis turas, ir kainos pakilo. 

— Tiesiai ant stalo prieš visus! Tai pavyks! Turės pavykti! - su ne- 
slepiamu nustebimu pritarė Ipolitas. 

— Čia tik pradžia! Pati pradžia... Ką sakote, Karnevski? 

— O, dauggali pone... Dauggali pone... - sumurmėjo jis. - Aš, ži- 

— Gal prie stiklelio geriau seksis tartis. - Giedraitis pakilo, nes su 
blaiviu Karnevskiu kalba aiškiai buvo nekokia. — Pašauksiu tarną, kad 
tuos pinigus sužertų. Jiems tikslas jau nuskirtas. 

Jis priėjo prie durų, vedančių į koridorių, ir atvėrė jas. 

— O jūs ko čia?! — paklausė nustebęs. — Sakau, ką jūs, ponia, čia 
veikiate? — jau griauste sugriaudė antrukart. 

Netoli durų stovėjusi žmona Izabelė Giedraitienė susigūžė ir pri- 
gludo prie sienos. Ji buvo vidutinio ūgio, bet labai liauna moteris, ir 
dabar, staigaus išgąsčio nubalintas, jos veidas atrodė lyg vaškinis. 

— Ko slampinėjat prie durų? 

— Aš... man... tik norėjau... 

— Ko norėjot? 

— Tik pasiimti, pone. Buvau palikus... — Ji sprauste prasispraudė į 
kambarį, smulkiais, greitais, bet visai negirdimais žingsniais pribėgo 
prie lovos, kur stovėjo kėdė, pagriebė nuo jos atkaltės megztą skraistę 
ir taip pat vikriai išbėgo. 

— Prakeikta boba... - sumurmėjo Giedraitis. - Slankioja it šešėlis, 
o naudos iš jos — kaip iš bergždžios ožkos!.. Ei! - dar šūktelėjo jai iš 
paskos. — Atsiųsk Narbutą su grafinu rygiškės! 


Izabelė Giedraitienė dabar pati sunkiai galėjo tuo patikėti, tačiau buvo 
gryna teisybė, kad prieš aštuonerius metus ji į Salaparaugės dvarą at- 
sivežė ne tik didelį kraitį, bet ir meilę. Toji diena kaip gyva stovėjo jai 
akyse. Ji smulkiausiai atsiminė, kokio rašto staltiese buvo padengtas 
didysis salono stalas, atsiminė vestuvinės lovos užtiesalą, f lamandiš- 
kais nėriniais puoštos savo suknelės šnarėjimą, viską atsiminė, tik 
nebeįstengė prisiminti tada turėto jausmo. Niekaip neatgaivino nė 
šešėlio to jausmo, kurio tąkart buvo pagauta. Dingojos jai, kad ne ji, o 
visai kitas žmogus peržengė anuomet Salaparaugės dvaro slenkstį, ir 
juolab kad visai kitas žmogus ją čia atlydėjo... 

Iš tikrųjų, ką bendro galėjo turėti tas maloniai besišypsantis vyras, 
kuris laikė ją tada tvirta ranka apkabinęs, su dabartiniu Mikalojum 
Augustu Giedraičių? Ir tas šiltas saugumo jausmas, kuris juos tada 
gaubė, su ta nervinga baime, kuri dabar ją apninka vos tik išgirdus 
savo vyro žingsnius?.. Dingęs, it migla išsisklaidęs jausmas, kurį toji 
visai kita Izabelė pavadino meile... Būtent tuo vardu ji savąjį jausmą 
pavadino, kai ponia mama paklausė: „Ar tikrai, dukrele, nori eiti už 
Giedraičio?“ — „Taip, - atsakė ji tada, - noriu, nes myliu jį...“ 

Tai buvo svarbu tada ir tam tikra prasme liko svarbu dabar, nes 
kaip tik dėlei tų žodžių nebuvo kur bėgti skųstis. Ponas tėtė ir mama 
visada tetroško, kad ji būtų laiminga, ir prižadėjo savo vienturtę iš- 
leisti už tokio vyro, kuris jai pačiai patiks. Turėjo jis būt garbingas ir 
pasiturįs, nesgi ir jos kraitis atitiko seną garbingą Danauskų vardą, bet 
galutinis žodis privalėjo likti jai. Štai dėl ko ji taip ilgai neištekėjo. Ži- 
noma, buvo besisukančių apie ją. Daug buvo. Jei ne pati Izabelė, tai 
kraitis juos priviliodavo. Tačiau jie kalbėdavo per daug ir šokdavo per 
šmaikščiai, ir pernelyg įkyriai stengdavosi ją pralinksminti. Izabelę 
suimdavo tikras siaubas, kai kokiame baliuje tie jaunikiai išvesdavo ją 
šokti. Ji sirginėdavo dažnai ir gal dėl to buvo menkutė, nevikri ir greit 
pavargdavo. Šokių salėje ji jauste jausdavo, kaip visi į ją žiūri ir mato 
jos trūkumus, mato, kad ji neatitaiko šokio žingsnių, nemoka atsakyti 
į ją išvedusio jaunuolio komplimentus, - ir tokią akimirką tetrokšda- 
vo būti kiek galint toliau. 

Jie piršdavosi po to. Pasikalbėdavo su ponu tėte, ir ponas tėtė kartu su 
mama, labai rimtai nusiteikę, ateidavo pas ją, atsisėsdavo ant lovos kraš- 
to ir paklausdavo: „Ar eisi už jo, dukrele?“ - „Ne, - sakydavo ji. - Ne... 
Baugu man su juo. Nenoriu. Ir tuo užsibaigdavo dar vienos piršlybos. 

Jai jau buvo sukakę dvidešimt penkeri, kai Raudondvaryje pas Za- 
bielas pirmąkart sutiko aną, nieko bendro su šiuo neturintį, Mikalojų 
Augustą Giedraitį. Tiesa, jis atrodė toks pat didelis kaip dabar, toks pat 
stiprus, ir žilstelėjęs labai panašiai kaip ponas tėtė, bet šiaip visai visai 
kitoks. Jis išvedė ją menueto, ir iš pat pradžių jai buvo daug maloniau, 

kad ją lėtokais, tvirtais žingsniais veda tas didelis žilstelėjęs ponas, o 
ne tie šmaikštūs, salėje tik pasirodyti besistengiantys kavalieriai. „Jūs 
lengva kaip pūkas, — sakė jis jai tada. - Norėčiau išsivežt jus ir saugot 
visada... Tą vakarą jis jos nebepaliko. Daug nekalbėjo, ir tas buvo 
gerai, nes jai nereikėjo atsakinėti. „Neperšalkite. Jūs gležna, reikia jus 
pasaugoti;, - pasakė, kai jiedu išėjo į sodą atsivėsinti, ir, nusisiautęs 
kailinę, labai šiltą peleriną, apgaubė jai pečius. Pelerina kvepėjo oda, 
vyrišku prakaitu ir jaukiu saugumu. Buvo gera jausti plaukų kutenimą 
prie kaklo, gera jausti jo didelę ranką ant savo pečių... Pusiau vog- 
čiom Izabelė žvilgčiojo į jo platų veidą ir nusprendė, kad tikrai jis pa- 
našus į poną tėtę, tik kažkuo daug tvirtesnis. 

Praėjo dar kelios dienos, ir ponas tėtė su mama, labai rimtai nusi- 
teikę, atėjo į jos miegamąjį. 

„Taip, - atsakė ji, išklausiusi santūriai išdėstyto pasiūlymo. - Taip, 
aš noriu tekėti užjo. 

Abu tėvai sėdėjo ant jos lovos krašto. Staiga ponia mama nusisuko, 
ir Izabelė iš pečių trūkčiojimo suprato, kad ji verkia. „Taip, noriu, po- 
nia mama, nes... nes myliu jį, - pasakė ji tada ir pakartojo sau: — Taip, 
myliu! Su juo bus saugu ir šilta, ir gera visados“ 

Visur kur ji klydo. Ypač klydo, laukdama šiltumo. Šalta buvo su juo, 
ir šalta pasidarė nuo pat pirmos nejaukios nakties. Ji stengėsi paslėp- 
ti slogią baimę, kuri atsirado vos tik peržengus miegamojo slenkstį. 
Stengėsi užgniaužt ją ir ištirpdyt abiejų bendroj šilumoj, atsiduot jam 
visiškai, nors ir turėjo sukąsti dantis, kad nesuriktų... 

Tačiau šilumos nebuvo. Jai skaudėjo tą pirmąjį kartą, ir kai ji nesu- 
sivaldydama pradėjo kūkčioti, jis net nebandė jos raminti. Sumurmė- 
jo tiktai, kad verkti nėra ko, ir pabaigęs net neapkabino jos. Atsikėlė, 
tamsoje sugraibė po lova pakištas šlepetes ir nuėjo į savo kambarį. 
Paliko ją gulinčią vieną, be balso verkiančią. Paliko lyg sužeistą ir ži- 
nančią, kad niekur dabar jau nenubėgs ir niekam nepasiskųs.... 

Pasiuntusi Narbutą į vyro miegamąjį, jos mylista Giedraitienė skubė- 
jo atgal į savo kambarį. Ji praėjo pro svečių kambarius ir, kai jau buvo 
besukanti koridoriaus gale į kairę, kur jos miegamasis, ūmai stabte- 
lėjo. Tik dabar ji pastebėjo, kad durys į to paslaptingo, prieš kelias 
dienas atsiradusio Jaks-Tyrio kambarį praviros. Praviros tik per siaurą 
plyšį, bet... Giedraitienė apsižvalgė. Nieko nebuvo koridoriuje, du- 
rys į valgomąjį uždaros. Ji staiga apsisprendė ir tyliai priėjo prie svečio 
kambario durų. 

Per pirmą susipažinimą jie tik linktelėjo vienas kitam, ir viskas; kol 
kas ji Jaks-Tyrį buvo mačiusi tik iš tolo. Bet ir nuo to liko jai kažkoks 
savotiškas jausmas. Šiaip ji nemėgo mylistos Giedraičio draugų ir pa- 
žįstamų. Jie visi būdavo šiurkštūs, kažkokie kampuoti, ir per aiškiai 
drebiamuose jų komplimentuose ji jusdavo tik jos smulkumo ir be- 
ginklio moteriškumo išjuokimą. Tačiau šis kažkuo skirte skyrėsi nuo 
jų. Ne tik stebėtinai jaunas, ne tik lieknas ir pabrėžtinai elegantiškas, 
bet ir šypsena, ir visa laikysena jo kitokia. Izabelė instinktyviai atpaži- 
no tą laikyseną. Tai buvo savyje užsisklendęs atsargumas, šaly stovin- 
čio ir dar toliau atsitraukti norinčio Žmogaus šypsena. 

Priėjusi prie durų, ji atsišliejo į sieną, lyg būtų tik valandėlei stabte- 
lėjus atsikvėpti. Jis, rodės, kažką darė ten kambary. Pasigirdo savotiš- 
kas šnaresys, o paskui tylus, bet atkaklus dunkstelėjimas. Giedraitienė 
prisilenkė arčiau. Vėl tas garsas. Greitas čežėjimas ir duslus „cakt“! Šį 
kartą ir metalo dzingtelėjimas. Giedraitienė atsargiai prilietė duris. Ji 
mokėjo viską daryti tyliai ir nepastebimai. Spustelėjo, plyšys atsivėrė 
dabar per sprindį, ir prisilenkus pamatė Jaks-Tyrį. Jis stovėjo vidury 
kambario šonu į duris. Stovėjo lyg sustingęs, kairę ranką atmetęs at- 
gal. Dešinėje laikė atkištą špagą; smaigalys buvo nutaikytas į kitą kam- 
bario sieną. Giedraitienės kvėpavimas nejučiomis patankėjo. Staiga, 
lyg paleista tampri spyruoklė, Jaks-Tyris, jo ranka ir špaga išsitiesė. 
Išsitiesė vienu akimoju, ir špagos smaigalys, kuris ką tik buvo kamba- 
rio vidury, vos girdimai dzingtelėjęs, prilietė tolimąją kambario sie- 
ną. Tuo pačiu staigiu ir lygiu spyruokliniu judesiu Jaks-Tyris grįžo į 

savo pirminę poziciją. Vėl sustingo kambario vidury ir stovėjo taip 
ramiai, kad, rodės, ką tik matytas šuolis tebuvo akių apgaulės sukurta 
iliuzija. Ir vėl be jokio įspėjančio krūptelėjimo jis šovė pirmyn. Špa- 
ga perskrodė orą, bet dabar pačioje šuolio tėkmėje špaga apsisuko ir 
smigo koridoriaus sienon, beveik tiesiai į ją. Giedraitienė aiktelėjo ir, 
atšokusi nuo durų, atsišliejo į gretimą koridoriaus sieną. Nesuskubo ji 
nei bėgti, nei pavaizduoti aiktelėjusi dėl ko kito, nes durys atsilapojo. 
Tarpdury stovėjo Jaks-Tyris. Nuleistoje dešinėje rankoje laikė nuogą 
špagą. 

— Oo! - ištarė nustebęs. - Atsiprašau! 

— Aš... Aš ėjau pro šalį... ir durys... 

— Atleiskite. — Jo veidu perbėgo sumišimo šypsnys. — Atleiskite 
man. Buvau atidaręs pravėdinti. 

— Taip... O aš tik ėjau pro šalį... — Izabelė nutęsė ir nervingai 
gniaužė laikomą skraistę. 

— Atleiskite man, ponia. Aš... - pakartojo jis beprasmiškai ir nu- 
delbė akis. Atrodė, kad buvo labiau sumišęs kaip pati Giedraitienė. 

— Visai nėra ko, pone! Iš teisybės, aš norėjau tamstą sutikt, - pasa- 
kė Giedraitienė ir pati nustebo, išgirdusi savo žodžius. 

— Man taip pat malonu, jūsų mylista, - saumurmėjo jis, laisvąja ran- 
ka perbraukdamas savo juodus plaukus. — Tikrai labai malonu! 

— Malonu, - dar vis nepajudėjus nuo sienos, linktelėjo Giedraitie- 
nė. Stojusi tyla truko vos kelias akimirkas, bet abiem ji atrodė daug 
ilgesnė. 

- Tai štai, susitikom koridoriuje... — pagaliau ištarė ji. Žodžiai tu- 
rėjo būti nerūpestingi, bet juose suskambėjo tartum likimo gaida. 

— Toks malonus netikėtumas, ponia! 

— Tai... Atrodo, čia turėsime ir kalbėtis. 

— Ar galėčiau pakviesti jūsų mylistą?.. Aš nepasiruošęs, bet... — 
Jaks-Tyris pagaliau susigriebė, droviai nusišypsojo ir pasitraukė kiek 
į šoną. Giedraitienė, pati dar priblokšta savo netikėtos drąsos, link- 
telėjo. 

— Aš tik valandėlei, - atsiprašė ji ir įėjus, lyg netyčiom, pati nugara 
užstūmė duris. - Jūs treniravotės, taip? Aš netrukdau? 

— Taip, tai yra - ne! Gal aš trukdau? 

— Kodėljūs turėtumėt trukdyti? 

— Aš mat kasdien stengiuosi praktikuotis. 

— One, ne! Jūs netrukdote nė truputį! Prašom, ir nekreipkit į mane 
dėmesio... 

Jaks-Tyris, delnu užsidengęs burną, kostelėjo. Jis aiškiai norėjo 
kažką pasakyti, bet nerado žodžių. Nei elegantiška laikysena, nei ran- 
koje tebelaikoma špaga negalėjo paslėpti jo sumišimo. Giedraitienę 
užliejo malonus savimi pasitikėjimo jausmas. Jai net užėjo noras pa- 
glostyti tamsią, tvarkingai sušukuotą Jaks-Tyrio galvą, bet, žinoma, ji 
tik santūriai nusišypsojo. 

— Tai gal parodysi man, ką tamsta darei? 

— Tik paprasti pratimai, ponia... 

— Na prašau... Man įdomu! 

Apsimetinėti Giedraitienei dabar visai nereikėjo. Jai iš tiesų labai 
įdomus ir kažkuo patrauklus buvo šis lieknas jaunuolis švelniais veido 
bruožais. 

— Ką tamsta darei man praeinant? 

— Tai buvo tiesusis šuolis. Paprastas puolimas. 

— Galėtumėte ir man parodyti? 

Jis tiriamai pažvelgė į ją. Savotiškos buvo jo akys. Tamsiai rudos, 
ir žvilgsnis priminė kažką, ką pati Giedraitienė matydavo savo vei- 
drodyje. 

— Bet tai paprastas pratimas... Jums nebus įdomu. 

— O taip, taip! Tai yra... Aš mažai išmanau, bet man labai įdomu! 

— Didelė man garbė, jūsų mylista. Gerai. Tad pirma - tiesusis šuolis. 

Jaks-Tyris atsistojo vidury kambario pirmykšte poza, šonu į Gie- 
draitienę, kuri nebuvo atsitraukusi nuo durų. Atsistojo, pakėlė špagą, 
ir viso jo sutrikimo kaip nebūta. Akimirką jis stovėjo nejudėdamas, ir 
Giedraitienė sulaikė kvapą, jusdama to sustingimo įtampą. Tada šau- 

te šovė į priekį ir išsitempė. Su tyliu „cakt“ špaga prilietė kambario 
sieną. Tokiu pat spyruokliniu judesiu jis grįžo į pirminę poziciją ir 
linktelėjo Giedraitienei. 

— Paprastas, bet itin svarbus judesys. 

— Jūs labai vikrus! Labai... — Plonos Giedraitienės rankos ilgais 
pirštais maigė baltąją skraistę. Kažkokiu maloniu šiurpuliu nukratė 
jos kūną šis iš arti stebėtas grakštus, bet mirtinai pavojingas judesys. 
Ji nusišypsojo, neslėpdama savo pasitenkinimo. - Esu mačius fech- 
tuojantis ir anksčiau. Pas mus susirenka vyrų prieš šienapjūtę. Bet jie 
ne taip... Prašau, dar kartą. 

— Tą patį? 

— O taip! Prašau. 

Ji prašė visai rimtai. Jaks-Tyris dabar irgi įstengė nusišypsoti. Jis 
nubraukė nuo kaktos juodų plaukų sruogą ir dar sykį pakartojo spy- 
ruoklinį tiesųjį puolimą, kuris atrodė dar staigesnis negu pirmesnieji. 

Be tiesiojo puolimo, jis jai pademonstravo šoninį puolimą, puoli- 
mą su fintu, atbulą puolimą ir daugelį kur kas sudėtingesnių manevrų. 
Giedraitienė žiūrėjo nustebusi, išplėstom akim, pusiau pravira burna. 
Kaskart, kai it plieninė gyvatė blizganti špaga lygiu, vos akim atse- 
kamu judesiu sliuogė į priekį, jos mylista kone aikteldavo. Dar kiek 
pastovėjusi, ji nuėjo ir atsisėdo ant vienintelės kambaryje kėdės. 

— Deja, ponia, gynimosi manevrų, parė, parodyti sunkiau, — aiški- 
no nuo staigių šuolių nė kiek nenuilsęs Jaks-Tyris. - Nors jie tiek pat 
svarbūs. Jei mokėsi gintis geriau už priešininką, visada atsiras proga 
pulti. Gynyba net svarbesnė kautynėse. 

— Arjūs esate kovęsis? 

— Dvikovoj? 

— Taip. Taip... Esate? 

— Aš mat... - Jaks-Tyrio veidas vėl rodė neryžtą. Jis prikando ap- 
atinę lūpą. - Jūsų mylista... Tai toks dalykas, kurį... Nežinau kaip 
atsakyti. 

— Jis jus čia šienapjūtei atsivežė. 

- Šienapjūtei?! 

— "Taip. Jis visada renka vyrus prieš šienapjūtę. 

- Jo mylista Giedraitis? 

— Na taip. Jis. Prieš kiekvieną šienapjūtę. 

Jaks-Tyris šią valandėlę atrodė lyg vaikas, kuriam užduota neįme- 
nama mįslė. Instinktyviai prie galvos pakelta kairė ranka dabar ne tiek 
suglostė, kiek sutaršė tvarkingus tamsius plaukus. 

- Šienapjūtė... — sumurmėjo jis. - Aš su dalgiu ne taip įgudęs... 

Jį pertraukė trumpas skaidrus Giedraitienės juokas. 

— O, jūs nuostabus! —- Kaip malonu buvo laisvai, iš širdies nusi- 
juokti. - Tikrai nuostabus! Ne su dalgiu, o su šituo! 

Jaks-Tyris pažvelgė į jos rodomą, dabar jau makštin įkištą špagą. 

— Ak taip... — Jis palingavo galvą, lyg ketino dar ką sakyti, bet su- 
silaikė ir užsičiaupė, nors šįkart nebuvo sumišęs. - Man dar nebuvo 
sakyta, ponia... 

— O! Jis pasakys dar... Bet... -Giedraitienės veidas apsiblausė. Ji 
krestelėjo galvą, it norėdama nuvyti kažkokį nemalonų prisiminimą, 
ir nusišypsojo vėl. - Bet tokių kaip jūs dar niekad nebuvo! Aš stebė- 
davau tuos vyrus. Pro langą daugiausia, nes jis... Et, nesvarbu! Betgi 
jūs iš tikro nuostabiai vikrus! 

— Aš taip pagerbtas, ponia! 

— Atvirai sakau. Man... patiko. Jūs nepyksite, jei aš... jei aš ateisiu 
pasižiūrėti? 

— Mano pratimų? 

Giedraitienė nebyliai linktelėjo. 

— Ponia, tai bus man didelė garbė! 

— Omanbus... Bet galjūs nesuprasit... Oi, bet man ir metas! Už- 
sibuvau!.. - Lyg iš karto jai būtų pasidarę labai skubu, pašoko, šypte- 
lėjo atsiprašomai, palygino savo sijono klostes. Ir apskritai, elgėsi, lyg 
būtų tik šiaip sau bėgusi pro šalį ir užsukusi pas kaimynę paplepėti. 

Jaks-Tyris nusilenkė, ir ji išplaukė iš kambario tokiais pat smulkiais 
tyliais žingsniais, kaip kad buvo įėjusi. Bėgte nubėgo į savo miegamą- 

jį, užvėrė duris ir krito ant lovos. Ir anksčiau taip ne kartą buvo dariu- 
si, bet tada užsikniaubdavo, kad paslėptų tvinstančias ašaras. Dabar ji 
krito aukštielninka, gulėjo kurį laiką žvelgdama į lubas, o paskui tyliai, 
šiltai nusijuokė ir prispaudė savo plonas rankas prie krūtinės. 


Liudvika Dabulskytė buvo iš tų merginų, kurioms nelemta išlaikyti 
mergišką naivumą. Nors ir akylai saugoma, gerom tradicijom auklėja- 
ma, bet jau tokio prigimimo ji buvo: per daug gyva, per daug besido- 
minti viskuo, kas dėjosi aplinkui, kad galėtum ką nuo jos smalsių akių 
nuslėpti. Labai anksti ji pastebėjo, kad, nors madam Višnevska nuolat 
viską draudžia, o tėvas baisiai griežtu dedasi, iš tikro viskas jai leidžia- 
ma. Reikėjo tik žinoti, iš katros pusės prieiti. Šito tai jau Liudvikos 
nereikėjo mokyti. Tą gabumą ji buvo gavusi kartu su gyvybe. 

Pastaruoju metu Liudvikos smalsumą kaitino tokie įdomūs daly- 
kai kaip meilė, vedybos ir ypač tai, kas dėjosi po vedybų. Jos pastangos 
šį tą išsiaiškinti sukėlė virtinę keblumų. Užklausta madam Višnevska, 
vos nealpdama iš pasipiktinimo, atsisakė net liesti tą temą. Užkalbin- 
tas ponas tėtė kone paspringo visokiais neaiškiais išvedžiojimais. Rei- 
kėjo tad ieškotis kitų šaltinių. Tarnaitės ir virtuvės mergos pasirodė 
daug patikimesnės, ir kai netrukus tekėjo dvejais metais už ją vyresnė 
Kristina, Liudvika jau sugebėjo duoti jai patarimų. Per visas vestuves 
ir po jų Liudvika jaudinosi gal ne mažiau už pačią Kristiną, bet vėliau 
jai teko seserim nusivilti. 

— Tai kaip buvo? — dusdama iš smalsumo, paklausė Liudvika, kai 
jos susitiko, praėjus kokiai savaitei po vestuvių. 

— Aš... nežinau... — atsakė rausdama Kristina. 

— Ką?! Nieko nebuvo? Ar jis negali? - Liudvika ir apie tokius daly- 
kus buvo spėjusi išgirsti. Kita vertus, ji tuo nė kiek ir nebūtų stebėju- 
sis. Vis dėlto Kiežgaila jau keturiasdešimties, taigi, Liudvikos akimis 
žiūrint, tikras karšinčius. 

— Ne... Buvo. Tik aš nežinau... 

— Na, tai pasakok! Kaip? Na? 

— Kad... Nežinau... 

— Nežinai, ar tau patinka? - nekantravo Liudvika. 

— Mmm... - sutiko Kristina. 

— Tai nieko! Kartais taip būna. Ir Saliutei, žinai - kur virtuvėj dir- 
ba, taip buvo. Bet, sakė, už mėnesio taip patiko, kad nu! 

Tikrai nedaug kam pavykdavo sutramdyti Liudvikos smalsumą, 
juo labiau šioje, taip pikantiškoje meilės srityje. Madam Višnevska 
stengdavosi. Pasak jos pačios, stengdavosi, kiek tik apverktinai silpna 
sveikata leido. Padvigubindavo ji savo uolias pastangas jo mylistos 
Dabulskio akivaizdoje. 

— Aš manau, kad madam turite meilužį ir užtai norite tėčiui įrodyti 
savo nekaltumą! - kartą, apiberta itin smarkiais priekaištais, atrėžė jai 
Liudvika. 

— Aš? Madmuazel Dabulska! Aš nieko neišgirdau! Ne! 

— Taip, madam! Matyt, turite slaptą meilužį! 

- Madmuazel Dabulska! Kaip jūs galite?! Oi, kaip jūs galite?! 

Madam Višnevska pravirko. Tai pasitaikydavo neretai, ir daugiau- 
sia pačiai Liudvikai prisieidavo ją raminti. 

— Bet matysit, madam, - guodė ją mergina, glostydama nuo kūkčio- 
jimo virpančius pečius. - Matysit, jūs dar turėsit! Neverkit, madam... 

Deja, Višnevska kūkčiojo vis smarkiau... 


— Eikit jūs! Jis paprašė miltų?! — Skardus Liudvikos juokas pripildė 
visą prigaravusią virtuvę. Ji vėl buvo išsprukus iš madam Višnevskos 
globos ir per patį darbymetį įpuolus čia. 

— Taip, panelyte. Ir, sakė, tik pikliavotų ... Baltų baltutėlių! - Sto- 
roji virėja rimtai palingavo galvą, o ant stalo tešlą kočiojanti mergina 
prunkštė juokais. 

— Miltų! Tai gal ir kiaušinių? Ir grietinės? Gal jis pyragą kept žada? 

— Ne, panelyt. Ar keps, tai jau aš nežinau, bet sakė duot jam baltų 
miltų. Parodžiau tuos, kur pūstainiams laikau, tai jis klausia, ar netu- 
riu baltesnių! - Virėja plačiai skėstelėjo apvaliom rankom, parodyda- 
ma savo nustebimą. 

— Tai jūs jam ir davėt? 

— Kaip neduosiu ponui Nariušiui?! Jis man algą moka, panelyte! O 
kas algą moka, tas gali ne tik miltų pareikalauti!.. 

Tešlą kočiojanti merga vėl suprunkštė. 

— Je... Jis tavęs prašytų! 

— Ša, tu! Atleiskit, panelyte, ji... — Virėja nebaigė sakyti, nes tarp- 
dury pasirodė madam Višnevska. Į virtuvę madam neįžengė, nes, jos 
manymu, tai būtų nesuderinama su ta aukšta padėtimi, kurią ji užėmė 
Selionių dvare. Suprantama, dėlei to ji virtuvės darbininkių nebuvo 
per daug mėgstama. 

— Madmuazel Dabulska! - kaip yla smigo jos plonas įkyrus bal- 
sas. — Jūs vėl čia, madmuazel! Nebežinau, ką su jumis daryti... 

Šį kartą Liudvika nelaukė, kol auklė išvarys įprastinę priekaištų 
tiradą. 

— O, madam Višnevska! - šūktelėjo ji, lyg toji būtų buvus laukta 
viešnia. - Aš jūsų visur ieškojau! 

Višnevska net kiek sutriko. 

— Tikrai? Ir ieškojot manęs kaip tik čia? 

— O taip! Aš norėjau paprašyti jūsų palydos. Paprašyti, kad eitu- 
mėt su manim į svečius. 

— Į kokius svečius, madmuazel? 

— Pas mūsų rimtą, mokytą ir kaip vyskupas lotyniškai kalbantį 
poną Nariušį. 

— Tai ar... Ar ponas Nariušis kvietė, madmuazel? — nelabai tikėda- 
ma, klausė Višnevska. 

— Ne... Taiyra... Taip, taip! Kvietė! Jis mat ruošiasi sutikt svečius, 


ir pyragą jau kepa! 

— Kokį pyragą? Madmuazel, jūsų galva pilna fantazijų! Aš tiesiog 
nežinau, madmuazel, ką su jumis daryti!.. 

- Jūs privalot palydėt mane, madam! 

— Palydėti jus? 

— O taip, madam! 

Jos dabar jau buvo išėjusios iš virtuvės ir sustojusios prie šoninių, į 
kiemą vedančių durų. Liudvika nutaisė kuo rimčiausią miną, nors vos 
laikėsi nesuprunkštus. 

- Jaunoms išauklėtoms merginoms juk nedera vienoms lankytis 
pas kilmingus ponaičius. Nors ir labai mokytus... 

Nereikėjo nė įžvalgumo pastebėti, koks sumišęs madam Višnevs- 
kos veidas. Nelaukdama, kol ji atsipeikės, Liudvika kilstelėjo savo ilgą 
platų sijoną ir bėgte pasileido per, laimė, šiuokart apysausį kiemą. 

— Madmuazel! - šaukė jai iš paskos Višnevska. - Madmuazel Da- 
bulska! Aš... 

Bet grasinti jau buvo per vėlu. Neliko nieko kito, kaip irgi kilstelti 
sijoną ir stengtis neatsilikti nuo tos pramuštgalvės auklėtinės. Liudvi- 
ka jau buvo prie senųjų dvaro rūmų, kuriuose kartu su kitais svarbes- 
niais dvariškiais gyveno ūkvedys Ignacijus Nariušis. 


Net ir labiausiai įsisiūbavus lakiai fantazijai, Liudvika nebūtų galėjusi 
tarti, jog ji „myli“ Nariušį. Šis aukštas, sudžiūvęs, visad paniuręs vyras 
tamsiais drabužiais per daug netiko tam vaidmeniui. Pirmąkart jį pa- 
mačius, sunku būdavo patikėti, kad jam tik trisdešimt metų; jį geriau 
pažinus, tai darėsi juolab sunkiau. Viskas — ir apsivilkimas, ir laikyse- 
na, ir lotyniškom frazėm išmarginta kalba — darė jį kažkokio neap- 
čiuopiamo amžiaus. Vien dėlei to Liudvikai nepavyko sukurti kokią 
romantinę fantaziją apie rimtąjį Selionių dvaro ūkvedį. Tačiau mergi- 
na buvo ganėtinai akyla, kad suvoktų tarp jų jau kuris laikas esant tam 
tikrą įtampą. Tikriau tarus, įtampos buvo iš Nariušio pusės. Jis sten- 

gėsi to nerodyti. Sutikęs Liudviką, išlaikydavo etiketą, bet užtat Liu- 
dvika pastebėjo, kad per vakarienę jis pusiau slapta sekdavo kiekvieną 
jos judesį ir žodį. Ponas tėtė ir madam Višnevska jos tarškėjimo klau- 
sydavosi su atlaidžiu šypsniuku. Vien iš to šypsniuko Liudvika išskai- 
tydavo, kad jie klausosi jos, tarsi klausytųsi naivaus vaiko. Mergaitė 
dažnokai tą naivumą dar tyčia pabrėždavo, nes toks vaidmuo, mokant 
jį tinkamai išnaudoti, turėjo neginčijamų privalumų. Bet Nariušis ne- 
sišypsodavo. Jis klausydavosi jos rimtai, atsidėjęs ir, atrodė, stengėsi ją 
suprasti. Jis geidė jos. Liudvika tai suprato palyginti neseniai ir buvo 
jau užtenkamai subrendusi, kad justų iš to dirginantį malonumą. Per 
paskutinį mylistos Kontrimo apsilankymą ji suvokė dar vieną malonų 
faktą: Nariušis buvo pavydus. Pavydus taigi dėlei jos! Per tai šis seniai 
pažįstamas ir nusibodęs Ignacijus Nariušis atrodė kažkoks intriguo- 
jantis ir net paslaptingas. 

Pribėgus prie Nariušio durų, vieną akimirką Liudvika pajuto ne- 
aiškią baimę. Norėjo lyg atšaukti šią galvon šovusią išdaigą, bet kieme 
pasigirdo madam Višnevskos balsas. 

— Madmuazel Dabulska!.. Madmuazel! - šaukė be kvapo, susijau- 
dinusi madam, ir, tų žodžių pastūmėta, Liudvika ryžtingai pasibeldė 
į duris. 

Atsako nebuvo. Lyg sukrebždėjo kažkas viduje, bet niekas nekvie- 
tė įeiti. Madam, nors ir sunkiai alsuodama, artėjo. Liudvika pabala- 
dojo dar kartą, suklusus atsirėmė į duris ir, matyt, netyčia nuspaudė 
rankeną. 

Durys plačiai atsivėrė. 

— Sveiki gyvi! Sveikiname tamstą, — sučiauškė Liudvika kuo mie- 
liausiu balseliu, nes iš kambario gilumos į ją žvelgė išplėstos Nariušio 
akys. Tokio sumišusio ir nustebusio ūkvedžio Liudvika dar niekad 
nebuvo mačiusi. Jis atrodė tiesiog nuraudęs! 

— Sveikinate! — Jis iškart nesusigaudė ir nervingai trynė rankas 
didžiuliu rankšluosčiu, stengdamasis koja kažką pastumti po sofa. 
Niūrusis, viską žinantis Nariušis buvo iškaitęs ir sumišęs kaip vai- 

kas. Liudvika nusikvatojo skardžiai it varpelis. Jos baimės neliko nė 
kvapo. 

— Tokia, įsivaizduokit, puiki pavasario diena, madam Višnevska 
staiga man ir sako: „Reikia pasveikint mūsų mokytąjį poną, - čiauš- 
kė toliau Liudvika. Nariušis koja dar kažką stumtelėjo po sofa ir di- 
dįjį rankšluostį nusviedė kampan, ant lentynos. - Taigi, sveikiname 
tamstą su pavasariu! Pavasaris prasidėjo! 

— Tūkstantį kartų pardon, pone Nariuši, - vos atgaudama kvapą, 
įsiterpė, savo auklėtinę pavijusi, madam Višnevska. — Šita mūsų ne- 
klaužada staiga pasišovė aplankyti tamstą. Oi, nepavijau... 

— Honorum magnum... Didelė garbė man, - nusilenkė pagaliau 
šiek tiek atsitokėjęs Nariušis. 

— Pavasaris, o tamsta čia užsidaręs sėdi! - Liudvika suvokė Na- 
riušio linktelėjimą kaip kvietimą ir, įėjusi vidun, smalsiai žvalgėsi į 
graviūras ant sienų, vaizduojančias žirgus riestais sprandais ir labai 


plonom kojom. 

— Tikrai kad pavasaris... Matau iš mūsų jaunosios panelės akių 
blizgėjimo. 

- Ak, jūs... - Liudvika numojo ranka, bet vis vien dabar jai užėjo 


staigus noras pažvelgt į veidrodį. - Kodėl jų kojos tokios plonos? — 
paklausė ji, keisdama temą. 

— Tai arabiški žirgai. Grynakraujai. Maldauju, šviesioji panele ir 
madam, prisėskite! 

Višnevska, giliai atsidusdama ir šnarėdama suknelės klostėm, atsi- 
sėdo. Liudvika ėjo toliau pagal sieną, žiūrinėdama graviūras. 

— Oi, bet ir karšta pas jus, pone Nariuši! — tarė ji, priartėjusi prie 
mažos kampe stovinčios krosnelės. 

— A, taip. Nors ir pavasaris, kaip man teikėtės pranešti, bet lauke 
dar vėsoka. Prikūreno man pečių... - Kambaryje iš tiesų buvo karšta. 
Dabar, uždarius duris ir bent kiek atsipūtus po tokio bėgimo, prakai- 
tas mušė. Net šiaip jau išblyškusio Nariušio kakta rasojo, ir jis dairėsi 
į lentynos kampą, kur buvo nusviedęs rankšluostį. 

— Gal galėčiau pasiskolinti? - mostelėjo rankšluosčio pusėn Liu- 
dvika. - Taip karšta, kad prakaitas pila! 

— Madmuazel Dabulska! 

— Bet aš pamiršau nosinaitę, madam, - teisino savo gal ir neleistiną 
poelgį Liudvika, kaire ranka grūsdama nosinaitę giliau į rankovę. 

— Oi, ne! Tai yra galite, panele, tik ne šitą! - visai sunerimęs, įsiter- 
pė Nariušis. Jis pasiskubino pralenkti Liudviką ir sugriebė rankšluostį 
pirmiau nei ji. Pasklido smulkių baltų dulkių debesėlis. — Šitas per 
šiurkštus panelės odai! - pasiteisino. 

„Miltai! Pikliuoti miltai!“ — dingtelėjo Liudvikai, ir ją paėmė toks 
juokas, kad ji vos neprunkštelėjo. Iš tikro, ir ant stalo, ir palei krosnį, 
net ant grindų buvo pribarstyta miltų. 

— Aš tuoj panelei atnešiu šilkinį, - bandė gelbėti padėtį Nariušis ir, 
nepaleisdamas to miltuoto rankšluosčio, išskubėjo į gretimą kambarį. 
Liudvikos smalsumas dabar buvo nebenumaldomas. Vos tik Nariušis 
dingo už durų, ji pribėgo prie krosnies ir, žemai pasilenkusi, pažvelgė 
po sofa - ten, kur Nariušis, joms įeinant, kažką slėpė. 

— Madmuazel! - pasibaisėdama sušnibždėjo madam Višnevska, 
ir Liudvika atsitiesė. Ilgai žiūrėti nebuvo ko. Po sofa iš tiesų stovėjo 
dubenys miltų ir medinis dubuo, kuriame buvo užmaišyta baltutėlė 
tyrė. Ant pasvirusio špižinio puodo dangčio buvo sudėliota koks pus- 
tuzinis keistų, baltų ir visai apvalių pyragaičių. 

— Mil-tai... - be balso, tik skiemenuodama žodį lūpom, ištarė Liu- 
dvika ir parodė į pasofę. Smalsumas dabar suėmė ir madam Višnevs- 
ką. Bijodama būti užklupta, ji nesikėlė iš krėslo, tiktai pasilenkė ir 
stengėsi žvilgtelėti po baldais. Girdėjosi gretimame kambaryje trau- 
kinėjant stalčius. 

— Ke-pa py-ra-gą... — taip pat tyliai išskiemenavo Liudvika ir 
ūmai, kitos minties pagauta, atsigręžė į krosnį. Dabar dvejoti nebe- 
buvo kada. Ji greitai išsitraukė giliai nugrūstą nosinaitę ir, sugriebus 
ja krosnies dureles, ryžtingai truktelėjo. Durelės, garsiai džegtelėda- 
mos, atsidarė. 


72 


— Karšta ten! — sutrikdė ją išsigandęs Nariušio balsas. Liudvika 
krūptelėjo ir atsitiesė. Stumtelėtos durelės vėl užsitrenkė, bet ji buvo 
suskubus pamatyti ant žarijų padėtą špižinę, it vafliams kepti, formą. 

— Panele! Taip negalima... Jūs nusideginsit! — prišoko keistai su- 
sinervinęs Nariušis. - Čia — cha cha! — karšta gi... Prašau, panele, 
leiskite jums padovanoti! 

Jis atkišo jai gražią šilkinę nosinę siuvinėtais kraštais. O Liudvika 
laikė rankoje savąją. 

— Cha cha! - nusijuokė, nerūpestingai pamojuodama. - Pamany- 
kit, pone Nariuši, atradau ir savo... Bet šita tokia puiki! Ar ji iš Vil- 
niaus? 

Liudvikos nosinaitė bematant dingo rankovėje, ir ji su nemeluotu 
susižavėjimu išskleidė Nariušio dovanotąją. 

— Gališ toliau dar... Iš Varšuvos... 

— O! Pažiūrėkit, madam, kaip ji dailiai išsiuvinėta! 

— Graži, - sutiko madam, nors entuziazmo ir nerodė. Ją šiuo metu 
kamavo klausimas, ar dera jaunai damai priimti tokią dovaną. Nariu- 
šis, pamatęs Liudvikos džiaugsmą, tarsi aprimo, bet tebestovėjo prie 
krosnies, lyg ją saugodamas. 

— Kaip galėčiau tamstai atsidėkot už tai? 

— Man bus pervirš atlyginta, jei panelė teiksis nusišypsot. 

Liudvika tučtuojau ir atsiteisė plačiausiu šypsniu. 

— Tai per daug lengva, pone Nariuši! Bet aš turiu dar vieną pra- 
šymą... 

— Madmuazel! - sudraudė pašnibždomis madam Višnevska. 

— Aš visuomet panelės paslaugoms, - nusilenkė, braukdamas nuo 
krosnies tvaiko rasojančią kaktą, Nariušis. 

— Aš tik noriu pamatyti tuos juodus žmones. Juk galima, ar ne, 
madam? 

Kadaise prie stalo Nariušis buvo prasitaręs, kad turi paveikslą, 
vaizduojantį juodus žmones. „Ar velnius?“ - paklausė tada Liudvika. 
„Ne, paprastus žmones. Tik kad juodos spalvos. 

— O, jie miegamajame, - su aiškiu palengvėjimu atsakė Nariušis. — 
Mielai parodysiu panelei. 

— Madmuazel! Jūs gi neisite į svetimo vyro miegamąjį?! - jau ne 
juokais pasipiktinusi, sušvokštė madam. 

— Tai madam mane palydėsite! 

— Patikėkite, madmuazel, aš neturiu nė mažiausios intencijos eiti į 
jokio vyro miegamąjį! 

— Aš mielai parodyčiau gerbiamoms damoms, - vėl nebetikras dėl 
visko, pridūrė Nariušis. 

— Aš negaliu to leisti! Tai neleistina! - Madam pakilo nuo kėdės. 

Nariušis bejėgiškai apsižvalgė. Jis nesuvokė, kam šie aštrūs žodžiai 
taikomi. O Liudvika buvo per daug pripratusi prie madam grasinimų, 
kad imtų juos į galvą. 

— O, tai aš tik valandėlei!.. Pati. - Ir, nespėjus Višnevskai nė išsižio- 
ti, ji šmurkštelėjo į Nariušio miegamąjį. 

Paveikslas kabojo ant sienos. Jame buvo nupiešti keisti medžiai dide- 
liais karpytais lapais, o po medžiais - ietimis nešini, iš tiesų juodi žmo- 
nės. Liudvika į paveikslą tik prabėgom užmetė akį. Ją labiau domino 
kiti dalykai. Išskyrus pono tėtės kambarį, - bet argi jį galėjai skaityti, — 
Liudvika dar niekad nebuvo buvusi vyriškio miegamajame. Kažkoks 
dirginantis šiurpulys nusmelkė ją žvelgiant į pono Nariušio lovą, su- 
glamžytą pagalvę, į du sukryžiuotus kardus, kabančius virš lovos, ir ša- 
lia stovinčius aulinius batus. Viskas čia ją traukė kažkokiu nenusakomu 
paslaptingumu. Prie lovos stovėjo komoda, viršutinis jos stalčius buvo 
praviras. Iš ten, matyt, Nariušis ištraukė tą šilkinę nosinaitę. 

Liudvika nesitvėrė, kaip norėjo pažiūrėti, ar yra ten daugiau tokių. 
Ji greitai priėjo ir atvertė kelerius ant viršaus gulinčius marškinius. 
Kažkas žybtelėjo tarp rankšluosčių. Liudvika pakėlė rankšluostį ir jau 
buvo beimanti tą žvilgantį daiktą, bet, vos prisilietusi prie jo, suvirpė- 
jo ir atitraukė ranką it nudegusi. 

Ten, stalčiaus dugne, be jokios abejonės, gulėjo monstrancija! To- 
kia pat, kaip kad kunigas turi per procesiją, nešdamas Švenčiausiąjį. 

Nors ir šiame kambaryje galėjai užslopti nuo sauso karščio, Liu- 
dvikai per nugarą nuėjo keistas šaltukas. Ji greitai suklostė rankšluostį 
bei marškinius ir išbėgo iš kambario. Ją pasitiko iš padilbų mestas ti- 
riamas Nariušio žvilgsnis. Madam Višnevska buvo demonstratyviai 
nusisukus į langą ir dabar griežtu galvos krestelėjimu atsigręžė į au- 
klėtinę. 

— Aš turėsiu tai pranešti jo mylistai, madmuazel Dabulska! 

Liudvika tik gūžtelėjo pečiais. 

— Keisti jie... Tie juodi žmonės... - sumurmėjo pajutusi, kaip 
įtemptai į ją žiūri Nariušis. 

Paskui jos išėjo. Madam Višnevska ir Nariušis dar pasikeitė, kaip 
tokiom progom įprasta, eilinėm malonybėm, bet Liudvika prie jų vos 
pusbalsiu teprisidėjo. 

Kai jos atitolo nuo Nariušio durų, Liudvika jau pasiruošė išklau- 
syti griežčiausią pamokslą, bet paaiškėjo, kad visą madam Višnevskos 
pyktį buvo nustelbęs smalsumas. 

— Nejaugi ten buvo miltų dubenys po sofa?! - klausinėjo ji. 

Liudvika linktelėjo. 

— Taip. Jūs gi pati matėt! 

— Savo akim negaliu patikėt! Nejaugi? Ką jis ten darė? 

— Kepė. Pyragaičius. 

Madam Višnevska suplojo rankom. 

- Pyragaičius?! O Dieve! Kokius? 

Liudvika patraukė pečiais. 

— Pyragaičius, ir viskas... - sumurmėjo. Daugiau ji sakyti nenorė- 
jo, nes ir pačiai buvo sunku patikėti. Tik kai pamatė Nariušio stalčiuje 
monstranciją, tik tada ji susivokė, kas ten per pyragaičiai išdėstyti ant 
puodo dangčio. Jie buvo panašūs į ostijas. Visai kaip tos, kur nešamos 
su monstrancija per procesijas ir kur laiko kunigas per pakylėjimą. 


V SKYRIUS 


Verbavimai 


Mylista Mikalojus Augustas Giedraitis dusliai aidinčiais 
žingsniais vaikščiojo skersai išilgai savo didelio miegamojo. Žingsniai 
dunksėjo dar garsiau kaip kituomet, nes jis buvo apsiavęs aukštais, 
virš kelių užeinančiais, kaustytais tamsios odos auliniais ir užsidė- 
jęs sunkius krūtinės šarvus, kuriuos nešiojo tarnaudamas Geležinio 
Švedo, Karolio XII, kariuomenėje. Šarvų dirželius, žinoma, teko 
pailginti. Gerokai pailgintas buvo taipgi dviejų plaštakų platumo, iš 
lauko pusės sidabru, iš vidaus - plieno strypais sutvirtintas diržas. 
Diržas turėjo apsaugoti gerokai sustorėjusį mylistos pilvą, užtat buvo 
ne menkiau svarbus kaip ir krūtinės šarvai. Nepaisant tų ilginimų ir 
platinimų, šarvai dar vis buvo ankštoki, ir Giedraitis tiesiog negalėjo 
laisviau atsikvėpti. Jis bildančiais žingsniais priėjo prie veidrodžio ir 
raukydamasis sukinėjo galvą, stengdamasis įžiūrėti, kur tas styrantis 
šarvas spaudžia jam kaklą. 

— Puikiai atrodote, šviesusis mylista, - pagarbiai tarė netoli durų 
stovintis Sėlis, kuris jam ir buvo padėjęs užsisagstyti šiuos seniai be- 
dėvėtus kovos drabužius. 

— Spaudžia dar sprandą! Kaip tas viršutinis dirželis, Sėli? 

- Jis ant paskutiniųjų skylučių suveržtas, mylista. 

Giedraitis kažką suniurzgė ir pamuistė pečius. Vis tiek veržė tie 
prakeikti šarvai! 

— Aš odą liepiau ištepti, mylista. Prasinešios netrukus. 

— Bus keleri metai kaip nenešiojau. Susitraukė, bestija! - Giedrai- 
tis apsisuko ant kulno ir vėl leidosi žingsniuot po kambarį. Jam patiko 
tas tvirtas, kietai dunksintis aidas, gera buvo žvelgt į naujai nubliz- 
ginto plieno šarvus, Giedraičių herbu dabintus. Gera buvo vėl jaustis 
galingam ir stipriam. Jis sustojo vidury kambario ir atsigręžė. Iš čia 
galėjo beveik visą savo atvaizdą matyti veidrodyje. Kilstelėjo smakrą 
ir pasisuko profiliu. 

— Atrodote kaip tais laikais, kai mušėte švedus, mylista!.. 

Giedraitis kiek galėdamas įtraukė pilvą. 

— Ką tu Žinai apie tuos laikus? 

— Girdėjau, šviesusis mylista. Visi žino, kaip narsiai tamsta koveisi. 

Giedraitis atsikrenkštė, sunkiai slėpdamas pasitenkinimą. 

— Girdėjai? —- sumurmėjo jis ir žengė toliau, stengdamasis nesi- 
muistyti. 

— Daug kartų, šviesusis mylista! 

— Daug kartų, hm?.. Klausyk, Sėli! Gali vėl taip būti. Priešų ne- 
trūksta mums. Ar nesibijosi? 

— Mylista, aš visada! - Savo karingumą pabrėždamas, Sėlis net ran- 
ką prispaudė prie krūtinės. - Su šviesiuoju mylista aš pasiryžęs joti 
kad ir rytoj! 

Giedraitis stabtelėjo ir įsižiūrėjo į Sėlio veidą. Šią akimirką jam Sė- 
lis iš tiesų atrodė patikimas ir narsus. Net ir toji prispausta prie krūti- 
nės ranka neatrodė teatrališkai. 

— Jotum? 

— Su mylista kad ir į pragarą! 

— Gerai. Vėliau gali ir prisieit. Rytoj, nors josim, nieko pavojingo 
nebus. Noriu tik aplankyt kai kuriuos kaimynėlius, nes jie, atrodo, 
pamiršo, kas toks yra Giedraitis. Užtat noriu, kad viskas blizgėtų. Su- 
pratai? 

- Šviesiausias mylista, kaip matote - viskas paruošta! Trabanto pa- 
kinktai nublizginti ne blogiau... 

— Ne tik Trabanto. Visų! Mes turim rytoj įspūdį padaryti. Aišku? 

— Taip, šviesiausias mylista! — Sėlis kariškai išsitempė ir klaptelėjo 
kulnais. 

— Gerai. Tad padėk man atsisegt šiuos prakeiktus šarvus!.. O, ne! 
Ne... Gali eit, Sėli... — staiga, pakeitęs vidury sakinio nuomonę, su- 
komandavo Giedraitis. Sėlis kiek sutriko, bet nusilenkė ir apsigręžė 
eiti. - Pasakyk tarnaitei, kad man pakviestų ponią, - paliepė jau duris 
veriančiam Sėliui. 

— Jos pareiga tai, po paibeliais!.. - sumurmėjo sau po nosim ir, vėl 
žiūrėdamas į veidrodį, glaistė jau žylančius ūsus. - Žmonos pareiga 
šarvus prižiūrėti... 

Kai durys tyliai atsivėrė, Giedraitis ir neišgirdo. Tik kai priėjęs sie- 
ną apsisuko, staiga pastebėjo, kad jos mylista jau stovi tarpdury ir žiū- 
ri įjį iš baimės ar iš nustebimo išplėstom akim. 

— Ko spoksot?! Savo vyro, ponia, nepažįstat? 

Ji neatsakė. Tik įėjo vidun ir uždarė paskui save duris. 

— Man buvo pasakyta, jog šaukėte.... 

— Tai ot, kad šauktis reikia!.. Savo pareigos pati nežiūrite! 

— Kokios pareigos, pone? 

— Kokios?! - Giedraitis susiraukė ir numojo ranka. Jis vėl jau buvo 
spėjęs supykti. Liekna ir tyli kaip šešėlis žmona visad jį erzindavo. Ne 
tam, kad dar kartą be reikalo sunervintų, šaukėsi ją. - Vyrui šarvus 
padėti nusiimti! Tai tik viena žmonos pareiga!.. Na?! - Jis atsuko į ją 
kairį šoną ir pakėlė ranką, kad matytųsi šarvų dirželiai. Giedraitienė 
tyliais, vikriais žingsniais priėjo ir ėmė juos narplioti. 

— Neklausi nė kodėl tavo vyras šarvus užsideda, ką? - suniurzgė 
jis. - Ar jums vis vien, ponia? 

— Ne. Ne vis vien, tamsta... 

Giedraitis giliai įkvėpė, nes pagaliau du pirmieji dirželiai buvo at- 
leisti ir nebe taip spaudė krūtinę. 

- Vis vien... Aš galėčiau žūt, ir jums būtų nei šilta, nei šalta! Matot 
štai šitą? Matot šitą įdubimą? — rodė jis pirštu kairėj, žemai įdubimą 
sulig riešutu. Specialiai buvo liepęs kalviui jo nieku būdu neištaisyti. 


78 


— Taip, pone. 

— "Tai šovė į mane! Anais laikais, kai reikėjo už tėvynę kovoti. Taikė 
į pačią širdį, ponia! Nesišalinau aš tada savo šventos pareigos, ir dabar 
nesudrebės mano ranka! Tuo jūs galite neabejoti! 

— Taip, pone. 

— Ar supratote, apie ką kalbu?! 

— Taip, pone!.. 

— Taip, pone! - dar labiau susierzinęs, pamėgdžiojo Giedraitis. — 
Ar negalite susigraibyt greičiau? Manote, nesunkūs tie šarvai?! - Jo 
pyktis tvino, ir nebuvo kaip to pykčio ant jos išlieti. Niekad jam ne- 
sisekė nei žmoniškai pasišnekėti su ja, nei taip susipykti, kad paskui 
ant dūšios lengviau paliktų. Jis stengėsi, dirbo, veikė, o ta džiūsna tik 
slampinėjo lyg šešėlis po rūmus, vengdama jį susitikti. Nė už penkias 
grivenas susidomėjimo nei jų gyvenimu, nei juo pačiu. 

— Aš mūsų gyvenimui ginti, mūsų ateičiai apsaugoti šiuos šarvus 
velkuosi! Pareigos šaukiamas! O jūs, ponia?.. 

Ji tylėjo ir prisilenkusi vargo su paskutiniu dirželiu. Visas šarvų 
svoris dabar buvo jį įtempęs, ir jos ploniems pirštams niekaip nesi- 
sekė jo atitraukti. Giedraitis, jei ir matė, kad jai sunku, nepadėjo nė 
trupučio. 

— O kaip tamsta vykdai savo pareigą, ponia? Aš klausiu! 

— Aš... Aš nežinau... 

Giedraitis sušvokštė, atstūmė ją šiurkščiai ir, pats pagriebęs, vienu 
truktelėjimu atleido dirželį. Kairė šarvų pusė buvo laisva, dešiniosios 
jis nė nesagstė. Dusdamas iš pastangos ir pykčio, nusmaukė šarvus 
per galvą ir su bildesiu sviedė ant sofos. Dabar bent giliau atsikvėpti 
galėjai! 

— Aš nežinau!.. — atkartojo pusbalsiu jos žodžius, bet dabar jau 
be pasityčiojimo. Per daug skaudi buvo jam ši problema, kad pats iš 
jos tyčiotųsi. Penkeri metai kaip ši žmona rūmuose, ir nė ženklo, nė 
menkiausio ženklo nebuvo, kad ji galėtų pastoti! Pirmoji, amžiną atil- 
sį, du kartus išsimetė ir numirė trečio belaukdama. O šita - nieko... 

Ničnieko! Ir tai ne jo kaltė! Nieku būdu ne jo. Jis kas mėnesį, kad 
ir sukandęs dantis, eidavo į tą salstelėjusiom pudrom kvepiantį jos 
miegamąjį. Tysojo ji lovoje pasidavusi, plona ir kaulėta, bet, nepaisy- 
damas nieko, jis, Giedraitis, savo pareigą atlikdavo. Niekas negalėtų 
to kitaip pavadinti. 

— Kovoti turiu aš! Stengtis turiu aš! Kai visas pasaulis nori mane 
sugniuždyti! Kai tas chamas Dabulskis, už žentų skvernų pasislėpęs, 
mane trypia!.. Aš turiu vienas kentėti! O jūs?! Ką jūs esate padariu- 
si, ponia?! — Pyktis jo dabar išsiliejo srautu visai nerišlių kaltinimų. 
Nemanė jis prie to prieiti, kai šaukėsi žmoną. Ne, ne prie to... Jo per 
paniekinimo kančią išugdyta paskutinė, lemtinga kova turėjo prasi- 
dėti rytoj, ir ta bergždžia ragana privalėjo šitai bent truputį suprasti. — 
Kada jūs atliksite savo pareigą?!. Kada?! - šaukė jis. 

Jos mylista verkė. Ji bijojo net užsidengti rankomis veidą, bijojo 
nusigręžt nuo Giedraičio. Ašaros riedėjo jos išblyškusiais skruostais, 
ranka mėšlungiškai gniaužė ploną, nėriniais puoštą nosinaitę. 

- Išeikite! Lauk! — užgriaudė Giedraitis. - Lauk! Aš parodysiu 
jums visiems, kas yra Giedraitis! - Tik durų trinktelėjimas pažadino 
jį iš to aklo pykčio. Sustojo jis vidury kambario, didele ranka nubrau- 
kė aprasojusią kaktą ir valandėlę stipriai užsimerkė. - Po paibeliais!.. Į 
pirtį tau reikia, Giedraiti... Tik į pirtį. Ten galima bent atsikvėpti... 


Ignacijus Nariušis niekad kietu miegu nemiegodavo: nebuvo jis to- 
kios prigimties žmogus. Užtai ir šį kartą, vos tik po langu kažkas su- 
krebždėjo, ūkvedys tuoj pabudo, nors viskas dar skendėjo tamsoje: ką 
tik nugiedojo pirmieji gaidžiai. Jis sulaikė kvapą ir įsiklausė. Kažkas 
pirštais atsargiai stukseno į stiklą. Nariušis tyliai pakilo iš lovos, ap- 
graibom susirado ant gretimos kėdės užtaisytą pistoletą ir, laikyda- 
masis sienos, peržengdamas girgždančias grindų lentas, prislinko prie 
lango. Pažvelgęs pro atsargiai praskleistą užuolaidos kraštą, jis tyliai 

nusikeikė. Po langu, priglaudęs veidą beveik prie pat stiklo, tūnojo 
Sėlis. Nariušis nusikeikė dar kartą, padėjo pistoletą ant kėdės ir kuo 
tyliau pravėrė langą. Sėlis vikriai įsliuogė vidun. 

— Sakiau tau čia niekad neateiti! Niekad, asile! — vos tik uždaręs 
langą, iššvokštė Nariušis, tramdydamas pyktį. 

— Kad labai svarbios žinios, - sušnibždėjo Sėlis. 

— Ką sakai? 

— Žinios svarbios. Giedraitis išjoja rytoj. 

— Silentium! Velnias žino kas gali klausytis... 

— Išjoja aplinkinių plikbajorių bauginti. 

— Tyliau. Galėjai tą pranešt, kai būtume susitikę. 

— Ašjoju kartu. Visi, kas šoblę nulaiko, kartu joja. 

- Šit kaip... — Žinios buvo iš tiesų svarbios, bet kad dėlei jų šis 
pramuštgalvis rizikavo būti pamatytas ir tuo išduoti dabar tokį svarbų 
slaptą ryšį su Salaparaugės dvaru, Nariušiui vis vien nepatiko. - Nu- 
maniau... - sumurmėjo jis. - Pats numaniau. O tu rizikuoji, kad tave 
čia kas pamatytų!.. Seniai galvojau, kad Giedraitis atkeršys tiems, ku- 
rie jo nerėmė per praeitą šienapjūtę. Bet jis laukė pavasario. Gudrus 
tas paleistuvis! O dar kas? 

— Man ir Narbutui įsakė viską paruošt, o pats nuėjo į pirtį. Iš pat 
vakaro. 

— Tfu! - Įsivaizdavus nuogą, įraudusį Giedraitį pirtyje su kokia 
pilvota, išdribusia kaimo merga, Nariušiui visada pasidarydavo šlykš- 
tu. - Ar tik to pranešt tu čia atlindai? Pranešt, kad tas laukinis su kokia 
chlope ant plautų tąsosi? 

— Jis... Jis išbus ten visą naktį, nes... 

— Penkias naktis tegu sau voliojasi! 

— Man jis mat liepė iš ryto šarvus ten nunešti. Į pirtį, vadinas. Ir 
aš pamaniau... Mylista... — Sėliui kiek užsikirto liežuvis, „mylistos“ 
titulą tariant. - Pamaniau, kad galėčiau paslėpt ten tą ryšulį!.. 

— Ak, štai kur šuo pakastas! Tau delnai niežti, ką? - Nariušis pasi- 
trynė smakrą. Dabar bent buvo aišku, kodėl Sėlis rizikavo. Latrelis, 


81 


matyt, jau spėjo pralošti gautus auksinus ir dar, ko gero, kelis skolon. 
Rūpėjo jam gauti likusius, kiek sulygta. 

— Aš norėjau tik tesėt, ką pažadėjau, mylista... Dabar tokia proga! 

— Silentium! - Iš esmės mintis buvo visai nebloga. Pavojingas ryšu- 
lys paruoštas. Juo greičiau ta pražūties sėkla atsidurs to galvažudžio 
lizde, juo geriau. Apie tai pagalvojus, Nariušio visada sausi delnai tru- 
putį sudrėko. 

— Mat... Jis pirty... Ir jis ten... - Sėlis sukikeno patenkintas. - Na, 
bus užimtas!.. 

— Tylėk! - sušvokštė Nariušis. Kad ir kiek Sėlis stengėsi, negalėjo 
tamsoj įžiūrėti jokio jo veido bruožo. Nariušio šešėlis dabar visai iš- 
tirpo; girdėjosi atitraukiamas stalčius. Skambtelėjo metalas, ir Sėlis iš 
gilumos atsiduso. Garsas gerai pažįstamas. Taip skambėjo skaičiuoja- 
mi pinigai. Deja, Nariušis puikiausiai buvo atspėjęs jo padėtį... Aną 
sykį, parsinešus tuos netikėtai gautus auksinus, atrodė, vien laimė 
jam turėtų šypsotis. Išėjo betgi kitaip! Ir jis spėjo jau kita tiek pralošti 
skolon. 

— Klausykis, Sėli, - sušnibždėjo Nariušis iš taip arti, kad Sėlis neju- 
čiomis krūptelėjo. - Jei kas sužinotų!.. Nesvarbu, kokiu būdu... Bent 
žodelytį! Atsakai savo galva! Supratai?! 

— Mylista... Aš prisiekiu! Niekas, niekas nesužinos! 

Jis stipriai suspaudė paduotą ryšulį. Pirštai apčiuopė gerai išdirbtoje 
trumpaplaukėje odoje susuktus nelengvus daiktus. Ryšulys buvo stan- 
griai suveržtas odiniais diržais. Užčiuopė jis ir storą raištį ant lako. 

- Štai! Ir nešdinkis! 

Į dešinį delną Nariušis jam įbruko pinigų ritinėlį. Sėlis nė neketi- 
no jų skaičiuoti. Žinojo, kad bus lygiai dešimt auksinų. Nei grivena 
mažiau, nei grivena daugiau. Šis sudžiūvęs it giltinė Nariušis tokiuose 
dalykuose klaidų nedarydavo.... 

— Bus atlikta šiandien, - sukuždėjo Sėlis, nes dabar, kai pinigai sau- 
joje, jam pačiam rūpėjo kuo greičiau iš čia ištrūkti. Jis vėl tyliai išsliuo- 
gė pro langą ir susikūprinęs, laikydamasis sienos, bėgo iki gyvatvorės, 

o tada palei gyvatvorę iki tankiais gluosniais apaugusios kūdros. Ry- 
tinis horizontas vos buvo pradėjęs skaidrėti, pamažu geso mažosios 
žvaigždės ir užtat didžiosios lyg švietė dar aiškiau. 

Nariušis uždarė langą ir pasilenkęs prilietė stiklą karšta kakta. Šir- 
dis taip mušė, sakytum jis, o ne Sėlis bėgtų rūmų pasieniais ir neštų 
prispaudęs prie krūtinės ryšulį, kuriame buvo Vilniaus auksakalio 
darbo monstrancija su išgraviruotu Sidabravos vardu. Ne tik mons- 
trancija. Dvidešimt baltų trapių paplotėlių, taip panašių į tuos, kur 
kunigas aukoja per pakylėjimą!.. 

— Pažiūrėsim dabar... Pažiūrėsim.... Dieve duok, kad pavyktų!.. 

Jis nejautė žodžių ironijos. Nelabai buvo linkęs į humorą Nariušis. 
Per svarbus buvo momentas, kad galėtum griebtis ironijos. Giedrai- 
čio miegamajame paslėptas, visą Salaparaugės dvarą galįs sunaikinti 
ryšulys Nariušiui buvo korta, kuri turėjo išlošti jam ateitį. Privalėjo 
suteikt jam visa, ko likimas buvo pagailėjęs ir ko jis pats nesuvokė 
trokštąs visa esybe, kol jaunoji Dabulskytė nesulaukė šešiolikos ir ne- 
sujaukė jo griežtai kontroliuojamų jausmų tiek, kad jam net pradėda- 
vo ūžti ausyse, ją pamačius. 


Jaunąją Liudviką Dabulskytę kankino visa kirbinė neramumų. Po vie- 
ną ji būtų bet kurį lengvai įveikusi, būtų paprasčiausiai pakišusi galvą 
po pagalve ir miegojusi iki to rytmečio laiko, kada madam Višnevska 
ją visad žadindavo. Bet šį kartą tie neramumai susibūrė krūvon. Ir vyš- 
nių pumpurus sproginantis pavasaris, ir jos pirmasis balius Raudond- 
varyje, netikėtas Nariušio dėmesys ir, Dieve brangus, net jo pavydas, 
ir galop - blizganti monstrancija Nariušio stalčiuje ir tie apskriti ploni 
paplotėliai, taip panašūs į ostijas. Visi šie neramumai sukosi jos jauno- 
je galvoje, pavirsdavo neaiškiais sapnais, vos užmigusią vėl budino ir 
vertė galvoti. Kaip ir šį rytą. Nors dar suvis nebuvo rytas! Tebebuvo 
klaikiausia naktis. Visas kambarys skendėjo tamsoje, ir tik rytų pusėn 

žvelgiančio lango viršuj matėsi lyg skaidrėjanti šviesa. Ryto nebus dar 
mažiausiai keturias valandas. Tik tada, apie aštuntą, įplauks odeko- 
lonais kvepianti madam Višnevska ir įkyriu balsu žadins ją. Marios 
laiko dar iki to ryto, bet vis tiek miegoti nebeįmanoma. Liudvika lėtai 
atklojo patalus ir basom kojom nutapseno prie lango. Toli už sodo jau 
brėško. Už kūdros gluosnių, toliau net - kur kilo Vieverių bažnyčios 
bokštas, sklido pro horizonto kraštą besisunkianti šviesa. Visa žemė 
dar atrodė juoda ir šalta, bet balzganoj šviesoj jau galėjai įžiūrėti daik- 
tų juodumą. Prieš jos kambario langą, kiek į kairę, dunksojo senųjų 
rūmų pastatai. Ten, už tų vos išsprogusių alyvų, turėjo būti Nariušio 
langas. Taip. Anas. Ką kažin veikia jis, spėliojo Liudvika. Vartosi lo- 
voj... O gal žiūri ryto prieblandoje į tą savo monstranciją? Gal laiko 
ją iškėlęs prieš langą ir gėrisi jos blizgėjimu... O gal... Gal kaip tik 
galvoja apie ją? Gal stovi už to tamsaus stiklo ir žiūri tiesiai jos pusėn! 
Liudvika net atsitraukė pusę žingsnio nuo lango ir tą akimirksnį ne- 
jučiomis aiktelėjo. 

Nariušio langas atsivėrė! 

Ji sulaikė kvapą ir bijojo net pajudėti. Tamsus šešėlis išniro iš to 
lango ir beveik pradingo už alyvų krūmų. Ne! Tai nebuvo Nariušis. 
Nariušis niekad nenešiojo tokio striuko drabužio, be to, šešėlis ir ju- 
dėjo ne taip kaip Nariušis. Liudvika prispaudė šilkinius marškinius 
stipriau prie savo jaunų krūtų ir vos susivaldė nesurikus. Iš Nariušio 
kambario išsliuogęs šešėlis bėgo tiesiai jos pusėn! Bėgo susikūprinęs, 
laikydamasis sienos. Ji išsižiojo šaukti, bet kaip tik tada jis pasisuko 
šonu, praslinko pro pat jos langą ir nubėgo link kūdros. Liudvika, da- 
bar jau atsikvošėjus, susigaudė, kad jis buvo jai kažkur matytas. Ir su 
tuo pačiu trumpu drabužiu. Taip! Vieverių bažnyčioje tai buvo. Dar 
prieš suklaupiant, madam Višnevska jai pakuždėjo, kad prie stulpo 
stovintis įžūlios išvaizdos jaunikaitis yra to baisiojo Giedraičio ar- 
klininkas. 

— Tik nežvelkit jo pusėn, madmuazel, - kuždėjo madam. - Jis toks 
pat ištvirkėlis, kaip ir jo ponas! 

Kaiptikdėleitų madam Višnevskos žodžių Liudvika jo veido bruožus 
įsidėmėjo net labai gerai. Be jokios abejonės, pro jos langą, susikūprinęs 
ir nešinas kažkuo po pažastim, prabėgo tas pats baisiojo Giedraičio ar- 
klininkas! Liudvika prisiglaudė prie stiklo, bet tesuspėjo pamatyti, kaip 
jo tamsus siluetas pranyko tankių kūdros gluosnių šešėliuose. 

Giedraičio arklininkas! Rodos, madam sakė, Sėlis. Arklininkas ir 
Nariušis! 

Dar vienas galvosūkis prie tų, kur vargino jos jauną galvutę. Per 
daug tokiam ankstyvam rytui! Liudvika nutapseno atgal į lovą ir 
įsirausė giliai po patalais, apsiklojusi net galvą. Ji bandė dar galvot, 
bet mintys susipynė su sapnais, ir pažadino ją, kaip visada, madam 
Višnevska jau žmonišku, saulės įšildyto ryto laiku. 


Rasa ilgai nedžiūvo tą rytą. Vos saulei perkopus Vieverių miestelį žen- 
klinančią liepų liniją, dangus apsiniaukė, vienu tarpu net buvo pradė- 
jęs dulkti lietutis. Migla laikėsi žemumose ir palei visą vakarinį girios 
pakraštį. Skystom juostom driko ji virš Skaudvilės lankų ir pamažėle 
tirpo. 

Mylista Mikalojus Augustas Giedraitis pasistiebė balne ir, stengda- 
masis geriau įžiūrėti žemai migloje tarp medžių dunksančius stogus, 
pasisvėrė į priekį. Jis buvo visa karine apranga, tik šalmą nusmaukęs 
nuo galvos, ir tas pūpsojo nusviręs ant kairio peties. Husariškas krūti- 
nės šarvas, per pečius atmesta kailinė pelerina - viskas blizgėjo smul- 
kučiais drėgmės lašais. 

— Ar įsidegs, kad viskas taip permirkę? — suabejojo šalimais susto- 
jęs Ipolitas Darvainis, irgi su šarvais. 

— Užkurs kaip reikiant ir sudegs... Tuo geriau. Bus toks dūmų 
stulpas, kad visi Gelažių plikbajoriai matys!- Giedraitis atsikrenkštė 
ir nusispjovė. - Veik metus šito laukiau. Žinos tas chamelis, ką reiškia 
prieš Giedraitį joti! 

Apačioje migla garankščiavosi apie stogų kraigus, bet dabar ji ne- 
bebuvo palkšvai permatoma ir atrodė lyg suodžiais atmiešta. Staiga 
blykstelėjo rausvas ugnies liežuvis. Nebe migla, o tirštas dūmų ka- 
muolys plūdo aukštyn ir, drėgno oro slopinamas, ritosi palei medžių 
viršūnes. 

Bliovė avys. Girdėjosi pavieniai šauksmai, išsigandusių arklių 
žvengimas. It pasiutęs kaukė šuva. Iš dūmų ir miglos šmėkštelėdavo 
raitų ir pėsčių žmonių tigūros. Lakstė jie ten kaip galvas pametę. Keli, 
švaistydamiesi juokingai mažais pagaliais, ginė tolyn nuo ugnies ne- 
didelę kaimenę baubiančių karvių. Galvijai mykė, blaškėsi ir vis grę- 
žėsi atgal į vienintelę jiems pažįstamą saugią vietą — dabar vis labiau 
įsiliepsnojančius tvartus. Rausva liepsna jau laižė gyvenamojo namo 
stogą ir žioruodama plėtėsi. Tirštas dūmų kamuolys tvino, tirštėjo ir, 
brinkdamas suodinu grėsmingumu, kilo atkakliai padangėn. 

— Bus gerai, - patenkintas nusprendė Giedraitis. - Tas sutra Palu- 
binskas gaus pamokėlę.... 

— Kažin, ar sulauksim iš jo pagalbos po šito? 

— Ajau! Atbėgs cypdamas, uodegą pabrukęs. Nors mat jį velniai, 
tą plikabambį! Kad ir atgal pas Dabulskį nešdintųsi, bus pamoka ki- 
tiems... Tai duok ženklą vyrams! 

Ipolitas atsegė prie balno pritvirtintą dėklą, išsiėmė pistoletą, už- 
bėrė ant skiltuvo parako ir iššovė į viršų. Netrukus iš besisklaidančių 
gaisro dūmų vienas po kito išniro aštuoni raiteliai ir smagia risčia pa- 
sileido į čia. Pirmasis jojo visada smarkiausiu besidedantis Narbutas. 
Ne kiek nuo jo teatsiliko ir Sėlis. 

— Tai kaip? - šūktelėjo, juos pasitikdamas, Giedraitis. 

— Pleška. Įpūst beveik reikėjo, bet dabartės pleška, kad jau! - ply- 
šojo Narbutas. Jo veidas buvo suodinas ir blizgėjo prakaitu. 

— Palubinską turėjau partrenkt, kad nusiramintų, - pridūrė Sėlis. — 
Šiaip vyrus sutvarkėm, bet bobos vos akių neiškabino! 

— Jau toks tavo kryžius, Sėli! Kare ir taikoj!.. 

Vyrai nusijuokė. Juokėsi ir patsai Sėlis. 

— Na, dabar pas Jankauską! - mostelėjo Giedraitis ir užsikėlė šal- 
mą ant galvos. - Laikysimės daikte. Nieko nedaryt be įsakymo! 
Raiteliai žingine pasuko į šiaurės rytus. 


Gelažių apylinkės smulkieji bajorai gyveno pagal rytinį Raudonės 
girių pakraštį nusidriekusiuose vienkiemiuose. Izidoriaus Jankaus- 
ko sodyba vienu kraštu susiėjo su Salaparaugės dvaro žemėm. O tai 
reiškė, kad pagal konstituciją nežabojamos jo laisvės iš tikro buvo la- 
bai suvaržytos. Ta prasme Izidorius Jankauskas nesiskyrė nuo kitų 
smulkių bajorėlių, kurie bent skaičiumi sudarė didžiumą Lietuvos 
ir Lenkijos valstybės privilegijuoto luomo. Kadaise už savo plačias 
privilegijas jie atsimokėdavo karine tarnyba ir jų jėga laikėsi Lietuvos 
ir Lenkijos bajorų respublika, bet tie laikai buvo jau seniai praėję. 
Dabar smulkioji šlėkta tiek tebuvo svarbi, kiek ji savo gerkle ir re- 
čiau - kardu - galėjo paremti vieno ar kito didžiojo pono pusę. Net 
ir praktiškai vienintelė jiems likusi laisvė - pasirinkti seimelyje katrą 
nori pusę - buvo labai apribota. Kas norėjo ramiai gyventi, palaikė tą 
poną, kurio jėga apylinkėje persverdavo. Teisybė, pagal konstituciją 
ir joj surašytas teises jie atrodė lygūs su visais, bet įgyvendinti tas 
teises, ypač jei skriaudėju tapdavo koks už juos galingesnis ponas, 
buvo kaip ir neįmanoma. Karalius gyveno toli Dresdene, etmonas 
Radvila - ne ką arčiau Nesvyžiuje, o Dievas - aukštai danguje... Už- 
tat per kelias valandas jojimo buvo Giedraičiai, Dabulskiai ir į juos 
panašūs!.. 

Taip ir gyveno didžiuma Lietuvos ir Lenkijos neva lygiateisės 
šlėktos, guosdami save atsiminimais apie protėvių savarankiškumą 
ir garbę. Gyveno pilni prietarų, įtaringumo ir priverstinio nuolanku- 
mo turtingiesiems ponams. Savo pažemintą garbę jie stengės kelti, 
degdami baisiausia panieka miestelėnams ir didžiai nešdamiesi prieš 
savo valstiečius. Valstiečių jie, beje, turėjo labai nedaug, didelė dalis 

smulkios bajorijos vieni patys, be jokios baudžiauninkų pagalbos, 
dirbdavo savo valaką, pusvalakį ar net ketvirtį valako... Ardavo avė- 
dami tom pačiom vyžom kaip ir valstiečiai, apsisiautę tiek pat lopy- 
tom skrandom, bet užtat neretai ir ariant jiems prie šono kabėdavo 
buvusios garbės simbolis, iš kartos į kartą perduodamas, blizgintas 
nublizgintas ir per tai beveik sudilęs kardas. 

Jankauskas valdė keturias dubas baudžiauninkų, tad buvo vienas 
turtingiausių Gelažių apylinkės bajorų. Tai liudijo taipgi jo gana dide- 
lis gyvenamasis namas, kurį jis mėgo vadinti rūmais. Kad ir medinis, 
šiaudais dengtas, bet buvo jis keturgubai didesnis už valstiečių dūmi- 
nes trobas, šešiais stikliniais langais ir įmantriai drožinėtu priebučiu, 
kurio fasadą ženklino išraižytas Jankauskų herbas. 

Buvo jau vėlyvas rytas, ir šeimyna kartu su dviem paaugliais Jan- 
kauskiukais triūsė laukuose. Pats Jankauskas troboje prie žaizdro dro- 
žinėjo grėbliadančius, kai staiga į kiemą su triukšmu įgriuvo ginkluotų 
raitelių būrys. Pirmas, ant didžiulio širmo žirgo, žvangindamas šar- 
vais, jojo mylista Giedraitis. Atrodė, lyg plėšt pasinešęs švedų būrys 
iš Šiaurės karo laikų vėl užpuolė nuošalią sodybą. Pirmoji Jankausko 
mintis buvo bėgti, bet kad nebuvo kur. Dvarelis stovėjo plynam lauke, 
tik keli vieniši medžiai styrojo palei klojimą išpešiotu stogu. Nebent 
žemėn būtum prasmegęs. 

Jis išgąstingai susižvelgė su žmona, besigūžiančia prie krosnies. 

— Ar nesakiau... - suvaitojo ji. - Ar nesakiau... 

— Galjie tik šiaip... 

— Sakiau, nejok į tas vestuves. Pražudei mus... Pražudei... 

— Melsk Dievą, moteriške! Neprikaišiok dabar. - Jankauskas per- 
sižegnojo, pabučiavo savo patrono šv. Izidoriaus paveikslą ir, virpan- 
čiais pirštais čiupinėdamas senos karabelės rankeną, išėjo į kiemą. 

— "Tai kur čia šeimininkas? - jau šaukė lauke visu balsu Giedraitis. 
Jis nelipo nuo arklio, ir tai gero nerodė. Jankauskas bailiai apžvelgė 
pusračiu sustojusių vyrų veidus. Sėlį ir jo mylistą Ipolitą Darvainį jis 
pažinojo iš seimelių. 

— Tegul bus pagarbintas... — tarė ir kaip mokėdamas žemai nusi- 
lenkė. - Jūsų šviesybe, nežinau, kuo užsitarnavau šią malonę... Nesu 
vertas priimti tokius aukštus svečius... Bet ką šie namai turi, visa jūsų 
paslaugoms... 

— Mes viešu reikalu, Jankauskai... Štai nelaimė ištiko tavo kai- 
myną! 

— Nelaimė? 

— Palubinską. Jūs gi gerai pažįstami. Drauge į vestuves jojat. 

Žodžiai buvo ištarti iš lėto ir su šalta pašaipa. Jankauskas stengėsi 
šyptelėti, bet jam neišėjo. 

— Retai... tesusitinkam.... - išlemeno. 

— Nataip! Jis žmogus, nelabai vertas jūsų kaimynystės... Aš geriau 
apie jus maniau, Jankauskai.... 

Vilties kibirkštėlė suspurdėjo Jankausko krūtinėj. 

— Jūsų mylista, nenusivilsite! 

— Tikiuosi... Bet štai, ištiko žmogų staiga nelaimė!.. 

— Nelaimė, jūsų mylista? 

- Gaisras! Švystelėjo žaibas, ir nebėr trobesių! Gyvulių dauguma 
pražuvo... 

— Kada, jūsų mylista? 

— Nagi šįryt. Taip niekad žmogus ir nežinai, kur tas perkūnas 
trenks... 

Jankauską užliejo šiltas silpnumas. Turėjosi, kad keliai nelinktų. 
Diena buvo debesuota, bet jokio griaustinio jau dvi savaitės kaip ne- 
girdėt. Jis pažvelgė į kairę. Ten, už nedidelio šilo, vos pusė varsto nuo 
čia, buvo Palubinsko sodyba. Iš tiesų, tamsiai tvinstanti dūmų juosta 
dabar kilo toje pusėje. Staiga jis lyg užuodė aitrų dūmų kvapą. Bejė- 
giškas Jankausko žvilgsnis grįžo prie Giedraičio ir šalia jo susibūrusių 
vyrų. Giedraitis šypsojosi; visas jo platus veidas švytėjo ironišku pa- 
sitenkinimu. 

- Jūsų mylista... - sulemeno Jankauskas. - Aš ten... Karuža Kiež- 
gaila man liepė... Ir aš tik nujojau, tik pažiūrėjau ir... Jūsų mylista.... 

Turiu penkis vaikus, žmona nesveikuoja.... - Jis pripuolė prie arklio 
ir būtų apkabinęs Giedraičio koją, jei arklys nebūtų pasibaidęs ir pa- 
žengęs kelis žingsnius atatupstas. 

Giedraitis sutramdė arklį ir vėl prijojo visai arti Jankausko. 

— Tai matai, Jankauskai! Turi gražų dvarelį, vaikų... Tik gyvent, 
Dievui dėkot ir žaibo saugotis, ar ne? 

- Jūsų mylista, aš... aš visada tamistos laikiausi.... 

— O va, Palubinskui neliko nieko... Tai, sakau, kaipo kaimynas su- 
šelpsi jį gal? Aš mat renku pašalpą padegėliui. 

— Pašalpą? Palubinskui? - Jankauskas šios naujos pašaipos iš karto 
nesuvokė. Jis jau, rodės, matė pleškant savo trobesius, liepsnose žū- 
vant tiek laiko augintus ir tausotus gyvulius. Truko kelios akimirkos, 
kolei Giedraičio žodžiai prasiskverbė į jo apdujusį protą, bet tada jis 
jų griebėsi kaip skęstantis šiaudo. 

— Ak, taip!.. Ak, žinoma! Palaukit, jūsų mylista, aš tuoj... — Teki- 
nas, vos neklupdamas ant savo kontušo skvernų, bėgo Jankauskas į 
trobą; visai negirdėjo ir nenorėjo girdėti, kaip už jo nugaros skamba 
vyrų juokas... 

Vienuolika auksinų sužėrė Jankauskas į platų Giedraičio delną ir 
springstančiu iš baimės bei atlėgio balsu dėkojo, kad tas juos teikiasi 
priimti. 

— Kaip, manote, šitas? - paklausė Ipolitas, išjojus iš kiemo. 

Vos tik kuris iš vyrų atsigręždavo, vidur kiemo tebestovintis Jan- 
kauskas kaip tampoma lėlė linksėjo. 

- Jei prakišim, šitas padės mus nagais sudraskyti!.. 

Kurį laiką jie jojo tylėdami. Giedraitis visai nusisegė šalmą ir paka- 
bino jį šalia balno. 

— Užtai mes prakišt ir negalim, — tarė jis ramiai. - Kol kumštį ro- 
dysi, tol jie lankstysis. Pamatysi, per šienapjūtę šitas pirmas atjos! Pa- 
bučiuos ranką, kad priimtume... Klausykite! — Giedraitis atsigręžė 
į vyrus. - Dabar jojam pas Hubertą Masiūną. Tai kad man būtumėt 
mandagūs! Nesibroliuokit - giminiuotis mums nėra ko, bet laikyki- 

tės drausmingai. Nesakykit nieko apie Palubinską. Jie su baisesniais 
pagražinimais patys už kelių valandų sužinos. Mes tik lankom mielus 
kaimynus!.. 


Durkumonių akalyčioj tą vakarą buvo linksma. Laimė, vakaras pa- 
sitaikė šiltas. Priešpiet truputį lietutis pakrapino, bet tuoj debesys 
išsisklaidė ir visą dieną švietusi saulė gražiai įšildė žemę. Karaičio 
sodyboj, kuri stovėjo beveik vidury vien šlėktos gyvenamo kaimelio, 
kieman buvo išneštas didžiulis stalas. Kaimynai buvo atitempę dar 
kelis stalus, o lentom apdengtos tuščios statinaitės puikiai atstojo 
suolus. Ant didžiojo stalo, pačiam vidury, puikavosi ir šios linksmy- 
bės priežastis — drūta, vos gero vyro atkeliama, degtinės statinaitė. 
Šalia statinės stovėjo margai apsitaisęs, už Durkumonių šlėktą daug 
mandriau atrodantis Dabulskio haidukas Jasius ir be perstojo pilstė 
degtinę į nuolat atkišamus kaušus. Visiems kaušų neužteko, užtat jie 
ėjo iš rankų į rankas ir buvo ištuštinami vienu mauku. Apie šią stati- 
naitę spietėsi vienas ratas; kitas buvo gale stalo, kur, plačiai išsižer- 
gęs ir sklidiną kaušą nusitvėręs, stovėjo mylista Jeronimas Kristupas 
Dabulskis. Prakaitu blizgėjo apdribę jo skruostai, raudonavo papur- 
tusi nosis. Laisvąja kaire ranka mylista mosikavo, net kontušo skver- 
nai lakstė. Jis buvo gerokai įkaušęs, užtat jautė tokią brolybę ir meilę 
ūžiantiems bajorėliams. 

— Tad, broliai šlėktos, už mūsų garbę! Už garbingą bajorų luomą! 

— Vivat! - skambėjo aplinkui, ir kiek kaušų buvo, visi kilo aukštyn 
ir leidos vienu sutartiniu mostu. 

— Broliai šlėktos! Kur yra tokia laisvė kaip mūsų valstybėj?! Bro- 
liai! - Juo Dabulskis girtėjo, juo garsiau šaukė. Stebėtina, kad jis, toks 
nedičkas, apvalainas, taip išrėkė, kad ne tik triukšmaujantys bajorai 
už stalų, bet ir žvirbliai kitam akalyčios gale jį aiškiai girdėjo. - Geriu 
užjus visus, broliai! Už visus! 

— Tegyvuoja jo mylista Dabulskis! Valio! - griaudė šlėktos, ir Da- 
bulskis, pridėjęs kaušą prie lūpų, išmaukė iki dugno, o tada, pakėlęs jį 
aukštyn, apvertė. Nė lašiukas neišvarvėjo. 

— Iki dugno! 

— Oho!.. 

— Valio! 

— Šitaip gert reikia! 

— Mūsiškis ponas Dabulskis! Mūsiškis! 

Vienas per kitą šaukė jį apspitę šlėktelės. Visi buvo jau girti, ir turėjo 
tokie būti: kaipgi kitaip pajustų nors miglotą bendrystę su šiuo gašniu 
pilvotu ponu, kuris atidardėjo pas juos keturkinke karieta ir švaistė- 
si degtinės mariomis. Iš tikro tos bendrystės ne kiek terastųs. Dur- 
kumonių akalyčios šlėktos, ko gero, buvo dar labiau nusigyvenę nei 
gelažiškiai. Valstiečių neturėjo nė vienas. Pati Durkumonių akalyčia 
menkai tesiskyrė nuo baudžiauninkų kaimų. Tie patys vėjo pašiaušti, 
papuvę šiaudiniai trobelių stogai, tie patys vyžoti, nuo sunkaus darbo 
gunktelėję jų gyventojai. Nėjo jie lažo, ir tai buvo didelis gerumas, bet 
dalis jų dirbo mažesnius žemės sklypus kaip tūlas baudžiauninkas. 
Nelengva našta iš tiesų gulė ir ta visų išgarbintoji bajorystė... Bau- 
džiauninkas buvo baudžiauninkas; net ir lakiausią vaizduotę turintys 
vargdieniai žinojo — baudžiauninkais ir liks. Bajorystės prakeikimas 
buvo tas, kad ji verste vertė kiekvieną dėtis didesniu, negu jo išgalės 
leido. Nors tik lopytą tėvo kontušą ir iš prosenelio paveldėtą sudi- 
lusį kardą teturėtum, vis vien privalėjai išlaikyti bajoriškąjį „honorą“. 
Privalėjai turėti užmojį ir vaizduoti garbingą. Garbė kainavo, tad ir 
klimpo neišbrendamon skolon smulkioji bajorija, skaldė, pardavinė- 
jo ir šiaip mažas savo valdas, o kai kurie nuo bado gynėsi pereidami 
visiškai į kokio pono tarnybą. 

Engė juos ponai visus. Ir tuos, kuriems keletą auksinų algos mokė- 
davo, ir juolab tuos, kuriuos už kaušą degtinės ir gabalą apdvisusios 
avienos papirkdavo, kad keltų triukšmą seimeliuose. Dėlei ponų, o 
ne dėlei smulkių bajorų interesų tie seimeliai kriko ir iro, dėlei ponų 

vaidų juose neretai būdavo ir apsikapojama, bet, žinoma, kapotis ir 
nukentėti tekdavo smulkiajai bajorijai. 

Ne kitokią kainą turėjo ir ši taip dosniai pilstoma Dabulskio degti- 
nės statinaitė, ir ta antroji, kur karietoje laukė savo eilės. 

— Tai va, broliai šlėktos! — dėstė, stalo briaunos atsirėmęs, Dabuls- 
kis. - Pasiilgau aš jūsų. Sakau - Jasiu, reik vykt kaimynų aplankyti! 
Nešk pačią geriausią degtinę į karietą! Reik - sakau - vykt su broliais 
pro publicum bonum pasitarti. Pasitarti, kaip mes ten Kauno paviete 
tvarkysimės. Jaugi seimelis ant kulnų lipa. Ar ne, broliai? 

— "Taip! Valio! - aidėjo pusgirčiai balsai. Iš tikro tai ir degtinės rūšis 
buvo kuo prasčiausia, ir visas pasitarimas tesusidėjo iš to, kad Dabuls- 
kis jiems išdėstė savo pageidavimus. 

— O paskui, broliai, ir šienapjūtė nebe už kalno. Visi pas mane pa- 
kviesti! Visi! Geriau bus šįmet net kaip pernai. Aš, Dabulskis, jums tai 
pažadu. Tam sukčiui, tam plėšikui mes nosį nušluostysim! - Dabuls- 
kis mostelėjo Salaparaugės dvaro link. - Jasiu! - atsisuko į savo hai- 
duką. - Jasiu, idritvaipalka, pilk greičiau, kad broliam šlėktom gerklės 
neišdžiūtų! 

— Tad už mylistą, mūsų meilingą poną Dabulskį! - sugriaudė šalia 
jo stovintis aukštas, prakaulus kiemo šeimininkas Karaitis. Jis nešio- 
jo nusišėrusią kailinę kepurę, su kuria dar aukštesnis atrodė. Karaitis 
garsėjo kaipo smarkiausias Durkumonių akalyčios mušeika, ir užtai, 
nors daug kas jo nemėgo, jo balsas buvo svarbus. 

— Už mielą poną! - atkartojo balsai, blizgėjo apkvaitę akys, žagres 
laukuose palikusios rankos spaudė sklidinus degtinės kaušus, šiltas 
bendrystės ir svarbos jausmas ruseno visų širdyse. 

Dabulskis švytėdamas linkčiojo į visas puses. Buvo jam kiek žema 
stovint, tad pasispyrė ir, stenėdamas iš pastangos, užsirioglino ant stalo. 

— Jasiu! Ką tu ten kliurkini iš tos statinės! Idritvaipalka, ritink bro- 
liams šlėktoms tuojau pilnąją! 

— Klausau, mylista, — atsiliepė iš pilkos bajorėlių minios savo spal- 
votu kostiumu išsiskiriąs haidukas. 

— Bajorui trokšti nepritinka, - samprotavo Dabulskis. - Tad gerkit, 
broliai! Nebijokit, Kauno seimeliui dar liks, oi liks! Turiu aš tokias 
statinaites rūsyje, kurias seniai norėjau pramušt, bet sakau: Jasiu! Ši- 
tas vešim į Kauną mano šauniems kaimynams pavaišinti. Išdžiūvu- 
siom gerklėm gi nebūsim Kaune! Ar visi jos? 

— Visi! Visi! — šaukė kaip vienas. Šaukė ir tie, kurie joti arklio ne- 
turėjo, ir tie, kurie, blaivūs būdami, su kartėliu skaičiuotų, kiek gerų 
darbo dienų šitaip vėjais paleidžiama. 

— Broliai, tai mūsų aukso laisvės pareiga. Pro publicum bonum! Mes 
privalom visi susirinkti, kad tokie išdavikai, tokie plėšikai kaip tas 
rapucha Giedraitis savo niekšybių neprastumtų. Budrūs turime būt, 
broliai... Auksinės mūsų laisvės ir bajoro garbės tai pareiga. Jasiu, idri- 
tvaipalka, nemiegok, tą statinę apsikabinęs! Pilk! Pilk, kad putotų! 

Vėl ėjo ratu sklidini kaušai. Naujai atmušta pilnoji statinė bėgo 
piršto storumo srove. Kalbos ir įkarštis smarkėjo. 

— Mes su tamsta, pone! 

— Visada kartu! 

— Neišdegs jam, neišdegs! — purtydamas galvą, šaukė jau girtas 
Kandyba. Šiaip žmogus jis buvo bailokas, bet, nugėręs arba didelę 
persvarą savo pusėje turėdamas, šaukė pačiu garsiausiu balsu. Stalo 
gale, abiem rankom apsikabinęs galvą, knarkė jaunasis Blastus Jurge- 
vičia. Prie tiekos degtinės, kaip kad šiandien liejosi, jis dar nebuvo 
pratęs. | 

Dabulskis tildydamas pakėlė ranką. 

— Nutilkit! Klausykitės! Jo mylista kalba! - suriaumojo, kailinę ke- 
purę aukštai ant kaktos atsimaukšlinęs, Karaitis. 

— Nutilkit! Ša! - antrino jam Kandyba. 

— Broliai! Smagu čia dabar tarp jūsų. Visų veidai linksmi, bet jei aš 
papasakočiau, ką žinau, broliai šlėktos, tai užsirūstintumėt jūs, pykčiu 
suliepsnotų veidai jūsų. Jei pasakyčiau jums, ką žinau apie tą!.. Tą!.. 
Paleistuvį! Tą bažnyčių plėšiką! Giedraitį tą! Jei pasakyčiau, kokią 
šventvagišką prekybą jis varo su tais parkom! Mūsų Išganytoją prie 

kryžiaus prikalusiais žydais! Jūsų bajoriškas kraujas užvirtų, broliai! 
Teisėto keršto šauktumėtės! - Dabulskio balsas pakilo į aukštesnę gai- 
dą, ir net tie, kurie buvo spėję visiškai nusilesti, valandėlei prasiblaivė. 
Burnoti prieš Giedraitį, Dabulskiui arti esant, buvo vienas dalykas, o 
svaidyti jo adresu tokius neįrodytus kaltinimus - jau visai kitas. 

— Pasakykite, mylista! 

— Kaip? Ką jis daro? 

— Mušt nekrikštus! Plakt Dievo žudikus! - Kandyba buvo iki ausų 
žydams prasiskolinęs, užtat jo neapykanta jiems, ypač pasigėrus, pra- 
siverždavo visa jėga. 

- Sutrinsim juos! Mušt! - iškėlęs su visa makštim savo lenktą kar- 
dą, šaukė toliau Kandyba. 

— Broliai! Broliai, susitikom šį kartą išgert. Pakelti tosto! Pasitarti! 
Nepykime dabar, broliai! Jasiu! Kad būt pilni kaušai! - Dabulskis tei- 
sėtai didžiavosi tuo, kad, kiek beišgerdavo, jo galva visada likdavo aiš- 
ki. Labiau tada jam pindavosi liežuvis, bet ką reikėjo, tą pasakydavo. 
Lėčiau sukdavosi ir mintys galvoje, bet jos sukdavosi. Taip ir dabar. 
Jis tuoj pajuto, kad jei dabar nesutramdys įgėrusios šlėktos pykčio ir 
išplepės visą planą, netruks nė kelios valandos, visa apskritis tą planą 
sužinos. O iki reduto dar buvo dvi dienos... 

— Papasakokit mums, mylista! 

— Mušt! Mušt nekrikštus! - užkimęs bliovė Kandyba. 

— Broliai! Ar esu jums kada neteisingą žodį taręs? Ar esu kada? 

— Ne! 

— Už mylistą Dabulskį! 

— Vivat! 

— Ar esu jus kada apgavęs, broliai? 

— Gink Dieve! 

— Tegyvuoja Dabulskis! 

— Tad klausykit manęs! Klausykit, ką jums Dabulskis sako. Ateina 
permainų laikas pas mus. Išvalysim savo kraštą nuo bažnyčios plėši- 
kų! Nuo švento tikėjimo niokotojų išvalysim. Visiems rapuchoms, 

kurie mūsų šventų laisvių nepaiso, bus galas. Sužinosit jūs tokių daly- 
kų, kad jums kraujas užvirs, broliai! Aš, Dabulskis, jums sakau, nekel- 
siu jūsų švento pykčio be įrodymo. Be niekšybės įrodymo juodu ant 
balto! Jasiu! Idritvaipalka! Pilk, ką ten kliurkini! 

Kaušai buvo apytuščiai, ir besiklausantys šlėktos trumpam juos 
buvo pamiršę. Pritildytas triukšmas dabar vėl ūžtelėjo. 

— Kas? Kaip? Mielas mylista, kokia šventvagystė? - klausinėjo visi 
vienas kitą ir mylistą Dabulskį. 

— Gerkit, broliai! Džiaukitės savo miela kaimynyste. Įrodymai bus 
prieš akis, tada žinosit! 

— Sakykite dabar ir jojame, mylista! 

- Šalin visus niokotojus! 

— Vardan Dievo Tėvo... 

— Vardan Dievo ir teisybės aš, Dabulskis, sakau jums. Būkite pasi- 
ruošę, toji valanda arti. Vaitas Karaitis pasakys jums! Viską pasakys, 
kai reikės. Už gerbiamąjį Karaitį, broliai! 

— Valio! - kilo riksmai aplinkui, nors rėkė toli gražu ne visi. Laidyt 
gerklę už Dabulskį buvo viena, o už tokį nusususį, tik didžiu besine- 
šantį plikbajorį kaip Karaitis — tai jau visai kas kita. 

— Už mylistą Dabulskį! - įsiterpė užtat Karaitis. 

— Vivat! Valio! Už Dabulskį! 

-— Ačiū, ačiū, broliai! Tad, kas dėkingas man, kas mano kaimynas ir 
prietelius, poryt susirinkit pas gerąjį Karaitį, broliai. Sužinosit dalykų 
tokių, kad jums tulžis apkars. Aš, Dabulskis, jums tai sakau! Pilk, Ja- 
siu! Idritvaipalka, pilk! 

Vėl čiurkšlėm liejosi degtinė į kaušus, ir vis daugiau galvų sviro ant 
didžiojo stalo. Senis Jukna knarkė išvirtęs čia pat pastalėje. Karaitis, 
nors jam akyse tavaravo ir jis svyravo it žąsis ganydamas, laikė aukš- 
tai iškėlęs savo kepurėtą galvą, lyg jis būtų ne mažesnis šio suabuvimo 
šeimininkas kaip Dabulskis. Jam buvo pavesta nujot sau Durkumonių 
vyrais į Vieverių miestelį, ir nors jis dar nežinojo ko, bet jį karštai ap- 
kabinęs Dabulskis kaip tikram broliui kuždėjo į ausį, girdi, jis, Karai- 

tis, turės garbę nusmogt šventos Motinos Bažnyčios niokotoją! Net 
ir blaiviam tai būtų svaigi mintis, o dabar Karaitis jautėsi, lyg jis būtų 
visos Lietuvos kunigaikštystės etmonas ir vestų savo pulkus prieš tur- 
kus šventojo tikėjimo ginti. 

— Klausyk, brolau! Viena aš pasakysiu tau dabar. Klausai? — pasvi- 
ręs jo pusėn ir sunkiai beapversdamas liežuvį, murmėjo Dabulskis. 

— Klausau, jūsų mylista... - bandė išsitempt Karaitis, bet neįstengė. 

-— Sakysiu tau dabar, Karaiti! Kai tu tą nekrikštą žydą sutiksi, lai- 
kyk špygą kišenėje. Kairės rankos... Šitos, ot! - Dabulskis iškėlė savo 
kairiąją. 

- Šitos, jūsų mylista. Klausau! - Karaitis padarė kaip Dabulskis. 

— Tada jo pikta akis tau nieko nepadarys. Neužkalbės tada tavęs, 
Karaiti! Neužburs... Atmink tik špygą! 

— Atminsiu, mylista! 

Dabulskis visai prisilenkė prie Karaičio ir sušnibždėjo jam beveik 
į ausį. 

— Ir kai prieisi, tai tu jam tvok! Į paširdžius... Kad išsiverstų!.. 

— Nutvot? - kiek blaivydamasis, klausė Karaitis. - Negyvai nutvot? 

— Turi ranką, Karaiti! Ar ne? Bajorišką ranką! Viską sužinosi... 
Mano Nariušis pasakys. Supratai, Karaiti? 

— Klausau, jūsų mylista! — vėl grimzdamas alkoholio miglosna, 
kartojo Karaitis. 

Gera buvo tarsi lygiam su lygiu kalbėtis su turtinguoju Selionių 
dvaro ponu.... 


VI SKYRIUS 


Pasiruošimas 


Salaparaugės dvare išvykai į didįjį Raudondvario redutą 
buvo tinkamai pasirengta iš vakaro. Įprasta jau buvo, kad čia viskam 
būtų tinkamai pasirengiama, o šiuo kartu jo mylista Giedraitis ypač 
tuo rūpinosi. Ir didžioji karieta, ir lengvasis puošnus fajetonas švietė 
naujai perdažyti. Dvi savaites prieš išvyką arkliai tebuvo šeriami vie- 
nom avižom, kad jų plaukas žvilgėtų. 

Aštuntą valandą šviežiai patepti, nauju laku spindintys ratai buvo 
išstumti iš ratainės ir į juos imta krauti reikalingą mantą. Nebuvo už- 
miršta nė jokia rangos smulkmena. 

Giedraičio kamerdineris, pats besipuikuojąs nauju turkišku ap- 
siaustu, stropiai pustė jo mylistos aukštuosius aulus, kurie ir taip jau 
blizgėjo it veidrodis. Mylista Giedraitienė, kambarinės padedama, 
nervingais pirštais lygino savo balinės suknios klostes, stengdamasi 
jas taip sutaikyti, kad ta, karietos gale kabėdama, nesusiglamžytų. 
Ukvedys Keršys svirne sergėjo, kad arklininkas Sėlis be reikalo nepa- 
didintų vežtis pašaro davinio. Jau seniai jis įtarė, jog Sėlis dalį arkliams 
skirtų avižų parduodavo karčiamininkui žydui, kad nors kiek atsiteis- 
tų savo amžinas skolas. Iš padilbų sekė Sėlį ir svirno kampe į maišus 
atsilošęs, avižos šiaudą įsikandęs taurininkas Narbutas. Narbutą ėmė 
piktumas, kad į redutą važiuoti buvo parinktas Sėlis, o jis turėjo su 
tuo kerėpla Keršiu likti Salaparaugės prižiūrėti. 

- Žinokitės, bet aš josiu į miestelį arklių kaustyt! - šūktelėjo jis se- 
niui Keršiui, kai tas, užkėlęs Sėliui pilną avižų maišą, o pats pagriebęs 
puspilnį, kiūtino pro duris. 

— A kokių gi? — Senis atsigręžė tarpduryje. 

— Blezdinga su skilusia pasaga klibčioja. Ir Sarčio nudilus.... 

— Na, ar tai šiandien? 

— Žinoma, kad šiandien! - kišdamas šiaudą į sienos plyšį, atsakė 
Narbutas. — Visi išvažiuoja, tai ir aš nestypsosiu dvare lyg smaigas 
apyniuose. 

Keršys atlaidžiai numojo ranka. 

- Eikit jūs visi nuo mano galvos! Kuo greičiau išsinešdinsit, tuo 
atsipūst greičiau bus galima. 

Prirėmęs koja maišą prie sienos, jis rinkosi raktą avižų svirnui už- 
rakinti. 

— Tik nesimaišyk ponui po akių, - patarė jis, visai patenkintas, kad 
liks vienas su tarnais dvare. - O tai išras tau kokio darbo. 

— Kiti reikalai jam galvoje... - atsakė Narbutas. 

Miegamajame, jau visai apsirengęs, bet dar į šlepetes įsispyręs, 
Giedraitis atsilošė krėsle ir tiriamai nužvelgė priešais stovintį jaunąjį 
Jaks-Tyrį. 

— Tai neblogai, ką? - klausė jis ir prisimerkęs palingavo galvą. - Ne, 
visai neblogai! - nusprendė pats, nelaukdamas atsako. 

Naujoji, pačiam Kaune užsakyta Jaks-Tyrio apranga iš tiesų gerai 
jam tiko. Matyt, tai jam teikė nemaža malonumo, ir jo šiaip pablyškę 
skruostai buvo paraudę. Jis švelniai braukė liemenės glotnumą, pasi- 
taisė raiščius, kurie prilaikė nėriniais puoštas marškinių rankoves ir, 
vos paslėpdamas išdidumą, žvelgė į kambario šone kabantį veidrodį. 
Atsispindėjo veidrodyje tarsi ką tik iš karaliaus dvaro Dresdene atva- 
žiavęs ponaitis. Jaks-Tyris kietai sučiaupė lūpas ir suraukė antakius, 
stengdamasis veidui suteikti kiek daugiau subrendusio rimtumo. 

— Tinka. Puikiai tinka, ir labai ačiū, jūsų mylista ... - sumurmėjo 
jis, atitraukdamas akis nuo veidrodžio į Giedraitį. 

— Kur netiks! Geriausias Kauno siuvėjas, ir pinigo man kainavo... 
Bet sutarėme, kad nupirksiu, tai matai dabar!.. 

— Labai ačiū, jūsų mylista. Tikrai ačiū! 

Giedraitis patenkintas kinknojo galvą. Pažvelgus dabar į Jaks-Tyrį, 
atrodė tikėtina, jog sumanymas išdegs. Viena buvo aišku: dabar jau- 
nuolis Raudondvario didžiojoj salėj neliks nepastebėtas. 

— Gerai, Jaks-Tyri. Dabar tavo eilė. 

- Jūsų mylista! Neapvilsiu aš tamstos! - karštai tarė Jaks-Tyris. — 
Tebūnie kažin koks tas Nariušis, pasmeigsiu jį. Savo galva atsakau. 

— Kai jau eisit smaigstytis, tikrai savo galva atsakysi! Jis suktas 
kaip gyvatė, tas išpera. Bet ne tai dabar svarbu. Svarbu iššaukimas 
dvikovon. Supranti, Dabulskytę išvedęs, jos jau nebepaleisi. Jei ne 
Nariušis, tai jaunesnysis Dabulskio žentas, Kiežgaila, turės eit jos gel- 
bėt. Toks karštakošis, rudais plaukais - pažinsi jį lengvai. Iššauktum 
tada jį. | 

- Suprantu gerai, jūsų mylista. 

— Taip, taip! Gerai... O jei kas kitas įsikiš arba pats kerėpla senis 
pulsis?.. Man šitai neduoda ramybės! 

Jaks-Tyris pagarbiai nutilo ir vėl vogčiomis žvilgčiojo į veidrodį. 

— Nesiduosi provokuojamas, ir viskas! — tarėsi pats su savim Gie- 
draitis. - Nesileisk į kalbas su kitais! Kad ir kaip įžeistų. Supranti? 

— Taip, jūsų mylista. 

— O nurodymus tau duosiu per Sėlį. Nenoriu, kad mes Raudon- 
dvaryje kartu maišytumės. Kai jeisi į salę, nė nedirstelk mano pusėn! 

— Taip, jūsų mylista. 

Giedraitis atsiduso. Planuot, rengtis, patarinėti ir įsakinėti galėjai 
kiek tinkamas, bet vis vien turėjo ateiti laikas, kai įvykių eigą, nors ir 
kaip tiksliai numatytą, reikėjo paleist likimo valiai. Tas laikas dabar ir 
artėjo. 

- Išvyksit su Sėliu kokiu pusvalandžiu vėliau. Jei ponia susičiupi- 
nėjo, tai aš vykstu dabar. Batus! - šūktelėjo jis, nekildamas iš vietos. — 
Ei! Batus! 

Vos neklupdamas iš skubotumo, kambarin įgriuvo kamerdineris, 
nešinas puikiai išpustytais jo mylistos aukštaauliais. 


Selionyse vyravo įprastinė prieš išvyką sumaištis. Nors vakar tikrinant 
viskas atrodė gerai, šį rytą pakrauta didžioji karieta, dar keleiviams 
neįsėdus, liguistai pasviro į kairę. Teko vėl iškelti didžiąsias skrynias, 
pridėtas jo mylistos Dabulskio ir Liudvikos reikmenų, ir dabar dva- 
ro kalvis su padėjėjais skubinai triūsė prie karietos karoserijos. Pats 
Dabulskis varinėjo keletą tarnų, tarp jų ir sunerimusį Jasių, po senojo 
dvaro rūmų aukštą, kur stovėjo apdulkėjusios, voratinkliais apregztos 
skrynios su amžiną atilsį senojo Dabulskio daiktais. Senasis Dabulskis 
daug metų buvo Kauno pavieto vaivada, ir tik prieš išvažiuojant šovė 
jo mylistai į galvą pasiimti tėvo vaivados lazdą. Priminti tuo visiems, 
kad augančią Dabulskių šeimos įtaką būtinai reikia apvainikuoti, grą- 
žinant šeimai šį svarbų urėdą. Dabartinis vaivada, Jokūbas Bartuševi- 
čius, jau antras mėnuo kaip iš lovos nekėlė, ir maža buvo vilčių, kad 
bekels. Deja, pasirodė, jog per praeitų metų remontus įprastinė Selio- 
nių dvaro netvarka dar padidėjo, ir, norint surasti šią šeimos relikviją, 
reikėjo išversti visą palėpėsna suneštą inventorių. 

— Sakiau tau, Jasiu, idritvaipalka, kad sergėtum, kame viskas padė- 
ta! - bambėjo Dabulskis ir nekantraudamas sekė, kaip Jasius rausiasi 
po senas skrynias. - Viskas dabar ant mano galvos! Viskas! 

Viena skrynia nesidavė. Jasius pasišaukė kur augalotesnį tarną, ir 
abu sukibę atplėšė geležim kaustytą dangtį. Seniai bejudinti vyriai su- 
girgždėjo, iš skrynios dvelktelėjo slogiu, persenusiu kvapu. Ant paties 
viršaus, laiko visai nepaliesta, gulėjo velionio tėvo turkiškoji bekeša. 
Dabulskis greitai persižegnojo. 

— Tegu ilsis ramybėje... — sumurmėjo jis ir, maldydamas nekan- 
trumą, siurbtelėjo vengriško vyno iš pasidabruoto stumbro rago, kurį 
irgi buvo tarp senų daiktų radęs. 

Liudvika veltui negaišo: ji skubėjo dar kartą prisimatuoti naują- 
ją, specialiai redutui siūtą suknią. Stovėjo vidury kambario kaip ko- 
kia rausvai aptaisyta statula; aplink ją tūpčiojo dvi siuvėjos ir sesuo 
Kristina. Kristina Kiežgailienė mat buvo su vyru užsukus į Selionis 
prisijungti prie Dabulskių svitos. Kiežgailų atvykimas savo ruožtu pa- 
didino bendrą sumaištį Selionių dvare. 

- Šokinės aplink tave, Liuduk, šokinės... Ai, kaip šokinės! - labiau 
su pasididžiavimu nekaip su pavydu kartojo, dar vieną pūstos suknios 
klostę išlygindama, Kristina. 

Liudvika klausėsi šių komplimentų visai nesivaržydama. Pati jau- 
tėsi tokia graži ir narsi, kad vos galėjo ramiai išstovėti. 

— Ar negalima dar suveržti? - klausė ji, abiem rankom suspausda- 
ma liemenį. 

— Kad, panelyte, oro jums trūks... — prieštaravo vyriausioji siuvė- 
ja, ką tik baigusi veržti Liudvikos korsetą. 

— Netrūks... Dar yra vietos. Va! - Liudvika kiek galėdama įtraukė 
oro ir pasimuistė. Vietos nebuvo nė per pirštą. Korsetas ir taip buvo 
tiek suveržtas, kad, rodės, siūlės neatlaikys. 

— Tu nevalgyk kelionėje, Liuduk. Ir kai nuvyksi, susiveržk dar dau- 
giau, - patarė sesuo. 

Liudvika pasisukinėjo prieš veidrodį ir tvirtai pasiryžo nė kąsnelio 
burnon neimti. Iš prigimties ji nebuvo smulki mergina, ir tas suveržto 
korseto išryškintas lieknumas ją labai maloniai nuteikė. 

— Kas, manai, išves mane pirmas šokti? - paklausė ji, mintimis jau 
nusikėlusi į Raudondvarį. 

- Visi taikys. 

— Manai? 

— Pamatysi! Bet stovėk ramiai dabar! Prisiūsiu šią rožę tvirčiau. 

— O gal mūsų naujasis kaimynas? 

— Koks naujasis? 

— Natu tai irgi, Kristina! Ponas Jaks-Tyris! Sako, jis tik prancūziš- 
kai rengiasi. 

— Ak taip... — Kristina nukando siūlo galą ir dar patapšnojo klos- 
tes. Iš teisybės ji apie jokį poną Jaks-Tyrį net nebuvo girdėjus. 

— Taigi, metas sėst karieton, o jūs čia tupinėjat! - pasigirdo balsas 
iš tarpdurio. Kiežgaila visoje karužos puikybėje įkišo savo rudą galvą 
į kambarį. 

— Tai ponas tėtė lazdos gi ieško, - prieštaravo Liudvika. 

— Viskas surasta ir visi laukia. Greičiau tik! 

— Vis greičiau, greičiau... — patempė lūpą Liudvika. Jau dabar ji 
mėgavosi savo būsimu primadonos vaidmeniu. - Kaip aš persireng- 
siu, jei tamsta spoksai! 

— Och, pardon... - Kiežgaila perbraukė ranka neklusniai išsidrai- 
kiusią rudą čiupryną, perdėtai linktelėjo ir užvėrė duris. - Tik pasku- 
bėkit! - dar pridūrė. 


Apie dešimtą sukaitęs ir pridusęs Blastus Jurgevičia įpuolė į Karai- 
čio kiemą. Jis neatsispyrė pagundai, prabėgdamas pro stalą, trenkti 
kumščiu į tebestovinčią, dabar, deja, tuščią ir užtat garsiai skamban- 
čią jo mylistos Dabulskio paliktą degtinės statinaitę. Liepos pavėsyje 
sėdintis Karaitis ir dar keliolika Durkumonių vyrų pakėlė į jį klausia- 
mus žvilgsnius. 

— Nesitrankyk kaip nelabasis čiukure! — suurzgė Karaitis. Nors 
buvo jau šiltoka, kailinė kepurė vis kėpsojo jam ant galvos. - Tai išva- 
žiavo pagaliau? 

— Ir tas Giedraitis, ir jo mylista Dabulskis. Giedraitis kokiu pusva- 
landžiu anksčiau. Mačiau aiškiai nuo kalniuko. 

— Kiek jų buvo? 

— Dvi karietos Giedraičio, viena mylistos Dabulskio ir toji perda- 
žyta — karužos Kiežgailos. Apie dvylika raitų ir Giedraičio haidukai. 
Naujas uniformas tie Giedraičio bernai turi. Blizgėjo iš tolo. Arkliai 
it smakai putojosi! - greitakalbe porino įraudęs nuo bėgimo jaunasis 

Blastus. Jam buvo aiškiai padariusi įspūdį ką tik matytoji prabanga. — 
Kaip nutekinti Giedraičio arkliai! Tik blizga, tik putoja! 

Karaitis su panieka taip spjovė į medžio šešėlį, kad ten taikiai besi- 
kapstančios vištos kudakuodamos spruko į malkų prigrūstą pašiūrę. 

— Pasiputos dar tas antikristas!.. Matysim, kaip pasiputos! O my- 
listos Dabulskio ūkvedį regėjai? 

— Tą Nariušį? Ne. 

— Tai bus metas ir man joti! - svariai užbaigė Karaitis. 

— Kurgi? Ir kodėl tu vienas? - tuoj šokosi Sirautas. Sirautas pernai 
iš atsargumo ir paprasčiausios baimės ilgokai delsė ir neprisidėjo prie 
Dabulskio. Užtat dabar tą savo pražiopsojimą norėjo dvigubu uolu- 
mu atitaisyti. 

— Į Vieverius. Ką, manei, į Raudondvarį? 

— Ne tokius kviečia į Raudondvarį, - pridūrė pašaipiai Kandyba. 

— Išmano kiaulė apie debesį! Joju į Vieverius pirmas, nes mudu su 
jo mylista Dabulskiu taip sutarėme. 

— Ajau! Lyg jūs tik abu tarėtės... Visi čia buvom! 

— Man mylista Dabulskis pavedė! 

— Va! Jau vienintelis vadas atsirado! 

— Mylistos! Kaip mane Dievas mato, ar ne taip buvo kalbėta? - Ka- 
raitis atsistojo ir išsitempė visu savo aukštu ūgiu. - Kas nori priešta- 
rauti ponui Dabulskiui, kas nenori sutikt sau mūsų gerbiamu ponu, 
kalbėkit tuoj pat!.. 

— Ne prieštarauti... Ne... —- sumurmėjo Kandyba. - Kad tu, Ka- 
raiti, tuoj kažką... 

— Tad klausykitės! Kvietė jus patsai ponas, ir visi pritarėte. Patys 
matot, kaip jis mus vertina! - Karaitis išdidžiai mostelėjo tuščiosios 
statinės link. - Gėrėme su juo išvien ir gersim! Mylista man sakė, jog 
šiais metais Skaudvilės lankų šieno visiems pakaks. Visiems, kas bus 
jo pusėje! Kas prieš? 

— Niekas ne prieš, Karaiti... Kad tu tuoj... - mykė Kandyba, nes 
Karaitis primygtinai į jį žiūrėjo. 

— Tadjosiu aš dabar visko sužinot. Būkit pasiruošę. Po pietų josim 
visi, kaip kalbėta, į Vieverius! Pasakysiu jums tiek: pamiklinkit šobles, 
kad nebūt makštyse užrūdijusios. 

— Ar prieš antikristus, Karaiti? Tuos parkas? 

— Tik tam klius, kas kaltas. Taip sakė ponas. Sužinosit viską; dabar 
pasiruoškit. 

— Kokios čia paslaptys?.. Kalbėk! 

— Buvo kalbėta! Ar kas dabar nori savo žodį laužyt? Ar kas iš jūsų 
nejos? 

- Josim, josim.... — murmėjo vyrai. Kai kurie būtų mielai prieš tą 
išsišokėlį Karaitį dar paburnoję, bet kad jau klausimas buvo taip aš- 
triai iškeltas, reikėjo pritilti. 

- Jei tuos Dievo kryžiuotojus mušt, tai aš visada! Juk žinai, Karai- 
ti! - tikino Kandyba. 


Kadaise Vieveriai buvo kur kas didesnis miestelis. Buvo tai prieš ka- 
rus, prieš švedmetį, prieš saksų, maskolių ir visokios savo kariuome- 
nės siautėjimą. Prieš marą... 

Šešios smuklės čia veikė, o šeštadieniais vis tiek vietos trūkdavo. 
Du malūnai ant Kamojos stovėjo. Vienas trindavo skudurus į popie- 
rių, kitas net trejom girnom miltus malė. Kalvinai buvo pasistatę baž- 
nyčią ir įsteigę mokyklą. Visi, kas tik važiuodavo iš Kauno į Rygą ar 
į Klaipėdą, būtinai stabteldavo ir Vieveriuose. Kunigaikštis Jonušas 
Radvila kadaise čia nuolatinę lengvosios kavalerijos vėliavą laikė. 

Kadaise Vieveriai buvo tikras miestelis. 

Bet retas kas iš dabar gyvenančių bepamena tuos laikus. Nekiek tų 
senųjų ir beliko. Maras išskynė juos. Dideli užakę tvenkiniai ir aptru- 
pėję mūriniai pamatai tebeženklino vietą, kur malūnų stovėta. Dvarų 
ponai dabar įsitaisė malūnus ir privertė valstiečius juose malti. Kal- 
vinų bažnyčia seniai sudeginta, žmonės nelabai bežino, kur ir kokia 

buvo ta jų mokykla. Amatininkų irgi ne per daugiausia liko. Stiklius, 
kalvis ir keli staliai. Ir tiems darbo ne per akis... Apylinkės ponai savo 
amatininkus turi, ir nėra ko jiems į miestelėnus kreiptis. Smuklės tai 
liko. Ne šešios, viso labo keturios, bet vis tiek yra. Pati didžiausia stovi 
pono Giedraičio žemėje. Kitos irgi ponų nuosavybė, tai tik nuomoda- 
mi miestelėnai naudos iš jų gauna. Bažnyčia liko. Ne tik liko, bet per 
švedkarį nugriautas jos bokštas buvo paaukštintas, ir dabar jis šauna 
net virš Vieverius supančių liepų. Iš tolo matyti dabar tas baltas bokš- 
tas. Būna ir turgus čia kas ketvirtadienį, bet turgaus mokesčius ponas 
Juknevičia renkasi. Pravažiuoja ir nemažai pakeleivių, traukiančių į 
Klaipėdą, nors dabar retas kuris besustoja. Ko čia sustosi miesteliūkš- 
tyje, kuris ne ką geriau už susmegusį baudžiauninkų sodžių teatrodo!.. 
Ir tik vienas kitas gal benutuokia, kad pravažiavo miestelį, kuriam ka- 
daise didysis kunigaikštis Žygimantas Magdeburgo teises suteikė. 

Šią dieną, pavyzdžiui, net kelios vilkstinės karietų pradardėjo Kau- 
no link, bet, be sukelto dulkių sūkurio, tiek jas Vieverių miestelis ir 
teregėjo... 

Prajojo pro Vieverius ir visas būrys raitelių, tad kai jų įkandin pa- 
sirodė dar vienas ant neblogo sarto žirgo, miestelėnai nelabai į jį ir 
težiūrėjo. Bet raitelis nejojo pro šalį. Prijojęs turgų, nušoko nuo žirgo, 
pavedėjo jį ir pririšo prie šventoriaus liepų. Nusekė žvilgsniu tolstan- 
čių karietų dulkes ir tada lėtai, netraukdamas į save akių, nužingsniavo 
bažnyčios link. Aplenkė ją iš kairės ir pasuko tiesiai į turgaus aikštės 
gale stovinčią didžiausią Vieverių miestelio smuklę. Šiuo dienos laiku, 
išskyrus vieną prie durų tūnantį ir, rodės, miegantį ubagą, smuklės di- 
džiojoje patalpoje nieko nebuvo. Nariušis pamažu vėrė duris, bet jos 
vis vien sugirgždėjo. Tuojau šoninėse duryse pasirodė pats karčiamos 
arendatorius Dovydas Feigelmanas. Tai buvo vidutinio ūgio žmogus, 
artėjantis į penktą dešimtį, nors jo plati, iki krūtinės nudrikusi barzda 
tebebuvo visai juoda. Pamatęs Nariušį, jis nuolankiai nusišypsojo, pa- 
garbiai nusilenkė ir, lyg nuostabos apimtas, skėstelėjo rankom. 

— Kokia garbė, jūsų šviesybe... Kuo galiu patarnauti? 

Nariušis per petį žvilgtelėjo į duris. Ubagas kiūksojo kaip kiūkso- 
jęs ir, rodės, miegojo. 

— Aš su reikalais. 

— Esu tamstos paslaugom... — Feigelmanas šypsojosi pro barzdą 
tuo kiek paslaptingu šypsniu. 

- Ar nebūtų galima kitur? Čia dar kas jeis. 

— Ui, kodėl nebus galima? Prašom, prašom, jūsų šviesybe... — pa- 
linksėdamas prie kiekvienų durų, žydas pervedė Nariušį per didoką 
priemenę, kuri buvo degtinės ir silkių statinių sandėlis, paskui per 
virtuvę į savo privatų kambarį. Nariušis čia buvo buvęs anksčiau, tai 
tik permetė akim nedidelę, paprastą, bet švarią patalpą. Feigelmanas 
vikriai atitraukė kėdę, paprašė sėst. 

— Keliaujat į balius, šviesybės? 

- Mmm... Bet pirma reikalai. Štai procentai už skolą. - Nariušis 
ištraukė iš kišenės jau atskaičiuotą ritinėlį monetų ir demonstratyviai 
padėjo ant stalo. 

Feigelmano pusiau slaptas šypsnys tuoj plačiau sušvitėjo. 

- Šviesybė labai tikslus... 

— Tai neskaičiuosi? 

— Ui, galima ir paskaičiuoti... -— Jis vikriai perleido monetas iš vie- 
no delno į kitą ir patenkintas linkčiojo. Buvo tai vien austriški ir prū- 
siški pinigai, dėlei kurių nereikėjo sukti galvos. Lietuvos ir Lenkijos 
monetos šiais laikais buvo kaldinamos su pamažintu sidabro kiekiu, 
ir visada būdavo keblumų norint jas iškeisti. 

— Tai kaip? 

— Kur nebus gerai? Šviesybė mane pažįsta, aš - šviesybę. 

— Na, o dabar prie reikalo. Kaip žinai, Feigelmanai, seimelis ant 
nosies, ir išlaidų staigių susidaro... Bet trumpalaikės išlaidos. Etmo- 
nas sakėsi atlyginsiąs. 

Šypsnys dingo nuo Feigelmano lūpų, ir jis atsisėdo, mįslingai sudė- 
jęs rankas. Beveik melancholiškai atrodė jo veidas. Melancholija gerai 
tiko, kai ateidavo laikas derėtis dėl paskolos procentų. 

— Ui, šviesybe! Dabar pavasaris mat... išlaidos... 

— Tai ką? Neskolinsi gal? 

— Ui, ne! Ne! Kur aš tokiam ponui neskolinsiu? - Feigelmanas, tar- 
tum pasibaisėdamas, pakėlė ranką. - Neturiu pinigų, tai ieškosiu.... 
Bet ponui Dabulskiui turi būti!.. 

— Ko pradedi tada? 

- Šviesybe, - Feigelmanas grįžo melancholijon. - Man, vargšui žy- 
dui, pinigai kainuoja. Ui, sunku rast pinigų šiais laikais! Sunku... Aš 
randu - perduodu ponui. Bet palūkanų ir aš moku... 

— Tik dviem mėnesiam tesiskolinsiu. O palūkanos telieka tos pačios. 

— Ui, šviesybė sakėt, palūkanos? — Feigelmanas suraukė tamsius 
antakius. Per lengvai vedamos derybos jam sukeldavo įtarimą. 

— Kalbėsiu atvirai, Feigelmanai ... Mylista Dabulskis - didis ponas. 
Jis palūkanom ir paskolom neužsiima... - Nariušis nutęsė ir mįslingai 
pažvelgė į kampą. - Jam vis tiek pat... Tarkime taip. Aš tau mokėsiu, 
lyg būtų už tris mėnesius. 

— Ui, taip! Didis ponas... — Feigelmano šypsena vėl išsiliejo visu 
platumu. Dabar jis jau padėtį suprato. Nariušis ketino dalį palūkanų 
sau pasilikti. - Bet, šviesybe... Kad man, ar skolint dviem mėnesiam, 
ar pusei metų, - man vis tiek kainuoja. 

— Keturis mėnesius. Bet ne daugiau! Nė skatiko daugiau. 

Feigelmanas gūžtelėjo pečiais ir stengėsi atrodyti nuskriaustas, 
nors visiškai nuslėpti pasitenkinimo jam nepavyko. 

— Tebus, kaip šviesybė sako... 

— Keturi šimtai bus gerai? 

— Ui! Kur nebus gerai? Tokiam ponui!.. - Feigelmanas būtų mielai 
ir daugiau tokiom sąlygom skolinęs. - Tai šviesybė man tik popierėlį, 
o aš jam atskaičiuosiu. 

— Atnešiau šį kartą užstatą. 

Feigelmano veidas tuoj apsiblausė. Iki šiol garantija būdavo paties 
Dabulskio pasirašyti, Dabulskių antspaudu patvirtinti vekseliai. 

— Ui, gerai būtų ir vekselis, šviesybe! Dėl ko negerai? 

— Kad žvaigždės tam negerai stovi, Feigelmanai. 

- Žvaigždės? - Feigelmanas mirktelėjo nesusigaudydamas. - Kaip 
tai žvaigždės? 

— Mylista Dabulskis viskam žvaigždes skaito. Taigi, pats žinai, Fei- 
gelmanai! Dabar jos taip išpuolė, kad per visą mėnesį antspaudą nau- 
dot būtų nelaiminga. Nori nelaimę užtraukti jo mylistai? 

— Uli, tokiam kilniam ponui! - Dabulskio prietaringumas buvo pla- 
čiai visiems žinomas, ir bent jau čia Feigelmanas poną visiškai atjautė. 
Pasaulis mįslingas, ir su likimu žaisti nedera. - Ne! Tik ne nelaimę! 

— Jo mylista labai vertina šituos daiktus, - dėstė Nariušis, narplio- 
damas atsinešto ryšulio virvutes. - Paveldėjo iš savo dėdės kanaunin- 
ko. Tik užtat, kad tavim pasitiki, Feigelmanai, sutiko duoti užstatu. 

Feigelmanas nusibraukė į skverną pirštus ir atsargiai išėmė iš ry- 
šulio žvilgantį daiktą. Buvo tai taurė. Paauksuota iš vidaus, pati - si- 
dabrinė. Apdailinimas jos atrodė keistokas. Kryžius, trikampė Dievo 
akis, iki taurės pakraščio sklido iš tos akies spinduliai. Be taurės, buvo 
du lyg kvepalams skirti sidabriniai buteliukai su dangteliais ir paauk- 
suotas padėklas su trumpa perlamutrine rankena. Taip pat atsargiai 
Feigelmanas padėjo taurę atgal. Jo veidas liko mįslingas. Gal šimto 
auksinų buvo verti šie daiktai, o gal pusantro, bet tikrai ne keturių 
šimtų. 

— Labai vertina šitą dėdės palikimą jo mylista. Nenorėjo duoti. 
Bet aš sakiau jam, kad pas Feigelmaną tikrai nepražus. - Nariušis lyg 
apsigalvodamas patrynė smakrą. — Pats savo galva jam laidavau, kad 
nepražus. Bet, Feigelmanai, jei tu nesi tikras, jei manai, kad pas tave 
jiems nesaugu... — Nariušis savo ilgais pirštais lėtai vėl užklostė žvil- 
gančius indus, lyg ketindamas juos surišti. - Jei abejoji, tai verčiau pa- 
siimsiu juos atgal. Juk aš už juos atsakau. Pamirškim tada pinigus! 

— Ui, ne! Ką jūs, šviesybe... — Feigelmanas pašoko, vėl prisėdo. 
Lėtai atidengė ryšulio klostes. Abejonės ir netikrumas kamavo jį, bet 
gešeftas vis dėlto buvo masinantis. - Dviem mėnesėliam? - dar pa- 
klausė jis. 

— Tik jei tu gali užstato saugumą garantuoti. Tik tada. 

— Ui, saugu pas mane! Kur nebus saugu? Tik aš vienas raktą ne- 
šiojuos. Tik aš vienas, šviesybe. Užmušt reikėtų vargšą žydą, - kitaip 
neatiduočiau! 

— Kur nešiojies? 

— Čia, šviesybe! Čia! - paplojo sau per krūtinę. - O mano skrynia, 
pats matėt... 

Nariušis palingavo galvą. Feigelmanas jam vienam težinomais bū- 
dais turėjo iš švedų įsigijęs geležinę skrynią. Sunki ji buvo, kad trys 
vyrai nepajudintų. Stovėjo smuklininko lovos kojūgalyje. 

— Užtat aš ir tikinau jo mylistą. Bet jis abejojo. Labai vertina tuos 
daiktus. 

— Kur nebus saugu? Kaip pas Abraomą, šviesybe! 

— Tai nekalbėkim daug. Skaičiuok pinigus. Man joti reikia. 

Feigelmano pirštai truputį virpėjo skaičiuojant tuos keturis šim- 
tus. Graužė jį nerimas, bet gešeftas buvo per geras, ir, be to, jis ne- 
norėjo pykinti paties svarbiausio savo skolininko. Nariušis netikrinęs 
susibruko pinigus į švarko kišenę. 

— Ir niekam nė žodžio, supranti?! 

— Ui, šviesybe! Ar, manot, visai kvailas aš? 

Nariušis linktelėjo, ir jo liesą veidą dabar kiek pralinksmino šyps- 
nys. Juk smuklę Feigelmanas nuomojo iš Giedraičio, ir jau ko ko, bet 
išsiduoti, kad jis pinigo Dabulskiui skolina, tikrai nenorės. Tuojau būtų 
buvęs Giedraičio išmestas, o karčiamos jam laikytis reikėjo. Iš tikro tai 
ir daug geresnę karčiamą Feigelmanas būtų išgalėjęs nusipirkti, tik kad 
tais laikais Kauno paviete žydai neturėjo teisės įsigyti nuosavybę. 

— Manau, kad nekvailas, Feigelmanai. Užtat pasitikiu tavim, - jau 
tarpduryje nuramino jį Nariušis. 

Vieverių miestelis, kaip paprastai, atrodė, lyg dar nebūtų pabudęs 
arba jau vėl snaust būtų susiruošęs. Laikydamasis liepų pavėsio, Na- 
riušis lėtai, kad neatkreiptų į save bereikalingo dėmesio, priėjo prie 
arklio ir taip pat neskubėdamas nujojo vieškeliu Kauno link. Tik pa- 

čiam rytiniam miestelio gale gyvenantys kampininkai, jei būtų jį sekę, 
būtų galėję pamatyti, kaip, jam apsukus kelio vingį, iš beveik užakusio 
didžiojo tvenkinio krūmų išjojo ant liesos kumelės vyras keistai aukš- 
ta kailine kepure. Raiteliai sustojo į daiktą, valandėlę pasišnekėjo, tada 
Nariušis spustelėjo savo arklį ir smagia risčia leidosi vieškeliu į rytus. 
Kailinę kepurę užsivožęs vyras nejojo per miestelį, bet pasuko atgal į 
tvenkinio krūmus. Nulipo žemyn, kad galėtų arklį pervest per meldų 
kemsynę, o tada vėl užšoko ant jo ir, jį negailestingai ragindamas, nu- 
kūrė Durkumonių akalyčios link. 


Buvo jau tapę tvirta tradicija, kad didžiajam pavasario redutui šaunia- 
jame, ant taip išvaizdingo skardžio stovinčiame Raudondvaryje būtų 
tinkamai pasiruošta. Ne dykai tuometinis Raudondvario savininkas, 
jo mylista Zabiela, garsėjo visoje Lietuvos kunigaikštystėje kaipo vie- 
nas iš pačių svetingiausių ponų. Nelengva buvo tokį vardą įgyti ir juo 
labiau išlaikyti krašte, kuriame konkurentai buvo tokio rango kaip 
Radvilos ir Višnioveckiai, užtat mylista Zabiela itin stengėsi. „Ele- 
gancija, svetingumas, geras tonas“ - toks buvo Raudondvario pono 
šūkis, ir jo pastangos nenueidavo perniek. Suplaukdavo čia iš Trakų ir 
Vilniaus vaivadijų rinktinė draugija. Nuolat lankydavosi Trakų kašte- 
lionas, Vilniaus vaivada ir Lietuvos kunigaikštystės didysis maršalka 
Sanguška. Visus juos žavėjo Zabielos svetingumas ir paties Raudon- 
dvario grožis. Net Vilniaus vyskupas buvo prisipažinęs jo mylistai 
Zabielai, esą jis norėtų savo dvare Verkiuose turėti panašų įspūdin- 
gą sodą kaip Raudondvaryje. Jo karališkosios didenybės Augusto II, 
vadinamo Stipriuoju, valdymo laikais, keliaudamas Kuršan, į savo 
valdas, Raudondvaryje sustodavo net pats karaliūnas. Dabar, tapęs 
karalium, jis aptingo ir vengė tokių tolimų, varginančių kelionių, bet 
jo apsilankymų aureolė tebegaubė išdidžiai besipuikuojančius Rau- 
dondvario rūmus. 

Mėgo mylista Zabiela smagią draugiją ir teisėtai didžiavosi savo 
garbingais svečiais. Bet ne tik malonumo ir garbės dėlei skyrė jis tiek 
dėmesio svetingumui. Kaip tik per šį išgarsėjusį svetingumą Raudon- 
dvaris buvo virtęs antruoju, gal net už Kauną svarbesniu, viso pavieto 
politikos centru. Čia, elegantiškoje draugijoje, nuaidėjus medžioklės 
ragams ir vinguriuojant švelniems naujausio polonezo garsams, vaka- 
rais buvo aptariami svarbiausi politiniai klausimai. Čia lyg ant kokios 
neutralios žemės susitikdavo šiaip mirtinai susivaidiję ir per seimelius 
nė žodžiu nepersitariantys priešai, čia savo sąjungininkams Kauno 
paviete perduodavo instrukcijas didieji kunigaikštystės magnatai. Jo 
mylistos Zabielos politinė įtaka ir per tą įtaką gaunamos pajamingos 
seniūnijos kaip tik ir priklausė nuo šio plačiai pasklidusio garso apie 
Raudondvario svetingumą. Nenuostabu tad, kad pavasariniam redu- 
tui buvo ruošiamasi itin rūpestingai ir pats mylista Zabiela asmeniš- 
kai peržiūrėjo visas ruošos smulkmenas. Šį darbą daug palengvino 
tą aplinkybė, kad visi dvariškiai buvo įgudę savo pareigas eiti. Valgio 
sąrašus jo mylista priėmė su mažom pataisom ir iš nekantrumo min- 
džikuojantį virėją pasiuntė atgal į ūžte ūžiančią virtuvę. Taurininko 
pateiktam gėrimų sąrašui irgi nebuvo ko prikišti. Kaip visada, nau- 
jom kompozicijom buvo papildytas ir kapelmeisterio repertuaras. 
Viskas būtų ėjęsi sklandžiai, jei ne pats sunkiausias, pats kebliausias ir 
daugiausia diplomatijos reikalaujantis svečių susodinimo sąrašas. Šį 
punktą priėjęs, jo mylista persižegnojo ir pakėlė akis į dangų. 

— Su padėjimu pono Dievo gal kaip nors ir šiais metais tesėsi- 
me... — tarė jis šalia stovinčiam sekretoriui. - Giedraitis neatsisakė? — 
paklausė, neslėpdamas balse vilties. 

— Ne, jūsų mylista. Atvyksta su ponia ir svainiu. 

Zabiela atsiduso. Didysis Lietuvos maršalka Sanguška, Vilniaus 
vaivada, Trakų vaivada - dėl šių garbingų svečių galvos sukti nereikės. 
Prie kiekvienos pavardės ir sėdėjimo tvarkos jis dėjo pritarimo žen- 
kliuką arba, ilgai nesvarstydamas, darė pakaitas. 

— O šitas čia? — paklausė jis. - Nejaugi iš senųjų Jaks-Tyrių? 

— Taip yra, mylista. Sako, elegantiškas jaunuolis. Neseniai grįžo į 
Vieverius. 

— Pamanykit.... Ir tiesiai į tą širšių lizdą. Tai kur jis dabar? 

— Sako, Giedraičio laikosi. 

— Ne, ne! - užprotestavo Zabiela. - Ne mano dvare. Reikia stengtis 
gelbėt jaunuolį. Giedraitį apsodinsiu svečiais iš kito pavieto galo. Gal 
prie Kijauskų? O gal prie Daugėlos našlės? 

— Kad, sako, jis dar visai jaunas, mylista ... Gerbiamoji Daugėlienė 
vis dėlto... 

— Taip! Taip! Nors gerbiamoji ponia su tuo nesutiktų, ne jai prie 
jaunimo. Gal prie Jozefinos? 

Sekretorius nieko neatsakė. Jozefina buvo viena iš gausių Zabielos 
dukrų, ir jų susodinimo tvarka priklausė jau grynai aukštosios diplo- 
matijos sferoms, kuriomis teturėjo teisę užsiimti pats mylista. 

— Ne... — nusprendė pagalvojęs Zabiela. - Pažiūrėsim pirma, kas 
jis per paukštis. Prie Jozefinos tegu lieka Šidlauskas. Nors jis ir žvairas, 
bet vis dėlto - trys kaimai. Bus gerai tam jaunuoliui Kijauskai, ar ne? 

— Taip. Bus kaip kartas, mylista, - skubėjo pritarti sekretorius. 

— O dabar Dabulskiai... Ech! Kad juos kur!.. - nurijo keiksmą Za- 
biela ir suraukė kaktą. Ir čia sekretorius nedrįso kištis. Ne mažesnė tai 


buvo diplomatija kaip kad su dukrom. 


Buvo gerokai po pietų, ir saulė jau krypo vakarop, kai apsnūdęs Vie- 
verių miestelis sulaukė naujų svečių. Vieškeliu iš vakarų atjojo visa 
dešimtis Durkumonių vyrų. Kiek visoj akalyčioj rados paeinančių 
arklių, tiek dabar ir atkako į miestą bajorų. Per antra tiek norinčiųjų 
Karaitis turėjo palikt Durkumonyse. 

— Ar norit, kad tie suskiai karabelninkai juoktųsi, jog bajorai po du 
ant arklio joja? - paklausė jis liekančiuosius, ir tai viską išsprendė. Nė 
vienas durkumoniškis nebūtų galėjęs pakęsti, kad koks miestelėnas iš 

jo šaipytųsi. Liko jie tad akalyčioj ir dar sykį gavo progą prakeikti savo 
vargingą dalią. Užtat jojantieji jautės kiekvienas už du smarkus. Ypač 
Karaitis mėgavosi savo nauju vado vaidmeniu. Jis dar vis slėpė dalį to, 
ką jam buvo pasakęs Nariušis, ir tik po truputį dalino kraupias žinias 
apie Feigelmaną. 

- Jo mylista Dabulskis taip prisakė, - aiškino jis vyrams. - Paminė- 
sit mano žodį, bus įrodyta, kad tas Feigelmanas šventvagystę papildė. 
Savo akimis pamatysite. Bet kitų nelieskit! Tik tą Giedraičio žydą, ir 
tik tada, kai aš tarsiu žodį. Kas nesutinka, tegu lieka namie ir užsitrau- 
kia pono Dabulskio nemalonę! 

Kai šitaip reikalai buvo pakloti, neliko kitos išeities, kaip sutikti. 

Miestelis buvo tuščias. Jei miestelėnai ir matė atjojančią šlėktą, tai, 
kas persižegnojęs, kas sukalbėjęs maldą į Dovydo Dievą, grįžo prie 
savo darbų ir verčiau nesipainiojo jai po kojų. 

— Sulindo žiurkės į savo urvus. - Karaitis išdidžiai apžvelgė tuščią 
turgaus aikštę. Pro vienos lūšnos tvorą, išpūtę akutes, spoksojo į raite- 
lius keletas bamblių, trys žydų ožkos dar šniukštinėjo po vakarykščio 
turgaus nuobiras, prie šventoriaus tupėjo kuprys Ročkus, pats atka- 
kliausias Vieverių ubagas. Šiaip miestelyje — nė gyvos dvasios. Žemų 
pirkių langiūkščiai purvinais smulkių rūčių stiklais lyg prisimerkę 
žiūrėjo turgaus pusėn. Daugelis buvo ir visai be stiklų, tik lentelėm 
apkalti ar net pakulom užkamšyti. 

Raiteliai pasišnibždėdami dėbčiojo didžiosios smuklės pusėn, bet 
lėtai prajojo pro ją ir įsuko į duobėtą turgavietę. Buvo gera jausti, jog 
štai jų visa dešimtis, jog karabelė kabo prie šono ir nuo arklio iš taip 
aukštai gali žvelgti į susmegusių namukų aprūkusius langus. 

— Cha cha!.. Sulindę visi žydeliai, kad net snapo iškišt nedrįs- 
ta! - pirmas išsižiojo Blastus Jurgevičia. Jam tik prieš mėnesį suėjo 
aštuoniolika, ir jis jojo drauge su vyrais tik todėl, kad, mirus tėvui, 
Jurgevičių arklys atiteko jam. Kai Blastui buvo pasiūlyta, kad gal jis 
savo Karolį perleistų kitam, jis vos nepravirko. Vyrai nusileido, ir da- 
bar Blastus jautė tokį narsumą, beveik kaip Karaitis. 

— Ei, žiūrėkit! O ten kas, mylistos? — Karaitis rodė į kitą turgaus 
galą, kur liepų tarpe, netoli ten buvusio malūno tvenkinio, stovėjo 
miesto kalvė. Ten aiškiai buvo regėt keli pririšti arkliai. Vyrai spustelė- 
jo savuosius ir pamažu perj ojo aikštę, pilną šiaudų nuobirų ir žvirblių, 
kurie dabar purptelėjo ir išsisklaidė į visas puses. 

— Geri arkliai... — su pavydu tarė kažkuris iš senesniųjų. 

— Regis, salaparaugiškiai ... Tas širmas ar tik nebus Narbuto? 

Karaitis iškėlė kairę ranką, liepdamas sustoti. Pririštieji arkliai su- 
žvengė, bet šiaip prie kalvės nieko nesimatė. Arklių stovėjo penketas, 
ir trys, kaip tuoj su pavydu įvertino visi Durkumonių vyrai, buvo tikri 
nušerti ristūnai. 

— Ar tikrai?.. Tikrai čia Narbutas? — kaistančiu iš susijaudinimo 
veidu klausė Blastus. Apie Narbutą jis buvo girdėjęs, nes tas garsėjo 
kaip vienas smarkiausių Salaparaugės peštukų. 

— Kam Narbutas, o tau ponas Salaparaugės dvaro taurininkas, — ra- 
miai pataisė jį Sirautas. 

— Cha! Manot, aš tokio salaparaugiškio bijau? 

Įsisiūbavo ir kiti. Arklių padarytas įspūdis tuoj išsisklaidė, kai vyrai 
prisiminė savo neginčijamą persvarą. 

— Tai tas, kuris dar bandė šokinėti pernai... 

— Ei, tamista Narbutai! 

— Iškiškit savo geltoną snapiuką! 

— Ramiau jūs! Mes žinom, ko atjojom, ar ne? Ne su kokiais bernais 
čia muštis! - atsigręžė Karaitis į savo vyrus. Kad taip kitą kartą, ap- 
kulti Narbutą būtų buvęs vienas malonumas, bet dabar Karaitis buvo 
prigraudentas jokiais kitais reikalais neužsiimti, vien tik Feigelmano. 

Kalbos tuo tarpu nuščiuvo, nes iš kalvės išėjo pats Narbutas. Jis 
buvo gražiai nuaugęs, dar trisdešimties metų nesiekiąs vyras. Išėjo lė- 
tai ir sustojo tarpduryje. Apžvelgė būrelį ir žengė kelis žingsnius savo 
arklių pusėn. Jo trumpi kailiniai buvo atmesti į šoną, kad matytųsi 
vienoj pusėj styranti karabelės rankena, antroje — pistoletas. Narbu- 
tas nebuvo iš bailiųjų!.. 

— Sustosi gal žodžiu persitart, taurininke? - netikėtai draugiškai pa- 
sveikino jį Karaitis. Narbutas dėbtelėjo į jį ir, pusiau šonu pasigręžęs, 
smulkiais žingsniais ėjo prie savo arklių. Pasirodė dar trys vyrai. Du 
buvo smulkūs bajorėliai iš Gelažių, o trečiasis - Salaparaugės bernas. 

— Mes pasikaustyti... — lyg teisindamasis, tarė Narbutas. Jis atsi- 
stojo už savo arklio, kad tik pečiai ir galva kyšojo virš balno. - Atjos 
dar būrys iš Salaparaugės... - pridūrė, stengdamasis, kad jo žodžiai 
skambėtų kuo natūraliau. 

— Kaustyti reikia - nekaustęs nejosi, - stebėtinai taikiai sutiko Ka- 
raitis. 

Narbutas perbraukė ranka per didelius gelsvus savo ūsus. 

— Arjūs taipgi kaustytis, mylistos? 

— Mes? Che che!.. - Karaitis smagiai nusijuokė, ir įtampa bent 
kiek atslūgo. - Ne! Mes tai, sakyčiau, palaistyti, ne kaustyti atjojom. 
Gi šiandien uliot laikas! 

Nusijuokė ir keli jo bendrai. Drauge su Narbutu atjoję ir kol kas 
mirtinai išblyškę vyrai pasijuto šiek tiek drąsiau. Vienas Gelažių bajo- 
rėlis stengėsi lyg ir prisidėt prie juoko. 

— Tai matai, taurininke... Jei Salaparaugėj nėra ko gert, tai va mes 
jus pakviesim. 

— Pakviesit? - nustebęs sumikčiojo Narbutas. 

— O ką? Ar pats ne bajoras, taurininke? 

— Pas Giedraitį tarnauja, vargšas... Ten šlėktą už šunį laiko! - įsi- 
terpė Kandyba. 

— O kaipgis! Tam plėšikui gi šunų trūksta! 

— Au! Au! - pasityčiodamas sulojo Blastus. Arkliai sukarpė ausi- 
mis, o Narbuto agni kumelė metėsi į šoną. 

— Bet užtat mes šlėktą pažįstam! Eisi, taurininke, ar to chlopes kir- 
kinančio pono bijaisi? 

Narbutas dabar abiem rankom stengės suvaldyti vietoje trypčio- 
jančią kumelę. Durkumonių vyrai buvo prijoję tiek arti, kad apie bė- 
gimą kalbos negalėjo būti. 

— Eisiu kur? 

— Na,įjūsų žydo karčiamą. O kaipgis! Visada pas didžiausią sukčių 
degtinės daugiausia. Bijai gal, taurininke? 

— Ar savo karvę pardavei, kad kvieti? 

Karvę Karaitis teturėjo vieną, ir visi šį įžeidimą suprato, tik Karai- 
čiui, matyt, dabar buvo parankiau jį negirdom nuleisti. 

— Užteks tau pripampti, taurininke, - patapšnojo jis Nariušio įduo- 
tąją mašną. - Tik einam, kad nereikėtų už ausų tempti! 


VII SKYRIUS 


Linksmybės 


Apvalusis Raudondvario rūmų bokštas, iškišęs masyvią 
galvą aukščiau medžių viršūnių, dar žėrėjo besileidžiančios saulės 
spinduliuose. Tirštėjančioje prieblandoje stori raudonų plytų mūrai 
vėl darės panašūs į rūsčius, puolimą atremt pasiruošusius gynybinius 
įtvirtinimus. Bet neilgai. Tarnai jau skubėjo žiebti visur iškabinėtus 
įvairiaspalvius žibintus, prie didžiųjų vartų suliepsnojo šviesūs fake- 
lai, už rūmus primenančių arklidžių degė pustuzinis ugniakurų, kur 
virė vakarienė geram pulkui ponus atlydėjusių tarnų. 

Visas erdvus plotas prieš pusračiu išsirikiavusias arklides jau buvo 
užstatytas viena prie kitos sustumtomis karietomis. Aplink karietas 
zujo spalvingai apsitaisę tarnai, nešdami dideles savo ponų, o ypač 
ponių skrynias, kur buvo sudėlioti garbingam baliui taip reikalingi 
daiktai. Centriniai, kadaise pagrindiniu pilies korpusu buvę rūmai ir 
keli šalutiniai pastatai aidėjo sveikinimais, malonybėm ir skubotais 
pirmųjų paskalų kuštuliais. Kone visi kviestieji buvo suvažiavę, bet jo 
mylista Zabiela dar vis stoviniavo centrinių rūmų laiptų papėdėje ir, 
jau prikimęs, uoliai linkčiojo svečiams, kurie, bent kiek apsitvarkę po 
kelionės, plaukė į garsųjį Raudondvario parką pasivaikščioti. 

Pagaliau sutrimitavo prie eglišakiais ir ankstyvų gėlių vainikais ap- 
kaišytų vartų pastatytas dvaro kapelos trimitininkas. Kilmingiausias 
šio reduto svečias jau važiavo. Zabiela atsikrenkštė, patapšnojo savo 
kontušo skvernus ir šūktelėjo durininkui, kad pakviestų ponią. Pro 

vartus šaunia risčia įlėkė šeši juodi kaip varnas žirgai, traukdami aukš- 
taratę, Lietuvos kunigaikštystės didžiojo maršalkos herbu papuoštą 
karietą. Karietos gale stovintys haidukai ir ant aukštos pakylos sė- 
dintis vežikas melsvom uniformom pabrėžė santūrų karietos spalvų 
derinį. Karieta, nemažindama greičio, įsuko į kelią, prieinantį prie 
rūmų centrinių durų, ir apskriejo kiemo vidury marguojantį gėlyną. 
Pliaukštelėjo ilgasis vežiko botagas, prišoko tarnai, ir karieta sustojo 
prieš pat didžiąsias duris. 

Kaip ir priderėjo, pats mylista Zabiela, švytėdamas savo nuolan- 
kiausiu šypsniu, priėjo prie karietos, atvėrė jos duris ir, žemai lenk- 
damasis, pasitiko didįjį Lietuvos maršalką Karolį Povilą Sangušką. 
Karietos duryse pasirodė nedidelis, bet vikrus seniokas baltu pu- 
druotu peruku ir palyginti santūriais drabužiais, kirptais pagal Sakso- 
nijos dvaro madą. Jei vien iš apdaro spręstum apie Sanguškos politinį 
nusistatymą, klystum. Saksonijos dvaro drabužiais buvo linkę rengtis 
Čartoriskių šalininkai. Etmono partija su Radvilom ir Potockiais prie- 
kyje, pabrėždama savo prisirišimą prie garbingos praeities tradicijų, 
vilkėdavo pagal senąją ištaigingą bajorijos madą. Sanguškai perukas 
tereiškė norą pabrėžti artumą karaliaus dvarui ir jo etiketui; politiniu 
atžvilgiu jis visiškai priklausė nuo savo sūnėno, didžiojo kunigaikš- 
tystės etmono Radvilos Žuvelės. 

- Jūsų mylista ponia Zabielienė kasmet jaunėja! O gal turiu garbės 
susipažint su viena iš žaviųjų jaunų Zabielaičių? - šelmiškai mirksė- 
damas, sveikinosi maršalka su dvaro ponia. 

- Jūsų šviesybė maršalka juokaujate... — patenkinta gynėsi Zabie- 
lienė. 

— Aš niekad nejuokauju damų reikaluose, gerbiamoji! 

— Jei taip, tai jūs, pone geradėjau, turėsite daug priežasčių rimtu- 
mui. Jaunųjų panelių derlius šiais metais labai žavus, - drįso įsiterpti 
Zabiela. 

— Ak jūs!.. Matote, kas jam rūpi! - Sanguška, primerkęs akį, pirš- 
tu pagrasino Zabielai. - Maloningoji ponia, turėsite saugoti šitą savo 

saldžiakalbį... Kartais nenusprendžiu, ar jis komplimentuose, ar po- 
litikoj daugiau išmano. 

— Ar tai ne panašios sritys? 

— Deja, taip, maloningoji ponia, bent ligi šiolei... - Sanguška stab- 
telėjo rūmų tarpduryje, nes pagal etiketą šeimininkė turėjo įeiti pir- 
moji. 

— Jūsų jaunystės laikais, šviesusis maršalka, kardas buvo politika! — 
pasinaudojo proga pasakyti seniokui malonų komplimentą šeiminin- 
kas. - Ne mums dabar, pone geradėjau, lygintis!.. Kovojam daugiau 
žodžiais. 

— Aa... Na taip... Nors kardas, jūsų mylista... - Sanguška prisi- 
merkė, pažiūrėjo tiriamai į Zabielą ir paėmė jį už alkūnės. - O kaip, ar 
manot, kad užteks vien komplimentų kitam seimely? 

— Esam Visagalio malonėj... Bet tikiuosi, kad užteks. 

— Taip tikimasi ir Nesvyžiuj, ir Vilniuj. Kad bus ramus seimelis. 

— Viskas krypsta ton pusėn, pone geradėjau. 

— Na, pasikalbėsim dar. „Jei iš Kauno dviejų pasiuntinių negau- 
nam, tad iš kur gausim?“ - sakė man etmonas prieš savaitę. 

— Viliuosi, kad jo šviesybė kunigaikštis Radvila geros sveikatos, — 
kiek perdėtai susirūpinusiu balsu užklausė Zabiela. Politikavimą rei- 
kėjo nustumti į kiek vėlesnį laiką. Dabar spaudė reduto formalumai. 

— Jozefina! Franciška! Ateikit nusilenkti jo šviesybei maršalkai! — 
šūktelėjo Zabielienė, padėdama vyrui pasukti pokalbį į linksmesnius 
dalykus. 


Visi rūmai buvo apimti iškilmingo šventiško sūkurio. Visur šnarėjo 
ilgų šilkinių suknių klostės ir pūstos baltais nėriniais puoštų palaidi- 
nių rankovės, čežėjo platūs kontušų skvernai, girgždėjo spindintys 
batų aulai. Visur, koridoriuose, salonuose ir gelsvu smėliu išbarsty- 
tuose didelio parko takeliuose, buvo atnaujinamos senos pažintys ir 

užmezgamos naujos. Skambėjo drovus kikenimas nedrąsių, ką tik 
supažindintų bajoraičių, lygia tėkme vinguriavo jų motinų balsai, du- 
deno bosai daugiau ar mažiau svarbių mylistų. Komplimentai liejosi 
srautais, visur tesimatė šypsniai, linkčiojimai ir rankų bučiavimai. Pa- 
žvelgus atrodė, jog pasauly negalėjo būti nuoširdžiau ir draugiškiau 
susigyvenusios bendruomenės kaip kad ši į Raudondvarį suplauku- 
si Lietuvos bajorija. Neatsitiktinai viskas taip sklandžiai vyko. Patys 
svečiai vargiai suvokė, kiek sumanumo ir pastangų įdėjo prityrę Rau- 
dondvario šeimininkai ir tarnai, kad ši darnos atmosfera tvertų bent 
tol, kol prašmatnus stalas ir smagi muzika įstengs pagauti ir išlaikyti 
gerbiamų svečių dėmesį. Perukuoti Čartoriskių šalininkai linkčiojo 
vienas kitam rytiniame rūmų sparne, o etmono partija reiškė pa- 
garbą reduto garbės svečiui, maršalkai Sanguškai, didžiojoje altano- 
je, vakarinėje sodo pusėje. Sumaniai paskirstytos buvo ir jų ponios. 
Vienos buvo vaišinamos kava ir pyragaičiais žaliajam rūmų salone ir 
dalinosi dvarų girdais su mylista Zabieliene, kitos trijų iš susijaudini- 
mo švytinčių Zabielaičių buvo vedamos apžiūrėti naujųjų Vilniuje ir 
Gardine pirktų paveikslų, kurie kabėjo erdviuose didžiųjų rūmų ko- 
ridoriuose. 

- Gerbiamoji ponia vaivadienė, kaip visada, žydėte žydi, tiesiog 
dailininko teptuko prašosi, - išgirdo šalimais į kolonas ir žydinčias 
alyvas vaizduojantį paveikslą įsižiūrėjusi Kontrimienė. Nors ir ne- 
manė, kad žodžiai jai taikomi, ji, žinoma, atsigręžė ir išvydo mylistą 
Giedraitį, kuris stebėtinai mandagiai nusilenkė ir siekė pabučiuoti jai 
rankos. 

— Seniai besimatėm, ponia vaivadiene, - sumurmėjo jis, pakėlęs 
ranką prie lūpų. 

Kontrimienė kiek nervingu, bet skambiu it krištolas juoku nusi- 
juokė. Ji buvo sustorėjusi ir turėjo raupų paliestą, pirma laiko suse- 
nusį veidą, tačiau juokas jos buvo itin malonus ir užtat ji stengdavosi 
juoktis kuo dažniau. 

— Ak! Juokauti teikiatės, mylista ... 

Giedraitis kaip mokėdamas maloniau nusišypsojo. Šypsena stam- 
biam ir paniurusiam jo veidui teikė jaukumo. 

— Tegul juokauja ir komplimentus švaisto kiti, meilingoji ponia. 
Aš - senovės lietuvis. Sakau tik teisybę. 

— Mylista Giedraitis teisybę keistai suprantat. Aš — vaivadienė?!. 
Ak, gerbiamasis!.. - Ji vėl nusijuokė, bet jos pasitenkinimas buvo ma- 
žai paslėptas. 

— Kalbu apie teisybę tokią, kokia ji turėtų būti, ponia vaivadiene. 

Dabar jai nusilenkė ir tarpduryje pasirodęs Ipolitas Darvainis. 

— Aš taipgis už gerbiamo Giedraičio teisybę, ponia vaivadiene. 

Kontrimienė atsiduso ir putliose rankose sugniaužė nosinaitę. Ši 
mintis jai seniai nebuvo svetima. Seniai jau Kauno pavietas laukė 
merdinčio vaivados Bartuševičiaus laidotuvių. 

— Ačiū, gerbiamieji ponai. Bet kad nežinia... Oi, nežinia... 

— Mieloji ponia, urėdai mūsų kunigaikštijoje turi priklausyti tiems, 
kurie jų užsitarnavę. Toks mano tvirtas įsitikinimas. O kas daugiau yra 
dirbęs, kas geriau mūsų pavietą pažįsta nei gerbiamasis Kontrimas? 

— Šventi žodžiai, jūsų mylista ... Oi, kiek jis dirba, pluša! Kiek važi- 
nėja! Mylista, aš jo tiesiog namuose neregiu! Argi kas kitas... Bet ar 
to žiūrima, mylista? 

— Aš to žiūriu. Yra daugiau tokių. — Giedraitis priėjo kiek arčiau. 
Kitoms ponioms linksmai čiauškančiu būriu nuėjus prie tolesnių pa- 
veikslų, jie trise liko šiame salono gale. - Sakoma, kad moterys poli- 
tikoje nesusivokia, bet aš matau, kad gerbiamoji ponia turite galvą. 
Patarkite užtat mylistai, katros pusės laikytis. Kauno pavieto vaivada 
dabar privalo tapti mylista Kontrimas ir niekas kitas. 

- Šventa teisybė, mylista! Po tiekos darbų... Tiek metų... — jau 
visai nebesislėpdama, atskleidė savo karštą troškimą Kontrimienė. — 
Teisybė turi būti pasaulyje. 

— Yra išsišokėlių, deja. Ar teko gerbiamai poniai matyti tą Dabuls- 
kį? — paklausė Ipolitas. 

— Ne. Ne šįvakar. 

- Jis su vaivados lazda į redutą atvyko. 

— Nejaugi?! 

— Taip, mieloji ponia, - patvirtino Giedraitis. - Akiplėšiškumas 
nežino saiko. 

— Aš... Och tas!.. - Kontrimienės suveržto korseto į viršų iškeltos 
krūtys iš susijaudinimo subangavo. - Bartuševičius dar tik merdi... 
Ir jau!.. 

— Ar turi saiką tokie, ponia vaivadiene? Nuoširdžiai tikiuosi, kad 
gausiu progos ir su gerbiamu Kontrimu pasikalbėti, — vėl bučiuoda- 
mas jai ranką, atsisveikino Giedraitis. 

— Taip, ašjau.... Jam bus didelė garbė, mylista Giedraiti! - Kontri- 
mienė nurijo seilę, ir abu jos pagurkliai suvilnijo. - Priimkite mano 
dėkingumą, mylista! 

— Gal pavyktų susitikti šįvakar... Bet suprantat diskretiškumo 
svarbą... 

— O taip! Galite būti ramus, gerbiamas mylista. Niekas... 

— Mestik už teisybę, gerbiamoji ponia, - pridūrė, jai ranką bučiuo- 
damas, ir Ipolitas Darvainis. 


Feigelmano karčiamoje vyravo spūstis lyg turgaus dieną. Buvo tai pati 
mėgstamiausia Vieverių miestelio karčiama, bet ir čia šiokiom die- 
nom nedaug kas teužsukdavo, gal tik vienas kitas apylinkės kaimietis 
ar koks pakeleivis. O dabar samdytoji merga ir Feigelmano juoda- 
plaukė Judita vos spėjo suktis tarp tirštai apsėstų stalų. Patį didžiausią 
būrį sudarė prie dviejų skobnių susėdę Durkumonių vyrai. Jau arti 
dvidešimties ten buvo, ir vis dar prie jų prisidėdavo tai vienas, tai ki- 
tas užklystantis bajorėlis. „Gal ir gerai, kad jų tiek daug ten, - mąstė 
Feigelmanas. — Jei įsigeis muštis, galės tarpusavyje galvas pasidau- 
žyti. Blogiausios peštynės, kaip iš ilgo patyrimo jis žinojo, kai susi- 
muša skirtingų kaimų vyrai. Tada tai jau langų neišsergėsi, o kartais 

ir kėdės su suolais į šipulius nueina. Deja, galėjai tikėtis ir šito. Prie 
atokiausio stalo sėdėjo Giedraičio taurininkas Narbutas ir dar pora 
bajorėlių iš Gelažių akalyčios. Keletas valstiečių kukliai laikėsi karčia- 
mos pakraščiais, pačiam aslos vidury pusgirčiu balsu traukė kantič- 
ką ubagas Ročkus. Durkumoniškiai pylė jam tiek, kiek jis tepakėlė, 
ir dabar jo kantičkos posmai vis tankiau pynėsi su paprasčiausiomis 
blevyzgomis. Kiekvieną riebesnį Ročkaus posmą durkumoniškių sta- 
las palydėdavo pritariamu juoku, ir iš jų tarpo pašokęs jaunas, nors 
irgi sunkiai bepastovįs vaikinas nunešdavo akis iš girtumo vartalio- 
jančiam ubagui dar kaušą degtinės. 

Karčiamos didįjį kambarį Feigelmanas atidžiai sekė pro šonines 
kamaros duris. Pats buvo įsitaisęs tarp degtinės ir silkių statinių ir ant 
lentelės brūkšniais žymėjosi didelę šio vakaro apyvartą. 

— Užteks... užteks jau, — tarė jis raudonskruostei merginai, kuri 
leido srovę drumzlokai pilkos degtinės į molinį ąsotį. - O pinigus? 

Mergina ištraukė iš prijuostės kišenės saują variokų, sužėrė žydui į 
saują ir laukė. Feigelmanas vikriai juos skaičiavo. 

— Barbor, trokštam! 

— Pasikaišyk sijonus, Barbut, ir tekina! 

— Nešk tą žydo tručizną, - girdėjosi balsai iš prisigrūdusios kertės. 

— Gerai, gerai... Bėk, vaikeli. — Feigelmanas brūkštelėjo ant lentos 
dar vieną lazdelę. Prityrusia akim permetė jas ir tuoj pat galvoje su- 
skaičiavo. 

„Dovydo Dieve! Ir turgaus dieną retai tiek išgeria! Gal tai jau at- 
einančio seimelio dalis? Matyt, papylė jau ponai tiem plikiam į sau- 
jas po keletą skatikų, — galvojo Feigelmanas. — Šiaip vargiai gertų 
jie, ypač už grynus. Gal reikėtų nueit ir pasiklausyt, ką tauškia.' Jis 
perbraukė ranka per prijuostę, pasitaisė jarmulką ir pažvelgė į didįjį 
stalą. Ir to užteko, kad akimirksniu pakeistų savo planus, nusisuktų ir 
dėtųsi baisiausiai užsiėmęs degtinės statinėm. Ten prie stalo kažkas 
buvo ne taip. Kai tik jis pažvelgė, tas su aukštąja kailine kepure - Ka- 
raitis — pirštu rodė tiesiai jo pusėn ir visų veidai buvo atgręžti į pravi- 

ras kamaros duris... Nejaukiai rimti ir visai nesišypsantys veidai... 
Feigelmanas pasisuko šonu ir vogčiomis dirstelėjo pro duris. Dabar 
jie nebespoksojo. Dabar buvo užsikniaubę ant stalo, ir triukšmas nu- 
slopo iki duslaus šnibždėjimo. „Apie mane šneka... - nusmelkė Fei- 
gelmaną mintis, ir jis, drąsindamasis, giliai įtraukė oro. - Tegu sau. 
Sakysiu Barborai, te pilnesnį ąsotį pila... Dėl degtinės prikibti tai jau 
neturi ko...“ 

— Dar tuziną silkių, - pasakė įėjusi Judita, nešina dviem medinėm 
lėkštėm, kupinom bulvių lupenų ir silkių ašakų. - Su bulvėm. 

— Kąjie ten šneka, Judita? 

— Ak!.. - Judita patraukė pečiais. - Nieko, tėveli... Tauškia, ir jau! 

— Tu verčiau nueik pas dėdę Moišę, - ryžtingai tarė Feigelmanas. 
Mintis jam dingtelėjo staiga, ir jis tuoj suvokė, kad tai protinga mintis. 
Jei jie ten prie stalo sumanys kokių eibių, tai geriau, kad duktė nesi- 
maišytų. Juodaplaukė žydaitė galėjo dar labiau įsiutinti pusgirtį gojų. 

— Oi, tėte!.. Bet jie moka. Už viską. Štai! - Ji sužėrė saują variokų 
tėvui į delną. Skaičiuot nebuvo ko: dukters sumanumu Feigelmanas 
pasitikėjo. 

— Bet per daug jų čia. Bėk pas dėdę Moišę! 

— Tėte, gi dar nieko... 

— Bėk! Daryk, kas tėvo liepta!- Feigelmano balsas nuskambėjo 
griežta gaida, ir Juditos akyse užgeso viltis tėvą peršnekėti. Jei jau jis 
taip tvirtai ką pasakydavo, jokių atsikalbinėjimų negalėjo būti. - Ir 
pavadink, kad motina ateitų. 

Judita metė dar vieną nusivylimo kupiną žvilgsnį į karčiamą. Gaila 
buvo išeiti, kai karčiama pilna taip godžiai į ją besižvalgančių vyrų. 
Išsisukinėt nuo jų paslapčia graibstančių rankų ji mokėjo, ir tai juk 
buvo tik maloniai erzinantis žaidimas... 

Netrukus iš virtuvės atėjo ir Feigelmanienė. Ji karingai apžvelgė 
karčiamą, tikėdamasi užtikti bent užuomazgą kokių muštynių. Su 
tokiais reikalais Feigelmanienė mokėjo susitvarkyti. Jos skardus, rė- 
žiantis balsas sugėdindavo ir nuramindavo ne vieną įsismarkavusį 

girtuoklį. Bet dabar nieko panašaus nesimatė. Anaiptol! Toji šlėkta, 
apsėdusi du stalus, elgėsi stebėtinai tyliai. Ir apskritai, triukšmo iš tie- 
kos žmonių galėjai laukti kur kas daugiau. 

— Niu? - paklausė ji vyrą. 

Feigelmanas trūktelėjo pečiais. 

— Jie ten mus keikia. 

— Pu! - niekinamai išpūtė Feigelmanienė. Kada gi gojai nekeikė 
žydo? Tik kai pinigų skolint reikėdavo. Tada tai būdavo meilūs. - Bet 
jie užmoka? 

— Moka... Bargan dar neprašė. 

— Niu, tai ko tu? Tengi Dabulskio vyrai. Nėr ko bijoti, kai jam tiek 
pinigo paskolinai. 

- Ššš... — sušnypštė vyras. Vėl artinosi su tuščiu ąsočiu mergina, 
ir ji neturėjo išgirsti, niekas neturėjo išgirsti apie jokius šlėktai pasko- 
lintus pinigus. Ypač apie pinigus, paskolintus jo mylistai Jeronimui 
Dabulskiui. 


Raudondvario parke, lengvo vakarų vėjelio supami, tingiai lingavo 
įvairiaspalviai žibintai. Nuo skardžio atsiveriąs puikus Nevėžio slėnio 
reginys dabar skendėjo tamsoje. Tarp įmantrių gėlių lysvių išvedžioti, 
gelsvu smėliu išbarstyti takeliai, žydinčių alyvų kvapu svaiginančios 
pasimatymams skirtos užuovėjos pamažu tuštėjo. Visus traukė dide- 
liais švytinčiais langais spindinti didžiųjų rūmų menė, iš kurios jau 
sklido vinguriuojančio polonezo garsai. Pasieniais ir prie visų trejų 
durų į menę susidarė nemaža spūstis. Jaunuomenė, nekantraudama 
pasišokti, buvo spėjusi suplaukti visa. Neskubėdami, kaip ir pritin- 
ka jų luomui, dar ūsus po gausaus valgio šluostydamiesi, rinkosi ir 
gerbiamieji ponai mylistos. Jų išsipuošusios ponios mojavo viena ki- 
tai, kviesdamos prisėsti, kad galėtų suburti pokalbiams kompanijas. 
Trenkė dusliai trys būgno dūžiai, suskardėjo variniu skambesiu mu- 

šamos būgnininko lėkštės, ir į salės vidurį, švytėdamas kuo plačiausiu 
šypsniu, išėjo pats mylista Zabiela. Kalbų čiurenimas aprimo. Mylista 
atsikrenkštė, apžvelgė visą salę ir linktelėjo ton pusėn, kur sėdėjo di- 
dysis maršalka Sanguška. 

— Šviesiausias maršalka, gerbiamas kaštelione, mielieji vaivados 
Vilniaus ir Trakų, gerbiamieji karužos, stalininkai, taurininkai ir po- 
nai teisėjai, brangios ponios ir visi ponai geradėjai! Leiskite man į jus 
tarti keletą rimtų ir labai svarbių žodelių! - Zabiela visu savo neaukštų 
ūgiu išsitempė, atsikvėpė giliai, tarsi ruošdamasis ilgai kalbai, ir tada, 
pakėlęs rankas, šūktelėjo: 

— Šokite ir linksminkitės! 

Jis žemai nusilenkė ir skubiais žingsniais pasitraukė prie maršalkos 
staliuko. 

— Vivat! Valio! - juokų banga nuūžė per salę. 

— Į seimą rinkt jo mylistą! Labai gerai kalba! - šaukė iš kampo kaž- 
koks bosas. 

Ivinstantis triukšmas vėl nuščiuvo, kai kapelmeisteris baletišku 
grakštumu iškėlė savo lazdutę, pasistiebė ir sustingo, tarsi tuoj ims ir 
nuplasnos. Tada, kai jis grakščiu mostu nuleido abi rankas, kartu nu- 
sileido iškelti smuikų bei violončelių smičiai, ir stropiai repetuotas 
naujausias polonezas nubangavo per menę. Vos tik užgrojo muzika, 
į salę įžengė pirmieji jauni bajorai. Kovos lauke ir šokių menėje lai- 
mėjimas atitenka nedelsiantiems, tad, jau iš anksto nusižiūrėję sau 
išrinktąsias, jaunuoliai nedvejodami žengė jų link. Pačios išrinkto- 
sios stengėsi rodyti, kad joms dėl šio įžanginio manevro nei šilta, nei 
šalta, užtat jį budriai sekė ponių motinų akys. Nė vienas jaunikaitis 
neišvengė nuodugnaus ir išmaningo įvertinimo. Žinovo akim buvo 
peržvelgti visi. Ir tie su pudruotais perukais bei baltom prancūziškom 
kelnėm, ir tie raudonom husarų uniformom arba per petį permestom 
pelerinom. Visų motinų akyse buvo pasvertas ir Jaks-Tyris. Įžengė jis 
į salę beveik pats pirmas, ir iš jo ryžtingo žingsnio matėsi, kad kryptį 
kuo tvirčiausiai turi pasirinkęs. 

— Tai, rodos, tas Jaks-Tyris... — sušnibždėjo ponia Kontrimienė 
savo kaimynei. 

— Oho! - bematant įvertino ta. - Šaunus, nors ir neaukštas. 

Iš tiesų, bendrame prabangių drabužių margumyne Jaks-Tyrio 
naujoji, pagal Dresdeno karališkojo dvaro madą pasiūta eilutė nė kiek 
nenusileido turtingiesiems ponaičiams. Ne viena pora akių sekė jį, ir 
netrukus pasidarė aišku, kad jis žengia prie jaunosios Dabulskytės. 

Suprato Jaks-Tyrio žingsnių kryptį ir Nariušis. Jis stovėjo kiek nuo- 
šaliau kairėje menės pusėje, kur spietėsi Dabulskių šalininkai. Nariu- 
šis nevaldė žemės, tad iššokti prieš kitus į salę jam nepritiko, bet užtat 
jis tikėjosi išvesti Dabulskytę jei ne pirmam, tai bent antram šokiui. 
Pirmam dabar buvo aiškiai per vėlu. Jaks-Tyris sustojo priešais ją ir 
kietai, beveik kariškai, linktelėjo. 

— Pardon, - tarė Liudvika savo draugei Tauginaitei ir, tik truputį 
nuraudusi, atsigręžė į jį. Ji bandė nusišypsoti, bet negalėjo. 

— Tai štai, ir prisistatė tas Jaks-Tyris. Greita giminė! - lyg šiaip sau, 
bet iš tiesų Nariušiui įsiteikdamas, išsitarė Kiežgaila. Jo šlakuotas vei- 
das žvilgėjo prakaitu, nes per pokylį buvo gerai išgėręs. Jis perbraukė 
ranka per savo rudus ūsus. - Skonį turi ne per blogiausią, sakyčiau... — 
pridūrė. 

— Taip... - nenorom numykė ir Nariušis. 

Polonezo įvadas pasibaigė, ir dabar prasidėjo pats šokis. Apie 
trisdešimt porų išsirikiavo viena prieš kitą ir sustojo, laukdamos ka- 
pelmeisterio ženklo. Keletas bajorų, kurie, kaip Nariušis, nesuspėjo 
pastverti šokėjos, slėpdami nusivylimą po abejingumo skraiste, nežy- 
miai pasitraukė į šoną. Neišvestų bajoraičių nebuvo. Ne dykai Zabiela 
garsėjo savo baliais! Viena iš jo elementarių, bet nemaža sumanumo 
reikalaujančių taisyklių ir buvo, kad skaičius kavalierių bent keliais 
turi viršyti skaičių pasišokt ištroškusių bajoraičių. 

Muzika vėl suvilnijo, poros linktelėjo viena kitai, padavė rankas, 
pasisuko į kairę, padarė reveransus, tarsi skaidriai pražydęs sodas su- 
bangavo panelių suknios, kai poros sutartinai apsisuko aplinkui. Žvel- 

giant iš šono, visa tai atrodė gana grakščiai. Ne veltui vis dėlto buvo 
taip stropiai praktikuotasi prieš redutą. Bet tai buvo tik pirmasis šo- 
visiems taip sklandžiai vyko. Pavyzdžiui, Jaks-Tyris savo Dabulskytę 
žaviai paraudusiais veidukais laikė lyg per stipriai ir per arti priglau- 
dęs. Ne visiškai tas atitiko grakščias polonezo taisykles. 

— Sugriebė ją kaip smakas! Kažin, ar paleis? - Nariušio naudai pos- 
tringavo Kiežgaila. - Pūkalūpis jis, bet griebia kaip senas!.. 

— Paleis, kai reikės, - suniurzgė Nariušis. Jam sunkiai sekės išlaiky- 
ti įprastąjį abejingumą, kaip ir atitraukti akis nuo įkaitusios Liudvikos 
skruostų, kurie, rodės, vos neprisiglaudžia prie to nepakenčiamai įžū- 
laus pusbernėlio. 

— Aha... Bet neblogai tinka jam tas frakas. Mandriau atrodo kaip 
tie mūsų kontušai... — Kiežgailai savotiško pasitenkinimo teikė Na- 
riušio nerimas. Pats jis mėgo įsivaizduoti jauną žmoną ir karužos 
postą laimėjęs savom pastangom ir talentu, o ne per šito sudžiūvusio 
juodo varno intrigas. - Gerai atrodo... Sako, taip jo karališkosios di- 
denybės dvare vilki. 

— Omnis novitas periculosa... — aiškiai tardamas, atsakė Nariušis. 

— Taip, taip!.. - skubėjo patvirtinti Kiežgaila. Lotynų kalbos jis be- 
veik nesuprato, bet nenorėjo išsiduoti. - Och, bet ir spaudžia jis ją, 
Nariuši! 

Poros sukosi, pleveno suknios, trankė grindis nublizginti batai, vil- 
nijo grakštusis polonezas. Nariušis kelis kartus atsikrenkštė ir, greitai 
išsitraukęs nosinę, užsidengė veidą, nes skruostai ėmė įkyriai kaisti. 


Feigelmano lentelėje rikiavosi jau antra eilė brūkšnių. Ko gero, Dur- 
kumonių plikbajoriai išvis nemanė skirstytis. Anaiptol. Dar keli atsi- 
bastėliai prisidėjo prie jų, ir šitie nusigėrė labiausiai. Kaipo pabaudą 
už vėlavimą jie gavo be atodvasčio išmaukti po kelis kaušus degtinės. 

Kuprys Ročkus jau nebeišgargaliavo savo blevyzgų. Jis buvo nuslin- 
kęs į pastalę ir knarkė dabar, iškišęs aslon savo nukirstos kojos stram- 
pą. Antroji grupė, kurioje niūriai sėdėjo Narbutas, nebuvo padidėjusi. 
Gėrė jie nedaug, ir jau kuris laikas tas pats beveik puspilnis ąsotis sto- 
vėjo nepaliestas ant jų stalo. 

Feigelmanas dar kartą perskaičiavo lentelėje užbrėžtus brūkšnius. 
„Dovydo Dieve, - galvojo jis, - atmušt kitą statinę reikės, jei taip ilgiau 
truks! - Pavojaus jausmas kiek sumažėjo, bet visiškai neišnyko. - Dar 
keletas ąsočių, ir nė vienas tikros išdaigos nebeįstengs padaryti. Nors 
nežinai žmogus... Kiek degtinės gali nutekėti šių plikbajorių gerklė- 
mis! Ir kaip į kiaurą maišą. Ar po stalu, ar į pilvą pilsi - vis tas pat. 

Vėl atskubėjo viena likusi ir jau gerokai nusiplūkusi tarnaitė. 

— Sakė, kad dabar du ąsočius! 

— Du iš karto?! 

— Taip. Čia už du. 

Moka dar vis! Feigelmanas apgraibom suskaitė skatikus. Taip. Už- 
mokėta už du. 

— "Tai pilk, Barborėle... O kąjie ten šneka? 


— A, kąten! 

— Ar tau ką sako? 

Mergina tylėjo, kol degtinė bėgo į ąsočius, paskui, jau beeidama, 
atsigręžė. 

— Sako, kad aš per gera čia tarnauti tam... - Ji švystelėjo plačiu si- 


jonu ir nuskubėjo prie apgulto stalo. 

— Tam parkai žydui... — pusbalsiu užbaigė Feigelmanas. Kol taip 
šneka, tai dar nieko. Geriau dargi, kad garsiai sakytų, kad šauktų tie- 
siog. Tada Feigelmanas galėtų prieiti, pasilankstyti ir sakyti: „Ui, švie- 
sūs ponai... Ar degtinė negera, šviesūs ponai? Sakiau Barborai pilt 
kuo pilniausius šviesiems ponams!“ Ir jis sutirštintų žydišką akcentą, 
glostytų savo juodą barzdą, linkčiotų. Jie juoktųsi tada. Tai ir svarbu. 
Svarbu prajuokinti ir pasirodyti naiviam, kvailesniam už juos. Nusi- 
juoktų, ir kuris nors sakytų: „Ak, kad ir žydas Feigelmanas, bet beveik 

kaip žmogus!“ „Et! Degtinė! - susigriebė užsisvajojęs Feigelmanas 
ir užbraukė ant lentelės dar du brūkšniu. - Taip, kitą statinę būtinai 
atmušt reikia“, - nusprendė jis, ir kaip tik tada prie didžiojo stalo visi 
durkumoniškiai urmu, lyg susitarę, atsistojo. 

Karaitis sugriebė abu naujai atneštuosius ąsočius ir, truputį svy- 
ruodamas, bet aiškiai žinodamas, ką daro, išėjo į priekį. 

- Jūs nesijaudinkit! - niurzgėjo pusračiu jį sekantiems sėbrams. — 
Pirma pagirdom tą teliuką, ir tada jau! 

Visi plūdo artyn durų, kur už stalo, įtraukęs galvą tarp pečių, sėdė- 
jo Narbutas. Karaitis net sukandęs dantis stengėsi eiti tiesiai ir laikėsi 
tarytum stulpas. Kiaušinį būtum galėjęs padėti ant jo aukštos kailinės 
kepurės. Jis sustojo prieš Narbutą. Visi ten sėdintys vyrai, išskyrus patį 
Narbutą, susigūžė ir, rodės, būtų mielu noru skradžiai žemę prasmegę. 

— Mušis jie! Mušis... — sujudo Feigelmanas. - Reikia šaukt pačią. 

Karaitis trenkė abu ąsočiu ant stalo, tiesiai prieš Narbutą. Iš vieno 
degtinė šliūkštelėjo pro šoną. Pripuolęs Sirautas sugriebė antrąjį ąs0- 
tį, nes tas būtų visai išsiliejęs. 

— Gerk! - sugriaudė Karaitis. - Gerk, o tai sutaisau iš tavęs tokius 
kopūstus, kad ir šunys neės! Gerk arba nešdinkis! 

Narbutas, atsišliejęs sienos, labai pamažu stojosi. Ir jis buvo trupu- 
tį girtas, bet toli gražu ne tiek, kiek Durkumonių vyrai. Stojosi su juo 
ir Salaparaugės dvariokas. Vyrai iš Gelažių liko sėdėti, tik susitraukė, 
beveik sulindo po stalu. 

— Gerk, kūtvėliuk, arba nešdinkis... - pakartojo Karaitis. 

Narbutas, nepakeldamas galvos, akių kraštu žvilgtelėjo į duris. Prie 
durų taipgi stovėjo keli durkumoniškiai. 

- Tegul jie nueina... - Jis krustelėjo galvą durų link. - Eisiu tada aš. 

— Ei! Jis jūsų nemėgsta, mylistos! 


— Žydus jis mėgsta... 
- Ir tą... — Karaitis atsirėmė abiem rankom į stalą. - Ir tą išdaviką, 


tą... grobiką, tą padegėją... Kuo jis vardu, mylistos? 
— Giedraitį! - šaukė skardžiu balsu Blastus Jurgevičia. 


Narbutas matė, kad geruoju čia nesibaigs. Jis užšoko ant suolo ir 
abiem kojom stryktelėjo nuo jo ant stalo. Spyrė į Karaičio pastatytą 
ąsotį, kad šukės ir degtinė tykštelėjo aplinkui, tada šoko prie durų. 
Girtoji šutvė sutriko, ir jei prie durų būtų stovėję bent keliais vyrais 
mažiau, jis tikrai būtų pabėgęs, bet dabar jie tiesiog užgrūdo išėjimą. 
Vienas smarkiai pastūmė Narbutą, ir tas nulėkė į šoną. Sudžeržgė ke- 
lios ištraukiamos karabelės, bet Narbutas savosios ištraukti nesuspė- 
jo. Iš šono ir iš užpakalio gavęs kelis kumščių smūgius, jis susverdėjo 
ir sukniubo. Kraujas paplūdo iš nosies ant šiukšlinų smuklės grindų. 

Feigelmanas atsiduso. Kiti salaparaugiškiai, laimė, net nebandė 
gintis. Keli iš Durkumonių juos prilaikė, bet, rodės, ir to nereikėjo. 
Vienam rankosna buvo įbruktas išlikęs ąsotis, ir tas užsivertęs, taip 
virpėdamas iš baimės, kad degtinė liejosi pro šonus, skubėjo gerti. 

— Suriškit tą Giedraičio pakaliką ir prie darbo, mylistos! - šaukė to 
sujudimo prablaivintas Karaitis. 

Feigelmanas dar giliau atsiduso. O, kad jie dabar užsinorėtų laukan 
ar rastų kokį kitą užsiėmimą, - geriau ir būti negalėtų. Bet laukan eit, 
rodės, durkumoniškiai neketino. Kol keli rišo Narbutui rankas, visi 
kiti, lyg susimokę, atsigręžė į jį. Kurie nelaikė rankose ištrauktų kara- 
belių, buvo sugniaužę kumščius, ir girtu piktumu apdujusios jų akys 
žiūrėjo tiesiai į susigūžusį tarp degtinės statinių Feigelmaną. 


Poros sukosi, darė reveransus, išsiskirdavo ir vėl susitikdavo menu- 
eto figūrose. Šnarėjo šilkinių suknių klostės, blizgėjo parketas, ant 
sienų kabantys dideli veidrodžiai atkartojo šimtų žvakių šviesas. Jei 
kuri žvakė imdavo degti plazdančia dūminga liepsna, vienas iš sto- 
vinčių tarnų, vikriai išvengdamas šokėjų sūkurio, prisiirdavo prie jos 
ir nužnybdavo neklusnų dagtį. Kapelmeisteris, tankiai šluostydamas 
prakaitą didžiule sukvėpinta nosine, ant savo podiumo raitė ne ką 
blogesnes figūras kaip šokantieji salėje. Kapela buvo jau įsismaginus, 

ir paskutinį kadrilį trenkė taip vingriai, kad taktan krūpčiojo žvakių 
liepsnos ir virpėjo pravertų menės langų stiklai. Livrėjuoti tarnai, 
sprausdamiesi it vijurkai pro svečių spūstį, nešiojo vyną ponioms ir 
stipresnius gėrimus vyriškiams. 

Didysis pavasario redutas Raudondvaryje buvo pasiekęs smagią 
nuotaiką. Poros jau kelis kartus pasikeitė partneriais, duodamos prie 
staliukų sėdinėjančioms mamoms vis naujų temų apkalboms ir įver- 
tinimams. Tie ten tiko, o anie - ne visai, tie šoko dieviškai, o tas įrau- 
dęs jaunikis, nors ir kerėpla, ir trypinėja lyg dvi kaires kojas turėtų, 
bet vis dėlto - vaivadaitis. Spėta aptart ir jaunųjų bajoraičių suknias 
bei šukuosenas, spėta iškelti savų dukrelių puikias ypatybes ir užuo- 
minom panarstyti kaimynės dukrelių trūkumus. Užtat beveik prie 
kiekvieno staliuko jau buvo pasikeista nuomonėm ir apie jaunosios 
Dabulskytės partnerį. Įžvalgesnės mamos net ir grįžt prie šios temos 
pradėjo, nes Jaks-Tyris per visus šokius nepaleido Liudvikos. Kiti jau 
keliskart buvo nuvedę savo damas sėstis, o jis laikėsi Liudvikos net ir 
per kadrilį, kuris nei jam, nei įraudusiai mergaitei nekaip sekėsi. Nie- 
ko nepaisydamas, jis ją atkakliai tempė per salę ir nedavė nė minutės 
atvangos. 

— Ar galėtų būti meilė taip staiga, ponia? — ne be ironijos pasakė 
jos mylista Tauginienė. 

— Kurgi, ponia geradėja, tai paskutinė likusi Dabulskytė! Visi Vie- 
veriai kaip ir tėvo kišenėje. Penkis kaimus valdo! 

— Amžiną atilsį mano gera draugė, mylista Dabulskienė, tokios 
jautrios širdies buvo, tokios jautrios širdies! Nepatiktų jai tas, ne!.. 

— Bet tas jaunikis... Kad nebūtų toks vaikas dar, tai - oho! - siurb- 
telėjusi vyno, pridūrė kažkuri atviresnė ponia. 

— Penki kaimai, mylista! Mačiau jau, kad gerbiamasis Dabulskis 
nerimauja. 

— O ką manot?! Nerimaučiau ir aš, jei taip mano duktė! 

Nerimavo mylista Dabulskis, ir būtų nerimavęs dar daugiau, bet 
jis buvo jau įsilinksminęs, kaip ir pridera gerame baliuje, ir tik puse 

akies šokių salę sekti begalėjo. Keli gretimo pavieto bajorai karštai 
jam tvirtino, kad, jei taip jų valia, kitu vaivada būtų tik Dabulskis, ir 
niekas kitas. 

- Patyrimo turiu... - nesipriešino Dabulskis. - Štai mano amžiną 
atilsį tėvas vaivadavo kiekos metų!.. 

— Vivat ponas vaivada! - atbraukdamas stambius gelsvus ūsus, ku- 
rie varvėjo vynu, pritarė vienas iš bajorų. 

— Aš, Dabulskis, jums sakau, suimsim šį pavietą į savo rankas! 
Bet, idritvaipalka, tas ten glaustakelnis, matot, mano dukros nepa- 
leidžia... 

— Vivat ir už dukrą! Puiki dukra, mosterdzieju! - vėl merkdamas 
ką tik nubrauktus ūsus vynan, kartojo bajoras. 

Nariušiui niekas nekėlė tostų ir neblaškė kylančio nerimo. Jis 
gniaužė kumščius, kad net rankų kauliukai pabaldavo, ir jau nebeban- 
dė slėpti pykčiu liepsnojančio veido. Per kiekvieną šokių pertrauką jis 
bandė prieiti prie Jaks-Tyrio ir išvesti Liudviką, bet tas įžūlusis fran- 
tukas kiekvienąkart sustodavo visai kitam salės gale, tyčia atsukdavo 
jam nugarą, ir vos Nariušis spėdavo nueiti iki pusės salės, Jaks-Tyris 
vėl suimdavo ją ir pasileisdavo kito šokio. Kaip koks kvėša likdavo sa- 
lės vidury Nariušis, visų žvilgsniais varstomas lyg adatom. 

— Tas pusberniokas eina kiek per toli, mylista. Per toli... - bumbė- 
jo, jau irgi papykęs, Kiežgaila. 

— Saiko neturi frantukas! Pamokyt jį reikia, - kimiai sušvokštė Na- 
riušis. 

— Aš vedęs žmogus, bet pats to imsiuos. Pamoka turi būti duota! 
Jau žmonės žiūri. Matyt, turėsiu jam pamoką duoti! 

— Nesijaudinkit! - aštriai atkirto Nariušis ir giliai įtraukė kvapą. Tai 
jam padėjo kiek nusiraminti. - Bus atlikta cum omni formalitate! 

— Po velnių formalumus! — atšovė Kiežgaila, nes šią frazę net ir jis 
mokėjo. Jo rudi ūsai pasišiaušė iš narsumo. Kiežgaila visada buvo lin- 
kęs peštis, o dabar štai dargi rados proga ir Dabulskių šeimos garbę 
gelbėti. 

— Formalitate! - sušnibždėjo piktai Nariušis. - Esam Raudondva- 
ryje, ne karčiamoj! Sutvarkysiu! 

Proga tam artėjo, nes kapelmeisteris ryžtingu rankos mostu nutrau- 
kė paskutinį menuetą ir, atsigręžęs į publiką, žemai nusilenkė. Tuoj pat 
ir visi vyriškiai nusilenkė savo partnerėms; tie, kurie nenorėjo visai 
nueiti šonan, pasitraukė bent kiek. Pasitraukė ir Jaks-Tyris, bet tvir- 
tai tebelaikė už alkūnės Dabulskytę. Liudvika atrodė sumišusi ir ėjo 
nesipriešindama, bet juto, kad daug kas į juos žiūri, ir, nudelbusi akis, 
tylėjo. Nariušis kontušo skvernu nusišluostė prakaituotus delnus. 

— Eisi ar ne? - suurzgė pašonėje Kiežgaila. 

Nariušis plačiais žingsniais perkirto šokių salę ir priėjo prie šonan 
pasitraukusios poros. Jaks-Tyris buvo demonstratyviai atsukęs nuga- 
rą į jo pusę ir nesiteikė atsigręžti. Nariušis sustojo, kietai linktelėjo 
sumišusiai Liudvikai ir šaute iššovė: 

— Ar galiu turėti garbės kviesti šviesiąją panelę kitam šokiui? 

Aplinkui stoviniuojantys žmonės atsikreipė į juos. 

— Negalite! - nuskambėjo dar garsesnis atsakas. Atsakas ne Liu- 
dvikos, kuri net nesuskubo sutikimo ženklan linktelėti, bet to dar vis 
į jį nepažvelgusio Jaks-Tyrio. 

Nariušis akimirkai sustingo. Aplink juos pasidarė tyliau. 

— Tamsta ką teikeisi sakyti? - suvapėjo jis. | 

— Sakiau, kad panelės šokti išvesti negalėsite! - įsakmiai pakartojo 
Jaks-Tyris. 

— Kodėl negalėsiu?! - nevisiškai susivokdamas paklausė Nariušis. 

— Aš bet kam uždraudžiu vesti ją šokti! 

— Jūs?! Jūs drįstate?! 

— Aš bet kam uždraudžiu vesti ją šokti! - visu balsu, kone šaukda- 
mas ir griežtai skiemenuodamas žodžius, pakartojo Jaks-Tyris. Visa 
salė dabar sužiuro į jų pusę. Kapela buvo bepradedanti groti, bet ir 
muzikantai nuleido smičius. Stovėjusieji tolimesniame salės gale ver- 
žėsi į priekį arba stiebėsi, kad geriau matytų šią taip netikėtai įsižie- 
busią sceną. 

Nariušis sausai nurijo; jo atsikišęs Adomo obuolys pakilo ir vėl 
nusileido. Liudvika gniaužė nosinaitę ir žiūrėjo į savo batukų galus. 
Jaks-Tyris, suspaudęs lūpas, nepaleisdamas Liudvikos alkūnės, žvel- 
gė kažkur pro Nariušį. Arčiausia jų stovėję žmonės suskato trauktis 
atokiau. 

- Jūs per daug sau leidžiat! Jūs nesuvokiat.... 

— Aš uždraudžiu! — tiesiog bukai kartojo Jaks-Tyris. Lyg į sieną 
būtų atsimušus bet kokia Nariušio diplomatija. 

— Esu priverstas pamokyti tamstą mandagumo... 

— Uždraudžiu vesti panelę šokti! 

- Gana! Aš šaukiu tamstą! Suprantat?! Šaukiu! - Virpančiais iš su- 
sijaudinimo pirštais Nariušis graibėsi apie kontušo diržą, bet pasiro- 
dė, kad pirštines jis buvo pamiršęs. 

— Šaukimą priimu! — lyg to telaukęs, atkirto Jaks-Tyris. Pagaliau 
jis paleido Liudvikos alkūnę ir staigiai linktelėjo Nariušio pusėn. — 
Lauksiu sekundanto! Atleiskite, panele... — Jis nusilenkė ašaras vos 
sulaikančiai Liudvikai ir, sumušęs kulnais, apsisuko eiti. 

- Šviesiausi ponai geradėjai! Brangūs svečiai! Skaisčios panelės 
mūsų! - pasigirdo ant podiumo užsilipusio mylistos Zabielos balsas. — 
Buvo gi tarta — šokite ir linksminkitės! Ponai geradėjai susirokuos ir 
po šokių. Muzikos, maestro, muzikos! - Jis pats atsigręžė į kapelą ir 
energingai pamojavo savo trumpom rankom. Muzikantai akimirksniu 
sutriko, nesumodami, ar klausyti Zabielos, ar kapelmeisterio iškeltos 
batutos, bet tuoj po pirmųjų kiek užsikirtusių gaidų polonezas vėl plau- 
kė savo ritmu. Zabiela nušoko nuo podiumo ir, braukdamas ranka per 
rasojančią plikę, ėjo atsiprašyti garbės svečio už mažutį susitrukdymą. 

Visa salė dabar dalijosi ką tik nutikusio, bet dar neperprasto įvykio 
įspūdžiais. 

— O, kaip galėjo taip staigiai, jūsų mylista? - klausė Giedraičio po- 
nia Kontrimienė. 

— Matyt, tikra čia meilė, ponia vaivadiene, - su gudriu šypsniu aiš- 
kino Giedraitis. - Dar nežuvus ji šiais laikais. 

— Ak, bet tai žavu! - Ponia Kontrimienė suplojo rankom ir pri- 
spaudė jas prie dosnios savo krūtinės. - Toks jaunas ir toks elegantiš- 
kas!.. - nutęsė ji, sekdama iš salės išeinančio Jaks-Tyrio figūrą. 


Feigelmanas traukėsi atatupstas. Visi vyrai, net ir tie, kur stovėjo apie 
partrenktą Narbutą, grūdosi link jo. Girti veidai buvo iškreipti pyk- 
čio, gniaužėsi kumščiai. 

- Kur padėjai, parka? Šventą lobį kur padėjai? - užgriaudė prieky 
einantis Karaitis. 

Feigelmanas dar norėjo užstumti savo prieškambario dureles, bet 
tai buvo juokingai bergždžia pastanga. Karaitis stuktelėjo pečiu į pu- 
siau užvertas duris, Feigelmanas atsibloškė atbulas ir prisiglaudė tarp 
silkių ir degtinės statinių. 

— Kur padėjai, parka? - griaudė Karaitis. 

— Ką lemena tas judošius? 

— Tvok jam, kad jaknos žnekteltų! 

— Sugrūsk tą juodą barzdą kakarinėn! 

— Kur paslėpei, Feigelmanai? - švokštė jam tiesiai į veidą Karaitis. 

— Paslėpiau? Pane? - Feigelmanas buvo užspringęs baime. - Paslė- 
piau ką? „Degtinės nori, - tiek tesumetė jis. - Dovydo Dieve, degtinė 
gi čia, bačkose!" 

— Pane Karaiti! Turėkit gėdos, pane! - staiga suklykė isterišku bal- 
su Feigelmanienė. 

— Užčiaupkit tą bobą! — atsigręžė kaip įgeltas Karaitis. - Ieškoti! 
Ieškoti visur! 

— Pane Karaiti!.. Atstokit!.. Atstokit!.. - dar klykė Feigelmanienė, 
bet keli pusgirčiai vyrai įgrūdo ją atgal virtuvėn. 

Lyg iš anksto susitarę, durkumoniškiai ėmėsi darbo. Kampe su- 
krauti bulvių maišai buvo karabele perkirsti, ir bulvės ritosi per visą 
aslą. Stalčiuose sudėti rakandai, skudurų krūva kampe, kur visada įsi- 

taisydavo katė, — viskas lėkė į aslos vidurį, vyrai viską išspardė. Du 
sukibę vertė silkių statinę. 

— Ponai! Šviesieji ponai, kam?! Dėl ko? - puolė prie jų Feigelma- 
nas, bet kažkuris šiurkščiai jį atstūmė. Silkės slidžiu tvanu pasipylė 
ant bulvių. Feigelmanienė dar spiegė iš virtuvės, bet jos balsas ūmai 
užsikirto ir nutrūko. Kandyba pastūmė Feigelmaną, ir tas, atsitrenkęs 
į statinę, žagtelėjo iš skausmo ir paslydęs parvirto. Per silkes ir bulves 
klampojo Karaitis. 

— Čia! Šitan kambarin! — šaukė jis. 

„O Jokūbo Dieve!.. Pinigai!.. Pinigų nori tie galvažudžiai...“ — 
šmėkštelėjo Feigelmanui. 

Vyrai dabar urmu grūdosi kambarin. Kažką ten rėkė Karaitis, braš- 
kėjo lūžtantys baldai. 

— Pinigai... Pinigai ... - žagsėjo Feigelmanas ir puolė į besiveržian- 
čių vyrų būrį, bet atsimušė į juos kaip į kokią akliną sieną. 

— Negalima! Ne... Negalima! - spiegė jis bejėgiškai. 

Kandyba išsišiepė ir užsimojo. Smūgis kliuvo į paausį, ir žydas su- 
klupo. 

- Žiūrėkit, ar raktą turi tas parka! — šaukė, įsiveržęs į butą, Ka- 
raitis. 

Feigelmanas susiėmė rankom skaudamą krūtinę ir stengėsi pri- 
spausti tą didelį kaltos geležies raktą prie savęs, pridengt tą brangųjį 
raktą sutaršyta juoda barzda. Vyrai parvertė jį aukštielninką ir atlaužė 
jam rankas. Kandyba perplėšė juodą žiponą. 

— Yra! - šaukė jis ir karabelės ašmenim vikriai nupjovė rakto virvę. 

Feigelmanui temo akyse; paleistas jis susmuko į sutryptą bulvių, 
silkių ir šiukšlių maišalienę. Lyg per miglą girdėjo džeksėjimą rakina- 
mos spynos, lyg per miglą jį pasiekė vieningas pykčio ūžesys. Bajorai 
mosikavo rankom, spiegė iškėlę kumščius, traukėsi kepures nuo gal- 
vų. Vienas klaupėsi čia pat šalia ir plačiais mostais žegnojosi. 

— Žiūrėkit, broliai! Mylistos! Tikybos gynėjai, žiūrėkite! - nustel- 
bė visus Karaičio balsas. 

Feigelmanas, sukandęs dantis, virpančiais keliais, atsistojo. Vėrė 
krūtinę, ūžė galvoj, bet dabar jam buvo vis tiek. 

— Šviesieji ponai... — vapėjo jis. - Negalima taip... Negalima... 

Jis nebaigė, nes staiga šalimais atsirado Karaitis; rankoj atkišęs lai- 
kė kaip tik tą taurę, kurią Feigelmanui buvo palikęs Nariušis. Karaičio 
veidas liepsnojo įtūžimu. 

— Kur kiti? Kur monstrancija?! Kur padėjai, Kristaus žudike?! 
Šventvagy! 

- Šviesusis ponas... Aš... — Jam galvoj ūžė. „Nesusipratimas, - gal- 
vojo Feigelmanas. - Kaip gerai, kad tik nesusipratimas...“ Jis atsilošė 
stipriau į sieną, atsikvėpė, kad galėtų viską paaiškinti, bet tada Karaitis 
užsimojo, ir iš karto nebebuvo ko aiškinti. Nebebuvo laiko aiškinti, ir 
nebebuvo tai svarbu. Jam kvapą nukirto kažkur čia paširdžiuose. Lyg 
atėmė kojas, rankas, ir smego viskas žemyn į slidžias silkes, smego, 
tirpo ir grimzdo į šiltą tamsą. 

— Ar reikėjo? Kam šitaip? — klausė kažkas išsigandusiu balsu, bet 
Feigelmanas nebegirdėjo. Jis gulėjo atvirom akim, plačiai pražiojęs 
burną, lyg dar norėtų paaiškinti, iš kur ir kaip pas jį atsirado kielikas 
su Sidabravos bažnyčios įrašu. 

Karaitis pasilenkė ir į žydo žipono skverną nušluostė kruviną ka- 
rabelę. 

— Kaip kitaip galima nuplaut šventvagystę, broliai? - klausė įžūliai. 

— Gerai tam!.. 

— Judošius prakeiktas! 

— Teisingai! 

— Tegul bus pagarbintas Jėzus Kristus! 

Visi persižegnojo. Sirautas, pasilikęs kamaroje, kliuksino visas deg- 
tinės statines iš eilės. 

— Šita pilna dar! — sušuko jis. - Net neatmušta! 


VIII SKYRIUS 


Pagirios 


Raudondvario rūmų menėje pamažu blėso žvakės. Ka- 
pela, palikusi tik didžiuosius būgnus ir kontrabosą ant muzikantams 
skirtos pakylos, buvo nuėjusi tikrai užsipelnyto miego. Žiovaujantys 
tarnai rankiojo visur salės kampuose ir net po didelėm pliušinėm kė- 
dėm svečių padėtas ir užmirštas stiklines. Koridoriuose, pasikaišiu- 
sios sijonus, jau laukė menę plauti pasirengusios tarnaitės. 

Svečiai baigė skirstytis į savo kambarius, nors prie kai kurių stalų 
dar buvo užsilikusios kelios ypač į apkalbas įnikusios grupės. Atka- 
kliausieji gėrikai bei karščiausieji politikai net toliau numatė ir buvo 
tarnams įsakę nunešti gėrimų į kambarius, kad galėtų jau uždares- 
niuose būreliuose tęsti savo pamėgtuosius užsiėmimus. Vienas šoni- 
nis staliukas dar klegėjo ponių balsais. 

— Aš nesuprantu, mylistos, kaip galima taip kalbėti apie tokį gar- 
bingą poną! - ne juokais pyktelėjusi, gynė Giedraitį ponia Kontri- 
mienė. Ją žiauriai kankino stipriai suveržtas ir dabar kiek nuslinkęs 
korsetas, tad ji nebuvo per gero ūpo. 

— Brangute! Visas svietas tai žino... Gi ne mes išgalvojom. O, 
brangute, jei tu nebūtum taip jautri, aš ne tiek papasakočiau! - Ponia 
Tauginienė garsėjo visoje vaivadijoje aštriu liežuviu, tad jos pasiūly- 
mą teko priimti už gryną pinigą. 

— Kas turi, tam ir pavydi, aš pasakysiu, gerbiamoji! Iš čia ir kal- 

— Brangute tu mano! Kur jūsų akys? Net nieko nesakysiu. Gi ma- 
tei, kaip elgiasi su žmona! Ta vargšutė slankioja lyg šešėlis, o jis jos 
tarsi nemato. Kur tai regėta? 

— Pažįstu jos mamytę, Danauskienę. Tokia jautri moteris. Tokia 
jautri! Dukrelė į ją atsigimus, tai dabar su tuo kenčia. O tas... tas... — 
Ponia Šumauskienė tinkamą žodį puikiai žinojo, bet čia prie garbingų 
ponių nedrįso jo pritaikyti. - Tas jos vyras nesigėdydamas paprastas 
chlopes tiesiog į savo pirtį vedasi! 

— Ne nugarų jom vanot, brangute!.. 

Visos ponios, išskyrus Kontrimienę, sukikeno. 

— O aš sakysiu jums, toks vyras, tai ir nenuostabu! Ką gi, ponia 
Giedraitienė maloni ir jauna, bet tokia skiedra... Bijojau, kad nelūž- 
tų, ji taip susiveržusi! - Kontrimienė toliau atkakliai gynė Giedraitį. 

Ponios akimirką net nuščiuvo. 

- Žinia, brangute... Plona ji moteris, bet ką per tą savo vyrą per- 
kenčia... — palingavo galvą Tauginienė. Palingavo ir kitos. Dėlei plo- 
numo nė vienai išjų neteko sielotis. Anaiptol! Visos garbingos ponios 
buvo pasiekusios jų luomui prideramą garbingą apimtį, ir dabar joms 
buvo malonu pagalvoti, kad jaunesnė už jas Giedraitienė kaip tik iš- 
svajoto plonumo dėlei galėjo būti savo vyrui nepatraukli. 

- Vyras kaip ąžuolas dar tas Giedraitis... — atsiduso Šumauskie- 
nė. - Oji, deja, vargšelė... 

Tarpdury sustoję ir jau visas pusvalandis nei pirmyn, nei atgal ne- 
siryžtą eiti keli ponai mylistos irgi vargino savo praplikusias galvas 
įvairiom problemom. 

— Pusberniai jie ar ne, bet šviesybė maršalka pats man sakė, kad 
tom dvikovom nėra patenkintas. „Seimelis taip netoli, - svarbu tai- 
ka; - pabrėžė jis man. Taika! - postringavo raudonveidis bajoras. 

— Susivaidijo dėl merginos, o jūs jau tragedijas darote! Mano lai- 
kais! Et!.. 

— Kad ir žiežirba didelę ugnį įkurt gali... Jei po seimelio būtų, tai 
tegu! 

— Reikia tą Giedraitį pažabot, ir bus taika, - aštriai tvirtino vyriau- 
sias Dabulskio žentas Stoberskis. - Per daug nuolaidžiaujama bažny- 
čios plėšikams! 

— Mylista! 

— Mielas Stoberski, jis padaręs klaidų... Dievaž padaręs! Betgi... 

— Minėsite mano žodį, mylistos! Kol nesutramdysim to plėšiko, 
kuris dabar taip akiplėšiškai, kaip nekaltas avinėlis, visur maišosi, ra- 
mybės nebus! 

— Man jo šviesybė maršalka tvirtino, — vėl kartojo raudonveidis 
bajorėlis, kuris negalėjo atsikvošėti iš pasididžiavimo, nes tikrai buvo 
keletu žodžių persitaręs su maršalka Sanguška, - šviesybė maršalka 
sakė man: „Pamirškit rietenas dabartės! Ramaus seimelio reikia ir 
dviejų atstovų iš Kauno. Tai punctum primum...“ 

— Taikos nebus su tuo ten Giedraičiu! Nebus, mylistos... - trenk- 
damas kumščiu į atgniaužtą plaštaką, varė savo Stoberskis. 

Kai kur ir prie užgesintų šviesų netilo pokalbiai. Rūmų antrojo 
aukšto rytiniame gale, kur buvo suguldytos jaunosios bajoraitės, vie- 
nam miegamajam nesiliovė karštas, net pro ašaras, šnibždesys. 

— Tu galėsi eit šokti! Galėsi eit... Betašjau niekad, niekad!.. - kartojo, 
šniurkšdama nosimi, Liudvika. Ji buvo atbloškus antklodę, nes ją vis dar 
mušė slogus karštis, vis dar degino visos salės įbestos akys. Dieve, kaip 
visi žiūrėjo į ją per tą keistą Nariušio ir Jaks-Tyrio pokalbį! Kaip šnibždė- 
josi po to, kai, Jaks-Tyriui išėjus, ji turėjo šokti su Nariušiu! O Nariušis 
stypčiojo tarsi mietas! Galėjai tiesiog prasmegti iš gėdos! Jo ilgos kojos 
vėlėsi lyg kokio raišo gandro, ir visi žmonės tik žiūrėjo ir kikeno sau!.. 

— Niekad nebeisiu! Niekad... Niekad... - iš naujo susigraudenus, 
aimanavo Liudvika. 

— Ak jau... - jos ką tik sutikta, bet jau spėjusi širdies bičiule tapti 
Viktorija Tauginaitė nesugalvojo, kaip čia reikėtų Liudviką paguosti. 
Bet kodėl guosti iš viso! Juk du vyrai dėlei jos ryžosi kautis! Švenčiau- 
sioji Panele, kas galėtų būti labiau intriguojančio?! 

— Kuris tau labiau patinka? 

— Aš nekenčiu jo! 

— Kurio? To Nariušio? 

— Taip! Nekenčiu! Neisiu šokt niekad jau... 

— O toJaks-Tyrio? 

— Nekenčiu! 

— Nekenti?! - pasibaisėdama sušnibždėjo Tauginaitė. Dėl Nariu- 
šio, ji buvo linkusi sutikti su Liudvika. Nariušio ji Liudvikai nepavy- 
dėjo. Per plonas jis, ir greičiausiai jau labai senas, tačiau Jaks-Tyris!.. 
Gal ir neaukštas, bet užtat koks dailus... 

— Juk jis kausis už tave! 

— Na tai kas?! 

Viktorija pritilo. Dieve, ji buvo bent metais vyresnė, ir niekas dė- 
lei jos nebuvo nieko šaukęs dvikovon! Niekad! Tikriausiai ir nešauks. 
Viktorija buvo įsitikinusi, kad jos gyvenimą persekiojo vien slogi iš- 
tisa nesėkmė. 

— Jis, matyt, labai myli tave, — ištarė ji lėtai, pasiryžusi šiai naujai 
draugei pripažinti visas pasaulio laimes. 

— Kas? - paklausė, jau šluostydamasi ašaras, Liudvika. 

— Tas Jaks-Tyris. 

— O Nariušis? 

— Jis? — Viktorija atsiduso. Jis irgi kovos dėlei Liudvikos. Du vyrai 
kausis už Liudviką, o už ją nė vienas... - Nežinau, - ištarė ji galų gale. 

— Tai jis iššaukė Jaks-Tyrį ... Jis tikrai mane myli! 

— Dieve, net du... 

— Man visai nerūpi! 

— Nerūpi? 

— Visai ne! Och, kaip tie žmonės žiūrėjo! 

— Kada tai bus? 

— Kada? - Liudvika atsivertė ant nugaros ir drėgnom pravirom 
akim žiūrėjo į tamsą. - Jie turi pirma atsiųst sekundantus, - paaiškino 
ji žinoviškai. - Jaks-Tyris sakė, kad rytoj. 

— Atsiųs sekundantus? 

— Taip. 

— O, Liudvika! O jei jis bus sužeistas? Dieve, kas tada?! 

— Kas bus sužeistas? 

— Tas Jaks-Tyris! Kas tada, Liudvika? 

— Nežinau... - Liudviką nupurtė lengvas šaltas šiurpas. Apie tai ji 
nebuvo pagalvojusi. Lyg nepritiko taip galvoti iš viso. 

— Aš tai apriščiau jam žaizdą... — kalbėjo toliau pusbalsiu Taugi- 
naitė. — Ar tu bijai kraujo, Liudvika? 

— Ak! Kodėl kraujo? 

- Juk jie kovos gi! 

— Nenoriu!.. Nenoriu ašvisai! - sukūkčiojo Liudvika ir, apsivertusi 
kniūpsčia, vėl abiem rankom apkabino pagalvę ir įkniaubė jon galvą. 


— O gal tą Nariušį sužeis... - raminamai dėstė Tauginaitė. 
— Nenoriu... Visai to nenoriu... - nepakeldama galvos, verkė Liu- 
dvika. 


Gretimam kambary, kurį užėmė pats mylista Dabulskis, vyko vėly- 
vas pasitarimas. Mylista sėdėjo lovoje, atsirėmęs į stirtą pagalvių. Jis 
sunkiai malšino žiovulį ir laikė įtempęs besimerkiančias akis. Žentą 
Kiežgailą reikėjo be perstojo tildyti, nes jis buvo tiek girtas, kad pats 
nebesuvokė savo balso garsumo ir per smarkiai jį paleisdavo. Nariu- 
šis, panarinęs galvą ir susidėjęs rankas už nugaros, pamažu žingsniavo 
palei Dabulskio lovą pirmyn atgal. 

- Čia yra kažkur šuo pakastas! Yra... — lėtai kalbėjo Nariušis. — 
Taip be niekur nieko, taip nebūtų... 

— Ar nori, kad aš jį tau sukapočiau? Ar nori? Tokį pūkalūpį, kas 
čia?! — vėl keldamas balsą, kišosi Kiežgaila. — Sutaisysiu jį taip, kad 
pati motina nepažins! Ar nori? 

- Adimpossibilia nemo obligatur... Aš jį iššaukiau, - kantriai atsakė 
Nariušis. 

— Tai gal bijai? Pats iššaukė, ir dar čia suka galvą! Nori? Tuoj jį su- 
trinsiu į košę! 

— Gerbiamasis karuža! Tyliau! - tramdė jį Dabulskis. - Dar, idritvaipal- 
ka, koks rapucha išgirs! Galvaikinas ir pats įsikarščiavo. Vis dėlto Liudvika 
tai... tai ne bet kas! - nutęsė mylista. Jam buvo visai nesunku įsivaizduoti, 
kad dėlei jo numylėtos jaunėlės visas pasvietas galėtų galvas pamesti. 

Nutilo visi, nes, vos vos stuktelėjęs į duris, įėjo ir vyresnysis žentas, 
Stoberskis. 

— Tegul bus pagarbintas! — tarė jis pusbalsiu ir apžvelgė visus susi- 
rinkusius. - Neišminkit skylės tame kilime, Nariuši! 

— Jam padai svyla po to iššaukimo! — tuoj šokosi Kiežgaila. - Kad 
man taip pasitaikytų, rankoves tik atsiraitoju, ir valei! 

— Reik atsargiai su tuo „valei , gerbiamieji. Pats maršalka Sanguška 
ir Zabiela mane prie sienos prirėmę saikdino, kad tvardytumės. Bent 
kol seimelis praeis. 

Kiežgaila niekinamai sušnirpštė. 

— Kol saulė patekės, rasa akis išės, - pusbalsiu atsakė Nariušis. - Aš 
sakau gerbiamam mylistai, kad tas iššaukimas, be abejo, Giedraičio 
parengtas. 

— Juk tu iššaukei, Nariuši! Tu! 

— O ką kita aš galėjau daryt? 

Visi tylėjo. Kiežgaila šoktelėjo, bet tuoj vėl prisėdo ir atsilošęs ėmė 
smarkiai kasytis nugarą į kėdės atkaltę. 

Dabulskis nurijo žiovulį. 

— Parengtas ar ne... Išeitį nelabai rasi. Pro honore domus, Nariuši! 
Jis, rapucha, nedakepęs vaikėzas. Paimsi Karaitį talkon. 

- Jei norim, kad Zabiela ir kunigaikštis būtų mūsų pusėje, turim 
viską kuo ramiau... - santūriu balsu lyg pabrėždamas ramumo svar- 
bą, dėstė Stoberskis. - Maždaug taip man Zabiela sakė. Ar numatot 
sunkumų toj dvikovoj, Nariuši? 

— Aš bandžiau aiškint čia mylistoms, kad galim visai išvengt tos 
dvikovos. Ne dėlei manęs, sakau. Aš nebijau to pienlūpio. Paimsiu 

Karaitį sekundantu, parinksiu vietą, kur negalėtų iš pasalų nudėt. Bet 
dabar gera proga sunaikinti tą Giedraitį! Juk jis pats pradėjo sau duo- 
bę kasti! Dabar šventinti indai atrasti pas jo žydą, ir toliau... 

— Jūs esate tikri, kad tuos indus rado? - paklausė Stoberskis. Plano 
detalės jam nebuvo aiškintos. Nebuvo tam reikalo. Stoberskis turėjo 
blaivią galvą ir pats nesibrovė, kur priežasties nebuvo. 

— Aš turiu tikrų žinių, kad taip... — ramiai atsakė Nariušis. 

— Ar matei? Pats juos bene padėjai, kad taip tikras esi? Gudročius 
baisus! — net nesuvokdamas, kiek arti tiesos buvo priėjęs, sušvokštė 
Kiežgaila. Dabulskis slapčia persižegnojo. 

- Suras! Tai yra jau surado, - nesutrikęs patvirtino Nariušis. Ži- 
nojimo teikiama persvara numalšino jo pyktį ir nerimą. - Giedraitis 
pats neseniai įsiutino šlėktas. Dabar jie gauna šventvagystės įrodymą 
į rankas. Reikia juos tik pakiršint, ir nušluos jie Salaparaugę. O tenai, 
aš garantuoju... - Jis uždelsė, nes dėlei kelių priežasčių bijojo dabar 
išsitarti apie paslėptąją monstranciją ir ostijas. 

Dabulskis lėtai, bet tvirtai purtė galvą. 

— Mes kiršint negalim. Ne viešai. Ne aš, ne tu, Nariuši... Slapta 
ką nusiuntus — kitas dalykas. Man asmeniškai irgi kalbėjo maršalka. 
Užjautė, bet sakė palaukt po seimelio. 

— Tai buvo prieš šventvagystės įrodymą! 

— Prieš, tas teisybė. Bet vis vien - seimelis jam svarbu. 

— Prieš, po! Meška nenušauta, jau jai kailį neria! Bus kas, nebus! 

— Bus, gerbiamas karuža! Jau yra. Jie girti jau ten, be abejo, volioja- 
si Feigelmano karčiamoj. 

— Betgi viešai prisidėt dabar negalim!.. 

— Nereikės. Tik per žmogų duot paliepimą, kad nepraleistų Gie- 
draičio, kai grįš. - Nariušis stovėjo prie lango ir žvelgė pro tamsą va- 
karų pusėn, kur turėjo būti Vieveriai ir didžioji Feigelmano karčiama 
turgaus aikštės pakrašty. Jis neskubėdamas atsigręžė ir rankos mostu 
parodė į ten. - Aš jiems sakiau, kad neišsiskirstytų. Palauktų žinių. Jie 
bus įsiutę. Įsiutę ir pagiringi. 

— Kokių žinių, Nariuši? 

Nariušis skėstelėjo rankom. 

— Ludit in orbe deus, gerbiamas mylista. Maža kas galėjo atsitikti! 
Sakiau neišsiskirstyti. Jei jie įsiutę rytoj pro šalį važiuojantį Giedraitį 
apdaužytų... Jei Giedraitis su savo galvažudžiais juos bandytų ap- 
kult... Visa maišatis bus jo pradėta. To šventvagio. Ne mes plėšėme 
bažnyčias, mylistos! Ne mums už tai atsakyti! 

— Šiaip ar taip, jis seimely nebegalės rodytis, tas rapucha! - patrynė 
savo putlius delnus Dabulskis. Jis staiga atsirūgo ir susirūpinęs paglos- 
tė pūpsantį pilvą. - Kad koks velnias į kepenis neįsimestų.... Teisybę 
sako Nariušis! Ne mūsų kaltė, jei įpykus šlėkta tikrąjį tikėjimą gina. 
O kaipgis, mes čia pas gerąjį Zabielą dėl seimelio tariamės!.. Žinoma, 
siųsk, Nariuši! 

— Aš pasiųsiu Jasių. Jį pažįsta vyrai. Tad jei jie sumaltų Giedraitį su 
visa svita ryt grįžtant, — sicut vita, mors ita... 

Kiežgaila susiraukė ir pasikasė rudą čiupryną. Lotyniškosios frazės 
jis ir vėl nesuprato. 

— Mors! - pakartojo jis. - Tuoj būtų mirtis, jei man tą Jaks-Tyriuką 
perleistum! 

— Jaks-Tyris čia smulki žuvelė. 

— Smulki, bet dabar visi ją stebi! 

— Pro honore domus! Su taisyklėm reikia dėlei to rapuchos. Visi 
matė, visi tik ir laukia akis pakabinę, - perspėjo Dabulskis. 

— Rytoj bus sekundantas. Pažiūrėsim, ką tas pasakys, - jau irgi pa- 
vargusiu balsu pridūrė Nariušis. - Menkas čia mums skirtumas. Cu 
omni formalitate.... 


Paskutinė žvakė baigė tirpti. Baltas jos vaškas plėtėsi skysta drumz- 
lina dėme ir tįstančiais lašais varvėjo per statinės kraštą. Liepsna, 
tartum stengdamasi iš paskutiniųjų, suplazdėjo, iškilo gerą sprindį 

ir apšvietė beveik visą karčiamą. Buvo gerokai po vidurnakčio. Ant 
stalų, ant suolų ir tiesiog asloje gulėjo išvirtę Durkumonių vyrai. Tik 
du prie durų, einą sargybą, neleido vienas kitam užmigti. Sėdėjo jie 
ant slenksčio surėmę nugaras ir gergždžiančiais balsais pakaitom 
traukė daineles. Trys tuščios degtinės statinaitės vartaliojosi po pri- 
terštą aslą. 

Narbutas gulėjo prie sienos. Jam pasisekė išsinarplioti iš ne per 
daug sumaniai suregztų virvių. Beliko kojos. Pravėręs siauru plyšiu 
akis, jis žvakės atošvaistėje apžvelgė karčiamą. Durys į Feigelmano 
butą kabojo ant vieno vyrio. „Geriausia būtų bėgt pro ten, - mąstė 
jis. - Buto langai didesni. Kai užges žvakė, pult į virtuvę, stumtelėti 
langą ir išlįsti pro jį. Bet kur guli Feigelmanas? - dingtelėjo jam. - Jei 
tamsoje užlipčiau ant jo... Arba grabaliodamas nutverčiau barzdą!.. — 
Narbutą nukrėtė šiurpas. - Ne! Oi, ne... Trūks plyš, reikės bėgti pro 
didžiąsias duris. Bus greit visai tamsu, o tie mulkiai prie durų dar ne- 
išsipagirioję, nesusigaudys....“ 

Pro primerktus vokus jis sekė žvakės liepsną. Dagtis dabar plaukė 
visai ištirpusio vaško tyrėje ir pamažu sviro į šoną. Vyrai prie durų dė- 
lei kažko ginčijosi. Vienas sėdėjo nugara į Narbutą. Kad akys greičiau 
apsiprastų su tamsa, Narbutas visai užsimerkė. Staiga akyse rausva 
šviesa aptemo. Žvakė užgeso. 

— A, kas ten?! — tuoj pašoko vienas sargybinis. 

— Pasibaigė žvakė, — atsakė kitas, kur sėdėjo nugara į Narbutą. — 
Duok skiltuvą. Įžiebsim kitą. 

— Otas Giedraičio pakalikas? 

— Miega surištas kaip meitėlis! 

Narbutas, sulaikęs kvapą, stengėsi atnarplioti kojas veržiančias vir- 
ves. Surišta buvo nemokšiškai, bet tvirtai. Keliese rišo, ir kiekvienas 
pridėjo savo mazgą bei apviją. 

— Duok pintį, po velnių! Pinties neturiu! 

— Gal yra žarijų ugniakure... 

— Eik pats, jei nori. Manęs į tą virtuvę tai jau nenuvarysi! 

Atsako nebuvo. Matyt, nežadėjo eiti ir tasai. Narbutui dar vis ne- 
sisekė mazgus atnarplioti. Nagai perštėjo, o kieta virvė nepasidavė. 
Vyrai nusprendė ieškoti kempinės miegančiųjų kišenėse, ir vienas ap- 
graibom jau slinko palei sieną. 

— Mylistos! - šaukė jis. - Ei, jūs girti smurglaižiai! Kas turit kem- 
pinę? 

Kažkieno užkimęs balsas kampe bambėjo, kad tas užsičiauptų ir 
nešdintųsi peklon su visa savo kempine. 

Reikėjo veikt greičiau, ir Narbutas ryžosi pasinaudoti triukšmu. Jis 
vikriai nušliaužė per purviną aslą iki suolo, kur, nukoręs per kraštą 
galvą, knarkė negyvai nusigėręs Kandyba. 

— Ei, turi kempinę? - purtė kažkurį sargybinis. Narbutas apčiupi- 
nėjo suolą. Kandybos karabelė taikiai gulėjo šalimais ant žemės. Kiek 
galėdamas tyliau Narbutas ištraukė ją iš makšties ir užkišo ašmenis už 
virvių. 

— Radau, - pranešė ieškantysis tą pačią akimirką, kai pukštelėjo ir 
atšoko kojas veržusios virvės. Kojos buvo aptirpusios, bet gaišti Nar- 
butas negalėjo. Jis atsistojo. 

— Ar tu ten? - klausė prie durų likęs sargybinis, išgirdęs čežant be- 
siartinančius žingsnius. 

— Taip, aš! - kimiai sumurmėjo Narbutas. 

Sargybinis žingtelėjo į vidų, nes balsas jam pasirodė keistokas. Su- 
spaudęs delne karabelės rankeną, Narbutas tvojo kitu kumščiu ten, 
kur turėjo būti veidas. Pataikė į paausį. Sargybinis žagtelėjo, stvėrėsi 
durų šono ir nuslydo žemyn. 

— Laikyk! Laikyk! - sušuko visa gerkle jo bendras, tačiau Narbutas 
jau šoko per slenkstį. Tamsi buvo naktis. Debesuota, ir mėnulio beveik 
tik delčia. Prie durų garsiai plūdosi pritrenktas sargybinis, bet veltui. 

Narbutas prisiglaudė prie aplūžusios medinės tvoros ir įsiklausė. 
Labai atidžiai klausytis ir nereikėjo. Prie šventoriaus liepų prunkštė 
arkliai. „Kad tik nepataikyčiau ant kokio dvasnos, - galvojo, tyliai ton 
pusėn slinkdamas, Narbutas. - Galas kelio iki Raudondvario.“ 

Raudondvaryje tik prie vartų ir abipus paradinių durų tedegė šviesa. 
Didelės, minkštakūnės naktinės peteliškės, pūkuotais sparnais vir- 
pindamos orą, suko ratus aplink šviesas ir perkaitusios krito į karštą 
lempų lajų. Jo mylista Giedraitis sustojo prieš didžiąsias duris ir giliai 
įtraukė drėgno, gaivaus oro. Sargybinis išsitempė ir atidavė pagarbą. 

— Nesimiega.... Parkas ten? — lyg teisindamasis, paklausė Gie- 
draitis. 

- Taip, jūsų mylista! - kareiviškai išpoškino sargybinis, nors neaiš- 
kioje taukinių žibintų šviesoje Giedraičiui pasirodė, kad jis šiepiasi. 
Žinia, ne pirmas mylista išslenka šį vakarą iš rūmų, dėdamasis, kad tik 
šiaip sau pasivaikščioti eina. 

„Šiepkis, kvaily, - sukdamas keliuku į rožėm apsodintą altaną ant 
paties Nevėžio skardžio, galvojo Giedraitis. - Deja, nėr taip gerai, kaip 
tu manai...“ Smėlis gurgždėjo po kojom, parko žibintai jau senokai 
buvo išblėsę. Giedraitis ėjo beveik apgraibomis, kol dešinėje, tamsioj 
krūmų sienoj, išvydo progumą, pro kurią spingsėjo žvaigždės. Tai ke- 
liukas, vedantis iki pat skardžio. 

„Nors galir geriau taip... - mąstė toliau Giedraitis. - Eik čia dabar, 
kokią unkščiančią bobą maigyk ... Knibinėkis su tais korsetais ir pats 
velnias žino kiek ten jų apačioj visokių ... Ir dar apsimesk, kad tau bai- 
sus malonumas! Mat jas paibelis! Razė pirtyje be korsetų ir neunkš- 
čia. Jei unkštų, užvožtum į valgomąją, ir bemat nutiltų ... Šiepkis sau, 
kvaily, ten prie durų! Yra svarbesnių reikalų pasaulyje.“ 

Jis pasiekė altaną ir atsargumo dėlei, lyg taip sau, atsikrenkštė. 

— Gerbiamas mylista? - sukuždėjo vyriškas balsas. 

— Aš, vaivada Kontrimai. 

— Mylista, jūs... Jūs juokaujate. Aš mielai su mylista būčiau pasi- 
kalbėjęs per vakarą. Aš norėjau... 

— O ką gi? Žmona nepriekaištaus, kad išslinkot. Tik valandėlei. 
Galėsite dar ir kur kitur suspėti... 

- O, mylista, ką jūs! Mano amžiuje... — gynėsi Kontrimas. Žmona 
iš tiesų nepriekaištaus, nes kaip tik ji šio pasimatymo vietą ir pasakė 
vyrui. 

— Nenorėjau, kad mus kartu matytų, vaivada. 

— Kąjūs, mylista.... 

— Nežaiskim dabar žodžiais, Kontrimai! Aikčiot galėsite vėliau, — 
šiurkščiai nutraukė jį Giedraitis. Po taip puikiai pasisekusio šaukimo 
dvikovon jis buvo tikras, kad nėra kas sumaišytų jo planus. Giedraitis 
nemėgo daug kalbėti, tik tiek, kiek reikalas vertė. 

— Aš jums sakau, ir žodžių nelaidau vėjais! Jei norit būt vaivada, 
dabar laikas apsispręsti. Šiaip atsiras kitų norinčių! 

— Gerbiamas mylista! Jei jau atvirai šnekam, tai, tikiuosi, atleisite 
ir man už atvirumą... 

— Kalbėkite. 

— Man ne visai suprantama, kaip jūs galite man siūlyt vaivadystę, 
kai... Na, kai... 

— Kalbėkite drąsiai, Kontrimai! Netuščiažodžiaukite. 

— Atleiskite, bet... Siūlote man vaivadystę, kai jūs pats nesate saugus. 

Giedraitis sušniokštė. Nors pats to prašė, bet atvirai išklota tiesa 
vis dėlto nebuvo maloni. 

— Tik tuo tarpu. Netrukus viskas apvirs kitaip. Tą šunvagį Dabuls- 
kį... Bet ne tai jum svarbu, Kontrimai! Aš neprižadu jums vaivadys- 
tės, kurios neturiu. Aš siūlau jums būdą tą vaivadystę užsidirbti. 

— Užsidirbti? Užsidirbti kaip, mylista? 

— Viešai atskleidžiant tėvynės išdaviką, Kontrimai. Tėvynės išdavi- 
ką, kuris jau taiko pasiglemžti sunkiu darbu jūsų pelnytą vaivadystę. 
Lazdą, kurią tas šunvagis nešiojo, matėte? 

— Mačiau, mylista. 

— Tad klausykis, Kontrimai... 

Apačioje, nematomas ir negirdimas, tik vėsaus dvelktelėjimo iš- 
duotas, plaukė gilusis Nevėžis. Prie rūmų durų blaškėsi fakelų lieps- 
nos ir mirti užsispyrę naktiniai drugiai, o sargybinis gavo dar ne vieną 

progą išsišiepti, kai į pasimatymus tamsoje, kažkuo prasimesdami 
arba tik kitan šonan nusigręždami, išslinkdavo svečiai. Viena nusigrę- 
žusi ir į skarą susisupusi ponia sukėlė itin plačią šypseną šiaip jau vis- 
ko mačiusio sargybinio veide. Buvo tai neseniai išslinkusio Giedraičio 
žmona. Nors ji veidą ir slėpė, prityrusi sargybinio akis atpažino ją iš 
siaurų pečių ir lieknesnio nei šešiolikmetės bajoraitės liemens. 


Jos mylista Izabelė Giedraitienė nė akimirką nestabtelėjo apgalvoti, 
į kokį paiką ir rizikingą žygį išsirengė. Jei ji būtų stabtelėjusi, be abe- 
jo, būtų drąsos pristigusi. Būtų ir dabar gulėjusi nejaukiai svetimoje 
Raudondvario svečių kambario lovoje, žvelgusi išplėstomis akimis į 
tamsą ir plonais pirštais gniaužiusi antklodės kraštą. Bet ji nestabtelė- 
jo. Kai tik Giedraitis, kokį pusvalandį pasėdėjęs tamsiam kambary ir 
jai per tą laiką nė žodžio netaręs, išėjo laukan, tuojau pašoko ir ji. Pa- 
skubom apsivilko tą pačią suknelę, su kuria buvo atvykusi į Raudon- 
dvarį, apsisiautė skara ir, nieko negudraudama, tiesiai pro paradines 
duris išsmuko į sodo tamsą. Tik kai ji neatsigręždama, idant nereikėtų 
pažvelgti į sargybinį, nubėgo už žibintų apšviesto rato ir paniro me- 
džių bei nakties šešėliuose, tik tada sustojo ir paklausė savęs, ką ir kaip 
toliau darys. 

Kaip ji paklaus Jaks-Tyrį, kodėl jis taip atkakliai šoko su ta Dabuls- 
kyte? Kodėl jis?.. Kodėl šoko tik su Dabulskyte ir kodėl net buvo pa- 
siryžęs dvikovai dėl jos? 

Giedraitienė suvirpėjo, bet ne nuo vėsumos. Naktis buvo šilta, po 
visą sodą sklido švelnus žydinčių alyvų kvapas. 

Paklausti? Dieve, kokią teisę ji turėjo jį paklausti?! Jis juk galėjo 
šaukti ką tik nori dvikovon, ar dėlei tos pliuškės, ar dėlei kurios ki- 
tos... Kokią teisę turėjo ji? Vien dėl to, kad ji stebėdavo, užgniaužus 
kvapą stebėdavo jo lengvus, it mirtis tikslius ir it šokis žaismingus 
fechtavimo judesius, vien dėl to gi jie nepriklausė jai!.. Jis galėjo juos 

skirti bet kuriai, kad ir tai pūstažandei, visai savo koketavimo nesigėdi- 
nančiai Dabulskytei. Gal jis nori dėlei anos lygiu spyruokliniu šuoliu 
nudurti tą ilgakojį, keistai galvą panarinusį Nariušį? Perverti Nariu- 
šį savo Žvilgančia lanksčia špaga, kad jo kraujas bėgtų plieno ašme- 
nim... Bėgtų tamsiai, lipniai raudonas, užtvindytų špagos graviūras 
ir varvėtų, pasiekęs rankeną... Viską dėl anos! Giedraitienei užėmė 
kvapą apie tai pagalvojus, ir ji prilietė pirštais lūpas, kad nakties tyloje 
kas kitas neišgirstų jos patankėjusio alsavimo. Ji stabtelėjo ir prisišlie- 
jo prie artimiausio medžio kamieno. Akys jau apsiprato su tamsa, ir 
ji aiškiai išskyrė netoliese dunksantį dešinįjį rūmų sparną. Nei žibin- 
tas, nei žvakės šviesa neženklino, kad ir šiuose rūmuose kiekviename 
kambaryje miegojo ar bent turėjo miegoti gausingi Raudondvario 
svečiai. Per tarną Giedraitienė buvo sužinojusi, kuriame pastato gale 
apsistojęs Jaks-Tyris. Ji stabtelėjo, bet ne tam, kad dabar pradėtų gal- 
voti. Pirma reikėjo bent prisiglausti prie namo sienos, priliesti tas 
šiurkščias raudonas plytas, ir tada gal... Nedvejodama Giedraitienė 
išėjo iš medžių šešėlio. 

— Labas vakaras, gerbiamoji ponia! - išgirdo staiga tylų pažįstamą 
balsą. Ji stipriai prispaudė abi rankas prie lūpų, bet vis tiek negalėjo 
sulaikyti kimaus aiktelėjimo. Tik per kokius tris žingsnius iš sienos 
tamsos atsiskyrė smulki Jaks-Tyrio figūra ir lėtai žengė prie jos. 

— Aš čia paguldytas. Tik... tik neėmė miegas... - Jis mostelėjo į 
dešiniuosius rūmus. 

Giedraitienė nebyliai linktelėjo. Jos širdis dar daužėsi, ir ji buvo ti- 
kra, kad jam girdėti. 

— Buvau jau beeinąs atgal... - po ilgokos tylos pasakė Jaks-Tyris. 

— Aš... aš ėjau tik pasivaikščioti, - pagaliau įstengė pratarti Gie- 
draitienė. - Toks netikėtumas, tamsta! Toks netikėtumas... 

- Atleiskite, koks netikėtumas, gerbiamoji ponia? 

— Sutikti tamstą čia... Aš tik pasivaikščioti ėjau... 

— Miegas neėmė... 

— Aš norėjau tik pasivaikščiot.... 

Tolimo fakelo atošvaistėj bolavo balti, nėriniais puošti Jaks-Tyrio 
marškiniai. Jaunatviškas jo veidas nakties šešėlių fone atrodė kam- 
puotas ir subrendęs. Ir balsas skambėjo lyg vyriškiau. Giedraitienei 
vėl nugara nubėgo šiurpuliukas. 

— Jūs kausitės su tuo Nariušiu? - paklausė ji staiga. 

— Taip, - atsakė Jaks-Tyris, ir jie vėl kurį laiką tylėjo. Jis atsirėmė į 
vėsų raudoną mūrą, ir dabar šmėkšojo tamsus jo profilis. 

— Ašjo visai nepažįstu... - pridūrė jis lėtai. 

— Jūs nudursite jį? Dėljos nudursite? 

— Taip. Matyti, kad jis lankstus, bet neturi pusiausvyros, ir jo smū- 
gis bus silpnas. Nudursiu. 

— Negyvai? — kimiai sušnibždėjo Giedraitienė, beveik prisiliesda- 
ma prie jo ausies. - Negyvai dėlei jos? 

— Taip įsakyta... — tarė lėtai, tuo nakties tamsoje kitonišku balsu 
Jaks-Tyris, ir Giedraitienė atsilošė. 

- Įsakyta.... — pakartojo ji, ir su tuo vienu žodžiu naktis tapo lyg 
šviesesnė. - Įsakyta ... Giedraičio?! — Šiaip ji tokiais atvejais sakydavo 
„Mano vyro , bet pastaruoju metu tie žodžiai, ligi tol buvę nesvarbūs, 
pasidarė sprangūs ir beveik neištariami. 

— O taip. Mylistos... 

— Ir ji, ta Dabulskytė, ir ji įsakyta? 

- Šaukimas dvikovon, gerbiamoji ponia? Jo mylistos planuotas, 
bet... - Jaks-Tyris nutilo. 

— Giedraičio!.. O, aš turėjau žinoti, kad taip yra... 

— Kaip, ponia? Atleiskit, aš... 

Giedraitienė irgi atsišliejo sienos, taip arti Jaks-Tyrio, jog dabar 
pati girdėjo, kad jo alsavimas irgi tankus. 

- Įsakyta, - sukuždėjo ji dar kartą. - Taip. Taip! 

— Mat, gerbiamoji ponia... 

— Jūs... Imkite štai! - Giedraitienė jį nutraukė. - Prašau paimti. 

Plona ranka prilietė Jaks-Tyrio delną ir paliko jame šilkinę nosi- 
naitę. 

— Su monograma. Jūsų monograma, - greitai kalbėjo Giedraitie- 
nė. - Jūs nešiosite ją? 

— Taip, gerbiamoji ponia, - sumišęs šnibždėjo Jaks-Tyris. Jo jau- 
trūs pirštai lygiam šilke apčiuopė siuvinėtą monogramą. 

— Aš prašau, kad turėtumėt ją pertą... per... 

— Per dvikovą, - lyg tai būtų savaime aišku, patvirtino Jaks-Tyris. 

— Taip. Taip. Per dvikovą... Ir kai jūs nudursite jį, kai nudursite tą 
Nariušį, tai prašau pavilgyti ją... 

— Pavilgyti? 

— Taip. Prašau... Kai nudursite, pavilgykite ją... 

— Kraujyje? 

Fakelų atošvaistėje Jaks-Tyris matė, kaip sulig tais žodžiais Gie- 
draitienė panarino galvą. Ji sugriebė jo ranką ir kartu su nosinaite pri- 
spaudė sau prie krūtinės. 

— Tada aš žinosiu, kad... 

— Aš padarysiu taip, ponia. 

- Žinosiu, kad... Ne dėljos... Prašau... 

Ji paleido ranką, ir abudu vėl tylėjo. 

— Aš buvau išėjusi tik pasivaikščioti, — tarė jau visai kitokiu balsu 
Giedraitienė. - Mat sunku užmigti tokią naktį. Dabar aš miegosiu, — 
užbaigė ji ir apsisukus vikriais, begarsiais žingsniais nuėjo centrinių 
rūmų link. 

Jaks-Tyris pakėlė nosinaitę prie veido. Ji dvelkė švelniu, maloniu 
rožių kvapu. 


IX SKYRIUS 


Rytas 


Tamsaus Nevėžio slėnio pievos plaukė migloje. Migla 
kopė į viršų stačiuoju vakariniu šlaitu ir tvino gelsvu smėliu išbarsty- 
tais Raudondvario parko takeliais. Baltos gipsinės parko statulos iki 
juosmens buvo panirusios joje, balzganoje it nugriebtas pienas. Nim- 
fos tarsi skęsdamos, iškėlusios putlias rankas, šaukėsi pagalbos, ožia- 
kojai satyrai, išsišiepę gašliais šypsniais, stengėsi įsitraukti jas gilyn į 
miglos prieglobstį. Įmantrių formų popieriniai žibintai, kurie vakar 
naktį skleidė tokią romantišką slėpiningą šviesą, dabar prisigėrę ra- 
sos ir supliuškę kabojo virš miglos jūros ir atrodė taip keistai, ne savo 
vietoje. Apačioje, miglos dugnu, takeliais, kuriais vakar į pasimatymą 
taukšėjo jaunos ir gal tik jaunom besidedančios bajoraitės, dabar te- 
šliaužiojo kelios juodos, gleivėtos sraigės. 

Parkas ir visi keturi ponų pilni rūmai tebemiegojo kiečiausiu anks- 
tyvo rytmečio miegu. Tik prie arklidžių, tik už didžiųjų vartų esan- 
čiuose ūkiniuose pastatuose jau budo gyvenimas. Buvo šeriami ir 
šukuojami suvažiavusios ponijos arkliai, tepamos karietų ašys, tikri- 
nami pakinktai. Prie šalimais įrengtų tarnams skirtų virtuvių virėjai 
jau baigė skusti krūvas bulvių ir virš ugnies kabančiuose katiluose ga- 
ravo arbatai užkaistas vanduo. Dvaro mergos, pasvėrusios ant naščių 
medinius kibirus, ėjo į pašlaitėje stovinčias karvides melžti karvių. 
Bernai vienkinkiais vežimais dardėjo į laukus papjauti svečių arkliams 
jaunų dobilų. 

Tvarkingame Raudondvario gyvenime aušo rytas. 

Nevisi miegojo ir miglos apsuptuose raudonų plytų rūmuose. Liu- 
dviką buvo pažadinęs keistas sapnas, ir ji nebegalėjo užmigti. Svetima 
jai rodės ši lova, svetimos keistai išpieštos kambario lubos, svetimas 
ir tas pavargusios baimės jausmas. Sunku buvo patikėti, kad viskas jau 
praėję. Tiek ilgai lauktasis, tiek išsvajotasis redutas gi baigės vakar, ir 
dabar brėško kita diena... 

Kaip viskas išėjo! Vos keturis šokius ji tegavo sušokti, ir tuos pačius 
ne taip, kaip buvo svajojusi. Jaks-Tyris gražus, tai tiesa, bet jis beveik 
žodžio nepratarė per visą tą laiką. Na, o po jo - Nariušis! Liudviką net 
nupurtė. Ji bandė tai pamiršti, bet neįstengė. Visi žiūri, o ji stovi vidu- 
ry salės ir akių neturi kur dėti! Paskui dar reikėjo su Nariušiu šokti, ir 
visi aplinkui šnibždėjosi ir kikeno! Ne, ne apie tai ji buvo svajojus!.. 
Nors, kaip Tauginaitė sakė, ne dėlei visų gi vyrai į dvikovas eina. Ką 
jie, kažin, dabar daro? Gal apie ją galvoja... Jaks-Tyris kažkur dvare, 
bet Nariušis juk čia pat už sienos. Liudvika sulaikė kvapą ir įsiklausė. 
Pasirodė, ir už sienos kažkas nemiegojo. Be abejo, Nariušis. Tik jis gali 
vaikščioti pirmyn ir atgal tokiu matematiniu tikslumu, kad kas kartą 
užlipa ant tos pačios girgždančios lentos. Jis vaikštinėja ir galvoja da- 
bar... Laukia, kada ateis Jaks-Tyris susitarti dėl dvikovos. Nors, beje, 
ne Jaks-Tyris ateis, o jo sekundantas. Tokios taisyklės, ir Liudvika jas 
gerai įsidėjo galvon iš skaitytų romanų. Ateis, gal tėkš baltą pirštinę į 
aslos vidurį ir tars: „Už įžeistą jos šviesybės, panelės Liudvikos Mari- 
jos Genovaitės Dabulskytės, garbę tamsta esi šaukiamas atsakyti savo 
gyvybe!“ Nors gal taip tik knygose. Gal tas išdžiūvėlis Nariušis sugal- 
vos ką nors... Sugalvos, kaip nužudyti Jaks-Tyrį.... 

Vėl sugirgždėjo lenta, bet sugirgždėjo ne tuo tiksliai apskaičiuo- 
tu laiku. Liudvika paliko savo fantazijas ir įsiklausė. Girdėjosi tylus 
beldimas į duris. Kažkas ten atėjo. Gal sekundantas? Vėl pabaladojo. 
Nariušio balsas lyg šūktelėjo kažką, tada sudundeno ir žemas, mie- 
guistas pono tėtės balsas. Ten vėrėsi durys, ir staiga, visai netikėtai, 
visiškai nelauktai, suskambėjo juokas. Be jokios abejonės, už sienos 

juokėsi Nariušis!.. Kažką linksmu balsu šnekėjo ponas tėtė. Liudvika 
straktelėjo iš lovos ir tyliai pribėgo prie durų, skiriančių jos ir tėvo 
kambarius. Prisilenkė prie rakto skylutės, bet, deja, nieko nesimatė. 
Manding, raktas įkištas kitoje pusėje. Ji priglaudė ausį prie durų. Taip, 
dabar aiškiausiai girdėjo Nariušio balsą. 

— Tu? Tu sekundantas?! 

— Sakau, kad taip! Pats mylista paskyrė. 

Nariušis vėl patenkintas nusijuokė. 

— Aš pagalvojau apie tai!.. Bet nemaniau, kad likimas būtų tiek 
dosnus. Deo gratias! 

Liudvika prikando lūpą iki skausmo. Nieko negalima įžiūrėti pro 
tą nelemtą skylę! Ji staiga nusprendė, ką daryti. Prišoko prie lovos 
kojūgalio, kur kabojo jos vakarinis apsiaustas. Iš to skubėjimo niekaip 
nepataikė į rankovę. Dėkui Dievui, madam Višnevska miega kaip už- 
mušta. Vikriai susiveržė apsiausto diržą, perbraukė atbula ranka per 
plaukus ir priėjo prie durų. 

Durys nebuvo užrakintos. Ji nuspaudė rankeną, pastūmė, ir jos len- 
gvai, beveik be garso atsidarė. Trys poros nustebusių akių sužiuro į ją. 

— Aš norėjau, pone tėte... - sulemeno ji. 

Tėvas gulėjo lovoje, viena ranka parėmęs galvą. Jis atrodė nuste- 
bęs, lyg pyktelėjęs. 

— Ne dabar, dukrele! - tarė irzliai, ne kaip kitais kartais. - Ne dabar! 

— Atsiprašau... — Liudvika žengė žingsnį atgal ir tyliai uždarė du- 
ris. Nebuvo ir ko ilgiau žiūrėti. Ji iškart suprato, kodėl Nariušis juo- 
kėsi. Atėjęs vyriškis, vadintas sekundantu, buvo tas pats Giedraičio 
arklininkas Sėlis, kuris aną rytą lindo iš Nariušio kambario. 


Kai durys užsivėrė ir raudonskruostis Liudvikos veidelis dingo už jų, 
stojo trumpa tyla. Nariušis priėjo prie durų ir lėtai pasuko jose kyšan- 
tį žalvarinį raktą. 

— Kad jas kur, tas moteriškas! Na, bet sakykit, ar ne graži mergai- 
tė? - Senis Dabulskis su tikru tėvišku pasididžiavimu paglostė savo 
plačius žandus. - Norėjo man labą rytą pasakyti. 

- Visos jūsų mylistos dukros gražios, - pridūrė Kiežgaila. 

- Ir laimę vaikas atnešė. Skaisti mergaitė — pats geriausias ženklas. 
Tai va! Dvikova nulemta! 

— Ludit in orbe deus... — atgavęs savo lotyniškąją iškalbą, tarė Na- 
riušis. — Šį kartą Dievas pažaidė mūsų naudai. Tai kokios sąlygos? 

— Šalti ginklai. 

— Kalbėkime tyliai! Karabelės? 

— Jūsų nuožiūra. Jis ims špagą. 

Nariušis niekinamai nusikrenkštė. Apie šį prūsišką ginklą jis buvo 
kuo blogiausios nuomonės. 

— Laikas? 

— Trys dienos. Arba, jei norit, ir greičiau. 

— Tebūnie trys. Vieta? 

— Siūlė Sidabravos kapinaites. 

Nariušis pažvelgė į mylistą Dabulskį. Dabulskis palingavo galvą. 

- Šiaipos man nepatiktų tos senos kapinės... Blogas ženklas. Bet 
dabar bus blogas ženklas tik tam išsilaižiusiam rapuchai! 

— Tad kapinaitėse trečiadienį, saulei tekant. 

— Kapinaitėse. Trečiadienį. 

Visi nutilo. Dabulskis, sunkiai stenėdamas ir girgždindamas lovą, 
pasislinko ir atsirėmė į jos galą. Prišokęs Nariušis pakišo pagalvę my- 
listai už nugaros. Dabulskis pamojo Sėliui prieiti. 

— Esi man daug kainavęs, ir visą laiką maniau, kad taip už nieką... — 
tarė jis, lėtai kinkuodamas. 

- Jūsų mylista... Kaipgis, štai gerbiamam Nariušiui.... 

— O, jis pranešdavo, ką žinojo! Pranešdavo, - įsiterpė Nariušis ir, tai- 
sydamas pagalvę, pakėlė ją tiek, kad ji atsidurtų tarp Dabulskio ir Sėlio. 

— Et... Tiek ir pranešdavo... Bet dabar, idritvaipalka, tai atsimo- 
kėsite! Ar ne, Sėli? 

— Taip, gerbiamas mylista. 

- Na, žiūrėk... Žiūrėk ... Būsite trise. Kad man to nudailinto rapu- 
chos neliktų! Supranti, ką kalbu? 

— Puikiausiai, jūsų mylista! 

— Tad eik, eik... Pranešk tam rapuchai, kas reikia. - Dabulskis ne- 
kantriai pamojo, nes jautė, kaip nedera jam kalbėtis su papirktais plik- 
bajoriais. Tam jis, pagaliau, mokėjo algą Nariušiui. 

Sėlis pakluso, bet tarpdury sustojo ir atsigręžė. 

— Aš mat... Gerbiamas mylista... Kadangi atlikau... 

— Mielas Sėli, eikite, jei pasakyta, - vėl skubiai nukirto jį Nariušis ir 
kaire ranka slapčiom nuo Dabulskio davė jam ženklą. 

Sėlis atsikrenkštė, patrypčiojo ir lėtai pravėrė duris. 

- Išlydėsiu jus. Kad matytų kas nori, jog su sekundantu mandagiai 
elgiamės, - paaiškino Nariušis antakius pakėlusiam mylistai. 

— Matote, aš gi nunešiau tą ryšulį... - sušnibždėjo Sėlis, vos tik 
durys užsivėrė. 

— Nutilkit!.. - piktai suniurzgė Nariušis. Keliais energingais žingsniais 
nutolo jie nuo Dabulskio miegamojo. - Ar tau nesakyta laikyt liežuvį? 

— Bet... Bet... Aš nunešiau, ir man priklauso užmokestis! 

Aišku, jis vėl buvo spėjęs prasigerti ir prasilošti. 

— Tyliau... Bus sumokėta, Sėli! Po dvikovos. 

— Po dvikovos?! Mylista, jūs sakėte... Prižadėjote, kai paslėpsiu! 
O aš paslėpiau. 

Jie karštai šnibždėjosi, sustoję ties koridoriaus posūkiu į didžiuo- 
sius laiptus. 

- Ad impossibilia nemo obligatur... 

— Kaip? 

— Kas neįmanoma, neįpareigoja, Sėli. Dabar man dvikova. 

— Žinau, žinau... Bet ryšulį aš paslėpiau! Žodį tesėjau. Paslėpiau 
giliai po knygomis, kad nė pats velnias nerastų. 

— Pirma garbės reikalai, Sėli. Aš noriu, kad tu būtum rimtai suinte- 
resuotas tos dvikovos baigtim. Mokėsiu tik po jos! 

— Aš jau supratau! Bet, mylista... — Sėlis buvo arti ašarų. Net lūpa 
jam virptelėjo. - Mylista, ar negalėtumėt... 

— Še... Tik tiek dabar turiu, - atkišo tris auksinus Nariušis. - Pri- 
dėsiu dešimt prie to, kas pažadėta. Bet tik po dvikovos. Supratai? 

— O, mylista! Taip. Kuo puikiausiai! - suspaudęs pinigus saujoje, 
linkčiojo Sėlis. Ne tiek ateičiai žadėti, kiek jau dabar sugniaužti pini- 
gai jam pataisė ūpą. 

Nariušiui grįžus, Dabulskis vėl buvo apsiklostęs iki smakro ir vieną 
akį tepramerkė. 

— Tikiuosi, mylista, jog to Jaks-Tyrio neapkuls Vieveriuose vy- 
rai... — samprotavo Nariušis. - Gal ne, jis važiuoja kita karieta. Ne su 
Giedraičiu. Norėčiau dabar, tikrai norėčiau, kad toji dvikova įvyktų! 


Liudvika, priklaupusi prie draugės lovos, ją žadino. Reikėjo tą padaryti, 
nepabudinus madam Višnevskos. Tauginaitė taip lengvai nesidavė pa- 
žadinama. Ji pusbalsiu murmėjo, kad anksti dar, ir mieguista suko galvą 
į kitą pusę. Liudvika dviem pirštais suėmė Viktorijos nosį, užspaudė ją 
ir atgręžė draugės veidą į save. Mergina žioptelėjo ir praplėšė akis. 

- Ššš... — prispaudė jai pirštą prie lūpų Liudvika. 

— Na, ko?.. Eik sau! 

— Ššš... Klausyk! Klausyk, aš maldauju tave... 

Tauginaitė papurtė galvą, stengdamasi nuvaikyti ją dar apnikusį 
miegą. Nereikėjo ypatingo įžvalgumo pastebėti, kad Liudvika iš tiesų 
susijaudinusi. 

— Kas? - klausė ji. 

— Neprižadink madam. - Liudvika metė žvilgsnį į miegančią gu- 
vernantę. - Meldžiu, neprižadink tik! 

— Kas yra? 

— Aš turiu pasimatyti su juo... 

— Su kuo? 

— Su ponu Jaks-Tyriu. 

Dabar Tauginaitė visai išsibudino. Ji atsisėdo lovoje, pritraukė ke- 
lius prie smakro ir prisilenkė arčiau Liudvikos. 

— Tu man padėsi, gerai? - kuždėjo jai į ausį Liudvika. - Prašau, pra- 
šau tave! 

— Aš?! Bet kaip? 

— Pasakyk jam, kad noriu susitikti. Kad turiu su juo susitikti! 

— Jam pasakyti?.. Jaks-Tyriui?.. Bet... 

— Prašau, Viktorija! Prašau, prašau... 

Viktorija, ilgai negalvojusi, linktelėjo. Tarpininkauti ji būtų suti- 
kusi ir šiaip, jei ir nematytų draugės taip susijaudinusios. Niekas jos 
labiau nemasino, kaip proga įsitraukti į tuos intriguojančius įvykius. 

— Gerai, aš einu. Kada skiri pasimatymą? 

— Kuo greičiau! Už pusvalandžio. Nes kai pabus... 

Viktorija jau kėlė koją iš lovos. Tikrai reikėjo paskubėti, kol nepa- 
juto madam Višnevska. 

— Aš paklausiu, kur jis. Ar įduosi jam laišką? 

Liudvika papurtė galvą. 

— Aš pati jam turiu pasakyti. Gal dar ir parašysiu... Sakyk, kad 
lauksiu jo sode. Prie pirmųjų vartų. 

Viktorija su tuo visai sutiko. Pasimatymai juk visada skiriami prie 
vartų arba tvenkinio. Pirmasis, pagal taisykles, turėtų būti prie vartų. 


Mylistai Giedraičiui užgniaužė kvapą. Pykčio ir nuostabos raudonis pli- 
tojo užsimiegojusiu veidu, ir nešukuoti plaukai styrojo į visas puses. 

— Ir surado ką?! Pakartok! — sušvokštė jis, dribdamas visu svoriu 
atgal ant gailiai girgždančios lovos. 

— Sidabravos bažnyčios indus, - sušvebeldavo ištinusia burna Nar- 
butas. Jis buvo mirtinai nusiplūkęs. Visa kairė veido pusė nubrozdyta ir 
sutinus, drabužiai atrodė, lyg jis būtų buvęs dumble ir mėšle iškočiotas. 

— Tamsta sužeistas. Ten kraujas? - klausė išblyškusi mylista Gie- 
draitienė. Giedraitienė jau prieš Narbutui įeinant buvo apsirengusi ir 
sėdėjo ant lovos krašto. 

— Neniurzgėk apie kraują! Sidabravos? Kaip gali būti Sidabravos?! 
Sidabravos bažnyčią švedai išplėšė! Ką tu čia dabar?! - kriokė Narbu- 
tui beveik tiesiog į veidą Giedraitis, bet Narbutas buvo tiek iki pasku- 
tiniosios nusikamavęs, kad tik lėtai palingavo galvą. 

— Pats klebonas Sugintas sakė, kad tai Sidabravos indai. 

— Sidabravos bažnyčios? 

— Taigi. Jis sakė... 

Giedraitis taip paspyrė prie lovos stovinčią kėdę, kad toji perskrie- 
jo pusę kambario ir atsimušė į sieną. 

— "Tas šventasis utėlius! Ką jis ten veikė? 

— Aš atsipeikėjau kaip tik tada. Sugintas buvo atėjęs. Jis viską kra- 
pino, šventino... Paskui pasiėmė tuos indus ir išsinešė. 

— O Žmonės? 

Narbutas be žodžių parodė į savo veidą. 

- Įsiutę... Apspardė mane, surišo... Vieni šaukė - karti, kiti - pul- 
ti Salaparaugę... Gerai, kad degtinės ten daug buvo. Pradėjo lakt. 

— Durkumoniškiai, maitos? 

— Daugiausia. Keli iš Gelažių vakarop atėjo. Paskui atjojo tas... Tas 
Dabulskio... 

— Kas toks? 

— Haidukas jo. Jasius vardu. Kalbėjosi lauke. Vyrai nurimo, sakė, 
lauks jūsų rytoj. 

— Manęs? Manęs tie maitos lauks?! - Giedraitis, virpėdamas iš pyk- 
čio, movėsi kelnes. Žvangėjo jų sidabrinės sagos. Narbutui merkėsi 
akys ir viskas buvo vis vien. Skaudančios vietos tvaksėjo, ir jos lyg buvo 
du tris kartus didesnės negu šiaip. Reikėjo nemenkos pastangos, kad 
galva laikytųsi bent truputį tiesiau ir nesvirtų į sutinusio žando pusę. 

Giedraitis sunkiais žingsniais priėjo prie lango ir taip atsirėmė į 
langines, kad tos net subraškėjo. Jo galvoje virė maišatis: įtūžis, tai 

vėl pavojaus jutimas ir toji mįslė, iš kur pas Feigelmaną galėjo atsirasti 
bažnytiniai indai, ir dar tos prakeiktosios Sidabravos. 

— Iš ko tie suskiai sprendė, kad Sidabravos? 

Narbutas kilstelėjo galvą ir stengėsi sėdėti tiesiau. 

— Sakė, įrašas, jūsų mylista ... Kielikas. Aš pats mačiau. 

- Ir jis sakė, kad aš žydui pardaviau? 

— Taip, mylista.... 

Narbutas nuleido galvą. Giedraitis švokšdamas nusikeikė. Nuslū- 
gus pirmai įtūžio bangai, jo protas veikė be priekaišto. Tereikėjo įsi- 
vaizduoti, kaip jis pats pasinaudotų tokia proga, ir buvo aišku kaip ant 
delno, koks mirtinas pavojus dabar jam grėsė. 

— Jie labai girti? 

— Kaip dūmai. Ant kojų nepastovėjo. 

- Išpliaupė viską? 

— Viską. 

— Bet tas Jasius... Tikrai Jasius buvo ten? 

Narbutas stengėsi atsiminti. Galvoje jaukėsi mintys; jis juto vien 
skausmą ir nuovargį. Staiga kažkas smagiai pabeldė į duris, ir nespėjo 
Giedraitis sušukti, kai Jokūbas Darvainis įkišo galvą vidun. Atrodė jis 
linksmai nusiteikęs. 

— Ar sakiau įeiti?! - užgriaudė Giedraitis. 

— Kaip?.. - Darvainis sumišęs apsižvalgė. Pamatęs Narbutą, net žiop- 
telėjo. - Turiu klausimą. Mat Jaks-Tyris... Bet kas gi tam Narbutui? 

Giedraitis žengė kelis žingsnius durų link. 

— Uždaryk! Uždaryk jas, asile! Ką Jaks-Tyris? 

— Dabulskytė nori susitikti su Jaks-Tyriu.... 

— Kaip? Dėl ko? 

Naujienos, kurias prieš keletą minučių jam buvo pranešusi raudo- 
nuojanti Tauginaitė, Jokūbui atrodė labiau juokingos kaip kad reikš- 
mingos. 

— Kas Narbutui? - paklausė jis vėl. 

— Po šimts velnių! Kalbėk, ką Dabulskytė sakė! 

— Neji. Tokia uždususi jos bičiulė buvo atlėkusi. Sakė, Dabulskytė 
eis su Jaks-Tyriu susitikti. 

— Kada? 

— Na, kuo greičiausiai, žinoma. Suprantat, mylista... Jauna mer- 
gaitė... Fantazijos... 

— Susitikti kur? 

— Sode. Kurgi daugiau? Kailį jai išperčiau, jei tėvas būčiau!.. 

— Sode? Ir dabar pat? 

— Dabar. Mano galva, šių dienų jaunimas per daug tų prancūziškų 
romanų skaito... Pamanykite tiktai, mergina... 

— Ramiau! - Giedraitis pritildė. Jis stovėjo išsižergęs vidury kam- 
bario, neužsegiotos kelnės vos laikėsi ant klubų. Per neskustą jo veidą 
perbėgo trumpas kreivokas šypsnys. 

— Klausykis atidžiai, svaini, - tarė jis lėtai, pusbalsiu. - Tas šunva- 
gis Dabulskis užtaisė mums pasalą Vieveriuose. Matai šitą vyrą? 

— Pasalą? Bet... 

— Leisk pasakyti, svaini! Klausykis gerai! Jis paspendė mums Vie- 
veriuose spąstus. Tegu durnesnių pasiieško. Tuoj mes jam užtaisysim. 
Pagrobsim tą jo kvaišą mergšę! Dabar pat! 

Jis ramiai baigė rengtis. Darvainis nesusigaudydamas pažvelgė į 
Giedraitienę, sėdinčią ant lovos kraštelio, bet toji tik panarino galvą ir 
susigūžė, lyg norėdama likti visai nematoma. Narbutas irgi nustebęs 
kėlė galvą, bet skausmas pervėrė jam veidą; tad nuleido galvą ant ran- 
kų ir stengėsi nejudėti. 


Jo mylista Zabiela sukalbėjo trumpą rytmetinę maldą, persižegnojo, 
tada pastenėdamas atsistojo ir perbraukė per pūstų dryžuotų kelnių 
kelius. Dabar jis buvo pasiruošęs toliau kalbėtis su žmona. 

— Atleiskite, kad taip pasakysiu, brangioji, bet jūs ten su visom 
poniom geradėjom prisišnekat, o kai pristingat šnekos, tai ir prisigal- 

vojat... — Jis gudriai šyptelėjo žmonai, kuri prieš veidrodį šukavosi 
plaukus. - Dievui padėkojau, ir yra už ką. Praėjo vakaras laimingai, 
šviesybė maršalka patenkintas, o tas šaukimas dvikovon tai tam, kad 
jum, poniom geradėjom, būtų apie ką pasiporinti... Nei ten dideli 
ponai, nei didelė priežastis! Dėlei sijono susipurškė, ir viskas! 

Mylista Zabielienė stengėsi suglostyti plaukus, kad pražilusių 
gijų kuo mažiau matytųsi. Niekaip jai nevyko, ir tai, žinoma, jos ūpo 
neskraidrino. Apskritai mylista Zabielienė buvo iš tų žmonių, kurie 
ryto metą, kai reikėdavo keltis, regėdavo pasaulį kuo tamsiausiomis 
spalvomis. 

— Bet prie visų, salėje! Mūsų Raudondvaryje! Kur tai girdėta, 
pone?! Ir ko tik aš neprisiklausiau apie Giedraitį!.. Baisu, baisu... 

— Ivarkingai laikėsi jis, brangioji... Aprimęs, ir turi tam prie- 
žastį. Žiūrėkite jūs savo ponių. Ko čia jums sukti galvą! — Zabiela 
prisėdęs pats avėsi batus, nes, tokiai galybei svečių dvare esant, net 
ir jo kamerdineris buvo kitomis pareigomis apkrautas. Vieną batą 
užsitraukęs, giliai atsiduso ir atsilošė mažumėlį pailsėti. - Dėkoki 
Dievui, brangioji! Seimelį surengsim, - tai apie Viekšnių seniūniją 
galime galvoti. Penki kaimai ten, ir bent septyneriems metams ją 
gaučiau... - Jis vėl atsiduso ir pasilenkė prie antrojo bato. - O reikia. 
Pats Dievas mato, kaip reikia... Jau ir Ingrida tik žaižaruoja akutėm 
į bajoraičius... 

Ponia Zabielienė metė šepetį ant stalo ir stvėrėsi segių plaukams 
susegti. Ingrida buvo trečioji iš eilės duktė. Ir jai jau penkiolika, ir apie 
jos kraitį galvoti reikia, o čia dar dvi prieš ją neištekintos!.. Apie tai 
pamąsčius, žilų plaukų tik daugiau atsiranda... 

— Ale gerai padariau! Tikrai gerai! - Stuksendamas abiem apau- 
tom kojom, atsistojo Zabiela. - Sakiau, nesodinsiu Jozefinos prie to 
Jaks-Tyrio! 

— To betrūktų, pone! 

— Nesodinau. Ją pasergėkite, brangioji. Mergaitei metas rimtėti, 0, 
mačiau, į Šidlauską beveik dėmesio nekreipė. 

Ponia Zabielienė norėjo tarti keletą niekinančių žodžių ir apie Ši- 
dlauską, nes taip anksti iš ryto visi galimi žentai atrodė jai trūkumų 
pilni, bet tuo tarpu pasigirdo garsesnis, negu įprasta, stuksenimas į 
duris. 

— Gerbiamas mylista, atsiprašau... Bet nežinau, kas daryti! — iš- 
pylė vienu atsikvėpimu kambarin įpuolęs sekretorius. - Dabulskytę 
pagrobė, ir gali būti kautynės. O, mylista! Mūsų dvare! - Sekretorius 
buvo iš tiesų susijaudinęs. Net jo šiaip visada be priekaišto uždėtas 
perukas buvo pakrypęs į šoną ir susišiaušęs, lyg kas būtų bandęs iš jo 
plaukus rauti. 

— Kalbėk aiškiai, tamsta! — sudraudė jį išsitiesdamas Zabiela. — 
Kaip tai pagrobė? Kas per niekai?! 

- Jaunąją Dabulskytę, mylista! Šventa teisybė. Prieš dvidešimt 
minučių ji fajetonu su tuo Jaks-Tyriu išvažiavo pro vartus!.. Dabar 
Dabulskis rengiasi užpulti Giedraitį. O, mylista, jis visą būrį sušaukė, 
Dievas žino, kas čia bus! 

— Pagrobė Raudondvaryje?! Koks skandalas! O Jėzau!- prie veid- 
rodžio suklykė ponia Zabielienė. - O Jėzau, Jėzau! Koks skandalas! 

— Brangioji! Brangioji! Einu žiūrėt... Sėdėk ir raminkis! —- skubė- 
damas lauk, tesuspėjo ištarti mylista Zabiela. Jo rausvi skruostai, šias 
nemalonias naujienas išgirdus, pastebimai išblyško. 

— Aš sužinojau tik išgirdęs triukšmą, mylista, - aiškino, jį lydėda- 
mas, sekretorius. - Vartininkas man sakė, kad fajetonas, Giedraičio 
haiduko važnyčiojamas, išdardėjo Vieverių link. 

— Kodėl man nebuvo pranešta? Kodėl tuoj nebuvo pranešta? 

— Mylista... Vartininkas nieko nežinojo. Tik staiga pakilo triukš- 
mas pas Dabulskius. Guvernantė klykė, pats mylista nubėgo prie ar- 
klidžių ir, išsitraukęs šoblę, sušaukė savo vyrus. Aš tuoj atpuoliau pas 
jus, mylista. Tučtuojau! Šaukė, kad nukirsdins Giedraitį. Mūsų dvare 
kautynės! O Dieve! 

Zabiela mostelėjo sekretoriui, kad nutiltų. Jie dabar išėjo iš centri- 
nių rūmų į kiemą, ir jis pats galėjo įvertinti susidariusią padėtį. Atrodė 

ji nelinksmai. Prie didžiųjų arklidžių, kurios jei ne aukščiu, tai pločiu 
pranoko rūmus, buvo neįmanomas susigrūdimas. Kur priešais arkli- 
des stovėjo tankiai, bet tvarkingai išrikiuotos svečių karietos, dabar 
viešpatavo baisiausia ienų, ratų, šūkaujančių tarnų ir besikeikiančių 
haidukų maišatis. Šios visos makalynės kaltininkė buvo Giedraičio 
karieta. Beatodairiškai išvilkta į priekį, ji grūdo kitas karietas taip 
smarkiai į šonus, kad jų ienos buvo susipynusios ir jos rėmėsi ratas į 
ratą. Ją supuolę stengėsi įstumti atgal į maišatį Dabulskio tarnai. Pats 
Dabulskis stovėjo prie jos išsitraukęs šoblę ir tiek įraudusiu iš pykčio 
veidu bei sprandu, kad, atrodė, tuoj ims ir kirs, šipulių iš jos neliks. 
Abu Dabulskio žentai - Stoberskis ir smakrą atstatęs, susitaršęs ruda- 
sai karuža Kiežgaila — irgi ten buvo; visi šaukė kits per kitą, ir nelabai 
galėjai susigaudyti, kas ką ir kam šaukia. 

— Giedraitis mat rengėsi išvažiuoti. Įsakė savo karietą ištraukti. 
Tada kad išlėks iš rūmų šaukdamas ir šoble mojuodamas ponas Da- 
bulskis! Giedraičio tarnai ėmė ir pabėgo, - aiškino, šalia tursendamas, 
uždusęs sekretorius. 

Jie jau artėjo prie šio sumišimo centro. Už susigrūdusių karietų 
užtvaros kiti Dabulskio tarnai vedė iš tvartų arklius. Nepažįstamos 
aplinkos ir triukšmo sujaudinti arkliai žvengė ir muistėsi, nudrėbdami 
greitomis užmautus pakinktus ir dar nepriveržtus balnus. 

— Pone geradėjau! Garbingasai Dabulski! — kuo autoritetingiau 
šaukė Zabiela. - Kas čia dedasi, pone geradėjau? Kodėl gi taip? 

— Tas antikristas! Tas išgama! Dukrą išplėšė man! Pats pabėgt no- 
rėjo! - švokštė Dabulskis. Jo apdribę žandai ir dvigubas smakras vir- 
pėjo. - Nelauksiu dangaus keršto! Pats jį sutrinsiu kaip blakę! 

— Pone geradėjau!.. Tai nesusipratimas. Tik nesusipratimas! — ra- 
mino, skėsčiodamas rankom, pats vos tvardydamasis, Zabiela. - Bėk 
šviesiausio Sanguškos! — greitai sušnibždėjo sekretoriui. - Pulk jam 
po kojų atsiprašydamas, bet atvesk jį čia! 

— Idritvaipalka, jūs mulkiai! Greičiau! Kur tas antikristas?! Pasislė- 
pė bailys tas! - toliau putojo Dabulskis, tiek įsiutęs, kad nesusigaudė, 

ar pult ir sukapot vis dar kelią užgožusią Giedraičio karietą, ar ieškot 
paties Giedraičio. 

— Pone geradėjau, išsiaiškinsim! Pasitarsim!.. 

— Dievas mano liudininkas! Dukra išplėšta! Paskutinioji mano! To 
žydlaižio darbas! To antikristo! 

Susikalbėt atrodė kaip ir neįmanoma. Dabulskio ne tik žandai, 
bet ir akys buvo krauju pasruvusios. Įbauginti jo tarnai pagaliau iš- 
stūmė didžiąją karietą iš sąvartyno, ir jei toji nebūtų buvusi ypatingo 
stiprumo, tikrai būtų į šipulius nuėjusi. Ukvedys Nariušis, irgi kiek 
paraudęs, bet, palyginti su savo ponu, tikras ramumo pavyzdys, išve- 
dė į priekį ir Dabulskio tarnus su arkliais. Jis kažką karštai pusbalsiu 
kalbėjo savo ponui. Zabiela tesuprato, kad reikia kuo greičiau siųst 
raitelius įkandin pagrobtosios. 

— Pirma sutrint tą antikristą! - purtydamas galvą, kartojo Dabulskis. 

— Pone geradėjau, aš tai patarčiau... 

— Jis bažnyčių plėšikas! Jūs jį ginsite?! Ginsite šventvagį?! - neleis- 
damas Zabielai išsižioti, švokštė Dabulskis. 

Tarnai ir arkliai pagaliau buvo surinkti vienam daikte. Atrodė, kad 
dabar selioniškiai puls į rūmus ieškoti Giedraičio, bet, laimė, tarpdu- 
ryje išdygo pats didysis maršalka Sanguška. Jis oriai nulipo laiptais, 
lyg niekur nieko. 

Atlaidžiai šypsodamasis, lydimas dviejų tarnų, jis ėjo arklidžių 
link. Kokia dešimčia žingsnių nuo Sanguškos atsilikę, laiptais nulipo 
ir pats Giedraitis su svainiu Darvainiu. Abu jie buvo apsitaisę kelionei 
ir žengė lėtai, lyg neturėdami kur nei ko skubėti. 

— Ak, triukšmo, triukšmo šį rytą, gerbiamieji! - tarsi bardamas ne- 
nuoramas vaikus, kalbėjo artėdamas Sanguška. Jo ir Giedraičio pa- 
sirodymas šiek tiek atvėsino Dabulskio karštį. Pastarasis susitvardė, 
netgi linktelėjo ir priglaudė šoblę prie šono. 

- Šviesiausias maršalka, - tarė jis virpančiu balsu. - Esu nuožmiai 
nuskriaustas tėvas. Tas... Tas ten... įsakė pagrobti mano mieliausią- 
ją! Šviesiausias maršalka, tik kraujo kerštas tegali nuplauti skriaudą. 

— Mylistos!.. Pykstatės dėl grynų niekų! Kokie jūs nesupratingi! 
Jauni, įsimylėję žmonės pasivažinėti sugalvojo! 

— Girdite, pone geradėjau? Girdite?! - Zabiela atsiduso, lyg sau pa- 
čiam mirties sprendimą atšaukiant išgirdęs. - Pasivažinėti! Įsimylėję 
jaunuoliai pasivažinėti... Bet tai puiku, pone geradėjau! 

- Šviesiausias maršalka! Ji pavogta... To bažnyčių plėšiko... 
To... - Dabulskis užsikirto, nes ašaros ir susijaudinimas smaugė jam 
gerklę. 

— Aš šviesybei aiškinau, kad man su juo susišnekėti neįmanoma, — 
ramiai, bet garsiai tarė artyn priėjęs Giedraitis. - Esate mano liudinin- 
kai, mieli ponai! Aš žmogus taikus, užtai ir vengiu mylistos Dabulskio. 
Atleiskite, šviesybe, kad drįstu prašyti, bet ar nesiteiktumėt savo ran- 
komis perduoti jam to jaunuolio laiškutį? Tik pasivažinėt jie išvyko. 

— Gerbiamasis, čia parašyta... Čia! — imdamas iš Giedraičio už- 
klijuotą voką ir jį iškeldamas lyg kokią baltą taikos vėliavą, šūktelėjo 
maršalka Sanguška. - Prašom... Prašom... Ak, per tą meilę tokie ne- 
susipratimai, gerbiamieji! Tiek jaudinimosi! Mylista Giedraitis man 
aiškino ką tik, ir matau, kadjo teisybė... Karštas jūs, pone Dabulski! — 
Maršalka grasindamas iškėlė pirštą, bet jo veidas buvo tėviškas, gera- 
širdiškas. Sugebėdavo jis išlaikyti ramią, nesudrumstą povyzą net per 
seimų krizes, ir šį kartą tas jo mokėjimas susitvardyti labai pravertė. 

Dabulskis, paėmęs laišką, kurį laiką dar dvejojo. Pats pykčio įkarš- 
tis jau buvo atvėsęs; kita vertus, kokių kraštutinių priemonių imtis 
jau buvo ir per vėlu. Be maršalkos ir šeimininko Zabielos, į dvaro 
kiemą buvo išbėgę ir daugumas svečių. Giedraitis neva Kontrimui, 
bet užtenkamai garsiai, kad girdėtų visi, aiškino, kaip įsimylėjęs jau- 
nasis Jaks-Tyris, palikęs labai nuolankiai atsiprašantį laišką, pasišovė 
pavėžėti Dabulskytę į tėvo dvarą tik todėl, kad galėtų jos kompanija 
pasidžiaugti. O tas, deja, be reikalo užsidegantis mylista Dabulskis 
puolėsi kone kryžiaus karą kelti. 

— Ponai geradėjai, jaunuoliai ir meilė... Juk pasitaiko, — pritarė 
jam, svečius ramindamas, jau irgi nuo įtampos atsigavęs šeimininkas. 

Dabulskis virpančiais pirštais atplėšė voką ir nusigręžė, kad artyn 
besigrūdančių žmonių akys nenužiūrėtų jam skirtos žinios. Tebuvo 
ten keli sakiniai, ir jų prasmė kuo aiškiausia. Dabulskiui nereikėjo nė 
minutės apsispręsti. 

„Gerbiamasis, - buvo parašyta didelėm raidėm, - jei tiek pat kaip 
aš trokštate, kad panelė Liudvika saugiai pasiektų Selionių dvarą, at- 
šaukite savo vyrus iš Vieverių. Tuojau siųskit raštelį. Mūsų ir panelės 
Liudvikos saugumo dėlei ir aš kartu siųsiu vieną iš savųjų. Skubėkite, 
nes už pusvalandžio bus per vėlu!“ Parašo nebuvo. 

Kai Dabulskis atsisuko atgal į publiką, raudonis buvo apleidęs ap- 
dribusius skruostus, ir mylista atrodė išblyškęs ir pavargęs. Suglamžęs 
laišką, įbruko jį kontušo kišenėn. 

— Šviesybe, atleiskite man... — sumurmėjo jis Sanguškai. — Pasi- 
karščiavau... Atleiskite... Turiu nurodymų savo vyrams... 

Jis nusilenkė ir, krypuodamas kaip perekšlė antis, nuėjo prie ato- 
kiau atsitraukusio ir įsakymų laukiančio būrelio. Svečiams grįžtant į 
rūmus pusryčių, pats žentas Stoberskis ant eikliausio Dabulskio žir- 
go galvotrūkčiais išrūko Vieverių link. Su juo risnojo ir Ipolitas Dar- 
vainis. 


X SKYRIUS 


Šunys 


Fajetonas švilpė išplūktu dulkinu vieškeliu Vieverių link. 
Kažin kurliko apvalus, raudonų plytų Raudondvario bokštas, kaip ko- 
kia vientisa rąstų siena pro šalį pramirgėjo alėjos liepų kamienai, atgal 
skubėdamos, šmėkščiojo pakelės kaimų svirtys, prie žemės prisigūžę 
samanoti šiaudiniai stogai. Amsėjo šunys, kudakuodamos sklaidėsi į 
šalis vištos, fajetoną bailiai akimis palydėdavo daržus ravinčios mo- 
terėlės. Viskas švilpė pro šalį, viskas girgždėjo, suposi, tratėjo: ratai, 
ašys, pasaitai, į putojančią risčią įvarytų juodųjų žirgų pakinktai. 

Liudvikai jau skaudėjo pirštai, taip mėšlungiškai ji laikėsi fajeto- 
no sėdynės lentos. Paleisti negalėjo: fajetonas tiek suposi, kad ji tuoj 
būtų susitrenkus galvą į jo žemą stogą. 

— Nebegaliu.... Nebegaliu... - išsprūdo Liudvikai. 

Šalia sėdintis Jaks-Tyris, atrodo, ją suprato. Jis buvo kojom ir nu- 
gara stipriai įsirėmęs į fajetono sienas, ir jam geriau sekėsi sėdėti. 
Dabar Jaks-Tyris ištiesė dešinę ranką ir apglėbė Liudvikos pečius. 
Vien apglėbimo neužteko. Liudvika nesipriešino, ir jis prispaudė ją 
prie savęs. Bet kokioje kitoje padėtyje būtų reikėję kuo griežčiausiai 
protestuoti prieš tokį gestą, bet šį kartą Liudvika su dėkingumu pa- 
žvelgė į Jaks-Tyrį. Jis įtemptai žiūrėjo į priekį. Galva suposi fajetono 
ritmu, siaurokos lūpos buvo truputį praviros, bet jis netarė nė Žo- 
džio. Kalbėti šiame virpančiame, tratančiame sūkuryje buvo kaip ir 
neįmanoma. 

„Aš turėčiau bijoti... Šauktis pagalbos turėčiau...“ — galvojo Liu- 
dvika, bet ypač dabar, kai pagaliau galėjo atsikvėpti ir atsiremti pe- 
čiais į saugiai ją apglėbusią vyrišką ranką, ji visiškai nebijojo. Tik labai 
trumpai ją buvo suėmus baimė. Juk ji pati įsėdo į fajetoną... „Nega- 
lime čia kalbėtis, - tarė jai prie tvenkinio krūmų Jaks-Tyris, kai ji jam 
pasakė turinti ką labai svarbaus pranešti. - Pamatys mus čia... Buvo 
tik keli žingsniai nuo tvenkinio iki kelio, ir ten, liepų pavėsyje, jau 
stovėjo šis juodas fajetonas. Liudvika įsėdo pati ir net nedvejodama. 
Tada vidun įšoko ir Jaks-Tyris, užtrenkė dureles, pliaukštelėjo vežiko 
vietoje sėdėjusio haiduko botagas, ir arkliai šaute šovė priekin. Ji tik 
spėjo pro langą pamatyti, kaip mojavo ir kažką šaukė jiems vartų sar- 
gybiniai, o tada jau dulkių sūkuryje samirgėjo liepos ir Raudondvario 
ūkiniai pastatai. 

Jaks-Tyris sėdėjo šalia jos nebylus ir taip keistai sustingęs, lyg jis, o 
ne Liudvika, būtų pagrobtas ir vežamas į nežinią. 

Vežikas negailėjo arklių. Tarytum šūvis supliauškėdavo jo botagas, 
ir nepaliaujamai dundėjo arklių kanopos. Liudvikos pirštai nutirpo, 
tad ir ji Jaks-Tyrio pavyzdžiu atsirėmė kojomis į fajetono priekinę sie- 
ną. Pečius, stipriai apglėbęs, laikė Jaks-Tyris. Taip jau buvo įmano- 
ma sėdėti. Sukandusi dantis, kad tie nebarškėtų, Liudvika žvilgčiojo 
į vyriškio veidą. Vakar taip tvarkingai sušukuoti tamsūs plaukai dabar 
taršėsi po visą kaktą, rimtos lūpos buvo praviros, lygios odos skruos- 
tai raustelėję. Sunku buvo įsivaizduoti, kad ji jo pagrobta ir kad gali 
ją ištikti likimas, baisesnis už mirtį. Kaip tik tą frazę ji buvo skaičiusi 
kažkuriam romane, bet dabar, apie tai pagalvojus, ją suvirpino keistai 
dirginantis susijaudinimas, o ne baimė. Jos pusėn vogčiomis žvilgte- 
lėjo ir Jaks-Tyris, tad, bijodama, kad jos mintys nebūtų išskaitytos, 
Liudvika greitai nuleido akis. 

Gal ketvirtį valandos taip truko ši nebyli kelionė. 

— Per greit važiuojam! — pirmoji šūktelėjo Liudvika. 

Atsako nebuvo, tik švilpė ir tratėjo fajetonas. 

— Ką sakėte? - galop paklausė Jaks-Tyris. 

— Taip greitai važiuojam! Baisu! 

— Lėtėja jau. Arkliai ima pavargti. 

— Man patinka, kai greit važiuoja! 

Jaks-Tyris dabar pažvelgė jai į veidą. Jo siauros lūpos žioptelėjo, 
lyg norėtų ką sakyti, bet fajetono dardesys nustelbė garsą. Liudvika 
drąsinančiai nusišypsojo. 

— Baisu man, bet mėgstu, - pridūrė ji. 

— Ką sakėte? 

— Man ne taip baisu! - šūktelėjo Liudvika, ir kaip tik tada fajetonas 
pasiekė lygų kelią. Dardesys pritilo. 

— O, tik nebijokite, - nuramino ją Jaks-Tyris, ir iš naujo stojo tyla, 
kuri po tokio ilgo tratėjimo buvo tiesiog apčiuopiama. Arkliai dabar 
bėgo ristele lygiu keliu ir retkarčiais suprunkšdavo. Jaks-Tyris atėmė 
ranką nuo Liudvikos pečių, ir ji vėl tiesiai atsisėdo. 

- Arjūs... jūs išprievartausit mane? - paklausė ji staiga. Klausimas 
buvo tartas taip paprastai, lyg mergina nesuprastų jo reikšmės. 

— Araš ką?! 

— Na, žinote... Ar išprievartausite? 

Jaks-Tyris išsižiojo ir tarsi užspringo. 

— Oi ne, panele! Gink Dieve, ne! 

— Aš maniau... 

— Panele, aš turiu įsakymą jus namo vežti. 

— Namo? 

— Taip. Tik namo! Nieko kito, panele... 

- Įsakymą? — Liudvika prikando lūpą ir atrodė lyg nusivylusi. — 
Kas įsakė jums, pone? 

— Tai yra... - Jaks-Tyris skėstelėjo rankom ir atsikrenkštė. — Tai 
yra norėjau... Norėjau nuvežt panelę į Vieverius. 

— Kodėl į Vieverius? — atkakliai naiviai klausė Liudvika. - Aš ma- 
niau, pone... Maniau... - Ji vos nepasakė „tikėjausi“. 

— Tik pasikalbėti, panele... Aš mat... Ojūs... Jūs atsiuntėte žinią, 
kad norite pasikalbėti. - Jaks-Tyris karštai griebėsi šios išganingos 

minties, ir jo balsas atgavo pusiausvyrą. - Panelė man pranešėte, kad 
turite ką svarbaus pasakyti. Dar prie tvenkinio... 

— "Taip. Aš turiu svarbią žinią! 

— Na, matote! Štai ir viskas išaiškinta. Jūs norėjot su manim kal- 
bėti... 

— Norėjau, pone. Norėjau pranešt jums apie dvikovą. Buvau net 
parašiusi tamstai... Štai čia! - Ji iš rankovės ištraukė sulankstytą, aly- 
vom kvepiantį popierių ir padavė jam. Jaks-Tyris laišką išlygino. 

- Ir jis atėjo šį rytą! Pas Nariušį atėjo! 

— Kas panele? 

— "Tas Sėlis!.. Juk parašyta. Ir jie juokėsi, pone!.. 

— Leiskit man perskaityti, panele! - tarė Jaks-Tyris, ir ūmai jo bal- 
sas tapo visai kitoks. Visai nesumišęs ir trapiai šaltas. Liudvika prikan- 
do lūpą ir nugara atsirėmė į sėdynę. 

Lygusis kelio galas buvo pasibaigęs, ir fajetonas vėl pašėlo suptis 
ir tratėti. 


Diena išaušo vėsoka; į popietę galėjai tikėtis ir lietaus. Jau dabar debe- 
sys rinkosi tamsiais tumulais virš Raudonės girių. Sužydėjo tvenkinių 
pakraščiais augantys kaštonai. Oriai stiebėsi į viršų jų baltos žvakės, ir 
per šį trumpą žydėjimo laikotarpį žemumoje stovintys kaštonai, o ne 
aukštosios šventoriaus liepos, buvo iškiliausi Vieverių medžiai. Nors 
ir dabar žmonės vis tiek daugiau į liepas dairėsi. Ne į liepas, iš teisy- 
bės, o į baltąjį bažnyčios bokštą, kyšantį virš jų švelnaus pavasariško 
žalumo. Ten, tarp varpų ir šikšnosparnių įsitaisęs, Blastus Jurgevičia 
savo jaunom akim turėjo darbo. Jis sekė dideliu vingiu į rytus, į Kau- 
ną, į Raudondvarį sukantį dulkiną vieškelį. 

Miestelyje buvo spūstis it kokią turgaus dieną. Tik bobų betrū- 
ko, ir išeitų tikras kermošius. Šlėktos būriais stoviniavo turgavietėje 
ar sėdėjo susimetę po šventoriaus liepom. Vieškelis turgaus aikštės 

gale buvo užtvertas, kad vargiai ir pėsčias žmogus būtų prasisprau- 
dęs. Kelias užstatytas didelėm mėšlinom vežėčiom ir užverstas iš 
kalvės atvilktais padargais. Pakraščiai užgriozdinti statinėm, suolais 
ir lentgaliais. Apie šią barikadą ir susispietė tirščiausias ir garsiausiai 
kalbantis šlėktos būrys — daugiausia durkumoniškiai. Švytravo Karai- 
čio aukšta kepurė, atsisėdęs ant vežėčių ienų Kandyba dėstė keliems 
naujai atvykusiems, kaip narsiai jis tvojęs vakar tam šventvagiui par- 
kai ir kaip narsiai tvosiąs dabar pačiam plėšikų vadui, išpūstažandžiui 
Giedraičiui. Iš toliau, sugniaužę rankose kepures, klausėsi jo ir keli 
valstiečiai. Kai pasklido žinia apie užtiktą bažnyčios turtą, sugužėjo į 
miestelį ir baudžiauninkų, bet jie laikėsi atokiau, kitame šventoriaus 
gale. Žinia, bažnyčia ir jų rūpestis, tik jie žinojo, kad į plikbajorių 
vaidus bei rietenas nėra ko kištis. O dar eiti prieš tokį galiūną kaip 
Giedraitis! Verčiau laikytis nuošaliau ir tik sergėtis, kad iš netyčių pa- 
tiems nekliūtų. 

Nors ir iš šlėktų ne visi skubėjo prisidėti. Toks padegėlis Palubins- 
kas apsvilusiais antakiais, dar ir dabar galvą raiščiu apsimuturiavęs, 
vos tik gandą išgirdo, tuoj atšuoliavo į miestelį ir dabar ne ką tyliau 
už Kandybą šaukė irgi tvosiąs tam niekšui Giedraičiui. Tuo tarpu Jan- 
kauską su keliais kitais vyrais teko vesti klebonijon ir pirštu rodyti į 
Sidabravos bažnyčios įrašą kieliko šone. 

— Tai ką, netikėliai tamošiai, matėt ar ne? 

— Regis, kad taip... Taip, - lingavo galvą Jankauskas su Banaičiu. 

— Gi neįkerti druko, Banaiti! 

— Pats klebonas perskaitė. Sidabravos ten. 

— Tad stok čia su mumis, Jankauskai! Sukaposim tą plėšiką. Stok 
čia! - šaukė Palubinskas. Jankauskas stabtelėjo ir metė greitą žvilgsnį 
rytų pusėn, lyg bijodamas, ar iš ten Giedraitis neatvažiuoja. Žmona jį 
buvo prisaikdinus tučtuojau grįžti ir, gink Dieve, niekur nekišti nagų. 

— Pati serga... Kosuliais... — atsikalbinėjo jis. - Namopi reikia! 

— Ar tu Jankauskas, ar Jankelis? Ne bajoras gal? Neginsi bažny- 
čios?! - apsiputojęs šaukė Kandyba. 

— Kad, va, nežinia... 

— Kas tau nežinia, Jankauskai?! 

— Indus rast - radot... Klebonas rodė. Bet ar Giedraičio ten dar- 
bas? Pas žydą radot! | 

Pajuokos šauksmais suūžė aršiųjų būrys. 

— Eik namo, Jankeli! 

— Gal tau kas klius iš to vagies! 

— Jarmulką jam! 

Jankauskas smarkiai užraudo, bet su tokiu pulku ginčytis buvo be- 
viltiška. Keli jį atlydėję vyrai jau buvo tylom pasitraukę. Patyčių lydi- 
mas, iš pykčio ir pažeminimo krimsdamas ūsą, nuėjo prie savo arklių 
ir jis. Ėjo taip žemai panarinęs galvą, nesižvalgydamas, kad vos neat- 
simušė į Feigelmano karčiamą. Atšoko nuo jos it įgeltas. Karčiama 
stovėjo lyg kokia niūri vieniša sala šiame žmonių ir triukšmo knibž- 
dėlyne. Visada svetingai pravertos durys dabar kabojo ant vieno vy- 
rio, už jų juoduojanti erdvė dvelkė nejaukumu ir mirtim. Dauguma 
langų buvo išmalti, stogo pakraštys išpešiotas ir aprūkęs. Visur ap- 
linkui draikėsi apsvilę šiaudai, skudurai ir suskaldytų statinių lentos. 
Mat vienas mylistų tada dar neišsipagiriojęs dievagojosi supleškinsiąs 
karčiamą. Būtų supleškėjusi ir ji, ir keletas pastalėj išvirtusių dur- 
kumoniškių, bet senas, apsamanojęs stogas buvo pavasarinių liūčių 
įmirkytas ir neįsidegė. 

— Joja jau, joja! - lyg iš paties dangaus pasigirdo Blastaus balsas. 
Visi tuoj sukruto, ir Jankauskas bei keli kiti besitraukiantys Gelažių 
akalyčios vyrai liko pamiršti. 

— Kas joja? - prisidėjęs prie burnos delnus, šaukė Karaitis, bet per 
triukšmą Blastaus atsako neišgirdo. 

Kaip visada, laukimo tarpas neapsakomai prailgo. Pagaliau iš už 
posūkio pasirodė raitelis. Visas dulkinas, o arklys apsiputojęs, vos 
tipeno. Raitelio kojos iki kelių buvo juodos nuo dumblo. Dumblu 
aptiškę ir prabangūs drabužiai. Stoberskis mat, trumpindamas upės 
vaga sekantį vingiuotą kelią, du kartus per dumblinas brastas perkirto 

Kamoją. Susirinkusieji atpažino jį tik tada, kai tas sustojo prie užtva- 
ros. Tada sugriaudėjo sveikinimai. 

— Valio! Mylista Stoberskis valio! 

— Ivosim kartu tam išgamai! 

— Arjau atvyksta plėšikas? 

— Muškit antikristą! Muškit! - plyšojo ant vežimo pasistojęs Kan- 
dyba. 

Stoberskis pavargusiu gestu mostelėjo nutilti. 

— Tylos! Klausykimės mylistos! - surėkė Karaitis. 

— Gerbiamieji... Turėsite nutempti šitą užtvarą! Tik greitai! Kad 
spėtume... Visą kelią nuvalyti reikia... — nustebusiai šlėktai bylojo 
Stoberskis. 

— Mylista, mes mušt to šventvagio susirinkom! Teismas bus čia 
šiandien! - šaukė Kandyba. 

- Jis bažnyčias plėšia! Pas kleboną eikit - pamatysit! Aš savo akim 
regėjau! - pripuolęs aiškino, apsvilusiom blakstienom mirkčiodamas, 
Palubinskas. 

— Mylistos Dabulskio įsakymas, gerbiamieji! Skirstykitės. Visiems 
skirstytis! Dabulskio įsakyta! Paskui, gerbiamieji... Vėliau teisėtą 
kerštą išreikšite. Dabar, kas nenori supykinti mylistos Dabulskio, te- 
eina taikiai namo!.. 

— Gerbiamasis, kaipgi čia?.. Mes radom indus iš Sidabravos, ir... 

— Sakiau, eikit namo! - pertraukė Karaitį nekantriu pavargusiu 
balsu Stoberskis. - Visi mylistos esate pono Dabulskio prašomi eiti 
namo... 

Sumišę durkumoniškiai žvalgėsi vienas į kitą, ir jų staigiai išau- 
gusi narsa taip pat staigiai blėso. Dalis su tikru širdies palengvėjimu 
buvo linkę garbingai atsitraukti ir nesusitikti kaktomuša su baisiuo- 
ju Giedraičiu. Patys atkakliausieji dar spyriojosi, bet kai pamatė, jog 
dauguma žvalgosi savo arklių, nusileido ir jie. Stoberskis, Karaičio 
padedamas, gavo nemaža pašūkauti, kad, skubėdami iš čia, durku- 
moniškiai nuvilktų nuo kelio bent stambiausias barikados dalis. Tik 

kai minia jau buvo gerokai praretėjusi, iš už posūkio išjojo ten laukęs 
Ipolitas. Niekam jis nerūpėjo. Atsilikusius ėmė baimė, kad neišnirtų 
staiga iš ten Giedraitis. Visi skubėjo namo. 


Suplukę arkliai, kad ir botago nuolat raginami, vos judėjo žingine. Pa- 
kelės laukai ir krūmai pamažu slinko pro šalį. Abu keleiviai irgi atrodė 
šiek tiek nuilsę. Jaks-Tyris rūpestingai pūsčiojo dulkes nuo savo baltų 
puošnių marškinių rankovės. Švarką buvo kebliau išvalyti. Dulkės gi- 
liai įsėdo į blizgančios medžiagos gijas. Liudvika jau kelis kartus buvo 
papasakojus viską, kas atsitiko šį rytą tėvo kambaryje. Kaip juokės 
visi, kai įėjo paties Giedraičio paskirtas sekundantu Sėlis. Ir kaip tas 
pats Sėlis naktį lindo į Nariušio kambarį. Net apie tuos keistus daik- 
tus, kuriuos ji matė tame kambaryje, norėjo papasakoti, bet čia Jaks- 
Tyris nerodė tinkamo susidomėjimo. 

— Pyragaičius? - klausė jis abejingai ir žiūrėjo kažkur pro šalį. 

— Taip. Bet, žinote, tokius... Gal ne pyragaičiai ten visai!.. 

— Kai Sėlis praslinko pro jūsų langą... Kokiu artumu? 

— Per tokį tarpelį... Visai arti... — Liudvika parodė fajetono 
plotį. Jaks-Tyris palingavo galvą. Dabar iš veido jis atrodė rimtas 
ir tarsi daug vyresnis. Vėl atsidėjęs braukė dulkes nuo švarko ran- 
kovės. 

— O, jis baisus, tas Nariušis.... Jūs net nežinote! Kaip jis juokėsi!.. 
Mane tik nupurtė... - įtikinamai parodydama, kaip ją nupurtė, pasa- 
kojo Liudvika. - Ką jūs darysite dabar? 

— Aš? Na... Aš kausiuos. 

— Su juo? Prieš Nariušį ir Sėlį kartu? O... Kaip jūs galite?! 

— Kodėl ne? - Jaks-Tyris su panieka mostelėjo. 

— Oi, man net baisu! Bet, pone Jaks-Tyri... - Liudvika suėmė jo 
rankovės kraštelį. - Aš noriu jus paprašyti... 


— Sakykite. 

— Jūs labai nesužeiskit.... 

— Ko nesužeisti? 

— Nariušio. Na, ir to Sėlio. Nesužeiskit labai, tik truputį... 

Jaks-Tyris pakėlė antakius. Jis pažvelgė į Liudviką, lyg kažką nesu- 
prantamo jos veide matydamas. 

— Betaš... Mat... - sumurmėjo jis lėtai. 

— Prašau, prašau, pone Jaks-Tyri, tik truputį... Nes šiaip, tai aš ne- 
noriu! 

- Jūs ką? 

— Nenoriu... Nes dėl manęs tą darote. 

— Aa? Ak, taip. Žinoma! 

— Jūs prižadat? Tik truputį sužeisti? 

— O ką, panele, jei mane sužeis? 

— Ak... - Liudvika prikando lūpą. Vėl ta baisioji grėsmė, kurios pa- 
galjos skaitytas knygas neprivalėjo būti. - Aš paprašysiu Nariušio... 

— Ką?! Ne, šito tai jau ne! 

— O taip! Aš paprašysiu, kad, jei sužeistų jis, tai tik trupučiuką. 

- Jūs neprašysit! Suprantat?! - staiga aštriu balsu ją pertraukė Jaks- 
Tyris. - Jūs visai nieko nedarysit! Nieko nesakysit, nes... - jis nutęsė, 
atsigręžė į langą ir įdėmiai pažvelgė laukan. Pro šalį praslinko pirmoji 
Vieverių lūšna, ir jie jau suko didįjį kelio vingį link turgaus aikštės. 
Vežikas pristabdė arklius, ir fajetonas važiavo visai lėtai. 

— Panele, jūs dabar sėdėsit tyliai ir ramiai! — vis tuo aštriu balsu 
paliepė Jaks-Tyris. 

— Kodėl gi? 

— Aš sakau jums! - nekantriai atkirto jis, dar vis prisilenkęs prie 
lango ir neatsigręždamas. 

— Arjūs dabar?.. Ar?.. 

— Sakiau - tylėti! 

Liudvika pyktelėjusi papūtė lūpas ir atsilošė. 

— Prašau jūsų, tylėkite... - nuolaidžiau pusbalsiu paprašė Jaks-Ty- 
ris. Fajetonas pamažu apsuko tvenkinį juosiančią kelio kilpą. Pasirodė 

turgaus aikštės gale stovinčios lūšnos, tada pati aikštė, šventoriaus lie- 
pos ir pagaliau baltasai bažnyčios bokštas. 

Visur buvo tuščia ir net nejaukiai ramu. Nė vaikų žaidžiant nesi- 
matė, tik prie liepų stovėjo du vieniši arkliai. Pasirodė, kad medžių še- 
šėliuose sėdėjo ir jų šeimininkai. Vienas pašoko ir pamojo fajetonui. 
Jaks-Tyris atsitraukė nuo lango ir pažvelgė į Liudviką. 

— Panele, aš jums sakiau teisybę. Vežu jus dabar namo! - iškilmin- 
gai tarė jis ir giliai, lyg sunkią naštą nusimetęs, atsiduso. 


Fajetonas išsuko iš vieškelio Selionių dvaro link. Po nusivariusių ar- 
klių kanopom dusliai saudunksėjo medinio tilto grindinys. 

— Oo! Mes namie! Tikrai namie! - su nemeluotu džiaugsmu šūk- 
telėjo Liudvika. Jai net dingtelėjo, kad būtų gera pabučiuoti lygų Jaks- 
Tyrio skruostą, bet pabučiavimas vis dėlto - vyriškio priedermė, ir 
Liudvika tebesivylė, jog jis tos priedermės nesilenks. 

Kelias dabar ėjo per plačias Selionių dvaro dirvas. Prieky jau iš- 
didžiai švytėjo penkios pseudoklasikinės kolonos. Nuo kelio pusės 
kolonos ir naujai dažytas rūmų frontonas, dvi eilės didelių langų su- 
darė didingą vaizdą. Tam jos, pagaliau, ir buvo statytos. Net Liudvika 
pajuto išdidumą. 

— Ten!.. Jau mūsų dvaras! - rodė ji pirštu į lėtai artėjančius pasta- 
tus. - Jūs būtinai turėsite aplankyti mus. Pasakysiu ponui tėtei. O, jis 
mėgsta svečius! Būtinai turėsite! 

Jaks-Tyrio veidas nebebuvo toks įtemptas. Jis net šyptelėjo. 

— Mielai, panele. Bet ką sakys jūsų Nariušis? 

— Ak,jis!.. - Liudvika suraukė nosį ir atsiduso. Tos temos ji daugiau 
nebenorėjo liesti, nes kai, iš Vieverių išvažiavus, vėl prašė, kad dviko- 
va būtų atšaukta ar bent atidėta, Jaks-Tyris tiesiog riktelėjo nutilti. Jis 
tuoj atsiprašė, bet vis tiek Liudvikai liko skaudus prisiminimas, kad ji 
bejėgė prieš tuos įvykius. 

— Žinote, tai man visai nepatinka... — tarė ji pusbalsiu ir žvelgė į 
taip pažįstamus artėjančio dvaro vaizdus. 

Jie įvažiavo pro vartus. Iškilmingosios baltos kolonos sušvytėjo čia 
pat. Fajetonas apsuko ratą kieme, ir arkliai prunkšdami sustojo prie 
didžiulių laiptų. 

— Pagaliau, panele... Prašau! Štai ir namai, - neslėpdamas palen- 
gvėjimo, tarė Jaks-Tyris. 

Liudvika nelipo. Ji nebuvo pratus pati atsidaryti vežimo durų. 
Dvaro tarnai dvejodami žvilgčiojo pro langus ir iš už rūmų kampo į 
nepažįstamą fajetoną ir neskubėjo pribėgti. 

— Tamsta neatidarysi man durų? - nekaltai paklausė ji. 

— Ak, taip! Atleiskite, panele!.. - Jaks-Tyris vienu šuoliu iššoko, 
apėjo fajetoną ir, atidarydamas duris, dailiai linktelėjo. - Jūsų nuolan- 
kus tarnas, panele! 

Liudvika, pasikėlusi savo ilgą suknią, grakščiai išlipo. Gimtojo dva- 
ro aplinka jai grąžino įprastinę drąsą. Gi nieko dabar čia nebuvo, ir ji 
šią akimirką tikroji dvaro šeimininkė! Liudvika sugriebė Jaks-Tyrį už 
rankovės. 

— O dabar aš jums aprodysiu savo namus! 

— Deja, panele... Turėsiu vykti. 

— Pone Jaks-Tyri! Neturit teisės atsisakyti! Tai viešas Dabulskių 
kvietimas! 

— Turėsiu vykti... 

- Jūs esate neišauklėtas, pone Jaks-Tyri.... 

— Aš?.. Panele, bet... - Nuoširdus sumišimas taip žymėjo Jaks-Ty-- 
rio veide, kad Liudvika vos susilaikė nenusijuokusi. Ji karališku gestu 
suėmė savo suknios klostes ir gracingai jam linktelėjo. 

— Tik valandėlei. Tada tamstą atleisiu. 

— Ačiū, panele. 

— Bet turėsite prižadėt, kad grįšit! O dabar ką nors jums parodysiu. 
Kas būtų tamstai įdomu? 

— Kolonos gražios... 

- Ak, kolonos! Jos senos jau... Žinau! Savo Vėtrą tamstai paro- 
dysiu! — Ši mintis Liudvikai dingtelėjo savaime, nes netoli didžiųjų 
vartų esančiam garde buvo uždaryti skalikai. 

— Ką tokią? 

— Savo kalę. Vėtrą. O, jūs niekur nematėte tokios! Būtinai, būtinai, 
pone Jaks-Tyri! Kitaip aš užsigausiu!.. 

— Bet tik Vėtrą! Ir tuomet važiuoju. 

— Einam tad. Einam! 

Liudvika pamojo tebespoksantiems tarnams, kad dar palauktų, ir 
pati pirma nuskubėjo skalikų gardo link. 

— Ji greičiausia iš visų, mano Vėtra! Rudenį pirmutinė pavijo elnią. 
Ir gudri kokia! Manęs vienos ji klauso... - tauškėjo neužsičiaupdama 
Liudvika. - Nei pono tėtės, nei mūsų medžiotojo neklauso taip, kaip 
manęs! 

Apsukę aukštą statinių tvorą, jie priėjo vos krūtinę tesiekiančius 
vartelius. Šunys, linksmai amsėdami, urmu susispietė prie jų. Puikūs 
tai buvo šunys. Trumpo, tamsiai žvilgančio plauko, stiprių raumenin- 
gų kojų, plačių krūtinių. Tiko jie, be abejo, ir briedžiams, ir šernams 
medžioti. Gal ir meškas tokiais galėjai užsiundyti. Jų buvo per dvide- 
šimt — visi šokę, valiotų ir su keliom meškom susidoroti. Bet dabar ne 
meškos jiems buvo galvoje. Apsidžiaugę, kad pamatė jau kelias dienas 
neregėtą Liudviką, jie vienas per kitą grūdosi prie vartelių. 

— Šita! Šita Vėtra! Sveika, Vėtra! Pasiilgai manęs? Pasiilgo šuniukas, 
pasiilgo... — „Šuniukas“ buvo ne ką menkesnis už pačią šeimininkę. 
Kalė iš džiaugsmo sukosi vietoje ir cypė. - Eikš, Vėtrute! Eikš čia... 
Žiūrėkit, pone Jaks-Tyri, kaip pasiilgo manęs Vėtrutė! Žiūrėkit! 

Jaks-Tyris žiūrėjo. Liudvika, šią akimirką užsiėmusi savo kale, ne- 
suspėjo žvilgtelėti į šalia stovintį Jaks-Tyrį. Jei ji būtų žvilgtelėjusi, jos 
nerūpestingas tauškėjimas būtų labai staigiai nutrūkęs. Jaks-Tyris at- 
rodė lyg kokio priepuolio sugriebtas. Abiem rankom įsikirtęs į tvorą, 
veidas mirtinai išblyškęs, akys išplėstos, kakta rasojo. Jis žiaukčiojo, 
lyg širdis pyktų. 

— Eikš pas mane, eikš, Vėtrute! - nieko nepastebėjusi, čiauškė Liu- 
dvika. Ji atsklendė abu vartelių skląsčius ir prieš šunų spūstį stengėsi 
juos kiek praverti. - Pui, pui, jūs neklaužados! Praleiskit Vėtrą! Pui!.. 
Eikš, Vėtrute! 

Kalė kauktelėjusi nėrė per šunų galvas. Ji prasispraudė laukan; šu- 
nims besigrūdant, varteliai patys užsidarė. 

— Pasiilgai, Vėtra, manęs? Pasiilgo Vėtrutė... — Liudvika juokėsi 
ir lenkėsi atgal, kad šokinėjanti kalė nepasiektų lyžtelti jai veido. Ant 
suknios jau liko dulkinų pėdų žymės. - Och, neklaužada tu! Eik, pa- 
sveikink poną Jaks-Tyrį. Na! Pui! Vėtrute! - Liudvika stumtelėjo kalę 
į Jaks-Tyrį. Jei ji būtų nors akies krašteliu jį nužvelgusi, be abejo, ne- 
būtų to padariusi. Rodės, kad visą Jaks-Tyrio kūną trauko mėšlungis. 
Jis stovėjo susigūžęs ir, tarsi gindamasis nuo ko, iškėlęs prieš veidą 
rankas. Veidas buvo baltas it vaškas. 

Liudvika aiktelėjo. Pačiam košmariškiausiam sapne jai neteko sa- 
pnuoti to, kas dabar nutiko. Vėtra, iškarinus liežuvį, pilna kuo draugiš- 
kiausio noro būti pasveikinta, straktelėjo Jaks-Tyrio pusėn. Jaks-Tyris 
atšoko ir atrėmė nugarą į šunų gardą. Vėtra neatsiliko. Ji pasistiebė 
lyžtelti jam veido, ir tada Jaks-Tyris tarsi kokiom replių žnyplėm grie- 
bė jai už gerklės. Linksmasis amsėjimas ūmai nutrūko ir virto smau- 
giamu gargaliavimu. Vėtros akys išsprogo, liežuvis išsikorė kaip ilgas. 
Ji susirietė dvilinka ir, atsispyrus stipriom užpakalinėm kojom, taip 
mėšlungiškai kapstėsi, kad Jaks-Tyrio kelnės aižėjo skutais. Jis bloškė 
kalę į tvorą ir pats šoko šalin. 

— Ne! Ne! - spiegė išsigandusi Liudvika, nes tuo pačiu šuoliu Jaks- 
Tyrio rankoje, it gyvatė blizgančiais žvynais, sutvaskėjo iš makšties iš- 
traukta špaga. Jaks-Tyris sliuogė į priekį, ir uždususi, švokščianti kalė 
aikteldama sukaukė. Špaga ją prismeigė prie žemės. Tarsi koks žyb- 
čiojantis plieninis žaltys, špaga skrodė ir skrodė Vėtrą, kol iš jos žvil- 
gančio kailio beliko krauju pasruvęs, trūkčiojantis plaukų tumulas. 

— Ne! Oi, ne! Ne!.. - vaitojo apstulbusi ir dar vis netikėdama savo 
akimis Liudvika. 

Jaks-Tyris sustojo nuleidęs rankas ir svyravo, tarsi vėjo pučiamas. 
Jį vėl supurtė mėšlungis, jis apsikniaubė ant tvoros ir vienu baisiu 
žagsėjimu apsivėmė. Dar vis laikydamasis tvoros, atsigręžė į Liudvi- 
ką. Akys tebebuvo išplėstos, bet dabar jos aiškiai suprato, ką matė. Jo 
kelnės ir marškinių priekis buvo šuns nagų išakėta ir sutepta krauju 
bei purvu. 

— Pasakyk, kad ir jam taip bus, - tarė jis keistai tolimu balsu. - Pa- 
sakyk, kad visiems taip bus! 

Tada atsitiesė, apsisuko ir lėtai žengė link tvenkinio krūmų. Tiks- 
liu mostu įkišo špagą į makštį ir staiga pasileido bėgti. Jis bėgo lygia- 
grečiai su tvenkinio krūmais, akimirkai dingo už tankių žilvičių, vėl 
švystelėjo prie sodo kampo ir pasinėrė užaugusioje Kamojos vagoje. 
Liudvika jo toliau nebesekė. Klūpėdama ant sutryptos, krauju aptaš- 
kytos žemės, bijodama paliesti rausvai praskydusį, lyg supliuškęs sku- 
duras tysantį Vėtros kūną, ji graudžiai kūkčiojo. 


II DALIS 


Pjovėjas 


I SKYRIUS 


Medžioklė 


Šunų skalijimas atsekė jį. 

Čaižus, virpantis garsas, plaukdamas virš Kamojos, pasivijo jį. Gar- 
sas suko tuos pačius tankios augmenijos apgaubtus vingius, kuriais ką 
tik, genamas baimės, bėgo jis, sekė pridurmu ir užklupo jį čia, prie 
upelin įvirtusios eglės kamieno atšokusia žieve. 

Vaiko kvėpavimas užsikirto. Jis plona, kaulėta ranka suspaudė vir- 
pančią krūtinę ir sriūbtelėjo juodo Kamojos vandens, kad nutildytų 
tą nesuvaldomą kvapo šniokštimą. Tada įsiklausė. 

Lojimas lyg tolo dabar. 

Jis nurijo vandenį, ir alsavimo pastangos vėl užgožė kitus garsus. 
Rodės, krūtinė sprogs, kai jis stengėsi bent akimirką nekvėpuoti. 

Ne! Netolo. Bet šunys dabar buvo paklydę. Jie amsėjo palaidai, kas 
sau, amsėjo bėginėdami pirmyn ir atgal toje vietoje, kur jis įbrido į 
Kamoją, uodė jo kvapą karklų ir alksnių krūmuose. Labai skyrėsi tas 
garsas nuo ano, aukštos gaidos, kiaurai veriančio sutartinio skalijimo, 
kuriuo lodavo jie sekdami karštas ir aiškias pėdas. Nunešė, nuplovė 
pasroviui jo išdavikišką kvapą lėtai tekanti Kamoja. 

— Meldžiu... Jėzau Marija Juozapai... - sušnibždėjo plonom pa- 
mėlusiom lūpom vaikas ir atsirėmė siaurais pečiais į samanom apau- 
gusį, upelį užgriuvusį kamieną. Jis buvo maždaug dešimties metų, o 
galir vyresnis. Nežinia, - atrodė per daug purvinas, per daug pavargęs 
ir ypač per daug išsigandęs, kad veidas turėtų amžiui tinkamą išraiš- 

ką. Didelės tamsios akys dairėsi aplinkui tarsi ujamo žvėries. Pečius 
dengė kažkokio savo pirmykštę prigimtį praradusio rūbo skutai, per 
didelės pakulinės kelnės braizgėjo skaruliais apie šašuotas, nubroz- 
dintas blauzdas. Veidas, rankos, visas kūnas buvo tiek nubraižyti šakų, 
tiek sukapoti vabzdžių, kad pašiurpusi, suskeldėjusi oda atrodė lyg 
padengta besilupančiais žvynais. Tamsūs plaukai, susivėlę į kaltūną, 
driekėsi iki pat kaulėtų pečių. 

— Jėzau Marija Juozapai... — sušnibždėjo jis vėl ir atsistūmė nuo 
juodo rąsto prieglobos. Upelis čia kiek pagilėjo. Kojos klimpo į skys- 
tą, šaknim išraizgytą tyrę. Vaikas yrėsi rankom per putotą vandenį, 
kol už sąvartos kojos vėl pasiekė kietesnį žvyruotą dugną. Dabar jis 
bėgo smarkiau. Bėgo susilenkęs ir taškydamas vandenį, slysdamas 
nuo glitniom žolėm apaugusių akmenų, braukdamas į šonus vietomis 
beveik iki vandens nukarusias gluosnių šakas. Švokščiantis alsavimas 
ir besidaužanti širdis vėl skaudžiu ritmu pritvindė jo ausis, pritvindė 
visą pasaulį, užslopindami tą šiurpų atsivejantį skalijimą. 


Du raiteliai stabtelėjo prieš vešliai sužėlusį, audros išverstame miško 
plote užaugusį jaunuolyną. Už žaliosios tankumyno sienos aidėjo pa- 
krikas šunų amsėjimas. 

— Tas velnias įbrido į Kamoją, ir šunys nežino, ką daryti, - tarė 
jo mylista Mikalojus Giedraitis. Jis buvo gal trisdešimties metų vy- 
ras, aukštas ir stambus, tankia, tvarkingai apkirpta barzda. Stambių 
bruožų veidas švytėjo medžioklės azartu. - Tikras vandens žiurkė, 
tas chamas! 

Jaunesnysis vyras atsigręžė ir sunerimęs pažvelgė atgal. Jis buvo 
vos perkopęs per dvidešimtį ir pažiūrėti atrodė daugiau tinkąs rūmų 
salonuose negu kad didžiojoje Raudonės girioje. Užpakaly traškė- 
jo krūmai ir dundėjo bėgančių žmonių žingsniai. Tai tarnai nešė jų 
šautuvus ir medžioklines ietis. Nelabai patiko jaunajam Fabijonui 

Kontrimui ši medžioklė. Ypač nepatiko, kad ginklai ir pagalba, rodės, 
nuolat atsilikdavo. 

— Nuplaksiu tuos chamus, kam atsilieka! - nusekdamas Kontrimo 
žvilgsnį, ištarė Giedraitis. Balse skambėjo ne tiek grasinimas, kiek 
paprastas teigimas vyro, kuris pratęs savo sprendimus vykdyti. - Bet 
spustelkim, kitaip pabėgs mums tas velnio išpera! Spustelkim! 

Jis smagiai sudrožė jojimo rimbu arkliui per šonus; didžiulis ar- 
klys plačia krūtine metės į jaunuolyno tankmę. Traškėjo dabar miškas 
prieky ir užpakaly, ir nuo upelio sklido šauniųjų Giedraičio skalikų 
lojimas. Kontrimas dvejodamas apsižvalgė ir išsitraukė iš balno dėklo 
pistoletą. Ko tik neprisieina žmogui veikti tose politinėse tarnybose! 
Jis turėjo įsakymą įtikti jo mylistai Giedraičiui, bet kad dėlei to tektų 
landyti po laukinį, be abejo, visokių galvažudžių pilną mišką, to tai 
jau Kontrimas nesitikėjo. Pagaliau iš krūmų išniro suplukę ginkla- 
nešiai. Matėsi, kad jie vos bepastovi ant kojų. Gi jau mažiausiai trys 
valandos, kai Giedraičio medžiokliniai skalikai užtiko karštas pėdas. 
Tris valandas raiteliai ir ginklanešiai be kvapo vijosi skalikų lojimą. Ir 
jodamas galėjai pavargti, o šie turėjo bėgti iš paskos, ir dar ginklais ne- 
šini! Kontrimas jiems pamojo. Jis jautėsi kur kas saugiau, matydamas 
šiuos, tegu iš nuovargio leisgyvius, bet vis vien stiprius bernus. 

— Ten! - šūktelėjo jiems. - Mylista sakė, kad prie Kamojos! - Kon- 
trimas prisilenkė prie arklio kaklo ir dabar jau drąsiai spustelėjo pen- 
tinais, kad tas brautųsi į tankumyną. Jaunų eglaičių šakos brūžino jam 
kojas, arklys prunkštė ir slidinėjo ant miško samanų. Upelis pasirodė 
esąs netoli. Kamoja čia platėjo, juodas jos vanduo vos sruveno, žemi 
karklai vientisa žalia siena užgožė krantus. Pačiam upelio vidury įsi- 
bridęs stovėjo Giedraičio arklys. Mylista pasilenkęs įdėmiai tyrinėjo 
dugną. Tie didžiuliai trumpo plauko šunys, kurie ir pačiam Kontrimui 
keldavo šiurpą, šniukštinėjo abipus kranto, nekantriai amsėdami. 

— Kaip manot, pone Kontrimai? - paklausė balne atsitiesęs Gie- 
draitis. - Kurion pusėn jis galėjo nubėgti? 

— Pėdų nėra? 

— O! Suktas jisai, tas vandens žiurkė! Turi būti suktas. Paskutinis 
iš tos gaujos! 

— Toje pusėje atrodo tankiau... - Kontrimas parodė į dešinę, iš 
kur atitekėjo Kamoja. 

— Taip, - sutiko Giedraitis. - Bet paskui ten atviresnis miškas. Žiū- 
rint kiek tas velnio išpera pažįsta šį kraštą... O manau, kad pažįsta. 
Suksim į kitą pusę. 

Giedraitis sudrožė arkliui, ir tas, taškydamas vandenį, iškopė ant 
kranto. 

— Ei jūs, chamai! — sukriokė jis tik dabar pasirodžiusiems tar- 
nams. - Paupiu į kairę! Ir greičiau, po velnių! Kija! Lasta! Niu! Ieško- 
kit! Ieškokit! 

Šunys klausė jo iškarinę liežuvius. Didžioji kalė, pašaukta Kija, su- 
prato pirmoji. Ji amtelėjo jau ryžtingiau ir šmurkštelėjo į paupio krū- 
mus. Skalikų tuntas pasekė ja, ir sutartinis jų skalijimas vėl nuplaukė 
ramios Kamojos vaga. 


Vaikas buvo palindęs po vandens pagraužtu krantu. Luitas šaknų išraiz- 
gytos velėnos kabojo virš galvos, iki pat vandens tįsojo baltos paplautos 
karklų ir žilvičių šaknys. Čia buvo pusėtinai gilu - šaltas vanduo siekė 
jam beveik lig pečių. Būrys šapaliukų smalsiai baksnojo į kaulėtas al- 
kūnes ir pečius; nuo to nejaukaus prisilietimo jis kaskart suvirpėdavo. 
Krūtinė švokštė kaip dumplės. Kad plaučių gaudomas oras neužgožtų 
tylių miško garsų, jis išsižiojo kiek galėdamas plačiau ir klausėsi. 

Negirdėjo nieko. Kažkur medyje liuoksėjo voverė, juodgalvė zylė 
purptelėjo į tankmę, palikdama siūbuoti liauną žilvičio šaką, dūzgė 
vabzdžiai, įkyriai zyzė uodas. Ir viskas. 

— Meldžiu, Jėzau Marija Juozapai... Meldžiu, meldžiu... - šnibž- 
dėjo vaikas suskirdusiom lūpom. - Jėzau Marija Juozapai.... Meldžiu, 
meldžiu, meldžiu... - Nebuvo jokio reikalo ištarti, ko jis meldžia. Tai 

buvo aišku. Taip aišku, kad visas pasaulis, aplinkui dunksantis miškas, 
plaukiantis tamsus vanduo, pro šakų properšas mėlynuojantis dan- 
gus — visi visi turėjo žinoti, jog meldžia jis tik vieno, vienui vieno... 
Kad nebūtų daugiau to skalijimo, tos sąnarius kaustančios baimės, to 
siaubo, kuris gena jo skaudantį kūną tolyn ir tolyn. 

— Meldžiu, meldžiu... Jėzau Marija Juozapai... — jis tarė šventų- 
jų vardus išvien, suliedamas visus tris į vieną skundo aimaną, tarsi 
melstųsi į vieną Dievą. Dešine ranka palytėjo kaktą, krūtinę, pečius. — 
Vardan Dievo Tėvo, Sūnaus ir Šventosios Dvasios... — Taip darydavo 
Marė. Taip liepdavo ir jam daryti. Taip šnibždėdavo ji, atsiklaupus 
prie tų dievų, kurie stovėjo juodi ir suskeldėję pakelės koplytėlėse. 
Sėdintys dievai liūdnais veidais ir stovintys dievai su kalavijais, dygs- 
tančiais iš didelės širdies, ir raiti dievai... Raiti, duriantys didele lazda 
tiesiai į nasrus bjauriai išsižiojusiai varlei. Tokiai pat bjauriai kaip tie 
pragaro šunys, kurių staugimas taip sklidinai pripildė mišką baimės. 

Staugimas! 

Vaikas suvirpėjo, ir jo švokščiantis, skausmingas kvėpavimas užsi- 
kirto. O Jėzau Marija Juozapai, gal tai buvo tik aidas? Bet ne! To gar- 
so jis su nieku kitu nesupainiotų. Kito tokio garso nebuvo pasaulyje. 
Jokio kito!.. Tai garsas, su kuriuo vaiko ausyse aidėjo ir jos klyksmas. 
Marės klyksmas, sumišęs su bjaurių, dvokiančių, pražiojusių nasrus 
šunų staugimu. 

— Meldžiu, meldžiu, meldžiu... Jėzau Marija Juozapai... - šnibž- 
dėjo jis pusbalsiu. - Meldžiu, meldžiu, meldžiu... — Tas dievas, sė- 
dintis ant arklio! Tas, žinoma, buvo geriausias dievas. Jis turėjo būt 
stiprus dievas, bet dabar užkrito jo vardas persigandusioj vaiko atmin- 
ty. Marė kartojo jam tą vardą kadaise. „Kadaise...“ Tai atrodė taip ne- 
apsakomai seniai! Jos raminantis balsas lyg buvo išblėsęs atmintyje, 
buvo lyg ištrintas to baisaus klyksmo. Klyksmo, aidinčio ir veriančio, 
ir stumiančio jį bėgt vis tolyn ir tolyn, klyksmo, sumišusio su šunų 
staugimu ir staiga tam staugime nutrūkusio.... 

To staugimo! 


193 


Dabar neliko abejonės. Gal vėjelis padvelkė jo pusėn, nes aiškiai 
tamsiu Kamojos vandeniu atplaukė dabar šunų kaukimas. Ne tik gar- 
sas atplaukė ir palindo čia, po kabančiu velėnos luitu. Atsklido ir šunų 
tvaikas. Tvaikas jų prakaituotų gaurų, ilgų iškarusių liežuvių, tvaikas 
baimės, tvaikas raudonas ir baltas, kaip šunų prasižioję nasrai, verian- 
tis, kaip jos paskutinis klyksmas. 

Vaikas dabar nebešnibždėjo. Išgirdus šį garsą, nieko kito neliko, tik 
bėgti! Stengdamasis sukąsti tratančius iš siaubo dantis, jis nusiyrė gli- 
tniu upelio dugnu į kitą pusę, kur srovė buvo greitesnė ir dugnas kiek 
žvyruotas, o tada, klupdamas, pasilenkęs, kad nečaižytų veido žemai 
kabančios karklų šakos, nubrido tolyn. 


— Tai ką, atspėjau, kur link tas žiurkė pasuks! - Giedraitis raminamai 
patapšnojo savo arkliui per kaklą ir atsigręžė į vis atsiliekantį Kontri- 
mą. Skardžio papėdėj, kur iki šiolei šunys tik padrikai amsėjo, dabar 
sustaugė aukštas, pratisas balsas. Tai garsas, kuris suvirpina kiekvieno 
medžiotojo širdį, - staugimas karštas pėdas aptikusio skaliko. 

Kontrimas prasiskverbė prie skardžio krašto ir pasistiebė balne, 
gal įžiūrės ką pro karklus. Apačioje matėsi upelin įvirtusi eglė. Pati di- 
džioji kalė buvo įsikabarojus į pajuodusį eglės šakų raizgyną ir, kreip- 
dama galvą jų pusėn, išdidžiai staugė. 

- Šunys dar upelyje, — abejingai ištarė Kontrimas. 

- Jis perlipo per tą eglę! Kija užuodė jo kvapą ten! Ne mane to- 
kiems išdvasoms apmauti!.. — Giedraitis patenkintas nusišypsojo. — 
Aš turiu patyrimo šitokiuose dalykuose. 

— "Tai jis pavandeniui? 

Giedraitis linktelėjo. 

— Nebegali būt toli. Kija staugia, lyg kvapas būtų visai karštas. Ger- 
biamasis, tokių šunų visoje Lietuvos kunigaikštystėje nerasit! Ir jo 
šviesybė kancleris tokių greičiausiai neturi!.. 

— Galir neturi... - sutiko Kontrimas. Tarnai vėl atsiliko. Jis dvejo- 
damas dirstelėjo atgal. Visur aplinkui niūksojo tanki miško siena. Vie- 
tomis medžiai grūdosi tiek arti prie upelio, kad susilietė vainikais. 

- Jūs esat tikras, jog ten tik vienas? — paklausė jis, stengdamasis, 
kad klausimas neišduotų jo baimės. 

— Ne daugiau kaip du! Nedidelė tai buvo gauja, ir keturis mano 
šunis jau sutvarkė. O, kad būtumėt matę!.. 

— Taip. Sakėte... 

Giedraitis pažvelgė į prakaitu žvilgantį Kontrimo veidą. 

— Nesupraskit manęs blogai. Aš mielai juos gyvus sugaučiau. Vals- 
tiečių darvis trūksta, nors man ir ne tiek, kiek kitiems čia apylinkėje... 
Bet kad tai šlamštas! Banditų, dezertyrų liekanos. Sulaukėję chamai! 
Na, dabar nebeliko jų... Galite pasakyti jo šviesybei. Vieverių apylin- 
kėje miškai ramūs, ir tai mano nuopelnas... Tas ten bus paskutinis. 

Jis atsisuko į šunis ir skardžiai sušvilpė. Didžioji kalė pastatė ausis. 

— Niu, Kija! Tolyn!.. Niu! 

Kalė nusliuogė nuo rąsto ir, garsiai skalydama, pasileido paupiu. 
Visa ruja kaip aidas pasekė įkandin. 

— Nepaspruks tas šį kartą, - išdidžiai tarė Giedraitis. - Nepaspruks, 
net jei žemėn įlįstų! Iškastų ir iš ten. Būtumėt matę prieš savaitę! Nu- 
vijom vieną į patį Vilkobalį. Pasirodė, tai buvo moteris. Bjauri kaip 
ragana, bent pasižiūrėjus į tai, kas liko, bjauri. Į raistą lindo... Pagavo 
ir ten... 

Karklai šnarėjo; žemai šmėkščiojo šunys. Pakilo išgąsdintas teter- 
vinas ir, plakdamas sunkiais sparnais orą, nusklendė į skarotų eglių 
viršūnes. Kontrimo arklys pasibaidė ir sužvengė. 

— Ramiau... Ramiau... Tai tik paukštis... — murmėjo pats išgąs- 
dintas Kontrimas. 

— Josime aukščiau skardžiu, - nusprendė Giedraitis. - Ten retesnis 
miškas, ir nukirsim Kamojos vingį. Taip, galėsite pranešti jo šviesy- 
bei, kad pas mus ramu. Išvalyti miškai, ir mano tai nuopelnas. Žinot, 
galėčiau ir meškas su jais medžioti, - pridūrė jis, arkliams gretimai ko- 

piant į neaukštą, nuožulniai kylantį šlaitą. - Ką manote! Tokie šunys! 
Tik, pasakysiu jums tiesą, meškoms medžioti man jų gaila. Minkšta: 
širdis iš prigimties aš. Prie meškų vis vieną kitą paskrodžia... Gaila 
šunų, ir gana... 


Kairė vaiko koja kraujavo. Jis paslydo, griuvo ir nusibrozdino į akme- 
nį. Iš pradžių kelis atrodė keistai baltas, bet tuoj tą baltumą išmargino 
išsisunkę kraujo lašai. Lašai susiliejo ir tekėjo žemyn, nuolat nuplau- 
nami Kamojos vandens. 

Jis buvo bėgikas. Net pats neturėjo nuovokos, kiek įstengia nubėg- 
ti. Tik žinojo: kai atrodydavo, jog toliau nė žingsnelio nebenužengs, 
jog plaučiai plyš aštraus kaip dygliai oro varstomi ir širdis besitranky- 
dama suskaldys šonkaulius, — žinojo, kad būtent tada jis galės bėgti 
dar ir dar toliau. Marė jam taip sakė, gauruotasis senis Jacius sakė: 
„Zuikis tu, ne žmogus! Vijurkas tikras, pats velnias tavęs nepavytų! 

Ir nepavijo... 

Senį Jacių pavijo iš pat pradžių. Pirmą pavijo, ir senis krito pakriau- 
šėje. Krito, sukdamas virš galvos išlaužtą šaką, apsuptas tų pragaro iš- 
perėtų lojančių pamėklių.... Ir tada jis bėgo. Bėgo taip, kad ir Marė, 
ir visi kiti atsiliko traškančiuose krūmuose, už kurių aidėjo tas baisus 
staugimas. Paskui... Jis visada bėgdavo greičiau už kitus. Jo plonos, 
suskirdusios, pajuodusios kojos bėgo lyg pačios, bėgo tarsi negalė- 
damos sustoti, stūmė jį priekin kartu su skausmu krūtinėj, skausmu 
papilvėj, kartu su milžiniška viską užgožiančia baime. Kojos nešė jį 
pačios, ir nebuvo gi jis kaltas, kad Marė atsiliko... Tai kojos nešė jį, o 
kojas vijo tas virpantis staugimas ir siaubo kupinas tvaikas. 

Tačiau dabar kairioji kraujavo. Ji dar klausė. Atsispirdavo ir stum- 
davo jį priekin, bet jau ne taip. Jo šuoliai dabar buvo neritmingi, 
jis suklupo ir krito kelis kartus. Krito, nes koja sulinko ne tada, kai 
reikėjo. 

— Jėzau Marija Juozapai.... Jėzau Marija Juozapai ... - šnibždėjo jis, 
bet šnibždėjo ne ko nors sąmoningai melsdamas, o kaip taktą, kuriam 
paklustų linkstanti kairė koja. „Jėzau“ - atsistumt dešiniąja, kuri veikė 
sklandžiai, „Juozapai“ - pakelt kairiąją ir pernešt į priekį. „Marija“ — 
atsispirt kairiąja... Ir tai buvo sunkiausia. Ne dėl skausmo. Skaudėjo 
visas kūnas, ir kairė koja ne tiek daug to skausmo bepridėjo. Tik kad 
ji linkdavo tada, kai būtų turėjus išsitiesti, klupdavo, kai reikėdavo 
slinkti priekin. 

— Jėzau Marija Juozapai... — kartojo jis plonom suskilusiom lū- 
pom. Kartojo vis garsiau, nes vis garsiau aidėjo staugimas. 

Jis suklupo vėl... Beveik visas paniro į vandenį. Srovė čia buvo sti- 
presnė ir čiurlendama spaudė kūną. Pražiota burna murktelėjo van- 
dens ir užspringo. Jis malė kojom slystantį dugno dumblą, atsistojo... 
Kamoja šioje vietoje suko vingį, ir pagreitėjusi srovė šnarėjo, plauda- 
ma pakrantėse apnuogintas pušų šaknis. Jis kosėjo, smaugiamas užger- 
to vandens. Kosėjo skaudžiai, ir kai spranginantis kosulys, suspaudęs 
visą krūtinę, nuspengė, tada iš visų pusių apsupo jį staugimas. 

Visas miškas staugė. 

Garsas ataidėjo nuo miško sienos, apriečiančios Kamojos kilpą, 
atsimušė nuo skardžių, susivijusių kietų paplautų šaknų, apsupo ir 
sukaustė jį. 

Tada kažkas už nugaros šoko į vandenį. Tąsus, skvarbus staugimas 
buvo pripildęs visą mišką iki pat siūbuojančių pušų viršūnių, bet tą 
sunkaus kūno pliaukštelėjimą vandenin vaikas aiškiai girdėjo. Jis ap- 
sisuko. Kitame krante, abiejuose krantuose, visur aplinkui išniro pilki 
šunų kūnai. Visur šmėžavo jų didelės žvilgančios nugaros, spingsin- 
čios juodos akys ir pražioti nasrai. 

Vienas putojančiu vandeniu artėjo į jį. Šuva vos siekė kojom du- 
gną. Pasispyrė, šuoliu išniro iš vandens ir, rodės, pražiotais nasrais už- 
gožė visą mišką. Užgožė didžiulis, varvantis ir baisus... 

Kairė koja dabar išsitiesė. Vaikas stipriai atsispyrė į tižų dum- 
blą. Šuo buvo jau virš jo, ir tada jis griebė abiem rankom. Griebė 

žemiau tų atvertų nasrų ir iškarusio liežuvio, griebė ir suspaudė 
abiem rankom kaip žnyplėm. Aštrus, svaiginantis šuns tvaikas už- 
kimšo šnerves, rankos mėšlungiškai įsikibo į raumeningą, karštu 
krauju tvinksintį šuns kaklą... Dvokė, spengė ir siūbavo viskas... 
Jis klupo ir virto... Ne jis... Jie virto abu. Sukibęs žvilgančių gau- 
rų ir plonų rankų rezginys... Spigus šunų staugimas, spranginantis 
oro tvaikas ir gurguliuojantis vandens ūžesys... Tamsu pasidarė ir 
troškiai šilta... 


— Turijį! Turi, jau turi! - sušuko triumfuodamas Giedraitis. Nors nuo 
skardžio viršaus upelio vagos ir nesimatė, bet apačioje aidintis šunų 
skalijimas ūmai pakeitė toną ir ritmą. Medžiotojo ausiai ta kalba buvo 
kuo aiškiausia. Lojimas pranešė: „Apsupom! Turim. Grobis mūsų!“ 

Giedraitis rimbu supliekė arklį. 

- Ei jūs, chamai, greičiau ten! — surėkė jis. Arklys, traškindamas 
plonus medelius, laužėsi Kamojos link. Surėkta, buvo, žinoma, vis at- 
siliekantiems tarnams, bet užpakaly jojo ir Kontrimas, todėl tas, iš sy- 
kio nesusivokęs, nukaito, bet tuoj susigriebė, stipriau suėmė kamanas 
ir, įrėmęs pentinus į jau ilstančio arklio papilvę, pavarė jį. Medžioklės 
azartas pagavo dabar ir Kontrimą. Iki šiol, pagalvojus, kad ten, prie- 
šais tuos staugiančius šunis, bėga vis dėlto žmogus, jį apimdavo bai- 
mė ir net kažkoks pasibjaurėjimas, bet dabar tuos jausmus nustelbė 
medžioklės įtampa. 

Šunys tebestaugė. Kaip staugdavo šokinėdami apie medį, kur įva- 
ryta lūšis, ar apsupę kanopom drabstantį samanas, gintis pasiruošu- 
sį briedį. „Turim!“ - aidėjo tas garsas. „Turim!“ - tvaksėjo lyg tuoj 
sprogsiančios širdies dūžiai ir varė visus į ten pažiūrėti, pridėti rankos 
prie paskutinės mirties scenos. 

— Šalin, Kija! Serka! O, po šimts!.. — iš susijaudinimo užkimęs, 
griaudė Giedraičio balsas. 

Kontrimas nusliuogė nuo arklio, nes prijojo prie pat Kamojos 
kranto ir tas, pajutęs netvirtą atkrantės žemę, pradėjo stypčioti vieto- 
je. Palikęs arklį, pėsčias prasiskverbė pro karklų raizgyną. 

Šunys siuto plėšėsi, apstoję čia iki kokių aštuonių žingsnių susiau- 
rėjusį, gilokoj dauboj tekantį upelį. Vidury upelio tiško ir putojo van- 
duo. Negalėjai įžiūrėti, kas ten dėjosi, nes juodas vanduo suputojęs 
užsisklendė. Staiga iškilo tamsaus kaip ūdros plauko šuns čiupryna. 
Kartu su ja - lyg rankos ir pečiai... Stebėtinai smulkios rankos, tar- 
si kokio vaiko, o gal mergaitės... Įsistebėt nebuvo kada, nes vanduo 
tiško, šunys staugdami kibo iš visų pusių, ir susipynęs rankų ir gaurų 
tumulas nugrimzdo vėl. Kamoja čia buvo gili. Aštriam jos lanke, po 
smarkiai paplautu krantu, šiaip tingi srovė, skalaudama kyšančias me- 
džių šaknis, sukosi keliais neramiais verpetais. Vėl sujudėjo vanduo ir 
pasirodė plaukų tumulas, bet jau toliau, pasroviui. 

— Tas chamas Kiją prigirdys! - šaukė įsiutęs Giedraitis. Jis irgi buvo 
nušokęs nuo arklio ir, dar kartą sviedęs prakeiksmą tarnams, greitai 
ėmė leistis skardžiu žemyn. Buvo slidžiau, nekaip atrodė. Sutrešusių 
lapų ir augmenijos sluoksnis neleido atsispirti. Giedraitis paslydo, nu- 
sitvėrė eglės šakos ir, bandydamas įsiremti kojom į žemę, nuvažiavo 
beveik iki pat vandens. Įaudrinti šunys taip skalijo, kad vos girdėjosi 
Giedraičio keiksmai. 

— Po velnių, ten! Ar girdite, chamai?! — šaukė jis, atvertęs galvą. 
Tarnai dabar buvo atbėgę ir išsigandę žiūrėjo žemyn į viena koja upe- 
lin įbridusį savo poną ir rują it pasiutusių skalikų. - Ten! Suskiai! 
Chamai! Užplaksiu negyvai!.. Šunį gelbėkite! Ten! — mojo pasroviui 
Giedraitis, įraudęs iš pykčio ir susijaudinimo. Pats jis mėgino bristi 
ton pusėn, kur pradingo jo narsioji kalė, bet bergždžiai. Juodasis van- 
duo jau prie pat kranto siekė jam virš kelių, o kojos klimpo dumblan. 

Kija ir tas, kurio niekas gerai taip ir nespėjo pamatyti, buvo jau nu- 
plauti Kamojos vingyje smarkiai tekančios srovės. 

Giedraitis slysdamas kapstėsi į krantą. Nusileidęs šiek tiek žemyn 
ir saugiau laikydamasis už palinkusio riešo storumo lazdyno, Kon- 

trimas padavė jam ranką. Giedraitis išlipo įtūžęs, visas dumblu ap- 
sivėlęs. 

— Tokį šunį! Suprantat, tai mano geriausia kalė! - šaukė jis, o Kon- 
trimas tik lingavo galvą. - Sučaižysiu tuos chamus, jei neras jos! 

- Jie ieško. Nubėgo pakrante... 

— Pakarsiu, jei Kija pražuvo! - Giedraitis pagaliau užsikapstė į vir- 
šų. Pajutus po kojom tvirtą žemę, jo įtūžis bent kiek atslūgo. 

— Ji puolė puikiai, - tarė jis dabar, gręždamas odinių kelnių kiš- 
kas. - Spėjau pamatyti tik, kaip ji puolė ir tas suskis lyg griebė ją. To- 
kie šunys! 

— Taip, geri! 

— Karaliaučiaus veislė. Su šernais išmokyti... Ir taip vieno ką tik 
netekau. Kai suradom tos gaujos landynę. Kitam akį išdūrė, bet tas 
geras ir vienakis... Tačiau Kija! Kokia kalė!.. - Jis pamojo Kontri- 
mui. - Kirskim tą prakeiktą vingį! Srovė juos smarkiai nešė; gal bus 
kitoj pusėj... 

Jie prasibrovė pro ūksmingą upelio pakrantės tankumyną. Kontri- 
mas įmynė į didžiulį ištižusį kazlėką ir pats vos nenugarmėjo skardžiu 
žemyn. Apačioje vis dar nesiliovė amsėję šunys. 

Kitapus vingio Kamoja buvo tiek pat gili. Dugno nuolydis čia, ma- 
tyt, padidėjo, nes vos pastebimai bėgęs vanduo čiurleno šnarančia 
srove. Baltos besisukančios putos plaukė pro šalį, aiškiai rodydamos 
srovės greitį. 

— Na, ką? - sugriaudė Giedraitis žemyn. Aukščiau juosmens subri- 
dę į vandenį, tarnai bailiai pažvelgė į viršų ir pakratė galvas. 

- Ieškokit greičiau, nevėkšlos! Matot, koks čia ssaunumas! Velnias 
žino, kur nunešė!.. 

Kalę jie surado ne taip jau toli nuo vingio, įkliuvusią į upelio vagoje 
styrančias išvirtusios eglės šaknis. Negyva ji buvo. Liežuvis karojo iš keis- 
tai prašieptų nasrų, akys buvo pusiau primerktos ir dar vis pareigingos. 

Giedraitis keliskart sudrožė rimbu tarnui, kuris ištraukė į krantą 
suglebusį kalės kūną. Tas susigūžė, bet nedrįso prisidengti rankom. 

Šunų ruja subėgo ir amsėjo, uostinėjo tysančią Kiją; iš to įniršio Gie- 
draitis perliejo rimbu ir juos. Kaukdami šunys sklaidėsi į šonus. 

— Pakart jus reikia! Pakart visus dėl mano Kijos! - suriko Giedrai- 
tis. Tarnai stovėjo nuleidę galvas, bijodami pajudėti. - Nors arklį su- 
gaukit! - sušuko jiems. - Pakarčiau tikrai, bet kad dabar baisiai trūksta 
valstiečių... — tarė jau tyliau Kontrimui. - Tai matote... Geriausią 
kalę man kainavo... 

— Gaila... Ojis, tasai?.. 

— O! — Giedraitis, lyg tik dabar atsiminęs, vėl pasigręžė į upelį. 
Upelis varė čiurlendamas savo juodą vandenį ir vėl atrodė ramus, lyg 
visai nepaliestas šios ką tik čia vykusios dramos. - Tegu jį vėžiai ėda... 
Dvėseną tą... Ko mes čia dėl kažkokio vagies mirksim.... 

— Nedidelio, regis, būta... 

— Ech!.. Ir dėl tokio praradau Kiją.... Bet matot, pone Kontrimai... 
Praneškit tai kancleriui. Dabar tikėsit, kad Vieverių miškai švarūs. Ir 
šitas... Nebežinau kelintas... Gal koks trisdešimtas. Iš pradžių, tuoj 
po švedkarių ir maro, jų čia gaujos buvo. Ne tik šunų, keliolika vyrų 
man kainavo. Mane patį buvo pašovę! - Giedraitis pirštu parodė į kai- 
rę šlaunį. - Na, bet darbas atliktas! Dabar siūlau jums pasekt mano 
pavyzdžiu. Kviečiu sugrįžus į pirtį. 

— Į pirtį? 

- Žinoma! Gaivinantis tai dalykas! - Giedraitis mirktelėjo Kon- 
trimui ir nusijuokė. - Pamatytumėt mano pirtininką! Deja, dabar ta 
pirtis ne per daug tinka svečiams rodyti. Bet statydinuosi kitą. Pradė- 
jom kloti pamatus. Bus pirtis, mielas Kontrimai, tokia, kokios, - nors 
neabejoju jo dvaro puikumu, - net jo šviesybė kancleris neturi... 


II SKYRIUS 


Maras 


Tai buvo juodo siaubo metai. Beviltiški, mirties baimės 
sukaustyti metai. Pajuodusių kūnų, išsprogusių akių, ištinusių sąna- 
rių metai. 

Niekas nedirbo laukų. Geltonavo kiaulpienėm dirvonai, dilgėlėm 
ir dagiais užžėlė daržai, krūmai kerojo nešienaujamose pievose. 

Vasaros kaitroje išdžiūvo tvenkiniai, išseko upės, tvino dūmai virš 
niekieno negesinamų gaisrų. 

Kaimuose mirė žmonės, miestuose, dvaruose, pakelėse mirė. Baž- 
nyčiose, giedodami: „Nuo bado, maro, ugnies ir karo, gelbėk mus, 
Viešpatie“, - jie kniubo ir nesikėlė. Mirė tie, kurie, atsidavę likimo va- 
liai, liko vietoje, neišsigelbėjo ir tie, kurie, bergždžiai priešindamies, 
bandė bėgti. 

Bolavo tuščių lūšnelių ir rūmų langinės. Stipo prie grandinių pri- 
rišti šunys, nes nebuvo kas juos paleidžia. Krito galvijai, nes nebuvo 
kas juos pagirdo. 

Po karų, po bado, po sausros atėjo ši užvis baisiausia rykštė, pati 
mirtis atėjo į Lietuvos kraštą, lyg norėdama viena sau pasišvaistyti 
tiek prisikentusioje žemėje. 

1711 -aisiais mirtis pasiekė Kauno pavietą, ir ji buvo vardu maras. 

Pusė žmonių išmirė Šateikių kaime, trečdalis Selionyse ir Rau- 
donėj, nebeskaičiavo mirusiųjų Durkumonys, Gelažiai, Sėliava, 
Jakėnai... Ištisos šeimos išmirė. Šeimos kilmingųjų — Jaks-Tyriai, 

Nezabitauskai, Dabinskai. Šeimos baudžiauninkų - Butrimai, Jakštai, 
Šešelgiai ... Vietomis nebeliko kam laidot žmonių, ir ilgainiui įgriuvo 
sutrūnijusių lūšnelių stogai, žvirblių ir pelių sukapotų šiaudų sluoks- 
niu užklodami mirusiųjų kaulus. 

Sidabravos nebebuvo iš viso. 

Nedaug žmonių buvo ten likę ir iki maro laikų. Karai juos išskynė. 
Švedai čia ėjo, maskviečiai, sapiegininkai ir vėl švedai... Kurie nebu- 
vo išžudyti ar išvaryti į rekrutus, kurie neišbėgo, tuos čia ir pribai- 
gė maras. Vėjas išsklaidė sudegusių lūšnelių pelenus, varnalėšom ir 
dilgėlėm užaugo kaimo takeliai, įgriuvo šuliniai. Tik riogsojo juodos 
apdegusios bažnyčios sijos ir aukšti nykūs perskilusio bokšto mūrai. 

Visam krašte žmonių sumažėjo bent trečdaliu. Kitur gal per pusę ir 
daugiau. Pagausėjo jų tiktai didžiosiose Raudonės giriose. Klaidžio- 
jo čia pabėgę nuo karo ir maro valstiečiai, pamiškėse tykojo grobio 
įvairiausių kariuomenių dezertyrai... Lietuvių, čigonų, rusų, švedų — 
visokių galėjai sutikti tais laikais Raudonės giriose. 


Kai tirpo šaltos ir alkanos 1712 metų žiemos sniegas, kai Nemunas, 
Vysla ir Dauguva patvinę nešė į Baltiją gilios žiemos nukaltą ledų 
sluoksnį, kartu su tais ledais nuplaukė, nugarmėjo Baltijon ir visas is- 
torinis laikotarpis. Maras galutinai pabrėžė, kad praėjo tie laikai, kai 
Lietuvos ir Lenkijos valstybė buvo lygi kitoms Europoje. Pasibaigė tie 
laikai, kai ji galėjo grasinti Maskvai, ginti nuo turkų Vieną, siekti Šve- 
dijos karūnos... Jos teritorijoje liepsnojęs Šiaurės karas visiškai įrodė 
valstybės bejėgiškumą. Tame kare ji net nepajėgė savarankiškai daly- 
vauti. Plūdo per jos žemes - pirmyn ir atgal - svetimos kariuomenės, 
svetimi valdovai sodino į jos sostą savo statytinius, svetimi juos ir vėl 
vertė žemyn. Peterburge, Berlyne, Vienoj, Stokholme - visur buvo 
sprendžiamas Lietuvos ir Lenkijos likimas; visur, tik ne Varšuvoj ir 
ne Vilniuj... 

Visiems gerai įsidėjo į galvą bejėgiškumo pamoka, ir nors daugiau 
kaip pusė amžiaus dar truko ligi visiško valstybės žlugimo, jau nie- 
kad daugiau nebebuvo apsieinama be svetimųjų kišimosi. Tai virto 
tiesiog tradicija, ir kartų kartos valstybės vyrų brendo ir mokėsi po- 
litikos meno atmosferoje, kur pirmiausia buvo žiūrima savo privačių 
interesų ir savo pelno, kur svarbiau buvo pataikaut svetimiems valdo- 
vams kaip kad saviesiems. 

Badas ir maras uždėjo galutinį antspaudą ant šios parsidavėlišku- 
mo ir bergždumo nuotaikos. 

Trūko darbo rankų... Usnim ir krūmais žėlė nedirbami dvarų 
palivarkai. Žemė, dėlei kurios buvo tiek kraujo lieta, liko bevaisė be 
to tiek mažai vertinto ir tiek daug engto valstiečio. Ponai net sąlygas 
žmoniškesnes siūlė tada, medžiagos trobom davė, gyvulių skolon, 
sėklos pradžiai, kad tik rastųs rankų darbui ir nugarų prakaitui... Iš 
miškų valstiečius viliojo, vienas iš kito juos graibstė, ir palengva vėl 
ėmė pilnėti ištuštėjusios gryčios, vilnyti ilgai dirvonavusiuose pali- 
varkuose rugiai. 

Dešimt metų liepsnojusio karo žaizdos negreit tegyja... Triskart 
per tą karą užėjo badmečiai. Buvo sausrų ir potvynių, ir galop - maras. 
Dešimtmečių reikia, kad kraštas atsigautų po tokių nelaimių, ir 1712 
metų pavasaris buvo tik pati pirmutinė skurdi to atsigavimo pradžia. 


Tą pavasarį mažoje pašiūrėje pačioje Raudonės girios glūdumoje, ša- 
lia ir žiemą gerai neužšąlančių Vilkobalio pelkių, gimė vaikas. Gimė 
jisai jaunai, iš Sidabravos kaimo nuo maro pabėgusiai merginai. Pati 
Marė net neatsiminė, kiek kartų ir kokie kareiviai ją prievartavo, ir tai, 
pagaliau, jai buvo nesvarbu. Svarbiau buvo, kad sunku susirasti mais- 
to, svarbiau, kad dabar reikėjo apsaugoti ir maitinti šį padarėlį raudo- 
nu surukusiu veiduku, kuris kniaukė kaip kačiukas ir piktai gniaužė 
plonas rankutes su permatomais pirščiukais. 

Kūdikį priėmusi boba pakrikštijo jį motinos vardu, nes tuometi- 
nis Marės vyras, rauplėtas, keliskart sužeistas dezertyras iš Sapiegos 
kariuomenės, kūdikio griežtai atsižadėjo. Tai irgi nebuvo svarbu. 
Metams bėgant, Marės vyrai keitėsi beveik tiek pat tankiai, kaip kad 
keitėsi jų gyvenimo vieta. Pirmaisiais metais jie patys bastėsi, nes ba- 
das spyrė ir grobio trūko. Vėliau nuolatos turėdavo bėgti, nes būdavo 
persekiojami. Kasmet, o kartais net dažniau, Marei gimdavo vaikas, 
bet nė vienas negyveno. Savaitę, mėnesį... Keli net iki pusmečio ke- 
liavo drauge, pririšti jai prie nugaros, bet ateidavo rytas, kai gulėdavo 
pamėlę ir tylūs savo varganuose skuduruose, ir jai likdavo vėl tik šis, 
pirmagimis sūnus didelėm budriom akim, šalčio ir vėjo nugairintu 
veideliu, atsiradęs tą alkaną 1712 metų pavasarį Vilkobalio pašonėj. 

Vikrus jis buvo vaikas. Nuo pat pirmos dienos, kai tik išmoko ro- 
pinėti, rodės, nepripažino lėtų judesių. Prigimtis ir gyvenimo būdas 
padėjo jam tą vikrumą toliau ugdyti. Suskubdavo jis atimti kaulus iš 
kartu valkataujančių šunų, kaip žebenkštis pagaudavo už tvoros drį- 
susias nuklysti ūkininkų vištas, įsliuogdavo į medį taip vikriai, kad 
jį buvo vovere praminę. Kartą keli gaujos vyrai, prisigėrę krūminės, 
nusprendė išmėgint, ar iš tiesų jis toks vikrus, kad, išmestas į viršų, 
nukristų stačias. Pačiupo jį, duonos kriaukšle prisivilioję, ir, nespėjo 
motina pripulti ir apginti, kai apsupę išmetė aukštyn. Nukrito jis ti- 
krai ant kojų. Skaudžiai persikirto kairį kulną ir kurį laiką šlubčiojo, 
bet užtat tapo dar atsargesnis. 

Daug pamokų jam suteikė gyvenimas, ir visos jos sakė viena: reikia 
būti atsargiam ir vikriam. Tik motina Marius pasitikėjo, tik ji buvo už- 
tarimo ir prieglobos sala nesuprantamame nedraugiškame pasaulyje, 
užtat ji privalėjo priklausyti tik jam vienam. Deja, nedažnai taip bū- 
davo. Dėlei kažkokių jam nesuvokiamų priežasčių Marė užmegzdavo 
visada vienodai pasibaigiančius santykius su vyrais, kurie čia mėnesį, 
čia ir visą pusmetį išgyvendavo prie jųdviejų. Paskui tie vyrai juos pa- 
likdavo, ir tada vėl visa būdavo puiku. Marė glostydavo, apkabindavo 
tiktai jį, pasakodavo jam apie senelį ir net bandydavo išmokyti pote- 

rių. Bet tai tęsdavosi neilgai: tuoj atsirasdavo kitas. Marius atsitrauk- 
davo tuomet kaip primuštas šunytis. Iš pradžių vengdavo motinos ir 
nulįsdavo miegoti laukan. Reikėjo, žinoma, gyventi ir tekdavo pri- 
prasti, bet užtat jis viską stebėdavo didelėm budriom akim. 

Aiškiausiai jis atsiminė žiemas, nes žiemos būdavo lyg laiko tako- 
skyros. Žiema buvo tas tarpas, kuris nuspręsdavo, kam toliau pragy- 
venti lemta, o kam ne. Tarpas šalčio ir alkio. „Tau dabar dešimt žiemų, 
Mariau, - sakė jam motina, kai jie prisijungė prie senio Jaciaus gau- 
jos. - Dešimt žiemų pragyvenome mudu drauge: 

Ta vienuoliktoji žiema buvo ypač sunki. 

Vasara ir ruduo pasitaikė malonūs. Jų gauja keliavo didelės, lėtai 
tekančios upės krantais. Tik aštuonetas žmonių buvo, ir jie daugiau 
pridarydavo mažų nemalonumų negu kad kokių rimtų nuostolių 
apylinkės ūkininkams. Senis Jacius, atsargusis gaujos vadas, žiūrėjo 
griežtai tvarkos. Nudžiaudavo jie tai avį, tai vištą, išsikasdavo griež- 
čių, bet nieko rimtesnio. Kai tik čionykščiams pradėdavo įsipykti, 
leisdavosi toliau. Abi gaujos moterys, vesdamos Marių už rankų, 
prašydavo išmaldos paupių kaimuose. Pasibūdavo jie ir ilgiau, jei 
kur pasitaikydavo turgaus diena ar atlaidai. Šitai Mariui patikdavo 
labiausiai. Niekaip negalėdavo jis atsistebėti atlaidų margumu. Buvo 
baugu, bet ir baisiai įdomu, kai jis, motinos žipono rankovės nusitvė- 
ręs, įeidavo į arklių ir kaimiečių prisigrūdusią turgaus aikštę. Išsižio- 
jęs spoksodavo į mirguliuojančių ir, jo akimis, išsipuošusių žmonių 
spūstį, į tuos kalnus valgio, sukrautus ūkininkų vežimuose, į mykian- 
čias karves, bliaunančias avis ir ypač vaikus, savo vienmečius. Kartais 
juos išvydavo iš tų miestelių... Žmonės piktai šaukdavo, pliauškin- 
davo botagais, ir tekdavo bėgti. Bet dėl to tai jis tikrai nesikrimto. 
Taip visada buvo, ir, matyt, taip turėjo būti... Svarbu, kad netrūko 
valgyti tą vasarą, kad galėjo šiltai išsimiegoti prie pakrūmėje sukur- 
tos ugnies, kad, be kelių botago smūgių, jis už visą vagiliavimą dau- 
giau nenukentėjo. 

Bet Žiemą... 

Įvedė juos senasis Jacius į Vilkobalio raistą. Beveik užgožto šven- 
drių ežero saloje priėjo jie įlinkusias, nendrėm dengtas lūšneles. Jam 
atrodė kažkuo lyg pažįstamos ir švendrės, ir sala, ir tie milžiniški, kiek 
akys užmatė besitraukiantys, žemais krūmais apaugę liūnai. 

— Mes trečią kartą čia, - sakė motina. - Tu pirmo tai negali atmin- 
ti. - O antrą? 

— Ne... — Vaikas papurtė galvą. — A, regis... Čia yra tas?.. Senelis 
Čia yra? 

- Čia yr kapinės... Ir kryžius... O poterius kalbėjai šiandien? 

Vaikas pažvelgė į ją didelėm akim ir, murmėdamas „taip, palinga- 
vo galvą. Tai buvo neteisybė. Kartkartėmis motina imdavos jį moky- 
ti, kaip ji vadindavo, poterių, ir apie Dievą jam pasakodavo. Apie tą, 
kuriam reikėjo siųsti tuos šnibždėjimus. Jis buvo vienas ir buvo trise, 
ir jis sėdėjo suskeldėjęs ir liūdnas pakelės koplytėlėse. Nelabai visa tai 
buvo aišku vaikui, o dažniausiai ir nerūpėjo. 


Visos žiemos būdavo sunkios, bet ta vienuoliktoji ypač įsirėžė Ma- 
riaus atminty. Beveik tuščiom rankom grįždavo jie iš didelės girios 
pakraštyje išsimėčiusių kaimelių. Mažai ką žmonės ten teturėjo, o ką 
ir turėjo, tai, gyvendami pavojingoje vietoje ir neramiais laikais, buvo 
išmokę saugoti. Atsargusis Jacius neleido, kad kas iš gaujos kėsintųsi 
į aplinkinius dvarus. 

Jie kirto eketes mažuose Vilkobalio raisto ežerėliuose ir kartais pa- 
gaudavo žuvies. Iš lėkštų, užakusių akivarų traukė su žolėm sulipusį 
dumblą. Pasitaikydavo ten juodų dumblo sraigių, žiemos šalčio su- 
stingdytų nejudančių vėžlių ir storų vandens lelijų gumbų. Kasdavo 
giles iš po sniego. Galop lupo alksnių žievę... Kada ne kada rasdavo 
spąstuose įkliuvusį liesą zuikį arba perkarusią stirną. Tuo ir dar išmal- 
dos trupiniais, surinktais alkanuose kaimuose, ir turėjo manytis per 
žiemą. 

Marius išlandė ir iššniukštinėjo kiekvieną krūmokšnį, kiekvieną 
daubą, kiekvieną meldyną kelių varstų spinduliu nuo jų mažos, pelkė- 
je prasmegusios salos. Baisu buvo tiek toli eiti, nes apylinkėje siautėjo 
vilkai. Rinko jis pelkėje kadagių uogas, apžiūrinėdavo medžių dreves, 
voverių lizdus, ieškodamas jų atsargų. Vargas buvo tam ežiukui, kurį, 
susirietusį į kamuolį ir kietai įmigusį žiemos miegu, jis išritindavo iš 
po atversto rąsto. 

Pirmoji mirė Anelė, ir jų mažam būrely beliko viena moteris - jo 
motina. Jie persikėlė į antrą lūšnelę. Supelėjusių meldų guolyje paliko 
kniūpsčią nebejudančią Anelę su dar dviem būrio nariais, kurie jau 
antra savaitė nekėlė. Vienas vis dėlto išliko gyvas, ir kai jis, keistai vilk- 
damas apvatulotą kairę koją, išeidavo valandėlei iš savo lūšnelės, visi 
bijodavo ir vengdavo jo. Motina žegnodavos, jį pamačiusi, ir Mariui 
liepdavo. 

— Vardan Dievo Tėvo... Apsaugok mane nuo pikto... — Ji triskart 
persižegnojo. - Jis suėdė ją... Nusigręžk, kad pikta akis nenužiūrė- 
tų! - šnibždėdavo kimiai ir kaulėta ranka taip suspausdavo vaiko petį, 
kad jis vos iškęsdavo nesuvaitojęs. 

Neįmanomai ilgai tęsėsi ta alkana žiema. Sniegas krito, kilo pusni- 
mis, vėjas jį nešiodavo, o tada jis krito iš naujo. Atrodė, jau galo žiemai 
nebus, tik ūmai išpuolė visa virtinė šiltutėlių dienų. Sniegas nutirpo 
pietiniuose šlaituose, ir visos Vilkobalio žemumos paniro stingdan- 
čiai šaltame tirpstančio ledo vandenyje. Per dangų į šiaurę traukė ga- 
genančios virtinės ančių ir žąsų. Jos nusileisdavo į atviras liūno akis, ir 
Marius praleisdavo valandų valandas tykodamas jų. Keliskart jis buvo 
prislinkęs taip arti, jog, atrodė, ranka pasiektų, bet vis paskutinę aki- 
mirką sugagendavo pavojų pastebėjęs koks budrus gaigalas, ir visas 
būrys, baisiai sparnais plasnodamas, pakildavo į orą. Ant lėtai besisu- 
kančio drumzlino vandens likdavo tik koks baltas pūkas atminimui. 

Paskui skaidriai mėlynom žibuoklėm išsidabino aukštesni ir jau pa- 
džiūvę šlaitai. Krovėsi, sprogo karklų ir lazdynų pumpurai, visur pro 
slūgstantį pelkių vandenį kalėsi sodrios nendrių atžalos. Plyną pelkių 

platybę dabar išmargino rėžiais tankėjantis krūmų žalumas. Jie ištrau- 
kė per žiemą į ragą sušalusius bučius, sulopė juos. Rados kiek daugiau 
žuvies. Nesotus dar buvo pavasaris, bet vis dėlto pavasaris, ir vieną 
vakarą senis Jacius pasakė, jog metas jiems vėl traukti į žmones. 

Tai tada jiedu su motina išsiruošė aplankyti senelio. 

Eiti reikėjo beveik pusdienį. Pačiam pietiniam girios pakrašty, ant 
kalnelio, apaugusio dideliais, dar ir dabar, žaliam pavasary, neskuban- 
čiais sužaliuoti ąžuolais, buvo kapinaitės. Iš lauko akmenų sumūry- 
ta tvora jas skyrė nuo kalno šlaito, kuris leidosi žemyn, į nuostabiai 
atvirą ir žalią slėnį. Ten, po dešinei, pro švelniai sulapojusias liepas 
kilo masyvus nuskeltas bažnyčios bokštas. Toli rytuose stiebėsi kitas 
lieknas baltas bokštas. Kapinaitėse barkšojo pernykščių piktžolių sta- 
garai, kurių liūdno pilkumo dar nenustelbė narsiai vešintis šiemetis 
piktžolių derlius. Visur stovėjo kryžiai ... Juodi, pasvirę, kai kurie jau 
ir išvirtę. 

— Kartok, - kuždėjo jam motina, atsiklaupus prie dar tvirtai sto- 
vinčio kryžiaus, beveik šalia kapinaičių mūro. - Kartok: „Vardan Die- 
vo Tėvo, Sūnaus ir Šventosios Dvasios...“ 

Vaikas, klūpėdamas greta motinos gležnoje pavasario žolėje, kar- 
tojo. 

- Sakyk: „Seneli, užtark mane... Švenčiausia Marija, šventas Juo- 
zapai, melskitės už mane...“ 

— Kur yra senelis? - paklausė Marius. 

- Čia, po žeme... Čia mūsų kraštas, Mariau. Ten slėnyje gyveno 
tavo senelis ir aš. 

— Arjūs gyvenote tikram name? - smalsiai paklausė Marius. 

— Melskis! Netauzyk tokioj vietoj! - nutraukė motina. Jis pažvelgė 
į ją, norėdamas kažką sakyti, bet jos šalčio pakąstu veidu ritosi aša- 
ros. - Sakyk: „Švenčiausia Marija, šventas Juozapai, užtarkit mane!“ 

Jis sakė ir žiūrėjo su pagarba į kryžių. Kryžių, po kuriuo gulėjo se- 
nelis. Laiko nudilintu veidu dievukas sėdėjo prie kryžiaus prikaltoj 
būdelėj ir liūdnai žvelgė į juos. 

- Sakyk: „Šventas Jurgi ...“ — motina kartojo šventųjų vardus, ku- 
riuos dar atsiminė. Šnibždėjimas lėtėjo, nes po švento Jurgio ir šven- 
tos Agotos jai buvo sunku atsiminti daugiau. 

— Jėzau Marija Juozapai... Ko prašyt, mama? - paklausė vaikas, 
nebaigęs maldos. 

— Užtarimo. O ko tu nori? 

— Valgyt... Aš noriu prašyt valgyt... 

— Prašyk, - tarė motina, ir jis pakartojo visų dabar išgirstų šventųjų 
vardus, jų tarpan įtraukdamas ir savo senelį, kuris gulėjo po šiuo pa- 
juodusiu kryžium. 


Ne visiems maras nešė mirtį, ne visiems karas nešė pražūtį. Maras, tie- 
sa, negerbė nei luomų, nei sumanumo. Krito tie, kuriems buvo lemta 
kristi. Negailėjo maras lūšnelių, nebijojo jis ir rūmų. Bet karas - karas 
kitaip. Jis buvo visai kitų dėsnių besilaikantis mirties sąjungininkas. Su 
juo buvo galima sugyventi, net iš jo pasipelnyti, ir tam reikėjo tik vie- 
no - būti laiminčiųjų pusėje. O pasiekti to permainingais Šiaurės karo 
metais galėjo tik itin nuovokus lankstus žmogus. Šiomis savybėmis 
nuo pat jaunystės dienų pasižymėjo Mikalojus Augustas Giedraitis. 

Pirmoji pamoka buvo lengva. Karo pradžioje Geležinio Švedo, Ka- 
rolio XII, pranašumas buvo aiškus kaip ant delno, ir jaunasis Giedrai- 
tis nedvejodamas, su tėvo palaima perėjo į jo tarnybą. Apie ketverius 
metus praleido kaipo jaunesnysis leitenantas Karolio XII Vitebsko sri- 
ties okupacinėje kariuomenėje. Išmoko jis daug per tą laiką. Išmoko, 
ką reiškia geriausios tų laikų Europos kariuomenės drausmė, išmoko, 
kaip galima gerai gyventi ir net turtėti karo metu, išmoko griežtumo 
valdiniams ir prisitaikėliško paklusnumo viršininkams. 

Tada 1709 metų vasarą jį pasiekė žinios apie Poltavos mūšį. Kaip 
staigiai keičiasi galingųjų likimas! Narsusis Geležinis Karolis dabar 
greičiausiai pats tysojo kur nors Poltavos laukuose tarp ištaškytų „nenu- 

galimųjų pulkų. Visą naktį Giedraitis žingsniavo pirmyn ir atgal savo 
kambaryje, nepaisydamas nė tuometinės sugulovės, smulkaus Vitebs- 
ko bajoro dukters, vilionių. Buvo atėjęs laikas apsispręsti, o ne mylėti. 
Rytui brėkštant, jis apsisprendė. Sukrovė į lengvą bričką vertingiausius 
daiktus, sugrobtus pasiturinčioje Vitebsko srityje, ir, palikęs viršininkui 
žinią, esą vykstąs tikrinti rytuose esančių įgulų, vien savo ginklanešio 
lydimas, patraukė į vakarus ir pasiekė gimtąją Salaparaugę. 

— Grįžau namo, kad ginčiau tėvynę ir mūsų Dievo palaimintą, viso 
bajorų luomo išrinktą jo karališkąją didenybę, - paaiškino nustebu- 
siam tėvui. — Metas, pone tėte, išvyti prakeiktus klaidatikius iš mūsų 
krašto! 

— Nejaugi, sūnau, kalbi apie karalių Stanislovą?! 

— Man tai ne karalius, o uzurpatorius, pone tėte! Smurtu klaidati- 
kių pasodintas į sostą. Laisvasis bajorų luomas to negali pakęsti! 

Senasis Giedraitis buvo priblokštas tokio visai nesuprantamo pa- 
triotizmo. Teisybė, Stanislovas Leščinskis Karolio XII ginklo jėga pa- 
sodintas į sostą, bet kas gi buvo patriotiškiau šiais laikais už ginklo 
jėgą?! 

— Bet šviesybė Karolis, sūnau... - išstenėjo jis. 

— Tas klaidatikis guli kažkur Poltavos laukuose. Tegyvuoja jo švie- 
sybė Augustas Antrasis, už kurį ir ponas tėtė teisėtuose rinkimuose 
balsavo! 

Senasis Giedraitis giliai atsikvėpė. Atokios Salaparaugės ši visą po- 
litinę padėtį aukštyn kojom verčianti žinia dar nebuvo pasiekus. Jis 
patenkintas nusišypsojo. Už Augustą iš tiesų buvo balsavęs 1697 metų 
rinkimuose, tačiau kol kas šio fakto verčiau neminėdavo. 

- Bet Karolio kariuomenė... — dar suabejojo jis. Švedų kariuome- 
nė buvo visiems įkvėpusi pagarbos ir baimės. - Pagalvok apie dvarą, 
sūnau... 

— Pone tėte, tuos atskirus dalinius mes ištaškysime. Kas bus pir- 
mieji teisėto karalius gynėjai, jiems ir teks didžiausias atpildas. Švedų 
laikai pasibaigė. 

Sūnui nuovokumo netrūko. Nors, pasirodė, Karolis ir nežuvo 
Poltavoj, o sužeistas pabėgo į Turkiją, drausmingosios švedų kariuo- 
menės branduolys Poltavoje buvo sutriuškintas. Švedija buvo toli, ir 
mažosios okupacinės įgulos nebeturėjo nei užnugario, nei nenuga- 
limųjų šlovės. Kurios nespėjo pasitraukti, buvo išblaškytos, ir visur 
triumfavo Rusijos Petro I Lietuvos ir Lenkijos sostan grąžintas Au- 
gustas II. Stanislovas Leščinskis vos suskubo pabėgti iš krašto. 

Pačiu laiku pasišovė talkon naujajam karaliui Giedraičio surinktas 
būrys. Jis nusiaubė kaimynystėje nespėjusių taip greit persiorientuoti 
Karolio šalininkų dvarus, truputį pasikapojo su besitraukiančiais švedų 
likučiais ir tapo tikra rykšte pakrikusioje Vieverių apylinkėje. Už pasi- 
tarnavimus buvo atlyginta. Giedraičiai gavo valdyti Vieverių apylinkės 
karališkuosius dvarus, taigi jų žemės iš karto padidėjo beveik trigubai. 

Kontrimas jau visa tai žinojo, kai atvyko pas Giedraitį Salaparau- 
gėn. Atvyko jis čia neva tikrinti kelių saugumo, o iš tiesų — verbuoti 
šalininkų naujai paskirtam Lietuvos pakancleriui, kunigaikščiui Car- 
toriskiui. Senasis Giedraitis buvo prieš metus miręs, ir dabar sūnus 
Mikalojus tvirtai suėmė dvaro valdžią į savo rankas. Ir ne tik dvaro. 
Vieverių apylinkėje ir net Kauno paviete Giedraitis dabar buvo svar- 
bus žmogus, su kuriuo reikėjo skaitytis. Tiesa, Dabulskis turtu jį per- 
svėrė, bet Dabulskiui trūko Giedraičio energijos ir sumanumo. Pats 
kunigaikštis Čartoriskis buvo jaunas, ambicingas ir bendrus rinkosi 
į save panašius. 

— Praneškite jo šviesybei, jog esu nuolankiausias jo tarnas, — kal- 
bėjo Kontrimui Giedraitis. - Praneškite, kad šioje apylinkėje dabar 
saugu. Bet seimeliai - kas kita! Per daug pasislėpusių išdavikų liko! 

— Bet, mylista, nesakykime „išdavikų“... — diplomatiškai pataisė 
Kontrimas. Nors ir jaunas buvo, ryšininko padėtis jį spėjo išmokyti 
politinio atsargumo. -— Juk prisiekė visi ištikimybę jo karališkajai di- 
denybei. 

— Vadinkite juos kaip tinkami, bet, kol jie turės galią, seimeliais čia 
nieko nepakeisime. Suprantat patys... 

— Jo šviesybė kunigaikštis pasiryžęs padėti. Bet iš pradžių reikia... 
Na, žinot juk. Atsargiai... 

Giedraitis numojo ranka. 

- Ir ne tik seimeliais. Kai aš kovojau ir tebekovoju už šio krašto 
saugumą, tai ne tik kad negavau pagalbos iš kai kurių pusių, bet dar 
buvau apšmeižtas bjauriausiu būdu! Gal nėra reikalo čia pavardžių 
išminėti... Na, aš tai žodžiais savęs nevaržysiu! Išdavikai jie, ir tas 
paaiškės ateityje! Praneškite tai jo šviesybei! — Jo platus veidas net 
įraudo iš giliai įsiėdusio pykčio. Kontrimas skubėjo palinksėti, bet 
podraug skėstelėjo rankom, parodydamas, kad visiškai Giedraičiui 
pritarti negali. 

— Gal ir taip, mylista, bet dabar turime susivienyti aplink jo kara- 
liškąją didenybę, - sumurmėjo jis. - O dėlei tų gandų, tai nebijokite. 
Šviesusis kunigaikštis supranta jų vertę... Dabar kol kas mums reikia 
eiti susitaikymo keliu... - Kontrimas atsiduso ir nusišypsojo. Gandai 
buvo, pagaliau, tik tokie, kokių galėjai tikėtis, ir greičiausiai ne visai 
tušti. Giedraitis, gindamas tėvynę ir karalių, apiplėšė ir ne taip jau aiš- 
kių priešų dvarus. Sklido gandai, kad net kai kurios bažnyčios valdos 
nebuvo aplenktos... 

— Pažiūrėsime.... Nors aš gero nesitikiu... - nusileido Giedraitis. — 
Dėlei krašto saugumo, tai galėsite pats įsitikinti. Čia girios nemažos. 
Kiek visokio plauko dezertyrų ir plėšikų teko sunaikinti, tai gal nevar- 
ginsiu šviesiojo kunigaikščio galvos!.. Bus keturiasdešimt su kaupu. 
Penkių vyrų per tai netekau ir pats buvau sužeistas. Štai ir šį pavasarį 
sučiupome mažą gaują. Tai tik perėjūnai ir likučiai. Su šunimis juos 
išknisom iš Vilkobalio. 

— Ak, jūs šunų turite? 

— Ir kokių šunų, mielasis Kontrimai! - Giedraitis išdidžiai nusišyp- 
sojo, ir jo pyktis, rodės, visai nuslūgo. - Parsivežiau iš Prūsų. Galėsim 
juos paleist rytoj po mišką, nes, manau, dar vienas tos gaujos narys 
bus likęs. 


— Kitus sugavote? 

— Mano šunys sugavo. O kai sugauna jie, tai nedaug kas man belie- 
ka daryti! 


Šventieji išklausė tos karštai švebelduotos maldos prie senelio kry- 
žiaus, nes kai Marius su motina grįžo atgal, dar bebrisdami per seklią 
brastą, kuri skyrė jų salą nuo pelkėtų ežero krantų, užuodė masinantį 
kepamos mėsos kvapą. Pasirodė, kad pats atsargusis senis Jacius buvo 
atvilkęs nemažą aviną. Liesokas buvo tas avinas, pavasarinis, bet ar 
bereikėjo jiems dosnesnės dangaus dovanos. Rijo mėsą dar pusžalę, 
apčiulpė kiekvieną kaulelį, svylančiais pirštais kabino garuojančias 
smegenis iš perskeltos avino kaukolės. Apsvaigt galėjai nuo to gar- 
daus kvapo, einančio per visą mažąją salelę. 

— Kad jį velniai ant tridančių šakių pasmeigtų, tą susną dvarponį 
čia! Kad jis skradžiai žemę prasmegtų... - bambėjo senis Jacius, pri- 
gulęs ant kruvino avikailio ir vis atsirūgdamas nuo per gausios vaka- 
rienės. - Nudžioviau jam tą aviną, kad jis mane prisimintų! Bet užtat 
keliausim dabar. Dar diena kita, ir keliaujam. Nebebus gyvenimo dau- 
giau šitame krašte. 

Visi jautėsi sotūs ir patenkinti. Penki jų bebuvo likę: Jacius, vaikas 
su motina, nebylys Krizas ir dar jaunas, bet labai kosintis Petras. Ado- 
mas, visų dideliam palengvėjimui, patraukė savo keliais, vos ėmus tirp- 
ti sniegui. Tai tas, kuris šlubavo ir buvo likęs antroje lūšnelėje su dviem 
lavonais. Marius kada čia įlindo ten pasižiūrėti ... Bjauriai dvokė. Tarp 
skarmalų ir pernykščių švendrių baltavo kaulai. Anelės greičiausiai... 
Jis išpuolė lauk. Paskui iš tolo lenkdavo tą susmukusią pašiūrę. Bet ir 
tai dabar buvo nesvarbu. Amžinai alkanas pilvas dabar vos nesprogo. 
Atsiraugėjus burnoje jautėsi rūgštus skonis, lūšnelėje kūrenama ugnis 
taikiai blėso ir skleidė tingią šilumą. Buvo taip jauku, ir Marius galvojo 
prieš užmigdamas, kad jis visada prašys tų šventųjų. Eis ligi to tolimo 
kalno, kur stovi kryžius, ir mels jų vėl, kad atsiųstų jiems valgyt. 

Pabudo jis saulei patekėjus, bet pabudo ne šviesos prikeltas. Atsi- 
sėdo guolyje ir įsiklausė. Kažkur už juos saugančių meldų aidėjo šunų 
skalijimas. Jis gerai pažino šunų lojimą. Šimtai dvarų ir kaimų šunų 
buvo prasiloję iki užkimimo, kai senio Jaciaus gauja, neskubėdama ir 
žvalgydamasi, ką čia nučiupus, traukdavo pakeliais. Jis buvo išmokęs 
atsiginti nuo piktų, kad ir nedidelių, miestelėnų šunų. Bet šis garsas 
skambėjo kažkaip kitaip. Lyg sutartinai tie šunys lojo, lyg klausyda- 
mi kits kito ir tuoj pat kits kitam atsakydami... Ritmingas, vienodas 
staugimas, čia kildamas, čia slūgdamas, virpino orą. 

Vaikas papurtė šalimais gulinčią motiną. 

— Girdžiu, - atsakė ji, nes jau irgi buvo gyva. - Jaciau! - šūktelėjo. — 
Jaciau, pabusk! 

Jacius pakėlė susitaršiusią galvą. Ir jo apsiblaususios akys išsiplėtė 
iš baimės. Jis pašoko iš guolio. Pabudo ir kiti mažos lūšnelės įnamiai. 
Nebylys Krizas taip greit ritosi laukan, kad užsigavo galvą į žemas tro- 
belės lubas. 

- Jėzau Marija, gelbėk! - šnibždėjo išblyškusi Marė, ir visi puolė 
pro duris. 

Visą mišką pripildė šunų skalijimas. Skardėjo kaip tik iš tos pusės, 
kurioje salą nuo žemo, pelkėto kranto skyrė kokio šimto metrų pločio 
nendrėm užaugusi brasta. 

Marė sugriebė vaiko ranką, suspaudė pirštus, kad net trakštelėjo, 
ir, kuždėdama tuos pačius pagalbos šaukiančius maldos žodžius, puo- 
lė į brastą. Tiesiai į aidintį šunų skalijimą. 

Senis Jacius bėgo pirmas. Nedidukas jis buvo, bet prireikus stebė- 
tinai drūtas ir greitas. Marius tik vienas jį pralenkdavo. Bet dabar mo- 
tina stipriai laikė vaiką už rankos. Senis, kaip koks pūškiantis šernas, 
prasilaužė pro švendres ir jau kopė į krantą, tik staiga iš už kadagių iš- 
niro šunys. Šimtai šunų. Šimtai baisių, pražiotų nasrų. Neliko krūmų, 
vien tik blizgantys šunų kūnai, vien tik krauju pasruvusios šunų akys. 
Lyg koks pragaro sūkurys apsupo jie kažkokį pagalį spėjusį nusitverti 
Jacių. 

Nieko daugiau Marius nematė. Jis išsiplėšė iš motinos rankų ir 
šoko bėgti. Susikūprinęs brovėsi pro švendres, nagais kabindamasis 
į drėgną žemę, kopė ant kieto kranto ir bėgo nesustodamas, neatsi- 
gręždamas, tolyn. Bėgo, kol kvapo šniokštimas ir spurdančios širdies 
dūžiai užslopino tą visą miško erdvę pripildžiusį staugimą. 


III SKYRIUS 


Benvenutas 


Benvenutas Pegrinis šią popietę buvo nusiteikęs itin me- 
lancholiškai. Priežasčių melancholijai netrūko nei artimoje praeityje, 
nei numatomoje ateityje, bet dabar pati svarbiausia melancholijos 
priežastis buvo gurgiantis pilvas. Antra prakeikta dienelė, kai burnoj 
neturėjo nė kąsnio. Nė vieno kąsnelio!.. Visų pirma, beribiuose šio 
laukinio krašto miškuose nebuvo kas valgyti, o gal dar svarbiau - ne- 
buvo kada valgyti. Kai reikia gyvastį gelbėti nuo įsiutusio raudon- 
veidžio švelniosios Liucijos tėvo ir trijų vienas už kitą didesnių ir 
piktesnių brolių, ne valgis tada galvoj. Velniop tada viską! Dumi, kur 
kojos neša, kur akys veda!.. 

Iš pradžių jis, ačiū Dievui, jojo... Pataikė, deja, ant toli gražu ne 
geriausio arklio. Mėšlavežiui gal ir būtų tikęs tas kuinas! Bet ką pa- 
darysi... Gerai, kad bent toks kieme pasipynė! Kai senasis Sirautas, 
baubdamas kaip įsiutęs bulius ir mosuodamas virš galvos ta savo tur- 
kiška šoble, išvijo jį iš salono, ne laikas buvo žiūrėt arkliui į dantis... 
Laimė, tie galvažudžiai, sinjorinos Liucijos broliai, tokie nerangūs, 
nes šiaip, jei jie būtų spėję užkelti dvaro vartus!.. Benvenutą nukrėtė 
šiurpas vien pagalvojus, kas tada būtų buvę. Palaidota būtų jo galvelė 
šitų galvažudžių krašte! Palaidota amžinai. Nėrė jis tada iš kiemo, kiek 
tik tas dvėsna išnešė. Sinjorina Liucija vos spėjo jam drėgna nuo aša- 
rų nosinaite pamoti pro langą. 

— O mama mia! Ir kaip tokia švelni, tokia žavi, tokias puikias krūtis 
ir blakstienas turinti mergina galėjo kilti iš tos galvažudžių giminės? 

Teisybė, iš pradžių jis manė, kad tas pūstažandis Liucijos tėvas apie 
meną šiek tiek nutuokia. Tėvas pasamdė jį, Benvenutą, šeimos portre- 
tų tapyti. Tai turėjo gi, pagaliau, įvertinti meną! Juk parodė gerą sko- 
nį, pasirinkdamas dailininką. Nutapė tą tėvą pirmąjį. Nutapė karinga 
poza - kardas rankoje, šarvuota krūtinė atstatyta taip narsiai, kad at- 
rodytų didesnė už pilvą. Nutapė sukryžiuotas vėliavas fone ir jų tar- 
pe raitą, kardą iškėlusį, baltą riterį... Labai jau mėgo tas plačiagerklis 
kvėša karines pozas. Gerai... Talentą turint, bet ką nutapyti galima! 

Žinoma, kai kurios meno temos reikalauja ilgesnio laiko ir dides- 
nio dėmesio. Sinjorinos Liucijos plaukų banga, žinoma, buvo nepa- 
lyginamai subtilesnis dalykas kaip to kvėšos blizganti plikė, kuriai 
paprastos balzganos spalvos užteko. Kiekgi dėmesio ir atidumo reikė- 
jo jos ilgom blakstienom! Kiek jis vargo, kol bent panašiai atitaikė tą 
žavų skruostų rausvumą!.. Na, o jos puikiosios krūtys tai buvo tema, 
tinkama ir pačiam Rafaeliui! Vien tik palaidinukę suklostyti buvo 
aukšto meno reikalaujantis darbas. Klostės turėjo apgaubti, išryškin- 
ti... Inspiracija buvo tos krūtys! Ar galima reikalauti, kad menininkas 
nepabučiuotų savo inspiracijos?.. 

Vis dėlto prakeiktai ne laiku įpuolė tas primityvas, vadinantis save 
šios žavios būtybės tėvu! Ne, greičiausiai senoji ponia buvo neištiki- 
ma... Ką gi bendra galėjo turėti Liucijos skambus varpelis su to žvė- 
ries baubimu? Na, ir tie jos trys už treigį jautį didesni broliai! Tie tai 
jau tikrai teisėti savo tėvo sūnūs! Vertos atžalos tokio galvažudžio. Bet 
žavioji sinjorina Liucija... 

Benvenutas nejučiomis nusišypsojo. Netir gurgiantį pilvą buvo gali- 
ma primiršti, pagalvojus apie sinjoriną Liuciją. Net ir tas didelis miškas 
pasidarydavo kažkaip malonesnis. Kažkur iš toli girdėjosi šunų skali- 
jimas, tiesiai prieš jį pavasario žolėje straksėjo keli varnėnai juodom 
žvilgančiom plunksnom, balzgani melsvi žiedai kėlė galvas iš žolės. 

— Gražu vis dėlto čia, - pripažino Benvenutas. - Yra grožio šitam 
puslaukinių krašte. Tik įsižiūrėt reikia. Kitoks grožis, kaip Florencijos, 
ir sunkesnis nutapyti. Ne taip ryškios čia spalvos, ir reikia subtilumo. 

Benvenutas akim atmatavo priešais nusidriekusio miško peizažo 
ruožą. Tas tris pušis jis sustumtų arčiau viena kitos. Tai būtų kairės 
pusės paveikslo akcentas. Vieną aukštą, skarotą pušį įterptų į tų bal- 
takamienių beržų giraitę. O prie giraitės būtų ji, Liucija... Jos baltas 
kūnas lyg atkartotų, tik daug švelnesniu subtilumu, beržų kamienų 
baltumą. 

Malonių prisiminimų virtinę nutraukė dabar jau aiškiai daug arčiau 
girdimas šunų skalijimas. Benvenutas atsistojo ir įdėmiai įsiklausė. 
Medžioklė, matyt. Skambėjo, lyg šunys būtų grobį jau apsupę. Briedis 
koks greičiausiai, o gal šernas... Apsuptą žvėrį jo vaizduotėj tuoj pa- 
keitė briedžio kulšies kepsnys ir šerno galva, apdėliota keptais, karšty 
susprogusiais, nuo taukų žvilgančiais obuoliais. Benvenutas atsiduso. 

Bet jei... Jei tai kokie to įsiutusio Sirauto pažįstami? Lyg ir toli jis 
nuo to nelemto dvaro, bet ką gali žinoti... Be to, jo išvaizda dabar 
tikrai apgailėtina. Baltos kelnės, kuriomis taip puikuodavosi, dabar 
buvo margos, dėmėtos; murzinos, o ne baltos. Švarko rankovė taba- 
lavo, perplėšta lig pat alkūnės. Į ubagą kokį jis buvo dabar panašus, o 
ne į Benvenutą Pegrinį iš Florencijos - dailininką, skulptorių ir loty- 
niškų odžių rašytoją. 

— O mama, mama... Kad tu žinotum, kaip vargsta tavo sūnus sve- 
timoj šaly! Verktum ir melstumeis už mane, mama mia... Raudotum, 
mane pamačius... — apgailėjo save Benvenutas. Ne, šitaip pasirodyti 
kilmingiems medžiotojams neįmanoma! Geriau pratupėti krūmuo- 
se, kol jie prajos. Benvenutas nusileido lėkštoka kalva, kurios apačio- 
je žaliavo tankūs karklų ir gluosnių krūmai. Pasirodė, ten vingiavo 
upelis. Benvenutas prasiskverbė pro krūmų užtvarą, ir dabar prieš jį 
sruveno tamsus, matyt, iš durpingų pelkių kilęs vanduo. Bėglys vėl 
atsiduso ir įsitaisė tarp krūmų. Lyg ir aprimo šunys. Be abejo, netru- 
kus medžiotojai trauks namo, puotaus, gers, džiaugsis gyvenimu... 
Atsidavęs likimui, Benvenutas liūdnai žvelgė į tykiai pro šalį tekantį 
vandenį. Staiga jis pašoko. Kažkoks skudurų gniutulas ir sruoga plau- 
kų sušmėžavo ten srovėje! Ne! Žmogus ten plūduriavo! 

Nieko daugiau negalvojęs, Benvenutas puolė į šaltą upelio vande- 
nį. Kojos klimpo glitniame dugne, vanduo siekė pažastis. Jis pasiyrė 
keletą žingsnių prieš srovę ir sugriebė plaukiantį kūną. Smulkus buvo 
tas kūnas ir lengvas. Maldamas kojomis klampų dugną, Benvenutas 
prisistūmė prie kranto ir iškėlė skenduolį. Tai buvo vaikas. Jo galva 
bejėgiškai kabarojo, drumzlinas vanduo žliaugė iš ilgų, išsidraikiusių 
plaukų. Lyg sukiužę ir sutraiškyti atrodė smulkūs pečiai. Benvenutas 
išbrido iš upelio ir išnešė vaiką į krantą. Nulenkęs ir primynęs tankiai 
suaugusius smulkius karkliukus, paguldė kūną. 

— Ei tu!.. — tarė sumišęs Benvenutas ir patapšnojo įdubusį vaiko 
skruostą. Galva nusviro į kitą pusę, bet nė jokio gyvybės ženklo. 

— Ei tu, amico! - šūktelėjo jis dar ir pasijuto nejaukiai. Negyvas, be 
abejo. Ir pataikyk tu man šitaip. Ubago vaikas, matyt... Tokiais skar- 
malais tai jau ir baudžiauninką vargiai sutiksi. 

— O mama mia! Pasakyk, ką man daryti, - murmėjo Benvenutas ir 
tikrai atsiminė, ką reikėjo daryti. Jis greit vėl nusileido prie upelio ir 
pasilenkęs išgriebė iš dugno saują akmenukų. Atrinko vieną didesnį 
akmenėlį ir jį nuskalavo. Reikėjo akmenį įdėt skenduoliui į burną, kad 
prislėgtų liežuvį. Taip buvo sakoma Florencijoj, ir, matyt, ne tuščiai. 
Jis stipriai suspaudė vaiko skruostus. Spaudė tol, kol pamėlusios lū- 
pos prasivėrė. Tada Benvenutas įspraudė tarp jų pirštą. Dantys buvo 
kietai sukąsti. Galva tabalavo. Kad nulaikytų galvą, jis prirėmė krūtinę 
keliu. Pražiodė burną plačiau ir įkišo akmenį. Akmenį įspraudus ber- 
niukui iš burnos šliūkštelėjo vandens srovė. 

Benvenutas net pašoko. Bet tuoj vėl prisilenkė. Ar jam pasirodė, ar 
iš tiesų virptelėjo vaiko akių vokai? Švelniais pirštais jis prilietė glež- 
ną krūtinę ir pamažu paspaudė. Pasuko galvą į kairę. Vėl ištekėjo plo- 
na vandens srovelė. Benvenutas vis spaudė ir atleidinėjo skenduolio 
krūtinės ląstą. Veikiai vanduo paliovė tekėjęs, ir tada gelbėtojas tikrai 
pamatė, kaip suvirpėjo vaiko akių vokai. Jautrūs jo pirštai jautė vis aiš- 
kiau, kad ten, po tais smulkiais, lyg viena oda aptrauktais šonkauliais, 
tvaksi širdis. 

Po kokias penkiolika minučių trukusių pastangų vaikas pagaliau 
atsimerkė. Melsvi, beveik permatomi vokai virptelėjo, ir prasivėrė 
siauras plyšelis. Iš pradžių lėliukės klaidžiojo tarsi aklos, paskui su- 
stojo ties Benvenuto veidu. Akys plačiau pražiūrėjo. Benvenutas nusi- 
šypsojo tikra, nemeluota palengvėjimo šypsena. 

— Bongiorno, - tarė jis švelniai. 

Vaiko akys tuoj vėl kietai užsimerkė ir lūpos susičiaupė siauru, pa- 
mėlusiu brūkšniu. 

— Amico... Pažiūrėk į mane, amico. - Benvenutas atsargiai palytėjo 
vaiko skruostą. Skruostas suvirpėjo, ir vaikas staigiai įkvėpė oro. 

- Amico, nebijok... Čia Benvenuto... Tik Benvenuto... A? - sakė 
jis, raminamai glostydamas vaiko kaktą. Vaikas gulėjo lyg negyvas. 
Tik tas nesuvaldomas skruostų virpėjimas persimetė į visą kūną. Lyg 
drugys jį krėtė. Umai vaikas nusuko veidą žemyn, pritraukė prie savęs 
rankas ir kojas ir susigūžė į mažą virpantį kamuolį. Benvenutas drą- 
sinamai palietė jo atsikišusius, kaulėtus pečius. Pečiai trūktelėjo, lyg 
įkaitintos geležies nudeginti. 

— Aš gi neskriausiu tavęs! Amico... Ei... — šnekino lėtai, švelniai, 
suprasdamas vaiko baimę. Kantrybės čia reikėjo. 

— Amico... Ei! — tarė jis jau kiek irzliau. - Ištraukiau tave iš upės, 
o tu ką? Ei! Atsisuk! — Tas nieko. Benvenutas nusprendė veikti. Pa- 
kišo ranką vaikui po galva ir bandė jį apversti. - Uūū!.. - suspiegęs 
ištraukė ranką ir įgrūdo didįjį pirštą burnon. Vaikas jam grybštelėjo 
dantimis už piršto ir perkando jį iki kraujo. 

— 0, madre dolorosa! O, mama mia!.. "Tu... Tu! Parše! - šaukė da- 
bar jau skardžiu balsu Benvenutas ir būtų šaukęs dar garsiau, bet kad 
vaikas nepriekaištavo, nebėgo, tik kiūtėjo susigūžęs į kamuolį ir jo 
plonutės, pro skarmalus kyšančios mentės virpėjo. 

— Na, kodėl tu, parše, taip padarei? — užbaigė jau nebe tokiu piktu, 
beveik atsiprašančiu balsu Benvenutas. 

Tik naktis įstengė juos sutaikyti. Ne bet kokia naktis tai buvo. Vos 
nusileidus saulei, pakilo vėjas. Pirma jo staigūs gūsiai nuūžė medžių 
viršūnėm. Tamsoje sušniokštė subraškėjo miškas. Kraupiai girgždė- 
jo pasvirusi, savo kaimynės kamieną trinanti pušis. Smulkios šakos ir 
pernykščiai kankorėžiai krito aplinkui. 

Tada vėjas įsisiautėjo tarp medžių kamienų. Šalia upelio augan- 
čius karklus prilenkė prie pat vandens, sukos vaiduokliškais sūkuriais 
pernykščiai lapai. Atrodė, miškas pilnas vaitojančių, šniokščiančių 
būtybių, kurios kabinosi už švarko skvernų, taršė plaukus, šaltais, 
braukiančiais pirštais siekė kaklo ir veido. Benvenutas pritūpė šalia 
gyvo susitraukusio kamuolėlio ir prisiglaudė prie jo. Dar prieš su- 
temstant jis buvo netekęs kantrybės su šiuo iš vandens ištrauktu, jo- 
kio dėkingumo, net jokio žmoniškumo nerodančiu padaru. 

— Tu gulėk! Kiūtėk ten... O Benvenutas eis sau! - šaukė jis kelis- 
kart ir iš tiesų buvo pakilęs ir paėjėjęs kiek tolyn. Bet vis grįždavo. Lyg 
tas perštintis pirštas jį būtų sulaikęs. Gūdaus miško vienatvėje ne taip 
lengva buvo atsitraukti nuo šito kaip per stebuklą jam atsiųsto žmo- 
gaus. Tegu jis laukinis ir nedėkingas, bet vis tiek žmogus. Sutemus, 
kai viskas aplinkui ūžė ir tratėjo, kai šis svetimas miškas atrodė lyg 
pilnas antgamtinių jėgų ir iš pagonybės laikų čia užsilikusių dvasių, 
Benvenutas visai neslėpė esąs laimingas, kad nereikėjo šios baisios 
nakties praleisti vienam. 

— Tu nebijok, amico... Aš čia... - šnibždėjo jis, glausdamasis prie 
savo vargano bičiulio. - Mes drauge. Aš tave apsaugosiu.... 

Vaikas nebekrūpčiojo ir daugiau nesipriešino. Neatsakė jis nieko, 
ir neaišku buvo, katras katrą šioje pragaro naktyje privalėjo saugoti. 


Kai išaušo rytas, ir be žodžių buvo aišku, kad toliau juodu eis drau- 
ge. Juodu buvo reikalingi vienas kitam. Apie vidurnaktį Marius buvo 
užmigęs ir sapnavo. Vėl sustaugė šunys, iš pražiotų nasrų ėjo bjaurus, 

pykinantis tvaikas, pro baltas iltis tiško seilės, šimtai žvilgančių nuga- 
rų užgožė vėjo siūbuojamą mišką. Suklykė ji. Motina klykė, o jo ko- 
jos malė, lyg mindamos kokį klampų molį. Jis nebegalėjo nei pabėgti 
greičiau, nei atsisukti ir jai padėti... Jos klyksmas kilo ir grimzdo vėl į 
tą medžių tratėjimą ir šunų kaukimą. 

Vaikas suvaitojo ir stipriai įsitvėrė į Benvenuto petį. 

— Nieko, amico... Nieko... Aš čia... — ramino Benvenutas, ir tie 
raminimo žodžiai jam pačiam teikė drąsos ir stiprybės. 

Marius pasimuistė ir praplėšė akis. Išsitaršę debesys slinko per ra- 
tilų apsuptą mėnulį. Miškas dar švokštė, bet vėjas jau tilo. 

— Nebijok, amico, - patylomis tarė Benvenutas ir priglaudė jį ar- 
čiau. Marius nesipriešino. Dienos šviesoje gal būtų ir bijojęs šio keis- 
to vyro, bet nakčia tebuvo jo kūno šiluma, pažįstamas prakaito kvapas 
ir lygus, raminantis balsas. Už jų švokštė miškas, apačioje šnarėjo Ka- 
moja, viršuj dilo ir vėl pasirodydavo debesų properšose mėnulis, bet 
čia, kur jie, buvo lyg kokia saugi salelė. 

Marius nurimęs vėl užmigo. 

Rytas išaušo giedras ir gaivus. Tartum siautusio vėjo švariai nušluo- 
tas, mėlynavo dangus. Miškas vėl aidėjo garsais, bet jau visai kitokiais. 
Čiauškė, čirpsėjo ir švilpė visi sparnuotieji jo gyventojai, lyg ir jie no- 
rėtų vienas kitam pranešti laimingai pergyvenę šią šiurpią naktį. 

Marius atsibudo pirmas ir kurį laiką įdėmiai žiūrėjo į šalia gulintį 
Benvenutą. Baimės jis dabar nebejuto, tik nuostabą. Apranga ir išvaizda 
šio keisto vyro buvo daug geresnė, kaip kad Marius buvo pratęs iš arti 
matyti. Ir veidas švelnesnis. Benvenutas rūpestingai skusdavosi, ir, nors 
paskutines dvi dienas to įpročio negalėjo laikytis, vis tiek atrodė kitaip 
negu apžėlę, beveik niekad neprausiamais veidais Jaciaus gaujos vyrai. 

Jis atsimerkė, plačiai nusišypsojo, pasirąžė ir tuojau atsistojo. 

— Kuo tu vardu? - paklausė itališkai. 


v-- so 


— Vardu. Tu, - pakartojo Benvenutas prancūzų, paskui darkyta 
lenkų kalba. 

Vaikas šyptelėjo. Kažkaip juokingai skambėjo tie keisti žodžiai. 

Nusišypsojo ir Benvenutas. 

— Aš esu Benvenutas. Ben-ve-nu-tas, - skiemenavo jis, rodydamas 
pirštu į save. - Aš - Benvenutas. 

— Ben-ve-nu-tas... — iššvebeldžiavo vaikas. 

— Puiku! Aš - Benvenutas. - Benvenutas dūrė pirštu į save ir tada 
į vaiką. - O tu? 

— Marius, - tarė šis. 

— Mario! - Benvenutas išsišiepė iš pasitenkinimo. Jį sužavėjo, kad 
šis driskius simpatingu liesu veiduku turi tokį lengvai suprantamą 
vardą. — Mario! —- pakartojo jis. - Tai eisime mudu... Ką, Mario, 
eisim? 

Ir juodu nuėjo. | 

Pirma paupiu, kol išsigavo į miško pakraštį ir prieš juos nutįso ža- 
lios, upelio vingyje plytinčios lankos. Bežengiant per jau vešliai su- 
augusią žolę, pempės kilo iš lomų ir, garsiai klykdamos „gyvi gyvi, 
sklandė čia pat, aplink galvas. Netrukus jie pasiekė ir kelią. Benve- 
nutas nedvejodamas pasuko rytų link. Aplenkus kalvą ir praėjus pro 
kairėje tarp medžių riogsančius kažkokius griuvėsius, toli priekyje su- 
baltavo aukštas bažnyčios bokštas. Palei kelią gūžėsi sodžiaus pirkelės 
šiaudiniais stogais, virš stogų kilo šulinių svirtys. 


Mažąjį abipus kelio išsidėsčiusį miestelį jie pasiekė jau saulei aukšto- 
kai palypėjus. Bent pusė miestelio namų atrodė negyvenami. Jų sto- 
gai buvo vėjo ištaršyti ir net visai įgriuvę. Iš kelių kaminų vinguriavo 
dūmai. Jautri Benvenuto nosis užuodė verdamų kopūstų kvapą. Jis 
nurijo seilę, o pilvas sugurgė, lyg ten kas kūlio verstųsi. 

— Ei, Mario, kad taip užkrimst, ech? - klausė jis. 

Vaikas, kuris šiaip sekė jį keliais žingsniais atsilikęs, dabar ėjo greta 
ir laikėsi įsikibęs jo apsiausto skverno. 

— Valgyt, a? - pakartojo Benvenutas ir patrynė savo supliuškusį 
pilvą. - Gerai būtų užvalgyt, ką? 

Miestelis nebuvo didelis. Po kairei turgaus aikštė, kurioje pulkas 
žvirblių stripinėjo po padžiūvusius arklių mėšlo kupstus, po dešinei — 
prūdas, kurio viename gale pakrypęs malūnas, ir po miestelio... Ke- 
lias apsuko vingį aplink kitą, už pirmąjį didesnį, prūdą, ir vėl tiesėsi 
per lygius lygius dirbamus laukus bei ganyklas. Didžiojo prūdo gale 
augo aukštos švendrės ir keli gluosniai svyruokliai. Eidami pro šven- 
dres, jie išgirdo kažkokį krebždėjimą. Benvenutas tik žvilgtelėjo ton 
pusėn. Tačiau Marius reagavo ryžtingiau. Kaip kokia žebenkštis jis 
šoko į aukštąsias švendres. Jos švelniai suvilnijo ir vėl užsikėtė. Gir- 
dėjosi neaiškus čežėjimas, ir veikiai švendrės vėl prasiskyrė, o tarp jų, 
šypsodamas taip plačiai, jog matėsi visi smulkūs, aštrūs dantys, stovė- 
jo Marius. Ir ne tuščias. Rankoje laikė spurdančią vištą. Senoka, ma- 
tyt, ji buvo, kad išdrįso taip toli nuo savo kiemo nusidanginti. Daužėsi 
sparnais dabar, kad net plunksnos rūko, bet iškvarkt neiškvarkė, nes 
kaklą laikė stipriai savo mažu kumščiu užgniaužęs Marius. 

— Mario! — pilnas ir džiaugsmo, ir pasididžiavimo, sušnibždėjo 
Benvenutas. - Mario, tu esi angelas dangaus... - Jis nejučiom apsilai- 
žė. - Mario, aš matau, kad mudu nepražūsim! 

Suprast Marius, žinoma, nesuprato, bet iš balso atspėjo esąs giria- 
mas. Ramiai padėjo kuoduotę ant žemės ir, primynęs ją koja, vienu 
trūktelėjimu nusuko jai galvą. 


IV SKYRIUS 


Mokytojas 


Buvo pats darbymetis, kai du apdulkėję, matyt, iš toli at- 
keliavę žmonės pasiekė Volčinės miestelį. Smėlėtose kalvose, supan- 
čiose Volčinę, baudžiauninkai pjovė grikius. Žemų grikių laukuose 
lėtai lingavo jų pilkos nugaros, šnarėjo pjautuvų pusmėnuliai ir sauja 
po saujos gulė eilėn šiaudai. Lomose ir Pultusko upės slėnyje gelto 
melsvom rugiagėlėm išmarginti rugių laukai, darželiuose prie žemų, 
šiaudais dengtų trobų puikavosi sužydę jurginai ir stiebėsi aukštyn 
vaisių brandinančios saulėgrąžų galvos. 

Laukuose dirbančios moterys valandėlei atsitiesdavo, nubraukda- 
vo atbula ranka prakaituotą kaktą ir paraudusiom nuo dulkių akim 
sekdavo keliauninkus. Benvenutas mojo joms savo nauja, Kaune įsi- 
gyta plunksnota kepure. Viena kita atsakydavo nedrąsiu mostelėjimu, 
bet daugumas tik žvelgdavo abejingai, ir pilkos nugaros vėl prilinkda- 
vo prie darbo. 

Ar maža čia žmonių plaukė į Volčinės dvarą iš visur? Nuo to lai- 
ko, kai dvarą nupirko Čartoriskiai ir nusprendė jį padaryti vienu iš 
centrinių savo giminės dvarų, čia darės didžiulės permainos. Dvaro 
rūmai buvo plečiami, virš bėdinų Volčinės lūšnų iškilo balta baroko 
bažnyčia, prie senojo dvaro prisišliejęs šilas virto stropiai prižiūrimu 
rūmų parku. Dar Volčinė nebuvo pasiekus to blizgėjimo, kurį ji įgavo 
vėliau, kai tapo viena iš valstybės politinių sostinių, bet ir dabar ji kei- 
tės neatpažįstamai. 

— Matai, kokiam dvare mano dėdė gyvena! - dar iš tolo rodė Volči- 
nę Benvenutas. - Pamatysi, Mario, mano dėdę! Tai tikras florentietis. 
Baigias mūsų vargai, Mario! 

Vaikas tik miglotai suprato, ką Benvenutas nori pasakyti. Per tuos 
du mėnesius, daugiausia pėsčiom keliaujant pietryčių link, jis išmoko 
keletą reikalingiausių žodžių, bet daugiau susikalbėti dar negalėjo. 

— Dėdę;? - jis pakartojo kelintą sykį girdimą žodį. Kažkaip jam tas 
žodis siejos su seneliu, gulinčiu ten toli po pajuodusiu kryžium. 

— Jis florentietis, Mario! Pamatysi! Tai ne taip, kaip tas šykštus vie- 
nuolis ten Kaune. Anas buvo iš Turino. Visi turiniečiai ir savo motinai 
skatiko gaili. 

Kaune mat Benvenutas buvo gavęs darbo jėzuitų vienuolyne. Ži- 
nia, visai netinkamo jo talentui darbo, - ten reikėjo tik perdažyti iš- 
blukusias vienuolyno koplyčios freskas, bet vargas spyrė. Minėtasis 
vienuolis iš Turino, kurį iš pradžių Benvenutas išbučiavo kaip savo 
tautietį, pasirodė esąs šykštokas. Ir valgis, ir užmokestis, Benvenuto 
galva, buvo stačiai jo talento pažeminimas. Sugriebę keliolika skatikų, 
kad užtektų duonai pakeliui nusipirkti, jie traukė toliau. 

— Pasieksim dėdę, ir baigsis mūsų vargai, Mario! - dažnai tikinda- 
vo Benvenutas. - Jis tai tikras florentietis! 


Sinjorą Robertą Pegrinį jie rado kairėje dvaro pusėje. Ten pailguose 
vienaaukščiuose namuose gyveno Čartoriskių sargyba ir sava kariuo- 
menė. Netoliese stovėjo mažesni dailūs namukai svetimtaučiams ka- 
rininkams. Vienas tų namukų ir priklausė sinjorui Robertui. Laimė, 
keliauninkai jį užtiko ką tik sušveitusį visai pakenčiamus pietus ir už- 
tat palyginti neblogo ūpo. 

— Ką regi mano akys?! - sušuko skardus balsas, vos jiems peržengus 
nedidelio, skoningai įrengto kambario slenkstį. - Sustok!.. Toliau nė 
žingsnio! Leisk man įspėt, kokia laimė čia atneša mūsų šeimos geni- 


227 


jų!.. - Iš užstalės pakilo liesas, aukštokas vyras aštriais veido bruožais, 
gražiai pražilusiais plaukais. Metų jis turėjo gal ne ką daugiau kaip ke- 
turiasdešimt, bet žilumas ir griežta nosies bei antakių linija pridėjo jo 
veidui amžiaus ir orumo. 

— Sustok, Benvenutai, - pakartojo jis. - Leisk man spėti... Tu už- 
dirbai tiek pinigų toje šiaurėje, jog atėjai vargšo dėdės paprašyti, kad 
padėtų juos išleisti! 

Benvenutas droviai šyptelėjo. 

— Ne visai taip, dėde... 

— Vedei kunigaikštytę ir kvieti mane į krikšto tėvus! 

— Tai... ne visai... 

— Tapai Vilniaus universiteto dailės profesorium! 

— Irgi neatspėjot... 

Robertas Pegrinis priėjo ir patapšnojo sūnėnui per petį. 

— Na, tai pasakyk! Kiek jų ten buvo? - paklausė jis jau rimtesniu 
balsu. 

— Ko, dėde? 

Pegrinis vyresnysis nusišypsojo. Jo sausi paakiai susimetė smul- 
kiom raukšlelėm. 

— Natų, kurie... Kurie užklupo tave ir ją. Jos vyrų, tėvų, brolių... 

— Ne, ne! Ne vyrų! Ji buvo netekėjus. Tėvų ir brolių... Tai yra vie- 
nas tėvas ir daug brolių... 

— Kiek? 

— O, daug... Aštuoni ar dešimt! 

Sinjoras Pegrinis palingavo galvą. 

— Didelė šeima, a? Graži ji buvo? 

— Oi, dėde! Tiesiog... 

— Nuostabi! 

Benvenutas kvailokai išsišiepė. 

- Žioplys tu! - dabar jau visai rimtai tarė dėdė. - Taip. Žioplys! 
Nežiūrėk į mane, lyg būtum įžeistas. Pažįstu Pegrinius. Jie arba kariai, 
arba sentimentalūs žiopliai!.. Tu iš pastarųjų. Na, ką gi jau darysi... 
O šitas? — galva mostelėjo į Marių, stovintį prie durų. 

— Jis? Na, mes susitikom ... Papasakosiu dėdei... Išgelbėjau aš jį. 

— Manyčiau, kad tau neužteko laiko pačiam tokį pasidaryti! Nors 
mažesnių, be abejo, palikai. Gražus vaikas. 

Benvenutas lyg nustebęs žvilgtelėjo į berniuką. Iš tiesų, ilgą laiką 
Marius buvo per daug murzinas, šašuotas ar ir išsigandęs, kad įžiūrė- 
tum kokį grožį. Bet dabar, po dviejų mėnesių ramesnio gyvenimo ir 
beveik pakenčiamo maisto, jis pasirodė esąs gražus, dailiai nuaugęs 
berniukas. 


Sinjoras Robertas Pegrinis turėjo kapitono laipsnį Čartoriskių kariuo- 
menės pulke, bet pagal pareigas ir juo labiau pagal pašaukimą jis buvo 
vyriausiasis dvaro fechtavimo mokytojas. Pegrinis naudojosi tam ti- 
krom privilegijom, kurios darė gyvenimą „šioje prakeiktoje šiaurės 
pelkėje“, kaip jis vadino Volčinę, visai pakenčiamą. Ėmė padorią algą, 
turėjo namą, tarną ir du jam paskirtus žirgus. Kitados Pegrinis buvo 
treniravęs ir abu senojo kunigaikščio sūnus. Nors juodu dabar atsi- 
dėjo aukštajai politikai ir špagos menui laiko nebeturėjo, senieji mo- 
kytojo ir mokinio santykiai išliko. Kunigaikštis Mykolas, kuris šiaip 
išlaikydavo šaltą atstumą tarp savęs ir valdinių, buvusį mokytoją, gali- 
ma sakyti, gerbė ir dargi jam pataikaudavo. Atjausdamas jį, besiilgintį 
gimtosios Florencijos ir ten paliktų giminių, kunigaikštis leisdavo jam 
atsikviesti vieną kitą gausingos Pegrinių šeimos narį, Taip prieš kele- 
rius metus atsibeldė ir tas nenuorama brolvaikis Benvenutas. Atrodė, 
kad neturėtų būti priežasčių melancholijai ir juo labiau tam giliam 
susikrimtimui, kuris neretai apnikdavo Robertą... 

Robertas Pegrinis savo talentu, temperamentu ir siekimais buvo 
menininkas. Visa jo apsti gyvenimo energija buvo skirta tobulybei 
siekti. Tiesa, likimas jam į rankas įbruko ne teptuką, ne plunksną ar 
smuiką, o špagą, bet dėl to Pegrinis nė kiek nesikrimto. Anaiptol, špa- 
ga buvo tiek pat tinkamas įrankis siekti meno tobulybės, kaip ir visi 
kiti. Ji derino baleto estetiką, smuikininko judesių discipliną ir gele- 

žinį valios ir kūno valdymą. Špagos menas teikė ir tą menininkui taip 
svarbų galios ir pranašumo jausmą. 

Norint pasiekti tobulybės, reikia anksti pradėti. Robertas pradė- 
jo vos turėdamas septynerius. Jo tėvas buvo fechtavimo mokytojas 
vienoje kilmingoje Florencijos šeimoje. Despotiškas ir ūmus žmo- 
gus savo begaliniu griežtumu ir tūžimu dėlei menkiausios klaidelės 
atgrasė nuo šios profesijos tris Roberto brolius, bet ne Robertą. Šiuo 
atveju grūdas krito į derlingą dirvą. Robertas mokėsi atkakliai ir sė- 
kmingai. Netgi per daug sėkmingai. Būdamas septyniolikos, jis geriau 
fechtavosi už tėvą, o kai sulaukė devyniolikos, nebuvo jam lygių Flo- 
rencijoje. Tai buvo jo gyvenimo zenitas. Jis vaikščiojo gimtojo miesto 
gatvėmis, ir kiekvienas sutiktas žmogus, ir baltosios miesto aikštės, ir 
grakščiosios renesanso statulos — viskas, rodės, suprato ir pripažino 
jo pranašumą. Svaiginantis tai buvo jausmas - lyg visas miestas pri- 
klausytų jam, lyg visos gatvės būtų jo. Jo karjera buvo garantuota, jis 
savo nuožiūra galėjo pasirinkti kilminguosius mokinius. Bet, deja, jis 
buvo jaunas ir buvo florentietis. 

Vieną karštą popietę, beeinant jam su draugais per Piazza del 
Popolo, kelią pastojo jaunasis grafas Zečinis su savo palyda. Kad tai 
būtų buvęs tik šiaip geras fechtuotojas, - tokių netrūko Florencijo- 
je, - kad būtų buvęs net ir labai geras fechtuotojas... Robertas būtų 
šaltai išmušęs jam špagą iš rankos, gal net lengvai jį sužeidęs. Bet pra- 
muštgalvis Zečinis laikė save ir kitų buvo laikomas vienu geriausių 
fechtuotojų visoj Florencijoj. Be to, jis buvo pašaipūnas ir aukštos 
kilmės. Zečinis su visu savo luomo įžūlumu Robertą įžeidė ir tuoj 
pat, pabrėždamas įžeidimą, pažemino jo motiną. Pastarojo draugai, 
Zečinio palyda, tiesiog visa Florencija stebėjo, kaip atsakys į įžeidimą 
naujai vainikuotasis fechtavimo karalius. Nebuvo kitos išeities, ir Ro- 
bertas ilgoje dvikovoje, pirma lydimas drąsinančių šauksmų, paskui 
nustebusios tylos, nudūrė jaunąjį Zečinį. 

Nudūrė jį pačiam saulėtos Piazza del Popolo vidury. O tada nusi- 
plovė prakaitą fontane, linktelėjo baltajam miestui ir nustėrusiems 

žmonėms ir iškeliavo į šiaurę. Elorencijoj ir net visoj Italijoj nebuvo 
kampelio, kur jis galėtų pasislėpti nuo Zečinių šeimos keršto. Ne- 
suvokė jis tą savo triumfo valandą, kad atsisveikina su Florencija 
amžinai. 

Taip menininkas Robertas Pegrinis tapo amatininku. Tiesa, mo- 
kėjo jam neblogai už įgudimą, bet panašiai savo įgudimą pardavinėjo 
kurpiai, siuvėjai ir perukininkai. Kartais pagirdavo jį, bet ir tas pagyri- 
mas nešė kartėlį, nes giriantieji dažniausiai neturėjo jokios nuovokos 
apie jo meno tobulumą. 

— Puiku, puiku, pane Pegrini! - vos prieš savaitę sakė jam vienas 
storas bajoras, stebėjęs karininkų fechtavimo pratimus ir Pegrinio de- 
monstruojamą puolimo taktiką. - Turėsite mane irgi išmokyti to, ką 
jūs mokate! 

— Visko, ką aš moku? - šaltai paklausė Pegrinis. 

— Na taip! Aš turiu stiprią ranką, pane. Visko noriu išmokti! Ištisą 
mėnesį būsiu jo šviesybės svečias. 

Robertas nieko neatsakė, nes jei būtų prasižiojęs, nebūtų galėjęs 
susiturėti. Bajoras stovėjo prieš jį išsišiepęs, toks patenkintas savimi. 
Veidas raudonas, pilvas vos išsitenka plačiam kontuše. Nieko daugiau 
jis nebuvo gyvenime veikęs, kaip tik persiėdęs, persigėręs ir seime- 
liuose persirėkęs. Jis galėjo būti karikatūra kiekvienam fechtavimo 
pradžiamoksly. Dešimt metų teturėdamas Robertas jį būtų galėjęs 
nusmeigti kaip kokią išpampusią kiaulės pūslę, o ši karikatūra drįso 
jam sakyti: „Puiku! Išmokyk ir mane lygiai taip!“ 

Labiau meną sutrypti jau nebuvo įmanoma. 


Robertas Pegrinis stovėjo susimąstęs savo kambary prie lango, dar 
vis karčiai atmindamas tą prieš savaitę patirtą įžeidimą. Melancholiją 
ypač gilino viena aplinkybė, apie kurią jis visom išgalėm vengė galvo- 
ti. Skaudu buvo prisipažinti, bet vis dėlto jau jo amžius nebe tas. Nors 

ir vijo tą mintį šalin, diena iš dienos juto, kad jo pasiekta tobulybė 
silpnėja. Dar vos pastebimai, bet galas turės ateiti. Išblės jo pasiektas 
menas šitoj pelkėtoj šiaurėj. Išblės neįvertintas, ir nieko nėra, kam ga- 


lėtų jį perduoti. 

Lauke, prie apkarpytos gyvatvorės, žaidė tas Benvenuto atsivesta- 
sis berniukas. 

„Dar viena bėda... - galvojo Pegrinis. - Savotiškas jis vaikas. Užsi- 


daręs, nedrąsus. Ir ta jo istorija savotiška.“ 

Vaikas ilgoku, Benvenuto dovanotu peiliu kažką krapštinėjo ant 
žemės. 

„Laiko jis tą peilį taisyklingai, - dingtelėjo Robertui. - Lyg mokėtų 
laikyti. Žinoma, tokiam amžiuj ir reikia išmokti“ 

Staiga nutiko keistas dalykas. Robertas net prigludo arčiau prie 
lango. Berniukas, regis, ten turėjo varlę, nes Robertas tik spėjo pa- 
matyti, kaip kažkas šoktelėjo, tada žybtelėjo peilis berniuko rankoj ir 
jis pasmeigė varlę dar šuolio vidury. Švariai persmeigta perpus, varlė 
malė kojom. Berniukas pasidėjo ją ant žemės ir, lėtai perskrodęs pil- 
vą, įdėmiai tyrinėjo ištryškusias žarnas. 

„Kaip vikriai!“ — apstulbo Robertas. Jam net buvo šovusi mintis 
praverti langą ir paprašyti, kad berniukas tą žaibišką smūgį pakartotų. 
Varlė, nors ir perskrosta, dar judėjo. Vaikas ją pražiodė ir lėtai kišo 
peilį į burną tol, kol tas išlindo per pilvą. Robertas susiraukė ir atsi- 
traukė nuo lango. 

„Visi vaikai žiaurūs... — tarė jis sau. — Ir tokiam amžiuj įdomu, kas 
ten varlės viduriuose. Bet vikrus jis... Pasiutusiai vikrus...“ 

Be jokios abejonės. Šis siauraveidis, pažiūrėti toks švelnus berniu- 
kas turėjo vikrumo, kuris tegalėjo būti Dievo dovana. Umai Robertas 
Pegrinis suvokė, ką jis nori ir privalo daryti. Jis tik nusistebėjo, kad 
nesusiprato pačią pirmąją dieną, kai į Volčinę sugrįžo jo sūnėnas, ve- 
dinas šituo savotišku vaiku. 

Mariaus gyvenime įvyko dar viena permaina. Labai daug kas pasikei- 
tė nuo to laiko, kai jis sutiko Benvenutą, bet kol kas berniukas buvo 
išlaikęs laisvę. Benvenutas jam buvo tarsi koks vyresnysis brolis, ne 
tėvas. Kai Marius apsiprato su mintim, kad Benvenuto visiškai nėra 
ko bijoti, jis kartais net užsiaikštydavo. O tas žilas aukštas dėdė, Ro- 
bertas, buvo visai kito plauko žmogus. Jo tai jau reikėjo klausyti be 
jokių atsikalbinėjimų. Marius tai netrukus patyrė. 

Iš pradžių jis sunkiai susigaudė, ko išjo nori. Žodžių jis jau mokėjo 
daug, bet jie buvo skirtingų kalbų. Volčinė, kaip daugumas magna- 
tų dvarų, kalbiniu atžvilgiu buvo tikra mišrainė. Pačiam dvare buvo 
kalbama prancūziškai ir lenkiškai, Roberto namuose itališkai, o kari- 
ninkų — daugiausia vokiškai. Pirmoji Mariaus išmokta kalba užtat ir 
buvo savotiška visų kalbų maišalienė, o spragas vaikas užkaišiodavo 
tarmiškais lietuviškais žodžiais. Paprastais reikalais jis jau gebėdavo 
susišnekėti. Tik kad Robertas ėmė iš jo reikalauti tokių sunkiai su- 
prantamų dalykų!.. 

Reikėdavo, paėmus rankon ilgą ploną lazdą, pritūpti ir staigiai išsi- 
tiesti, šaunant su ta lazda toli į priekį. Reikėdavo tai kartoti vėl ir vėl, 
kol įkyrėdavo iki pasiutimo, įskausdavo nugara ir patempti blauzdų 
raumenys. 

Pabandęs tą keistą manevrą, Marius atsisakė jį daryti. Atsisakyda- 
vo gi jis klausyti ir Marės, ir senio Jaciaus, ir, pagaliau, Benvenuto. Jis 
drįsdavo nepaklusti, nes buvo už juos greitesnis ir žinojo, kad po kiek 
laiko suaugusiųjų pyktis praeis. 

Bet, pasirodė, ne dėdės Roberto pyktis. 

Teisybė, jis pabėgo ir nuo Roberto. Vakare, kai išalkęs parsirado, jie 
kuo ramiausiai valgė vakarienę, ir Marius jau ketino eiti miego. Dėdė 
Robertas tada priėjo prie jo ir paliepė jam gulti ant kėdės. Jis neklausė, 
bet šį kartą nieko neišėjo. Kieta Roberto ranka sugriebė jį taip staigiai, 
kad jis vos spėjo aiktelti. Tarnas Jozefas jį prilaikė, o dėdė Robertas ta 
pačia plona lazda jam atskaitė dvidešimt smūgių per sėdimąją. Rytojaus 
dieną, kai jis vis dar spyriojosi, gavo antrą dozę ir buvo uždarytas visai 

dienai kambary. Tai bematant pakeitė jo nusistatymą. Šio griežtaveidžio 
Roberto aiškiai reikėjo klausyti, kad ir kokie keisti būtų jo paliepimai. 

Netrukus jis patyrė, kad tie paliepimai nebuvo tokie jau kvaili. Kar- 
tu su Robertu nuėjo jis toliau už kareivinių, kur jų laukė visa eilė stul- 
binančiai gražiai apsirengusių vyrų. Aukso diržai dabino jų liemenes, 
perpetės mirgėjo sidabriniais siūlais. Ir visi jie be jokių prieštaravimų 
vykdė dėdės Roberto įsakymus. Šokinėjo ir tampėsi, kaip jiems liepė 
Robertas, sukiojosi ir net krito žemėn. Marius apstulbęs stebeilijo į 
tuos vyrus ir dabar aiškiai matė, kad jie vykdo tuos judesius daug tiks- 
liau negu jis. Kai vyrai pavargo ir, šluostydamiesi prakaitą, stoviniavo 
prie tvoros, Robertas pašaukė Marių ir liepė jam pakartoti keletą tre- 
niruotės manevrų. Jis baisiausiai drovėjosi. Ne tik savo nemokėjimo, 
bet ir ko kito: šalia to blizgesio jo drabužiai, kurie anksčiau jam atrodė 
tokie puikūs, pasidarė pilki ir vargingi. Bet Robertas įsakė, ir jis tris- 
kart atliko priekinio puolimo pratimą. Vyrai stebėjo, ir keli nusijuokė. 
Marius nukaito ir, rodos, būtų mielai prasmegęs skradžiai žemę. Ro- 
bertas tuo tarpu nesakė nieko, bet, vos tik jie grįžo namo, tarė: 

— Visai neblogai padarei. 

Marius tebejuto pratimų aikštėje jį užplūdusią gėdą, ašaros ritosi 
jo veidu. 

— Na, kas čia dabar, Mario? Sakiau, kad neblogai. Be to, štai ką aš 
tau turiu! - Robertas nuėjo į savo kambarį ir grįžo kažkokia blizgančia 
liemene nešinas. - Užsivilk, - atkišo jam. - Jei mes ten eisime prakti- 
kuotis, tai turime gerai atrodyti! 

Vos drįsdamas tikėti savo laime, Marius paėmė liemenę. Ji buvo 
truputį per didelė, bet - Dieve! - kaip ji blizgėjo! Devynios sidabruo- 
tos sagos prieky, ratilų išsiuvinėjimai šonuose... 

— Čia man?! - dar vis negalėdamas patikėti, lemeno jis. 

— Sakau, kad tau! Fechtuotojas turi gerai atrodyti. 

Ir vis tiek sunku buvo suvokti, kad tai jo atvaizdą atkartojo veid- 
rodis. Liemenė buvo tokia puiki, jog Mariui užėmė kvapą. Nuėjęs tą 
vakarą gulti, jis atsargiai ją sulankstė ir pasidėjo po galva. 

Praėjus pusmečiui, Mariaus gyvenimas palengvėjo. Nors jis dar ne 
visada skirdavo kalbas, pamaišydavo žodžius, jau susišnekėdavo su 
visais. Ir kiti jį kamavę sunkumai bent kiek atlėgo. Robertas tebebuvo 
reiklus, ir kai Mariaus raumenys, tampomi fechtavimo pratimų, su- 
kietėjo, dar ilgiau versdavo treniruotis. Bet visa tai dabar Mariui pati- 
ko. Robertas sunkiai benuslėpdavo pasididžiavimą ta pažanga, kurią 
Marius darė. Šiaip labai šykštus pagyrimų, jis dabar nebeiškęsdavo. 
Girti buvo kas. Pats Robertas kaskart stebėjosi, su kokiu įgimtu vi- 
krumu Marius atlikdavo jau ir sudėtingus pratimus. Berniukas turėjo 
natūralų pusiausvyros pojūtį, žaibiškas reakcijas ir taiklią akį. Trūko 
jam tik daugiau jėgos, na ir, žinoma, patyrimo. 

Marius ir paūgėjo gerokai per tą pusmetį. Jo įdubę skruostai pa- 
pilnėjo, ir jis dabar atrodė gražus, net šiek tiek mergaitiškos išvaiz- 
dos berniukas. Karininkai pratimų laukuose nebesijuokdavo iš jo. 
Ir todėl, kad spėjo priprasti prie jo pabrėžtinai vyriškos laikysenos, 
ir todėl, kad jo sklandžiai atliekami pratimai dažnam iš jų buvo ne 
taip jau lengvi. Paplodavo jie jam per petį, padrąsindavo. Retkarčiais 
jaunas leitenantas Greifenvaldas ir pypkę duodavo patraukti. Dro- 
vumo Marius dar ilgokai neatsikratė, bet palengva gavo vis daugiau 
ir daugiau progų jį nugalėti. Be blizgančios liemenės, jis dabar turėjo 
ir geltonus aulinius batus, ir Benvenuto dovanotą raudonos gelum- 
bės švarką su didelėm žalvarinėm sagom. Visa tai smarkiai kėlė jo 
savigarbą. Jis jau seniai nebesijautė kaip iš turgų ujamas driskius ir 
net prieš kitus dvaro vaikus galėdavo pasirodyti nebijodamas, kad 
jie atspės, jog dar taip neseniai jis gyveno sutrešusioje pašiūrėje Vil- 
kobalio raiste. 

O dar, - tai irgi buvo svarbu, - jis mažiau besapnuodavo. Pirma 
sapnai jį persekiodavo beveik kas naktį. Ir vis beveik tie patys. Beveik 
visada jie prasidėdavo aidinčiu šunų kaukimu ir aitriu, tiesiog visa pa- 
šiurpusia oda juntamu šunų tvaiku. 

Kartais jis matydavo senį Jacių, sukantį virš galvos gumbuotą šaką, 
ir iš visų pusių jį puolančius tamsius, žvilgančius šunų kūnus. Tada 
jis ir Marė, - bent sapno pradžioje Marė visada būdavo šalia, - jie 
abu kabindavosi pirštais į drėgną stataus kranto žemę, miško velėna, 
šaknys, pernykščiai lapai iždavo jų delnuose, ir jie slysdavo atgal į šna- 
rančių nendrių ir pražiotų nasrų pragarmę. 

Arba jie bėgdavo. Bėgdavo greta ir Marė, bet Marė... O Dieve! O 
Jėzau Marija Juozapai! Marė atsilikdavo vis labiau ir labiau, o jis ne- 
galėdavo nei pagreitinti, nei sulėtinti savo žingsnių. Kojos mindavo 
pačios to staugimo ritmu, ir tada užpakaly - veriamai, šiurpiai — su- 
klykdavo ji... 

Matyt, per sapną šaukdavo tada pats Marius, nes kai tik šunų nas- 
rai apsupdavo jį, kai miško žemė išskysdavo ir aplipdavo jo minančias 
kojas, jis pajusdavo švelnią, tvirtą ranką ant peties. Nesuprasdamas 
dar nieko, suprakaitavęs, praplėšdavo akis. 

— Mario! - sakydavo tvirtas, ramus balsas. - Tu sapnuoji, Mario. 
Nurimk. Juk viskas gerai... 

Jis tada atpažindavo gelsvoj žvakės šviesoj virš jo palinkusį Rober- 
to veidą. Prisiglausdavo skruostu prie jo rankos, pajusdavo jos kietą 
stiprumą, ir toji baimė nuslūgdavo. 

Bet dabar tie sapnai kartojosi vis rečiau. 

Jis net ėmė priprasti prie dvaro šunų. Iš pradžių tai buvo nelen- 
gva. Du palaidus, tikriausiai tarnams priklausančius šunis jis niekam 
nematant užmušė. Tvojo fechtavimo lazda, kurią visad nešiodavosi, 
ir paskui iš kažkokio aklo įniršio sudaužė jų kūnus, kad beliko krau- 
jo ir plaukų gumulas. Kai jis prie gyvatvorės mušė nedidelį, skardžiai 
lojantį šuniuką ir, pražiodęs jo nasrus, grūdo kietos riešutinės lazdos 
galą gerklėn, jo petį staiga suspaudė kieta ranka. 

— Kodėl tu šitaip?! — šaltai, griežtu balsu klausė Robertas. - Kaip 
tu gali šitaip daryti?! 

Marius paleido lazdą ir susigūžęs nunėrė galvą. Dėdės Roberto 
balsas buvo toks kaip tada, kai Marius laukdavo bausmės smūgių. 

Bet smūgių nebuvo. 
— Kodėl? - pakartojo Robertas. 
Marius nieko neatsakė, tik užsimerkė. 


— Mario... - Roberto balsas buvo ne piktas, o liūdnas. - Aš tavęs 
nebausiu. Bet kodėl tu taip darei? 

— Jie... Jie užpuolė mane!.. - sumurmėjo vaikas. 

— Šis mažas šuniukas tave užpuolė? 

Marius papurtė galvą. 

— Ne šitas? 

— Ne... 


— Kokie šunys tave užpuolė? 

— Kiti! O! Visai kiti! - Marius pažvelgė į susirūpinusį Roberto vei- 
dą ir šią valandėlę labai labai norėjo paaiškinti, kokie baisūs, kokie 
neapsakomai baisūs šunys persekiojo jį sapnuose ir ne sapnuose, su- 
mišusiuose su sapnais. Norėjo pasakyti apie jų staugimą, jų tvaiką, jų 
pražiotus nasrus. Norėjo, bet nemokėjo, nerado žodžių. 

— Kiti... — tarė Robertas. - Tai kuo kaltas šis šuniukas? 

Marius vėl bejėgiškai nuleido galvą. 

— Kai tu sutiksi tuos kitus, Mario, tai bus kitas dalykas. 

— Aš juos užmušiu.... - sušnabždėjo berniukas. 

— Tuos galėsi užmušti. Bet, Mario, tik ne mažus nekaltus šunelius. 
Prižadėk man! 

Marius prižadėjo. 


V SKYRIUS 


Kunigaikštis 


1726-ieji buvo sėkmingi metai kunigaikščio Mykolo Čar- 
toriskio gyvenime.Tais metais jis vedė jaunąją Flemingaitę ir tuo su- 
tvirtino Čartoriskių šeimos ryšius su visagaliu pirmuoju karaliaus 
dvaro ministru Jokūbu Flemingu. O kartu jis sutvirtino ryšius su 
pačiu karalium, Augustu II, kurį, ypač karaliui girdint, žmonės Sti- 
priuoju vadino. Beje, šis „titulas“ taikliau apibūdino valdovo fizinę 
jėgą, o gal dar labiau buduarines avantiūras, kaip kad valstybės vyro 
sugebėjimus. Politinėje plotmėje Augustas, nors ir kiek stengėsi, sti- 
pruolio epiteto niekad taip ir neužsitarnavo. 1726-aisiais jis jau buvo 
senstelėjęs, po ilgamečių nesėkmingų kovų su Lietuvos ir Lenkijos 
magnatais ir intrigų pavargęs ir nusivylęs. Stiprios centrinės valdžios 
įgyvendinimas taip ir liko jam neišsipildžiusi svajonė. Gausingi po- 
litiniai pralaimėjimai tik įtikino karalių, kad tarp valstybės galingų- 
jų šeimų nėra nė vienos, kuria jis galėtų visiškai pasitikėti. Ministras 
Flemingas jam galop pasiūlė, jog vienintelė vilties teikianti politinė 
išeitis - pačiam karaliaus dvarui sukurti magnatų šeimą. Atseit para- 
ma ir turtais pakelti vieną viduriniųjų bajorijos šeimų pačių didžiųjų 
magnatų tarpan ir taip įgyti vien nuo karaliaus priklausomą atsparos 
tašką, kurį būtų galima naudoti kaipo įrankį prieš nepaklusniuosius 
didikus. Čartoriskių šeima šiam tikslui, rodės, puikiai tiko. Turėjo 
jie daug privalumų: garbingą, patį Gediminą siekiančią praeitį, ku- 
nigaikščių titulą, ambicijos, talentų ir apsukrumo. Kad galėtų lygin- 

tis su galingomis Radvilų, Potockių ir Višnioveckių šeimomis, trūko 
jiems tiktai turtų. 

— Duosim jiems turtų ir įtakos, - samprotavo Flemingas, - ir su- 
kursim stiprią didikų šeimą, kuri taps atrama valstybės vidaus politi- 
koje, o toji atrama bus visiškai priklausoma nuo mūsų. 

Kaip daugelį Flemingo planų, karalius nedvejodamas priėmė ir šį. 

Mykolo Čartoriskio vedybos su Elemingaite, priskyrimas jam 
Jurbarko ir Šeduvos seniūnijų, suteikimas broliui Augustui gene- 
rolo laipsnio ir buvo tie svarbūs pirmieji žingsniai į Čartoriskių 
šeimos iškilimą. Visur ėmė reikštis Čartoriskių įtaka. Avantiūrų mė- 
gėjas svainis Poniatovskis įsitvirtino Pultuske, senasis kunigaikštis 
veikė Varšuvoje, o Čartoriskių dinastijos vadovybę perėmė šeimos 
pažiba, fenomenalią atmintį turįs, sumanus ir ambicingas Mykolas 
Volčinėje. Mykolas, sulaukęs vos trisdešimties metų, buvo pakeltas 
į Lietuvos pakanclerius, ir dabar per jo rankas turėjo pereiti visi 
įstatyminiai raštai, visi seniūnijų ir vaivadijų paskyrimai, kurie sie- 
jo karaliaus dvarą Dresdene su Didžiąja Lietuvos Kunigaikštyste. 
Dar toli buvo Čartoriskiams iki tokios ekonominės galios, kokią 
turėjo Radvilos, bet turto stoką bent iš dalies atsvėrė jų sumanu- 
mas ir ambicijos. Iš tiesų, ministro Flemingo planas šį kartą pildėsi 
puikiai. 

Bent taip atrodė 1726 metais ir žvelgiant iš karaliaus dvaro Dresde- 
ne. Įrodydami savo ištikimybę karaliui ir dėkingumą už visas malones, 
Čartoriskiai pirmieji pasirašė sutartį, kuria iškilmingai pasižadėjo po 
karaliaus mirties kandidatu į Lietuvos ir Lenkijos valstybės sostą pri- 
pažinti tiktai jaunąjį karaliūną, Augustą III. 


— Gerbiamas Maltos riteri, - menkai teslėpdamas ironiją, tarė kuni- 
gaikštis Mykolas metais jaunesniam broliui. - Lietuvos ir Lenkijos 
seimas nėra koks ten turkų karas. 

„Tai nepalyginamai sunkesnis ir komplikuotesnis dalykas“, - būtų 
galėjęs pridurti jis, bet abu broliai ir taip gerai viens kitą suprato, tad 
nebuvo ko bergždžiai eikvoti žodžių. Brolis Augustas prikando lūpą 
ir, raiškiu rankos gestu rodydamas, kad pritaria Mykolo samprotavi- 
mams, atsilošė giliame krėsle. Jis iš tiesų buvo Maltos ordino visateisis 
narys ir, kaipo aukštas karininkas, su austrų kariuomene buvo kovęsis 
prieš turkus, bet dabar, kai Čartoriskių šeimos šlovė pradėjo sparčiai 
kilti aukštyn, sugrįžo iš užsienio namo ir, kaip kad jaunystėje, vėl pa- 
sikliovė vyresniojo brolio Mykolo vadovavimu. 

Mykolas rinko nematomas dulkes nuo savo melsvo aksominio 
švarko rankovės. Jis buvo persidirbęs ir nervingas, bet šios savo būse- 
nos ką tik grįžusiam broliui nelabai norėjo rodyti. 

— Matai, dar nėra jokių sąlygų pradėti, kaip tu vadini, frontinį puo- 
limą. Ne prieš karūnos ir Lietuvos kunigaikštystės etmonus, ne prieš 
Radvilas ir Potockius. Toli gražu. Tam mūsų jėgos per silpnos! Kara- 
lius dvidešimt metų stengėsi ir nieko nenuveikė... - Mykolas pakėlė 
taisyklingą veidą gražiu profiliu ir pažvelgė įdėmiai į brolį. - Iš dalies 
per tai ir prakišo jo šviesybė Augustas. Per daug jis mėgo frontinius 
puolimus. Per mažai paisė diplomatijos. Dabar, jei ateinantis didysis 
seimas patvirtintų bent tuos, etmonus liečiančius įstatymus, būtų jau 
šiokia tokia pradžia! 

— Bet dalis kariuomenės pereitų tiesioginėn karaliaus žinion! 

— Tai kiek užslėptas punktas. Įstatymas liečia tik lėšų paskirstymą, 
bet jo esmė, žinoma, tokia. Sumažinti etmonų galią. 

— Ir padidinti karaliaus! 

Mykolas nekantriai pliaukštelėjo sau per šlaunį. 

— Maltos riteri, nepradėk tiktai apie absoliutinės valdžios pavojų. 
Šiam krašte vienintelis mums gresiąs pavojus — visuotinė anarchija. 
Ar šioks, ar anoks yra tas Augustas, dabar jokio skirtumo. Ką jis gali 
be kariuomenės? 

— O, aš neprieštarauju! — skubėjo pasiteisinti brolis. - Tikrai ne- 
prieštarauju. Bet aš užtenkamai pažįstu savo mieląją tėvynę, kad ži- 

nočiau, jog vien absoliutinės karaliaus valdžios paminėjimas visiems 
apopleksiją įvaro. 

— Potockiams ir Radviloms. 

— To ir gana. Be to, greičiausiai žinai, ką apie mus kalba tam tikruo- 
se Vilniaus sluoksniuose. Pasiklausiau pravažiuodamas. 

Mykolas nekantriai mostelėjo. Jis, aišku, žinojo. Žinoti visas prie- 
žastis, dėlei kurių jaudinamasi Lietuvos kunigaikštystėje, ir atspėti 
tas, dėlei kurių dar bus jaudinamasi, ir buvo Mykolo priedermė. 

- Sakoma, kad Čartorskiai papirkti karaliaus, — tarė jis, nemėgin- 
damas švelninti gandų. - Esą, jie tik įrankis karaliaus dvaro. Tai pa- 
vydas kalba, brolau, nes mūsų galia auga. Bet tu į tai pažvelk iš kitos 
pusės. Kam iš viso to, kas įvyko, daugiau naudos — Čartoriskiams ar 
karaliui? Kas, manai, ką labiau išnaudoja? 

— Kol kas galir taip, - palingavo galvą Augustas. - Bet jei mirtų ka- 
ralius, kas mūsų laukia? Esame įpareigoti remti jo sūnų... Atleisk, bet 
tu pats, be abejo, geriau pažįsti jaunąjį karaliūną nei aš. Jei bent pusė 
tų gandų, kuriuos apie jį girdėjau, yra teisybė... 

— Daugumas jų teisybė, - patvirtino Mykolas. 

Iš tiesų, šiuo atveju gandų negalėjai pavadinti tuščiais. Augusto II 
sūnus buvo flegmatikas, tinginys ir neturėjo nė mažiausios valdymo 
talento kibirkšties. Talentais nepasižymėjo ir pats Augustas II, bet už- 
tat jis niekad nepritrūkdavo energijos ir optimizmo. 

— Ir tarp pačios šlėktos jis baisiai nepopuliarus, - niūriai pridūrė 
Augustas. — Čia jau ne vien Potockių ir Radvilų reikalas. 

— Mielas Maltos riteri! Mūsų karaliai Dievo malonę savo sostui už- 
sitikrina Vienoje, Berlyne ir Peterburge. Ypač Peterburge, o ne brolių 
šlėktų tarpe. Ta gauja balsuos taip, kaip jai bus pasakyta balsuoti. 

— Net už jaunąjį saksą? 

— Pamatysim, kai ateis tam laikas. Dabar metas stiprint savas kor- 
tas, dėlei kurių patsai skundiesi ... Pasimokykim iš Flemingo. Reikia 
žvalgytis naujų veidų. Jaunų ir ambicingų. Reikia padėt jiems kilti 
ir tuo juos įpareigoti. Skaičiumi mes neprilygsim Potockiams ir Ra- 

dviloms, reikia užtat žiūrėti vertės. Išsirink apsukrius savo paviete, 
karštus... 

— Ir gražius gal? 

Tai buvo taikoma pačiam Mykolui. Nė vienam Čartoriskiui ne- 
reikėjo savo išvaizdos gėdytis, bet Mykolas, su aukšta kakta, erelio 
nosim ir raiškiom, ironiškai šypsančiom lūpom, buvo pripažintas 
vienu iš gražiausių Lietuvos kunigaikštystės vyrų. Pats jis tą deramai 
įvertino ir visada stengėsi, kad jo išvaizda būtų be priekaištų ir impo- 
nuojanti. 

— Tai irgi nekenks... Mes turime visur būti geresni, vikresni, grei- 
tesni, drausmingesni! 

— Sąmojingesni, elegantiškesni.... 

— O taip! Ypač tu, Maltos riteri! Tavo priedermė - vesti patį tur- 
tingiausią kraitį šiame krašte. Tėvynės ateitis ir Čartoriskių padėtis to 
reikalauja. 

— Valio man! 

— Nemanyk, kad aš juokauju! 

— Ir nemanau. Bet tu kalbi tik apie kraitį. O kam teks miegoti su 
tuo kraičiu, ką? 

— Tėvynė laukia pasiaukojimo iš savo sūnų. 

Augustas giliai atsiduso. Jo vedybų problema jau ilgokai buvo 
svarstoma. Mykolas štai vedybom sutvirtino jų politinę padėtį ir ry- 
šius su karaliaus dvaru. Iš jaunesniojo tikimasi turto. 

— Klausyk, tėvynės likimo planuotojau! Gal bus leista ir man pa- 
reikšti bent mažytį pageidavimą? Kad nebūtų ji žvaira ir kad turėtų 
bent keturis savus dantis... 

— Klausyk vedusio žmogaus patarimo, brolau... 

— Oi ne! Ne, ne! - Augustas atsitiesė ir energingais. rankos mostais 
pabrėžė savo nuomonės tvirtumą. — Visur klausiau ir klausysiu tavęs. 
Bet moterų ir meilės srity tai manęs nemokyk! Juk tu visai laiko savo 
žmonai neturi! Ar žinai bent, kaip ji atrodo? 

— Na... Maždaug... 

— Maždaug! O Viešpatie šventas! Jau sakyk, ką nori, apie turkų sul- 
toną, tačiau jis bent moka suderinti savo širdies ir valstybės reikalus. 

— Užtat turkai ir pralaimėjo! Tėvynė - pavydi meilužė! - su šyps- 
niu atkirto Mykolas. - Ne visad man lieka laiko tiems tavo, kaip ma- 
tyt, didžiai vertinamiems širdies reikalams... 

— Tai tau nelieka laiko. Tu sergėk tėvynę! O kraičio aš jau pats suk- 
siuOSi. 

— Bet kad būtų kraitis, o ne... 

— Guliu ant aukuro, Abraomai! - Augustas, lyg pasiduodamas, iš- 
skėtė rankas. - Tik kad Dievas sulaikytų tavo peilį! 

Mykolas pritariamai paplojo broliui per petį. 

— Stebuklai nesikartoja, — tarė jis. 


Po tų milžiniškų pakitimų, kuriuos Marius patyrė atsidūręs Volčinė- 
je, jo gyvenimas plaukė vienoda, kartais net įkyriai vienoda tėkme. 
Svarbiausia gyvenimo dalimi buvo ir liko Roberto prižiūrimi fech- 
tavimo pratimai. Beveik pusę dienos jis praleisdavo aikštėje, kur Ro- 
bertas treniruodavo Čartoriskių gvardijos karininkus. Dvi, o kartais 
ir trys karininkų grupės ten atlikdavo pratimus, ir Marius turėdavo 
juos su visais iš naujo pakartoti. Dabar tikrai nė vieno karininko ne- 
imdavo juokas, nes Marius pratimus atlikdavo kur kas geriau už dau- 
gumą iš jų. 

Jis dabar buvo maždaug šešiolikos metų, bet pažiūrėti atrodė jau- 
nesnis. Ugiu vos susilygino su neaukštų Benvenutu ir sudėjimo buvo 
smulkaus, nors tie nuolatiniai pratimai ir buvo sustambinę pečių, o 
ypač blauzdų raumenis. Išvaizda jis panėšėjo į baleto šokėją, ir kai 
prieš pusmetį į Volčinės dvarą buvo atvykusi jos šviesybės kunigaikš- 
tienės atkviesta baleto trupė, trupės nariai jį tokiu ir palaikė. Marius 
turėjo ne visai malonų susidūrimą su svarbiausiuoju trupės šokėju, 
kuris vakare po programos, aplenkdamas net kunigaikštienės iškeltą 


243 


balių, atėjo pas jį. Tas šokėjas elgėsi savotiškai. Paklausė, kaip patiko 
baletas. Marius jau buvo ganėtinai pripratęs prie dvaro manierų, tad 
atsakė: „Taip, baletas mane neapsakomai sužavėjo“, - nors iš tikro jam 
tas straksėjimas buvo visai neidomus, be to, iš už tarnų ir dvaro svitos 
nugarų jis ne per daug ką ir matė. 

— Aš šokau tik tau. Tik tau, mano žavusis jaunuoli! - šnibždėjo, 
virpindamas savo ilgas blakstienas, šis nuostabiai aukštai straksėt su- 
gebąs šokėjas ir, sugavęs Mariaus ranką, stipriai prispaudė sau prie 
krūtinės. 

Marius sumišo. Laimė, tuo metu grįžo Robertas. Jis taip šaltai el- 
gėsi su neprašytu svečiu, kad baleto šokėjas, dar kurį laiką mįslingai 
pavartaliojęs akis, išsinešdino. 

— Ką tau sakė tas vištgaidis? - klausė Robertas. 

Marius patraukė pečiais. 

— Nieko. 

Robertas susirūpinęs jį apžvelgė. 

— Na, na... — tarė jis. - Matau, kad tokiam kaip tu gali prisieiti.... 
Ar visus pratimus atlikai? - paklausė jau šiurkščiau. 

— Visus. 

— Kairįjį parė ir apsukimą? 

- Taip. Šimtą kartų... 

— Plokštųjį puolimą? 

— Šimtą kartų. 

— Matai, Mario, tu privalai dirbt daugiau už kitus. Tu turi būti... 
Turi būti pats geriausias. Supranti? 

— Suprantu, dėde, - rimtai atsakė Marius. 

Robertas atsiduso. Prikišti auklėtiniui tikrai jis neturėjo ko. Prati- 
mus Marius atlikdavo sąžiningai, ir jo įgimtas vikrumas dabar buvo pa- 
žabotas griežtos disciplinos bei technikos. Bet gal ta jo švelni, beveik 
vaikiška išvaizda, tos minkštos lūpos ir didelės tamsios akys kažkaip 
trukdė įvertinti jį kaipo disciplinuotą ir iš tiesų pavojingą fechtuotoją. 
Kai jis paimdavo špagą, atrodydavo, kad pakelia ją tarsi kokį žaislą, o 

ne ginklą. Be abejo, tą žaislą jis puikiai valdė; per pratimus pelnydavo 
taškus prieš daugumą karininkų, bet vis vien tai daugiau panėšėjo į 
žaidimą. 

- Žiūrėk, Mario, - bandė jam keliskart aiškinti Robertas. — Ta špaga 
yra tavo kūno dalis, tavo rankos tęsinys. Suspausk rankeną taip, kad ji 
lyg susilietų su delnu. Susilietų, supranti? Kad tavo kraujas pulsuotų 
tame metale! Kadjaustum smaigalį taip pat, kaip jauti savo pirštus. Kad 
galėtum ieškot širdies tuo smaigaliu! Ieškot ir žinot, kada ją priliesi.... 

Marius žiūrėjo į jį plačiom, nesuprantančiom vaiko akim, net 
Robertas pasijusdavo nejaukiai. Šitaip, žinoma, nekalba fechtavimo 
treneris. Šitaip ir jo tėvas nekalbėdavo, bet taip jautė ginklą jis pats. 
Špaga jo rankoje buvo tarsi griežtai tramdoma mirtis, o ne koks vi- 
kriai valdomas žybčiojantis žaislas. 

— Dėk dar šimtą atbulų kirtimų, - užbaigdavo jis kiek suirzęs, ir 
Marius juos tiksliai, be priekaišto atlikdavo. 


1726 metų didysis seimas sulaukė tokio pat likimo, kaip ir daugelis 
kitų anuometinių seimų. Nepaisant milžiniškų Čartoriskių šeimos 
pastangų, nepaisant išlaidų ir intrigų, kurios plaukė iš karaliaus dvaro, 
nepaisant viso kunigaikščio Mykolo triūso, seimas iširo. Ore vėl liko 
kyboti numatytos reformos, dėl kurių tiek buvo laužęs galvą jaunasis 
Lietuvos pakancleris. Įstatymas, kuris turėjo sumažinti etmonų galią 
ir kartu apkarpyti sparnus Potockiams ir Radviloms, net nepriartėjo 
prie balsavimo. Seimas pakriko dar prieš maršalkos išrinkimą, ir vi- 
sas pusmetis rangos darbų, visas pusmetis rašymo, prašymo ir tiesiog 
lankstymosi prieš visus, kas atrodė turįs bent truputį įtakos seimo ei- 
gai, nuėjo šuniui ant uodegos. Manding, karalius net nebuvo per daug 
nusivylęs. Pagaliau savo kadencijoje jis jau buvo spėjęs priprasti prie 
nuolat pertraukinėjamų seimų. Idant kelionė į Varšuvą nebūtų gry- 
nas nuostolis, Augustas II iš karalystės damų išsirinko naują meilu- 

žę, surengė spalvingą kariuomenės paradą ir išvyko atgal į savo dvarą 
Dresdene. 

— Tai mes tikimės, mano mielas, kad pasiruošime geriau kitą kar- 
tą... — tarė jis kunigaikščiui Mykolui per pokylį po pertrauktojo sei- 
mo. - Mes taip pasitikime jūsų šeima... 

— Esame dėkingi jūsų karališkajai didenybei... - pagarbiai nusi- 
lenkdamas, atsakė Mykolas, nors visas liepsnote liepsnojo bergždžiu 
pykčiu. 

Kunigaikščiui sugrįžus iš Varšuvos, Volčinės dvarą apėmė slogi 
pralaimėjimo nuotaika, ir vien iš jos buvo galima spręsti apie praėju- 
sio seimo pasekmes. Su kunigaikščiu grįžo ir jo asmeninė gvardija, ir 
vėl prasidėjo prieš kelias savaites nutrūkusi treniruotės rutina. 

Antrą dieną po grįžimo kunigaikštis pasišaukė Robertą Pegrinį. 

— Mielas Roberto, noriu jums pristatyti gerbiamą Teodorą Vols- 
kį, — tarė jis po trumpo pasveikinimo ir parodė netoliese sėdintį jau- 
ną, neaukštą, bet stamboką vyrą. Volskis išsišiepė, pašoko ir linktelėjo. 
Keistas buvo tas jo šypsnys, nes jam trūko trijų priekinių dantų. 

— Gerbiamo Volskio nuopelnas, kad jis... na, sakysim, pasiun- 
tė amžino atilsio vieną pernelyg įkyrų Potockio gvardietį, - kalbėjo 
kunigaikštis Mykolas. - Apie aštuonis šimtus kariuomenės buvo šį 
kartą atsivedęs Jokūbas Potockis, keturis šimtus - sielų ganytojas pri- 
mas Teodoras Potockis, tūkstantį, antrą — Radvilos ir Višnioveckiai. 
Ir tai tik koks trečdalis jų turimos kariuomenės... Gerai, kad buvo 
atvykęs svainis Poniatovskis su karūnos daliniais, šiaip man, kukliam 
Čartoriskiui, būtų buvę pavojinga ir Varšuvon įžengti! - Kunigaikštis 
kalbėdamas atsistojo ir atsirėmė į didelį rašomąjį stalą. — Tai matot, 
Roberto, kaip liūdnokai sekasi jūsų mokiniui... „Pasitikiu jumis!“ — 
sakė man jo šviesybė Augustas. Giliai mane jaudina karališkoji malo- 
nė ir pasitikėjimas, bet kad galėčiau tą pasitikėjimą pateisinti, turėčiau 
pasisamdyti visą Prūsijos kariuomenę! Tai štai, šis gerbiamas Volskis 
vieną Potockio mušeiką pasiuntė pas Abraomą. Nors tai jėgų santy- 
kio ir nekeičia, vis dėlto žingsnis į reikiamą pusę! 

Volskis vėl išsišiepė. Tai buvo kvailokai atrodantis šypsnys, nes 
Volskis visai nepagavo ironijos kunigaikščio žodžiuose. 

— Ir, kas ypač įsidėmėtina, - toliau kalbėjo kunigaikštis, - gerbia- 
mas Volskis tai padarė pats, niekieno neskatinamas! 

Volskis pašoko ir nusilenkė. 

- Jis įžeidė mane! - išpyškino jis ir atsisėdo vėl. 

— Nataip. Istorija beveik banaloka: išgertuvės, įsižeidimas, dvikova 
ir štai — vienas guli... Bet mane domina, kad tas gulintis - iš Potockio 
vyrų. Toks šį kartą likimas, žinoma. Bet kai, seimui nutrūkus, aš sė- 
dėjau, liūdnų minčių apniktas, dingtelėjo idėja, kad reikėtų tą likimą 
kreipti mūsų labui. Tada ir įsakiau savo vyrams surasti Volskį. 

Volskis pašoko vėl. 

— Mane išgelbėjo jo šviesybė. - Jis žemai nusilenkė. Plyšys tarp 
dantų juodavo. - Būtų sukapoję tie... a... šviesybės Potockio... a... 
galvažudžiai! 

— Tai matot, koks svarbus likimas! Likimas mat lėmė, kad gerbia- 
mas Volskis nelabai pratęs galvoti apie ateitį; šiaip jis būtų suvokęs, 
jog kliudyti kurį nors Potockio vyrą tolygu mirčiai. 

Volskio šypsnys nutrūko, jis užsičiaupė ir atsisėdo. Šį kartą ironiją 
suprato ir jis. 

— Tai mat, mano narsusis florentieti, - kunigaikštis dabar kreipėsi 
tiesiog į Robertą, lyg Volskio iš viso kambaryje nebūtų buvę. - Aš nu- 
sprendžiau, kad reikia tam likimui pagelbėti. Reikia sukurti ypatingą 
jūsų talento išmankštintą pulką. Skaičiumi mes neprilygsim Potoc- 
kiams, reikia užtat ko kito. Sugalvosime vyrams įdomias uniformas, 
parinksime tokių mylistų kaip Volskis. Tai bus naujas vienetas šalia 
mano gvardijos, ir jis bus privilegijuotas. Sakykim, tai bus lyg tam ti- 
kra likimo parama mums, kukliems Čartoriskiams. Noriu, kad pulkas 
pasidarytų žinomas ir kad būtų jo bijoma. Kad būtų bijoma vien tik 
uniformų! Kad seimeliuose mums nesimpatizuojantys individai, ku- 
rių dar, deja, esama, sergėtųs šių vyrų net prisiliesti, sergėtųs pastoti 
jiems kelią, nes tai galima laikyti įžeidimu, o įžeidimas gali turėti pa- 

sekmes... Tokias pasekmes, kokias patyrė tas amžiną atilsį Potockio 
mušeika... 

— Aš imu suprasti, jūsų šviesybe, bet tam reikėtų... 

— Lėšų, - įsiterpė kunigaikštis. - Suprantu. Pasistengsime, kad jų 
netrūktų. 

— Tai svarbu, žinoma, — sutiko Robertas. — Bet taipgi reikia dar 
vieno... 

— Disciplinos! — vėl pertraukė Mykolas. Jis nuspėdavo kito mintis, 
dar tam jų nepasakius. — Žinau, kad čia jūs turite sunkumų. Ir mudu 
su broliu neklausydavome jūsų; taip ir dabar kai kurie karininkai. Kas 
buvo, buvo - aš atsiprašau už praeities nuodėmes, bet dabar bus ki- 
taip. Nebūsite apsunkintas kokiais išlepusiais mano sąjungininkų sū- 
neliais. Paskirsiu būriui etmoną, bet visą valią turėsite jūs! Pasikliauju 
jūsų talentu. Reikia, kad jie keltų baimę ne tuščiai. Tai tiek šiam kar- 
tui. Parodykite gerbiamam Volskiui kareivines. 


Kunigaikštis buvo ne tik geras politikas, bet ir neprilygstamas organi- 
zatorius. Per kelis mėnesius ypatingasis Volčinės pulkas virto realybe. 
Nelengva ir brangoka problema buvo rasti pulkui tinkamų žmonių, ir 
Čartoriskių apytuštis iždas dar labiau ištuštėjo. Viskas kainuoja šiam 
pasauly, bet retai kas atsieina taip brangiai kaip kariniai daliniai. Ne- 
paisant to, metų gale ypatingasis pulkas jau siekė trisdešimt vyrų ir 
buvo spėjęs pasireikšti. Jų dideliam pasididžiavimui, vieno seimelio 
metu jie buvo praminti „Volčinės vilkai“, ir tas vardas netruko pri- 
gyti. Turėjo „vilkai“ nemaža privilegijų, neblogą algą, visada puikiai 
prižiūrimas uniformas, geriausios rūšies ginklus. Buvo stengiamasi, 
kad būrys turėtų tikrą, kovingą espirit de corps. Tam buvo reikalingos 
privilegijos, bet dar labiau - drausmė. Dėl drausmės tai pasitaikyda- 
vo ir sunkumų, juolab kad pulkui buvo renkami vyrai, iš prigimties 
nenuolankūs ir linkę į avantiūras. Rados ten keli dezertyrai iš Prūsijos 

ir Austrijos kariuomenių; keli, dėlei muštynių pasprukę iš Jeronimo 
Radvilos dalinių; keli, jau spėję prieš tai Varšuvoje ar Vilniuje pagar- 
sėti. Šis margas būrys privalėjo tapti drausminga jėga, kuri įstengtų 
tramdyti ir kreipti triukšmingą seimelių eigą. Nelengva tai buvo už- 
duotis, ir sunkiausia atsakomybės našta dėlei būrio drausmės prislėgė 
kaip tik Roberto Pegrinio pečius. 

Robertas prisiėmė šią naštą su tikru pasišventimu. Pirmoji jo takti- 
ka buvo pulko vyrus tiek nuvarginti pratimais, kad pašaliniams reika- 
lams nedaug beliktų energijos. Robertas iš esmės pakeitė treniruotės 
tvarką. Jis įvedė mankštos ir ypač daug pratimų, kurie mažai kuo sky- 
rėsi nuo tikrų kautynių. Ypač populiarūs būdavo pratimai, kuriuose 
pusės sprindžio storumo lazda atstojo špagą. Lazdos smūgis galėjo 
būti skaudus ir įtaisyti padorią mėlynę, bet šiaip nebuvo pavojingas. 
Tai visada būdavo paskutinis dienos pratimas. Kai visiems jau sąnariai 
skaudėdavo nuo pare ir įvairiausių puolimų, Robertas suskirstydavo 
vyrus į grupes, ir prasidėdavo lyg neoficialios fechtavimo pirmeny- 
bės. Vyrai būdavo jau nuilsę, bet toms rungtynėms visada išskeldavo 
naujos energijos. 

Pratimuose dalyvavo ir Marius. Jis buvo per jaunas priklausyti 
„Volčinės vilkams", ir jo švelnus, beveik mergaitiškas veidas keistokai 
atrodė šių ūsuotų, neretai ir randais išvagotų žaliūkų tarpe. Keistai 
atrodydavo tol, kol paimdavo į rankas treniruotės špagą arba lazdą. 
Tada tuoj paaiškėdavo, kad jei ne jėga, tai lanksčiu vikrumu, žaibiš- 
kais puolimais šis jaunuolis atsilaikys prieš bet ką. Tiesą sakant, ne- 
labai būdavo patenkinti vyrai, kai partneriu, ypač kovoje su lazdom, 
gaudavo kuris Marių. Malonumas iš to būdavo menkas. Kaudavosi 
vyrai karštai. Laimėtojas visada tapdavo tos dienos didvyriu. Kokia 
nauda tad buvo eiti prieš šį smulkų jaunuolį? Jei priremtum jį prie 
tvoros, taškais laimėtum, ir tai garbė abejotina. O dar pamėgink pri- 
remt, kad gudrus. Vikrus jis kaip žebenkštis, ir, nors jo smūgiai ne per 
skaudžiausi, jis taip jais apipila, kad kvapo neatgauni. Užtat daugumas 
vyrų Mariaus ir vengdavo. Ypač nemėgo jo Volskis. 

Volskis iš pat pirmos dienos taip nešėsi, lyg jam visi turėtų reikšti 
ypatingą pagarbą. Kurį laiką taip ir buvo. Jis vyrams ausis išūžė, be- 
sigirdamas savo dvikova, ir vis pasakojo, negudriai pagražindamas. 
Su būrio etmonu Jablonovskiu ir visagaliu treneriu Pegriniu bandė 
elgtis taip, tarsi būtų jiems visiškai lygus, bet iš abiejų gavo šaltą atkir- 
tį. Visa tai, žinoma, jam ūpo nekėlė. Pasitaikė taipgi, kad kelis kartus 
treniruotėje jam kaip tik prisiėjo kautis su tuo „Pegrinio pūkalūpiu“, 
kaip niekinamai buvo praminęs Marių Volskis. Vieną dieną, visai ne 
per Mariaus kaltę, tie pratimai virto toli gražu ne pratimais. Įpykdytas 
kelių jį kliudžiusių smūgių, Volskis, visai nepaisydamas treniruotės 
reikalaujamos judesių disciplinos, prigrūdo Marių prie tvoros, ski- 
riančios aikštę nuo dvaro parko. 

— Ei, tu mėsininke! Čia tau ne muštynės!.. — sušuko garsiai, kad 
visi girdėjo, Pegrinis. Jis tuo laiku buvo kitoje aikštės pusėje ir atbėgo 
ne juokais supykęs. Mokytojas netoleravo drausmės laužymo per tre- 
niruotę, ir jo lūpose „mėsininkas“ reiškė paskučiausią panieką. - Ar 
karčiama čia tau?! — šaukė jis. - Ko mokiau visą pusę metų? Ko mo- 
kiau, mėsininke?! 

Visi vyrai sustojo ir žiūrėjo. Marius, kuris gana sėkmingai gynėsi 
nuo Volskio šiurkščių smūgių, ironiškai nusišypsojo. 

— Kontrolės jis neturi, - pasakė. - Visą tvorą štai apskaldė. 

Iš tiesų, Volskio špaga buvo prašvilpusi pro šalį ir pataikiusi į 
tvorą. 

— Tai ne tik mėsininkas, bet ir malkakirtys! Gal tau kito darbo su- 
rasti, ką?! Malkinėj ar kur? 

Juokas nuvilnijo vyrų būry. Žili Roberto plaukai pasišiaušę styro- 
jo. Retai kada jis taip įpykdavo. Volskis visas įkaito. Jo ranka virpėjo 
iš susijaudinimo. 

— Bet kad tas... Tas prakeiktas pūkalūpis... — stenėjo jis. 

— Tu tik išmok taip kautis kaip jis! Malkakirtys! 

— Jis? Kadjis... — Volskis iš įsiutimo vos košė žodžius. - Kad ne- 
saugotumėt jo kaip perekšlė višta, aš jį sutrinčiau! 

Stojo tyla. Su Robertu nebuvo drįstama taip viešumoje kalbėti. Su 
etmonu Jablonovskiu buvo galima ir išgerti, ir, progai pasitaikius, pa- 
juokauti, bet ne su sinjoru Robertu Pegriniu. 

— Galjūs, mylista Volski, norėtumėte pabandyti? - tylokai, bet aiš- 
kiai ištarė Robertas. 

— Aš... Šitą pūkalūpį?! — sušvokštė Volskis. 

— Ką mylista Mario atsakytų į tai? — taip pat šaltai kreipėsi į Marių 
Robertas. 

— Aš priimu iššūkį, - tarė Marius. 

— Rytoj rytas tiks abiem mylistom? 

Dar vis nesivaldydamas, Volskis spjovė į šoną. 

— Gerai! Ištėkšiu tą tavo viščiuką rytoj ryte, - sumurmėjo jis ir 
nuėjo. 

— Mylistos, pratimai dar nebaigti, - atsisuko į vyrus Robertas. 


Dvikovų, nors nedažnai, pasitaikydavo ir „Volčinės vilkų“ pulke. Čia- 
gi buvo surinkti smarkūs vyrai. Jie buvo nuolat treniruojami kovai ir 
gyveno draugėj, o taip vien gražiuoju neapsieisi. Robertas, šitai su- 
prasdamas, iš pat pradžių visiems pasiūlė, jog geriausia kiekvieną gin- 
čą spręsti viešai. Svarbus skirtumas buvo tik tas, kad pulko vyrų tarpe 
galiojo kitokios dvikovų taisyklės. Gal ne tiek taisyklės, kiek ginklas: 
kaudavosi jie treniruotės lazda. Sekundantų tom dvikovom irgi ne- 
reikėdavo. Juos atstodavo Pegrinis. Vyrams duodavo valią, o pats, nė 
žodžio netardamas, stebėdavo kautynes. Joms pasibaigus, mokytojas 
paaiškindavo iki mėlynių primuštam pralaimėtojui, ką šis daręs klai- 
dingai, ir dažniausiai ne ką mažiau nukentėjusiam laimėtojui, - ką šis 
būtų galėjęs padaryti dar geriau. 

Robertui atrodė, kad tas būdas ginčams spręsti visai pedagogiškas, 
nors jis ir išveda keliom dienom vyrą iš rikiuotės. 

Kitą rytą aikštelėje už barakų susitiko Marius su Volskiu. 

Marius naktį prieš susitikimą praleido neramiai. Tai buvo pirmas 
toks įvykis jo gyvenime, ir jis, savaime aišku, bijojo. Bijojo ne tiek to 
bukaveidžio Volskio, kuriam prasišiepus tarsi kokie vartai burnoje 
juodavo plyšys, kiek blogai pasirodyti prieš Robertą ir vyrus. 

Jiedu daug tarpusavy nekalbėdavo kitais rytais, nekalbėjo daug ir 
šį rytą. Robertas norėjo savo auklėtinį padrąsinti, jam patarti, bet Ma- 
rius pažvelgė į jį taip bravūriškai, kad senasis Pegrinis tik paklausė, ar 
jis gerai išsimiegojo. 

— Puikiai, - trumpai atsakė Marius, ir pašnekesys buvo baigtas. 

Robertas gal pirmą kartą savo gyvenime taipgi bijojo dvikovos. 
Kaltesnis dėl jos buvo jis, ne Marius, o Marius, tegu ir šaunuolis, dar 
toks nesubrendęs, jaunas. 

Dabar jie abu stovėjo rasotoje aikštelės žolėje ir tylėdami laukė 
Volskio. Kokias dešimt minučių Volskis privertė laukti. Marius jau- 
tė, kad šis pažeminimas buvo skirtas ne tiek jam, kiek Robertui, ir, 
neįstengdamas slėpti įniršimo, nuolat žvalgėsi kareivinių link. Rober- 
tas stovėjo atsirėmęs tvoros ir stengėsi dėtis abejingas. Jo žili plaukai 
buvo šauniai sušukuoti, santūrus, puikiai pasiūtas švarkas kaip visada 
gulėjo be priekaišto. Jis ramiai vartė savo špagos rankeną. 

Galų gale pasirodė ir Volskis. Jis demonstratyviai pasirąžė, nusižio- 
vavo ir lyg mieguistu balsu tarė: 

— Tai pradedam... Gal dar bus man laiko pamiegoti, šitai baigus... 

Marius pradėjo atsargiai. Nuolatinis bendravimas su augesniais ir 
stipresniais vyrais buvo jį išmokęs atsargumo. Puldavo jis tik prieši- 
ninkui atsidengus. Šiaip jo taktika buvo gintis ir trauktis. Keli iš jo ap- 
skaičiuotų greitų smūgių netrukus kliudė tikslą. Volskis gavo smūgį į 
kairį petį ir vieną tiesiai į lūpą. Tai jam buvo jautri vieta. Išmuštų dantų 
aštriabriaunis tarpas perkirto burnos kremzlę, ir jis išspjovė čiurkšlę 
tiršto raudono kraujo. To užteko jam įsiutinti. Puolė dabar be ato- 
dairos. Dar kelis vikrius kirčius gavo, bet lyg nejuto jų. Nebijodamas 
atsidengti, jis kėlė lazdą aukščiau, nekaip reikalavo kovos taktika, už- 
tat smūgiai jo buvo ypač stiprūs. Iš pradžių Marius sėkmingai atrėmė 

juos, bet kirčiai buvo tokie kieti, kad jam ėmė tirpti dešinės rankos 
riešas. Marius traukėsi ir dabar buvo priverstas tik dangstytis. Volskis 
užsimojo dar plačiau. Išsižiojęs ir švokšdamas, kirto iš peties. Kraujas 
srovele varvėjo jam iš burnos kampo ir, rodės, tuoj ištrykš iš primerk- 
tų, pykčiu liepsnojančių akių. Stiprus smūgis nubloškė Mariaus lazdą 
į šoną. Kitas kirtis jau pataikė. Volskis tvojo jam tiesiai į petį, prie pat 
kaklo, ir Mariui apraibo akys. Tuoj krito kitas smūgis, arčiau žando. 
Marius pakėlė jau vos nulaikomą lazdą, ir Volskis šoniniu kirčiu dėjo 
jam į pirštus. Lazda nulėkė į šoną. 

— Sustot! Sustot jau! - šaukė Robertas, bet Volskis neklausė. Jis at- 
mušė apsaugai pakeltas rankas ir skėlė Mariui tiesiai per viršugalvį. 
Mariui pasidarė tamsu ir šilta, lyg žemė būtų ištirpus po kojom, ir toje 
tamsoje, toje spengiančio skausmo tamsoje, visu sopamu kūnu pajuto 
jis tą alsųjį tvaiką. Tą patį kaip anąkart, kai spaudė glėby užgriuvusią 
pabaisą ir abu susikibę nugrimzdo į šnarančią Kamojos tamsą... 


Kai Marius atgavo sąmonę, pasijuto gulįs savo lovoj. Kakta, galva ir 
pečiai buvo apkloti drėgnais, vėsiais kompresais. Vos tik jis pajudėjo, jį 
pervėrė lyg šimtas adatų. Rodės, visa oda nulupta ir jis visas ištinęs. Pa- 
našiai ir buvo. Prie kairės ausies, viršugalvy ir ant abiejų pečių Robertas 
buvo susiuvęs prakirstą odą. Dešinysis raktikaulis buvo sulaužytas. 

Marius nejučiomis sudejavo, ir tuoj jo pramerktų akių regimam 
tarpely šmėstelėjo susirūpinęs Roberto veidas. Marius vėl stipriai už- 
spaudė akis, bet dar spėjo pamatyti bičiulišką drąsinantį šypsnį. Abu- 
du tylėjo. Marius žinojo, kad Robertas įdėmiai žiūri į jį, bet atsimerkti 
nedrįso. 

— Tu koveisi gerai, - pagaliau išgirdo ramų balsą. - Gerai. Ypač iš 
pradžių. 

Tai buvo netikėta. Dar prieš apalpstant ir dabar, vos atgavus sąmo- 
nę, pirmas ir svarbiausias jo jausmas buvo gėda prieš Robertą. Pama- 

žu Marius vėl atmerkė akis. Kairysis vokas buvo tiek ištinęs, kad vos 
jį praplėšė. 

— Atsiprašau... - ištarė pašnibždom. 

— Gerai puolei pirmus du kartus. Taikliai. Tik jėgos daugiau reikė- 
jo. Reikia sukaupt jėgą į patį smūgio galą. Visa jėga, visu kūnu!.. Tavo 
kirtis taiklus. Tau nėr ko dvejoti puolant! 

Tai buvo daug kartų girdėti pamokymai, bet dabar jie skambėjo 
kitaip. Ir balsas Roberto buvo kitoks. Ne kaip mokytojo, greičiau kaip 
draugo. 

— Ir kaijis puolė lyg jautis, jis visai atsidengė! - pridūrė Robertas. — 
Gražiai tą išnaudojai pirmais kartais. 

Mariaus lūpos nebyliai suvirpėjo. 

— Žinau!.. Vėliau ranka tau buvo pritrenkta... Bet kodėl? Žinoma, 
jis stipresnis; užtat reikia savo naudai tą jo jėgą pažaboti. Atbulą kairi- 
nį parė! Nestabdyti jo smūgių, o nublokšt juos į šoną! Jis neteks tada 
pusiausvyros! Bet puikiai jam lūpą prakirtai!.. 

Abudu vėl tylėjo. Robertas savo kaulėtais pirštais nuėmė nuo kak- 
tos kompresą. 

— Oho! - tarė jis. - Taip greit nekelsi, jaunuoli! Bet kai atsikel- 
si, mes išmoksim visus tuos atkirčius ir gynimus. Mes tą malkakir- 
tį į miltus sumalsim. Mes galim ir padarysim, supranti?! - Robertas 
draugiškai šyptelėjo. Nusišypsojo ir Marius. Roberto tartasis „mes“ 
jam skambėjo taip maloniai, kad jis nepaisė ir skausmo, kurį tas nusi- 
šypsojimas sukėlė. 

— Taip! Padarysim.... - sušnibždėjo Marius. 


VI SKYRIUS 


Vilkai 


1731 metais Čartoriskiai jau buvo tapę pačia įtakingiau- 
sia šeima Lietuvos ir Lenkijos valstybėje. Vienur su pagarba, kitur su 
baime ir panieka jie buvo paprastai vadinami familija. Tai pabrėžė jų 
susiklausymą ir, rodės, tiesiog visą kraštą aprėpiantį veikimą. 1731 me- 
tais jie pasidarė ir viena iš turtingiausių šeimų. Augusto matrimonijos 
planai pranoko lūkesčius. Savo ryžtu ir paties karaliaus piršliavimu 
jis laimėjo Sieniauskaitės, Lietuvos lauko etmono Denhofo našlės, 
ranką. Sieniauskaitės iš tėvo ir vyro paveldėti turtai kone patrigubino 
Čartoriskių valdas, ir jų auganti politinė galia dabar atsirėmė į tvirtą 
materialinį pamatą. 

— Maltos riteri, - tarė broliui kunigaikštis Mykolas, kai jiedu susi- 
tiko keli mėnesiai po vestuvių. - Dar vis neatgaunu žado... Sakoma, 
kad plunksna už kardą galingesnė, bet yra ginklų, galingesnių už juos 
abu! Tai apvažinėjai visus savo naujus dvarus? 

— Per du su puse mėnesio?! Nejuokauk, mielas broli! Be to, turėjau 
atsidėti ir kitom pareigom... — Augusto veidas švytėjo teisėtu pasi- 
tenkinimu. Anksčiau didesnis puošeiva buvo Mykolas, bet dabar jis 
visai nublanko prieš Augustą. Pastarojo frakas buvo gryno aukso siū- 
lėm siuvinėtas. Riešuto didumo deimantas žvilgėjo ant kairės rankos 
piršto. O Mykolas, nors nebuvo praradęs išdidžios, savim pasitikin- 
čios laikysenos, atrodė išblyškęs ir pavargęs. 

— O taip, taip... Atsidėk. Ji to verta. 

— Meilė, tu senas cinike! Matai, ką meilė gali! 

— Sakiau, neatgaunu žado. Meilė, be abejo... Na, ir karaliaus pirš- 
liavimas. Bet jį irgi skatino meilė. 

Aliuzija čia buvo aiški ir nepikta. Niekas nelaikė paslapty, kad ka- 
ralius Augustas, meilės avantiūrai pasibaigus, vis dėlto laikydavosi są- 
žinės taisyklių. Savo buvusioms meilužėms ir būriui neteisėtų vaikų 
jis visada stengdavosi surasti kuo geresnes pozicijas. Sieniauskaitei į 
piršlius pasišovė irgi ne šiaip sau, atsitiktinai. 

— Karaliui nepavydžiu, - nusišypsojo jaunavedys. - Karalius — tai 
valstybė, o valstybei turime aukotis. Ačiū Dievui, mūsų kraštuose kil- 
numo netrūksta. Kiek žinau, maždaug du šimtai mūsų ponių motinų, 
žmonų ir sesučių aukojosi jo karališkajai didenybei. Gerbiu ir savo 
žmonos patriotizmą... 

- Truputį perdedi. Šimtas septyniasdešimt keturios įvairaus skais- 
tumo ponios ir panelės guodė kol kas jo didenybės širdį. Koks šimtas 
jų mūsiškės. Kitos — iš Dresdeno ir karališkosios operos bei baleto 
artistės. 

— Bet kad tu ir žinai viską! Lig paskutinio skaičiaus!.. - Augustas, 
nuoširdžiai nusistebėjęs, papurtė galvą. - Ar dedasi kas po šia saule 
be tavo žinios? 

Mykolas pavargęs šyptelėjo. 

— Tau turtai, tėvui kultūra, svainiui narsuolio šlovė... Aš bent turiu 
šį tą Žinoti! Stengiuos būti naudingas šeimai ir tėvynei... 

- Šeima kaip šeima, bet tėvynė neatrodo, kad klestėtų. Kaip seimo 
perspektyvos? 

— Maltos riteri, vedei tai vedei, dar sykį pagarba tau, betgi į dausas 
neišlėkei. Kaip, manai, gali būti? 

— Du etmonai jau mirė; tai tik į gera. Gal kas naujo Peterburge ar 
Berlyne? 

— Niekas nepasikeitė, niekas ir nepasikeis. Per pastaruosius aštuo- 
nerius metus nesurengėm nė vieno seimo ir prie Augusto gyvos gal- 

vos nesurengsim. Pats žinai — kol tokios taisyklės, tik juokas seimus 
suardyt. Nereikia tam nei Radvilų, nei Potockių. O su jais, ir dar su 
Peterburgo parama... - Jis pakratė galvą. - Beviltiška!.. 

— Peterburgo parama Radvilai? Maniau, kad carienė prielanki 
mums... 

— Otaip! Džiaugiamės prielankumu. Daug mielų laiškų išsiunčiu 
carienei, daug mielų laiškų iš jos gaunu. Nėr ko tuo stebėtis. Mes 
gi dabar svarbūs, ir carienė niekuo nerizikuoja, mane viešai parem- 
dama. Peterburgas per gerai nusimano mūsų reikaluose. Man jie 
gali ramiai kalbėti apie reformas, nes tereikia tarstelėti drąsinantį 
žodelį Radvilai, ir jokia reforma, joks seimas, niekas nepraeis... 
Ne, reikia pastangas dėti kitur. Turime ruoštis kitiems karaliaus 
rinkimams. 

— Augustui Stipriajam dar, rodos, neatsibodo gyvenimas. 

— Stiprusis! Herkulis! - Mykolas ištarė su niekinančia pašaipa. — 
Ak, šviesusis mūsų karalius!.. Kad jis būtų tiek stiprus čia, - pabaks- 
nojo pirštu sau į aukštą kaktą, - kiek savo išgarsintoje lovoje! Arba 
bent pusę tiek! Ne, brolau, vienintelis tikras dalykas, kad būtumėm 
stiprūs mes. Visada tai buvo programos punktas pirmas, bet dabar tai 
turi būti taipgi punktas antras ir trečias! 

— Niekada dėl strategijos nesiginčijau, brolau. Dabar galėsiu rim- 
čiau padėti. Tik sakyk, ko reikia. 

Tų žodžių išdidumas buvo mažai nuslėptas. Mykolas sėdėjo nu- 
leidęs galvą ir pirštais trynė nuvargusių akių vokus. Jis buvo per daug 
protingas, kad leistų sau galvoti, jog santykiai tarp jo ir brolio po šių 
vedybų liks nepasikeitę. Su pinigu neišvengiamai ateina ir galia. 

— Specialius pulkus reikės padidinti. Jie kainuoja, bet tie „vilkai“ 
pinigo ir verti! Na, žinoma, seimeliams pinigų reikia. Tai kiauras mai- 
šas! Ir Radvilų turtus prie tavųjų pridėjus neužtektų. Per daug yra, kas 
nori būti papirkti. Mes turime stengtis. Dabar galėsim brautis ir į Ra- 
dvilų pusę. Kauno paviete yra toks Giedraitis, Upytėje - Stakauskis. 
Mūsų pakraipos žmonės. Na ir, žinoma, visi senieji interesai... 

— Pavargt galima, tavęs besiklausant.... 

— Tai ką, imi tiek priprasti prie panegirikų, kad apsieitum geriau be 
teisybės? 

— Et! Jau įtikinai mane, kad tikrai blogai. Daraisi rimtas ir pamiršti 
net savo ironiją! 

Mykolas numojo ranka ir nusišypsojo. 

— Atsiprašau, Maltos riteri. Nusikamavęs esu, atvirai kalbant. Bet 
užteks. Tu turi priedermių gražiajai lyčiai, na, o aš norėčiau iš arčiau 
pasižiūrėti, kaip tie milijonai atrodo. 


Mariui tie treji metai po dvikovos su Volskiu praėjo įtemptai treni- 
ruojantis. Po kautynių jis sunkiai sirgo. Nors Robertas stropiai slaugė, 
kelios žaizdos užsikrėtė, ir Marius karščiavo, kliedėjo beveik du mė- 
nesius. Gerai, kad Volčinėj tuo metu buvo Benvenutas. Jis pavadavo 
dėdę prie Mariaus patalo, nes tam visą laiką surydavo „Volčinės vil- 
kai“. Slaugė jis Marių mielai. Nors berniuko globą buvo visai perėmęs 
dėdė, Benvenutas vis dar jautėsi lyg koks vyresnysis jo brolis. Marių 
jis būtų slaugęs ir taip, be kitokio intereso. Tačiau susiklostė, kad vie- 
na iš gražiausių kunigaikštienės palydovių, panelė Denhofaitė, įsikalė 
į galvą, esą jos atsilankymas bet kokiam ligoniui gali tik į gera išeiti. 
Sužinojusi apie sergantį Marių, ji ėmė beveik kasdien jį lankyti. Ben- 
venutas savo ruožtu tapo dar uolesnis. Nesitraukė nuo ligonio ir jis. 
Tad prie Mariaus lovos sukdavosi ilgoki pašnekesiai apie jo savijautą, 
apie įvairių žolių gydomąsias savybes. Benvenutas šiom temom nič- 
nieko nenusimanė, bet tai nė truputėlio nekliudė. Mariui sveikstant, 
kalbos krypo į sritis, kuriose Benvenutas susigaudė nepalyginamai 
geriau. Menininkas tuo laiku įniko tapyti peizažus su romantiškais 
griuvėsiais ir prie griuvėsių parimusiomis užsisvajojusiomis mergi- 
nomis. Beveik visos jos buvo stebėtinai panašios į geraširdę ligonių 
slaugę, panelę Denhofaitę. 

Sirgdamas Marius turėjo laiko apmąstyti kiekvienam dvikovos ju- 
desiui — ir savo, ir Volskio. Per kovos įkarštį jis jų neįsidėmėjo, bet 
juos stulbinamai tiksliai atsiminė Robertas. Judesys po judesio buvo 
atkurta visa dvikovos eiga, ir atkurta dviem planais: tokia, kokia ji 
buvo, ir tokia, kokia būtų turėjus būti. Tas antrasis planas, „būtų turė- 
jus būti, tapo svarbesnis, ir Marius, dar prieš išgydamas, sapnuodavo 
dvikovą. Ne buvusią, bet būsimą. Jiedu su Robertu apie tai nekalbėjo; 
abu ir taip žinojo, kad ji bus. 

Taip ir buvo. 

Atsikėlęs po ligos, Marius visą savo dėmesį ir energiją paskyrė vien 
treniruotei. Augti per tuos trejus metus daug neaugo, bet sutvirtėjo, 
išugdė jėgą, ir visa toji jėga buvo paversta greitu kaip žaibas, tiksliu 
kaip chronometro tiksėjimas ginklu. 

— Suspausk špagos rankeną delne ir jausk, kaip teka plienu tavo 
kraujas. Jauti? Jis pulsuoja per visus ašmenis. Ir ten, pačiam gale, ten 
esi tu, tavo siela... Yra nubrėžti takai ten. Tiesioginis puolimas, kai- 
rysis, staigus atbulinis... Visa tai nubrėžta ore, ir kitaip tu nė negali 
judėti. Jauti? 

Jis dabarjautė. Roberto kartojami žodžiai dabar atrodė tokie papras- 
ti ir aiškūs, - keista, kaip jis kadaise jų nesuprato. Iš tiesų, špaga buvo jo 
dalis, jo rankos tęsinys, ir ten, tam žvilgančiam smaigaly, glūdėjo pati 
esmė. Kojos, liemuo ir nugara, pečiai, ranka ir riešas - viskas tebuvo 
priedai, skirti vien tam, kad tas smaigalys tiksliai ir greitai perskrostų 
nustatytus erdvės taškus. Buvo neatmainoma tvarka tų judesių eilėje. 
Jie sudarė visumą, ir visuma buvo graži. Po itin pavykusio puolimo jis 
pats stebėdavosi, kaip gražu tai buvo. „Gražu“, - tardavo ir Robertas, o 
tada jie abu nusišypsodavo, kaip nusišypsoma išvydus puikų saulėlydį 
arba žvaigždėtam danguj sutviskusią šiaurės pašvaistę. 

Jis būtų galėjęs prieš metus ar net prieš dvejus su Volskiu kautis, 
bet Robertas vis atidėliojo. 

— Tu jau įstengtum tai padaryti, - sakė jis, - bet aš noriu, kad tau 
būtų lengva. Kad būtų lyg žaidimas, nes paskui, kai tu sutiksi ir ge- 

resnių už Volskį, tu niekad daugiau neturėsi teisės suabejoti savo pra- 
našumu. 

1731-aisiais Marius buvo maždaug devyniolikos. Tikslaus savo am- 
žiaus jis, pagaliau, nežinojo, bet tai ir nebuvo svarbu. 

— Dabar galėsi lengvai Volskį sumalt, - sakė jam Robertas. - Su- 
prask, tu būtum vienas iš pačių geriausių Elorencijoj! Ar suvoki, ką 
tai reiškia?! 

- Jūs iš Florencijos? Man to pakanka. Ačiū, - rimtai atsakė Marius. 
Jis žinojo, kad Robertas visada sako tik gryną teisybę. 

Viskas įvyko šaltai ir beveik nuobodžiai. Marius viešai iššaukė 
Volskį dėlei kažkokios menkos dingsties. Volskis iššūkį priėmė su 
bravūrišku pasityčiojimu. Protu ir įžvalgumu Volskis nepasižymėjo 
ir per savo arogantišką išdidumą neperprato akivaizdaus fakto, kad 
Marius dabar nepalyginamai geresnis fechtuotojas už jį. 

Jis negavo nė mažiausios progos parodyti savo dar vis pranašesnę 
jėgą. Pačioje kautynių pradžioje keli žaibiški dūriai į veidą sugurino 
jam burną. Volskis traukėsi, beviltiškai stengdamasis užsidengti, iš 
beformės burnos spjaudydamas paskutinius dantis. Jis nesusigaudė 
priremtas prie tvoros. Trauktis nebeliko kur. Mariaus smūgiai pra- 
siskverbė pro jo gynimuisi iškeltą lazdą lyg pro tuščią vietą. Kirtis į 
smilkinį jį paklupdė, ir smūgių krušos jis jau nebejuto. Žandikaulis 
buvo sulaužytas, sutrupinti trys pirštai ir nuo viršugalvio iki kairio 
smilkinio nusmaukta oda. 

Visa netruko nė dviejų minučių, ir Mariaus nekliudė nė vienas 
smūgis. 

Jie paliko Volskį gulintį ten aikštėje. Abu ėjo namo, nepasukdami 
galvos. Žinojo, kad jei būtų pažvelgę vienas kitam į akis, būtų nusi- 
šypsoję. O tai kažkaip netiko momento rimtumui. 

Tik kai įėjo į kambarį, Robertas tarė Mariui: 

— Gausi dar Toledo plieno špagą ir uniformą. Kaip tau patiks? 

— Patiks, - atsakė Marius. 

— Tu esi geriausias iš jų. Atsimink tai. Atsimink visada! Pakalbėsiu 
su kunigaikščiu rytoj ryte. 


Kunigaikštis Mykolas, kiek leido jo užimta diena, stengdavosi Rober- 
tą priimti kuo greičiau. Šį kartą gerbiamajam sinjorui Pegriniui visai 
nereikėjo laukti. Vos spėjo Robertas įeiti į prieškambarį, dar net ne- 
pasiteiravo, ar kunigaikštis užsiėmęs, o prieškambary sėdintis rašti- 
ninkas jam nusišypsojo ir parodė ranka durų link. 

— Laukia? - Robertas apėjo raštinės stalą. Durininkas raudona liv- 
rėja nusilenkė ir atvėrė sunkias pjaustyto ąžuolo duris į kunigaikščio 
kanceliariją. 

— Bet tu tikras žaibas! Ir ne tik su špaga, - tarė kunigaikštis, nežy- 
miu linktelėjimu atsakęs į pagarbų Roberto pasisveikinimą. Ir pastū- 
mė šalin ant didelio stalo gulinčią popierių šūsnį. - Ką tik pasakiau 
tave pakviesti, o tu jau čia. Nuostabi Volčinėje tvarka! - Jis mostelėjo 
ranka dviem prie mažesnių stalų sėdintiems raštininkams, ir tie su- 
pratę tyliais žingsniais išėjo iš kanceliarijos. 

- Tai sėsk, — tarė Mykolas Čartoriskis. - Turime, manyčiau, ne- 
blogų žinių. Venera padeda Marsui. Rasis dabar daugiau lėšų ir tavo 
pulkui. Manau, galėsim jį beveik padvigubinti. 

Robertas, įvertindamas šią naujieną, kilstelėjo antakius. 

— Ne iš karto. Nenoriu, kad pasikeistų jo dabartinė dvasia. Reikės 
palengva ieškotis tinkamų žmonių, duosime gerą algą. Mat mūsų 
veikimas netrukus plėsis. Reikės, pavyzdžiui, dabar būrį nusiųsti Fle- 
mingui Lietuvos Brastos seimeliuosna. 

— Aš kaip tik norėjau rekomenduoti vieną vyruką... 

- Puiku, puiku! Jei rekomenduoji, žinau, kad tinkamas. Beje, kas 
ten atsitiko tam Volskiui? Man pranešė, kad jis dabar tik žvirbliams iš 
žirnių baidyti betinka. 

— Dvikova, jūsų šviesybe. 

Kunigaikštis, nelabai pritardamas, palingavo galvą. Jis prisilenkė 
arčiau ir žvilgtelėjo į duris. 

— Geriau būtų su potockiškiais daugiau kautis... — tarė jis tyliai. — 
Ne tarp savęs. Ne tam tos pastangos skirtos. Volskis potockiškių ne- 
bijojo, dėl to jį vertinau. Kas tavo rekrutas? 

— Mano... augintinis. Mario. 

- A... Tas, kurį Benvenutas atsivedė. - Atmintį Mykolas Carto- 
riskis iš tiesų turėjo stebėtiną. — Bet kad jis... Na, vaikas, Roberto... 
Mums reikia vyrų, kuriais galėtumėm kitus pagąsdinti, o kas tokio 
bijos? 

— Volskis, pavyzdžiui, bijotų... Kas vakar atsitiko, buvo Mario 
darbas. 

— To tavo pamestinuko? Oho! Gerai. Tebūnie. Pasakysiu mylistai 
Feldmanui, kad skirtų pinigus aprangai ir ginklams. Ir pasiruošk, nes 
turėsime ir daugiau rekrutų. 

- Ačiū, jūsų šviesybe. - Robertas pakilo ir buvo beeinąs, nes atro- 
dė, kad pokalbis baigtas. Bet kunigaikštis pamojo jam prieiti artyn. 

— Klausyk, Roberto. Nenoriu, kad kas išgirstų ten už durų, - tarė 
jis beveik pašnibždom. — Turime penkias bylas įvairiuose teismuose 
prieš tavo „vilkus“... 

— Bet, jūsų šviesybe... 

— Ne, ne! Su teismais aš jau susitvarkysiu. Čia mano sritis. Bet kad 
tų bylų mažai! Su Potockiais tik viena! Tai klausyk, nenoriu to sa- 
kyti pulko etmonui, nes jokiu būdu nenoriu, kad tai būtų oficialu. 
Paskleisk pats tarp geriausiųjų: už kiekvieną Potockių gvardijos vyrą 
ne aš, bet aitvarai sumokės po šimtą auksinų... 

Robertas vėl kilstelėjo antakius ir nebyliai linktelėjo. 

— O dėl teismų tai nesijaudink! Jūsų rūpestis - visiems varyt bai- 
mę. Supratai? 

— Puikiausiai, jūsų šviesybe! 

Kunigaikštis pamažu atsilošė krėsle. 

— "Taip, taip! Bylos vis dėlei tavo pulko vyro išsišokimų! - tarė jis, 
dabar jau net per garsiai. - Žiūrėk, kad būtų drausmė! Moku jums už 
gynimą ir apsaugą mano interesų, o ne už muštynes! 

— Klausau, jūsų šviesybe! — taip pat balsiai atsakė Robertas, ir abu 
supratingai nusišypsojo. 


Taip Marius tapo visateisiu „Volčinės vilkų“ nariu. Jis jau seniai apie 
tai svajojo, ir tos svajonės net Robertui nedrįsdavo išpažinti. „Vilkų“ 
šaunumas, jų vyriška bendrija ir drausmė, nors jis špagą valdė už dau- 
gelį mikliau, jam vis dar atrodė nepasiekiama. Ir štai Robertas jam 
atnešė tvarkingai suklostytą uniformą ir blizgančią, naujutėlaitę To- 
ledo plieno špagą. Jam kažkas tarsi užstrigo gerklėje, žodžio negalėjo 
pratarti. 

— Na, paimk! Tavo ji dabar, - tarė Robertas. 

Tylėdamas pakėlė jis špagą. Rankena kaip tik jo delnui, lyg ten pri- 
lydyta. 

— Nebloga, ką? - išdidžiai šypsodamas, paklausė Robertas. - Pats 
ginkludėje išrinkau. Šita geriausia. 

Marius atsikvėpė ir pajuto, kaip raudonis plinta veidu iki pat ausų. 

— Puiki... — išspaudė jis. 

— Prisimatuok uniformą. Jei kur netiks, nueik pas Belmontą. - Ro- 
bertas atsistojo. Jis pats matė, kaip Marius varžosi. - Turiu eiti prie 
pratimų. Tu šiandien atleistas. Bet nuo rytojaus pratimų aikštėje aš 
tau ne dėdė Robertas, o sinjoras Pegrinis. Supratai? 

— Supratau, - linktelėjo Marius. 

— Bus gerai, Mario, - dar pusbalsiu ištarė Robertas ir išėjo. 

Marius, netverdamas iš nekantrumo, puolėsi prie uniformos. „Vol- 
činės vilkai“ garsėjo ne tik savo kovingumu, bet ir uniformos elegan- 
cija. Pats kunigaikštis rinko jai medžiagas ir stilių. XVIII šimtmetis 
buvo rokoko klestėjimo amžius, ir karinės uniformos buvo skirtos 

paradų aikštėms, o ne kovos laukui. Jos švytėjo visom vaivorykštės 
spalvom, buvo fantastiškiausių stilių, plunksnom, nėriniais dabintos. 
Kunigaikščio Radvilos karių uniformas puošė net tigrų ir leopardų 
kailiai. Tokiame margumyne „Volčinės vilkų“ uniformos buvo pa- 
lyginti santūrios, bet tas santūrumas kaip tik pabrėžė gerą skonį ir 
eleganciją. Liemenė buvo tamsaus, beveik juodo aksomo, siuvinėta 
stambiom sidabro gijom. Kelnės šviesiai pilkos ir visada gerai pritai- 
kyto sukirpimo. Tamsiai mėlynas švarkas gražiai pabrėžė liemenės 
sidabrą ir žvilgantį aksomo juodumą. Marius greitai nusimetė savo 
drabužius ir atsargiai, pagarbiais pirštais jausdamas naujos, stipriu 
šviežumo kvapu atsiduodančios medžiagos prabangumą, apsivilko 
naujuosius. Uniforma tiko. Kelnes reikėjo dar truputį suimti per lie- 
menį ir apie blauzdas, bet liemenė ir švarkas gulėjo kaip nulieti. Ne 
veltui Belmontas buvo visoje šalyje savo rūbų elegancija garsėjančio 
kunigaikščio Čartoriskio vyriausias siuvėjas. 

Roberto miegamajame stovėjo vienintelis jų namuose esantis 
veidrodis. Marius nuėjo ten ir, vos tik pravėręs duris, sustingo. Ro- 
bertas buvo pakabinęs veidrodį taip, kad, gulėdamas lovoje, galėtų 
stebėti duris. Užtat, vos jas pradaręs, Marius išvydo veidrodyje atvaiz- 
dą. Sidabru siuvinėta liemenė žvilgėjo aksominiu juodumu, didelės 
tamsios akys žvelgė iš rimto, kad ir švelnių bruožų, dabar aiškiai su- 
brendusio veido. Kairėje prie juosmens, kiek pasvirusia priekin ran- 
kena, kabėjo nauja žibančio plieno špaga. Ir taip ji tiko prie visko, prie 
tos liemenės, švarko ir ypač tų rimtų, įdėmiai žvelgiančių akių, lyg 
priaugus ten būtų. 

Ilgai ilgai žiūrėjo Marius į savo atvaizdą. Paskui lygiu judesiu, tokiu 
lygiu, kad, rodės, nė viena švarko klostė nesuvirpėjo, ištraukė špagą ir 
sustingo, lyg prieš kautynes. Nejudantis špagos smaigalys beveik lietė 
veidrodį. Akys žvelgė tiesiai pro špagos smaigalio viršų. 

— Sveikas, Mariau... — ištarė jis pusbalsiu. - Sveikas, Mariau! - pa- 
kartojo garsiai, ir kažkodėl tą akimirką akys ėmė tvinti ašarom; veid- 
rodžio atšvaitas apsitraukė migla. Jis nešluostė ašarų, tik sumirksėjo, 

ir veidrodyje vėl aiškiai atsispindėjo špagos smaigalys, tamsios akys ir 
rimtas veidas, kuriuo riedėjo dvi ašaros. 

— Dabar... - tarė jis. - Dabar apginčiau tave, mama.... 

Marius stipriai suspaudė špagos rankeną ir juto, kaip ji iš tiesų virs- 
ta rankos tęsiniu. Kambario tyla spengė ausyse, ir tame spengime lyg 
ataidėjo pratisas šunų staugimas. 


„Volčinės vilkai ' turėjo dvi tiesiogines pareigas. 

Visų pirma jie privalėjo apsaugoti savo kunigaikštį arba, jo paliep- 
ti, kokį jo sąjungininką per pavietų seimelius. Antroji jų pareiga, kurią 
vykdyti dažnai padėdavo reguliari Čartoriskių gvardija, buvo teismų 
sprendimų įgyvendinimas. 

Vieninteliai visateisiai Lietuvos ir Lenkijos valstybės piliečiai, bro- 
liai šlėktos, užvis labiausiai vertino keistokai suprastą neribotą laisvę. 
Vertino ją tiek, kad, nors valstybėje gyvavo bent trejopi teismai ir by- 
linėjimasis buvo virtęs kone tautine liga, valdančioji bajorija atsisakė 
sukurti bet kokią valstybinę jėgą, kuri būtų galėjusi teismų sprendi- 
mus įvykdyti arba patraukti nusikaltėlius atsakomybėn. Logika čia 
buvo paprasta ir iš esmės teisinga. Sukurta jėga galėjo būti valstybės 
panaudota prieš juos pačius. O kol tokios jėgos nebuvo, tol ir teismai, 
ir jų sprendimai tegaliojo tiems, kurie tuos sprendimus galėjo prie- 
varta įgyvendinti. 

Kunigaikštis Čartoriskis priklausė prie pastarųjų. Jo naudai iš- 
gautus teismo sprendimus jo paties vyrai greitai ir be pasigailėjimo 
įvykdydavo. Ar tai būtų piniginės baudos išreikalavimas, ar žemių bei 
seniūnijų atėmimas, teisybė veikė sklandžiai tol, kol ji veikė Čartori- 
skių naudai. Kitaip dėdavos, kai sprendimas kenkė jo šviesybės inte- 
resams. Koks nuskriaustas ir paskui teisme laimėjęs šlėkta turėjo būti 
visai protą pametęs, jei tikėdavos atsiimti jam priteistą sumą. Jis ir po 
teismo priklausė nuo kunigaikščio malonės. 


265 


Tuo ir turėjo rūpintis „Volčinės vilkai“. 

Kai tik jie pelnė pavojingų ir bergždžiai ginklo netraukiančių vyrų 
šlovę, vien jų pasirodymas kokiame seimelyje daug reiškė. Jei „vilkai“ 
išsiskiriančia grupe susiburdavo netoli kokio Čartoriskių šalininko, 
šitai laiduodavo, kad jo žodis bus atidžiai išklausytas, kad neatsiras 
narsuolių, pasišovusių jį ginklu pabauginti, ir suteikdavo svorio jo pa- 
siūlymams arba protestams. Vos „vilkai“ įžengdavo į teismo salę per 
kokią nors bylą, liudininkai tuoj atsargiau apgalvodavo savo skundus 
prieš kunigaikštį, o teisėjai aiškiau suprasdavo teisybę esant Čartoris- 
kių pusėje. Į tikras kautynes ar net pavienes dvikovas „Volčinės vilkai“ 
įsiveldavo rečiau, kaip kad galėjai laukti, pasiklausęs apie juos sklin- 
dančių kalbų. Tos kalbos įvarydavo visiems baimės, ir nebuvo kas 
ryžtųsi su „vilkais“ susiremti. Jie patys, o ir visas Čartoriskių dvaras 
šias kalbas uoliai skatino. 

Kalbų pagrindas, žinoma, buvo visai realus. Kai triukšminguose 
seimeliuose keletą kartų buvo iš tiesų prieita prie ginkluoto susirėmi- 
mo, tai drausmingi, susiklausę, puikiai išmankštinti „Volčinės vilkai 
be jokio vargo išsklaidė įsiaudrinusios šlėktos būrius. Ne sykį koks 
įgėręs ir garsiai kunigaikštį koneveikiąs mylista buvo viešai iššauktas 
dvikovon. Per patį iššaukimą tokie kad ir parodydavo narsumo, bet 
retas kuris kaudavosi. Ryto metą, išsipagirioję ir viską apgalvoję, neš- 
dindavosi atgal į savo palivarkus, o politinius interesus palikdavo ki- 
tiems, dažniausiai kunigaikščiui palankiems asmenims. 

Daugiau tikrų kautynių ir pusiau slaptų dvikovų pasitaikydavo per 
tuos seimelius ir teismus, kuriuose Čartoriskių jėgos kryžiuodavo- 
si su Potockių, Radvilų bei Višnioveckių jėgomis. Tie magnatai visi 
turėjo savus ir netgi gausesnius už Čartoriskių pulkus. Neretai abi- 
pusis jėgos demonstravimas pereidavo ir į kruviną jėgų išbandymą. 
Čia jau buvo rimtas priešas, ne kokia palaida pusgirtė šlėktų gauja; 
čia ir patiems „vilkams“ tekdavo patirti pralaimėjimų. Metams slen- 
kant, kaupėsi „vilkų“ neapykanta bei priešiškumas aniems, ir jau visai 
nebepriklausomai nuo kunigaikščio. Ypač neapkentė jie Potockio bū- 

rių, kurie tolydžio pasinaudodavo savo skaičiaus persvara. Ne kartą 
Gardino ar Varšuvos seimo metu potockiškiai, nakčia nutykoję, už- 
puldavo kokį grįžtantį į kareivines „vilkų“ būrelį ir tada nepaisydavo 
elementariausių kovos taisyklių. Ne tokie buvo radviliškiai. Kaip ir jų 
ponas, etmonas Radvila Žuvelė, jie labiau linko į nugėrimus nekaip 
į kautynes. Su jais, progai pasitaikius, „vilkai“ ir taurelę išlenkdavo, 
bet su potockiškiais — niekada! Volčinėj vien žodis „Potockis“ reiškė 
kažką juodesnio už patį velnią. 


VII SKYRIUS 


Interregnum 


1733 metais, šaltą sausio 31-0sios naktį, Varšuvoje mirė di- 
dysis Lietuvos kunigaikštis, Lenkijos karalius, Saksonijos elektorius 
Augustas II, vadinamas Stipriuoju. Jis ką tik buvo atvykęs Varšuvon 
iš nuolatinės savo rezidencijos Dresdene, norėdamas artėjančiam sei- 
me dar kartą pabandyti, gal pavyks praskinti savo sūnui kelią į Lietu- 
vos ir Lenkijos valstybės sostą. Karalius, matyt, nujautė artėjantį galą, 
nes jo intrigos įgavo desperatišką pobūdį. Pakeliui į Varšuvą jis slapta 
susitiko su Vienos ir Berlyno dvarų atstovais ir siūlė savo galingiems 
kaimynams dalį lietuvių ir lenkų žemių, idant gautų jų paramą sūnaus 
kandidatūrai. Valstybės išdavystė pasiekė pačią valdžios viršūnę. 

Kronikininko liudijimu, prieš mirtį karalius ištaręs žodžius: „Mano 
gyvenimas buvo ištisa nuodėmė“ Istorikai dar vis nesutaria dėl šių 
žodžių prasmės. Moralistai tvirtina, kad karalius turėjęs omeny savo 
meilužes, kurių skaičius siekė arti dviejų šimtų. Lenkų istorikų patrio- 
tų nuomone, karalius gailėjęsis savo dažnai kone išdavyste virstančių 
pastangų įgyvendinti absoliutinę asmens valdžią. Pastangų, kurioms 
jis be atodairos aukojo ir krašto gerovę. 

Įsigilinus į ano meto dvasią ir karaliaus asmenybę, šios priežastys 
atrodo vargiai tikėtinos. Jei ko gailėjosi karalius, tai nebent to, kad, 
nepaisant viso jo rūpinimosi, nepaisant visos jo energijos, jaunystėje 
stačiai legendinės, nė vienas jo tikslas nebuvo pasiektas. Lietuvos ir 
Lenkijos valstybės anarchija jam valdant dar padidėjo ir pakilo tie- 
siog iki valstybinio gyvenimo filosofijos. „Žečpospolita remiasi ne- 

tvarka“ — plito priežodis, ir šioje liaudies išmintyje glūdėjo nemaža 
tiesos. „Kol Žečpospolita bus chaotiška, kol ji nekels jokio pavojaus 
savo kaimynams, tol tie kaimynai ją paliks ramybėje“, - teisino savo 
poelgius savanaudžiai, visiškai pamynę valstybės interesus magnatai. 
Nė žingsnio į priekį kovoje prieš magnatus nepažengė ir Augustas. 
Vienos galingųjų šeimos, teisybė, nusmuko, bet jų vietoje iškilo ki- 
tos, ir kadangi kasmetiniai seimai beveik visiškai nustojo reikšmės ir 
virto tik valdžios bejėgiškumą pabrėžiančiu ritualu, į magnatų rankas 
perėjo dar daugiau tikrosios valdžios. Paskutiniais gyvenimo metais 
Augustas jau ir nebekovojo prieš šią beviltišką padėtį. Jo politinė pro- 
grama pasidarė kur kas kuklesnė. Jausdamas, kad mirtis nebetoli, jis 
tesiekė vieno — palikti Lietuvos ir Lenkijos sostą savo sūnui Augus- 
tui III. Mirties valandą ir šio tikslo įgyvendinimas atrodė labai abe- 
jotinas. Tiesa, sutarčių, pažadų ir net priesaikų, žadančių palaikyti 
Augusto III kandidatūrą, jis turėjo prisirinkęs visą glėbį. Beveik visi 
įtakingesnieji magnatai, kaimyninių valstybių dvarai buvo pažadėję 
jo sūnų remti, bet pats Augustas per savo valdymo metus buvo sulau- 
žęs ne ką mažiau sutarčių kaip kad į savo karališkąją lovą nusivedęs 
meilužių, ir užtat labai gerai suprato, jog, konkrečios jėgos neturint, 
politinės sutartys yra lyg vėjyje rašytos. 

Tos jėgos buvo apverktinai maža. Jėgą turėjo stiprių absoliutinių 
monarchų valdomos kaimynės - Rusija, Prūsija ir Austrija, o ne anar- 
chijos suskaldyta Lietuva ir Lenkija ir Augusto karų bei prabangos 
nualinta maža gimtoji Saksonija. 


Europos karališkosiose kanceliarijose jau seniai buvo laukiama tos 
valandos, kai silpstančio Augusto II vėlė iškeliaus dausosna ir po- 
tencialiai stiprios Lietuvos ir Lenkijos valstybės karūna vėl atsidurs 
neva laisvų rinkimų loterijoj. Visuose kaimyniniuose dvaruose buvo 
svarstomos kandidatūros, kuriami planai, kaip pakreipti rinkimus 

savo naudai, tačiau, be abejo, niekur šios mirties nebuvo laukiama 
taip nekantriai, kaip kad tolimoje Prancūzijoje, kur nedideliame, bet 
prabangiame Šamboro dvare gyveno jau kartą švedų ginklo pasodin- 
tas ir Peterburgo nuverstas karalius, Stanislovas Leščinskis. Kažin, 
ar jo kandidatūra būtų buvus rimtai keliama, jei ne viena ypatinga ir 
netikėta aplinkybė. Apskritai ilgam Leščinskio gyvenime netikėtumų 
netrūko. Jis pats nei karinės jėgos turėjo, nei kokiais gabumais pasižy- 
mėjo. Švedijos karaliaus Karolio XII, kuris kadaise jį pasodino sostan, 
nebebuvo gyvo. Švedų galybė po Poltavoje patirto smūgio suiro, ir jie 
pasitraukė į savo pusiasalį. Bet Leščinskio neįtikėtinai margam gyve- 
nime pasitaikė dar vienas, gal pats didžiausias, netikėtumas. Jo duktė 
ištekėjo už Liudviko XV ir tapo Prancūzijos karaliene. Tos vedybos 
padarė Stanislovą turtingiausio Europos monarcho uošviu. Padėtį 
pakeitė ir dar viena aplinkybė. Rusijos caras Petras I, Karolio XII ir 
kartu Leščinskio priešas, taip pat buvo pasitraukęs iš gyvųjų tarpo. 
Peterburgo dvaras užtat iš anksto nepasisakė jokio kandidato naudai. 
Dar prieš karaliui mirštant, darėsi aišku, kad kitados atsisakyti sosto 
priverstas Stanislovas Leščinskis bus bene svarbiausias jaunojo Au- 
gusto varžovas. Prancūzija stengėsi, kad Leščinskis būtų vienintelis 
kandidatas. „Siųskite man milijoną livrų einamiesiems reikalams, — 
rytojaus dieną po karaliaus mirties rašė Versalin Prancūzijos pasiun- 
tinys Lenkijoje grafas Monti. Monti buvo ypatingai įpareigotas siekti 
savo valdovo uošviui Lietuvos ir Lenkijos karūnos ir tuo silpninti 
Prancūzijos priešės Austrijos įtaką. Prancūzijos iždą tvarkąs kardino- 
las Eleri garsėjo šykštumu, bet jis gerai išmanė, kiek kainuoja politinės 
machinacijos, ir užtat vietoj vieno pasiuntė tris milijonus. Tai buvo 
tik pradžia Versalio iždo išlaidų. Iš Prancūzijos dvaro plaukiantys pi- 
nigai rado palankią dirvą. Didžiuma šlėktų visas praėjusiais dešim- 
tmečiais valstybę ištikusias bėdas suvertė ant svetimtaučio karaliaus 
ir tarė, kad kitas karalius tegali būti iš jų pačių tarpo. Dosniai pažėręs 
auksinių livrų, Monti lengvai juos įtikino, jog tuo savuoju turėtų būti 
ne kas kitas, o Stanislovas Leščinskis. 

Varšuva tapdavo tikrąja krašto sostine tik per didžiuosius seimus. 
Tada čia atvykdavo karalius ir suplaukdavo tūkstančiai šlėktų. Bet da- 
bar, po karaliaus mirties, gyvenimas joje virte virė. Visose kaimyninių 
valstybių pasiuntinybėse, kiekvienuose Medaus gatvėje stovinčiuose 
didikų rūmuose ir net turtingesnių miestiečių namuose - visur vyko 
tik priėmimai, puotos. Visi politikavo. Dar neprasidėjus konvokaci- 
niam seimui, darėsi aišku, jog valstybė daugiau nebenori svetimtau- 
čio karaliaus. Jokiu būdu! Kad ir kiek jis blizgėtų, kad ir kiek turtų bei 
garbės žadėtų. Beveik keturiasdešimt metų trukęs sakso Augusto II 
viešpatavimas įtikino, jog su svetimais interesais susijęs svetimtautis 
karalius kraštui tegali atnešti pražūtį. Flegmatiško ir dievobaimin- 
go Augusto III šalininkai, tokie gausingi jo tėvo karaliavimo laikais, 
dabar, pajutę kitus vėjus pučiant, nutilo ir ne vienas viešai pareiškė 
saksą ar kokį kitą svetimtautį atsisakąs remti. „Žečpospolitai reikia 
Piasto!“ — aidėjo visur. Dėlei apsukrios prancūzų ambasados politi- 
kos ir dosniai dalinamų livrų vis dažniau pasigirsdavo, jog tas Pias- 
tas turėtų būti Stanislovas Leščinskis. Juk Leščinskis jau buvo sykį 
išrinktas (rinkimų aplinkybės buvo nutylimos) ir tik klastingų saksų 
su rusais priverstas abdikuoti. Tegrįžta dabar į savo valdovo išsiilgusią 
tėvynę ištremtasis karalius Leščinskis! Tegrįžta garbingi Piastų laikai! 
Vivat karalius! Vivat vedybomis sutvirtinta Prancūzijos ir Lietuvos ir 
Lenkijos tradicinė draugystė! 

Konvokacinis seimas praėjo triukšmingai, ir visas sukeltas triukš- 
mas buvo skirtas sutvirtinti Piasto pozicijoms. Saksų šalininkai tylė- 
jo. Primas Teodoras Potockis, kuris svarbiausiuoju tarpkaralio metu 
buvo tikroji valstybės galva ir karaliaus rinkimų organizatorius, galu- 
tinai perėjo Stanislovo Leščinskio pusėn. Per konvokacinį seimą jis 
iš visų reikalavo priesaikos, kad per rinkimus bus priimamos tiktai 
Piastų kandidatūros, kad jokio svetimtaučio kandidatūra negali būti 
net svarstoma. Priesaiką davė beveik visa šlėkta, ir toji priesaika tapo 

tiesioginiu patriotizmo įrodymu. Vargas buvo tam, kuris to akivaiz- 
daus patriotizmo viešai nedemonstravo!.. 

Čartoriskių rūmuose, Medaus ir Kreivosios gatvės kampe, vieną 
vakarą iki vėlyvos nakties degė šviesos. Visa familija buvo suvažiavusi 
į Varšuvą, ir Čartoriskių rūmai pasidarė vienu iš svarbiausių politinės 
įtakos centrų. Pasikeitusi politinė padėtis reikalavo iš pagrindų keisti 
strategiją. Tai ir buvo svarbioji vakaro tema. 

Pradėjęs žilti karys, diplomatas ir nuotykių mėgėjas, svainis Ponia- 
tovskis laikė pokalbio giją savo rankose. Kaip ir pritiko kariui, jis pats 
jau turėjo tvirtą nuomonę ir užtat neapkentė, kam kiti dar abejoja. 

— Remt reikia Leščinskį, - tvirtino Poniatovskis, - nes visi dabar 
eina tik už jį. Jokios abejonės neliko - tik Leščinskį! 

Pritarė jam ir senasis Čartoriskis, nors Mykolas dar lyg dvejojo. 

— Gerbiamieji svainiai, delsti ilgiau nevalia. Paskui atsidursim kaip 
tas vėžys pas poną Dievą: pavėluosim, ir nebeliks mums akių. Tik 
išeikit į miestą! Ant kiekvieno kampo šaukia ir geria už Leščinskį! — 
dėstė Poniatovskis. 

— Ne tie rėksniai nulemia rinkimus, - ramiai tarė kunigaikštis My- 
kolas. 

— Bet jau dešimt tūkstančių jų suplaukė į Varšuvą! Bus ir daugiau! 
Sakau jums, tokio entuziazmo aš dar nesu matęs... 

— O aš mieliau žinočiau nuotaikas Peterburge nei kad Varšuvos ga- 
tvėse. Nepainiokim triukšmo su jėga. 

— Peterburgas!.. - Poniatovskis nekantriai skėstelėjo rankom. Pri- 
minimas politinės priklausomybės jam neteikė malonumo, bet vis 
dėlto jis buvo blaiviai galvojantis žmogus. - Peterburgas dar neapsi- 
sprendė, bet, mano nuomone, jiems mielesnis Piastas, nekaip Austri- 
jos dvaro giminaitis Augustas Trečiasis. 

— Bet juk mes pasirašėme sutartį su šviesaus atminimo karalium, 
amžiną atilsį Augustu, jog remsime jo sūnų. Ir tamsta, mielasis svai- 
ni, per tai pasidarei regimentorium, - Mykolas ištarė šiuos žodžius 

sausu, lygiu tonu. Tik Augustas, gerai pažinojęs brolį, pagavo jo balse 
ironijos gaidelę. 

— Sutartį! - paniekinamai numojo Poniatovskis, nors, kaip matės, 
pasijuto ne per daug patogiai. 

— Sutartys tai sutartys, - įsiterpė tėvas. - Turime žiūrėti valstybės 
interesų. Prisieina tam paaukoti ir prievarta duotą žodį... 

Mykolas klausėsi panarinęs galvą ir dabar žemai linktelėjo. 

- Lenkiu galvą prieš pono tėvo išmintį. Žinoma, iš esmės sutinku. 
Atrodo, Leščinskis bus vis vien išrinktas, tad ar mes remsime jį dabar, 
ar vėliau, tas nieko nepakeis. Aš delsiu tik todėl, kad tas nelemtas su- 
sitaikymas su Potockiais būtų kiek galint ilgiau atidėtas. 

— Aš tai mieliau penkis kartus susitaikyčiau su tuo asilu Teodoru, 
kaip kad leisčiau vieną dantį sau ištraukti. Per operaciją labiau skau- 
da. - Senasis Čartoriskis žinojo, ką sako. Nedaug dantų jam bebuvo 
likę. - Didelio čia daikto! Linktelsime jam iš tolo, ir viskas. 

— Nuolankiai atsiprašau, bet aš ne visai sutinku su tamstos nuo- 
mone, pone tėte. Susitaikyti būtina, bet tai nebus taip lengva. Mes 
negalime sau leisti tik taip pasyviai sutikti. Mes turime įtaką, ir, jei 
jau vienąkart prisidedam prie vienos ar kitos pusės, toji įtaka turi būti 
jaučiama. Kitaip mes jos neteksim. Žengus žingsnį, su Potockiu teks 
ne tik susitaikyti, bet ir susibičiuliauti. 

Senasis Čartoriskis niekinamai sušvokštė. 

— Bičiuliu į kartuves jį priimčiau! - pridūrė Poniatovskis. 

— Deja, gerbiamieji... Jei jau ryžtamės, tai turime tapti širdingais 
draugais, tiesiog neišskiriamais bičiuliais sa mums visada tik gero lin- 
kinčiais Potockiais! 

— Mielas Mykolai, tu visada mėgai tragedijas, - pertraukė jį tėvas. 

— Dabar, pone tėte, daiktą pavadinot tikru vardu. Šis susitaikymas 
ir bus daugmaž tragedija. Kaip tik užtat mes bent turime išgauti sau 
naudos. O ką gi pešim, vien tik nusišypsoję vienas kitam ir iš tolo 
linktelėję?! - Mykolas apžvelgė visus iš eilės. Be trijų vyrų, kambaryje 

buvo ir sesuo Konstancija, ne mažiau už savo brolius apdovanota ir 
galva, ir ambicija. 

— Žinoma, - sutiko ji. - Abejingai meilužei niekas nedovanoja ka- 
rolių. 

— Užtat turim tą padaryti aktyviai. Ne tik stovėt, bet ir kelt Leš- 
činskį sostan. Kaina didelė, todėl mes turėsim ir daug reikalauti. Bent 
etmono buožės gerbiamam svainiui! 

— Esu didžiai sujaudintas... - Poniatovskis sudėjo trikampiu pirš- 
tus prie kaktos ir linktelėjo Mykolo pusėn. Tuo jis stengėsi paslėpti 
neapsimestinį susijaudinimą. 


— Pats laikas tai kelt viešumon! Pats laikas... — nedviprasmiškai 
tarė už savo vyrą ambicingesnė Konstancija. - Už šitą tai ir Potockio 
žiedą bučiuosiu! 

— Jei sutinkam visi ir suvokiam pasekmes... — pabrėžtinai tragiškai 


susumavo Mykolas. Niekas neskubėjo reikšti entuziazmo, bet sutiko 
visi. 

— Ir patarčiau dar viena... Ne tik dideli — ir maži dalykai gali būti 
svarbūs. Teodoras yra menko proto pedantas, Jokūbas Potockis kiek 
geresnės galvos, bet baisus garbėtroška. Mūsiškos ironijos ir sąmojo 
nė vienas iš jųdviejų nesupranta, užtat, kad ir kas būtų, pasistenkite 
su jais elgtis kuo pagarbiausiai. Mokame daug už šį susitaikymą. Ne- 
sugadinkim jo dėlei kokio nors sąmojo. Ypač Teodoras gali lengvai 
įsižeisti, kad ir dėlei menko nieko. 

— Ne tik garbę, bet ir sąmojį aukojame tėvynės labui... — atsiduso 
senasis Čartoriskis ir, atsilošęs dideliam minkštakrėsly, prisimerkė. 
— Aukojame.... — patvirtino Mykolas. 


Jau antras mėnuo, kai visas „Volčinės vilkų“ pulkas, dabar išaugęs iki 
šimto vyrų, laikėsi Varšuvoje. Gyveno jie ankštai, susispaudę kairia- 
jam Cartoriskių rūmų sparne ir gretimam išnuomotam name. Nelen- 


274 


gvai sekėsi palaikyti „vilkų“ drausmę, dideliam, dabar žmonių kimšte 
prisikimšusiam mieste. Kas žingsnis čia tykojo pagundos. Masino 
šimtai karčiamų — ir senamiesčio namų rūsiuose, išilgai visą paradinę 
Krokuvos priemiesčio gatvę, ir ypač pavyslės lūšnose. Visur, kur tik 
rados didesnė patalpa, buvo pilstomi gėrimai, putojo alus ir skambė- 
jo pusgirtės dainos. O Varšuvos gražuolės — blondinės, brunetės ir 
rudaplaukės! Prieš šias pagundas nebūtų atsilaikiusi ir angelų sargų 
gvardija, ką čia kalbėti apie žemiškom silpnybėm su kaupu apdova- 
notus „Volčinės vilkus“. Negana to. Gyvenimą dar labiau apsunkino 
toji aplinkybė, kad mieste tiesiog knibždėjo Potockių, Radvilų ir Viš- 
niaveckių vyrų. Tų magnatų apsaugos būriai buvo kur kas gausesni 
nei Čartoriskių, be to, anie nekentėjo jokių absurdiškų suvaržymų ir 
galėjo mėgautis visom pramogom kiek tinkami. Pastaroji aplinkybė 
„vilkams“ buvo itin karti ir išvesdavo iš pusiausvyros net etmoną Ja- 
blonovskį. Kaip tai galėjo būti, kad tie nekenčiami potockiškiai lais- 
vai švaistėsi po visą miestą ir elgėsi, tarsi jis būtų jų vienų nuosavybė, 
o „Volčinės vilkai jau devintą valandą vakaro privalėjo tupėti savo 
kareivinėse ir per visą dieną laisvo laiko teturėjo dvi valandas! Šitai 
pakęst buvo neįmanoma, ir nejučiomis disciplinos siūlai ėmė irti. Net 
šiaip visada griežtas Jablonovskis į tai žiūrėjo pro pirštus. Vyrai ėmė 
išslinkinėti iš kareivinių po oficialaus vartų uždarymo. Traukė juos 
žinia kas. Magėjo jiems išgerti, moterų paieškoti, o gal dar labiau — 
sutikti kokį potockiškių būrelį ir atkeršyti už taip akiplėšiškai rodomą 
aroganciją. Jei jau sykį ištrūkai į miestą, tokios progos ilgai laukti ne- 
reikės. Su pasididžiavimu kareivinėse buvo pasakojama, kaip aną va- 
karą būrys „vilkų , vadovaujamas Jasinskio, išvaikęs iš vienos pavyslės 
karčiamos visą gaują potockiškių. Na ir kliuvę tiems — du iš baimės 
įšokę į Vyslą, o trys buvę sužeisti. Jasinskis visiems rodinėjo lengvą 
špagos įbrėžimą dešinėje rankoje, gautą ginantis net nuo trijų potoc- 
kiškių, tarsi tai būtų koks medalis už didžius žygdarbius. Paskui, deja, 
pasitaikė ir liūdnesnių žinių. Kartą penki vyrai grįžo žiauriai apkulti. 
Du išgulėjo pasliki visą savaitę. Juos buvo užpuolusi bene dvidešim- 

ties žmonių gauja. Tai vis buvo potockiškių darbas. Arba vėl - trys 
„vilkai“ buvo užpulti ant tilto į Pragą. Du spėjo įšokti į Vyslą, o trečias, 
kuris nemokėjo plaukti, buvo įmestas. Laimė, jį išgelbėjo netoliese 
žvejoję vyrai. Susidūrimai su potockiškiais nesibaigė. Ir visa tai, žino- 
ma, tik kurstė „Volčinės vilkų“ troškimą aniems atsimokėti. 

Neatsiliko nuo viso to ir Marius. 

Jau antri metai jis priklausė „vilkams“, ir, nors vis dar nebuvo pra- 
radęs savo mergaitiškos išvaizdos, spėjo pelnyti vyrų pagarbą. Kadjis 
valdo špagą kaip niekas kitas, visi įsitikino per pratimus. Du išsišokė- 
liai patyrė tai savo kailiu. Niekad nesitaikė, kad šis švelnaus veido ir 
visada taip rūpestingai apsitaisęs jaunuolis pristigtų drąsos. Per Lie- 
tuvos Brastos seimelį Marius vienas atmušė beveik dešimtį įkaušu- 
sių bajorų, kurie buvo užpuolę Čartoriskių pasiuntinį. Ne blogiau jis 
pasidarbavo ir per riaušes Terespolyje. Taigi visų privalumų, kuriais 
didžiavosi „vilkai“, Marius turėjo su kaupu ir dėl to buvo vertinamas. 
Bet vis tiek dar nesijautė lygiavertis. Buvo jis bent keleriais metais 
jaunesnis už kitus, na ir kažkaip negalėjo visiškai pritapti. Jautė tą ir 
jis pats, užtat kartais net per daug stengėsi būti panašus į kitus vyrus. 
Gyvenimas Varšuvoje tam davė naujų progų. 

Čia Marius patyrė, kokią didelę reikšmę turi pinigai. Anksčiau jis 
beveik visą algą išleisdavo drabužiams. Prilygti kitiems jam kol kas 
reiškė — prilygti drabužiais, o jei įmanoma, ir nustelbti juos savo ap- 
rangos spindėjimu. 

Dabar jis patyrė, kad prie vyno butelio ar alaus ąsočio draugystė 
greitai tampa šilta ir betarpiška. Tereikėjo „pastatyti , ir jau buvai ver- 
tinamas draugas, buvo geriama į tavo sveikatą, ir visi mielai klausėsi, 
ką tu turėjai pasakyti. Nė neapsižiūrėjo jis, kaip, keliskart paūžavus 
Varšuvos karčiamose, santaupos tirpte ištirpo. Na, bet užtat per vieną 
tų šėlionių Marius bent trumpam pasidarė pačiu populiariausiu „Vol- 
činės vilkų“ pulko nariu. 

Atsitiko tai alsią vasaros naktį didelėje karčiamoje, pačiam 
Marienštato priemiesčio pakrašty. Pusrūsyje, kuriame buvo įrengta 

karčiama, tiesiog negalėjai kvėpuoti. Nors durys į Vyslos pusę buvo 
atviros, pro jas daugiau smelkėsi šutas ir uosto kvapai nei vėsuma. 
Marius su draugais sėdėjo penkiese prie kampinio stalo ir sekė abejas 
duris. Užtat įgriūnantį būrelį pamatė visi sykiu. Buvo tai potockiš- 
kiai. Trylika jų. Visi įsilinksminę, atsilapoję, keletas smarkokai įkaušę. 
Grūsdamiesi vidun, jie garsiai juokėsi, nes vienas pasakojo kažkokį 
linksmą atsitikimą. Juokas staiga nutrūko, kai potockiškiai pastebėjo į 
juos įbestas penkias poras akių. 

- Žiūrėkit, žiūrėkit, mylistos, - zuikiai! — sušuko aukštas, plataus 
linksmo veido vaikinas. - Visas būrys zuikių aplink stalą tupi! 

— Ei, tu Jurgi! Juk tai vilkai, ar bent vilkiukai, - sviedė kitas. 

— "Tai kodėl jų ausys stačios? - šaipės pirmasis, jau priėjęs aslos vi- 
durį. - Kaip Dievą myliu, zuikiai! Aš jau pažįstu!.. Akys plačios, ausys 
stačios... Išsigandę, vargšeliai ... 

— Ką jie čia, pienelį laka? - varė antrasis. Aptilęs juokas sugriaudė 
iš naujo. 

- Žiūrėk, kaip dreba jų kinkutės! 

— O tas mažiukas... Dailutis koks! Įsidėsiu į kišenę ir parsinešiu 
namo! 

— Jurgi, sakau tau, kad tai vilkiukas! 

— Kur bus vilkiukas, kad snukutis toks raudonas! Paršiukas gal... 
Bet ne, - zuikis! Zuikutis raudonsnukutis! 

Mariaus veidai iš tiesų degė. Jis sėdėjo prie stalo kampo ir užtat 
buvo arčiausiai dabar pusračiu juos apstojusių patockiškių. Anie vėl 
nusijuokė, taip skambiai, pasitikėdami savimi. Jų buvo net trylika, ir, 
be to aukštojo linksmaveidžio, du tokie žaliūkai. 

— Ar galima jį pakutent po smakriuku? - klausė vienas. 

Marius iš padilbų apsižvalgė. Jo draugai atrodė pablyškę. Visi deši- 
nes rankas laikė po stalu, arti špagų rankenų. 

Linksmaveidis priėjo visai arti. 

— Aš užbersiu jam druskos ant uodegytės, - tarė jis ir, ištiesęs ran- 
ką, taikė bakstelti Mariui į nosį. Marius atsilošė, persisvėrė kairėn ir 

abiem kojom straktelėjo tiesiai ant suolo. Niekas ir nepamatė, kaip jis 
spėjo ją ištraukti, bet ūmai nuoga špaga žybtelėjo jo rankoje. 

— Uū... Baikštus! - tarė linksmaveidis, atšoko gerą žingsnį atgal ir 
taip pat išsitraukė ginklą. Kiti pasekė juo. Sučežėjo špagos, vyrai pa- 
sitraukė į pasienį, alų nešiojanti mergina klykdama spruko į virtuvę. 
Pašaliniai kūlversčiais puolė pro duris, Akimirka, kita, ir viduje beliko 
du priešais sustoję būriai ištrauktom špagom, skiriami kelių žingsnių 
uosto kvapais trenkiančios, rūkstančiom taukinėm lempom apšvies- 
tos erdvės. 

— Tai ką, gal parsinešim namo zuikienos? - Linksmaveidis pama- 
žu, teatrališkai mostelėjo špaga. 

— Gal tu paragausi? — paklausė Marius. Jis pats nustebo, kad taip 
ramiai ištarė tuos žodžius. Nuo įtampos jam virpėjo viršutinė lūpa. 

— Zuikutis prašneko? Ar man ką sakei, zuikuti? 

— Tu per daug liežuviu mali, - atsakė Marius. Staigiu rankos truk- 
telėjimu jis suvirpino špagą, ir ji sugaudė lyg užgauta styga. 

— Oo! Oo! Kelio, mylistos! Atsiprašau visų valandėlei. Šis zuikis 
nori mane ausim užbadyti! 

Potockiškiai kiek atsitraukė. Keturi Mariaus bendrai, kurie stovė- 
jo atrėmę nugaras į sieną, išslinko iš užstalės. Marius tebebuvo ant 
suolo. 

- Čionai, čionai! Žemyn, mažyti, - pamojo špaga linksmaveidis. 

Marius straktelėjo aslon, ir, išnaudodamas šį trumpą mirksnį, 
linksmaveidis jį puolė. Jo būta stipraus fechtuotojo. Marius atbloškė 
tris vikrius potockiškio kirčius, pasilenkė taip žemai, kad beveik pri- 
gludo prie aslos ir vikriu manevru atsidūrė kitoje priešo pusėje, kur 
buvo daugiau vietos. Linksmaveidis, kiek nustebęs, apsisuko. 

— Čionai, mažyti ... Ne taip baugščiai.... 

Vėl skambtelėjo susikertantis plienas. Dusyk žiebė Marius, lyg 
taikydamas į galvą, ir aukštaūgis, pakėlęs špagą, atbloškė jo smūgius. 
Tada Marius nėrė. Nėrė tiesiai po jo iškelta ranka, kaip jam tūkstan- 
čius kartų buvo rodęs Robertas. Jo kūnui nereikėjo įsakinėti, jis pats 

veikė. Aukštaūgio iškelta ranka buvo ženklas, kuris atleido įtemptą 
spyruoklę. Akimirksnį atrodė, kad abu vyrai apsikabinę. Didžiojo 
špaga tebebuvo pakelta, o Mariaus špagos visai nesimatė. Ne iš karto 
vyrai suvokė, jog tas staiga iš linksmaveidžio nugaros išdygęs švarus 
blizgantis smailis - Mariaus špagos galas. Linksmaveidis aiktelėjo, 
įtraukė giliai oro ir suglebo. Marius atšoko. Jo priešas pamažu, lyg 
perdėtai vaidindamas mirštantįjį, išsitiesė ant purvinų karčiamos 
grindų. 

Potockiškiai puolė prie kritusiojo. „Volčinės vilkai“ šoko kairiųjų 
durų link. Špagom apvertė dvi artimesnes taukines lempas. Karčia- 
moje pasidarė beveik visiškai tamsu. Prie durų sužvangėjo plienas. 
Keli atsipeikėję potockiškiai prirėmė Marių prie sienos. 

- Čia, Mariau! Mariau! - skambėjo iš tarpdurio balsai. „Vilkai“ sa- 
vųjų nepalikdavo. 

Marius, atsišliejęs sienos, gynėsi nuo trijų. Smilkstančių dagčių 
dūmų prirūkusi prieblanda ir padėjo, ir trukdė. 

- Laikykis, Mariau! — skambėjo balsas, ir prie jo prišokęs kairia- 
rankis Sasnauskis smarkiais smūgiais atmušė vieną puolėją. Marius, 
prigludęs prie sienos, nėrė ir atsikliuvo durų pusėje; šonu į kitą po- 
tockiškį. Antras šaukėsi jo špagos. Vėl kaip įtempta spyruoklė Marius 
dūrė į tamsų pavidalą ir jautė špagą, lyg ji būtų jo rankos tęsinys, lyg ji 
būtų ilgas mirties pirštas. Jautė, kaip ji nuslydo nuo šonkaulio ir smi- 
go gilyn, į minkštą plaučių masę, į pulsuojančią širdį. Pervertas vyras 
krito tiesiai ant kitų potockiškių špagų. „Vilkai“ išgriuvo pro duris ir 
atsidūrė tamsiam koridoriuj. Dundančiais žingsniais perbėgę nely- 
gias medines grindis, jie virste išvirto laukan. Nors ta įtempta kova 
tetruko vos kelias minutes, visi žliaugė prakaitu, tarsi išmaudyti. Kar- 
čiamoje šaukė ir bildėjo, bet niekas jų nesivijo. 

— Mariau, bėkim, - šniokštė Sasnauskis. - Bet pirma leisk, tave ap- 
kabinsiu! 

Rytojaus dieną Čartoriskių rūmų raštinė sulaukė netikėto garbingo 
svečio. 

— Ne!.. - pašoko nuo krėslo kunigaikštis Mykolas. 

— Taip, jūsų šviesybe. Priėmimo kambaryje laukia jo ekscelencija 
vyskupas Potockis, - pakartojo raštininkas. 

- Asile! Aš ne tavo žodžiais abejoju; aš stebiuosi! Įleisk jį. Įleisk 
tuoj pat ir nusilenk, kiek tik įstengi! 

Raštininkas skubiai pasitraukė. 

— Pats primas! Gal dangus griūva?! - Atrodė, lyg kunigaikštis vis 
dar abejotų. - Nemaniau, kad mūsų draugystė iš karto taip sulieps- 
nos, — tarė jis prie žemėlapių palinkusiam broliui Augustui. - Vos va- 
kar susitaikėm, ir jau vizitas... 

— Tai tavo žavesio ir nuoširdumo vaisius. - Augustas atrodė ne ma- 
žiau nustebęs. - Neatsispiria tau nei damos, nei vyskupai! 

— Pamatysim.... Tik atsimink, be „bon motų su geruoju mūsų primu! 

Abu broliai išsitempė, nes durys prasivėrė ir, pasiramsčiuodamas 
vyskupo lazda, lydimas dvasininkų, įėjo Lietuvos ir Lenkijos primas, 
karališkosios valdžios tarpkaraliu atstovas, vyskupas Teodoras Po- 
tockis. Tai buvo neaukštas, sausas, per šešiasdešimt perkopęs senis. 
Iš tikro jis atrodė kur kas senesnis. Gunktelėjęs, plaukai permatomai 
balti, melsvos vandeningos akys įkritusios tarp gilių raukšlių. 

Broliai žemai nusilenkė. Mykolas išėjo į priekį. Šypsnys it iškaltas 
įsispaudė jo taisyklingų griežtų bruožų veide. 

— Didi mums garbė, jūsų ekscelencija! Mūsų namai ir mūsų širdys 
jums atviri! 

— Mykolas esi, tamsta? — neatsakydamas į pasveikinimą, paklausė 
senis. Bet kokiomis kitomis aplinkybėmis neatpažinti Lietuvos kan- 
clerio būtų buvęs baisus įžeidimas, bet Teodoras iš tiesų neprimatė, o, 
be to, abu broliai buvo vienodo ūgio ir iš veido panašūs. 

— "Taip, jūsų ekscelencija. Ir esu nuolankiai pasiruošęs jums patar- 

— Tai paaiškink man tamsta, ką turi reikšti mano vyrų užpuolimas? 
Ar tas rodo nuolankumą, kad du mano vyrai nužudyti?! Čia, pačioje 
sostinėje! Jūsų galvažudžių! - Vyskupo balsas buvo aukštas ir dreban- 
tis. Pabrėždamas paskutinį žodį, primas smarkiai dunkstelėjo vysku- 
po lazda į grindis. 

Čartoriskiai nustebę susižvalgė. Jiems, žinoma, buvo pranešta 
apie vakar nakties įvykius Marienštato karčiamoje. Mykolo pasiten- 
kinimą, tai išgirdus, kiek temdė tik prieš dvi dienas įvykęs formalus 
Potockių ir familijos susitaikymas. Bet kad tokias kautynes valstybės 
galva palaikytų įžeidimu, to jis net nesapnavo. Kilmingo asmens pa- 
dėtis reikalavo į tokius įvykius žiūrėti kaip į kelių įsikarščiavusių karių 
asmeninį reikalą, per daug smulkų, kad jis būtų vertas kunigaikščio, o 
juo labiau vyskupo dėmesio. Bet, matyt, primas Teodoras Potockis į 
tai žiūrėjo kitaip. 

— Aš laukiu tamstos atsako, — pakartojo jis nekantriu drebančiu 
balsu. 

- Jūsų ekscelencija, tai buvo... nesusipratimas. Tai... 

— Tai buvo žmogžudystė, tamsta! Įžeidimas valstybės, kuri dabar 
yra mūsų asmens atstovaujama! Įžeidimas Motinos Bažnyčios! 

Ironija dabar būtų labai tikusi, ir Mykolas vos iškentė nesulaužęs 
paties duoto prisakymo. 

— Mes nuolankiausiai atsiprašom už šį apgailėtiną įvykį! - linkte- 
lėjo jis. 

— Gailestis įžeidimo neatperka! Kur tas?.. Tas žmogžudys?.. 

- Jis suimtas, jūsų ekscelencija. Žinoma, suimtas! — net nemirkte- 
lėjęs sumelavo Mykolas. 

— Mes reikalaujam, kad jis būtų išduotas mums! 

— Jam jau paskirtas karo teismas. Mes jokiu būdu nenorėtume, kad 
šis apgailėtinas įvykis jus kaip nors apsunkintų. Šiuo laiku jūsų eksce- 
lencija taip užimtas svarbiais tėvynės reikalais... 

Greiti ir pagarbūs atsakymai šiek tiek apmalšino vyskupo pyktį. 

— Mums turi būti pranešta apie tai! Jūs suprantat, kaip svarbus da- 
bar yra valstybės gerbimas. Tokiu laiku... Mes negalime leisti mūsų 
asmens ir valstybės orumo pažeidimų. Jis bus greitai nuteistas? 

— Kuo greičiausiai, jūsų ekscelencija! 

— Praneškite egzekucijos laiką... Atsiųsime savo stebėtojus, - bai- 
gė vyskupas ir, nekantriai linktelėjęs savo palydai, apsisuko eiti. 

Mykolas palydėjo juos iki didžiųjų laiptų. 

— Egzekucijos... — tarė jis grįžęs ir bejėgiškai susmuko savo dide- 
liam krėsle. - Gerai dar, kad jis nereikalavo manosios... 


Didžiausiame „Volčinės vilkų būsto kambaryje šį vakarą buvo sausa- 
kimša, prirūkyta ir linksma. Įsinešti į kareivines vyno taisyklės griežtai 
draudė, bet tokiu laiku taisyklės mažai ką reiškė. Beveik visi tą dieną 
grįžo iš miesto, po melsvo švarko pažastim pasikišę vienokį ar kito- 
kį butelį. Sklido prislopinti tostai, pro atlapotus langus ritosi dūmų 
kamuoliai, trinksėjo sudaužiami sunkūs kareiviški puodukai. Viso to 
šurmulio centre sėdėjo Marius, įkaitusiais skruostais, apsiblaususio- 
mis nuo vyno akimis. Visi norėjo su juo išgerti, visi norėjo paspausti 
tą stebuklingą ranką, kuri paklojo du potockiškius, pagarbiais pirštais 
priliesti tos žaibiškos špagos rankeną. Sasnauskis jau kažkelintą kartą 
pasakojo apie vakarykštį susirėmimą Marienštato karčiamoje, ir dar 
vis rados klausytojų. 

— Jie bėgs! Bėgs dabar, mūs Marių pamatę! 

- Leisis kiton pusėn gatvės, kai tik pamatys „vilkų“ uniformą! 

— Kur tau gatvės! Kiton pusėn Vyslos! 

— Ir tie, kurie plaukt nemoka? 

— Cha!.. Tie tai dugnu perlėks! Net rūks, kai neš savo kudašių! 

Saldi buvo prieš tokią persvarą laimėta pergalė, ir dabar visi gar- 
džiavosi tuo saldumu. Beveik kiekvienam „vilkui“ ne sykį buvo tekę, 

pamiršus tą garsiai linksniuojamą garbę, spraustis į kokį tarpdurį, kai 
gatvės viduriu atžygiuodavo koks nemažas potockiškių būrys. 

Marius švytėjo. Šitiek dėmesio, šitiek pagarbos jis savo gyvenime 
nebuvo turėjęs. Nors galva jam sukos nuo prirūkyto kambario oro, 
nors liežuvis stingo nuo išgerto vyno, pergalės saldumas dėlei to nė 
kiek nemažėjo. 

— Tas potockiškis iškėlė dešinę ranką, - aiškino jis, jau irgi kelintą 
kartą. 

— Didelis jis buvo. Lig lubų, - pridūrė vienas jo bendras pagarbos 
kupinu balsu. 

— Iškėlė... O aš taijau nelaukiau! Dvigubą priekinį puolimą, ir tie- 
siai čia! - Marius parodė į paširdžius. 

— Kiaurai perėjo! Net nematėm kaip. Tik žiūrim, kad špaga išlin- 
dus iš nugaros jau! Tikras žaibas tas Marius! 

— Lengvai perėjo... - besipinančiu liežuviu užbaigė Marius. - Kaip 
per sviestą. Ir pirmam, ir antram. 

— Ei, Mariau! - tarė, prie jo prisilenkęs ūsočius Kudreckis. Kudrec- 
kis buvo laikomas vienu iš gudriausių pulko vyrų. - Ar jau žinai, ką su 
tais dviem šimtais darysi? 

— Kokiais dviem šimtais? 

— Auksinų, ne kopūstų! 

— O taip!.. Taip... — Iš tiesų Marius apie tai dar neturėjo kada pa- 
svajoti. 

Kudreckis prisikišo jam prie pat ausies, net ūsais sukuteno. 

— Eikš arčiau... Gi tau du šimtu duos! 

— Aa?.. Na, kurgi ne. Žinoma, duos! 

— Tai ką darysi su jais? 

— Pragersim.... Arklį pirksiu. — Jam atrodė keistoka, jog po tiekos 
garbės jis dar gaus pinigų. - Pravers, - tarė jis rimtai. 

— Manyčiau, manyčiau... — sutiko Kudreckis. - Na, o kai išbaigsi 
tuos pinigus, tai dar du potockiškius paklosi! 


283 


— Dar tris! 

— Ei, mūsų Marius kitą kartą jau tris klos! - garsiai apskelbė Ku- 
dreckis. 

Pritarimo tostą sumaišė atsiveriančių durų girgždesys. Visi atsigrę- 
žė pažiūrėti, kas ten toks. 

— Ei, gvardija atėjo! Ar dar liko kas gert? 

Tarpdury stovėjo du eiliniai ir viršila iš reguliariosios Čartoriskių 
kariuomenės. Gvardijos apranga ir statutas buvo kuklesni nei privile- 
gijuoto „vilkų“ pulko, ir tai labai aiškiai atsispindėjo tarpusavio san- 
tykiuose. 

— Duokit išgert gvardijai! - šaukė keli. Tokį iškilmingą vakarą ne- 
derėjo atminti, jog su gvardija išlenkt taurelę lyg ir ne visai pritinka. 

— Mes atėjome kunigaikščio įsakymu, - rimtu balsu ištarė viršila. 
Abu eiliniai rankose laikė šautuvus. Tokiu laiku ir tokioj vietoje atro- 
dė tas kaip ir keistokai. 

— Vivat kunigaikštis! 

— Įsakyta suimti Marių Pegrinį, - vis taip pat rimtai pasakė viršila. 

Stojo kapų tyla. Marius, nieko nesuvokdamas, pakėlė sklidiną puo- 
delį ir, vos nulaikydamas, pamažu gėrė. 

- Jie sako teisybę, vyrai, — tarė gvardiečius atsekęs etmonas Jablo- 
novskis. - Pats buvau pas kunigaikštį... — Jo veidas išblyško. - Pra- 
šom laikytis ramiai ir nekliudyt gvardiečiams atlikti pareigą. 

Drausmė vis dėlto buvo „Volčinės vilkų“ pasididžiavimas. Niekas 
nesipriešino. 


VIII SKYRIUS 


Karalius 


Rugsėjo 10 dieną prie Šv. Kryžiaus bažnyčios Krokuvos 
priemiesčio gatvėje iš pat ryto prasidėjo neregėta karietų spūstis. Ka- 
rietų čia ir šiaip netrūkdavo, nes šalia bažnyčios, triaukščiame name, 
buvo įsikūrus dabar taip svarbi Prancūzijos ambasada. Betgi šį kartą 
karietos nestojo prie ambasados, o privažiuodavo prie pat bažnyčios 
laiptų. Vis naujos ir naujos poros bei grupės kilmingųjų lipo iš karie- 
tų ir, it susimokiusios tarpusavy linkčiodamos, kopė plačiais laiptais 
aukštyn. Atrodė, lyg per kokį keistą sutapimą visi didieji valstybės po- 
nai nusprendė šiandien kaip tik čia pasimelsti. 

Toks karietų susigrūdimas stebino netgi šiaip dabartės visokių 
margumų pilnose Varšuvos gatvėse. Netrukus tai atkreipė ir praeivių 
dėmesį. Minia miestiečių apspito bažnyčią, o drąsesnieji spraudės į 
vidų. Greitai bažnyčia sausakimša prisigrūdo; per galvų jūrą pažvel- 
gus, atrodė, kad čia suplaukė visos valstybę valdančios galvos. Matėsi 
elegantiškų Čartoriskių pudruoti perukai, švietė skusta Jozefo Po- 
tockio galva. Buvo čia ir Višnioveckiai, ir kiti magnatai bei mažesni 
ponai. Prie altoriaus mišias aukojantis kunigas lyg nervinosi ir nuo- 
lat žvilgčiojo zakristijos pusėn. Jo „Dominus vobiscum“ ir „Oremus“ 
skambėjo nedrąsiai, sakytum, atsidūręs prieš tokią aibę kilmingų vei- 
dų, jis sumišo ir nebegali atsiminti žodžių. 

Pagaliau nuskambėjo visų lauktasis „Ite, missa est“. Išnešus šven- 
čiausiąjį, minia sujudo. Kiekvienam, rodės, prireikė pasikuždėti su 

kaimynu. Netrukus bažnyčia dūzgė tarsi bičių avilys. „Nutilt! Nu- 
tilt!“ — atsklido nuo zakristijos; žodžiai iš lūpų į lūpas nuplaukė prie 
pat durų. Murmėjimas kiek aprimo, ir tada iš zakristijos išėjo žemas, 
stambokas, maždaug šešiasdešimties metų vyras. Jis buvo užsidėjęs 
ilgą baltą peruką, kuris nelabai tiko prie tradicinės bajoriškos apran- 
gos. Per petį atmestas ilgas siuvinėtas kontušas beveik siekė grindis, 
apystorį pilvą dengė auksu puošta vengrinė, liemenį juosė plati Sluc- 
ko juosta. Vyro pasirodymas tarsi žaibu nutvieskė minią. 

— Karalius Stanislovas! 

— Vivat Piastas! 

— Vivat Stanislovas Leščinskis! 

— Vivat! Vivat! Vivat! - aidėjo bažnyčios skliautais. Minia pasidavė 
priekin. Prie altoriaus susispietusi diduomenė buvo tiesiog prispaus- 
ta prie Stanislovo. Entuziazmo įkarštyje tvarkos ir prioriteto niekas 
nepaisė. Stanislovas linkčiojo, šypsojosi, spaudė iš visų pusių tiesia- 
mas rankas, nežiūrėdamas, ar jos Liubomirskių, ar Tarlų, ar Čartoris- 
kių, ar paprasto priekin prasigrūdusio miestiečio. Žinia apie karaliaus 
pasirodymą, nuvilnijus per minią, pasiekė sausakimšą bobinčių ir iš 
ten išsiliejo į gatvę. 

— Karalius!.. Karalius atvyko! Karalius Varšuvoje! Vivat! Vivat! — 
aidėjo dabar abiem gatvės pusėm, ir minios žmonių, kaip magneto 
traukiamos, plūdo prie bažnyčios laiptų. 

Leščinskis jau prakaitavo. Jis linkčiojo, spaudė rankas, šypsojosi, 
rodydamas nuo tabako pajuodusius ir amžiaus apdilintus dantis. Jo 
akys ir skruostai tiesiog švietė iš džiaugsmo. 

— Ačiū, ačiū, - kartojo jis. - Mieli tėvynainiai, kaip malonu vėl čia 
būti su jumis... Pagarba, tamsta Tarlo... Pagarba, pone vaivada... 
Taip, taip, labai pasiilgom tėvynės... 

Pasiilgti jis turėjo laiko. Jau beveik trisdešimt metų buvo praėję, 
kai Leščinskis tapo paprastu tremtiniu. Žmogum, praradusiu ne tik 
karūną, bet ir tėvynę, ir visus paveldėtus ar užgyventus turtus. Net 
ir jo kasdienė duona bei išlaikymas priklausė nuo kitų dvarų malo- 

nės. Užtat juo labiau svaigino šis sugrįžimas ir visuotinis entuziaz- 
mas. Susigrūdus minia, į jį atsukti veidai ir ištiestos rankos jaudino 
Leščinskį iki ašarų ir visai atpirko tą kartumą, kurį jis patyrė per 
pačią kelionę Varšuvon. Kelionė buvo toli gražu ne karališka. Visa- 
galis Prancūzijos kardinolas Fleri, nors negailėjo pinigų Leščinskio 
reikalui, atsisakė paskirti kariuomenės palydą, kuri būtų jam užti- 
krinusi saugų ir pergalingą įžengimą Varšuvon. Turėjo Leščinskis 
tiesiog vogčiom pervažiuoti nedraugiškai nusiteikusias Vokietijos 
valstybėles, pervažiuoti tarsi koks bailus bėglys, užsimaskavęs juodu 
peruku ir dėdamasis paprasčiausiu pirkliu. Idant tas veidmainiškas 
maskaradas būtų įtikinamas, tuo pat metu iš Havro uosto išplaukė 
Dancigan panašus į jį ūgiu ir išvaizda prancūzas, kuris laivo keleivių 
sąraše buvo pažymėtas kaipo Stanislovas Leščinskis. Ši diversija tu- 
rėjo susilpninti pasienio sargybinių budrumą ir, matyt, savo pasie- 
kė. Stanislovas be didelių kliūčių atvyko į Varšuvą jau rugsėjo 8 ir, 
niekieno neatpažintas, pasiekė prancūzų ambasadą. Su ambasado- 
riaus grafo Monti pagalba po dviejų dienų buvo surengtas šis viešas 
pasirodymas. Padaryta tai buvo be paradų ir be trimitų, bet su visu 
reikiamu dramatizmu. Iš ambasados buvo atkirstas įėjimas į baž- 
nyčią, visiems svarbesniems asmenims išsiuntinėtos slaptos žinios 
apie galimą Leščinskio pasirodymą. Diduomenė, žinoma, neįsten- 
gė atsispirti pagundai pamatyti buvusį ir, be abejo, būsimą Lenkijos 
karalių, Lietuvos didįjį kunigaikštį ir tapti istorijos liudininke. Pasi- 
rodymas virto tikru triumfu. Verta kulminacija rangos darbų, kurie 
truko daugiau kaip pusmetį. 


Karaliaus atvykimas Varšuvon (visi Leščinskį karalium tevadino) pa- 
kėlė jau ir taip įsisiūbavusią rinkimų entuziazmo atmosferą. Iki tikro 
karaliavimo Leščinskiui, žinoma, trūko, dar rinkimų, nes, nors jau 
kartą ir išrinktas (kas, kad prievarta), jis vis dėlto buvo viešai atsisa- 

kęs sosto Augusto II naudai. Tokių istorinių smulkmenų šiuo kartu 
nebuvo paisoma. Visur, kiekviena proga ir be progos, buvo keliami 
tostai už karalių Stanislovą Leščinskį. Primas Teodoras Potockis pa- 
skyrė rugsėjo dvyliktąją rinkimų diena, o jau dešimtosios vakare už 
jo karališkąją didenybę buvo išgerta tiek tostų, kad kilo abejonių, ar 
beliks ką gerti po rinkimų. 

Net ir kalėjimo sargai vaikščiojo lyg apduję. Vienas atnešė pusę 
butelio naminės, beje, labai bjaurios, ir Mariui. Apskritai sargais Ma- 
rius skųstis negalėjo, nes keli buvo „Volčinės vilkų“ papirkti ir, kiek 
leido nemalonios mirčiai pasmerkto kalinio aplinkybės, sudarė jam 
pakenčiamas sąlygas. 

Bausmė turėjo būti įvykdyta per tradicines dešimt dienų po nutei- 
simo; septynios jau spėjo praeiti. 

Sprendimas, žinoma, buvo duotas iš viršaus ir neatšaukiamas, bet 
dėl akių teismas laikėsi tam tikrų legalumų. „Volčinės vilkai“ buvo 
stiprokai šio įvykio sukrėsti, tad buvo dedama pastangų sprendimą 
pateisinti. Lauko teismą sudarė penki karininkai: trys iš Čartoriskių 
reguliariosios kariuomenės, vienas iš Poniatovskio gvardijos, o penk- 
tuoju įėjo etmonas Jablonovskis. Pastarasis prie stalo sėdėjo sustingęs 
it stabas ir per visą teismo eigą tylėjo. Niekas nebandė nei jo papirkti, 
nei jam įsakyti, jo vienišas balsas prieš keturis nieko nereiškė. 

Prokuroro pareigas einantis karininkas iškėlė tris kaltinimo punk- 
tus: Marius ištraukė špagą pirmas; Marius pirmas iššaukė savo prie- 
šininką; o svarbiausia — tos kautynės nebuvo dvikova, nes nesilaikė 
jokių dvikovos taisyklių, - ginkluotas sąjungininko gvardijos narių 
užpuolimas, ir viskas. 

Įžeidinėjimą kaltintojas atmetė kaipo niekuo dėtą dalyką. Nei vals- 
tybė, nei kunigaikščio asmuo toj kalboj nebuvę minėti. Ergo, tai buvęs 
paprastas pasikeitimas malonybėm, o ne garbę žeminantis įžeidimas. 
Keturiais balsais prieš vieną Marius buvo nuteistas sušaudyti. 

Atsiųstas stebėtojas pranešė sprendimą vyskupui Potockiui. Ma- 
rius buvo perkeltas į Varšuvos senamiesčio kalėjimo vienutę. 

Iš pat pradžių visas tas teismas jam atrodė tarsi kokia blogai sureži- 
suota komedija. Penki solidūs vyrai oriai sėdėjo prieš jį ir, lyg vaidin- 
dami rimtus kvailius, minėjo „sąjungininko gvardijos narius', kai ėjo 
kalba apie nieką kitą, kaip apie potockiškius! Tuos pačius potockiš- 
kius, dėlei kurių (tiek politinės nuovokos Marius dar turėjo) „Volčinės 
vilkai“ ir buvo sukurti. Bet teisėjo žodžiai skambėjo be jokio šypsnio. 
Etmonas Jablonovskis sėdėjo niūrus ir vengė jo akių. Teismas truko 
beveik dvi valandas. Į galą Marius nebesusivaldė ir pašoko. 

— Ne! - sušuko visu balsu. - Tai netiesa! Netiesa! 

Kaltintojas nutilo. Visi vyrai, šiuokart ir Jablonovskis, pažvelgė į 
jį. Vidury sėdintis teismo pirmininkas, kiek sumišęs, stengėsi grąžinti 
rimtį. 

— Ramybės! Ramybės ir pagarbos teismui! 

— Aš ką tik sakiau, kad jūs pirmas išsitraukėte ginklą, - pagavo per- 
kirstą kaltinimo siūlą prokuroras. - Taip tvirtino liudininkai. Sutikote 
ir jūs pats. Taip ar ne? 

— Bet kad visai ne tas svarbu! Jų buvo trylika, ir... 

— Ramybės! — pertraukė šaižus pirmininko balsas. - Kaltinamasis 
atsakys „taip“ arba „ne“. 

— Mes tik sėdėjom ten. Ir tada įėjo jų visas būrys! Suprantat?! Mūsų 
penki, ojie... Dėl Dievo meilės, gi... 

„Jėzau Marija Juozapai... - sušnibždėjo sau Marius. - Potockiš- 
kiai ten buvo! Potockiškiai ... Ir tai viską paaiškina! Ką daugiau reikia 
sakyti?! Potockiškiai...“ 

— "Taip ar ne? - vėl paklausė kaltintojas. 

— Bet ten buvo potockiškiai! 

— Taip ar ne?! - įkyriai kartojo balsas. 

Marius tylėdamas atsisėdo. Teismo procedūra tęsėsi, ir Marius 
toliau jos klausėsi, lyg visa neliestų jo, o tik būtų jos šviesybės kuni- 
gaikštienės pastatytas vaidinimas Volčinės dvaro didžiojoje salėje. 

— Ir nuteisiam jį sušaudyti! - nuskambėjo pavargę teismo pirmi- 
ninko žodžiai gale tų trijų valandų. Tada visi vyrai rimtais veidais, 

įskaitant ir akis nuleidusį etmoną Jablonovskį, išėjo iš kambario. Keli 
reguliariosios gvardijos kareiviai atvedė Marių į šią drėgną senamies- 
čio kalėjimo vienutę. 

— Ak, tai tas paukštelis! - pasitiko juos kalėjimo viršininkas, čepsė- 
damas storom lūpom, tarsi būtų ką tik nurijęs riebų mėsos gabalą. — 
Girdėjom apie jį... Girdėjom... Nebelakios daugiau! Pasakykite jo 
šviesybei, kad iš čia jie neišskrenda! - Prikandęs tą savo storą lūpą, jis 
su aiškia pastanga pasirašė kalinio priėmimo lakštą ir iš Marių atlydė- 
jusio gvardijos karininko paėmė kapšelį, kurį kunigaikštis siuntė, kad 
„paukštelis“ tikrai neišskristų. 

Trejos geležim kaustytos durys girgždėdamos atsivėrė ir vėl užsi- 
sklendė, kol Marius pasiekė savo mažutę celę. Barškėjo raktai, trakš- 
telėjo piršto storumo geležinės užraktų slanktys, o tada jis liko vienas 
tarp keturių žalsvais pelėsiais nuaustų, čia sėdėjusių kalinių išraižytų 
sienų. 

Sunku buvo suvokti tuos staiga užgriuvusius įvykius, netilpo jie 
galvoj ir netilpo dabar tarp ankštai jį suspaudusių mūrų. Įvykiai pa- 
vyslės karčiamoje, plieno švystelėjimas taukinės lempos šviesoje, 
slidus jausmas krūtinės ląstą švariai skrodžiančios špagos, žingsnių 
dundesys koridoriuj, tostai, juokas, o paskui, iš karto, - šaltos abe- 
jingos keturių teisėjų akys ir iš gėdos nuleista etmono Jablonovskio 
galva. Dabar tas sienų drėgnumas! Nejučiom iš pasąmonės išplaukė 
dar vienas vaizdas. Žali apgliaumiję akmenys, juodas tyvuliuojantis 
upelio vanduo, aukšti kelią užstojantys skardžiai... Ir staugimas!.. 
Pratisas staugimas, atsklindąs iš už tų drėgnų, keistais vardais išraižy- 
tų sienų ir apgaubiąs jį vos pagaunamu, bet šiurpiu aidu. 

Marius atsigulė kniūpsčias ant kampe pamesto šiaudinio čiužinio 
ir, suspaudęs rankom galvą, stengėsi pabėgti nuo tų garsų. Reikėjo 
būtinai užmigti. Gal jau trys dienos, kai jis buvo tik protarpiais nu- 
snūdęs. 

— Brolau, entuziazmas gatvėse, kad sunku apsakyti! - sušuko kuni- 
gaikštis Augustas. Veidai jam kaito nuo įspūdžių gausos. - Pravažiuot 
negali, tiek šlėktos suplaukę! Visi tik plėšia už Leščinskį! 

Mykolas kaip paprastai pasilenkęs dirbo prie savo stalo ir dabar lėtai 
pakėlė galvą. Pavargusios, nuo nemigos paraudusios akys žvelgė į brolį. 

— Ar galėtum atspėti, ko Peterburgo dvaras labiausiai bijo? — pa- 
klausė jis ramiu balsu, tarsi visai nebūtų girdėjęs brolio entuziastingų 
žodžių. 

— Kaip? Ko? - dar pilnas gatvės įspūdžių, nesusigaudė Augustas. 

— Peterburgo dvaras. 

— Turi Žinių? 

Mykolas palingavo galvą. 

— Carienės kariuomenė pajudėjo. 

- Juokauji! 

— Ne metas juokauti, Maltos riteri. Kariuomenė peržengė Lietu- 
vos sieną. 

— Bet per vėlu dabar! Nesustabdys ji nieko. Nesuspės. Ir toks entu- 
ziazmas visos tautos! Ji Leščinskį rinks dabar, nepaisydama durtuvų 
grėsmės. Aš netikiu, kad Peterburgas drįstų kištis pavėluotai. Ir kas 
jiems darbo? Ką gi laimės Ana Ivanovna? 

Mykolas atsiduso, patrynė kaktą ir atsilošė krėsle. Brolis dar vis 
dėstė savo iš esmės logiškus argumentus. Leščinskio išrinkimas at- 
skirtų Lietuvą ir Lenkiją nuo Saksonijos ir ta prasme susilpnintų ją. 
Tai gali būti tik paranku rytinei jos kaimynei. Sąjunga su Austrija irgi 
darytųs silpnesnė, nes Augustas III - Austrijos imperatoriaus žentas. 

- Žiūrėk, nesu dabar nusiteikęs žaisti. Šiaip paklausčiau tavęs dar 
kartą, kokios sąjungos labiausiai bijo Peterburgas, - pertraukė brolį 
Mykolas. — Dabar atsakysiu tau: labiausiai bijo Žečpospolitos sąjun- 
gos su Maskva! 

— Su Maskva?! — Augustas didžiai nustebo. Kituomet Mykolas 
mielai būtų pasimėgavęs nustebimu ir pasipuikavęs prieš brolį savo 
žiniom ir įžvalgumu. Bet net tam dabar ūpo neturėjo. 

— Su Maskvos bajorija, - ištarė lėtai. - Ji murma, kam sostinė per- 
kelta Peterburgan. Purkštauja prieš carienės vokišką dvarą. Jei kas ieš- 
ko sąjungininkų prieš Peterburgą, Maskvoje jų ras. 

— Bet kas jų ieško? 

Mykolas pakėlė lakštą popieriaus. 

— Tikiuosi, jis suklastotas! Tikrai tikiuosi. Jei taip, tai negaila man 
to šimto auksinų, kuriuos sumokėjau už šį laišką. O jei ne... - Jis svie- 
dė laišką broliui. - Skaityk! Atvirai kalbant, skamba lyg ir panašiai 
kaip mūsų ganytojo ir valstybės galvos, primo Potockio žodžiai... 

Kunigaikštis Augustas pagavo laišką ir permetė jį akimis. 

— Čia ilgas skaitymas, — tarė jis. — Klausyk, į mane kreipėsi maes- 
tro. Nejaugi tu nebepriimi jo daugiau? 

Mykolas nekantriai numojo ranka. 

— Aš žinau, ko jis nori. Argi turiu dabar laiko mažmožiams. Tu per- 
žiūrėk tą laišką. 

— Peržiūrėsiu. Bet tu priimk jį. Aš prižadėjau, kad pats prašysiu. Vis 
dėlto mano mokytojas... Ir tavo, brolau! 

— Maltos riteri! Na, sakyk jam, tegu įeina. Žinau, kad ten laukia... 

Augustas linktelėjo ir, išeidamas iš raštinės, laišku pamojo prieš- 
kambary laukiančiam Robertui, kad įeitų. Robertas pasitempė ir 
stengėsi tvardytis. Tris dienas jis jau ateidinėjo prie kunigaikščio raš- 
tinės durų ir tris dienas nebuvo įleidžiamas. Kai jis įėjo, kunigaikštis 
Mykolas vėl buvo palinkęs virš rašomojo stalo. Jo rankoje judėjo ilga 
žąsiaplunksnė. Kunigaikštis rašė lyg niekur nieko. 

Robertas nusilenkė žemiau nei kitais kartais. 

— Na? - galiausiai pakėlė galvą Mykolas, tebelaikydamas plunksną. 
Balsas buvo pavargęs ir šaltas. 

- Jūsų šviesybe... — Robertas užsikirto. Iš Mykolo laikysenos jis 
jau suprato bergždžiai čia stovįs, bet vis dar vylėsi. — Jūsų šviesybe, 
Mario nuteistas sušaudyti. 


— Buvo man pranešta. 

- Šviesybe! Tai... neįmanoma... Neįmanoma! — Robertas buvo 
sugalvojęs ir atmintinai išmokęs, ką sakys kunigaikščiui, bet staiga tie 
visi žodžiai pasirodė beprasmiški. Kunigaikštis sėdėjo už savo stalo 
lyg koks visai svetimas valdininkas ir žvelgė į jį taip abejingai, tarsi. 
niekuo dėtas. - Jūs to negalite leisti! Negalite!.. - Robertas vėl užsi- 
kirto. Juk kunigaikštis ne tik leido, bet netgi pats įsakė, kad taip būtų. 

— Taigi pats sakei - jis nuteistas. 

- Šviesybe... 

— Nuteistas karo lauko teismo. Penkių kvalifikuotų karininkų. 

- Šviesybe... 

— Nuteistas pagal veikiančius mūsų valstybėje statutus. Liudinin- 
kai patvirtino, jis pats prisipažino. Kodėl tada negali būti? 

— Nelaikykite manęs kvailiu, šviesybe! — nebesusivaldydamas rik- 
telėjo Robertas. Kunigaikštis kilstelėjo antakius ir padėjo plunksną 
ant stalo. 

— Noriu atkreipti tamstos dėmesį, kad tamsta keli balsą prieš nely- 
gų sau asmenį, - tarė jis šaltai. — Ir dar norėčiau pabrėžti, jog esu labai 
užsiėmęs. 

- Jūsų šviesybe, aš maldauju... Aš prašau... - Robertas pribėgo 
prie stalo ir, nusitvėręs jo briaunos, pasilenkė artyn. - Maldauju, jūsų 
šviesybe! Jūs negalite to leisti... Tai būtų tokia neteisybė! Tai būtų... 
būtų įžeidimas garbės, laužymas pažadų... 

— Kieno garbės?! 

- Čartoriskių, jūsų šviesybe. Jūsų paties garbės. Jūs gi prižadėjo- 
te... Sakėte... 

Mykolo išblyškusius skruostus užliejo raudonis. Jis atsistojo taip 
ūmai, kad pastumta kėdė bildėdama atsitrenkė į sieną. 

— Ar kartais tu nevaidini kvailio?! Arba prakeiktas naivuolis esi pa- 
gal savo amžių! - dingo visas kunigaikščio šaltumas. Pykčiu virpėjo 
balsas. - Tu drįsti Čartoriskių garbę sieti su tuo pavainikiu, kurį atvil- 
kote į mano dvarą! - Mykolas giliai atsikvėpė ir vieną ranką apgniaužė 

kita. - Ar tu supranti, ko verta Čartoriskių garbė? Ar žinai, kad ketu- 
riasdešimt tūkstančių Peterburgo kariuomenės peržengė Lietuvos 
sieną? Kad gresia pilietinis karas? Čartoriskių garbė — tai valstybės 
likimas! Kai ja rizikuosim, dėl jos mirs gal tūkstančiai!.. Tiek sveria 
Čartoriskių garbė! O tu drįsti manyti, kad dėl kokio mužikėlio ar 
mergvaikio aš susikirsiu su valstybės galva!.. 

Abu vyrai sunkiai kvėpavo. Robertas jautėsi sugniuždytas. 

— Tu suvaikėjęs, Roberto. Mes renkam karalių. Už tai aš paklojau 
Čartoriskių garbę ir paėmiau kainą. O tu man kiši kažkokį pamestinu- 
ką. Daugiau tikėjausi iš tavęs, Roberto... 

Robertas nudelbė akis; jo skruostai liepsnojo gėda ir pykčiu. Gėda, 
nes leido sau galvoti, kad jis, samdinys iš Florencijos, gali ką nors 
reikšti šiam magnatui; pykčiu, nes matė, kad tariamas nesusipratimas 
virto bjauria realybe. 

— Galite sau eiti, — tarė dar vis susijaudinęs Čartoriskis. — Eikit, ir 
nenoriu nieko daugiau apie tai girdėti! 


Kelios dienos prieš rinkimus, nors minios entuziazmas nenuslūgo, 
Leščinskio padėtis toli gražu nebebuvo tokia tvirta, kaip gatvės poli- 
tikai tikėjosi. Ilgai delsęs, Peterburgas pagaliau apsisprendė. Carienė 
Ana Ivanovna nutarė palaikyti Augusto III kandidatūrą. Priežasčių 
tam buvo įvairiausių. Pirmoji - kad carienės favoritui Bironui Dres- 
deno dvaras prižadėjo Kuršo kunigaikštystę. Kitos priežastys buvo ne 
taip akivaizdžios, bet gal ne mažiau svarbios. Turėjo reikšmės ir primo 
Potockio pastangos išnaudoti senosios rusų bajorijos nepasitenkini- 
mą. Apsispręsta buvo vėlai, bet užtat ryžtingai. Keturiasdešimt tūks- 
tančių reguliariosios kariuomenės, feldmaršalo Lacio vadovaujamos, 
perėjo Lietuvos sieną ir žygiavo Varšuvos link. Dabar bematant pa- 
aiškėjo, kad plačioji Lenkija nestojo taip vieningai už Leščinskį, kaip 
galėjo atrodyti Varšuvos gatvėse. Čia pat, kitapus Vyslos, jau rinkosi 

Leščinskio opozicija. Visas būrys priešiškai nusistačiusių magnatų 
ir jiems pavaldžios šlėktos nerizikavo įžengti į Varšuvą, bet apsistojo 
dešiniajam Vyslos krante, Pragos priemiestyje. Ne per atsitiktinumą 
jų palaikomas kandidatas sutapo su Peterburgo nuomone. "Tai buvo 
daugiausia Lietuvos kunigaikštystės magnatai: Radvilos, Sanguškos, 
Sapiegos, Čapskiai. Rusijos artumą jie tiesiogiai juto; įžengianti Ru- 
sijos kariuomenė jiems kėlė daug didesnę grėsmę nei kokiam ponui 
iš Podolės ar Didžiosios Lenkijos. Tai jų dvarus ir žemes pirmiausia 
tremps carienės kariuomenė. Pereidami į Rusijos palaikomo Augus- 
to III pusę, jie vylėsi išsaugosią savo turtą. 

Kariuomenė žygiavo nesutikdama jokio pasipriešinimo, užtat se- 
kės joje palaikyti drausmę. Lacis įsakė neliesti sąjungininkų dvarų. Tų 
sąjungininkų pakeliui pasirodė besą taip apsčiai, kad didesnę dalį pro- 
vianto kariuomenei teko pirktis mokant visą kainą aukso rubliais. 

Padėtis darėsi pavojinga. Nors Varšuvoje dar netilo vivatai už ka- 
ralių Piastą, jau ir čia atsirado tokių, kurie iš to pavojaus stengėsi kuo 
daugiau pasipelnyti. Prancūzų ambasadorius Monti Versalin rašė: 

„Per šias dienas buvau tiesiog apgultas visų vaivadų ir daugelio 
magnatų, kurie reikalavo, kad išdalinčiau pinigų. Stengiausi juos nu- 
raminti bent iki to laiko, kai bus išrinktas seimo maršalka. Užtikrino 
mane, ir pasirodė, jog tai teisybė, kad daug žmonių perėjo į kitą Vys- 
los pusę ir prisidėjo prie priešininkų, nes ten buvo dalinami pinigai. 
Nuo pačios rinkimų pradžios pergyvenam kankynes, grumiuosi su 
visa aplinka ir bandau įtikinėti būrius šlėktos, kurie yra tiesiog apgu- 
lę visą ambasadą. Jūsų Prakilnybe, stengiausi prilaikyti juos, kiek tik 
buvo galima, mūsų pusėje, nes jei nebūčiau dalinęs pinigų, visa šlėkta 
grasino pereisianti į priešininkų pusę...“ 

Pinigai plaukė į godžias rankas. Rusų kariuomenė artinosi prie Var- 
šuvos. Dešiniajam Vyslos krante puotavo Lietuvos magnatai, kairia- 
jam kilo tostai už Leščinskį. Rinkimai turėjo įvykti už dviejų dienų. 

Tokiu tad laiku broliai Čartoriskiai gavo audienciją pas primą Teo- 
dorą ir nuvyko į karališkąją pilį - valstybės galvos rezidenciją. Primas 

sutiko juos draugiškai. Atrodė, valdžia jam skomėjos. Jis buvo judres- 
nis, net raukšlės veide kiek išsilygino. Nei balsas, nei laikysena nero- 
dė, kad jis nerimautų ar bent suvoktų valstybei gresiantį pavojų. 

— Aa! Garbingasis kancleris, vaivada... Sveikinu! Turėjau, turėjau 
omenyje pats jus aplankyti. Bet tos pareigos, pareigos!.. Mes vos ga- 
lim spėti pavalgyti! - Daugiskaitinę „mes“ formą jis išdidžiai pabrėžė. 
Įkyrus plonas balsas irgi skambėjo tvirčiau. 

Abu broliai pabučiavo vyskupo žiedą. 

- Jūsų ekscelencija, - po atliktų formalumų kreipėsi kunigaikštis 
Mykolas. - Atvykome su reikalu. Turėtume tokį kuklų klausimą. Pa- 
teko man į rankas laiško nuorašas, neva iš jūsų prakilnybės kanceliari- 
jos. Manau, tai falsifikatas. 

— A, laiško?.. Tai ne mūsų, mylistos. Savo korespondencijos nepla- 
tinu viešumoje, mylistos. 

— Drįstu tikinti ekscelenciją, kad jis mane pasiekė iš šalies. Iš Sak- 
sonijos ambasados. Atvirai kalbant, ir valstybiniu požiūriu svarbu 
sužinoti, ar tai falsifikatas, ar ne... - Mykolas, žemai linktelėdamas, 
padavė vyskupui pergamentą. Potockis jį išskleidė ir, iki plyšių pri- 
merkęs savo ir taip raukšlių paslėptas akis, skaitė. Pergamentas virpė- 
jo jo kaulėtose rankose. Atrodo, pirmųjų sakinių pakako. Jis nuleido 
pergamentą ir dabar buvo aiškiai supykęs: 

— Bet tai vagystė! Šantažas, mylistos! Taip, čia mūsų laiškas, bet jis 
gi seniai išsiųstas... 

— Drįstu tikinti ekscelenciją, kad gavau jį iš Saksonijos ambasados. 
Už pigią kainą. O tai byloja, kad jis saksams nebereikalingas. 

— "Tas laiškas siųstas į Maskvą, mylistos! 

— Aš patarčiau jums pakeisti kanceliarijos raštininkus, - jau kiek 
šalčiau tarė Mykolas. — Tai taip, jūsų ekscelencija. Vadinasi, to laiško 
nuorašas pirma pasiekė Peterburgą. Šiaip saksai man jo nebūtų per- 
leidę. 

— Bet kaip?.. Kaip?! - Potockio rankos virpėdamos gniaužė perga- 
mentą. 

— Mano supratimu, bene svarbesnis klausimas būtų toks: kaip jūs 
galėjote pamanyti, kad Dolgorukiai ir Maskvos magnatai tarnaus mūsų 
interesams? Juk jūs kurstėte juos prieš Peterburgą! Rusija - ne Žečpos- 
polita, jūsų ekscelencija! Ten valstybės išdavystės netoleruojamos! 

Potockis metė pergamentą ant stalo. Jo balsas dabar vėl pasidarė 
plonas ir spigus. 

— Mes su Maskva privalome veikti išvien!.. Kartu privalome kovo- 
ti prieš tą vokišką priespaudą. Peterburgas pilnas vokiečių. Tas pasi- 
leidėlis Augustas jų prileido pilną Varšuvą. Pragoj kur pasisuksi, ten 
vokietis!.. Maskva to nepakenčia. Jūs mūsų nemokykit! Mes žinom, 
kur ieškoti pagalbos! Jų interesai sutampa su mūsų! 

— Jūsų ekscelencija, Peterburgo atstovas Varšuvoje - Levenvaldas, 
feldmaršalas Lacis - Kuršo vokietis. Carienė jį, o ne kokį jūsų Dolgo- 
rukį pasiuntė su keturiasdešimčia tūkstančių kariuomenės į Varšuvą. 
Gera dalis karininkų vokiečiai, tarp jų generolas Miunichas. Favori- 
tui, vokiečiui Bironui, pažadėtas Kuršas. Gal jūs tiems ponams paaiš- 
kinsit, kad reikia spirtis prieš vokišką įtaką? 

— Jūs!.. Jūs norit mus mokyti... Jūs, kurie griebiatės šantažo ir 
žmogžudystės! O tas jūsų galvažudys... Ar jis dar gyvas? Taip, taip, 
tas jūsų papirktas žudikas! 

Abu broliai bejėgiškai susižvalgė. Senis primas šaukė lyg kaprizin- 
gas vaikas. Savo klaidą jis nustūmė į šalį ir vėl kabinosi tos pirmykštės 
priekabės. 

— Jis nuteistas seniai, jūsų ekscelencija, - sukandęs dantis, tarė My- 
kolas. 

— Mes reikalaujame, kad sprendimas būtų įvykdytas! Suprantat?! 
Reikalaujame! 

— Terminas už trijų dienų, ekscelencija. Atsiprašome už sutruk- 
dymą.... 

Lipant laiptais, Mykolo Čartoriskio stipriai sukąstas žandas virpė- 
jo iš susijaudinimo. Abu nulipo tylėdami ir giliau atsikvėpė tik įsėdę 
karieton. 

— Tas skystaprotis senis turi neabejotiną talentą diplomatinėms 
katastrofoms. Rašyti laiške carienės priešams Maskvoje, kad reikia 
remti Piastą, nes mes turime spirtis prieš Peterburgo vokiečius!.. 
Kvailiau nesugalvosi.... 

— Levenvaldas to laiško nuorašą greičiausiai ir perdavė Peterburgan. 

— Greičiausiai... 

— Nebeatšauksi dabar Peterburgo. 

— Nelabai. Ten kurstymus prieš valdžią kažkodėl nelabai mėgsta... 

Broliai tylėjo ir pro karietos langus žvelgė į siaurose senamiesčio ga- 
tvelėse mirgančią publiką. Entuziazmo ir įkarščio čia dar netrūko, bet 
dabar jis ir optimistiškai galvojančio Augusto nebeįstengė uždegti. 

— Tu buvai teisus, reikėjo laukti... — pripažino jis. 

— Skęsta šis laivas, Maltos riteri. Ir kaltas čia ne tik tas skystapro- 
tis senis. Jėgos neturime. Reikia dairytis kokios salelės išlipti ... Siųsk 
pasiuntinį pas savo pažįstamus į Vieną... 

— Tu bandysi Berlyną? 

— Berlyną ir, žinoma, Peterburgą. Tai buvo ir liko svarbiausia... Ir 
žinai, kad aš prasmegčiau pragare, jei dėl to mulkio sušaudysiu savo 
vyrą! Pažiūrėsim. O kad jis taip per klaidą pabėgtų... 


Rugsėjo dvyliktąją Varšuvos gatvės ištuštėjo ir aprimo. Po mėnesius 
trukusio priešrinkiminio triukšmo bei spūsties toji staigi tyla buvo 
tiesiog nejauki. Krapnojo rudeniškas lietutis, ir daugumas gatvių 
skendėjo vos išbrendamam dumble. Vanduo telkšojo giliose provėžo- 
se, pašiurpę žvirbliai straksėjo po tyžtantį mėšlą, Karališkosios gatvės 
kampe sėdėjo susitraukęs kurčias, nebylys ubagas ir, matyt, stebėjosi, 
kad įjo ištiestą delną, be lietaus lašų, daugiau nieko nekrito. Nebuvo 
mat nieko likę mieste, kas varioką įmestų. Nieko, išskyrus vaikus ir 
nepaeinančius senelius. Šiaip visi, kas gyvas, visi, kas tik pakrutėjo, 
buvo suplūdę į plačiuosius Volos laukus, kur daugiau kaip keturiolika 

tūkstančių iš visos Lietuvos ir Lenkijos valstybės susirinkusios šlėk- 
tos pagal šimtametes tradicijas rinko sau karalių. Tūkstančiai raitų, 
susibūrę kuopomis prie vaivadijų ir pavietų vėliavų, išsirikiavo abipus 
didžiulės ketvirtainės aikštės, kurios vidury stovėjo pakyla. Seimo 
maršalkos paskirti tvarkdariai mėgavosi savo laikina galia, įsakinėjo, 
kur statyti vaivadijų vėliavas, rikiavo bajorus ir ujo besibraunančius 
pašaliečius, kartais ir žiaurokai stumdydami į šalis būrius miestelėnų 
ir paspoksot norinčių prasčiokų. Visur plačių Volos pievų pakraščiais 
akėjo drėgną dirvą puošnių karietų ratai, prunkštė po purvą klampo- 
dami arkliai, mosikavo kontušų rankovėm savo pavieto vėliavos ne- 
rasdami bajorai. Tikri palapinių miesteliai išdygo atokesnėse kalvose. 
Minia ūžė, klegėjo ir pulsavo margaspalviu gyvenimu. 

Pagaliau visi nuščiuvo. Per eiles susispaudusių raitųjų, per tūkstan- 
tinę laukais nusidriekusią minią nubangavo žinia, kad išeina primas 
Teodoras Potockis ir rinkimai pradedami. Primas, lydimas bažnyčios 
ir valstybės dignitorių, pasirodė iš puošnios, vėliavom plazdančios 
palapinės. Ėjo jis tvirtu žingsniu, kaulėtoje rankoje suspaudęs vysku- 
po lazdą, ir rituališku lėtumu užkopė ant pakylos. Palaimino pirma 
senatorius, paskui visose keturiose pusėse sustojusius raituosius ir 
aukštu virpančiu balsu užgiedojo „Veni creator“. 

Visi nusikėlė kepures ir palenkė galvas. Raitieji tik nusilenkė, pės- 
tieji klaupė čia pat į sutryptą, arklių mėšlo išmargintą dumblą. Virpė- 
damas sklido aukštas vyskupo balsas, kažkokiu stebuklu pasiekdamas 
net pačius didžiulės minios pakraščius. Tebekrapnojo lietutis, nuo 
Vyslos papūtė drėgnas rudens vėjas, bet šventiška pakili nuotaika ne- 
krito. Visus kažkaip hipnotizuojamai veikė šios kiek tik akys užmatė 
besitęsiančios margos minios vaizdas. Net ir tie, kurie dar neseniai 
su abejingu cinizmu prekiavo savo ir kitų balsais bei lojalumu, dabar 
nutilę klausė ir stebėjos. Štai jų akyse klostėsi istorija; jiems matant ir 
dalyvaujant, turėjo būti išrinktas karalius - tęsinys valstybės ir san- 
tvarkos, kurios dalis jie buvo, garantija gyvenimo būdo, kuris jiems 
buvo natūralus kaip kvėpavimas. Aukštai ir šaižiai skambėjo to mažo 

užsispyrusio vyskupo balsas, bet jame aidėjo ir jėga, ir valia. Daug kas 
iš susirinkusiųjų nemėgo ir net nekentė Potockio, bet dabar galvas 
apnuogino visi, ir apnuogino nuoširdaus jausmo verčiami. „Veni cre- 
ator“ plaukė drumzlinu rudens oru tarsi istorijos gaida, ataidinti per 
šimtmečius, nuo pat tų laikų, kai numirė paskutinysis Gediminaitis ir 
Lietuvos ir Lenkijos valstybės bajorai nusprendė savo kietus spran- 
dus lenkti tik prieš pačių išsirinktą karalių. 

Giesmė pasibaigė, ir iš už vyskupo palapinės į didžiosios kvadra- 
tinės aikštės vidurį išjojo apie šimtą raitelių, o tarp jų - prabangiai 
papuoštas baltas žirgas. Raiteliai vilkėjo pagal čionykštę madą. Ne- 
buvo čia perukų ir prancūziškų frakų. Plevėsavo kontušai, žibėjo 
vengrinės, plaikstėsi juostos, ir paauksuotose makštyse žvangėjo 
lenkti kardai. 

Dviejų pribėgusių bajorų padedamas, vyskupas užsėdo ant baltojo 
žirgo, ir raita kolona prijojo prie pirmos vaivadijos vėliavos. 

— Už ką balsuojate, mylistos iš Slonimo? - klausė savo šaižiu balsu 
Potockis. 

— Už Stanislovą! Stanislovą! 

Atsakymas sugriaudė beveik vienbalsiai, ir vilnijantys vivatai nu- 
plaukė per minią. Dabar buvo skaičiuojami Slonimo vaivadijos bal- 
sai; tolyn sklindantys vivatai tebeaidėjo ir tirpo minios pakraščiuose. 

Prieštaraujančių nebuvo. Keturi šimtai aštuoniasdešimt du Sloni- 
mo balsai visų akivaizdoje buvo duoti Stanislovui Leščinskiui. 

Kavalkada patraukė prie kitos vėliavos, ir vėl kartojosi pirmykštė 
scena. Pagaliau buvo atėjęs laikas balsams, ne žodžiams; veiksmui, o 
ne tuštiems pažadams. Visiems, kas anksčiau abejojo, visiems šiauda- 
dvasiams čia buvo demonstruojamas valstybės istorijoje beveik lygių 
neturintis vieningumo pavyzdys. Jei ne tie keli tūkstančiai šlėktos ki- 
tame Vyslos krante, jei ne toji jau Gardiną pasiekusi rusų kariuomenė, 
būtų galima nuoširdžiai tikėti, jog visas Lietuvos ir Lenkijos bajorų 
luomas tegyvena vieninteliu troškimu - išrinkti savo tautietį, Kroku- 
vos vaivadą Stanislovą Leščinskį teisėtu Lenkijos karaliumi ir Lietu- 
vos didžiuoju kunigaikščiu. 

Volos laukuose vėl ir vėl griaudėjo vivatų bangos. Šaukė jau užkimu- 
siais, išrėktais balsais bajorai; entuziazmu užkrėsti, šaukė ir tik pažiop- 
sot susirinkę miestiečiai. Atrodė, visas pasaulis skendėjo šauksmuose: 
„Vivat Stanislovas!“ 

Savo vienutėje klausėsi ir Marius. Bet ne šauksmų. Ne vivatai, o 
mieste viešpataujanti tyla pasiekė jį čia. Nebekaukšėjo koridoriaus 
akmenimis sargybinio žingsniai, nebarškėjo raktų ryšulys jo ranko- 
se. Už mažojo vienutės lango nesigirdėjo nieko, nebent sučirkšdavo 
koks žvirblis. Kalėjime buvo palikti tik du būtiniausi sargybiniai. Visi 
kiti buvo išsidanginę Volos laukuosna. Abu sargybiniai sėdėjo prie 
pagrindinių durų ir jautėsi esą likimo be galo nuskriausti. Netoliese 
buvo renkamas karalius, liejosi upės vengriško vyno, iš Lietuvos at- 
vežto midaus, Poznanėje išvarytos skaidriosios, o jie sėdėjo čia, prie 
supelėjusių kalėjimo vartų. 

Marius klausėsi tylos. Buvo aštunta diena dabar. Aštunta iš de- 
šimties jam paskirtų. Iš pradžių jis visai neskaičiavo dienų. Išėjo kaž- 
koks nesusipratimas, - ir jį aplankęs Robertas bent dešimt sykių tai 
pakartojo. Klaikus nesusipratimas, ir tiek, nes kunigaikščiui nebuvę 
pranešta. Tereikia pasakyti apie tai jo šviesybei. Bet pats Robertas su- 
griovė šį apgaulingą saugumo jausmą. Atėjęs anąkart, jis nebekalbėjo 
apie nesusipratimą. Nekalbėjo apskritai nei apie teismą, nei apie tai, 
ką jie darys ateityje. Robertas atrodė susenęs ir pavargęs, ir jis tarsi 
nerado žodžių. Marius bijojo klausti, ar buvo mokytojas nuėjęs pas 
kunigaikštį. Ir be žodžių buvo aišku. 

Tada mirtis iš tiesų diena po dienos ėmė artėti. 

Blogiausia buvo naktį. Naktį jis girdėdavo, kaip kosi gretimoje 
kameroje besivartantis, džiova mirštantis kalinys, kaip čeža žiurkių 
krebždinami šiaudai ir laša nuo drėgnų kalėjimo lubų vanduo. Jis tada 
užuosdavo mirtį, ir jos kvapas buvo labai panašus į tą giliai pasąmo- 
nėn nustumtą, bet dar skaudžiai tikrą mirties kvapą, kurį jis atsinešė 
iš tolimos, miglose paskendusios šiaurės. Nuo šios mirties nebuvo 

kur bėgti. Tamsios sienos, lyg statūs Kamojos krantai, ir ta spengianti 
tyla, lyg staugimas... 

Marius pašokdavo iš guolio. 

Trys žingsniai celės ilgio, du - pločio. Per trumpa, kad galėtum 
pulti, per ankšta, kad galėtum trauktis, per siaura, kad galėtum atrem- 
ti smūgį, nublokšti jį į šalį ir pulti tą už sienų tūnančią mirtį iš šono. Jis 
stovėdavo tamsoje, jausdamas savo raumenų įtampą. Įtampą, išugdy- 
tą per dešimtį metų, jausmą, jog visą tamsoje skendinčią erdvę galėtų 
perskrosti ir suaižyti jo špagos smaigalys. Bet jo rankos buvo tuščios. 
Ir visa bergždžia... Viena mintis jį tada gelbėdavo nuo išprotėjimo. 
Mintis, kad, kai jį išves laukan, griebs jis kurio nors kareivio kardą ir jei 
mirs, tai mirs jusdamas delne ginklo rankeną. Marius buvo išmokytas 
prieš dvikovą susidaryti planą. Dabar jis apmetė savo sušaudymo pla- 
ną. Reikėjo įsivaizduoti kareivių išsidėstymą pirma koridoriuj, paskui 
lauke, atkurti vaizduotėje galimą judesių eilę ir mintyse išsitreniruo- 
ti. Daugelį įmanomų variantų persvarstė Marius ir išsirinko pagaliau 
vieną tinkamiausią. Kai jie išeis į antrąjį, platesnį koridorių, jis garsiai 
aiktels. Kareiviai stabtels ir atsigręš į jį. O jis durs jiems pirštais tiesiai į 
akis. Žmogaus reakcija tokią akimirką tegalėjo būti viena — užsidengt 
akis. Jų rankos pakils, jie instinktyviai atsiloš. Ginklų rankenos tada 
atsikiš į priekį, ir jis griebs kardą. 

Tamsioje celėje Marius vėl ir vėl kartojo tą judesių eilę tol, kol jam 
atrodydavo, kad jis iš tiesų spaudžia kardo rankeną delne. Tuomet toji 
mirtis, tūnanti už storų apmūsojusių sienų, mirtis, aidinti kažkur už 


girdėjimo ribos šiurpiais staugimais, nebūdavo tokia baisi. 


Rotušės laikrodžio varpas išmušė antrą. Lėtiems variniams dūžiams 
nuėjus per tuščią aikštę, prie senamiesčio kalėjimo vartų sustojo ke- 
turi uniformuoti vyrai. Vienas atrodė ypač įspūdingai. Pražilusi, aukš- 

tai iškelta galva, erelio nosis ir griežtai sučiauptos lūpos rodė jį esant 
kilmingą, aukštą karininką. Tą pat liudijo ir spalvingos uniformos 
antpečiai. 

- Jo šviesybės kunigaikščio Čartoriskio įgaliotinis, — trumpai pa- 
reiškė karininkas pašokusiam kalėjimo sargui. - Noriu pamatyti vy- 
resnįjį. 

Kiti trys kareiviai pristatė prie kojų šautuvus ir išsitempę stovėjo 
parado poza. 

— Ko mylista geidauja? - paklausė sargybinis. 

— Vyresniojo, sakiau! 

— Bet... ką pranešti? — Sargybinis delsė, nes kalėjimo viršila po 
ilgo krimtimosi, kad negali dalyvauti rinkimuose, buvo pagaliau pri- 
snūdęs. 

— Ar tamsta nori būti atiduotas teismui už nepaklusnumą?! - su- 
griaudė įsakinėti pratusiu balsu karininkas. - Aiškiai pasakiau: vyres- 
niojo! 

Sargybinis sumušė kulnais ir greitai nukaukšėjo siauru kalėjimo 
koridorium. Laukti reikėjo keliolika minučių. Tada pasirodė viršila 
užsimiegojusiu veidu; eidamas sagstėsi apsiglamžiusį švarką. 

— Kodėl tenka tamstos laukti budėjimo valandomis?! - pasitiko jį 
griežtu klausimu karininkas. Viršila laikė save aukštu pareigūnu, bet 
įsakmus karininko balsas jį perliejo lyg šaltu vandeniu. 

— Ko tamsta geidautum? - paklausė jis. 

- Jūsų apsaugon įduoto jo šviesybės kunigaikščio Čartoriskio kali- 
nio Mariaus Pegrinio. - Karininkas padavė jam susuktą pergamentą. 

Viršila jį išvyniojo ir, čepsėdamas storom lūpom, atidžiai skaitė. 

— Bet... Jis atiduotas čia iki keturioliktos. Dabar... — Viršila susi- 
mąstęs prikando lūpą. Jis kažką sunkiai galvojo. - Palaukit, dabar tik 
dvylikta... 

— Kas ten parašyta, tamsta? — tuo pačiu sausu balsu paklausė kari- 
ninkas. 

— Ą, na... Išduoti... Bet... 

— Aš siūlyčiau jums, viršila, atlikti savo pareigą. Pirma patikrinti, 
kad kunigaikščio antspaudas ir parašas tikras, tada nedelsiant išduoti 
mums kalinį! 

Viršila net nepajuto, kaip atidavė pagarbą, kareiviškai apsisuko ir 
nužingsniavo į kalėjimą. Griežtoji karininko laikysena atėmė jam norą 
ginčytis. Robertas Pegrinis jį nusekė puikiai suvaidintu šaltuirišdidžiu 
žvilgsniu. Tikrinimo rezultatas nekėlė abejonės. Antspaudas buvo ti- 
kras. Pats kunigaikštis pasiūlė nusukti akis į šalį ir nematyti, kaip jis 
uždės antspaudą ant surašyto popieriaus. Parašą suraitė Benvenutas. 
Dvi dienas pasilavinęs, jis taip puikiai nutaikė, kad net kunigaikštis, 
kuris vis dėlto norėjo peržvelgt suklastotą dokumentą, išsigando. 

— Bet, jeigu kas, kaip įrodysiu teisme, kad čia falsifikatas? - paklau- 
sė jis. 

- Šviesybe, tokiu atveju Benvenutas neatsisakys pademonstruoti 
savo meną teisėjams. Bet to neprireiks. Garantuoju. 

— Na, žiūrėkit... - atsiduso Mykolas. - To man betrūktų. 

Kol kas viskas ėjosi sklandžiai. Vyskupo Potockio prie kalėjimo 
priskirti vyrai buvo išsiųsti į Volos laukus tvarkos prižiūrėti, o šis prie 
kyšių pripratęs viršila, rodės, buvo užtektinai įbaugintas. 

Viršila grįžo jau energingai kaukšinčiais žingsniais. 

- Atleiskite, jūsų šviesybe, — tarė jis, nepastebėdamas, kad dabar 
pakėlė šiam nepažįstamam karininkui rangą. — Įgaliojimas, žinoma, 
tikras. Pasiunčiau kalinio atvesti. Bet... šviesybe, — skėstelėjo ran- 
kom. — Manęs klaus ir ekscelencijos vyskupo kapitonas... Kodėl da- 
bar norite? 

- Galiu ir pasakyti viršilai. Keturiolikta bus po rinkimų. Šviesiau- 
sias Stanislovas garsėja kaip gailestingas, jis gali, ko gero, atleisti baus- 
mes kaliniams. Užtat kunigaikštis nori pasiskubinti. 

— Aha! - Viršila aplaižė apatinę lūpą. Abejonė nuo jo veido din- 
go. — Tai atleiskite, šviesybe, aš tuoj išbrauksiu kalinį iš sąrašų ir jums 
jį pristatysiu. 

Artėdamas prie kalėjimo vartų, Marius skaičiavo savo atsikvėpimus. 
Stverti už kardo jis nusprendė tarpuvartėje. Viršilos karabelė buvo 
per daug lenkta jo skoniui, bet ji suposi išsišovus priekyje, ir ne da- 
bar buvo metas rinktis ginklą. Antrasis sargybinis sekė atokiau, ir 
jis neatrodė tiek užsigalvojęs kaip storalūpis viršila. Tarpuvartėj bus 
geriausia. 

Tada jis atpažino Robertą. 

Jis nejučiomis aiktelėjo, ir viršila į jį įtartinai pažvelgė. Bet, matyt, 
nenustebo, - sušaudyti vedamas pasmerktasis gali aiktelti, išvydęs 
savo budelius, - ir tik grubokai pastūmė į priekį. 

Robertas ir jo kareiviai nė nemirktelėjo. Robertas davė ženklą, ka- 
reiviai iš visų pusių apsupo Marių, ir maža grupelė ginkluotų vyrų ne- 
skubiu kareivišku žingsniu išėjo pro kalėjimo vartus į rotušės aikštę. 
Jie perkirto aikštę, pasuko siaura gatvele, kuri vedė prie Vyslos, į kai- 
rę, ir tik kai aplenkė seno, su atsikišusiais kontraforsais, namo kampą, 
tvarka ūmai pabiro. Robertas apsigręžė ir čiupo Marių į glėbį. 

— Kaip jūs... Kaip jūs tai padarėt?.. - lemeno Marius. Jis sunkiai 
suvaldė džiaugsmo ašaras. 

— Aš sakiau tau, Mario. Kunigaikštis neleis. Sakiau. - Robertas ne- 
sidrovėdamas jį pabučiavo. 

Kai Robertas Marių paleido, puolė jį glėbesčiuoti Benvenutas. Jis 
ėjo tarp kareivių ir turėjo nemaža stengtis, kad nesugriautų grupelės 
kariškos išvaizdos. Du kiti kareiviai susirūpinę peržvelgė tuščią gatve- 
lę. Reikėjo saugotis, nes galėjo kas pasirodyti. Ko gero, koks Potockių 
patrulis. 

Kažkuris atsikrenkštė. Matyt, šis itališkas jausmų išsiliejimas, pa- 
ėjėjus vos trisdešimt žingsnių nuo kalėjimo, iš kurio buvo ką tik pa- 
bėgta, jį erzino. 

— Gal kiek pakentėtumėt. Vėliau... — sumurmėjo, neramiai žval- 
gydamasis. 

— Eime, - sutiko Robertas. - Pakrantėje laukia valtis. Gal nežinai 
dar, jaunuoli, kad tau lemta keisti ne tik kalinio drabužius, bet ir po- 
litiką... 

Marius pažvelgė į savo iš tiesų nekaip atrodančią aprangą, ir jį nu- 
purtė pasibjaurėjimas. Norėjosi kuo greičiausiai nuplėšti tuos pelė- 
siais persiėmusius skudurus. 

— Turim valtyje, - nuramino Robertas. - Taigi. Plauki į kitą Vyslos 
pusę, ir ten jau esi Augusto Trečiojo šalininkas. Mes čia vivatuosim už 
Stanislovą, o jūs ten - už Augustą. Vieni katrie vis pataikysim į tikrąjį 
karalių. Geriau gal būti abiejose tvoros pusėse šiais laikais. 

— O tu? 

— Aš lieku. Mat pripratau prie viršininkystės. Tu tik išmok šaukti: 
„Valio Augustas!“ — ir bus gerai. Kas žino, gal veikiai tau teks mane 
traukt iš kalėjimo... 


IX SKYRIUS 


Feldmaršalas 


Nusivylimas karalium Stanislovu Leščinskiu Varšuvą ap- 
ėmė tuoj rytojaus dieną po rinkimų. Istorija gali pateikti daug visai 
rimtų kaltinimų šiam nuolat valdžios siekusiam, niekad tai valdžiai 
nepriaugusiam žmogui, bet porinkiminio tautos nusivylimo nederė- 
tų įtraukti į kaltinimų skaičių. Kaltinti Leščinskį dėlei to nusivylimo 
būtų taip pat nelogiška, kaip pagiriojančiam žmogui kaltinti degtinę 
už tai, kad iš ryto plyšta galva ir lyg pakulomis veliasi liežuvis. Tar- 
si kokio svaigalo ir griebėsi bajorų luomas savojo karaliaus rinkimo. 
Karalius Piastas! Savas karalius iš savojo bajorų luomo! Vaivada se- 
nosios Jogailaičių sostinės, Krokuvos miesto! To užteko, kad įsižiebtų 
šlėktos patriotiniai jausmai, kad ji prisimintų laikus, kai Lietuvos ir 
Lenkijos valstybė diktavo taikos sąlygas ir Maskvai, ir totoriams, ir 
Prūsijai. Kažkokiu neaiškiu ir toliau neaiškinamu stebuklu Leščinskio 
išrinkimas privalėjo sugrąžinti tą galią, panaikinti valstybėje siaučian- 
čią anarchiją, pašalinti įsiėdusį bejėgiškumo jausmą. Kaip tas stebu- 
klas turėjo įvykti, neklausė niekas. Prieš rinkimus užteko to svaigaus 
tikrumo, kad jis įvyks, užteko kartoti sau ir kitiems, koks bus puikus 
savas karalius, užteko kelti tostus, sakyti prakalbas, imti už tai net pi- 
nigus iš Prancūzijos ambasados, ir, nepaisant to kišenėn brukamo ky- 
šio, tarti, kad atlieki patriotinę pareigą. 

Tą pareigą jie ir atliko. Iš tiesų, ne vien pinigais buvo pirktas Leš- 
činskio išrinkimas. Pinigai krito į palankią dirvą. Tūkstantinės šlėk- 

tos entuziazmas, visus subūręs vieningumo jausmas buvo nuoširdus. 
Nuoširdus ir pergalės jausmas po rinkimų, vivatai per triumfo paradą 
iš Volos laukų Krokuvos priemiesčio gatve į karališkąją pilį. Nuošir- 
dūs tostai ir dainos per visą tą naktį. 

Tačiau po puotos nakties išaušta rytas. Išaušo jis ir rugsėjo trylik- 
tąją. Karalius buvo išrinktas, vyno taurės išgertos, karališkoji vėliava 
plevėsavo virš didžiojo pilies bokšto. Atėjo metas iš to viso kvaitulio 
atsipeikėti ir save konkrečiai paklausti: „O kas toliau?“ Pirmą kartą 
daugumas tada suvokė, kad atsakymas į šį klausimą visiškai nepri- 
klauso nuo to apystorio, tegu ir malonaus veido, senyvo vyro, kurį jie 
išsirinko karalium. Karaliaus bejėgiškumas tebuvo atspindys jų pačių 
silpnybės, o valstybės likimas kaip ir prieš rinkimus, taip ir po jų pri- 
klausė nuo keturiasdešimties tūkstančių rusų kariuomenės, kuri lėtai, 
tvarkingai artėjo prie sostinės. Svarbesnis už išrinktąjį karalių buvo 
feldmaršalas Lacis, arba, tikriau pasakius, svarbiau buvo tai, kokius 
įsakymus jis vežėsi iš Peterburgo, duotus visos Rusijos carienės Anos 
Ivanovnos. 


Nepraėjo dešimt dienų po naujojo karaliaus išrinkimo, kai Varšuvos 
priemiesčių pakraščius pasiekė rusų kariuomenės lengvosios kavale- 
rijos žvalgybiniai daliniai. Miestą pagavo panika. Sakytum užgriuvo 
kas netikėta. Juk rusų kariuomenės įžengimą Varšuvon jau nuo pat 
rinkimų buvo galima nusakyti bemaž valandos tikslumu. Feldmar- 
šalas Lacis turėjo šlovę kaip vienas iš sistemingiausių to meto karo 
vadų; jis smulkmeniškai, tiesiog pedantiškai laikėsi visų žygiavimo 
taisyklių. Nors nebuvo kas pastotų jo kariuomenei kelią — niekas ir 
nepastojo, - bet vis tiek ji žygiavo, tiksliai laikydamasi visų atsargumų, 
kurių reikalavo karo taktikos vadovėliai. Siųsdavo žvalgus, tikrindavo 
apylinkes, apsaugodavo sparnus ir laukdavo sutvirtintose stovyklose, 
kol lėtos tiekimo gurguolės pavys armijos korpusą. 


3208 


Rusijos karo menas buvo toli pažengęs nuo tų laikų, kai Karolis XII 
nedvejodamas puldavo ir keliskart gausesnę jos kariuomenę. Petro I 
pastangos nenuėjo veltui. Užtat dabar didžiulė armija slinko pirmyn 
lėtai, bet tiksliai kaip laikrodis. Gal šis lėtumas ir nulėmė tą baisią sui- 
rutę, kurion įpuolė Varšuva, vos tik pirmiems rusų durtuvams sužvil- 
gus miesto šiaurėje. 

Dešimt dienų po rinkimų miestas jų laukė. Sklido gandai. Diena 
iš dienos buvo kalbama apie sostinės gynimą, apie savisaugos dalinių 
organizavimą, apie tuoj tuoj, vėliausiai — rytoj įžengsiančią Prancūzi- 
jos kariuomenę. Bet, nepaisydami visų tų kalbų, Varšuvos gyventojai 
aiškiai matė, kad kilmingieji ponai, kurie buvo suplaukę čion karaliaus 
rinkti, ruošėsi dabar iš miesto sprukti. Plito gandai apie rusų armijos 
žiaurumus, apie nuniokotus miestelius ir išprievartautas moteris, ir 
kartu augo varšuviečių baimė. Gandus, bent iš dalies, kurstė miestą 
paliekantys didikai. Reikėjo kuo nors pateisinti savo šiaudadvasišku- 
mą. Karietos užtrauktom užuolaidom be paliovos dardėjo iš kilmingų- 
jų namų, o varšuviečiai bejėgiškai žvelgė joms įkandin. Karališkojoje 
pilyje irgi ėjo įtempta kelionės ruoša. „Karalius pasitrauks į užnuga- 
rį, - šnibždėjos miestiečiai. - Pabėgs, mus palikęs įsiutusių maskolių 
valiai.“ Augo baimė ir augo desperacija. Pačios okupacijos, tiesa, nau- 
jai sudaryta vyriausybė negalėjo atstumti. Stigo tam jėgų. Bet ji bent 
būtų galėjus miestą geriau paruošti pereinamajam laikotarpiui. Tokiai 
didelei panikai šiuokart nebuvo pagrindo, ir vyriausybė tai žinojo. 
Okupacinė kariuomenė visada buvo ir liks skaudi rykštė kraštui, tad, 
savaime aišku, juto ją žmonės ir dabar. Tačiau apskritai feldmaršalo 
Lacio kariuomenė paisė drausmės, neplėšė ir nesiaubė. Jai buvo kuo 
griežčiausiai įsakyta su gyventojais elgtis draugiškai. Net už smulkias 
vagystes grėsė sunki bausmė. Varšuvoje sukeltas siaubas turėjo kitas 
šaknis. Maitino jį naujai skleidžiami gandai, o gandais žmonės lengvai 
tikėjo, - ar maža baisumų jie buvo pergyvenę. O baimę varė mintis, 
kad jie bus palikti visiškai vieni ir beginkliai prieš tvarkingom vorom 
atžygiuojančius, durtuvų miškais žibančius Rusijos pulkus. 

Kai tie durtuvai pasirodė, jie ir buvo palikti vieni. 

Vos tik rusų žvalgai pasiekė Pragos priemiestį, visa susirinkusi di- 
duomenė, o karalius Leščinskis pats pirmasis, pabėgo iš miesto, ir dar 
taip skubiai, kaip karališkajai didenybei lyg ir nepritiktų. Joks konkre- 
tus apgynimo planas net nebuvo Varšuvai pasiūlytas. Nė joks didikas, 
kuris dar tik prieš kelias dienas taip smarkiai agitavo, kad viena etmo- 
no buožė turinti atitekti jam, nes jo gyslose tekąs didvyrių kraujas, 
dabar nejautė, kad tas kraujo balsas šauktų jį tėvynės ginti. Anaiptol! 
Beveik visų didvyrių keliai dabar vinguriavo į mūrų apjuostą Dan- 
cigą, į tolimus pietų ir vakarų dvarus arba tiesiog į Prūsiją. Nemaža 
apsukresnių ir greičiau prisitaikančių didvyrių pasirinko trumpiausią 
išsigelbėjimo kelią: persikėlė kiton Vyslos pusėn. Jie jau buvo pripra- 
tę šaukti: „Vivat Stanislovas!“ Tad dabar sušuko: „Vivat Augustas!“ 
ir Pragoje susispietę Augusto šalininkai juos priėmė be didesnių pa- 
siaiškinimų. 


Marius perplaukė Vyslą kaip tik geru laiku. Varšuvoje entuziazmas 
dar buvo pačiam įkaršty, ir per Vyslą niekas nebėgo, nebent iš Pragos 
į Varšuvos pusę. Po kelių dienų visa persimainė, bet dabar Marius dar 
buvo reta žuvis ir užtat juo labiau vertinama. Jį pasitiko prie kranto 
budinti kunigaikščio Radvilos vyrų grupė. Su radviliškiais „Volči- 
nės vilkai“ ir anksčiau pakenčiamai sugyvendavo. Etmonas Radvila 
Žuvelė kur kas daugiau linko į stikliuką ir gerą gyvenimą, kaip kad į 
kovas. Jis buvo Radvila, tad galėjo sau tai leisti. Vien Radvilų vardas 
garbingų ir ambicingų prosenelių dėka buvo seniai tapęs legenda, o 
prosenelių sutelkti turtai buvo tokie didžiuliai, jog ištisos kartos lė- 
bautojų neįstengė jų iššvaistyti. Neturėjo tad ko Radvila Zuvelė per 
daug plėšytis. Jis ir nesiplėšė. Ši ambicijos stoka atsispindėjo ir jo ka- 
riuomenėj bei gvardijoj. Vos Marius iškopė į krantą, vyras įbruko jam 
rankon sklidiną kaušą alaus. 

— Žinokite, kad atvykstat pas svetingą poną ir tikrąjį karalių, - pa- 
aiškino šį nelauktą svetingumą margai apsitaisęs Radvilos gvardijos 
puskarininkis. - Užtat pirmučiausia privalote išgerti už jo šviesybę 
Augustą Trečiąjį. 

Marius mielai čiupo kaušą. Supluko, kol persiyrė, be to, pado- 
raus alaus jau kuris laikas nebuvo ragavęs. Radviliškiai žvelgė į jį su 
tam tikra pagarba. Ypač, matyt, juos domino „Volčinės vilkų“ uni- 
forma. 

- Šitaip tai suprantu! — sušuko puskarininkis ir paėmė iš Mariaus 
tuščią kaušą. — Vivat Augustas! 

— Vivat Augustas! - pakartojo Marius. 

— O kas čia per uniforma, gerbiamasis?.. 

— Uniforma? Mano uniforma. 

Radviliškiai susižvalgė. „Volčinės vilkų“ uniformą jie tebuvo matę 
iš tolo, o bėglių iš šios privilegijuotos kunigaikščio Čartoriskio gvar- 
dijos dar išvis nepasitaikė. 

— Prieteliau, - draugiškai tarė puskarininkis. - Atvykai į kunigaikš- 
čio Radvilos pusę. Mes čia svečiams į dantis nežiūrime. Mums reikia 
gerų vyrų. Kaip ir kur gavai tą uniformą, kas mums darbo?!. 

Gvardiečiai nusišypsojo. 

— Pirkai, o kad ir pavogei... Mums tas pat, - pridūrė vienas. 

— Čia mano uniforma! - jau kiečiau pakartojo Marius. Besikalbė- 
dami jie užkopė ant žvyruoto, pagal upę einančio tako. Marius trynė 
nuo irklavimo kiek įskaudusius delnus. 

Du radviliškiai juokėsi. 

- Matyt, koks Čartoriskio „vilkas“ laksto nuogas! Vilkas plika- 
bambis! 

Marius pasisuko, ir tuo pačiu vos pastebimu judesiu jo rankoje at- 
sirado špaga. Juokas nutrūko. 

— Aš sakiau, kad priklausau „vilkų“ būriui!.. - Jo balsas užsikirto. 
Širdis stipriai tvaksėjo, ir smilkiniuose tvinkčiojo gysla. - Mano šita 
uniforma! 

—Ei... Ei... Karštokas tu, prieteliau, - kiek pasikeitusiu balsu įsi- 
terpė puskarininkis. - Turėk savo nuomonę, mes turėsime savo... 
Tebūnie ir „vilkų“... Mūsų darbas čia pasitikt svečius iš anapus, o nė 
smaigstytis su jais. Galėsi tai įrodyti leitenantui. Ar ne, vaikinai? 

Gvardiečiai, jau nesijuokdami ir atsitraukę keletą žingsnių į šoną, 
sutiko su šiom išvadom. 


Marius įrodė, kokiam būriui jis priklauso. Įrodė jau tada, kai apsiprato 
su savo nauja padėtim ir atsikratė kalėjimo košmarų. 

Laikinai jis buvo priskirtas prie trečiojo Nesvyžiaus pulko. Abejo- 
jo iš pradžių dėl jo ir pulko kareiviai. Pats pulko kapitonas nelabai no- 
rėjo tikėti, kad šis smulkus, moteriškų veido bruožų jaunuolis galėtų 
iš tiesų priklausyti garsiesiems „Volčinės vilkams“. Priėmė jį pulkan, 
nes žmonių labai trūko, o be to, pats kunigaikštis Radvila buvo įsakęs 
priimti visus bėglius iš Varšuvos kuo svetingiau ir jiems padėti. 

Atsitiko tai antrą savaitę po Mariaus atvykimo. Vos tik jis atsirado 
pulke, kareivis kapitonui pranešė, kad naujokas įsivėlė į dvikovą su 
smarkiausiu pulko mušeika, tikru totorium Telega. Kapitonas įsikišo. 
Ne iš principo. Šiaip jis dvikovom net pritardavo. Jos bent kiek uždeg- 
davo vyrus narsumu, kovos dvasia, o Radvilos kariuomenei šių ypa- 
tybių labai trūko. Bet, žinia, viskam savo laikas. Dabar reikėjo įtikint 
visus, už Leščinskį balsavusius, kad Radvilos pusėje jų laukia tik drau- 
giškumas. Nelabai tam pasitarnautų ką tik atvykusio bėglio kraujas. 
Kapitonas tad pasiūlė vyrams draugišką dvikovą atbukintomis špago- 
mis. Negana to. Pirma reikėjo susitaikyti ir tik tada kovoti. „Volčinės 
vilkai“ iš tokio pasiūlymo būtų išsityčioję. Radvilos Žuvelės kariuo- 
menėje nuotaikos buvo kitokios. Visi sutiko. Turėjo sutikti ir Marius. 

Kad viskas apsieitų kuo draugiškiau, nebuvo paisyta tradicinio 
trijų dienų termino. Dvikovą paskyrė dabar pat, ir visas Nesvyžiaus 
trečiasis pulkas su kapitonu, apsupę Marių ir Telegą, patraukė į šlapią 
pievą už Pragos. 

Ir išvydo radviliškiai, ko neregėję. Iš tiesų gerai, kad buvo drauge 
kapitonas. Kitaip kažin ar būtų pulkas nesulaužęs kunigaikščio įsa- 
kymo. 

Iš pat pradžių dviem vos pastebimais kirčiais Marius išmušė Tele- 
gai špagą iš rankos. Telega vėl ją pasiėmė. 

— Nesusipratimas.... Paslydau... - suniurzgė jis, ir jo juodos įstri- 
žos akys žaižaravo. 

Marius puolė vėl. Šį kartą prireikė trijų kirčių, bet užtat špaga tie- 
siog zvimbdama dideliu lanku nulėkė į šalį. Telegos veide nuostaba 
virto pykčiu. Marius vėl jam leido pakelti špagą. 

Trečiąjį kartą jis neišmušė špagos. Smūgiai kliudė riešą ir alkūnę. 
Telegos smarkioji ranka aptirpo, pirštai nebeklausė, ir špaga slyste iš- 
slydo iš delno. 

Pulkas suglumo. Keletas jau šūktelėjo už Marių. Žitkevičius, ūsuo- 
tas dilba nuo Lietuvos Brastos, įširdo. 

— Ko tu glostai tą šlapią viščiuką, Telega? - užbaubė jis. - Perekšlė 
višta tu ar vyras? 

Telega mokėjo fechtuotis. Pirmam pykčiui praėjus, jis, trindamas 
nutirpusią ranką, aiškiai suprato, kad šis jaunuolis, kuriam dar vos tik 
kalasi ūsai, pranoksta jį. 

— Tai tu jam parodyk, tu buliau! — Pašaipiai linktelėjęs ir nepaleis- 
damas perštinčios alkūnės, jis pasitraukė į šoną. 

Pats kapitonas padavė Žitkevičiui Telegos špagą. Telega buvo pul- 
ke smarkiausias, bet išėjęs į aikštę Žitkevičius atrodė įspūdingiau. 
Plačių pečių, raudono sprando, dideliais, kone iki smakro nukarusiais 
ūsais, kazokų papročiu skusta galva. Tarsi koks vaikas atrodė prieš tą 
berną Marius. 

— Nebijok, mažyti, - sududeno bosu Žitkevičius. 

Tiek jis ir tesuskubo pasakyti. Marius, padrąsintas lengvos perga- 
lės prieš vieną, nesumišo ir prieš kitą. Be to, grėsminga Žitkevičiaus 
povyza bylojo apie jo nerangumą. Marius griebėsi apgaulingo puo- 
limo - apsimetė kertąs priešininkui į kairę akį. Kai tas instinktyviai 
užsidengė, Marius žaibiškai nėrė tiesiai po jo iškelta dešine ranka ir 

atsidūrė jam už nugaros. Tas net išsižiojo iš netikėtumo. Tada Marius 
grakščiai pasistiebė ir, nespėjus Žitkevičiui apsisukti, išmušė jam špa- 
gą iš rankos. 

Suūžė tokia juoko banga, kad net Žitkevičiaus keiksmus užslo- 
pino. 

— "Tas žaltukas bus iš „vilkų“! — nuo širdies išsikeikęs, nusprendė 
Žitkevičius. 

Tuo Mariaus „įšventinimo“ apeigos ir pasibaigė. Jo garbė pulke 
buvo pripažinta. Apie naująjį, iš „Volčinės vilkų“ pabėgusį rekrutą ry- 
tojaus dieną sužinojo ir pats etmonas Radvila. 


Mariui dar buvo toli iki to amžiaus, kai laikas ima skrieti lyg įgavęs 
sparnus. Anaiptol! Ypač pastarosios savaitės atstojo tiesiog metus. 
Pirmą kartą jis buvo išplėštas iš Roberto globos ir įmestas į šaltą ciniš- 
ką laikmečio politiką, ir kaip tik šis pirmasis susipažinimas su jos bea- 
todairiškumu vos nekainavo jam gyvybės. Taipgi per praeitas savaites 
Marius iš puikiai treniruoto, bet dar pavojų nepatikrinto fechtavimo 
meistro virto savim pasitikinčiu kovotoju ir - prireikus - bejausmiu 
žudiku. 

Besėdint pelėsiais dvokiančioje vienutėje, metais tausotą pasitikė- 
jimą ir viltį užgožė mirties baimė ir slogūs praeities košmarai. Pro- 
tarpiais baimė virsdavo keršto troškimu, tokiu stipriu, kad darydavos 
sunku alsuoti. Jį apnikdavo pasiutęs noras suspaust delne špagos ran- 
keną ir smeigti, justi perdurtų plaučių rausvą minkštumą, perskrostos 
širdies mėšlungišką plazdėjimą. Smeigti vėl ir vėl, greitai, kiek išgalėjo 
šitiek metų treniruota ranka. 

Smeigti ką? 

Šito jis dar nežinojo, ir užtat jo kerštas galėjo atsikreipt į bet ką. 
Sėdėdamas kalėjime, buvo pasiryžęs nukirsdinti abu sargus, visai ne- 
atsižvelgdamas, kad vienas jam nemaža pagelbėjo. 

Tada atėjo Robertas. Paskui buvo Vysla, kita pusė ir kita politika, 
savarankiškas. gyvenimas. Buvo sunku tikėti, kad tiek daug galėtų 
sutilpti į dvi savaites. Ir ne tik Mariaus gyvenimo įvykių. Per tas dvi 
savaites prieš jo akis prabėgo visas istorinis laikotarpis. Valstybėje iš- 
kilo ir per dešimt dienų vėl nusileido karaliaus Stanislovo Leščinskio 
žvaigždė. 

Naktį po karaliaus pabėgimo iš Varšuvos Marius padėjo sutikinėti 
iš kitos pusės atplaukiančius bėglius. Istorijos ratas buvo apsisukęs. 
Ar seniai čia Varšuva triumfavo?! Praėjo keletas dienų, ir iš to triumfo 
liko tik paniška baimė, o prieglobsčiu tapo iškeiktas Pragos priemies- 
tis. Teisybė, laimėjimo džiaugsmas šioje Vyslos pusėje rodės kiek 
prislopintas, nes vis dėlto jis buvo paremtas tuo rusiškųjų durtuvų 
mišku, kuris metodiškai artėjo prie Pragos ir kuopomis skirstėsi į jau 
iš anksto numatytas stovyklavietes. Bet laimėjimui, kaip tam dovano- 
tam arkliui, į dantis nežiūrima. Varšuvoje žmonės bijojo, ten siautė 
panika, gaisrai ir suirutė. Čia buvo saugi priebėga, ir plūdo jon visi, 
kas pasigavo drąsos ir sugebėjo rasti laivelį. 

Tiltas į Varšuvą degė. 

Keli jo skyriai buvo prieš tai išardyti, bet dabar jis liepsnojo per 
visą ilgį, padegtas naujai išrinkto karaliaus Stanislovo pionierių. Ma- 
rius nuėjo rytine tilto puse iki pat nuardyto tarpo, už kurio, rūkdamos 
juodais dūmais, degė alyva aplietos sijos. Iš čia gerai matėsi prieplau- 
ka, pilis ir dalis senamiesčio. 

Iš už pilies, nuo Saksų parko, pasigirdo šūvių papliūpa ir įtūžu- 
sios minios šauksmai. Ten savivalei ir gandų baimei palikti varšu- 
viečiai nukreipė savo bergždžią pyktį į karaliaus Augusto II statytus 
rūmus. Rūmuose tebesilaikė Saksonijos pasiuntinybė: naudoda- 
masi diplomatine neliečiamybe, ji ir toliau stengėsi veikti Augus- 
to III naudai. Bet įniršusi minia ieškojo kur išlieti savo aklą pyktį, ir 
spjaut jai buvo į neliečiamybes; o dar ją masino saksų rūmų praban- 
ga. Driokstelėjo saksų sargybos salvės, poškėjo rūmus puolančios 
minios šautuvai. 

Kai gaisro dūmai kiek išsisklaidė, galėjai įžiūrėti, kad Varšuva dega 
keliolikoj vietų ir, atrodė, gaisrų niekas negesino. Ypač tiršti dūmų ka- 
muoliai ritosi iš lūšnų sąvartyno pačiam Vyslos pakrašty. Kartais pro 
juodų dūmų properšas plykstelėdavo ir ugnies atšvaistės. Gerai dar, 
jog visas miestas buvo permerktas rudens lietaus, kitaip daugiausia iš 
medžio statytai Varšuvai šie atmintini karališkieji rinkimai galėjo, ko 
gero, virsti katastrofa. 

Tamsioje gatvėje malėsi žmonės. Blykčiojo nešami žibintai, švietė 
smilkdami fakelai, prunkštė arkliai ir taškė skystą purvą. Žmonių bū- 
riai be jokios tvarkos siūbtelėdavo čia vienon, čia kiton pusėn. Karie- 
tų ir apskritai kilmingųjų jau nesimatė, vien varguomenė ir smulkūs 
amatininkai bei pirkliai. Deja, netrūko ir visokio plauko svieto perė- 
jūnų. Atplūdę su seimu, jie dabar įniko naudotis suirute. Numušinėjo 
pabėgusių didikų ir turtingesnių miestiečių namų spynas. Grobė ir 
plėšė, kiek tik valiojo. 

Prie tilto rytinio galo priplaukė laivelis. Šeši apkūnūs šlėktos sėdė- 
jo valtyje, skirtoje tik dviem žmonėm. Marius mojo jiems plaukti prie 
kranto. Čia prie slidžių, apgliaumijusių sijų buvo sunku išlipti. Vienas 
bėglys garsiai keikėsi: 

— Delnus nuspirgau, mylista! Ne upė, o prakeiktas okeanas ta Vys- 
la! Čia, šviesusis mylista, pasiirkit! — kišo vienintelius irklus stam- 
biam, melsvu kontušu apsisiautusiam vyrui, įsirangiusiam valties 
pirmagaly. 

— Mielai, dauggali pone, bet jei stosim, valtis apvirs, ir teks daugga- 
liui ponui plaukti. 

— A, kadjuos paibeliai! - keikėsi tas toliau ir vėl sėdo prie irklų. Tik 
koks šimtas žingsnių beskyrė juos nuo kranto. 

Ten stovėjo dviem tvarkingom eilėm išsirikiavęs rusų kariuo- 
menės pulkas. Jų šautuvai dabar buvo be durtuvų, nes jie privalėjo 
simbolizuoti šios upės pusės saugumą ir tvarką, o ne kelti baimę čio- 
nykščiams gyventojams. Varšuvos gaisro atšvaistė krito nuo dvigalvių 
erelių, puošiančių aukštas, prūsiško stiliaus kepures. 

Feldmaršalas Lacis tarp Lietuvos kunigaikštystės magnatų jautėsi ne- 
patogiai. Sugyvent su jais būtinai reikėjo, nes politinės aplinkybės taip 
susiklostė, kad šie magnatai tapo jo sąjungininkais. Pats Lacis buvo 
tipiškas pedantiškas Kuršo vokietis, atsidavęs savo valdovui ir vado- 
vėliuose surašytoms taisyklėms. Kaip tik iš tų, kurie įsigalėjo Rusijos 
imperatoriškajame dvare, Petrui I perkėlus sostinę iš Maskvos į Peter- 
burgą. „Pareiga yra pareiga, - mėgdavo atsidusti jis keblioj padėtų, ir 
dabartės taip atsidusdavo dažnokai. „Įsakymas yra įsakymas... - mur- 
mėdavo sau panosėje, nes garsiai ištarti nebuvo leistina. Atrodė, kad 
visai kiti dėsniai veikė tarp jo kontušuotų, paauksuotas vengrines ir sa- 
balo kailius dėvinčių ūsorių sąjungininkų. Įsakymų, nebent patys juos 
duotų, šie Lietuvos ponai, regis, iš viso nepripažino. Reikėjo diploma- 
tijos, atsargumo ir tiesiog velniškos kantrybės net ir paprastam pokal- 
biui su jais. O politinės derybos buvo visai beviltiškas reikalas. Kad ir 
kaip kantriai bei taktiškai aiškinsi jiems susidėjusių aplinkybių keblu- 
mą, jie kalbą taip išsuks, kad tu, šviesiausios carienės Anos Ivanovnos 
feldmaršalas, liksi jei ne kaltas, tai bent savo pareigą pamynęs. Pasiust 
galėjai tiesiog! Tarsi būtum koks puskarininkėlis, o ne keturiasdešim- 
ties tūkstančių vyrų armijos vyriausiasis vadas. Armijos, kuri šioje pa- 
krikusioje Lietuvos ir Lenkijos valstybėje galėjo viską šluote nušluoti. 

Iš pradžių Lacis turėjo išklausyti aibes priekaištų, kam tiltas per 
Vyslą sudegintas ir kam Stanislovas laisvai pabėgo į Dancigą. Šitai jie 
drįso prikišti jam, kai patys, visi tie Radvilos, Višnioveckiai ir Sanguš- 
kos, sėdėjo čia pat prie to nelemto tilto ir prie ramiai sau renkamo 
Stanislovo, o jis vadovavo žygiuojančiai armijai! Pasiust galėjai, to- 
kios logikos pasiklausęs! 

— Aš turėjau įsakymus, gerbiamas kunigaikšti. Aiškius įsakymus 
žygiuoti atsargiai. Atvesti armiją į Varšuvą be nuostolių armijai ir kraš- 
tui, - dėstė jis jau kelintą kartą. Dabar tam pačiam Lietuvos etmonui, 
Radvilai Žuvelei. - Tuos įsakymus, rodos, įvykdžiau. 


317 


— Bet terminas, mielas feldmaršale, terminas! Lėtai žygiavot, štai kas! 

— Žygiavom atsargiai ir tiksliai, ne lėtai, gerbiamas kunigaikšti. 

— Turiu atkreipti feldmaršalo dėmesį, kad, pagal mūsų konstituciją, 
elekcinis seimas tegali trukti šešias savaites! - aiškino jam raudonvei- 
dis, trigubu pagurkliu ir papūsta apatine lūpa etmonas Radvila. - Še- 
šias savaites! Beveik pavėlavote! 

— Įdomu, - sutiko feldmaršalas. - Įdomi jūsų konstitucija, švie- 
siausias etmone. 

— Mūsų šalis - konstitucinė respublika, gerbiamasai. Seimas prasi- 
dėjo rugpjūčio dvidešimt penktą, vadinas, karaliaus rinkimai privalo 
baigtis iki spalio penktos. Laiko liko visai nedaug. 

Feldmaršalas pažvelgė į kunigaikštystės maršalką Sangušką, kuris 
sėdėjo šalia Radvilos, ranka parėmęs perukuotą galvą. Nepermanė jis, 
ar tie orūs ponai kalba rimtai, ar juokauja. Apie kokias konstitucijas ir 
legalumus galėjo eiti šneka, didelei svetimai armijai įžengus į kraštą? 
Armijai, kuri turėjo tikslą vienokiu ar kitokiu būdu sostan pasodinti 
svetimtautį karalių. Bet Sanguška irgi rimtai pakinknojo galvą. 

— Mielas feldmaršale, - pridūrė jis. - Tamsta esi pratęs prie įsa- 
kymų ir užtat, be abejo, nesuvoki, kiek dar daug darbų, kiek legalių 
žingsnių mūsų laukia prieš karaliaus rinkimus. 

— Bet kad... - Feldmaršalas bejėgiškai mostelėjo kiton Vyslos pu- 
sėn. - Gi rinko jie... 

Sanguška dabar atlaidžiai šyptelėjo. 

— Tai nelegalus kandidatas, gerbiamasai. Atvykęs į kraštą nelega- 
liai, atsisakęs sosto vieną kartą, išrinktas be mano asmens dalyvavimo. 
O, gerbiamas feldmaršale, tikinu jus, galėčiau išvardinti bent tuziną prie- 
žasčių, kodėl Stanislovo Leščinskio rinkimai negali būt laikomi legaliais! 

Feldmaršalas linktelėjo. 

— Neabejoju. Konstitucinių priežasčių, žinoma... 

— Taip, konstitucinių, gerbiamasai, - sutiko Sanguška. Jei jis ir pa- 
gavo ironijos gaidą Lacio balse, tai neišsidavė. - Legalų karalių rinksi- 
me čia, bet dėlei tamstos uždelsimo, deja, rasis tam tikrų keblumų... 

Feldmaršalas atsiduso ir pasidavęs sukiojo tarp pirštų ligi pusės 
išgertą krištolinę taurę. Taurę jis visada laikydavo artipilnę, kad jam 
nepripylinėtų. Jau kuo kuo, bet gėrimu jis neketino rungtis su šiais 
garbingais Lietuvos ponais! 

— Matote, mielasis feldmaršale, ir tiltas į Varšuvą dabar štai dega! — 
prikišo Radvila. Jis ką tik vienu mauku išlenkė vyno stiklinę, dvigubai 
didesnę už feldmaršalo taurę, ir jo stora apatinė lūpa karingai blizgėjo. 
Tuos žodžius jis sviedė tokiu tonu, lyg tiltas degtų dėlei Lacio kaltės. 

Feldmaršalas tik linktelėjo. Jis buvo karo vadas, užtat net optimis- 
tiškiausiuose sapnuose nesitikėjo, kad kariuomenė galėtų peržygiuoti 
priešo pusėn paties priešo pastatytu ir kontroliuojamu tiltu. Tai buvo 
juk elementariausia traukimosi taktika — traukiantis paskui save su- 
deginti tiltus. 

— Dega, - sutiko Lacis ir jautė, kad būtų įžeidimas dar ką pridurti. 

— Laiku jo dabar neatstatysime, mielasis, - kalbėjo Radvila. - Bai- 
giasi konstitucinis laikas, tilto nėra. Konkrečiai sakant, tai reiškia, kad 
jo karališkosios didenybės Augusto Trečiojo negalėsime išrinkti Vo- 
los laukuose. 

— Ar tai irgi konstitucija, šviesusis kunigaikšti? 

Radvila klausiamai pažvelgė į maršalką Sangušką, nes, matyt, ir 
jam pačiam nebuvo tas aišku. 

— Ne. Ne konstitucinis tai paragrafas, - papurtė galvą Sanguška. — 
Bet tradicija. Mūsų valstybėje tėvų tradicijos gerbiamos. Visi karaliai, 
išskyrus nelaimingąjį Valua, buvo renkami ten. 

— Nelaimingasis Valua... — pridūrė svariai Radvila. - Į gera jam 
neišėjo, kad nebuvo rinktas Volos laukuose... Bet kur čia mūsų ne- 
prapuola! 

Šiuokart feldmaršalas nebeatsispyrė ir ištuštino taurę iki dugno. 
Be konstitucijų, dar tradicijos! Neįmanoma supaisyti šio krašto! 

— Augustas Trečiasis bus laimingas, — tarė jis tvirtai. - Turiu čia 
keturiasdešimt tūkstančių durtuvų ir pasistengsiu jam tą laimę garan- 
tuoti. 

Pačią paskutinę konstitucijos leistą dieną, spalio 5-ąją, vėl buvo renka- 
mas karalius. Arba, vadinant daiktus tikraisiais vardais, —- suvaidintos 
rinkimų apeigos, kurios bent šiokiu tokiu legalumu turėjo papuošti 
Peterburgo uždedamą karūną. Rinkimai vyko už Pragos plytinčiuose 
laukuose, kur greitosiomis buvo sukalta pakyla ir stovėjo dar prieš tai 
išrikiuotos feldmaršalo Lacio artilerijos baterijos. Tiltas laiku nebuvo 
atstatytas. Iš dalies dėlei to, bet daugiausia dėlei apylinkėse gyvenan- 
čių žmonių, varšuviečių ir plačiosios šlėktos priešiškumo maža pu- 
blikos tesusirinko. Tai ne toji žmonių jūra, užtvindžiusi plačius Volos 
laukus anuo kartu, per Stanislovo Leščinskio rinkimus. Spalvingumo, 
tiesa, netrūko. Auksu tviskėjo Lietuvos kunigaikštystės didieji ma- 
gnatai, kai kurie savo rūbų prabangumu kone nustelbdami patį ka- 
ralių. Žėrėjo išsičiustiję Augusto Dresdeno dvaro didikai ir svečiai, 
už bajorų tvarkingai stovėjo iki pat Pragos lūšnų nusitęsiančios rusų 
kariuomenės voros. Balsuojančių šlėktų galėjai priskaičiuot apie ke- 
turis tūkstančius. Šie rinkimai panėšėjo į anuos nebent tuo, kad čia 
irgi buvo balsuojama vienbalsiai ir tik už vieną kandidatą. 

Niekas nerodė entuziazmo. Kai vyskupas Lipskis, einantis primo 
pareigas, ceremonijom pasibaigus, užgiedojo „Te deum', net šiam 
momentui būtini vivatai skambėjo tik kaip pakenčiamai surežisuoti 
šūkavimai, o ne kaip džiūgaujančios tautos sveikinimai naujam kara- 
liui. Bet užtat saliutas buvo įspūdingas. Išmuštruoti artileristai atskai- 
tė tokias salves tokiais tiksliais laiko tarpais ir jos buvo taip darniai 
sutaikytos, kad atrodė, tarsi galingas žemės drebėjimas sutartinai su 
perkūnu trenktų ir riaumotų į vieną taktą. 

Nuaidėjo patrankų salvės, ir Lietuvos ir Lenkijos valstybė antrą 
kartą savo istorijoje turėjo du karalius, tuo pačiu metu pretenduojan- 
čius į tą patį sostą. 


X SKYRIUS 


Dancigas 


Paradoksų kupiname XVIII šimtmetyje sunku būtų rasti 
paradoksiškesnį asmenį už Krokuvos vaivadą, Prancūzijos karaliaus 
Liudviko XV uošvį, dukart išrinktą ir dukart nuo Lietuvos ir Lenkijos 
valstybės sosto nuvytą Stanislovą Leščinskį. Visas šio tuklaus, viduti- 
nių gabumų ir vidutinio ryžto šlėktos sūnaus gyvenimas buvo netikė- 
tumų virtinė. Netrūko jų ir tą audringą 1733 metų rudenį bei žiemą. 

Neregėta lenkų patriotinė manifestacija iškėlė jį antrąkart į sostą, 
bet, vos nuaidėjus vivatams, pasirodė, kad tautos patriotizmo neuž- 
teko savajam karaliui ginti. Prie Varšuvos artinos rusų kariuomenė, 
o sostinė taip ir neturėjo net simbolinės gynybos. Pakibus realiai 
grėsmei, visi karingieji ponai, kurie neseniai liaupsino savo narsą ir 
troško etmonų buožių, tepatarė karaliui trauktis. Trauktis kur? Se- 
noji istorinė Jogailaičių išgarsinta sostinė, Krokuva, atsisakė karalių 
ginti. Beliko Dancigas. Turtingasis Dancigas, Hanzos pirklių įkurtas, 
vokiškai kalbantis, protestantiškas, prieš Lietuvos ir Lenkijos šlėktiš- 
kas tradicijas nusistatęs svarbiausias krašto uostas. Tik jo stori mūrai 
galėjo suteikti naujajam karaliui prieglobstį bei laiko pasiieškoti są- 
jungininkų ir derėtis su priešu. Ir štai įvyko Leščinskio gyvenime dar 
vienas paradoksas. Patriotiškoji Lietuvos ir Lenkijos šlėkta pavojaus 
valandą jį apleido; Dancigo protestantai ir pirkliai pasiryžo jį ginti. 
Ginti, eidami ne prieš ką kitą, o prieš savo tautietį, Saksonijos elekto- 
rių Augustą III. 

Jie iškėlė triumfo paradą savo naujajam karaliui ir suskato stiprinti 
per istorijos šimtmečius storumu pagarsėjusius Dancigo mūrus. Iki 
tolei visą šią karalių kaitaliojimosi raidą buvo galima laikyti istorine 
komedija, bet Dancigo mūrai, jo miestiečių pasiryžimas dabar įnešė 
jon ir krauju aplaistyto tragizmo. Carienės Anos Ivanovnos siųsta ka- 
riuomenė turėjo aiškų įsakymą: išvyti Stanislovą Leščinskį ir sostan 
pasodinti Saksonijos Augustą. Drausmingoji kariuomenė dabar pir- 
mąkart gavo kruvino darbo. Didžioji jos dalis, vadovaujama generolo 
Miunicho, užėmė apgulties pozicijas aplink Dancigą. Feldmaršalas 
Lacis liko Varšuvoje toliau derėtis su nemėgstamais sąjungininkais. 

Dancigo mūrų apsaugotas, Leščinskis kovojo laiškais ir pažadais. 
Į visas keturias pasaulio puses skriejo kurjeriai prašyti karaliui pa- 
galbos. 

Imperatoriumi pasiskelbusiam Frydrichui Berlyne Leščinskis už 
paramą siūlė sritį, kuri sujungtų atkirstąją Rytų Prūsiją su vakarinėm 
žemėm. 

Turkijai jis žadėjo ekonominę ir karinę pagalbą prieš bendrą prie- 
šą — Rusiją. 

Rašė žentui, Liudvikui XV, į Versalį, primindamas jo tėvo, Kara- 
liaus Saulės, įsitikinimą, kad Europą turinti valdyti vien Prancūzija. 

Rašė į Stokholmą, Kopenhagą ir Hanoverį... 

Slinko mėnesiai. 

Griežtojo generolo Miunicho artilerija lėtai, bet atkakliai ardė 
Dancigo mūrus ir pylimus. Augustas III jau karūnavosi Krokuvoje ir 
ramiai sugrįžo į gimtąjį Dresdeną, palikdamas kruvinąjį darbą rusų 
kariuomenei. Leščinskio sąjungininkų gretos kriko; jokio tikro atsa- 
ko į visus išsiųstus laiškus nebuvo. 

Likimas tartum kvatojosi iš Leščinskio. Jis visokiais netikėčiausiais 
būdais leisdavo šiam prisilytėt prie galios ir paskui žiauriai, brutaliai 
iš jo tą galią atimdavo. 


322 


Kunigaikštis Mykolas Čartoriskis buvo išbalęs kaip drobė. Kietai su- 
spaustos lūpos virpėjo. Vos įėjęs kambarin, nusismaukė nuo galvos 
šalmą ir nekantriais pirštais atplėšė plienu žvilgančio krūtinės šarvo 
dirželius. Prišokęs kamerdineris, tolydžio atsiprašinėdamas, stengėsi 
jam padėti. 

— Tas... Tas prakeiktasis senis... — švokštė pro suspaustas lūpas 
kunigaikštis. - Greičiau, tu kerėpla! - užriko jis ant kamerdinerio. 
Pagaliau šarvai buvo atpalaiduoti. Kunigaikštis giliai įkvėpė ir atmetė 
nuo prakaituotos kaktos plaukus. - Tas išdžiūvęs giltinė! 

- Jei išdžiūvęs, tai jau aiškiai ne apie mūsų šviesųjį karalių kalbi, — 
susivokė Augustas. Jis irgi turėjo ant krūtinės įmantriai kaltus, paauk- 
suotus šarvus. 

— Et!.. - numojo Mykolas ir, pastūmęs tolyn aukštų plunksnų 
kuokštu padabintą šalmą, susmuko ant sofos. 

Brolis Augustas nesakė nieko. Nieko ir nevertėjo sakyti. Ironija 
puikiai gelbėdavo iš keblios padėties, bet, kalbant apie primą Teo- 
dorą Potockį, garsusis Čartoriskių ironijos šaltinis buvo išsekęs. Jau 
penki mėnesiai kaip jie kartu su Leščinskio dvaro likučiais tūnojo 
už Dancigo mūrų. Tūnojo, rūpinosi miesto gynyba, o tuo tarpu jų 
turtus ir valdas Lietuvos kunigaikštystėje niokojo ir plėšė okupacinė 
rusų kariuomenė. Karalius Leščinskis bent įvertino jų pasiaukojimą. 
Vis dėlto jis buvo diplomatiškas žmogus. Mokėjo atsidėkoti, kai pri- 
reikdavo. Matės, kad dabar ir pats karalius dairėsi kažkokios išeities. 
Suprato jis tad ir kitų pastangas bei atsargumą. Bet ne primas Potoc- 
kis. Tasai nesidrovėjo miglotus įtarimus viešai sviesti žmonėms į vei- 
dą. Taip jis elgėsi ir šiuokart, per gynybinio štabo pasitarimą. Primas 
įkyriai kartojo, jog reikia nepasiduoti ir ginti šventąjį tikėjimą. Tada 
kunigaikštis Čartoriskis sausai burbtelėjo, kad Augustas III uolesnis 
katalikas už Leščinskį. Vietoj atsako jis iš vyskupo sulaukė viešo kal- 
tinimo išdavyste. 

- Jūs parsidavinėjat vėl! Jūs, Čartoriskiai! Žinau, nes pats esu jus 
pirkęs!.. 

Mykolas stovėjo kaip perkūno trenktas ir neturėjo ką daryti. Iš- 
šaukti šį sukumpusį, iškaršusį primą dvikovon neįmanoma. Vien už- 
ginčyti tokį kaltinimą vėl būtų pažeminimas. Beliko nuryti pyktį ir 
išeiti. Iš esmės primas, žinoma, pasakė teisybę, ir visi šitai suprato. Bet 
iškelti tokį dalyką viešai, ir dar tokiais tiesmukais žodžiais, tegalėjo tik 
toks visai praradęs realybės jausmą senis kaip Potockis. 

Mykolas pagaliau, giliai atsidusęs, atmerkė akis. 

— Daugiau nebenešiosiu... - parodė į šarvus. - Tą sukriošusį senį 
ginti!.. 

— Per rytinį pasitarimą? 

Mykolas palingavo galvą. 

— Įžeidė mus? 

— Įžeidė?! Taip. Galima sakyti, įžeidė... - Mykolas priverstinai nu- 
sišypsojo. — Iš tiesų įžeidė. Et! Ko čia paisyti to suvaikėjusio karšin- 
čiaus, nėra ir laiko tokiems niekams. Ar perėjo kurjeris? 

— Taip. Bet ne nuo etmono. Iš Karaliaučiaus. 

Kurjeriai per apgulties ir gynybos linijas dabar pereidavo maždaug 
abipusiu susitarimu. Generolas Miunichas jau suprato, kad karinės 
pagalbos Leščinskis nesulauks, užtat netrukdė Leščinskio svitai į 
visas puses žvalgytis, kaip čia pabėgus, - gynybai tas anaiptol nėjo į 
naudą. 

— Tai žinau jau, ką rašo, ir neskaitęs, - tarė Mykolas, atsistojo, per- 
ėjo per kambarį ir pravėrė langą. Patrankų salvės ritmingai dundėjo. 
Toli kairėje kilo balti, tarsi pūkiniai, dūmų kamuoliai. Dvi Miunicho 
baterijos ten baigė griauti šiaurės rytų barbakaną, kurio gynyba ir tu- 
rėjo rūpintis kunigaikštis Mykolas. Per naktį žemėm ir akmenimis jį 
vėl aplopydavo. Tam reikėjo visų jėgų; kasnakt prie to darbo būdavo 
ir aukų. 

- Žinau, ką rašo, - kalbėjo kunigaikštis. - Frydrichas iš savo di- 
džios mielaširdystės ir krikščioniško labdaringumo tiesia mums pa- 
galbos ranką... O kiek kainuos ta nesavanaudiška labdarybė? 

— Nedaug. Dancigo jis nori. Varmijos. 

— Kuklusjis.... 

Mykolas numojo ranka. 

— Drumstam vandeny žvejoti kiekvienas gudrus, bet, jei kitokių 
pasiūlymų negausim, turėsim šito nusitverti. Ilgiau kaip mėnesį čia 
nebeišsilaikysim. 

— O ką manai apie Stokholmą? 

— Nieko. Apie jį gal mano mūsų karališkoji didenybė. Mums jau 
daug parankiau priimti Prūsijos siūlomą prieglobstį... Augustui vis 
tiek mūsų vėl prireiks. 

— Tai kodėl ne tiesiog pas jį? 

Mykolas susiraukė. Tas Potockio išskiemenuotas žodis jį kažkur 
giliai tebedusino. 

— Turiu pasiuntęs gerą žmogų ir ten. Feldmaršalu Laciu galiu pa- 
sitikėti. Bet reikia kokios nuolaidos ir iš jų pusės. Taip be nieko eit 
negalime. Palauksim Prūsijoj; nuolaidų vis vien gausim. 

— Be mūsų jie nieko negalės padaryti, - ne tiek ramindamas save, 
kiek reikšdamas nuoširdų įsitikinimą, pridūrė brolis. 


Feldmaršalas Lacis vis dar nebuvo apsipratęs su savo naujom parei- 
gom. Po ilgų derybų su užsispyrusiais šios šalies magnatais, po sun- 
kių ir kaskart nesėkmingesnių pastangų nepasigerti per tas derybas 
jis ramindavosi, kad, nepaisant visko, generolui Miunichui teko dar 
nemalonesnė dalia. Dancigo apgultis nežadėjo lengvų pergalių lau- 
rų. Tai buvo tik ilgas, nuobodus ir dažnokai kruvinas jėgų įtempimas. 
Čia Varšuvoje bent liejosi vynas, o ne kraujas. Stebėtina gausa tas vy- 
nas liejosi, vis iš naujo turėdavo pripažinti feldmaršalas, bet, atrodo, 
šiame krašte negerdamas politikos laukuose toli nenužengsi.... Ypač 
kai derybas reikėdavo vesti su pačiu kunigaikščiu Radvila. 

Tą vakarą, per visus iškilminguosius pietus, feldmaršalas sergėjosi. 
Kunigaikštis, teisybė, gėrė kaip visada, bet tasai žmogus - fenome- 


325 


nas: geria geria, ir kad nors ką. Didžiojoje salėje Radvilos simfoninis 
orkestras trenkė naujausią mazurką. Kaip paprastai, rūmuose nestigo 
svečių. Pagaliau kunigaikštis, atlikęs būtinus svetingumo gestus, tei- 
kėsi su feldmaršalu pasitraukti į raštinę. 

— Mielas feldmaršale, - tarė jis, visu savo svoriu dribdamas į minkš- 
tasuolį. - Nesuprantu, kaip aš drįstu rimtai tartis su sąjungininku, ku- 
ris atstumia Mano svetingumą. 

— Šviesusis kunigaikšti ... Jūsų svetingumui, patikėkite, niekas ne- 
įstengtų atsispirti! 

— Nana! - Radvila pagrasino storu pirštu, ant kurio žėrėjo didžiu- 
lis žiedas. — Stebėjau jus. Stebėjau ir galvojau, jog ką svarbaus iš ma- 
nęs norit šiandien išgauti, kad net taurės prie lūpų nepriliečiat... 

— Kąjūs, kunigaikšti... 

— O taip! Jūs galvojate: „Tas Radvila maukia kibirais, tai paskui su- 
tiks su viskuo... — Radvila gudriai primerkė akutes. Jo skruostai ir 
stambi apatinė lūpa tiesiog plyšo iš raudonumo, bet balsas buvo kuo 
blaiviausias. - Mes čia, feldmaršale, ir ne tiek valiojam.... - patenkin- 
tas nusijuokė. - Na, bet... Kur dabar šis vargšas Lietuvos etmonas 
turės nusileisti? Sakykit tiesiai. 

Po tokio iššūkio nebetiko sumanytoji įžanga. Feldmaršalas atsi- 
krenkštė. 

— Pirma, šviesusis kunigaikšti, noriu tamstai asmeniškai pranešti, 
kad Dancigo apgultis eina į pabaigą. Gynėjams toliau laikytis nebėra 
prasmės. Dargi turime žinių, kad pats Leščinskis ketina trauktis. 

— Turiu panašių žinių ir aš, - patvirtino Radvila. 

— Kaip kalbėjome anksčiau, kunigaikšti, mano valdovė pageidautų 
atitraukti kariuomenę, bet prieš tai gali įvykti... 

— Mes turime normalizuoti krašto padėtį, - užšoko feldmaršalui 
už akių Radvila. - O tai reiškia, kaip jau minėjau, kad vargšas Radvila 
turės nusileisti... Bet kur mūsų neprapuola. Feldmaršale?.. 

— O, anaiptol! Kalbėsiu atvirai ir pasakysiu šviesiausiajam kūni- 
gaikščiui tiesiai. Mano vadovybė yra įsitikinusi, jog normalios pa- 

dėties krašte nebus tol, kol negrįš Lietuvos kancleris. Jo karališkoji 
didenybė Augustas taipgi yra apie tai išsitaręs. 

Etmonas garsiai išpūtė ilgą atodūsį ir, atsilošęs krėsle, valandėlę 
susimąstė. 

— Jis yra įsiknisęs ir į Peterburgo dvarą? Sakysit, ne?! — Radvila 
pažvelgė feldmaršalui į akis. - Taip, taip! Žinau ir aš karaliaus pagei- 
davimus! Tie Čartoriskiai, kaip ir tinka prisiplakėliams, užtarėjų turi 
visur. Iš Dresdeno jau gavau žinią, kad kanclerio antspaudas jam grą- 
žinamas. Štai kaip atlyginama už krašto išdavystę šiais laikais... 

- Šviesiausias kunigaikšti, — švelniai protestavo feldmaršalas. — 
Klysti yra žmogiška. Bet be CČartoriskių?.. Kariuomenė visos valsty- 
bės neaprėps. Jo karališkajai didenybei reikalinga parama. 

— Karaliai jau nusprendė, tai ko jie nori iš jo didenybės nuolankaus 
tarno, etmono Radvilos? 

- Šviesiausias kunigaikšti! —- Feldmaršalas kiek sutriko. - Jūs mane 
statot keblion padėtin. Nenoriu tuščiažodžiauti, kartodamas visiems 
žinomą teisybę, kad be jūsų sutikimo, be jūsų pritarimo ir valios at- 
kurti normalią padėtį Lietuvos kunigaikštystėje yra neįmanoma. Drą- 
su yra prašyti, kad tamsta, garsios ir garbingos Radvilų giminės galva, 
ištiestum ranką Čartoriskiams. Bet kaip tik to ir prašo mano valdovė. 

Radvila su pasitenkinimu peržvelgė išsitempusį feldmaršalą. „Vis dėl- 
to tas pusmetis išmokė šį Kuršo prūsą manierų, - pagalvojo. Bet už švel- 
nių kaip aksomas Lacio žodžių vis tiek slypėjo šaltoji Peterburgo jėga. 

— Aš šviesiausios carienės nuolankus tarnas. Tegul turi tas išsišo- 
kėlis kanclerio antspaudą! Blogiau kaip andai gal nebus... 

— Kunigaikšti, — nušvito feldmaršalas, — geriausia būtų, jei jūs 
kreiptumėtės tiesiogiai. Juk tai jūsų krašto vidaus reikalas, ir... 

Radvila palingavo galvą. 

— Kai reikia nusižemint, tai jau vidaus reikalas! Tebūnie. Mielas 
Matuševičiau, - kreipėsi jis į asmens sekretorių, diskretiškai sėdintį 
prie žemo staliuko pasienyje ir užrašinėjantį svarbius pokalbio punk- 
tus. - Ar turime tinkamą pasiuntinį į Dancigą? 

- Jūsų gvardijoj yra vienas Čartoriskio vyras, - atsakė tas. - Atme- 
nat, dauggali pone, kapitonas Suroskis apie jį kalbėjo. 

— Ak tas! Neregėtas kardininkas, man kapitonas sakė. Pats būčiau 
mielai to jo meno pažiūrėjęs, bet - kur mūsų neprapuola!.. Štai, mie- 
las feldmaršale, jums atsakas. Taip trokštu susitaikyti su buvusiu ir bū- 
simu kancleriu, kad nusiųsiu jam atgalios vieną iš geriausių jo vyrų. 

- Šviesusis kunigaikštis ne veltui Europoje pagarsėjęs dosnumu ir 
diplomatija, - atsakė Lacis. Jei ir buvo šiuose žodžiuose ironijos, tai 
nei balsas, nei veidas jos neišdavė. 


Paskutinioji diena, kurią Lenkijos karalius, Lietuvos didysis kuni- 
gaikštis Stanislovas Leščinskis praleido savo tėvynėje, būtų puikiai 
tikusi pačiai jausmingiausiai melodramai. 

Naktis pasitaikė tamsi ir darganota. Iš anksto buvo parinktas jauno 
mėnesio laikas, bet savo ruožtu pasistengė ir pati gamta. Siaurutę mė- 
nulio skiautę užgulė debesys, žliaugė ankstyvos vasaros lietus, gūsiais 
jį blaškė nuo Baltijos pučiantis vėjas. Toli griaudė perkūnas. Geresnės 
nakties bėgti nerastum. 

Apleistoje Dancigo uosto krantinėje stovėjo keturi lietaus per- 
merkti žmonės. Nedidelė Vyslos žvejų valtis tyliai brūžino krantinės 
stulpus. Vienintelis švietęs fakelas buvo ką tik užgesintas, ir aitrus la- 
jinio dagties kvapas dar dirgino visiems šnerves. Akys stengėsi apsi- 
prasti su beveik aklina tamsa. 

— Nemaniau, kad bus taip tamsu, - sumurmėjo apystoris vyriškis 
valstietiškom drapanom. Vanduo čiurkšle bėgo nuo jo įlenktos skry- 
bėlės ant šiurkštaus milo švarko, lopyto sulopyto, varvėjo ant veido. 
Vyriškis ranka nusibraukė akis. 

— Dievas tesaugo jūsų kelią, didenybe, - prancūziškai pasakė kitas, 
aukštaūgis. Jis vienintelis vilkėjo kilmingojo drabužiais, bet lietus be 
jokios pagarbos drengė ir jo auksu siuvinėtą, per petį užmestą švarką. 

Povo plunksna prie skrybėlės, apsipešusi ir nušiurusi, karojo iki pat 
peties. 

— Bet ar mes nepaklysim? 

- Jūsų didenybe, tas valstietis gimęs ir augęs čia. Jis užsimerkęs 
tuos kanalus rastų. - Aukštaūgis tamsoje apgraibom surado putlią 
Leščinskio ranką ir pakėlęs karštai prispaudė prie lūpų. - Mano mal- 


dos, visų mūsų maldos, o didenybe, bus su jumis... - šnibždėjo susi- 
jaudinęs. 
— Gerai jau, gerai... — švelniai, bet kiek nekantriai tarė Leščins- 


kis. - Linkiu jums viso geriausio, mielasis Monti. O dabar eikite. 

Su tamsa apsipratę akys šiaip taip įžiūrėjo krantinėj juodus sandė- 
lių masyvus, bet laiptelių prie vandens, kur buvo pririšta valtis, teko 
apgraibom ieškoti. Du basi, kur kas už Leščinskį plonesni valstiečiai, 
nesilaikydami dvaro etiketo, parėmė savo karalių iš abiejų pusių ir at- 
sargiai nuleido iki valties. 

— Sudievu, jūsų didenybe, sudievu.... — šnibždėjo viršuj, permir- 
kusią kepurę nusimaukšlinęs, grafas Monti. Apačioje valtis, įgudusių 
rankų atstumta nuo krantinės, be garso tolo, stiprių yrių varoma į 
tamsią, darganotą naktį. 

Taip išrinktasai Lietuvos didysis kunigaikštis, Lenkijos karalius 
Leščinskis dar kartą įrodė, kad nors valdyti jam ir nesisekė, tai pa- 
bėgti - kaip retai kam. Per saksų ir rusų kariuomenės kordonus, per 
keturiasdešimt mylių atvirų, be jokios priedangos laukų jis prasmu- 
ko, tarsi būtų sutvertas ne iš kūniškos medžiagos, o iš kokio palkšvo 
rūko. Kitos dienos vakare Leščinskis sėkmingai pasiekė Rytų Prūsiją 
ir rado čia svetingą prieglobstį. Prūsijos imperatorius Frydrichas, ti- 
kėjęsis pasipelnyti iš savo kaimyno suirutės, priėmė bėglį išskėstom 
rankom. 

Tai buvo paskutinis bėgimas Stanislovo Leščinskio gyvenime. Tą 
ilgą gyvenimą buvo jam lemta užbaigti tolimoje Lotaringijoje. Užnu- 
gary paliko dar neatkritę sąjungininkai, paliko jį gynę ir dėl jo gyvy- 


bę aukoję Dancigo miestiečiai, paliko plačioji Lietuvos ir Lenkijos 

Respublika, kuriai jis, tegu ir gero norėdamas, vien tik pakenkė. Tais 
laikais pasukti valstybės vairą iš kelio, vedančio pražūtin, būtų galė- 
jęs tik ypatingų talentų žmogus. Leščinskis, nepaisant gerų norų, tų 
talentų neturėjo. Retai kam istorijoje duodama dvi progos įrodyti, ko 
esi vertas. Leščinskis vis dėlto gavo jas abi. 


Tą pačią tamsią naktį, tik daug mažiau prityrusio valstiečio vedamas, 
Dancigą pasiekė Marius. Kai tik jie perlipo paskutinius rusų apkasus, 
vedlys kašubas visai pametė orientaciją. Beklaidžiodami tamsoje, ke- 
liskart vėl priartėjo prie tų pačių apkasų. Du kartus šaukė jiems su- 
stoti, žibėjo lietaus prigesinti fakelai, keikėsi pikti, sustirę sargybiniai. 
Bėgliai puolėsi atgal į klampią, patrankų sviedinių išraustą niekieno 
žemę. Teko laukti aušros. Brėkštant pamatė esą visai netoli patrankų 
sutrupintų Dancigo pylimų, nusigavo iki jų ir po trumpos apklausos 
buvo nuvesti pas kunigaikštį Čartoriskį. 

Marius buvo rūškanas: viena naktis purvynėj sumaigė jo šauniąją 
uniformą labiau nei dvi savaitės kalėjime. Ir toks turėjo stoti prieš ku- 
nigaikštį! Dar apmaudžiau, kad Čartoriskis vos teikėsi į jį pažvelgti. 
Jis atsidėjęs skaitė bėglio perneštąjį laišką. 

— Tai pas Radvilą patekai? — tarė kunigaikštis, nepakeldamas nuo 
laiško akių. Jo pavargusiam veide tarsi žaidė šypsnio užuomazga. 

— Taip, jūsų šviesybe, - atsakė Marius. 

— Na, nežinau, ar mes čia tau bejtiksim... Vynas Dancige ne- 
koks... - Kunigaikštis sulankstė laišką ir apsisuko eiti. - A... Nuveskit 
šį vyrą į „vilkų“ pulko būstą, — tarė jis čia pat laukiančiam raštininkui. 


XI SKYRIUS 


Patarimai 


Jie buvo vėl grįžę Volčinėn, ir vėl buvo įpusėjęs ruduo. 
Beveik toks pat ruduo kaip seniai, miglose nugrimzdusiam laike, kai 
Marius su Benvenutu dulkinu keliu artėjo prie didingai baltai švytin- 
čio Volčinės dvaro. Dabar, kaip ir kadaise, su kiekvienu žingsniu iš 
po kojų šoko straksintys žiogai, aukštai avižų gubų prikrauti vežimai 
girgždėdami lingavo į dvaro klojimus; išsibarstę pakelėje šiaudai žen- 
klino jų kelią. Šiaudai draikėsi ant dulkinos, nulinkusios pakelės žolės, 
gelsvom gijom kabėjo pakelės šermukšnių šakose tarp vos raustančių 
uogų. Tarsi ašutų pilnas buvo oras. Persiėmęs sausu prakaitu ir troš- 
kus nuo dulkių. 

— Jis mažesnis dabar... — tarė Marius ir patogiai atsirėmė į fechta- 
vimo aikštę juosiančią aukštą tvorą. 

— Kas? - klausė Robertas ir pusiau vogčiom nubraukė nosine nuo 
kaktos ir veido prakaitą. Jis vis aiškiau jusdavo savo amžių. Aikštė- 
je su Marium Robertas ypač įsiveikdavo, ir tai nuslėpti darės kaskart 
sunkiau. 

— Tas dvaras. Kai mes atėjome kadais, man atrodė... O, ką ten!.. 
Atrodė, jis visą pasaulį apima. 

Robertas nusišypsojo. 

— Ir aš tau, be abejo, didesnis atrodžiau.... 

— O dabar tas dvaras... - kalbėjo Marius, nuleisdamas negirdom 
Roberto užuominą. — Na, ne iš mažųjų, bet jau taikės matyt didesnių. 

Visai kitoks, kaip man iš pradžių atrodė. - Jis susimąstęs švystelėjo 
kelis neplataus mosto, bet stiprius špagos smūgius. Metalas sudūzgė 
kaip įtempta styga. - Ir kunigaikštis man daug mažesnis atrodo, - pri- 
dūrė jau nesvajingu balsu. 

Robertas nejučiomis apsižvalgė. 

— Apie kunigaikštį tai atsargiau... - Robertas sausai nurijo. - Atvi- 
rai kalbant, jis tai nepamažėjo. 

— Kai pažiūriu aš į jį šitaip!.. - Marius pakėlė savo špagą ir per jos 
smaigalį pažvelgė rūmų link. - Jis man atrodo visai mažas. 

— Tau galvoj negerai! 

— Persmeigčiau jį penkis kartus, kol jis pakeltų tą savo kanceliariš- 
ką antspaudą arba išsižiotų šaukt pagalbos. Tai viskas, ką jis moka. 

— Mario, tu be reikalo šitaip... 

— Ar nenusmeigčiau jo? 

— Mario, aš jį treniravau. Nebuvo jis blogas, nors laiko treniruo- 
tis jam trūko. Bet... - Robertas klausiamai pažvelgė į pažįstamą, bet 
dabar lyg svetimą Mariaus veidą. - Tu du tokius vienu kartu lengvai 
persmeigtum, Mario. Gal net tris. 

Marius nuleido špagą ir kartu akis. 

- Dėkui. 

— Bet tu nebūk kvailas, Mario. Kam tokios kalbos? 

— Prisigalvojau jų dar Varšuvoje, mirties laukdamas. 

— Taigi jis padėjo tave išvaduoti. 

- Jo įsakymu mane nuteisė! 

— Bet ir paleido! Nepamiršk to, Mario! 

Marius nusispjovė į šoną. 

— Tik užtat, kad keitės padėtis. Ar kitą žudyt, ar mane, jam tas pat. 
Būtų nudėjęs kaip šunį. Ir už ką? Kad jam tarnavau! 

Robertas nebyliai palingavo galvą. 

— Bet tu ne taip galvoji, Mario. Jis... Jis kunigaikštis ir... Pažiūrėk 
į mane! Aš tik grafą paklojau Florencijos aikštėje ir tenai jau nebegrį- 
šiu. Ne tam tave mokiau, kad ir tu, kaip aš... 

— Kaip tu, Roberto? - kiek su nuostaba paklausė Marius. Gal Ro- 
bertas ir neatrodė jam toks milžiniškas kaip prieš dešimt metų, bet vis 
dar įkūnijo tobulybės pavyzdį, siektiną kiekvienam. 

— Gal nežinai, ką reiškia prarasti tėvynę... Tu dabar turi ranką, kuri 
tau atveria visą pasaulį, Mario. Bet naudokis ja su galva! Malonu justi 
rankos jėgą, juk taip? Malonu justi kito gyvybę lyg savo delne, ir kai 
sieki keršto, kraujo vaizdas malonus, ar ne? Malonus, nes jis ženklina 
tavo galią. Sakyk, ar ne taip?! 

— Taip. 

— Tad klausykis, Mario. Jusk tą malonumą, bet nepasiduok jam. 
Kunigaikščio kraujas! Mario, ar verta užmokėti už jį visu tuo, ko sie- 
kei? Už brangią kainą turi parduot savo rankos galią. Šilko nori? Auk- 
so? Kilmingo titulo? Viską gali gauti ... Klausyk manęs, Mario. Viskas 
gali būti tavo! 

— Aš norėčiau grįžti... - tyliai atsakė Marius. 

— Tu - grįžti?! Kur? 

Marius trūktelėjo pečiais. 

— Nežinau gerai. Ten kažkur šiaurėn. Aš noriu to visko, ką išvardi- 
nai. Šilko. Aukso. Titulo noriu. Bet kad, atrodo, dar ne laikas tam, dar 
lyg turiu pirma... Et!.. - Jis nusigręžė nuo Roberto ir žvelgė tolyn į 
laukus, kur Volčinės baudžiauninkai krovė vežimuosna tvarkingai iš- 
rikiuotas gubas. 

— Kur šiaurėn, Mario? 

— Aš nežinau... Nežinau... Bet... 

— Tik su galva, - raminamai pakartojo Robertas. - Visa, ko nori, 
galėsi pasiekt, jei progas išnaudosi. Neramūs laikai ateina šiam kraš- 
tui. O neramiais laikais tokie kaip tu pasiutusiai reikalingi. Na, užteks 
šiam kartui! 

Marius vienu lygiu mostu įkišo špagą į makštį ir lėtai nusekė pas- 
kui savo mokytoją. Jis net ir Robertui negalėjo išpasakoti, kas virė jo 
viduje. Ne vien todėl, kad varžytųsi mokytojo. Jis pats tų nuotaikų 
ir jausmų neįstengė suvokti. Iki tos valandos, kai, sunkiai džegtelė- 

jusios, už jo užsivėrė Varšuvos kalėjimo durys, jo gyvenimo tikslas 
buvo savaime aiškus. Reikėjo treniruotis, treniruotis, reikėjo prilygti 
šauniesiems „Volčinės vilkams“, būti priimtam į jų tarpą. Reikėjo, kad 
Robertas jį girtų ir juo didžiuotųsi. Šie sunkūs uždaviniai užėmė visą 
jo laiką. Tiek užėmė, kad tik tada, kai jis visą naktį pragulėjo tamsioje 
vienutėje, šnervėmis jausdamas slogų pelėsių kvapą, klausydamasis 
koridoriuje lašančio vandens ir toje lašų monotonijoje pagaudamas 
tolimo šunų staugimo aidą, - tik tada suvokė, jog tai, ko tarėsi siekiąs, 
jau buvo pasiekta. Baime vėrė toji mintis, nes ji lyg papildė absurdiš- 
ką faktą, kad štai jis dabar nuteistas mirti, ir gyvenimas užsisklęs taip 
pat juodai ir aklinai, kaip kadaise užsisklendė tarp juodo sruvenančio 
upelio aukštų žalių krantų. Slinko dienos mažoje celėje, o jo mintys 
vis įkyriau sukosi apie tą tašką. Pasibaigė net ir tiesioginė mirties grės- 
mė, bet jos atgaivintas jausmas tebebuvo gyvas. Kažką jis privalėjo 
atlikti, kažkur nuvykti, ir ypač - kažką užmušti. Ne sargus ir ne kuni- 
gaikštį... Tai jis žinojo, palikęs kalėjimą. Bet kažkas turėjo užmokėti 
už tą klyksmą. Kažkam reikėjo atkeršyti už jį ėdančią baimę, kuri te- 
betūnojo giliai, už ausyse aidintį jos, jo motinos, mirties šauksmą. 

Neįmanoma tai paaiškinti Robertui, nes ir pačiam sau sunku iš- 
reikšti suprantamom sąvokom. 

Už Radvilos, o paskui Čartoriskio dosniai pažertus pinigus Marius 
apsirengė taip, kad visame „vilkų“ būryje beveik nebuvo jam lygaus. 
Kadaise toks puošnumas jam atrodė nepasiekiama svajonė, o dabar — 
teikė pasitenkinimo, ir nemaža, bet to graužiančio nerimo nenutildė. 
Nenutildė jo ir tolesni pasisekimai. 

Per paskutinį Lietuvos Brastos seimelį Marius sužeidė vieną iš tų 
garsiagerklių, prieš kunigaikštį šaukusių bajorų, ir paskui lengvai gy- 
nėsi nuo viso pustuzinio šlėktų. Gynėsi be didelės pastangos, ir jei ne 
įsakymas vengti aukų, keletą būtų paklojęs. Garsiai šaukdami „valio“, 
atskubėjo jam talkon kiti „vilkai“, ir šlėktos sklaidėsi lyg išbaidyti žvir- 
bliai. Bet triumfo toj pergalėj nebejuto. Jis iš anksto žinojo laimėsiąs, 
ir žinojo taip pat, kad ne dėlei tokių laimėjimų visą savo sąmoningą 

gyvenimą buvo praleidęs atvangos ir pertrūkio neturėjusioje treni- 
ruotėje. 


1734 metais Gardino mieste sušauktas seimas nespėjo prasidėti, o jau 
ir baigėsi. Nei karalių pasikeitimas, nei tarpkaralio negandai nepavei- 
kė bajorijos nusistatymo. Nuaidėjus patriotiniams šūkiams, nutilus 
pamaldžioms vienybės priesaikoms, bajorija grįžo prie savo senos 
politikos: jokio laisvių apribojimo! Kadangi išsikerojusioj anarchijoj 
jokia reforma nebuvo įmanoma nepažabojus tų laisvių, reikėjo žlug- 
dyti bet kokias reformas. Vaistas nuo šio pavojaus buvo vartojamas 
tradicinis: nespėdavo seimas pradėti darbo, kai suvažiavę bajorai, gar- 
siai vienas kitą kaltindami nevieningumu ir patriotizmo stoka, išsi- 
skirstydavo. 

— Netvarka - Žečpospolitos stiprybė, - kartojo jie tarpusavyje, kai 
reikėdavo nuraminti sąžinės balsą. 

— Kol valstybės gyvenimas bus tiek pakrikęs, kad ji nekels pavo- 
jaus savo kaimynams, tol tie kaimynai patys saugos josios sienas, — 
postringavo politikai. — Jiems paranku turėti pašonėje didelę, bet 
nepavojingą valstybę, ir jie vienas kitą kaip vanagai sergės, kad kuris 
nestiprėtų iš mūsų dalies. 

Užaugo ir paseno viena karta, tokių politinių minčių maitinama. 
Prieš ateinant neišvengiamam galui, dar vienai kartai buvo lemta jom 
guostis. Pažvelgus į tų laikų valstybės viršūnes, atrodo nesupranta- 
ma, kaip kraštas galėjo nors vienus metus išsilaikyti. O jis išsilaikė 
ne vienus — visus šešiasdešimt, - ir, Šiaurės karo nuostolius išlyginęs, 
ėmė pamažu, bet atkakliai stiprėti. Mat iš esmės Lietuva ir Lenkija 
jau nebebuvo politinis vienetas, o lyg grupė susipynusių ir savotišką 
nepriklausomybę turinčių „valstybių . Viena iš tolygiai stiprėjančių 
nepriklausomų vienetų ir buvo įtakos sfera, kurią sukūrė bei plėtė 
Čartoriskiai. 1733 metai tik laikinai sustabdė jų įtaką. Čartoriskių jėgos 

pamatai buvo per tvirtai padėti, kad juos kas išjudintų. Vos metams 
praėjus po naujojo karaliaus, Augusto III, karūnavimo Krokuvos Va- 
velyje, jie turėjo tokią galią kaip ir karaliaus tėvo, amžiną atilsį Augus- 
to Stipriojo, viešpatavimo pabaigoje. 

Ant tų pamatų abiejų brolių pastangom šeimos galiai buvo lemta 
augti toliau. Familija tapo vis stiprėjančia „valstybe“ Lietuvos ir Len- 
kijos valstybėje. 

— Drįsčiau turėti vilties, kad tarp mūsų abejonių nebegalėjo likti, — 
kalbėjo Gardino seimo proga susirinkusiam šeimos rate kunigaikštis 
Mykolas. Palyginti su sunkiuoju Dancigo apgulties laiku, atrodė jis 
tarsi pajaunėjęs, ir balsas atgavęs pirmykštį ryžtą. 

— Leidome sau pasvajoti apie karalių Piastą, pasijautėme patrio- 
tai ir vos nepamiršom, ką patys sau nuolatos kartodavom: jėga, o ne 
gerklės valdo mūsų tariamąją respubliką. Aš nekaltinu nė vieno, nes 
pats lygiai esu kaltas, - pridūrė jis rimtai, nes svainis Poniatovskis, lyg 
prieštaraudamas, atsitiesė kėdėje. - Jokiu būdu nekaltinu; šito tarp 
mūsų neturi būti. Nei tarpusavio kaltinimų, nei daugiau iliuzijų. Savo 
klaidą sugebėjome pergyventi tik užtat, kad ji buvo trumpalaikė. Tik 
užtat, kad, prieš pasiduodami svajonėms, mes veikėme teisingai. Visa 
esmė - jog mes sukūrėme tvirtą jėgos pagrindą ir be tos mūsų jėgos 
valstybė egzistuoti negalėjo. Šitoje anarchijoje familijos vardas reiškė 
patikimą jėgą ir ateityje reikš dar labiau. Visada ir visur mūsų įtaka, 
mūsų stiprumas privalo nulemti mūsų veiksmus. Kaip tik čia ir glū- 
dės mūsų tikriausias patriotizmas... Nėra didesnių patriotinių intere- 
sų už mūsų jėgos interesus!.. 

Kunigaikštis mėgo ironiją, bet šiuokart kalbėjo be jokios ironijos; 
familijos nariai taip jo žodžius ir suprato. Vidinėje ir tarptautinėje 
plotmėje valstybė dabar ir gyvavo tik tiek, kiek tai įstengė tokių gru- 
pių kaip familija, galia. Nei karališkoji, nei seimų jėga beveik neeg- 
zistavo. 

Taip anarchija ir savanaudiškumas pačioje realybėje rado argumen- 
tų sau pateisinti. Ir ne tik tokie magnatai kaip Čartoriskiai, Radvilos 

ar Potockiai! Tų didžiųjų jėgų šešėly sukosi gūžtas ir tarpo vaivadijų, 
pavietų ir net atskirų kaimelių karaliukai. 


Valstybei Gardino didysis seimas buvo bergždžias, bet ne valstybės 
interesais matavo jį daugumas dalyvių. Giedraitis dar nežinojo, kaip 
tragiškai rutuliojasi jo palikta šienapjūtė, užtat seimo rezultatais ne- 
galėjo skųstis. 

— Mylista Giedraiti, malonu po tiekos metų tamstą matyti sveiką 
ir drūtą! — tarė jam niekas kitas, kaip visos Lietuvos kancleris, kuni- 
gaikštis Mykolas Čartoriskis. 

- Jūsų šviesybe! - žemai nusilenkė Giedraitis. Veidas jam nukaito 
nuo tų kunigaikščio žodžių. Būti atpažintam po gal dešimt metų tru- 
kusio nesimatymo - šitai pranoko jo lūkesčius. 

— Kaip geroji ponia Izabelė laikosi? - toliau teiravos, lyg iš tiesų su- 
sidomėjęs, kunigaikštis. Čartoriskis turėjo fenomenalią atmintį, bet 
vengdavo ją apkrauti smulkmenom. Dabar jo demonstruojamos ži- 
nios buvo patikrintos tik tą patį rytą. Kunigaikščio asmens sekretorius 
turėdavo iš anksto surinkti žinių apie suvažiavimuose dalyvaujančius 
jo šalininkus. Čartoriskiui užtekdavo vienąkart tą sąrašą perskaityti, 
ir jau per visą susirinkimą jis gebėdavo žadint savo šalininkų krūti- 
nėse šiltus pasididžiavimo jausmus, kad kunigaikštis taip domisi jų 
asmeniniais reikalais. 

Giedraitis buvo tiesiog sužavėtas. 

— Klausyk, gerasis Giedraiti... — kiek intymesniu balsu prabilo 
Čartoriskis. Visur aplinkui grūdosi žmonės, ir triukšmo buvo ne- 
maža. - Užeik šį vakarą. Tamstos patarimo apie Kauno pavietą no- 
rėčiau... 

— Otaip! Žinoma! Didi man garbė, šviesybe!.. - linkčiojo Giedrai- 
tis, o Čartoriskis jau akimis išsirinko iš minios kitą, taipgi jo dėmesio 
reikalingą, šalininką. 

Laikinon kunigaikščio rezidencijon Gardine Giedraitis prisistatė 
anksti, dar sulig šviesa. Pralaukė ilgiau kaip valandą, nes kanclerio lai- 
kas buvo griežtai suskirstytas ir per tą valandą bene pusė tuzino ba- 
jorų ir bajorėlių perėjo per dviejų uniformuotų sargybinių saugomas 
duris į kunigaikščio raštinę. 

— Tikiuosi, neturėjote ilgai laukti, mielasis Giedraiti? — pasitiko jį 
susirūpinusiu balsu kunigaikštis, kai mylista pagaliau buvo įleistas. 

— Ne, ne, šviesybe! - žemai nusilenkdamas, nuramino jį tasai. 

— Tai kaip Kauno paviete po tų mūsų... - Kunigaikštis neaiškiai 
mostelėjo. - Po tų mūsų pasikeitimų? 

Giedraitis ėmė pasakoti ir iš kelių klausimų suprato, kad jo šviesy- 
bė kancleris apie Kauno pavietą ir taip stebėtinai gerai informuotas. 

— Mielas Giedraiti... — Kunigaikštis intymiai palinko virš rašo- 
mojo stalo. - Žinau, daug paramos kol kas negalėjau ten skirti. Kol 
kas. Suprantu, kad nesam dar užtektinai pajėgūs visur išrinkti savus 
žmones, bet visai galim neprileisti nepageidaujamų. Jei savo žmogaus 
negalim pastatyti, tegu tada urėdas iš viso būna laisvas. Mes esam su- 
siklausę. Jei pavieto valdžia neįstengia savo funkcijų vykdyti, ne tu, 
Giedraiti, nukentėsi! 

— Ne, - skubėjo patvirtinti Giedraitis. - Bet, matote, šviesybe, to- 
kie kaip Dabulskiai... 

— Kalbėkime atvirai, Giedraiti! Ne visur mums su Dabulskiais 
lygintis, ir klystume, jei taip darytume. Jie turi kitą priėjimą prie 
žmonių. Jie tai gali sau leisti, nes iš esmės yra to paties raugo kaip ta 
plikbajorija. Gali su jais gerti, vivatus šaukti, vėl, kardus iškėlę, joti 
Vienos nuo turkų ginti. Jie, o ne mes. Ne mums knaisiotis tame pur- 
vyne! Mes turime išsiskirti drausme, susiklausymu ir, jei jau kalbam 
atvirai, - baime. Tegul ir nemyli mūsų, bet tegul bijo prieš mus ranką 
kelti. Tai pamatas! - Jis nutilo ir, paėmęs žąsiaplunksnę, vartė ją lyg 
ką galvodamas. 

— Šviesybe... Aš turėjau... Turėjau mintį ir prašymą, šviesybe, — 
dar kiek dvejodamas, prabilo Giedraitis. 

Kunigaikštis pakėlė akis ir lūpų krašteliu drąsinamai šyptelėjo. 

— Sakykit tiesiai, mielas Giedraiti. 

- Jūsų toji mintis... Aš jau anksčiau stebėjausi šviesybės „vil- 
kais“... 

— Skaičiumi mes nenurungsim nei Radvilų, nei Dabulskių, - pa- 
tenkintas patvirtino kunigaikštis. - Užtat vertumu. Mažiau, bet ver- 
tesni. 

— Kaip tik taip! Taip! Aš galvojau, šviesybe... Aš maniau, kad štai 
man reikėtų žmogaus, kuris galėtų... Na, per dvikovą, sakykim, paša- 
linti... - Jis nutęsė. Kunigaikštis, kiek nekantraudamas, linktelėjo. 

— O! Kuo legaliausiai, suprantat, šviesybe! Toks žmogus, kuris 
būtų... Na, sakykim, nepratęs dvikovų prakišti, ir... 

Giedraitis kalbėjo lėtai, stebėdamas kunigaikščio veidą. Čartoris- 
kis dabar tildydamas pakėlė ranką. Jo pilkose akyse ruseno supratimo 
ugnelė. Jis šyptelėjo ir pamažu atsilošė. 

— Netarkite daugiau. Iš tiesų, aš šito negirdėjau. Negirdėjau ir 
nenumaniau... Tokios tokelės! Karštoka šiemet pasitaikė vasara... 
Karštoka, ar ne? 

— Taip šviesybe... — kiek sumišęs, pritarė Giedraitis. 

- Žinoma, ten pas jus šiaurėje maloniau. Atsigaunu ir aš, kai nu- 
vykstu tan kraštan. - Kunigaikštis patenkintas vos pastebimai šypso- 
josi. - Mielas Giedraiti, - staiga jo balsas persimainė, - turėčiau aš į 
tamstą vieną prašymą. Paslaugos ketinu prašyti... 

— Taip, šviesybe! — dar vis nesuprasdamas kunigaikščio, pasakė 
Giedraitis. 

— Turiu aš mat tokį jaunuolį savo „vilkų“ pulke. Gražus vaikinas, 
tiesiog mano rūmų balete šokti galėtų. Jaunas dar. Tik vieno įpročio 
atsikratyti neįstengia, per tai ir keblumų yra pridaręs. Kai tik atsiduria 
ten, kur galima sutikti potockiškių, reikia skirti keletą vyrų, kad sektų 
įkandin ir rinktų nusmeigtus iš pakelės. Jo ekscelencija primas kita- 
dos dėlei to buvo didžiai užsirūstinęs. Na, ir šiaip lyg nepatogu čia jį 


dabar laikyti... 

— O, dėkui! Tai yra suprantu, šviesybe... - murmėjo Giedraitis, ir 
sunkus akmuo jam nusirito nuo krūtinės. 

— Taigi. Būčiau dėkingas, jei priimtumėt tą jaunuolį. Toliau bus 
nuo visų akių... 

— Suprantama, šviesybe! 

— Užmokesčio jam negailėkit. Ir, kaip atrodo, teks jam popierius 
parūpinti. 

Giedraitis linktelėjo. 

— Tai nesunku. 

— Savaime aišku. Tik kad nebūtų jokio ryšio su mano dvaru, su- 
prantate? 

— Šviesybe... Puikiausiai suprantu, šviesybe! 

— Gerai. Jūs išdirbkit dirvą ir atsiimsit jį, kada reikės. Tai linkiu ge- 
riausios kloties, mielas Giedraiti! 

Giedraitis bematant pašoko ir žemai nusilenkė. Kunigaikštis ne- 
linktelėjo atsakui, bet suraukė kaktą, lyg ką sunkiai galvodamas. Ir pa- 
mojo Giedraičiui prieiti artyn. 

— Vengiu gudriems žmonėms davinėt patarimų, mielas Giedrai- 
ti... O tokiu jus laikau. Siųsim jums ir kiek pagalbos į tą pasaulio 
kraštą, bet supraskit, Radvilų ta prasme mes nenurungsim. O kai jė- 
gos lošime nelygios, lieka tik viena, Giedraiti. Reikia pakeist lošimo 
taisykles! Pakeist ir apie tai nepranešt priešininkui. 

— Aš kaip tik tai ir turiu galvoj, jūsų šviesybe! 

Kunigaikštis plunksna pasikasė surauktą kaktą. 

— Aš matau, ir užtat kalbu. Yra ir antras, ne menkesnis paragrafas. 
Sergėkis, kad priešininkas tau tų taisyklių nepakeistų! 

Giedraitis nusišypsojo savim patenkintu šypsniu. 

— Nebaisu, šviesybe! Aš sergėsiuosi. 

— Yra ir dar trečias paragrafas. Būtent: mes ne visada žinome, kas 
yra priešas, o kas ne. 

- Šviesybe, tai čia, sostinėse. Pas mus, šiaurėje, viskas paprasčiau. 
Bent aš puikiai žinau, kas mano priešas! 

— Ak, taip... Mano prosenelio Gedimino kraštas, - nusišypsojo 
dabar ir kunigaikštis. - Tiesių žvilgsnių, nemeluoto žodžio, meške- 
nomis apsigaubę lietuviai... Beveik pavydžiu jums tokių priešų, Gie- 
draiti! Na, tai dar sykį - geriausios kloties jums! 

Jie lyg sąmokslininkai vienas kitam nusišypsojo, ir Giedraitis, žemai 
nusilenkęs, išėjo. Prieškambaryje audiencijos laukė dar apie tuziną 
žmonių. Visų akys su pavydu ir pagarba nužvelgė išeinantį Giedraitį. 
Vis dėlto jis kunigaikščio raštinėje išbuvo arti pusvalandžio. Tai rodė 
jį esant svarbų žmogų. 


III DALIS 


Pjūtis 


I SKYRIUS 


Trikova 


Jo mylista Jeronimas Kristupas Dabulskis įgriuvo į ūkve- 
džio Nariušio kambarį su pirmais aušros spinduliais. 

— Klausyk, Nariuši, — tarė jis, sunkiai dribdamas pirmon pasitai- 
kiusion kėdėn. - Sapnavau žuvį! Didelę žuvį! 

- Jūs? Ką? — Nariušis rankšluosčiu tapšnojo savo ilgą, ką tik nu- 
skustą kaklą. Jis aiškiai išgirdo, ką Dabulskis sakė, tik suglumo, tokiu 
ankstyvu metu mylistą išvydęs. 

- Žuvį! Didelę žuvį, rapucha.... Į karpį panašią. Sieksninę! - Da- 
bulskis išskėtė rankas, rodydamas, kokia didelė ta žuvis buvusi. Jo 
plačiam, apdribusiam veide žymėjo atsispaudusios pagalvės siūlės, 
baltavo prie neskusto smakro prilipęs pūkas. - Tai labai geras ženklas. 
O kąjūs sapnavot? 

— Aš? Rodos, nieko, mylista. 

— Nesuprantu, kaip galima nieko nesapnuoti!.. 

— Ex nihilo - nihil. Be blogų sapnų neturėsiu ir blogos laimės. Daug 
tai nemiegojau. 

— Negerai. Kaip tik šiandien privalėjote išsimiegoti... Bet tuščia 
jo! Trys vyrai prieš tą aplaižytą suskiuką, ir dar žuvį sapnavau! Miego- 
damas jį nusmeigtum.... — Dabulskis nurijo žiovulį ir patrynė iš mie- 
go traiškanotas, raustelėjusias akis. - Ankstyvas laikas, idritvaipalka! 
Ei, o gal jis išsigąs ir nepasirodys? 

— Pasirodys. Sėlis pranešė, kad jie sutarė išvykimo laiką. Sako, jis 
ramus, atrodo, nesijaudina, tik pablyškęs kiek. - Žiūrėdamas į nedi- 
delį veidrodį, Nariušis šluostė skustuvo įdrėkstą vietą. 

— Nepatinka... Nepatinka man tas rapucha... Velnio apsėstas jis, 
minėsi mano žodį! Šitaip tą šunį!.. Kai pagalvoju, kad tas apsėstasis visą 
kelią nuo Raudondvario sėdėjo šalia mano dukros!.. Ir ji persimainius 
dabar. Nebe ta, Nariuši... Tyli, prie stalo tik nosim šniurkščioja.... 

— Gerbiamoji panelė šiuo metu gal nekaip jaučiasi. 

— Kurten!.. Kad mano arkliai turėtų tiek sveikatos kaip ji! Bet akys 
jos dabar ne tos... Lyg verktų, arką... Žodžio netaria. 

— Ji tik išsigando, jūsų mylista. Jaunai merginai būti pagrobtai!.. — 
Nariušis, energingai papurtęs, apsivilko liemenę ir sagstėsi sagų eilę. — 
Nudurt jį per maža! 

— Velnio jis apsėstas, ne kitaip! Persmeigė tą šunį penkiskart!.. 
Penkis!.. - Dabulskio rankos gulėjo ant kelių. Lyg pertikrindamas 
skaičių, dabar jis pažvelgė į savo išskėstus trumpus pirštus. - Aš įsa- 
kiau, kad gerai suskaičiuotų. Bet kodėl penkis? Liudvika, sako, ne- 
prisimena, ar jis putojo... Nieko vargšas vaikas neprisimena. Velnio 
apsėstas rapucha, ir viskas! 

- Jei taip, tai Deus pro nobis. O jei Dievas su mumis, kas gali būti 
prieš? 

— Nepatinka man jis. 

- Ir man, jūsų mylista, todėl užbaigsime savo trumpą pažintį su 
juo. Tikiuosi, man teks paskutinis smūgis. 

— Aš vakar galvojau, Nariuši, - jei jis velnio apsėstas, tai apsireikš man 
koks ženklas per sapną. Ir štai apsireiškė! Tokia žuvis dideliais, lyg skar- 
diniais žvynais! Pats geriausias ženklas. Šiaip man būtų labai neramu... 

— Bet, mylista, sakykim, kad pats nelabasis juo pasivertęs būtų. Ar 
manote, kad trys Lietuvos bajorai prieš velnią neatsilaikytų? — Nariu- 
šis jau kiek nekantravo. Jis baigė rengtis, ir tuoj metas joti. 

— Tas Karaitis turi ranką... Sakė, Giedraičio žydas nė neaiktelė- 
jo... Et! Prireikė man tokiu laiku tą parką prisiminti! Jau velnias už 
liežuvio traukia. Ne kitaip. 

— Metas ir jam atvykti. 

- Jis jau čia! Kai pas tave skubėjau, mačiau - jojo. Tą jo nušutusią 
kepurę per varstą pažintum. Jau po šito pats jam įtaisysiu naują. 

Nariušis iškilmingai užsidėjo perpetę, pasimuistė, kad platusis 
diržas gerai prigultų, ir prikabino prie sagties karabelę su makštim; 
žvangtelėjo jos rankena. 

— Oho... Gerai! Gerai atrodo. O matei, ką tas snarglius pasirišęs 
turi? Tik varlėms smaigstyt tos prūsiškos smeigės tetinka! Sako, jie 
ėda tas varles Prūsijoj. 

— Ar ne Prancūzijoj, mylista? 

— Tebūnie ir Prancūzijoj!.. Vis kažkokie ten svetimtaučiai! Nėr 
žmogaus ten. Tai ne Lietuvos bajorai! Varles! Pamanyk tiktai!.. Klau- 
syk, Nariuši, prieš jodamas, paimk šitą! - Dabulskis atgniaužė kumš- 
tį. Delne gulėjo pailgas pilkas akmuo storumo sulig pirštu. 

— Kas čia, mylista? 

— Nematai, idritvaipalka? Perkūno kulka! Jei tas rapucha velnio 
apsėstas, šitoji tave apsaugos. 

— Kryžių turiu... 

— Kryžius - kryžium, - nekantriai tarė Dabulskis, - bet nepakenks 
ir Perkūno kulka. 

— Ne, kaipgis... Perkūne dievaiti!.. - Nariušis nuslopino šypsnį. 
Nemėgo Dabulskis, kad kas darytų iš to juokus, o ir netiko dabar juo- 
kai. Į duris baladojosi. Tai, be abejo, sekundantas, Karaitis. 

— Didžiai dėkui tamstai, mylista, - linktelėjo Nariušis ir įsidėjo pa- 
ilgąjį akmenuką kairėn kišenėn. 


Ryto rasos sudrėkinta žemė sugėrė kanopų dunksėjimą. Kaip ašara 
skaidrūs jos lašai ritosi nuo arklių užkliudytų krūmų, ir netrukus rai- 
telių kojos permirko lig pat kelių. Sodriai žalias ir pavasariškai vėsus 
išaušo rytas. Marius tarsi nardė tam ryto gaivume. Visu kūnu jis juto 
rasos lašo drėgnumą, saldų liepų lapų lipnumą, balno girgždesį po 

kiekvieno kanopų dunkstelėjimo. Visas pasaulis lyg suskilo į paskiras 
apčiuopiamas dalis ir paskendo skaidrioj it krištolas ramumoj. 

Labai aiškiai Marius jautė čia pat, dešinėje, jojantį Sėlį. Nereikėjo 
net galvos į jį pasukti. Jojimo ritmu linguojančius pečius, kairę ranką, 
prilaikančią balno gūnią, dėbčiojantį žvilgsnį. Nerimą, kuris sunkėsi 
anam pro odą ir užkrėtė vaiskų ryto orą baimės įtampa. 

Marius staigiai kryptelėjo galvą Sėlio pusėn. Sėlis tuoj nuleido 
akis, bet spėjo pagauti ramų Mariaus šyptelėjimą, ir nerimo šešėlis 
aptemdė jam veidą. O Marių nuo pat pabudimo buvo užvaldžiusi ge- 
ležinė ramybė. 

Arkliai kartkarčiais prunkštė. Dunksėjo jų kanopos. Toliau, pa- 
miškėje, čireno paukščiai. Visi garsai, lyg švarūs akmenėliai upės du- 
gne, užpildė rytmečio tylą. Ir tada atplaukė garsas, kuris sutrikdė šią 
darną. 

— Ti-tin!.. Tin-tin!.. — suskardėjo rėžiantys, metaliniai plaktuko 
dūžiai. Kairėje kelio pusėje buvo Raudonės kaimas, ir kažkas anksti 
rytą ten plakė dalgį. Marius matė, kaip arkliai sukarpė ausimis, kaip 
krūptelėjo Sėlis. 

— Dalgį plaka, - ramiai paaiškino Marius. - Netrukus šienapjūtė... 
žolę. Jie buvo pasukę iš kelio į dešinę. Jojo pro baltų pūkuotukų ir gel- 
tonų žiedų išmargintą pievą. Jojo Sidabravos kapinaičių link. Kadaise 
čia eita kelio. Senoje kelio vagoje žolė augo žemesnė ir dar labiau gel- 
tonavo pienėm. Veikiai juos pasitiko pirmieji kapinaičių kalvos ąžuo- 
lai. Tolyn ąžuolai tankėjo ir susiliejo su didžiąja Raudonės giria. 

Dalgio plakimas nutilo. Umai iš artimo stagaroto ąžuolo pakilo 
didelis pilkšvas apuokas ir, mosuodamas plačiais šilkiniais sparnais, 
nusklendė gilyn į 4žuolyną. Arkliai pasibaidė. 

— Mes pirmi atjojom. - Marius ramindamas glostė arkliui sprandą. 

— Ką? - Sėlio mintys, matyt, klaidžiojo jau ateityje, kai jis susitiks 
su savo bendrais. 

— Jie būtų apuoką išbaidę. Mes pirmi, - pakartojo Marius. 

— Ak, taip! - Sėlis neramiu žvilgsniu apmetė retą ąžuolyną. Jiems 
lėtai kylant į viršų, pamaži išniro alyvų krūmai ir aptrupėjusios kapi- 
naičių akmeninės tvoros viršus. Dar nieko čia nebuvo, tik voveraitė 
tupėjo ant išsikišusios tvoros briaunos ir didelėm, žvilgančiom akim 
sekė artėjančius raitelius. Kai vyrai sustabdė arklius ir abu vienu metu 
nusliuogė nuo balnų, voverė sucypė, vikstelėjo pūsta uodega ir dingo 
kapinaičių krūmuose. 

— Nėra nieko... — Sėlis prisilenkęs sugriebė sutrūnijusį šakos galą 
ir traškindamas aižė jį rankoje. Jis nervinosi. Marius ramiai jį stebėjo. 

Dar vakar, atėjęs pranešti išjojimo laiko, Sėlis žvelgė į Marių kaip 
į pasmerktąjį. Taip žvelgė į jį karininkai Varšuvoj, teisme, prieš per- 
skaitydami sprendimą, taip žvelgė ir pūstalūpis kalėjimo vyresnysis. 
Ir dabar dalgį išplakusi giltinė tykojo sau aukos. Bet ne tos, kur manė 
gniaužantis pajuodusią šaką Sėlis, ne tos, kur manė čion skubantys jo 
sėbrai. 

Marius lėtai įkvėpė. Jis sekė sėlinančios mirties žingsnius. Marių 
geležiniu kiautu buvo apgobus ramybė, ir tik pačiam kiauto vidury, 
įtempta plienine spyruokle susisukęs, tūnojo kerštas. Ir tas kerštas 
nustūmė visa, kas nereikalinga, į šoną, o liko tik tai, kas svarbu. 

Baltasis Vieverių bažnyčios bokštas, žėrintis ten rytuose, aptrupė- 
jusi kapinaičių tvora, Sėlis ir ta jo traškinama šaka. 

Pajuodę, suskeldėję kryžiai už tos akmeninės tvoros. 

Mažiau jų buvo ir šį kartą. Daug mažiau kaip tuomet, kai jis stovėjo 
toj pačioj vietoj su motina. 

Prieš tris dienas čia atbėgęs, jis vos atpažino kapines. Užlipo ant 
kalno, prisispaudė prie šiurkščios akmeninės tvoros, ir kai, šnibždė- 
damas maldą, atsisuko į tą vietą, kur turėjo būti kryžius, - kryžiaus 
nebuvo. 

Nebuvo nieko, tik pūliuojanti tuštuma ten, kur turėjo stovėti su- 
skeldėjusias saugančias rankas ištiesęs kryžius. 

Jis užsimerkė tada taip stipriai, kad ratilai sukosi prieš akis, nusigrę- 
Žė nuo tos tuštumos ir vėl apsidairė. Visa kita buvo - staugimas, tvai- 

kas, pražioti nasrai buvo čia pat. Baltas bokšto brūkšnys, juoduojanti 
giria, akmenų siena ir klyksmas! Klyksmas giliai galvoje, lyg į smege- 
nis įlindęs zyziantis uodas... Klykė tas pats balsas, kuris kadaise jam 
sakė: „Čia jis, — čia tavo senelis! Melskis: „Jėzau Marija Juozapai.... 
Dieve Tėve ir seneli, apsaugok mane...“ Viskas buvo čia... Senasis 
Jacius, kopiantis į Kamojos skardį, žliugsinti Vilkobalio pelkė, alkis, 
žvilgantis gluodenas juodam akivaro vandeny... Viskas... 

Jis vėl atsigręžė į kryžiaus pusę ir šiuokart jį rado. Kryžius buvo 
nulūžęs ir rėmėsi į alyvas, lenkdamas jas prie žemės. Marius rankomis 
iškapstė iš žemės užsilikusį rąsto galą ir ton vieton vėl įstatė kryžių. 
Savo senelio kryžių. Senelio, kurio, - jis tai suvokė pirmąkart gyve- 
nime, — net vardo nežinojo. Kryžius buvo žemesnis dabar - lygus su 
juo. Galėjai skruostu prisiglausti prie kryžiaus ir apglėbti juodąsias jo 
rankas savosiomis. 

Kryžius grįžo į savo vietą, ir pasaulis grįžo į savo laiką, esamąjį, su- 
prantamą laiką. Nors - nebe tas buvo pasaulis. Pasidarė jis platesnis, 
nes nusidriekė ne tik laukais į horizontą, bet ir tais pačiais laukais į 
praeitį. Dabar Marius žinojo, kad už tos miško sienos rangėsi Kamo- 
ja! - kiekvieną jos vingį jis atmintinai žinojo. Vilkobalio pelkės kups- 
tus būtų galėjęs atsekti. Pritrenktas viso to staigaus žinojimo, išsėdėjo 
čia iki vėlyvo vakaro. Paskui, grįžęs Salaparaugėn, persivilko ir nuėjo 
pas Giedraitį. 

Giedraitis jį pasitiko smarkiai sunerimęs. 

— Na, pagaliau! Kur buvai dingęs? Vežikas taip tavęs ir nesulaukė. 

— Aš tik nuėjau apžiūrėti dvikovos vietos. 

— Dvikovos vietos? Tai kodėl nesakei? Man nieko nepranešta! — 
Giedraičio balsas atgavo įprastinį įsakmų toną. Iš tiesų, kai jis, parvykęs 
Salaparaugėn, rado vežiką vieną patį grįžusį iš Selionių, jau buvo bema- 
nąs, jog planus teks keisti. - Kad man to daugiau nebūtų! Supratai? 

Marius linktelėjo. Jis atrodė visiškai ramus. 

— Tai, sakai, vietos... Bet... Argi tu žinojai, kur ji? 

— Žinojau. 

— Gerai, kad pasiteiravai. Kaip, tinkama? 

— Kuo puikiausia! 

- Šiaip viskas gerai? 

— Gerai, mylista. 

Giedraitis vėl tiriamai nužvelgė jaunuolį. Prieš redutą, kai reikėjo 
eit pašokti, jis tarsi sumišo, lyg nepasitikėtų savim. O dabar, eidamas 
žudyt žmogaus, stovi ramus, kaip suakmenėjęs, ir net nemirktelė- 
damas spokso mylistai į akis. Net kiek vyresnis atrodė. Matyt, kuni- 
gaikštis teisybę apie jį sakė. 

— Na... Štai tau ir darbo! Su Sėliu susitarei? 

— Viskas sutarta, viskas gerai, mylista. 

— Tai eik, eikjau... Pailsėt tau reikia, - atleido jį Giedraitis. 

Marius apsisuko ir grįžo į savo kambarį. 

Iš tiesų viskas buvo gerai. Pirmą kartą po tų slogių kalėjimo naktų 
jis vėl tvirtai žinojo, ką privalo daryti. Graužusi nežinia dingo, pyktis 
ir kerštas rado sau tikslą. 

Paskutinį kartą gyvenime jis buvo bėgęs nuo tos baimės lizdo, ku- 
rio vidury staugė šunys. Patį paskutinį. Jis pažvelgė į baimę pro špagos 
smaigalį ir suprato turįs galią ją sunaikinti. Jie visi buvo ten, susispietę 
apie tą dvokiantį šunų lizdą. Tie, kurie pjudė, kurie medžiojo, kurie 
žudė. Ir dabar jiems atėjo laikas mirti. Nesvarbu, kuris mirs pirmas, 
svarbu tik, kad nė vienas, paliestas Selionių dvaro tvaiko, neišsisuktų 
nuo atpildo. 

Tam pirmajam vėsusis pavasario rytas skaičiavo paskutines gyve- 
nimo minutes. 

Aplinkui tesklido įprastiniai pavasario ryto garsai. Už ąžuolų bur- 
kavo girios balandis, čia pat, straksėdama alyvų krūmuose, čirpė zylė, 
dūzgė dobilus lankanti kamanė, traškėjo Sėlio trupinama šaka... 
Šiaip nieko. Buvo ramu, visai ramu, ir Marius pamažu trynė savo de- 
šinį delną į plokščią tvoros akmenį. 

Sėlis pamatė juos pirmas. Marius visai nesižvalgė. Jis žiūrėjo į ry- 
tinį horizontą, ir Sėlis vos tilpo jo regėjimo lauke. Pajuto, kaip Sėlio 
kūnas išsitempė, akys prisimerkė, liežuvis suvilgė sausas lūpas. 

Marius iš lengvo kryptelėjo galvą, akių krašteliu sekdamas Sėlį. Ti- 
krai, pro ąžuolyno properšą dabar matės, kaip du raiteliai, išsukę iš 
kelio, ragino arklius į kalną. 

Laiko buvo likę kokios penkios minutės, ir saldus dabar buvo šis 
laikas. 

Marius kairiu pečiu atsirėmė tvoros, atpalaiduodamas dešinės ran- 
kos raumenis. Jis staigiai siekė špagos, ir makštis vos vos dzingtelėjo. 
Tas garsas sukrėtė Sėlį. Jis instinktyviai atsitraukė du greitus žingsnius 
atgalios. Špagos smaigalys buvo atstatytas tiesiai į jį. Sėlio akys išsiplė- 
tė iš baimės. 

— Ką jūs! Tamsta Jaks-Tyri! - lemeno jis traukdamasis ir dešine 
ranka nervingai grabaliojo apie karabelės rankeną, kuri kaip tyčia 
buvo per toli nuslinkus už nugaros. 

- Išsitrauk ginklą! Mes pradėsim, sekundante!.. 

— Aš... Ateis jie ir... — Visą šį rytą ir visą vakarykščią dieną Sėlį 
kankino dvikovos klastingumas. Žudyti, kad ir iš pasalų, buvo viena, 
o paminti dvikovos tradiciją - kita. Dabar staiga atsirado išeitis. 

- Bijai, Sėli? Bijai, išdavike? Trijų tau reikia? 

— Nereiks!.. — Sėlis išplėšė iš makšties karabelę ir atsitiesė. Akys 
piktai žybtelėjo. - Nereiks, pienburni tu! 

Sėlis buvo pusę galvos aukštesnis už Marių. Dar jaunas ir sveikas, 
nespėjęs sutrešti tegu ir nuo palaido gyvenimo. Jis puolė pirmutinis. 
Smogė iš visų jėgų. Sunki, plačių ašmenų karabelė švilpdama per- 
skrodė orą, bet nerado į ką atsitrenkti. Marius neatrėmė smūgių savo 
špagos briauna, o tik kreipė juos lengvais mostais į šoną. 

Pirmas, antras, trečias iš peties kirstas smūgis tuščiai nuslydo per 
įkypai laikomos špagos ašmenis, nuslydo, Jaks-Tyriui beveik žaismin- 
gai švystelėjus savo menkute plona špaga. Po penktojo Sėlis akimirką 
žioptelėjo oro, ir tada lėtai traukęsis Jaks-Tyris šovė į priekį. Aštrus 

skausmas pervėrė Sėliui kairį petį. Špaga perskrodė peties raumenis 
ir atsitrenkė į petikaulį. Sėlio galva žnektelėjo. Marius atšoko. Jis būtų 
galėjęs vėl pulti, bet sustojo. Prieš Sėlį ore plaukiojo špagos smaigalys, 
o per smaigalį vėrė jį ramios, šaltos akys. 

Sėlio kairė ranka tirpo. Kažkas šilto ir lipnaus sunkėsi po pažastim. 
Įtūžimas akies mirksniu virto baisia mirties baime. 

— Nariuši! Nariuši! — suspiegė jis besitraukdamas. Špagos smaiga- 
lys atkakliai artėjo. Sėlis desperatišku lanku mojo karabele. Šį kartą 
plienas kietai atsitrenkė į plieną, bet pasidavė ne lengvoji špaga, o 
plačiaašmenė karabelė. Marius tiesiu puolimu sliuogė į priekį, ir jo 
špaga ligi pusės susmego Sėliui į pilvą. Karabelė išslydo ir suskam- 
bėjo, atsitrenkus į ąžuolo kamieną. Sėlis abiem rankom susigriebė už 
pilvo, klupo, stojosi ir bandė bėgti į atjojančius raitelius. Tris šuolius 
tenubėgo. Tiksliai, it gero skerdiko valdomas peilis, špaga iš užpakalio 
perkirto dešinio kelio sausgysles. Sėlis nusirito į žolę. Nevaldoma koja 
ir ranka, tarsi kokios lėlės išnarintais sąnariais, nenatūraliai pasisuko 
į šoną. Skausmo prispaustas prie žemės, jis juto, kaip senka gyvybė, 
sunkdamasi į vos pradedančią džiūti rasotą pievą. 

Tik dabar raiteliai prijojo pirmuosius pašlaitės ąžuolus. Jie matė, 
kas dėjosi viršuj, užtat abu tuoj pat nušoko nuo arklių ir, traukdami 
ginklus iš makštų, kiek įkabindami bėgo kapinaičių link. Tai buvo 
jų pirmoji klaida. Marius lėtai traukėsi. Alsavimas nepatankėjo, bet 
vis tiek jis giliai įkvėpė oro. Abu nuožulniu šlaitu bėgantys vyrai 
jau kvėpavo kapotu ritmu. Nariušis bėgo pirmas. Karaitis kiek at- 
silikęs. 

— Tu chame!.. Tu prakeiktas, pasiutęs chame! - šniokštė Nariušis. 
Jis aiškiai regėjo, kaip Sėlis, susiėmęs už pilvo, kniubo į žolę. Sumetė, 
kad kažkas išdavė jų planą. Kažkodėl, dar prieš nusliuogiant nuo ar- 
klio, Nariušiui dingtelėjo, kad Jaks-Tyris bėgs nuo jųdviejų, užtat jis 
taikė užkirsti jam kelią. 

— Palauk, Nariuši! Abu kartu... - šaukė iš paskos Karaitis. Jo aukš- 
toji kailinė kepurė bebėgant nuslinko į šoną, jis ją pasitaisė. Nariušis 

stabtelėjo; abu susilygino. Marius stovėjo ir laukė. Trys žingsniai už 
nugaros buvo mūrinė siena. Jis juste jautė sieną net neatsigręždamas, 
jautė už sienos suskeldėjusį kryžių ir buvo ramus. 

Likus gal dešimčiai žingsnių iki Mariaus, abu vyrai sulėtino šuolį. 
Jie bėgo arti vienas kito, per kokius tris žingsnius, ir tai buvo antro- 
ji svarbi jų klaida. Jei jie būtų plačiau pasiskleidę, Mariui būtų buvę 
sunku kovot su vienu, neatidengiant šono kitam. Dabar Marius stai- 
giai šoko link Nariušio. Tas sustojo. Puolimo vidury Marius metėsi į 
šoną ir atsidūrė tiesiai prieš Karaitį; pastarasis dabar savo kūnu dengė 
Nariušį. 

— Palauk! Abu kartu! — šūktelėjo Nariušis. Tačiau Marius šoko, 
špaga taikė Karaičiui į pilvą, tas stengėsi užsidengti, tad špaga švyste- 
lėjo aukštyn ir nubloškė jam kepurę. Karaitis susverdėjo. To ir pakako. 
Špaga žybtelėjo, atsitrenkė į šonkaulį, kaulas lūžo, ir ginklas susmigo 
giliai į krūtinę. Kardas, sukdamas platų lanką, išlėkė jam iš rankos. 
Nespėjo kardas atsitrenkt į 4žuolo šaką, Marius dūrė antrąkart. Dar 
aukščiau. Špaga kiaurai perskrodė krūtinę. Karaitis susirietė dvilinkas 
ir, kažką švokšdamas, susmuko žolėje. 

Dabar prieš Marių bestovėjo vienas Nariušis. 

— Rodos, turėjo būti dvikova, - tarė, kelis žingsnius atsitraukęs, 
Marius. Jis rytą iš anksto mėgavosi tais žodžiais. - Dvikova, ar ne? 

Kraujuojančios špagos smaigalys pakilo Nariušio pusėn. 

— Nekaip skaičiuojat, bajore... 

Nariušis nesakė nieko. Jis bijojo ir, tos baimės varomas, puolė. Su- 
žvangėjo plienas, Marius pašoko į šoną. Nariušis, vos neprarasdamas 
pusiausvyros, prasklendė pro šalį. Jis apsigręžė ir be atodairos puolė 
vėl. Baimės kupini jo smūgiai buvo stiprūs, bet tik tuščiai slydo at- 
statomos špagos paviršiumi. Trys! Penki! Šeštas ir septintas jau kiek 
silpnesni. Po aštunto smūgio Nariušis turėjo kvėptelti, ir tuomet tas 
prieš akis šokinėjantis špagos smaigalys jį pavijo, palindo po atstaty- 
tos karabelės ašmenim, perkirto švarko rankovę. Dešinė ranka staiga 
pastiro, pirštai patys atsigniaužė, ir karabelė krito po kojom. 

- Jaks-Tyri!.. - traukdamasis šnypštė Nariušis. O špaga vėl jį vijosi, 
susmego giliai į kaklą, tik koks colis po Adomo obuoliu. Jis griebė- 
si kaklo, baltų marškinių pryšakis raudonai nusidažė. Springdamas 
krauju, sukniubo, dar kartą atsistojo, ištiesė ranką į Marių, tarsi norė- 
damas prisiekti ar prakeikti, bet akys jau blanko. Jis susvyravo ir kniu- 
bo atgal į žolę. 

- Ačiū... - sumurmėjo Marius. Jis perkėlė špagą kairėn rankon, 
pasigręžė į kryžių ir lėtai persižegnojo. Skubėti nebuvo ko. Du jau 
nebejudėjo. Tik Sėlis, kabindamasis į žolės stagarus sveikąja ranka ir 
stumdamasis dešine koja, iš paskutiniųjų šliaužė. Marius priėjo prie 
jo. Kelių metrų ilgumo brydė žvilgėjo krauju. Sėlis sukrūpsėjo, mėš- 
lungio traukomas, ir pasuko galvą Mariaus pusėn. Rausva puta rinko- 
si jam apie lūpas, akys buvo keistai padėrusios. 

— Sveikas, sekundante, — ramiai tarė Marius. - Sekundante... Iš- 
davike tu... 

— Gelbėk... Gelbėk, Jaks-Tyri... Aš... — Sėlio balsas buvo visai 
aiškus. Tai kažkaip netiko, nes jis gulėjo nenatūraliai sukniubęs, pa- 
plūdęs krauju ir nevaldomą koją persukęs į kairę. - Aš... Aš atsilygin- 
siu tau, Jaks-Tyri... Atsilyginsiu.... 

Marius spjovė. 

— Sekundantu būsi man? Kitą dar sykį? 

— Tai jis... Nariušis... Papirko mane... Klausyk, Jaks-Tyri... Ji- 
sai... Klausyk... Paslėpė pas Giedraitį ... Supranti... Ne! Ne! - Akys, 
kupinos siaubo, sekė priešais plaukiantį špagos smaigalį. Marius, visą 
laiką buvęs toks ramus, dabar pajuto begalinį nuovargį ir pasibjaurėji- 
mą. Reikėjo kirsti paskutinį smūgį, kirst, ir viskas. 

— Per vėlu, sekundante... 

Sėlis atvirto aukštielninkas ir kaire ranka nutvėrė nuogos špagos 
ašmenis. 

— Aš pasakysiu tau!.. Giedraičio kabinete, po knygom.... Po kny- 
gom paslėpė... Jis! Jis! Tas Nariušis! Ten Sidabravos bažnyčios 
indai... Jis man užmokėjo, jis sakė man... Klausyk, Jaks-Tyri, mes ga- 

lėsim pasidalinti ... Ne! Tau! Tau! Tegu viskas tau. Aš žinau dar... - Jo 
žodžiai nutrūko skausmo riksmu, nes Marius stipriai patraukė špagą į 
save ir dūrė. Riksmas virto gargaliavimu. 

— Sudiev, sekundante... — sušnibždėjo Marius. Staiga jis visai ne- 
teko jėgų, net kojos linko. Vos nuėjo iki mūrinės sienos ir atsirėmė. 
Lyg nebe tokia skaidri buvo diena. Staiga pasidarė šilta, pasiuto zyzti 
musės. Didelės žalsvos musės, kurių visai nebuvo rytą. Ant tvoros vėl 
liuoksėjo voveraitė. Ji sucypė. Mariaus ir Sėlio arkliai, skabę ramiai 
žolę, pakėlė galvas ir sukarpė ausim. Marius išsiėmė iš liemenės ki- 
šenės siuvinėtą nosinaitę, išskleidė ją ir iš lengvo priėjo prie tysan- 
čių kūnų. Pirma jis nosinaite stropiai nuvalė špagą, paskui, pasilenkęs 
prie kiekvieno kūno, suvilgė ją krauju. 


II SKYRIUS 


Pirtis 


Jo mylista Mikalojus Augustas Giedraitis patenkintas ste- 
nėjo. Plati, tarp menčių gauruota jo nugara raudo nuo perštinčių van- 
tos smūgių. 

— Atata... Atata... Na, smarkiau! - Merga davė iš peties. Su kie- 
kvienu supliekimu jos stambios krūtys lingavo ir virpėjo. Atrodė, lyg 
garų pritvinkęs oras tirštėtų ir krešėtų nuo čaižymo. Skvarbus ir dirgi- 
nantis, jis glostė odą, sunkėsi gilyn į ją. Mylista gulėjo pačiam viršuj. 
Ant apatinio plauto, galvą užsidengęs nuolat vilgomu rankšluosčiu, 
kiūtojo Jokūbas Darvainis. 

— Na! Užteks! - suniurzgė Giedraitis ir delnu skambiai pliaukšte- 
lėjo mergai per šlaunį. Toji aiktelėjo, vikriai nulipo žemyn ir puolėsi 
prie vėsaus vandens kibiro. Šnopuodamas nulipo ir Giedraitis. 

— Atata, — užsivertė jis visą kibirą ant galvos. Vanduo žliaugė ži- 
lais, prilipusiais plaukais, juokingai priplotais ūsais ir plačia gauruota 
krūtine. Giedraitis prunkštė, purtė galvą, ir šaltas vanduo tiško ap- 
linkui. 

— Ech! Taip kas kita... Ir galvot kitaip sekasi, ar ne? - Jis prisėdo 
ant apatinio plauto ir, atrėmęs nugarą, patogiai ištiesė kojas. - O tu 
tai boba, Jokūbai! Lipk į viršų, Razė perleis tau vantą per nugarą, ir 
išgaruos visas surūgimas! 

— Taip lengvai neišgaruos... - sumurmėjo Darvainis. Iš naujo pa- 
mirkęs rankšluostį, apsidengė galvą. 

Giedraitis smagiai nusijuokė ir rąžydamasis kasėsi išdribusį pilvą. 
Jokūbas ir pats buvo nemažas vyras, bet su gauruotuoju Giedraičiu 
nelabai galėjo lygintis. 

— Svaini, šiuo metu tam išdžiūvusiam gyvatei Nariušiui gali statyti 
kryžių... Baigta jam! Bet mums tik pradžia. Ką sakysi? 

Jokūbas, atkėlęs rankšluosčio kraštą, žvilgtelėjo į Giedraitį. Nieko 
nesakęs, vėl nuleido galvą. 

— Per daug jau tu surūgęs, svaini.... Juk ne savo dėlei tą viską darau. 
Tavo kailis būtų padžiautas ant tvoros tiek pat kaip ir mano. Nori gal 
tysot kaip Feigelmanas, paleistom žarnom? Ką?! 

— Žinau aš... Žinau... Mes juos, arba jie mus. Žinau... — Galvos 
Jokūbas nepakėlė. 

— Nė velnio tu nežinai! Mes juos, jie mus!.. Kuo mes tada geresni 
būtumėm, ką? Aš moku už žudymą, Dabulskis savo satrapus nugirdo. 
Koks skirtumas? 

Šį kartą Darvainis jau pakėlė galvą. Jis nusivyniojo rankšluostį ir 
sumišęs pažvelgė į Giedraitį. 

— Manai, juokauju aš, svaini? Ne. Samdant žudiką, reikia turėti ge- 
resnių siekimų, kaip kad kelių chamelių mirtį. Garbė, sakai. Pievos. 
Mano šunys. Taip, sakau aš tau! Už visa tai tie suskiai krauju užmokės. 
Užmokės, sakau! Bet to neužtektų. Neužtektų, svaini.... 

Giedraitis kalbėjo pusbalsiu, lėtai ir be įprasto pykčio. Darvainis 
šiaip jo šneką praleisdavo pro ausis, nes tie keiksmai jam buvo šimtus 
kartų girdėti. Bet dabar jis įsiklausė. 

— Tau nepatinka kai kas, svaini, ir nemanyk, kad aš to nesupran- 
tu, - kalbėjo neskubėdamas Giedraitis. - Bet juk matai ir pats, kad 
kitaip neišeina. Ar aš užpuoliau dvarą pernai? Ar aš skleidžiu paskalas 
apie bažnyčių plėšimus? Žudau beginklius žydus? Ar aš, ką? 

— Ne jūs... 

— Ne aš. Akyse nemačiau tų indų! Tai irgi klasta. Ne mano klasta, 
svaini. Ne aš juos žydui daviau. Ne aš vogiau šunis, ne aš siekiu urė- 
dų paviete. Nieko kito nenoriu, tik savo. Savo gyvybę ginu, ir viskas! 

O tu ką - lauktum, kol atjoję Dabulskio satrapai tave papjaus? Ką? 
Lauktum?! 

— Nelaukčiau. 

— Matai. Ir vis tiek, jei aš vien ginčiausi, nebūčiau už jį geresnis. Jis 
mane, aš jį. Dėl tos pievos, dėl garbės, dėl urėdo... Vien gindamasis, 
nebūčiau nė kiek vertesnis. Tik vienas dalykas mus pateisina, svaini, 
tik dėl vienos priežasties mes esame geresni. Ogi kad mes dabar ne 
ginamės. Ne turtų ar garbės gviešiamės. Ogi kad mes paprastai sunai- 
kinsime Dabulskį! Sunaikinsime visiškai, galutinai! 

Giedraitis alsavo pamažu, atlošęs galvą. Darvainis vėl kubile pa- 
mirkė savo rankšluostį. 

— Girdėjai, ką sakiau? 

— Girdėt girdėjau... 

— Tai nekartosiu. Kiek metų pjaunamasi čia Vieveriuose? Kiek teis- 
mų, antpuolių, sužeidimų? Kiek lavonų? Papirkimų kiek? Ar atmeni? 
Kiek sugriautų seimelių? Ką? 

— Neatmenu... 

— Kur čia atminsi! O kam nauda iš to? Kam nauda, kad nuolat pe- 
šamės? Mokesčių nesurenkam, kariuomenės nesuburiam, viens kito 
dvarus deginam?.. Kas punta nauda iš to, jei ne mūsų kaimynai? Jei ne 
Prūsija ir Peterburgas? Kas?! 

— Taigi... - Dabar Darvainis pasirėmė ant alkūnės, nes paslikas to- 
kių gilių politinių problemų neįkirto. O ši dar jam buvo, galima sakyt, 
visai nauja. - Bet apie Dabulskį kalbėjote... Kur čia Prūsija! 

— Apie Dabulskį. O dėl ko dabar tos peštynės? Kas skleidžia paska- 
las? Kas žudo žmones? Kursto tuos nupiepusius plikbajorius? Kas, jei 
ne Dabulskis, svaini?! 

— Dabulskis. 

— Tai štai! Kol aš su juo mėsinėjuosi, tik didinu krašto suirutę. Kai 
aš jį sutrinsiu, tai sutrinsiu ir vieną mūsų silpnumo priežastį. Ko Lie- 
tuvai reikia — tai to, kad tokie dabulskiai būtų nušluoti nuo žemės pa- 
viršiaus!.. 

Abu kurį laiką tylėjo. 

— Suprask tad, svaini, - ką darau, darau ne be priežasties. Pats ga- 
las pateisins mūs veiksmus. Keletą suskių nugalabysim, ir bus ramy- 
bė Vieveriuose. Ramybė ir vienybė! Tai valstybės galios pagrindai... 
„Toliau taip tęstis negali, - kalbėjo man kunigaikštis Gardine. - Mūsų 
rykštė, kad tarpusavyje tik purkštaujam, plaukus raunam, akis kabi- 
nam, o ne galvas kapojam....“ Pažiūrėk į Rusiją. Ten kraujo kiek nu- 
tekėjo, pasmeigė kelis maištininkus ant iešmo, Petras keliems galvas 
nukirsdino, ir užtat valstybė stipri! Kunigaikštis supranta tai, ir jis 
savo siekia. Mūsų uždavinys čia, Vieveriuos... Supranti dabar, svaini, 
kur šuva kaulą pakasė? 

— Lyg ir taip... 

— Kodėl tik lyg? 

— Kad jei jau valstybei reikia, tai turėtume išjot dienos šviesoj, 
nukirsdint tuos, kurie griauna, trukdo, - ir viskas! - Darvainis atsi- 
sėdo tiesiau ir, pabrėždamas savo nusistatymą, trenkė dešiniu kumš- 
čiu į kelį. - Tiesiai tada! O dabar - tas Jaks-Tyris... Nepatinka man 
tai... 

— Užtat, kad tu ir kvailas, svaini! Kakta tu sieną nori pramušt? Žąsį 
papjaut, ir tada tikėtis kiaušinių? 

— Netaip... Bet... 

— Užtat klausyk tų, kurie supranta! Sutinki, kad Dabulskį reikia 
nušluoti? Ką?! 

— Sutinku. 

— Na ir pakanka. - Giedraitis irgi atsisėdo; uždėjo ranką Darvai- 
niui ant peties. - Mes jau pradėjome, svaini. Dabar tik reikia tesėti. 
Einam užsimaut kokias kelnes, turėtų grįžt tasai Jaks-Tyris. Nariušio 
nebus, ir matai — mano rankos švarios! 

Giedraitis atkišo savo dramblotas plaštakas. Jokūbas tik pritaria- 
mai palingavo galvą. 

Kai Marius įžengė į pirties prieangį, abu mylistos vienmarškiniai ir 
dar įraudę nuo šuto sėdėjo už didelio stalo. Nė vienas nepasirodė, kad 
nekantriai jo laukia. 

— Na? - paklausė Giedraitis. Darvainis susikaupęs žiūrinėjo baltas, 
garuose išpurtusias panages. 

— Viskas, — atsakė Marius. 

— Negyvas jis? 

— Negyvas. 

Giedraitis kimiai nusijuokė ir pliaukštelėjo Darvainiui per petį. 

— Matai! Ką sakysi, svaini? 

— Taip, - numykė Darvainis, nepakeldamas kaip reikiant akių. 

— Puiku, Jaks-Tyri! Kad žinotum, jog Giedraitis tuoj ir užmoka už 
darbą! - Atsilošęs mylista stipriai truktelėjo, matyt, nuo drėgmės pa- 
brinkusį ir užsikertantį stalčių. Traukiant stalčiuje sužvangėjo. Gie- 
draitis suėmė kamputy sudėtus pinigus, sulygino juos į vieną stulpelį 
ir džegtelėjo ant stalo. 

— Dešimt po dešimt. Ir visos auksinės. 

- Šimtas, — sušnibždėjo Marius. 

— Sutarėm, matai, ir moku! 

Marius paėmė pinigus ir perleido maloniai slidžias, žibančias mo- 
netas iš vieno delno į kitą. 

— "Tai už vieną, - tarė jis. - O už kitus? 

— Kitus?! - atkartojo Giedraitis. - Kokius kitus? Mokėsiu, kaip su- 
tarėm. Kai juos nukirsi. Šį kartą už Nariušį. 

— Tai už Nariušį. O už jo sekundantą? O už mano sekundantą, 
Sėlį? 

— Mėgsti juokus, jaunuoli! - Giedraitis sunkiai užstūmė stalčių. — 
Kokį sekundantą jis atsivedė? 

— Aukštą, kailine kepure. 

— Tai Karaitis. Pavojingas driskius. Manau, gausi progos ir jį nu- 
durti. 

— Jau nudurtas. 

- Jau ką? - Tik dabar Giedraitis ėmė suvokti Mariaus žodžius. Su- 
mirksėjo, patrynė sau smakrą ir atsilošė. - Karaitis nudurtas?! Tuoj 
pašauk Sėlį! 

— Sėlis negyvas. 

— Kątu?! 

— Negyvas, mylista. 

— Karaitis jį puolė? Kas ten dėjosi? Kalbėk, žmogau! 

— Ne. Aš nudūriau ir Karaitį, ir Sėlį. Turėjau nudurti. 

Stojo tyla. Abu - ir Giedraitis, ir Darvainis - žado netekę žiūrėjo į 
tą vaikiško veido jaunuolį. O tas stovėjo ramus ir rimtas. Paskui susi- 
žėrė pinigus į kišenę. 

— Nejuokauk, Jaks-Tyri! Man tokie juokai nepatinka! 

— Nejuokauju, mylista. Galite nujoti ir pažiūrėti. Jie negyvi. Sėlis 
buvo Nariušio papirktas. Visi susimokę norėjo mane nudėti. 

— Sėlis?! Su jais? — Giedraitis taip staigiai atsistojo, kad net sunku- 
sis stalas pasistūmė į priekį. - Tau galvoj maišos, Jaks-Tyri! 

— Prašau, mylista. - Marius ištraukė iš kišenės pusiau perlenktą 
popierėlį ir padavė Giedraičiui. - Dabulskytė man įbruko. Sakė, Sėlis 
lankydavosi pas Nariušį. 

Giedraitis perskaitė, nusviedė popierėlį Darvainiui ir pats vėl su- 
dribo krėslan. 

- Ji tau taip sakė? Kad Sėlis?.. 

— Taip. Dabulskytė pati matė. 

— Tas chamelis! Nejaugi papirko jį? 

— Jis buvo prasilošęs, tas jūsų Sėlis, - tarė, perskaitęs laiškelį, Dar- 
vainis. - Net mano vežikui kelis auksinus buvo skolingas. 

- Žinojau... Bet kad papirktas!.. Ir tu! Visus tris vienu sykiu?! 

Marius linktelėjo. Giedraitis atsilošė ir nervingai nusijuokė. 

— Kodėl man nesakei apie Sėlį? Apie tą raščiuką? 

— Mat aš maniau... 

— Iš karto turėjai pasakyt! Supranti?! 

— Ką mylista būtumėt daręs? 

— Ką?! Pakoręs būčiau tą papirktą veidmainį! Nusmaugęs savo 
rankom! 

— Bet mat tada... - Marius užsikirto. - Tada man už jį nemokėtu- 
mėt... 

Giedraitis pamažu atsikvėpė, ir jo apatinė lūpa atvėpo. Lyg dar vis 
negalėdamas patikėti, kinkavo. 

— Jis gerai skaičiuoja, — tarė Darvainiui. - Ar ne gerai jaunuolis 
skaičiuoja? 

— Išeitų trys šimtai... 

— Taip, mylista. 

— Papirktas Šėlis... Karaitis... Visus vienu sykiu! - Giedraitis pa- 
kėlė vešlius antakius ir skvarbiu žvilgsniu pervėrė Marių. - Užmokė- 
siu. Užmokėsiu. Ir verta. Tikrai jie guli ten prie kapinaičių? 

— Galite pasiųst žmogų, mylista. 

— Tegu siunčia Dabulskis! Apsiskaičiavau truputį, tave samdyda- 
mas, Jaks-Tyri. Apsiskaičiavau... Brangiau man atsieisi! Bet, Dieve 
brangus, kaip apsimovė tie suskiai Selionyse! O Viešpatie, kaip ap- 
simovė! - Mylista atsilošė ir pasileido taip garsiai juoktis, kad net jo 
gauruotoji krūtinė po šlapiais marškiniais kretėte kretėjo. 


Grįžęs į savo kambarį, Marius išsitiesė ant lovos ir užsimerkė. Nebuvo 
jis per daug įsiveikęs, bet jame teberuseno tarsi perdegęs neramumas. 
Kiek pasivartė, atsistojo ir prisitraukė kėdę, ant kurios buvo padėta 
špaga. Vėl atsigulė, ištiesė ranką ir sugniaužė saujoje špagos rankeną. 
Taip buvo geriau. Ramybė pulsavo ten ir persidavė jam, tekėjo ranka 
aukštyn, per petį, kaklą, galvą. Darėsi lengva, įtampa slūgo, akys pačios 
merkėsi. Jis giliai atsiduso, ištempė ir vėl atleido galūnes. Jau migdėsi. 

Umai girgžtelėjo grindys. Jis pakėlė galvą ir atkišo špagą į duris. 
Be reikalo. Išplėstos akys, prie krūtinės prispausta ranka. Tarpdury 
stovėjo Izabelė Giedraitienė. 

— Atsiprašau, ponia! 

Giedraitienė kažką sušnibždėjo. Jos plonos lūpos, lyg kokią trum- 
pą maldą, ištarė negirdimą žodį, o tada ji smulkiais, greitais žingsniais 
pribėgo. Lyg parpuolė, nes dabar klūpėjo prie lovos. Sugriebė Ma- 
riaus ranką ir tyliai, bet aiškiai sušnibždėjo: 

— Mirties angelas mano... Aš žinojau... Tu... Mirties angelas... 

— Aš, ponia? 

— Tris! Visus tris!.. Tikrai visus tris? 

— Kad... Kadjis buvo papirktas, tasai Sėlis... - Marius neišmanė, 
ar teisintis, ar girtis. Savotiškai elgėsi ši ponia, nors kartais jam atrodė, 
kad ji suprato jį geriau, nekaip galėtum iš moters tikėtis. Ne tik tai. Jis 
lyg pajusdavo, jog tas supratimas abipusis, nors abiem trūko žodžių 
jam išsakyti. 

— Oo... - atsiduso Giedraitienė ir plonais, vėsiais pirštais prispau- 
dė Mariaus ranką sau prie skruosto. Marius jautė švelnų jos veido drė- 
gnumą ir suvirpėjo, kai jos lūpos greitai nudegino karštais bučiniais 
visą plaštaką. Jam buvo keistai nejauku, norėjo atitraukti ranką, bet 
neišdrįso. 

Giedraitienė pakėlė veidą ir pridėjo Mariaus ranką sau prie krūti- 
nės. Atrodė, tarsi ji melstųsi kažkokioj religinėj ekstazėj. 

— Šia ranka... — ji neklausė, bet ištarė, lyg ką švento teigtų. 

— Taip. 

- Ir... Ir su šita, - kuždėjo ir, ištiesus savo dešinę, lengvai palietė 
špagą. - Oo... - pakartojo jausmingai ir prisimerkė. 

— Aš turėjau, ponia. Jis mat... Jie puolė mane. 

— Kurį pirma? 

— "Tą Sėlį. Jis mat... 

— O nosinę? Turėjot nosinę? 

- Taip. Visą laiką. Prie savęs. Čia! Atleiskite, ponia. - Marius pa- 
sikėlė ant alkūnės, ištraukė iš Giedraitienės savo dešinę ranką ir, pri- 
siekęs ant kėdės atramos kabantį švarką, iš šoninės kišenės ištraukė 
nosinę. Nosinė vietomis buvo sukepusi raudonai juodom dėmėm. 

Giedraitienės akys išsiplėtė. Ji lyg stengėsi kažką sakyti, bet jokio 
garso nebuvo. 
— Tai jų kraujas. Nes ponia manęs... Atsimenate, ponia manęs 


prašėte. 

— Tuatsiminei!.. Mano mirties angelas... - vėl atsiduso ji ir dviem 
grakščiais pirštais atsargiai paėmė nosinę. - Papasakokit man, o, pa- 
pasakokit viską! 

— Papasakot, kaip buvo? 


— O taip! Prašau... — Ji parėmė rankomis galvą. Akys nė akimirkai 
nepaliko Mariaus veido. | 

Marius pasakojo. 

Iš pradžių nedrąsiai ir užsikirsdamas, trumpai. atsakinėdamas į 
klausimus. Vienas tų klausimų buvo: „Kodėl?“ Kodėl jis puolė bū- 
tent taip, o ne kitaip. Į tai Marius atsakė jau daug plačiau. Robertas 
jam buvo taip gerai įkalęs tuos atsakymus, jog jie buvo tapę ins- 
tinktyvūs: kodėl gintis reikėjo būtent taip, špagą laikyti taip, kodėl 
aukštoj rasotoj žolėj tiko viena kojų pozicija, ant dulkėto kelio kita, 
kodėl reikėjo pasisukti taip, kad saulė šviestų į nugarą... Visa buvo 
numatyta. Kiekvienas judesys, iki menkiausios smulkmenos, ištir- 
tas. Ji klausėsi tartum be žado ir, Mariui išsakius, vėl klausė „kodėl“. 
Bet dabar jau kita prasme. Kodėl jis žinojo turįs nudurt juos visus? 
Kodėl?.. Kodėl jis minėjo tą juodą kryžių už akmeninės kapinių 
tvoros?.. 

Marius nutilo. Kad nematytų plačių, kiekvieną jo lūpų krustelėji- 
mą sekančių akių, jis nusuko veidą ir žvelgė į lubas. 

— Kodėl? Sakykite, kodėl?.. - kuždėjo ji švelniai. 

— Todėl, kad man... — Mariaus balsas užsikirto, nes meluoti šią 
akimirką negalėjo. - Atleiskite, ponia. Jūs nesuprasit... 

— Suprasiu. Mano mirties angele... Tikrai suprasiu. Kodėl? 

— Todėl, kad... - Marius vėl atsigręžė į ją, ir jie žvelgė vienas ki- 
tam į akis, ir dabar meluoti buvo visiškai neįmanoma. — Todėl, kad 
aš turiu... Visus juos. Visus tuos, kurie perėsti tų šunų tvaiko... Su- 

prantat, aš nenorėjau. Atvažiavau, norėjau tik už pinigus. Bet tada, 
kai buvau Selionių dvare ir ten juos pamačiau!.. Aš dabar turiu. Su- 
prantat? 

Tai buvo ne klausimas, bet maldavimas, kad jį suprastų. Pražiotom 
iš susijaudinimo lūpom Giedraitienė sušnibždėjo tylų „taip“. Taip, ji 
suprato, iš tiesų suprato. Žinoma, ne smulkmenas, bet patį svarbųjį, 
Marių deginantį keršto troškimą. Užgniaužtas kerštas degino ir ją, gal 
net karščiau, nes ji neturėjo nei jėgos, nei vilties jį įvykdyti. 

— Taip! Suprantu. Taip! - Ji vėl sugriebė Mariaus ranką ir stipriai 
prispaudė sau prie krūtinės. Ranka truputį virpėjo, ir pačią Giedraitie- 
nę krėtė keistas šiurpulys. Daugiau žodžių jiems ir nereikėjo. Kažkoks 
jausmas surišo juos be žodžių, kažkoks šiltas supratimas ir bendru- 
mas. Tylėjo jie tol, kol Giedraitienė galop paleido Mariaus ranką. 

- Jis sakė kažką, tas Sėlis. Apie kielikus, - lėtai tarė Marius. Šitai 
nebebuvo taip svarbu kaip tie karštai šnibždėti „kodėl“. Buvo tai tik 
dar viena to ryto įvykių grandis. 

— Kielikus? Apie tuos kielikus žydo karčiamoj? 

— Ne. Ne... Jo mylistos Giedraičio kambary. Aš nežinau... Jis la- 
bai bijojo. Gal kliedėjo... 

— Kielikus kambary? 

- Taip. Jis taip sakė. Minėjo Sidabravą... Taip, Sidabravą. Ir sakė, 
kad jie kambary paslėpti. Bet jis buvo prie mirties, o tuomet žmogus 
dažnai nežino, ką kalba. 

— Kambary? 

— Mylistos Giedraičio kambary. Jis norėjo atsipirkt nuo mirties. 
Šaukė. 

— Ir kas tada buvo? 

— Aš jį nudūriau, - ramiai atsakė Marius. - Gerklėn. 

Giedraitienė aiktelėdama įkvėpė, tarsi pati justų tą dūrį. 

— Tu mirties angelas! Mano mirties angelas... 

Ji tebetūnojo, pusiau priklaupus, pusiau pritūpus, prie lovos. Per 
visą šį pokalbį nebuvo pajudėjus ir tik dabar pasilenkė į priekį. 

Marius nesistengė jai padėti. Jis nujautė, kas dabar atsitiks, bet to 
nujautimo nepakako. Pati Giedraitienė švelnia ranka pasuko jo sma- 
krą į save ir pabučiavo praviras lūpas. Siauros, bespalvės jos lūpos 
buvo minkštos ir vėsios. Marius jautė jos užsikertantį kvapą, jautė jos 
nedideles krūtis prie savo krūtinės. Ji įsikniaubė Mariui į petį. 

— Aš bijau... Aš taip bijau.. - trūkčiodama šnibždėjo. 

— Ko bijot? Ko? 

— Jo!.. Jo!.. Jo!.. - Jos balsas staiga nutrūko, ir ploni švelnūs pirštai 
tvirtai sugniaužė Mariaus pečius. Ji vėl pasilenkė, ir dabar tos minkš- 
tos vėsios lūpos buvo karštos ir ieškančios. Marius bandė kiek pasi- 
kelti, bet Giedraitienė jį spauste prispaudė prie lovos. Įsisiurbė į jo 
lūpas taip kietai, taip atkakliai, kad jam ėmė trūkti kvapo. Staiga Gie- 
draitienė jį paleido, atsilošė ir grakščiai atsistojo. Tie patys karštai jį 
glamonėję pirštai dabar vikriais judesiais lygino suglamžyto sijono 
klostes. 

— Jūs... Tai yra aš atsiprašau. Man reikia eiti. 

Marius nulenkė galvą. Giedraitienė apsisukus tyliais smulkiais 
žingsniais išėjo iš kambario. Durys užsivėrė be jokio garso. Giedrai- 
tienė viena temokėjo taip tyliai užverti šio seno dvaro girgždančias 
duris. 


III SKYRIUS 


Planai 


Mylistai Kontrimui, apsukriajam Kauno pavieto politikui, 
šis apsilankymas Selionių dvare buvo kur kas malonesnis už ankstes- 
nijį. Ir praėjusį kartą jam čia teko patirti menkai teužmaskuotų įžei- 
dimų. Kontrimas, kaip politikui ir pridera, sugebėjo juos ignoruoti, 
nors atsiminė ir įsidėmėjo kiekvieną. Šį kartą, deja, įžeidimai buvo 
vieši ir akiplėšiški, ir jų nepaisyti buvo ne taip lengva: reikėjo iš visų 
jėgų tvardytis. Žinia, nemaloniai išėjo su ta dvikova prieš dvi dienas, 
nemaloniai ir keistai. Bet, antra vertus, dėlei kažkokio ūkvedžio mir- 
ties, na, ir dar kelių plikbajorių, tokiam ponui kaip Dabulskis nevertė- 
jo prarasti takto ir gero tono. 

— Labai tragiška. Užjaučiu mylistą, - visom išgalėm nutaisęs balsą, 
apgailestavo Kontrimas. — Ak, tie amūrai! Geriau gal būtų, jei ponas 
Dievas nebūtų laužęs to šonkaulio Adomui... 

- Jokie amūrai, tamsta! Nedrįskite mano gerbiamos dukros čia 
painioti! - nukirto jį įraudęs Dabulskis. Jis buvo gerokai įkaušęs, ir, 
matyt, gėrė jau nebe pirmą dieną. Bet koks mandagus takto ieškoji- 
mas šį kartą buvo bevaisis. Dar niekad Kontrimas nebuvo matęs Da- 
bulskio taip susijaudinusio ir įtūžusio. 

— Gerbiamas mylista, aš tik... Gi per redutą... 

- Šantažas ir šmeižtas! Niekšybė ir niekšybė! Žinokite tai! Trys 
mano vyrai ten prie kapinaičių galvų neteko. Trys geri, patriotai žmo- 

nės. Iš pasalų, smurtu! Ir jūs drįstate minėti mano dukrą! Tai smur- 
tas... Aš, Dabulskis, jums sakau! 

— Atsiprašau, mylista... Aš gal nesupratau... - Kontrimas sutriko 
ir jau bijojo net žodį ištarti. Lyg prašydamas pagalbos, pažvelgė į šalia 
Dabulskio sėdintį išbalusį, bet palyginti ramiai besilaikantį jo Žentą 
Stoberskį. - Vienas tų vyrų, Sėlis pavarde, rodos, buvo juk giedrai- 
tiškis. 

- Šantažas, mylista! Jei tris!.. - Dabulskis sumirksėjo paraudusiom 
akim, keistai nebaigęs sakinio. 

— Taigi, žinoma, Giedraičio, - skubėjo įsiterpt Stoberskis. - Keista 
toji dvikova. Mes bent turim žinių, kad tai buvo žudynės iš pasalų. 

— Tik jis vienas gyvas. Tas Giedraičio, išgamos, bažnyčių plėšiko, 
bernas. 

- Jaks-Tyris, rodos. 

- Jaks-Tyris! Aš dabar tamstai noriu priminti kai ką, mielas Kon- 
trimai. Tada gal kalbėsi kitaip! - Dabulskis atsistojo ir kapotais žings- 
niais priėjo taip arti Kontrimo, kad tas vos susiturėjo neatsilošęs 
krėsle. - Ką sakėm tamstai čia, šitam kambary, apie tą antikristą?! O 
tamsta netikėjai! Abejojai! Ginti norėjai jį, tą bažnyčių, mūsų švento 
tikėjimo dergėją!.. 

— Gal ne ginti, tik... 

— Ginti, rapucha, bandei! O aš, Dabulskis, sakiau — jis bažnyčių 
plėšikas! Ir matai dabar! Matai ar turiu parodyt, nosį prikišęs prie Si- 
dabravos bažnyčios kieliko?! 

Mandagumą išlaikyti darėsi beveik neįmanoma. Kontrimas nu- 
delbė akis ir giliai atsikvėpė, slopindamas tvinstantį įsižeidimo pyktį. 
Jis dabar net nemėgino įterpti žodžio, kad indų atradimas karčiamoje 
dar nėra Giedraičio kaltės įrodymas. 

— Bandėt dangstyti savo buvusį sėbrą tada! 

— Mylista, prašyčiau jūsų!.. 

— Gerbiamas uošvi, juk mylista Kontrimas dabar su Giedraičiu 
nieko bendro neturi... 

Kontrimas dėkingai linktelėjo Stoberskiui. Dabulskis kelis žings- 
nius atsitraukė. Jis buvo nuleidęs galvą, nudribęs pagurklis lietė krūti- 
nę, akys žvelgė iš padilbų, - tikras pult ir kąst pasiruošęs buldogas. 

— Mielas Kontrimai, aš, Dabulskis, visada buvau mandagus su 
tamsta ir su visais. Iš tiesų. Tai mano silpnybė. Kyla ji iš gilios mūsų 
šeimos svetingumo tradicijos, bet, idritvaipalka, mandagumo ribos 
peržengiamos, kai mano namuose kas drįsta ginti tą išgamą! 

— Aš - niekad, mylista! Jūs nesupratote. 

— Gerai. Sakykim, aš nesupratau... Tad kartoju: tikiuosi, kad 
daugiau neišgirsiu iš tamstos lūpų jokių kalbų apie legalumus išda- 
vikams! 

Kontrimas vangiai palingavo galvą. Dabulskį įtikinėti šį kartą buvo 
tuščias dalykas. Tik gaila, jog jis to nesuprato iš pat pradžių, kai dėstė, 
Zabielos pavestas, pageidavimus, kad šis seimelis praeitų kuo ramiau 
ir kiek galima besilaikant visų legalumų. 

— Tvarka tad. Jūs pranešate šviesybei Sanguškai, Kauno pavieto 
maršalkai ir mylistai Zabielai, kad aš, Dabulskis, nesutinku ir negaliu 
su bažnyčių teriotoju po tuo pačiu stogu sėdėt seimelyje! Čia pažeista 
mano krikščioniška Lietuvos bajoro garbė, o ne kokie ten legalumai! 
Supratot? 

— Savaime aišku, mylista. 

— Sumarum. Seimely ramybė tegali būt tada, jei to vagies net į Kau- 
ną neįsileisim! Praneškite taip pat šviesiajam maršalkai, kad jam tuo 
rūpintis nereikės. Pajėgsiu pats nuo šlamšto apsiginti. Tenoriu pra- 
nešti jam ir prašyti sutikimo. Supratote? 

— Kuo aiškiausiai. 

— Gerai, idritvaipalka! Gerai... — Dabulskis pasisupo ant savo 
trumpų kojų. Dabar, pykčiui apiblėsus, atrodė jis suvargęs ir susenęs. 
Šiaip sveikas skruostų raudonumas dabar buvo mėlynų gyslų išraiz- 
gytas ir atrodė pelenų spalvos. - Man tai labai svarbu, mylista. Turi- 
me susivienyti prieš smurtą mūsų tėvynėje... Gerbiamas Stoberskis 
štai irgi vyks į Kauną. Pasiruošimai, žinote... 


370 


— O, kaip malonu! Be galo malonu... - paskubėjo rodyti džiaugs- 
mą Kontrimas, nors šio manevro prasmę kiaurai permatė. Jo žodžiu, 
jo veiksmu Dabulskis nepasitikėjo. Nors pats maršalka siuntė būtent 
jį Vieveriuosna, Stoberskis dabar privalėjo keliaut drauge su juo į 
Kauną, kad galėtų prižiūrėti, ką jis praneš. Painiavos netrūko, bet tai 
juo labiau spyrė Kontrimą apsispręsti dėl ateities. 


Ne pirmą kartą Liudvika užkopė ant grįstų virš arklidžių. Kažin 
ar bebuvo likęs dvare koks užkaboris, kurio ji, smalsumo vedama, 
nebūtų apšniukštinėjusi. Ant grįstų šiuo metų laiku buvo beveik 
tuščia. Tik draikėsi šieno nuobiros ir kampe riogsojo kupeta aviži- 
nių šiaudų kraikui. Bet viskas čia dar kvepėjo šienu. Girdėjosi, kaip 
apačioje prunkšia žirgai. Viršuje, tarp sąsparų ir sijų, turėjo gyventi 
pelėda. Paskutinį kartą Liudvika buvo čia ir užklydusi tos pelėdos 
pažiūrėti. Madam Višnevska bijojo ir, stovėdama apačioje, įkyriai 
ZirZė: 

— O, aš bijau, madmuazel!.. Grįžkite greičiau, aš bijau! 

Lyg būtų ko bijoti kažkokio paukščio! Pelėdos Liudvikai anąsyk 
taip ir nepasisekė pamatyti. Ir dabar voratinkliais aptrauktos sijos 
skendėjo šešėliuose, o jokios pelėdos nebuvo nė ženklo. 

Bet ne tas rūpėjo šį kartą Liudvikai. Nepaisydama savo ilgojo si- 
jono, ji klestelėjo į šiaudų kūgį, per žiemą gerokai susislėgusį. Dar 
apsižvalgė ir pasislinko toliau. Susigūžusi po nuožulniu, skiedrom 
dengtu stogu, iš prijuostės išsiėmė puspilnį butelį vyno. Lengvai iš- 
traukė tik lig pusės įgrūstą kamštį. Daugiau nesižvalgydama, užsiver- 
tė butelį, gurkštelėjo ir tučtuojau užsikosėjo. Raudono vyno purslai 
ištiško ant prijuostės. Išskyrus kelias vogčiom iš smalsumo nugertas 
stiklines, Liudvika vyno nebuvo ragavusi, ir netikėtai šliūkštelėjusi iš 
butelio srovė jos vos neužsprangino. Atsikosėjo, pakliuksino iš tėvo 
kambario slapčia išsineštą butelį ir jau kur kas atsargiau jį vėl užsiver- 

tė. Vynas nebuvo skanus. Rūgštokas ir keistai šildantis gerklę. Pailsė- 
dama ji nurijo dar tris didelius gurkšnius ir tik tada, pastačiusi butelį 
šiauduose, krito aukštielninka. Akys pritvino ašarų. Grįstų tamsios 
sąsparos susiliejo ir plaukė lyg melsvam rūke. Ašaros ritosi Liudvikos 
skruostais. Ji nesivaržydama šniurkštė nosim. Bent čia, šitoje tuščio- 
je daržinėje, galėjo pagaliau niekieno netrukdoma išsiverkti. Galėjo 
net kiek nori išgerti to kvailo vyno, kuris ją, per kiekvieną valgį ant 
stalo stovėdamas, masino. Liudvika verkė. Ašarodama pakėlė butelį 
vėl ir prisiversdama nurijo dar kelis didelius gurkšnius. Šilta darėsi; 
traukė atsisagstyti tą sunkoką atlasinę liemenę. Ji atsegė keletą vir- 
šutinių sagų, gurkštelėjo dar vyno ir vėl atsigulė. Akyse mirguliavo 
susikryžiavusios lubų sijos, pro plyšius prasiskverbę saulės spinduliai 
gaudė nebyliai šokantį dulkių spiečių, ir kažkur ten viršuj tikrai turėjo 
gyventi pelėda. Ašaros ritosi skruostais, biro į ausis. Liudvika jų ne- 
maldė. Plūdo ašaros, ir nors truputį darėsi lengviau jos lyg replėmis 
suspaustai krūtinei. 

Per kelias paskutines dienas Liudvikos gyvenimas pasikeitė. Pa- 
sikeitė taip labai, kad Liudvikai dabar buvo sunku net atsiminti dar 
taip neseniai patirtą džiaugsmingą ūpą. Rodės, viską atiduotų, kad 
galėtų susigrąžinti tą pakilaus laukimo jausmą, kuris buvo ją užvaldęs 
prieš kelionę į Raudondvarį. Dingo tas nekantrumu virpantis lauki- 
mas, dingo negrįžtamai, ir su savim nusinešė paskutinę jos vaikystės 
dieną. 

Pasikeitė pasaulis. Jo spalvos apsiniaukė ir tapo grėsmingos, kai 
prie jos kojų staiga gulė persmeigtas, dar mirties drebulio virpinamas 
Vėtros kūnas. Pasikeitė jis visiškai, kai į grįstą Selionių dvaro kiemą 
įdardėjo šienui vežti skirti ratai su Nariušio ir Karaičio lavonais. Nu- 
mirėlių Liudvika buvo mačiusi ir prieš tai, bet ne šitokių. Savo senelį 
atsiminė ji. Gulintį prakilniai išbalusiu veidu tarp labai minkštai at- 
rodančių pagalvių. Taikų ir kone besišypsantį. Abipus jo ramaus vei- 
do pleveno žvakių liepsnos, kvepėjo paslaptingais smilkalais. Senelis 
ramiai pasitraukė kažkur toli, ir tada ji juto švelnų graudulį. Nariušis 

buvo paskerstas, ir vietoj gailesčio Liudviką pagavo siaubas. Tas pats 
siaubas kaip tada, kai nesuvaldomas plieno špagos sublizgėjimas per- 
vėrė jos linksmai straksinčios draugės Vėtros gyvybę. Dardėjo veži- 
mas, atlošta Nariušio galva daužėsi nelygaus grindinio ritmu. Šalia jo, 
nelyginant vežiman įristas skalikų papjautas šernas, gulėjo Karaitis. 
Abu jie buvo permirkę krauju. Karaičio kraują buvo sugėrusi nešvari 
stora liemenė, o Nariušio baltieji marškiniai atrodė it išmirkyti raudo- 
nai juodoje tyrėje. Rodės, kaip tiek kraujo galėjo išbėgti pro nedidelį 
plyšį, kuris juodavo visada taip rūpestingai nuskustam Nariušio ka- 
kle, prie pat atkragusio Adomo obuolio. 

Liudvika stovėjo atsilošusi į baltą rūmų fasado koloną ir neįstengė 
pajudėti nei atitraukti nuo lavonų žvilgsnio. 

— Madmuazel... Madmuazel, einam. Aš negaliu... Oi, širdis 


neišlaikys! Negaliu... — krūpčiojo, jai į rankovę įsikibusi, madam 
Višnevska. 
— Eik, vaikeli!.. Eik!.. - šnibždėjo šalia stovintis tėvas, kuris vėl ir 


vėl žegnojosi. Pono tėtės veidas buvo pilkas kaip pelenai; melsvos 
gyslos, it upės žemėlapį, margino tirtančius skruostus. 

Liudvika nėjo. Ji sekė akimis, kaip tarnai, abiem lavonais nešini, 
dingo už rūmų kampo. Sekė lyg jai vienai paskutinį atsisveikinimą 
mojuojančią nukarusią Nariušio ranką kaulėtais pirštais ir pusiau nu- 
plikusią, pirmąkart be kailinės kepurės matomą Karaičio galvą. Net 
neverkė ji tą kartą. Verkė už ją Višnevska, ir per peleninius tirtančius 
tėvo skruostus nusirito kelios ašaros. Ji išsiverkė tik naktį, lovoje, ir 
štai dabar, gulėdama aukštielninka tyliai šiugždančiuose avižiniuose 
šiauduose. 

Mušė šiluma ir keistas svaigulys. Liudvika atsisagstė paskutines 
neklusnias, tarsi išbrinkusias, liemenės sagas ir jau be didelės prievar- 
tos subaigė likusį vyną. Liūdna buvo ir rūgščiai saldu. Baisiai norė- 
josi kam pasiskųsti. Kad ir tai pačiai nieko nesuprantančiai madam 
Višnevskai. Negirdėjo ji net, kai kažkas pravėrė arklidės duris. Išgirdo 
tik žirgo Žvengimą. 

— Tpru, Šėmi.... Josim namo, Šėmi.... — tai svainis ramino savo žirgą. 

Svyrinėdama Liudvika priėjo prie kopėčių, besileidžiančių į tvar- 
tą, ir, nepaisydama apie kauliukus besiplaikstančių sijono klosčių, 
ėmė lipti žemyn. 

— Panele! - pasigirdo nustebęs Kiežgailos balsas. - Panele Liudvi- 
ka! - suriko jis jau kiek išsigandęs, nes ši staiga, lyg iš dangaus, pasiro- 
džiusi Liudvika visai netvirtai laikėsi ant kojų. Palikęs arklį, Kiežgaila 
pribėgo prie kopėčių, ir pačiu laiku. Nulipusi iki apatinių rangų, Liu- 
dvika slystelėjo, dar griebėsi dulkinos atramos, bet, pamačiusi išskės- 
tas Kiežgailos rankas, atsidavė jų valiai. 

— Bet, panele Liudvika... - lemeno didžiai nustebęs ir vos pusiau- 
svyros nepraradęs Kiežgaila. Liudvikos atsegta liemenė plevėsavo, 
drėgnai žvilgantys skruostai raudo kaip prinokę obuoliai. Ją apglėbu- 
si dešinė Kiežgailos ranka nejučiom visu delnu užspaudė tik plonų 
marškinių tepridengtą krūtį. Ir šiaip greit raustantis Kiežgaila nukaito 
kaip vėžys. Iš pradžių jis norėjo išsilaisvint iš šios netikėtos naštos, bet 
Liudvikos rankos apsivijo jam apie kaklą. 

— O, pone svaini... O mielas, mielas svaini! Jūs nedarykite... Nie- 
kad, niekad, nedarykite taip... — karštais gūsiais beveik prie pat jo 
ausies aikčiojo Liudvika. Kartu su žodžiais sklido ir neginčijamai sti- 
prus vyno kvapas. Kiežgaila atsirėmė į kopėčias. Krūtį apglėbusi, bet 
spaudimą atleidusi jo ranka vėl stipriau ją priglaudė. 

— Panele Liudvika... Ką jūs čia... Viena visai? Kaip čia? - klausė 
jis, ir tuoj pat jo mintys nesuvaldomai pasuko į uždraustas plotmes. 
Kiežgailos žmona Kristina nei veido, nei kūno grožiu neprilygo šiai 
jauniausiai Dabulskių atžalai. Be to, jau septintas mėnuo, kai ji buvo 
nėščia. 

— Prašau, pone svaini... Prižadėkite man, kad niekad... Prižadė- 
kite... 

— K3, Liudvikut? Prižadu.... Prižadu tikrai... - pradėdamas kapo- 
tai kvėpuoti, tikino Kiežgaila. Jo ranka dabar švelniai glostė Liudvi- 

kos krūtis ir ieškojo marškinių sagų. Liudvika lyg nejuto tų glamonių. 
Įkaitęs jos skruostas tebebuvo prigludęs prie jo žando, karštas kvapas 
kuteno jam ausį. - Ar tu viršuj buvai, Liudvikut? Nieko ten nėra? 

— Prašau, prašau... Aš nebenoriu! Tą Jaks-Tyrį.... 

— Aš nutrenksiu tą Jaks-Tyrį! Nudursiu kaip šunį, Liudvikut! — 
Marškinius Kiežgaila atsegė ir atsargiai siekė giliau. 

— Ne! Ne! - Liudvika jį staigiai atstūmė, ir Kiežgaila atitraukė ran- 
ką nuo jos nuogos krūties tarsi nusvilęs. 

— Aš... Aš nieko, Liuduk!.. 

— Oi, ne! — suvaitojo Liudvika ir atsišliejo į kopėčias. - Ne, ne!.. 
Prašau, ne! Daugiau kraujo - ne... 

Ji susiėmė abiem rankom veidą ir, malšindama kūkčiojimus, išbė- 
go pro duris. Įraudęs Kiežgaila liko stovėti prie kopėčių; ką tik krūtį 
turėjusi ranka dar dilgsėjo. Jis nusikeikė ir nubraukė į šonus savo ru- 
dus ūsus. 

— Kabinasi pusnuogė ant kaklo, paskui klykia: „Ne!“ - sumurmėjo 
jis. - Na, palauk! Užtiksiu dar tave kur vieną... 


Karnevskis patrynė savo didoką papurtusią nosį ir sausa gerkle atsi- 
krenkštė. Jis buvo visiškai blaivus ir kaip tik užtat suprato, koks pavo- 
jingas Giedraičio peršamas planas. 

— Dauggali pone, - sumurmėjo jis, nepatogiai muistydamasis 
krėsle. - Dėl to prisipažinimo... atseit, kad aš paėmiau, bet atsisakiau 
Prūsijos aukso, — tai sukalbėjome. Bet apkaltint Dabulskį tai... 

— Buvo kalbėta, Karnevski! Kalbėta! - Giedraitis buvo atgavęs pa- 
sitikėjimą savimi ir savo planais, tad dvejones nubraukė plačiu rankos 
mostu. - Sakėme, kad apsaugosim jus. Bet tai tik pradžia. Ne tik jūs — 
ir Kontrimas prisipažins, jog ėmė kyšį iš prūsų. Iš to ir susidaro visas 
planas! 

— Mylista Kontrimas?.. - Karnevskis mirktelėjo paraudusiom, tarp 
surambėjusių raukšlių įsėdusiom akim ir iš nustebimo sušniurkštė. — 
Kontrimas irgi? 

— Ar tavim vienu tikėtų, Karnevski? Ar tikėtų? Ką? 

— Dauggali pone, mano žodis! 

— Daug kartų parduotas buvo tas tavo žodis, Karnevski! Nesismul- 
kinkim dabar, laiko tam nėra. Klausykis! Kai tėkši auksą ant stalo, at- 
kreipsi visų dėmesį. Šauk tada visa gerkle. Užtai tave ir pasirinkau. 
Šauksi, kad nenori būt tėvynės išdaviku, kad nenori apgaut šviesybės 
etmono, kad atsisakai nešvaraus prūsų aukso ir tegul užspringsta juo 
priešo papirkėjai. 

— Sutarta buvo, dauggali pone... 

- Šauksi toliau, kad pats esi neturtingas, o aukso atsisakai ... Šauk- 
si: „Tegul būna verti Lietuvos bajoro vardo tie kiti ponai, kurie kyšius 
ėmė. Tie, su kuriais mes tarėmės seimelį griauti! Dabulskis, Kiežgaila, 
Stoberskis, Sirautas, Kontrimas!“ 

Karnevskio apatinė lūpa atvėpo, jis pasisuko kėdėje, atsikrenkštė, 
pakėlė lyg maldai rankas. 

— Dauggali pone! Pasigailėkite! Aš... Tai bus mano mirtis, daug- 
gali pone! 

— Mes būsime ten, Karnevski! 

— Bet, pone! Jei aš tik šnibždom ištarsiu to Kiežgailos pavardę, — 
Karnevskis sukumpusiais pirštais pačiupnojo sau kaklą, - sukapos jie 
mane!.. 

- Ne šnibždom, o visu balsu! Kad visi girdėtų! Ubagai bobinčiuje 
ir žiurkės rūsiuose. Šauksi: „Išdavikai Kiežgaila, Dabulski, grąžinkite 
prūsų auksą, neardykite seimelio! 

— Aš?.. Ak, tu velnie smailabambi!.. 

— Apsieisim be velnio. 

- Atleiskit, dauggali pone, bet aš... 

— Neaikčiok! Niekas tau į užpakalį nežnybia. Pagalvok geriau, kas 
dėsis paskui, kai juos apkaltinsi. 

— Kas?! — verksmingu balsu pakartojo Karnevskis ir pažvelgė iš 
padilbų į Giedraitį, abejodamas, ar tas tik nesityčioja iš jo. - Sakiau, 
kad sukapos! Ten pat iššauks mane visi... Tas rudasis karuža pats 
pirmas! 

— Kaip tik! — Giedraitis atsilošė ir išsišiepė. - Taip turės būt, nes 
garbė dar nemirus Lietuvoje! Ne! Iššauks tave, Karnevski! 

— Iššauks!.. Oi, tu velnie pikliuotas!.. — visai beviltiškai sudejavo 
Karnevskis, bet Giedraitis jo nepaisė. 

— Taip! Jie iššauks. Jų pusė pradės peštynes, o tuomet tą dvikovą 
iš tavęs perims Jaks-Tyris. Nes tuomet pasirodys, kad tu esi sužeistas, 
supranti? 

— Aš? Sužeistas? O, pone dauggali! 

- Aprišta bus ranka, ir viskas, Karnevski. Supranti? Aprišta ir po 
švarku paslėpta. Sakysime, kad sunkiai sužeista ir kad tik iš patriotiš- 
ko pasišventimo tu seimely dalyvauji. 

— Aprišta, dauggali pone?.. - Karnevskio neviltis kiek prasiblaivė. 
Jis pasitrynė pamėlusią nosį ir pritardamas palingavo galvą. - Ak, ir 
tada tas... Jaks-Tyris... mano vardu priims iššūkį? 

— Pagal visas riteriškumo taisykles, Karnevski. 

- Jei šitaip, tad... Bet jeigu aš sužeistas, tai... 

— Tai kas gi? 

— Kaip aš galiu joti tokį ilgą kelią į Kauną? 

Giedraitis nusišypsojo plačiu, savim patenkintu šypsniu. Jis atsi- 
stojo, perėjo per kambarį ir sustojo prie lango. 

— Nejosime, Karnevski. Nė vienas iš mūsų... Kad ir norėtume, ne- 
įjotume į Kauną suvis. Prie vartų tykos to šunvagio Dabulskio suskiai 
ir net Sanguškos vyrai. 

— Prie vartų, dauggali pone? 

— Prie vartų. Kauną lengva uždaryti. Vieną pusę saugot tereikia. 
Ką tik gavau pranešimą, kad Sanguška su tokiu planu sutiko. 

— Bet tada... —- Karnevskis vėl bejėgiškai nuleido rankas, ir visas 
ankstesnis beviltiškumas grįžo į raukšlių išakėtą jo veidą. 


377 


— Tai tik vieškelis bus uždarytas, Karnevski, - toliau ramiai, lyg 
gardžiuodamasis žodžiais, kalbėjo Giedraitis. — Žinot, ką porino 
dar užpraeitam seime kunigaikštis Čartoriskis? Kad upių transportą 
mums reikia plėsti. Kanalus kast, krašto ūkį gerint. Per daug šlėkta 
savo arkliais pasikliauja. Taip kalbėjo kunigaikštis!.. 

Karnevskis sėdėjo nudelbęs galvą. 

— O kiek upių teka pro Kauną? - paklausė jo atsigręžęs Giedraitis. 

— Tad... Akaipgis - dvi, dauggali pone! 

— Tai matai, Karnevski! Net kanalo kast nereikės... 


Jo mylista Jeronimas Kristupas Dabulskis, pasipūtęs kaip kalakutas, 
trūkte pratrūko pykčio tirada. Žandai jam virpėjo, keli ant viršugalvio 
belikę, visuomet suglaistyti plaukeliai juokingai šiaušėsi. Jei tik kalba 
nors kiek siedavos su Giedraičiu, Dabulskį paimdavo baisus pasiuti- 
mas, ir tada jau pyktis, o ne mylista valdydavo žodžių papliūpą. 

Klebonas Sugintas keliskart bandė kilstelt ranką, norėdamas per- 
traukti, nes pats buvo pratęs daugiau kalbėti nekaip klausytis, bet šį 
kartą nieko nepaveikė. Įsikarščiavęs Dabulskis malė toliau, tad Sugin- 
tas sutaikė savo baltų rankų pirštus ir pasidavė: nuleido galvą ant krū- 
tinės ir, žvelgdamas pro pirštų sudarytus tarpus, klausėsi. 

Dabulskis, vardydamas Giedraičio niekšybes, priėjo prie paties 
pono Dievo išdavimo ir užkimdamas piktinosi, lyg tai irgi būtų buvus 
Giedraičio kaltė. 

— Ir kai aš, krikščionis, turiu žiūrėti, kaip mano krašte Dievui pa- 
švęstus indus liečia tų parkų, tų išgamų rankos, tai, idritvaipalka, to- 
liau jau kentėt nebegaliu! Ne tiek dėl savo skriaudos! Šaukias dangaus 
keršto ir ji. Bet kad Jėzus Kristus, kuris turėjo kentėt tų svetimų ne- 
krikštų žemėj, vėl būtų čia, mūsų tėvynėje, jo rankosna atiduotas, to 
jau aš ir, manau, juo labiau jūs, mielas klebone, neleisim, negalime, 
neturime teisės leisti! 

— Mat... žydai... - lėtai pradėjo klebonas. 

— Tai pasmerkta veislė! Kankintojai Dievo! Bet ką jie galėtų, jei ne- 
sirastų tokių kaip tas išgama Giedraitis, kuris saugo ir gina juos?! Ką 
galėtų tie driskiai?! 

— Mylista Dabulski... Ir pats šventas Petras buvo žydas... - paga- 
liau įterpė visą sakinį klebonas. 

Dabulskis sutriko. Net jo įraudę skruostai kiek nublėso. Sumirksė- 
jo mažos įdubusios akutės. 

- Juokaujate, klebone!.. Kaipgi taip? Šventas Petras - žydas? 

- Žydas, mylista! Tikras žydas. Pats gi sakėte, kad žydų krašte po- 
nas Dievas apaštalus rinko. 

- Šventas Petras!.. — visai tos minties apstulbintas, saumurmėjo 
Dabulskis. - O šventas Jonas? Matas? 

— Žydai... - lingavo galvą klebonas. - Tikri žydai, kaip kitaip... 
Tik Lukas ne. 

— Visi žydai!.. 

— Krikštyti, gerbiamasis mylista, bet žydai! Matote, mylista, aš irgi 
galvojau apie tuos įvykius, daug galvojau, ir ne tai svarbiausia, kad in- 
dai pas žydą buvo rasti. Svarbiausia - kas juos išplėšė. Negerai, kad 
nudūrė tą Feigelmaną.... Sunki tai nuodėmė... - Klebonas atsikvėpė, 
nes skubėjo pasinaudoti Dabulskio sutrikimu ir išsakyti savo. - Nuo- 
dėmė, ir negalim paklausti jo, ar tikrai iš Giedraičio juos gavo! 

— Iš Giedraičio, gerbiamas klebone! Aš, Dabulskis, jum tai sakau! 
Tik iš to išdaviko, to išgamos Giedraičio! Tai velnio išpera mūsų kraš- 
te, klebone. Plėšikas, paleistuvis jis! Ištvirkėlis! 

— Žmogaus kūnas silpnas... — tildydamas pakėlė ranką klebonas. — 
Tam šventoji Motina Bažnyčia ir turi atgailos sakramentą. 

— Bet, klebone! Ar gali būti atleidimas žmogui, kurs plėšė bažny- 
čias?! Kurs buvo susidėjęs su eretikais?! Gynė tą klaidatikį švedą?! 
Pats nešasi į pasipūtusią puikybę!.. 

Argumentų prieš Giedraitį buvo pritvinusi sklidina Dabulskio sie- 
la, ir galėjai juos semti rieškučiomis. Dabar klebonas neprieštaravo. 

- Štai, mylista Dabulski, — turite tikrą priežastį. Erezija! Puikybė 
gimdo ereziją, ir viena iš kitos plaukia! Daug puikybės dabar mūsų 
sviete... 

— Ir pirmiausia — to Giedraičio! 

— Jis vienas iš šaltinių, mylista. Puikybės, bažnyčios negerbimo šal- 
tinių!.. Tai didysis pavojus — erezija! 

Dabulskis atsiduso ir greitu mostu suglostė plaukelius ant pakau- 
šio. Klebono pripažinimas jį apramino. 

— Tas, idritvaipalka, rapucha! Erezijos angis mūsų užantyje! Dabar 
matau, kad mes sutariame, mielas klebone. 

— Sutarėme ir iš pradžių, mylista, sutarėme... Jūs kalbėjote apie 
seimelį? 

— Seimelį, gerbiamas klebone... Ką aš sakiau čia, ką jūs štai dabar 
sakėte... Tą paskelbkit seimelyje. Viešai prieš visus. Pasmerkite tą 
erezijos angį, o tada aš jau, gerbiamas klebone, mokėsiu susitvarkyti! 
Ir pagalbos tam rasis! Pagal seną garbingą bajorų tradiciją stosim ginti 
tikėjimo! 

Klebonas lėtai pakinkavo galvą ir prisimerkė. Jis buvo užtektinai 
prityręs politikoje, kad puikiai suvoktų ir šį, iš esmės paprastą, Da- 
bulskio manevrą. Tereikėjo sviesti įtikinamą, žmonių pyktį uždegantį 
kaltinimą, ir galima bus bent laikinai nuginkluoti tas jėgas, kurioms 
rūpėjo palaikyti paviete tvarką ir ramybę. Tada, turėdamas didžiumą 
savo pusėje, su priešininku galėsi pasielgt kaip tinkamas. Užpulti jį, o, 
kad kokios, ir užmušti. Šį kartą dar kvepėjo ir grobiu, tad Dabulskiui 
sąjungininkų netrūks. 

- Tai bus paprasta, gerbiamas klebone. Seimelyje Giedraičio nebus 
suvis. Turiu Sanguškos ir Zabielos pritarimą tam. Jūs galėsite laisvai 
išklot teisybę apie to plėšiko niekšybes, tikėjimo išdavystę, bažnyčių 
plėšimą, parsidavimą parkoms žydams... 

— Giedraičio nebus?! - Klebono veide vyravusi santūrumo išraiš- 
ka dabar pirmąsyk virto susidomėjimu. 

— Nebus! Sutvarkiau šitai. Nė kvapo nebus. Paskelbsite apie tą an- 
tikristą, tą plėšiką! 

Klebonas pakėlė ranką. 

— Jau aš mokėsiu pasakyti, gerbiamas mylista! 

— O taip, savaime aišku!.. Ir tada aš... Mes, Vieverių apylinkės 
šlėktos, sutvarkysim! 

- Salaparaugės dvaro antpuolis? 

— Taip. Bet šį kartą galutinis. Išdraskysime tą angių lizdą! 

— O Giedraitis? 

- Jei jis pasimaišys, gerbiamas klebone!.. 

Abu nutilo, ir klebonas vėl pažiūrėjo žemyn pro savo trikampiu su- 
dėtus pirštus. 

— Sakot, turite kunigaikščio Sanguškos sutikimą?.. — lėtai, lyg pats 
sau, ištarė jis. 

Dabulskis pasimuistė kėdėje ir prikando lūpą. Sutikimas tai dar 
buvo migločiausias dalykas, bet ne dabar dvejonėms laikas. 

— Visų sutikimą turiu. Viso svieto! Gerbiamas klebone, dangus se- 
niai laukia keršto! Galas turi būti niekšybėms, ir šia proga... 

— Erezija turėtų būt išrauta, — sutiko klebonas. - Tai didelis dvaras. 
O mūsų bažnytėlė štai menka... 

— Du palivarku priskirsim jums. Prie senosios Sidabravos. Tai bus 
tik teisėtas atpildas bažnyčiai už jos išniekinimą. 

- Jau treji metai seimelin nevykau, mylista. Nepatinka man Kau- 
nas po to gaisro... Bet, sako, stogus bažnyčioms jau uždengė. Reiks 
nuvykt šį kartą... 

Dabulskį suėmė staigus noras klebonui, it kokiam vyskupui, pa- 
bučiuoti ranką, bet, žinoma, jis atsiminė savo kilmingumo uždedamą 
ribą. 

— Tad netrukus Kaune, gerbiamas klebone, - šnibždėjo su karšta 
padėka. - Turiu dar tiek pasiruošimų, kad galva plyšta! Tas išdavikas 
mat mano Nariušį... A, bet ką čia daugiau kalbėti... 

— O, atsiprašau... Jūs treniruojatės... - Mylistos Giedraitienės krū- 
tinė kilnojosi, tarytum ne Marius, o ji būtų pailsusi nuo mankštos ir 
dabar gaudytų kvapą. Pirmas Mariaus noras buvo griebti nuo kėdės 
atramos švarką ir juo apsisiausti. Jis buvo pusnuogis. Iš tiesų, jau gal 
dvi valandos jis atkakliai, įsitempęs kartojo pačią sunkiausią pratimų 
grupę. Kelinta diena jau jį vargino augantis neramumas, ir jis sten- 
gėsi išeikvoti savo tvinstančią energiją pratimams. Vėl ir vėl kartojo 
Marius sunkiausius puolimo manevrus, įtempdamas kūną, kad net 
išmankštinti sąnariai susopo. Tamsūs plaukai sudrėkę sklaidėsi ant 
kaktos, raumeninga krūtinė blizgėjo prakaitu. 

Kaip visuomet, Giedraitienė į jo kambarį įėjo negirdima. Jis ją pa- 
matė iš karto stovinčią prie durų, tarsi ji ten jau kuris laikas stovėtų. 
Ji žiūrėjo į jį pilnom nuostabos akim ir prie besikilnojančios krūtinės 
laikė prispaudus drobėn suvyniotą ryšulėlį. 

— Atsiprašau, ponia, — atkartojo Marius ir nesusivokė, ar vilktis 
marškinius, ar paprastai užsimesti švarką. Ponios akivaizdoje vilktis 
marškinius lyg netiko. Taip staigiai vėl prieš ją atsidūręs, Marius kaž- 
kaip varžėsi. Tas gilus ir kiek svaiginantis bendrumas tarp jų nebuvo 
išnykęs, bet lyg reikėjo į jį iš naujo permest tiltą. Net ir dėlei pabučia- 
vimo, kur vis dėlto veiklioji pusė buvo Giedraitienė, jis jautėsi keistai 
kaltas. 

— Mat aš treniravausi... — paaiškino jis ir, griebęs nuo kėdės švar- 
ką, užsivilko jį tiesiai ant nuogo kūno. 

— Nereikia!.. Tai yra dėlei manęs jūs galite praktikuotis. 

— Ašjau baigiau, ponia. 

Švarko medžiaga ant prakaituotos krūtinės atrodė vėsi ir šiurkštoka. 

— Bet ne dėlei manęs? 

— Ne, ponia. 

Giedraitienė nusišypsojo. Šiaip jos šypsnys būdavo siauras ir tar- 
si ištemptas per pastangą, bet su Jaks-Tyriu ji dabar gebėjo šypsotis 

visai kitaip. Plačiai ir laisvai, kaip kad šypsodavos prieš atitekėdama į 
Salaparaugę. 

— Jūs mane vis vadinate ponia. Kodėl? 

— Kodėl?.. Užtat, kad... Na... 

— Mano vardas Izabelė. 

Marius lyg žioptelėjo, stengdamasis ištarti tą vardą, bet kliuvo lie- 
žuvis. Ir jos draugiškas šypsnys neištirpdė santūrumo ledo. 

— Atsiprašau... Aa... Ponia... 

— Izabelė. Sakykite: „Izabelė“, o tai aš jums nedovanosiu, ką atnešiau! 

— Man? 

— Tau. Bet pirma ištark mano vardą. 

— Izabelė... 

— Nereikia šnibždėt. Bet žiūrėk, kas čia! - Ji išvyniojo ryšulėlį, ir 
rankose, lyg kokio burtininko stebuklu, lig pat žemės nusitiesė auksu 
mirganti perpetė. Sunku buvo taip staiga perprast jos įmantrų turkiš- 
ką raštą. Atrodė, kad visa dviejų sprindžių platumo juosta melsvo ak- 
somo fone išvien raibuliuoja aukso siūlais. 

— Tai mano senelio, - aiškino Giedraitienė. - Sena jau. Iš Vienos at- 
vežta. Senelis jojo su karalium Jonu prieš turkus. Bet gal bus gera... 

— O, ponia! - Marius buvo priblokštas. Apie tokią perpetę jis ir sa- 
pnuose nedrįsdavo sapnuoti! Pats Robertas tokios neturėjo. Tai buvo 
kruopštaus darbo, pati brangiausia Konstantinopolio gamybos juos- 
ta. Metalu ataustas turkiškas raštas ne tik raibuliavo kaip vaivorykštė, 
bet ir ganėtinai stiprino juostą, kad ši būtų kaip šarvas. Didiko buvo 
ši perpetė verta. 

— Ne ponia. Izabelė! 

— Ponia Izabele, aš... 

- Imk ją. 

— Ąš?! 

— Tik tu! Tik tu privalai ją nešioti! Užsidėk ją. Prašau... 

Marius vėl nepatogiai pasijuto dėl savo nuogumo. Ant švarko juos- 
tis perpetę netiko. 

— Prašau... - pakartojo Giedraitienė. Juosta sumirguliavo prieš pat 
Mariaus akis. Kitos išeities kaip ir nebuvo. Marius išsinėrė iš švarko 
rankovių, greit, tebesidrovėdamas savo nuogumo, paėmė perpetę ir 
perjuosė ją per dešinį petį. Sunki juosta prigludo prie krūtinės, saky- 
tum tik čia ir buvo jos vieta. 

- Puiku... - sukuždėjo, kelis žingsnius atsitraukusi, Giedraitienė. 
Tai buvo ne tik teigimas, bet ir pasididžiavimas. - Tik tau ji skirta 
buvo. Nuo pat pradžios - tik tau... 


— Ponia... Tai yra, ponia Izabele... Ačiū... - Marius nesusigriebė, 
ką toliau sakyti, tad paėmė nuo kėdės špagą ir prikabino ją prie per- 
petės. 

Giedraitienė priėjo visai arti. Jos akys dabar blizgėjo kaip praėjusį 
kartą. 

— Tu nešiosiją? Nešiosi, mirties angele mano, kai nudursi?.. - klau- 
sė ji. 

— Aš... Taip! 

— Kaune nešiosi? Kiežgailą dabar, ar ne? 

— Taip, ir... 

— Dabulskį? 


Marius įtraukė kvapą. Keistas mišinys jausmų užplūdo jį. Karštas 
moters kuštulys, vėsus perpetės prigludimas ir, pagaliau, Dabulskio 
vardas, vardas, kuris buvo pačiam vidury sujaukto atsiminimų verpe- 
to... Nuo to nerimas vėl grįžo visa jėga, ir jis juto dabar, kad ši kylanti 
įtampa buvo bendra. Ne tik įtampa, pažadinta vėsaus perpetės prisi- 
lietimo ir kabančios špagos žvilgesio, neišreiškiamo, bet juo tikres- 
nio keršto troškimo, bet ir paprastesnė, dviejų vienas kito trokštančių 
kūnų įtampa. Lyg jo paties jausmų aidas buvo ši moteris, bet ji juos 
sugebėjo išreikšti nesivaržydama. 

Giedraitienė pirštais nusekė perpetės kraštą iki nugaros, o tada 
ūmai visa prisiglaudė. Ploni jos pirštai įsikasė į peties raumenis, ir 
ji apgaubė Mariaus lūpas savosiom. Marius susverdėjęs viena ranka 
taipgi apkabino jos siaurą nugarą. Visu kūnu jis juto jos virpėjimą, 

jos ieškančių lūpų alkį ir prie jo nuogos krūtinės prispaustas jos nedi- 
deles krūtis. Įtampa augo ir sukosi jo galvoje, ir staiga jam sušmėkš- 
čiojo tam sūkury netinkama mintis: „Durys! Gi durys neužsklęstos!“ 
Matyt, ir ši mintis buvo bendra. Giedraitienė paleido jį, apsisuko ir 
vikriais, tyliais žingsniais nuėjo prie durų. Sausai džegtelėjo skląstis. 
Grįždama atgal, Giedraitienė nuostabiai vikriai atsegė visą eilę sagų, 
kurios bėgo nuo gražiais nėriniais papuoštos suknios apykaklės iki pat 
liemens. Pasiekus Marių, tereikėjo jai nusimest atsegtą liemenę nuo 
pečių, pasilenkt truputį ir gražiais žingsniais išlipt iš plačiom klostėm 
aplink besileidžiančios suknios. 

Marius nusiėmė perpetę ir atsargiai ją pakabino ant kėdės atramos. 
Tolesnį jo netikrumą sušvelnino vikrios ir padedančios Izabelės Gie- 
draitienės rankos. 


IV SKYRIUS 


Kaunas 


Čia nuo amžių buvo lemta miestui stovėti. Susilieja čia 
upės, savo vagom ir intakais apjuosiančios visą žalią Lietuvos žemelę; 
upės, kurios tais laikais buvo vienintelis kelias į lietuvių kraštą, vie- 
nintelis kelias kraštui į platųjį pasaulį. 

Tingiais vingiais lenkdamas Dainavos kalvas, nuo pat pelkėtų Gu- 
dijos girių, nuo Gardino miesto atplukdo savo vandenis Nemunas. 
Vingiuodama pro Aukštaitijos pušingas kalvas, pakeliui skalaudama 
sostinės Vilniaus mūrus, atplaukia čia Neris, ir čia, šioje nuo amžių 
pradžios miestui statyti paskirtoje vietoje, upės sulieja savo vandenis 
į vieną vagą ir plaukia pasitikti plačiųjų marių. 

Nuo žilos senovės Nemunu ir Nerim pro Kauną praplaukdavo 
Lietuvos gilumoje supirkti brangūs kailiai, medaus ir vaško statinės, 
kubilai iš sakingųjų Neries aukštupio pušų išvirintos dervos. Pro čia 
keliavo pirkliai iš Karaliaučiaus, Dancigo, Rygos ir tolimojo Hambur- 
go. Pro čia praplaukdavo prekės net iš paties Samarkando ir iš tolimo- 
sios Bizantijos. Dnepru jos būdavo plukdomos į šiaurę, jo aukštupyje 
sausuma pervelkamos į Nemuną ir tada pro Kauną pasiekdavo ne tik 
Lietuvą, bet ir Kuršą, Daniją, Švediją. 

Šimtmečiams bėgant, sumažėjo laukinių žvėrių kailių ryšuliai, ir 
upėmis ėmė plaukti pats Lietuvos miškas. Didžiuliai sieliai aukštų, 
kaip žvakės tiesių panemunės pušų, skirtų Stokholme ir Kopenha- 
goje statomų fregatų stiebams, plaukė pro Kauną. Barkos, prikrautos 

puikiausių anglių, išdegintų paupių kaimeliuose, tokiuose kaip Svy- 
liai, Degiškė, Anglininkai, lėtai suposi Klaipėdos link. Keliavo didelės 
vytinės Lietuvos baudžiauninkų užaugintų javų. 

Visas šis judėjimas turėjo stabtelėti upių sankryžoje. Čia susitik- 
davo pardavėjai iš Rytų su pirkėjais iš Vakarų krašto, čia buvo sumai- 
noma pinigais ir prekėmis, čia buvo statomi sandėliai šiam turtui 
perkrauti ir saugoti. Nenuostabu tad, kad nuo pat laiko pradžios čia 
turėjo būt statomos pilys apginti turtui ir pačiam keliui į krašto vidų. 
Kryžiuočiai čia statė mūrus Lietuvai pulti, didysis kunigaikštis Vytau- 
tas - ginti. Statė ant jau anksčiau stovėjusių ir išgriautų sutvirtinimų, 
kurių pradžia dingsta senovės miglose. Galop Žalgirio laukuose su- 
trupėjo kryžiuočių galybė, ir Kauno gynybiniams mūrams net kelis 
šimtus metų nebeteko atremti priešo. Išsiveržė Kaunas iš mūrų ir ėmė 
statytis. Aukšti pirklių sandėliai kilo Ukmergės ir Gardino gatvėse, 
išsiplėtė katedra, augo vienuolynai ir bažnyčios, vidury turgaus aikš- 
tės išsišovė sulig aukščiausiu bažnyčios bokštu balta rotušė. Kaunas 
statėsi, o tuo pat metu palengva trupėjo ir virto Nerin jį saugojusios 
tvirtovės kuorai. Amžius trunkantys taikos metai būna nepalankūs 
gynybiniams mūrams, ir neverta būtų mūrų gailėtis, jei taika būtų 
trukusi ir toliau. Bet pasikeitė laikai, ir per vėlai pasidarė aišku, kodėl 
tos sieksninės apgriuvusios sienos, bokštai buvo čia kadaise statyti. 
Svetimų kariuomenių voros vėl plūdo Lietuvon. Kaip ir ankstesniais 
laikais, jų keliai kryžiavosi prie Kauno. Švedai perėjo keliskart, užėmė 
Kauną maskviečiai, niokojo miestą ir sava kariuomenė, per švedka- 
rius vietos gyventojams ne ką mažiau įsipykusi kaip ir svetimos... 
Visas jas traukė sparčiai nykstantis Kauno turtas. 

Neaplenkė Kauno ir maras. 

Nualintas, nuniokotas, aptuštėjęs Kaunas sutiko grįžtančią taiką 
po ilgų Šiaurės karų metų. Nuniokotas buvo ir visas kraštas, tad Kau- 
nas būtų atkutęs drauge su kraštu, jei jo, vos pradėjusio atsigauti, ne- 
būtų pribloškęs užvis baisiausias smūgis... 

1731 metų gaisras! 

Sausa buvo vasara, stiprus vakarų vėjas. Karo išgriautų mūrų pa- 
šonės buvo užgriozdintos netvarkingai pristatytų trobelių. Liepsna 
plykstelėjo panemunės lūšnose. Vėjo genama, įsismagino keliauti jų 
stogais ir žaižaruojančiu potvyniu užliejo visą miestą. 

Viskas degė. Sandėliai, bažnyčios, mūrinių namų laiptai ir gegnės, 
nuo Antakalnio iki žydų turgaus, nuo Raginės iki pilies griuvėsių, 
viskas virto viena šniokščiančių liepsnų jūra. Rotušė degė, Vytauto 
bažnyčia, Neries pakrantėje pleškėjo viena prie kitos besišliejančios 
varganos pirkelės, šniokštė liepsnose Vokioj stovintys iškilnūs pirklių 
namai. Vėjas ūždamas blaškė gaisrą, nuodėguliais ir žiežirbom apipy- 
lė visą miestą, ir dūmų stulpas ištvino tiek tirštai, kad dienos viduryje 
užtemdė saulę. 

Kiaurą savaitę degė Kaunas, ir nors gyventojai stengėsi iš paskuti- 
niųjų, beveik nieko nepavyko išgelbėti. Dar ilgai ruseno nuodėgulių 
krūvos, aušdami sproginėjo įkaitę bestogių bažnyčių mūrai. Atrodė, 
kad šį kartą jau visai nebeliko Kauno ir nebebuvo ko čia statytis iš 
naujo. Daug kam taip atrodė. Surankiojo miestiečiai, ką buvo galima 
iš nuodėgulių surankioti, ir iškeliavo kitur. Po gaisro Kaune gyvento- 
jų liko tik trečdalis. Visas šimtas metų truko, kol miestas atgavo savo 
pirmykštį didumą. 

1735-aisiais kažin ar Kauną išvis buvo galima vadinti miestu... 
Riogsojo neatstatyti pirklių sandėliai, ir žolė jau augo ant jų aptru- 
pėjusių mūrų, tarp griuvėsių lapojo varnalėšų, dilgėlių brūzgynai - ir 
tai net pačiam miesto vidury. Tik bažnyčios buvo uždengtos laikinais 
mediniais stogais. Neišgalėta jų kaip reikiant atstatyti. Dabar jau ne- 
bestodami plaukė pro šalį pirklių laivai. Neviliojo ir nieko gero neža- 
dėjo jiems Kaunas. Plaukė jie svetingesnės Klaipėdos ir Karaliaučiaus 
link. Sudegusių namų griuvėsiuose kiūksojo greitomis suręstos pa- 
šiūrės. Žmonės manė, kad taip bus tik laikinai, bet ne vienam iš jų 
prisiėjo visą amželį išgyventi, taip ir neišsitiekus padoraus namo. Ne- 
buvo iš ko. Išsekę buvo Kauno gyvybės šaltiniai, ir ilgai truko, kol jie 
vėl susiliejo Nemuno ir Neries sankryžoje. 

Užtat per seimelius atgydavo griuvėsiais riogsantis Kaunas! 

Prieš karus ir gaisrą, kai gyventojų čia buvo keliskart daugiau, sei- 
melių laiku atrodydavo, jog gatvėse nebesutiksi tikro kauniečio, vien 
tik išdidžiai bežirglinėjančius kontušuotus, iš viso pavieto suplauku- 
sius šlėktas ir juos atlydėjusius tarnus ir prisiplakėlius. Tačiau ir dabar, 
kai miestas buvo toks nykus ir tuščias, kad šalutinėse gatvelėse ramiai 
sau ganėsi ožkos, per seimelius šlėktų antplūdis permainydavo jį ne- 
atpažįstamai. 

Mat ne tik bajorai plaukė Kaunan seimelių laiku. Jau visa savaitė 
iš anksto pradėdavo čia važiuoti visokio plauko svieto perėjūnai, lyg 
į kokius atlaidus. Traukdavo čigonai su vogtais ir nevogtais mainams 
skirtais arkliais, traukdavo pelnyti pasišovę pirkliai iš Vilniaus, suplūs- 
davo viso pavieto ubagai ir prekeiviai. Karčiamininkai išvėdindavo 
užsklęstus savo rūsius. Daugumas sudegusių karčiamų dar nebuvo 
atstatyta, tad rūsiai turėjo tarnauti šiam kilniam tikslui. Buvo padvi- 
gubinamos alaus, vyno, midaus ir kitų gėrimų atsargos, privežama 
apsčiai šieno bei avižų bajorų arkliams. Apdairesnieji miestelėnai tam 
laikui išsiųsdavo dukteris pas kokį dėdę į tolimesnį kaimą, ir visi pati- 
krindavo savo durų bei skrynių užraktus. 

Tarytum kokiam svetimos kariuomenės antplūdžiui ruošdavosi 
Kaunas prieš seimelius. Ir ruošdavosi, turėdamas jau nemenką patyri- 
mą. Didžiuma miestelėnų seimelius laikė ne ką mažesne Dievo rykšte 
už švedų antplūdį. Teisybė, smuklės ūžte ūždavo šlėktai suplaukus, ne 
vienas turtingas apylinkės bajoras švaistė pinigus be atodairos, bet iš 
nemažos dalies vargingosios šlėktos būdavo tik grynas vargas ir nuos- 
toliai. Kad ir sudilusio grašio neturįs, šlėktelė vis tiek teisėmis stovėjo 
aukščiau už miestelėną ir nė per nago juodymą nesidrovėjo savo pa- 
nieką miestelėnų luomui kiekvienam žingsny reikšti. Seimelių metu 
net nuosavi namai galėjo būt atvykusio bajoro perimti. Perimti be jo- 
kios nuomos. Anaiptol! Iš miestiečio buvo laukiama net kyšio ponui 

bajorui, kad tas po seimelio, prieš išvykdamas, nesumanytų išmalti 
visų anuomet taip brangių langų stiklų. 

Dvi dienos prieš seimelį atvykdavo Kaunan toliau gyvenančių 
stambiųjų dvarininkų siųsti paruošiamieji būriai. Atvykdavo jie suras- 
ti ir užimti savo ponui tinkamos vietos, ir kadangi po gaisro Kaune 
tų vietų buvo labai maža, jau vien dėlei to kildavo apsčiai barnių ar 
net peštynių. Patys ponai teikdavosi pasirodyti tik diena prieš seimelį. 
Įvažiuodavo jie ištaigingomis keturių, o kartais net šešių arklių trau- 
kiamomis karietomis, lydimi samdytų palydovų ir didelio būrio smul- 
kiosios šlėktos, kuri už balsą, o gal ir už kardą, buvo valgydinama ir, 
žinia, girdoma. Tai toji pagalbinė, ponų suvežta šlėktiška bendruome- 
nė ir pridarydavo daugiausia bėdos bei triukšmo. Kiek ponų, tiek, Ži- 
noma, buvo ir remtinų pusių paviete. Tiek buvo pretendentų į urėdus, 
seniūnijas, į bet kokią garbę ar naudą, kurią galėjo išgauti seimelyje. 


Didysis Lietuvos maršalka Sanguška pakėlė savo pudruoto peruko 
kraštelį, kad specialiai tam pritaikytu dramblio kaulo krapštuku pa- 
sikasytų galvą. Nedidelėje dar nevisiškai atstatytos rotušės patalpoje 
buvo karšta, ir pakaušis velniškai niežėjo. Šiaip maršalka neleisdavo 
sau tokio etiketo laužymo ir sukandęs dantis kentėdavo, bet Raudon- 
dvario šeimininkas Zabiela dabar tapo vienu iš geriausių jo draugų 
ir bendru planuotoju šio seimelio eigos. Esant su juo tad nereikėjo 
laikytis ceremonijų. 

- Jūsų patariamas, sutikau, gerbiamas Zabiela. Jūsų patariamas, — 
pabrėžė Sanguška, kasydamas pakaušį ir viepdamasis iš malonumo. — 
Juk suprantate — kai išgirs apie tai Čartoriskiai, pakels vėją... 

— Pone geradėjau, tik dėlei bendro intereso... — Zabielai nelabai 
patiko, kad atsakomybė taip aiškiai verčiama jam. — Be to, gi tamstos 
šviesi asmenybė neįvelta. Giedraitis bus sulaikytas prieš Kauno var- 
tus. Prieš vartus... Tą mūsų Kaune lengva padaryti. 

— Jūs geriau pažįstate savo žmones... Aš tenoriu ramaus seimelio 
ir dviejų pasiuntinių. Bet tokių pasiuntinių, kurių legalumo nebūt ga- 
lima užginčyti. O dabar štai sulaikomi visateisiai balsuotojai!.. 

— Mielas pone geradėjau, betgis... — Zabiela kiek sutriko. Visą 
savaitę Sanguška ramiausiai pritarė planui neįsileisti Giedraičio į 
Kauną. Net buvo kabama, kiek žmonių skirti vartų saugot, o dabar, 
seimelio išvakarėse, tas pats garbingasis Sanguška, regis, kratėsi atsa- 
komybės. - Ne balsuotojus sulaikom. Jokiu būdu ne! Bet kad reikia 
apsaugot seimelį nuo neabejotinų muštynių. Legalumo labui gi tai 
darome! 

Sanguška atlaidžiai nusišypsojo. 

— Pasikliauju tamstos patyrimu, gerbiamasis. Pasikliauju... Bet 
mes supraskim tarpusavyje, šis, na... apsaugojimas seimelio negali 
kristi ant mano galvos. O tai reiškia, kad negali liest paties Kauno. Kol 
seimelis čia ir kol aš esu čia, Kaunas, ar šiaip dailinsi, ar taip, - mano 
atsakomybė. 

— Savaime aišku, pone geradėjau... Nieko bendro su Kaunu tai 
neturės. Nieko bendro... 

— Tikėkimės... - Sanguška susimąstė ir žvelgė pro langą į tur- 
gaus aikštėje vis tirščiau tvinstančią minią. Važiavo dabar pavėla- 
vusieji, glėbesčiavosi ilgai nesimatę ir čia susitikę bajorai, šūkalojo 
prekes girdami kromelininkai, pačiam aikštės kampe, žioplių būrio 
apsupti, rodė, ką moka, margais rūbais apsitaisę akrobatai. Minioje 
jau matėsi ir keletas šlitinėjančių bajorų. Viskas bylojo, kad seimelis 
čia pat. 

— Gerbiamasis, o tas Dabulskis - kas jis per žmogus? - klausė, ne- 
atsigręždamas nuo lango, Sanguška. 

— Tikras senų laikų bajoras, pone geradėjau. Stambiausias žemval- 
dys Vieveriuose, geras krikščionis, trijų puikių dukterų tėvas. 

— Ne dukterys man rūpi! Jis ūmus ir stačiokas. Ko jis pareikalavo — 
buvo tiesiog ultimatumas. Arba Giedraitis sulaikomas, arba mušty- 
nės seimelyje!.. 

— Mat!.. Jis žmogus krikščionis. Ta Sidabravos bažnyčios šventva- 
gystė... Užvirė jam kraujas. 

— Mielasis Zabiela, kalbamės tarp mūsų. Neįrodytas čia reikalas, ir 
abu žinom, jog ne dėlei šito tas ten Dabulskis kelia reikalavimus. Jis 
įsivaizduoja viską galįs sau leisti. Nepatinka man toks stilius, gerbia- 
mas Zabiela!.. 

— Pone geradėjau! Ta muštynių grėsmė ne jo kaltė. Ne jo! Nors, ži- 
noma... — Zabiela pats turėjo penkias dukteris, užtat dukterų tėvams 
jautė simpatijos ir buvo pasirengęs jiems daug atleisti. - Umokas jis, tas 
teisybė. Senoviškai tiesus. Namų garbė jam viskas. Ir suprantama... 

— Suprantama, gerbiamasis? — Sanguška pasisuko šonu į Zabie- 
lą. - Ar žinote, mylista Zabiela, kad tas naujai įsišventinęs Prūsijos 
imperatorius prieš mūsų valdovą karą rezga? Suvokiat, kokios vieny- 
bės šita karo grėsmė iš mūsų reikalauja?! Seimelio darnumas turi būti 
pirmoj vietoj! 

Zabiela buvo kažką bemurmąs, bet nudelbė akis. Prūsų karaliai! 
Jam pačiam tai Kauno paviete politinių problemų pakako per akis. 
Pridėk prie to dar didžiųjų seimų Varšuvoje ar Gardine bėdas, ir jau 
su kaupu visko gana. Kas ten dedas tolimam Berlyne ar Dresdene — 
dėl to Zabielai buvo nei šilta, nei šalta. 

— Seimelio... Suprantama, pone geradėjau.... 

Sanguška nieko neatsakė. Jis buvo kiek trumparegis, tad, norėda- 
mas atpažinti atvykstančiųjų veidus, įtemptai žvelgė į besigrūdančią 
minią. 

— A, matau, mylista Kontrimas atvyko, - tarė jau kiek linksmesniu 
balsu. - Patinka jis man, gerbiamasai! Takto turi. Takto! Tą čia, pro- 
vincijoje, jūs taip dažnai pamirštate!.. 


Dabulskis suirzęs ir, žinoma, suplukęs yrėsi per minią. Haidukas Ja- 
sius alkūnėmis ir vis aidinčiu balsu: „Praleiskit kilnų poną!“ skynė 

jam kelią, bet nesėkmingai. Seimelio metu tų kilnių ponų buvo pilni 
pakampiai, tad miestiečiai traukėsi iš kelio neskubėdami ir visai be 
deramos pagarbos. Taikės ir tikrų akiplėšų. 

- Išburt jums, pone? Laimę regiu jums! Laimę, kilnusis bajore! — 
Neaukšta čigonė taip nutvėrė Dabulskiui už skverno, kad vos kontušo 
sagos nepabiro. 

— Atstok, rapucha! - Dabulskis jau užsimojo trenkti, bet atsigręžęs 
išvydo ne vieną, o dvi poras didelių juodų akių. Jaunoji čigonė per 
nugarą permestoje skaroje nešėsi vaikutį. Jo tik akys juodavo per mo- 

— Laimę, kilnusis pone. Laimę regiu ir didžius įvykius... Išklau- 
sykit, ką skiria likimas, pone... — Skverną čigonė atleido ir graibėsi 
Dabulskio rankos. Ji buvo dar visai jauna, nors apie tamsias akis jau 
pynėsi smulkių raukšlių rezginys. 

— Ech, ką čia regėsi, ragana?.. - Dabulskis vis dėlto sustojo. Labai 
retai kada jis įstengdavo atsispirti čigonių burtų vilionėms. Per savo 
amželį daug tų būrimų jau buvo prisiklausęs; per tokį daugumą rados, 
kad ne vienas ir atitiko jo gyvenimo faktus. Kaip tik tuos atvejus, ži- 
noma, ir prisimindavo Dabulskis. 

— Didelį netikėtumą turėjote, kilnusis pone... Netikėtumas ap- 
lankė jūsų garbingus namus... - verdama jį skvarbiom juodom akim, 
malė toliau čigonė. Ji pakėlė margon skaron susuptą vaiką taip, kad 
jo galvutė būtų lygiai su motina. Beveik lygiagrečiai dabar spokso- 
jo į Dabulskį keturios juodos akys. Dabulskis, kiek sunerimęs, atsi- 
krenkštė. 

— Nevapėk, idritvaipalka!.. Jei kalbi, tai kalbėk! 

— Nelaimė aplankė jūsų namus, šviesusis pone... Duokit man del- 
ną, - pasakysiu, kas buvo ir kas bus. Taip! O taip! Mirtis! Mirtis buvo 
pas jus atėjus!.. 

Dabulskį nusmelkė prietaringas nerimas. Jo minkštas rausvas del- 
nas jau buvo sudrėkęs, kai čigonė jį nutvėrė. Tiesesnio įrodymo, kad 
ji savo spėliojimu suka, kur pridera, čigonė ir nelaukė. 


393 


— Taip, mirtis, kilnusis pone... — šnibždėjo ji paslaptingai. - Neti- 
kėta, visai netikėta mirtis. Ir išrašyta čia... Delne išrašyta... 

- Še jau! Še! - Laisvąja kaire ranka Dabulskis sužvejojo kišenėj 
saują monetų. Kaip visad, jis pinigų davė daugiau, nei reikėjo. Vario- 
kai bematant dingo margosios skaros klostėse. 

— Kilnusis pone... išbandymai laukia jūsų. Sunkūs išbandymai... — 
varė toliau čigonė, lyg žiūrėdama į delną, o iš tiesų akių krašteliais 
sekdama kiekvieną Dabulskio krūptelėjimą. - Išbandymai... Bet jūs 
pasiruošęs jiems... Planai sudaryti, ir planai geri. Regiu... Taip... Pa- 
auksuotą taurę regiu! Sklidiną. Sklidiną paauksuotą taurę! 

Dabulskis nejučiom atitraukė delną ir priglaudė ranką prie savęs. 
Paauksuota taurė pernelyg siejos su čigonės minėtais planais. Išrasojo 
jam kakta. Šią akimirką jis niekuo gyvu nebūtų pagalvojęs, kad čigo- 
nė nūnai maždaug tą patį kartoja jau bent dešimtą sykį. Ką gi galėjai 
daugiau burti atvykusiam į seimelį bajorui, jei ne turėjimą planų, na 
ir, žinoma, taurę. Planuodavo ir gerdavo juk visi. „Paauksuotą čigonė 
pridėjo užtat, kad Dabulskio ištaigi apranga rodė, jog jis iš molinio 
kaušo tikrai negeria. Dabulskis patrynė drėgną delną į prašmatniai 
siuvinėtą kontušo atlapą. 

— Taurę matai, rapucha? Kokią taurę? 

Čigonės akys sužvilgo. Dabar ji tikrai žinojo pataikiusi į jautrią 
vietą. 

- Šviesiausias pone, aukso taurė, visa išrašyta ... Išrašyta, ponuli.... 
Margai išrašyta.... 

— Kuo išrašyta, ragana?! - nekantriam Dabulskio balse suskambė- 
jo net baimės gaida. 

— Raštais... Margais raštais, - kartojo čigonė, vėl paėmus delną ir 
pakėlus jį tiek, kad galėtų stebėti ir Dabulskio akis. - Herbą matau... 
Aukse įrėžtą herbą. Raitelis tai gal... Ne... Ne... Trimitai?.. Ne. Kar- 
dai sukryžiuoti?.. Kryžius! Taip, kryžius, kilmingasis pone! Šventas 
Dieve, Viešpats visagali, kryžius!.. - Ji paleido delną ir dievobaimin- 
gai persižegnojo. Reikėjo geros akies pastebėti, kaip Dabulskio lūpos 

virptelėjo, čigonei tariant žodį „sukryžiuoti, o dabar tai jau bet kas 
būtų matęs, kad jo mylista išblyško it vaškas. 

Čigonė persižegnojo triskart iš eilės ir greit sumojo kryžių virš vai- 
ko galvutės. Ji buvo tikra, jog šiam klientui „pataikė“, ir dabar reikėjo 
tuo deramai pasinaudoti. 

— Ką! Ką dar matai? - mikčiojo išblyškęs Dabulskis. - Sakyk, ra- 
gana, ką matai... - Jam pačiam knietėjo persižegnoti, bet jis tiesiog 
bijojo atitraukti delną nuo skvarbių čigonės akių. 

— Ponuli! Kilnusis pone... Mano akys nuodėmingos ir pavargsta. 
Sunku man, gerbiamas bajore... 

Dabulskis ir nemanė ginčytis. Siekė giliai kontušo kišenėn, pasė- 
mė visą saują monetų ir neskaičiavęs supylė jas čigonei į atkištą delną. 
Čigonė pasvėrė varinius saujoje, vis įbedus akis į išblyškusį Dabulskio 
veidą. 

— Sveikatos ir palaimos jums, kilnusis pone! Kunigaikščių tamstos 
dukroms! Bet ta taurė, ji auksuota, ponuli, ir tas kryžius!.. Ne vary- 
je kryžius įrėžtas... Ne varyje... - Čigonė priekaištingai sužvangino 
gautuosius variokus. 

Nesiginčijo Dabulskis ir dabar. Šiuokart reikėjo, atmetus plačiojo 
kontušo skvernus, siekti į vengrinės kišenę. Du Dancige kaltus auksi- 
nus išžvejojo jis ir įdėjo ištieston rankon. Dingo ir šitie, lyg nebūta, ir 
čigonė įsistebeilijo į beveik iki pat akių pakeltą Dabulskio delną. 

— Palaiminti tie jūsų planai! Regiu dabar. Aiškiai regiu! Dievo pa- 
laiminti. Užtat kryžius, garbingas bajore.... Tik nedelst dabar! Nedelst 
ir nesitraukt. Jūsų pusėje laimė, bajore kilmingas. Jūsų pusėj teisybė! 

— Nedelst... Palaiminti ... - lengva širdim kartojo mylista Dabulskis. 

— Bet laimė nekantri, kilmingasis bajore. Ji laukti nemėgsta. Atsiųs 
jums išbandymus... 

— Išbandymus! Ką dar, ragana? 

- Jums nori pakenkt, - dėstė toliau tvirtu balsu čigonė. - Bet pul- 
kit pirmas, bajore, ir kaip kurapkų pulkas išsisklaidys jūsų priešai! 
Kryžius su jumis, kilmingasis pone! 

— Och! Na, rapucha! - atsiduso Dabulskis. Tik dabar jis pastebėjo, 
kad juos apstoję žmonės ir spokso visai be pagarbos. Mat čigonė jį 
sustabdė pačiame Vokios kampe, o čia žioplių būrį sutraukt galėjai 
vien tik pirštą parodęs. 

— Bėk, ragana! Na! Gana čia tau... — tarė jis garsiai, tačiau be jokio 
pykčio. Čigonė, linkčiodama ir murmėdama padėkos žodžius, atsi- 
traukė ir įsiliejo į margą minią, užplūdusią žydų turgų. 

- Jasiu! Lazdą mano, Jasiu, idritvaipalka!.. - Reikėjo dabar šitų 
miesto mužikų akyse kuo vaizdžiau atgauti turtingam bajorui pri- 
tinkantį autoritetą. Stumdydamas miestelėnus į šalis, tuoj prišoko ir 
Jasius. Jis čia jautės irgi persona, ne ką menkesnė už patį Dabulskį. 
Seimelio proga jam buvo parūpintas raudonai išsiuvinėtas, lyg ir tur- 
kų fasono švarkas. Plati melsva Slucko juosta švitėjo apie juosmenį. 
Padavė savo ponui lazdą sidabruota galva, ir tas ja taip energingai 
mostelėjo, kad artėliau stovintys žiopliai siūbtelėjo atgal. Dabulskis 
atsikrenkštė ir išdidžiai nusisuko nuo, jo manymu, pagarbos kupinų 
miestelėnų žvilgsnių. 

- Kleboną Sugintą mums dabar reikia surast, Jasiu, - tarė jis ryž- 
tingai. - Viskas gerai. Supranti, Jasiu, reikia tik klebono! 

Visos iki šiol jį kankinusios dvejonės išsisklaidė. Jis tvirtai suspau- 
dė tėvo vaivadystę liudijančią lazdą. Jautėsi tiesiog pajaunėjęs. Plačiu, 
kiek išnešė neilgos kojos, žingsniu nuskubėjo masyvaus keturkampio 
katedros bokšto link. 

Raudonų plytų katedros mūrai bent iš lauko atrodė lyg visai gaisro 
nepaliesti. Iš apačios žvelgiant, nesimatė, jog katedros stogas nude- 
gęs. Viduj tai jau regėjai, kad šis impozantiškas pastatas virtęs vienu 
griuvėsiu. Tik virš didžiojo altoriaus nišos stogas buvo apdengtas iš 
naujo. Mišias katedroje aukodavo, nors žiemą pačioje bažnyčioje rei- 
kėdavo klauptis į vėjo supustytą sniegą. 

Jasius pečiais atstūmė girgždančius aukštos mūrinės tvoros var- 
tus, ir juodu su mylista įėjo vidun. Kieme pro praviras bazilikos du- 
ris matėsi apanglėję sienojai ir dangaus skliautas. Atrodė, kad jokio 

žmogaus čia nebuvo. Bet staiga iš šventoriaus pasigirdo šūkalojimai, 
sakytum kas varo kiaules iš bulvių. Ir tikrai, pro praviras duris išniro 
viena paskui kitą trys ožkos, o paskui jas, skvernais plevėsuodamas, 
vienuolis bernardinų abitu. 

- Šiu! Šiu! Ak, jūs besarmatės! Šiu! — šaukė jis ir vijo tolyn gai- 
liai mekenančias ožkas. Ožkos pribėgo tvorą, staigiai pasisuko ir nėrė 
tarp katedros ir vartų kiton kiemo pusėn. Tik dabar atsigręžęs vie- 
nuolis juos pastebėjo. Jis skėstelėjo skvernais, lyg atsiprašydamas, lyg 
rodydamas į ožkas. 

— Miestas pilnas žmonių, tai tos išgąsdintos ožkos čia sulipo! Ne- 
begaliu jau!.. - šluostydamasis prakaitą, aiškinosi vienuolis. 

— Kur čia būtų klebonas Sugintas? - klausė Dabulskis. 

- Ak, tos besarmatės! Štai vėl pro šventorių į varpinę! Ak, jūs! — 
vietoj atsako sušuko vienuolis ir pasileido paskui ožkas. 

— Jasiu! Idritvaipalka, padėk broleliui! — paliepė Dabulskis, pats 
tartum apsigynimui mosikuodamas lazda, nes išgąsdintos ožkos da- 
bar bėgo jo pusėn. Jasius energingai griebėsi darbo. Su vienuoliu jie- 
du užlenkė ožkas mūrinės tvoros kampe, kur dvi, stebėtinai vikriai 
kabindamosi į aptrupėjusį mūrą ir pasispirdamos į kampe suverstą 
plytų krūvą, išsikapšnojo laukan. Trečioji išlipt neįstengė ir blaškėsi, 
puldinėdama į šalis. Jasius ją sugriebė ir gailiai mekenančią nuvilko 
prie vartų. Bernardinas atkėlė vartus, ir ožka be gailesčio išlėkė lauk. 

— Dėkoju! Dėkoju... - nugara prirėmęs vartus, lyg bijodamas, kad 
ožkos vėl neįpultų, kartojo brolis. - Tegul bus pagarbintas! Atleiskite, 
mylista, atleiskite, bet su tom ožkom dar blogiau nei su davatkom.... 
Lenda visur, kad neapsikenti, o nauda iš abejų tokia! Blogas kvapas, 
ir tiek! 

— Per amžius amen! — užbaigė sveikinimą Dabulskis. - Mes mat 
čia su reikalu. 

- Visi dabar su reikalais... Net ožkos, - valydamas dulkiną abitą, 
lingavo brolis. - Nebegaliu... Tie seimai - tikra pono Dievo rykštė, 
mylista! 

— Mes trumpam. Tik klebono Suginto ieškom. 

— Tų klebonų, jei norit žinoti, mylista, tai irgi seimelio metu pri- 
sirenka devynios galybės... - dar vis nekantriai kalbėjo, rinkdamas 
nuo drabužių ožkos plaukus, brolis. - Mylista, aš tai norėčiau žinoti, 
kas parapijose Dievo avelių dvasios reikalus prižiūri... Privažiuoja 
klebonų į šį mūsų Visagalio nukorotą Kauną tiek, kad... - Brolis vos 
nepasakė, kad su klebonais sunkiau net... neišmesi gi jų kaip ožkų... 
Jis aiškiai stokojo pagarbos autoritetui. 

Dabulskis, šiam viešai rodomam paklydimui nepritardamas, su- 
čepsėjo lūpom. 

— Mūsų gerbiamą Vieverių kleboną Sugintą kur galima rasti? 

— Tai, sakote, Vieverių... Vieverių... Toks storas, panašokas į 
mylistą? — Brolis patrynė savo, matyt, kelias dienas neskustą sma- 
krą. - Taip. Yra... Padėjom jį pas jėzuitus. Nors, Dievui garbė, mūsų 
broliams patiems prisieina tiesiog po grynu dangum miegoti... 

— Tai toje pusėje? - mostelėjo lazda Dabulskis. 

- Taip, mylista, - už Šventosios Trejybės bažnyčios. Matot, mylis- 
ta, gyvenam dabar čia kaip pranašas Jeremijas dykumoj, po Dievulio 
dangum... O klebonai įsitaisę vienuolyne! Palaukit... Palaukit... — 
Vienuolis greitai prišoko ir pats pravėrė didžiuosius vartus. Pirma 
apsižvalgė, ar jam negresia nauja ožkų invažija, ir tik tada išleido Da- 
bulskį su Jasium. 

— Tolyn, tolyn, po tai pusei... Tegul bus pagarbintas! — rodė jis 
ranka į vakarus, ir katedros vartai vėl džegtelėdami užsidarė. 


V SKYRIUS 


Sieliai 


Kandyba tvirtu kumščiu tvojo į statinaitės dugną. Ta su- 
dundėjo it geras būgnas. Iš teisybės jau vien iš to, jog ji gulėjo pasvirus 
šalia vežimo ratų, buvo galima spėti, kad ji tuščia. 

— Išsiurbta iki lašelio! — suniurzgė jis nepatenkintas. - Ką, velnią, 
keturias valandas kaip šunys kiūksojom prie tų vartų, ir nė palaižyt 
negausim?! 

— Prisisprogai prieš sargybon eidamas, — tarė vienas iš susėdusių 
vyrų. į 

— Gerklę vos suvilgiau!.. Seimelin atvažiavom ar ne seimelin? Stai 
ką aš norėčiau žinoti! 

— Tai va, kad seimelin... Užtat pirma tvarkos žiūrėt reikia. 

Kandyba atsako vieton nusispjovė ir, dar spyręs statinaitei į šoną, 
priėjo prie sėdinčių vyrų. Apie penkiolika jų čia buvo. Per antra tiek šį 
vakarą ėjo sargybą prie miesto vartų ir prie vienintelio tilto per Nerį. 

— Ne taip būdavo anksčiau, - murmėjo jis nepatenkintas. — Ir, sa- 
kysiu, mylistos, ne taip mums Dabulskis šnekėjo... 

— Prieš Dabulskį burnosi? 

— Ne prieš Dabulskį. Tik kad va, išgert prieš seimelį noris... Jei jau 
dabar neišgersi, tai kada gi? 

- Mylista sakė, kad bus. Tik vėliaus. Žinia, nuleiptum, ir įdarda sau 
Giedraitis Kaunan! 

- Et... - numojo ranka Kandyba. Žvaigždės jau spingsėjo tems- 
tančiame danguje, Kaune iš karčiamos į karčiamą svirduliavo įkaušę 

mylistos, kikeno kibinamos šinkorkos. Buvo atėjęs pats laikas džiaug- 
tis seimeliu ir bent išgert už tą savo parduotą balsą, o čia jiems ne tik 
kad gert neduoda, bet dar visokias sargybas užkrovė! Nelabai paten- 
kinti buvo ir kiti durkumoniškiai. Teisybė, rytdienai žadėjo ir vaišių, 
ir dar visokių nebūtų dalykų mylista Dabulskis!.. Žadėt — žadėjo, bet 
vis dėlto geriau žvirblis rankoj nei balandis girioj. 

— Kad jis nupeiptų, tas Giedraitis... - suniurzgė šešėlyje sėdintis 
vyras. - Važiuos jis ar nevažiuos, o mes čia kirmijam! 

— Bijosi tas... Nosies nekiš! — karštai pridūrė Blastus Jurgevičia. 
Jam tai buvo pirmas seimelis, ir jis jautėsi itin narsiai. Viską dabar darė 
lygiai su kitais vyrais, tad nenorėjo ir žodžiais nusileisti. 

— Je, je... Tavęs labiausiai! 

— O kodėl ne manęs? Kad tik gaučiau progos šoblę ištraukti! 

— Taip ir Karaitis porino... — niūriai pasakė Sirautas. 

To užteko, kad kalbos aptiltų. Vyrai žvelgė į rusenančią tarp veži- 
mų ugnį ir galvojo. Keli pakilo ir, nuėję toliau, pasitiesė balnų gūnias 
ant žemės. Pasakyta buvo, kad ketvirtą valandą ryto vėl reiks keltis 
sargybon, tad nakties trumpa. Merkės ir Blastaus akys, bet negalėjo gi 
jis atsilikti nuo dar vis aplink ugnį sėdinčiųjų. 

— O kaip kitais kartais būdavo? - paklausė jis nedrąsiai. 

— Et, būdavo tai būdavo!.. Troboj, kaip bajorams tinka, gulėjome. 
Atsimeni, didžiojoj karčiamoj pas Chaimą? Toje, šalia karališkosios? 

— Kad prieš gaisrą dar. Nudegus ta iki pamatų. Nėr vietos ir tūlam 
ponui Kaune. 

— Vietos tiek jau to. Šonai nenukirmys. Bet išgert tai būdavo... 

— Bus! Palauk rytdienos. Neįleisime Giedraičio, tai maudytis deg- 
tinėj galėsi! 

—Je... Je... Tauzyk sau sveikas... — vėl numojo Kandyba. - Kiti 
tuo tarpu laiko negaišina. 

— Negaišinam ir mes. Pasirodytų Giedraitis, tai dar nežinia, ant ko- 
kios tvoros tavo skūrą džiautų! 

Kandyba nusispjovė, bet prieštarauti Palubinskui jau nesiryžo. Pa- 
lubinskas vienintelis iš vyrų tarpo ne durkumoniškis ir nuo Giedrai- 
čio tiesiogiai nukentėjęs. 

— Pasirodys, tai sudainuota bus jo dainelė! Už tuos bažnytinius in- 
dus ir kunigai dabar ant jo dantį griežia. Pats Sugintą girdėjau... 

— Ant palinkusio karklo visos ožkos lipa... 

— Toli Giedraičiui iki to! Kol jis ant lentos nebus paguldytas, tol, 
bent aš, ramiai nemiegosiu! 

— Kas kas, o tu tai jau žinai, Palubinskai, - sutiko Sirautas ir pats 
pradėjo dairytis, kur čia nugulus. Geriausia būtų susirangius po kokiu 
vežimu, nes taip plynam lauke arti upės ir rasa permirkt gali. 


Nuosaikiosios nuomonės šalininkas buvo ir mylista Stoberskis. Da- 
bulskis su žentais buvo užėmęs Raginėje esantį nediduko priemies- 
čio dvarelio pastatą. Neris plaukė čia pat, už skardžio. Nuo jo galėjai 
apžvelgti beveik visą Kauną. Tuoj už miesto mūrų kilo keturkampis 
bazilikos bokštas, toliau vakaruose stūksojo pilies griuvėsiai ir masy- 
vioji bebokštė Šv. Jurgio bažnyčia. Dvarelio rūmai buvo tokie ankšti, 
kad vos patiems ponams užteko po stogu vietos. Tarnai kartu su Dur- 
kumonių vyrais miegojo tarp užjaujėj sutrauktų vežimų. 

Paskutinių dienų įtampa, susijaudinimas ir triūsas galop atsiliepė 
šiaip gan stipriai mylistos Dabulskio sveikatai. Galva jam tiesiog su- 
kosi iš nuovargio, bet mylista dabar jautėsi už viską pats atsakingas ir 
atsisakė gultis. Jis grįžo, ką tik apžiūrėjęs aplink miestą išstatytą sar- 
gybą. Viskas atrodė kuo puikiausiai. Be jo paties vyrų, vartams sergė- 
ti priskirta Zabielos ir karužos Kiežgailos parinktų pavieto vėliavos 
žmonių. Tiltas, abeji vartai - viskas saugoma. Su didesnių valčių sa- 
vininkais irgi susišnekėta, jiems prigrasinta nieko nekelti į Kauną be 
Dabulskio žinios. Galėjo perplaukti tik koks mažesnis laivelis. 

— Tegul tik įlenda tas išgama!.. Nukirsim tą rapuchą ir pamesim 
prieš vartus! - samprotavo žentams Dabulskis. - Sanguška tik peruką 
pasikasys, ir daugiau nieko. 

— Pasmerktų jį Sugintas post factum, ir viskas. Bažnyčios niekintojų 
niekas neliūdės! Tik būtų gaila... 

- Ko gaila, žente? 

Kiežgaila karingai pakėlė savo aštrųjį smakrą. 

— To antpuolio į Salaparaugę! Ech, jau man delnai kada niežti!.. 

— Ojeijis kur seniai įlindo ir pasislėpė mieste su savo vyrais? - su- 
abejojo visada atsargesnis Stoberskis. 

— Nesąmonė. - Kiežgailą suėmė baisus žiovulys, ir jis energingai 
papurtė galvą. - Žiurkė dabar Kaune neturėtų kur įlįsti! 

— Prie žiurkių jis tiktų... 

Papurtė galvą ir Dabulskis. 

— Jis išgama, bet ir slėptis ne jo būdui. Jei atsigriaus, tai gal anksti 
rytą. Nesislėptų jis; iš teisybės, dabar Kaune nėra ir kur... 


Vos rytmečio žarai nuskaidrinus patį pakraštį tamsaus rytų horizonto, 
nuo lėkšto Neries kranto, apie pusę varsto į pietus nuo Jonavos, atsistū- 
mė trys surišti sieliai. Srauni tėkmė pagavo juos, ir sieliai, telekšnodami 
žaroje dar tamsų, it alyvinį upės vandenį, lėtai ėmė plaukti Kauno link. 
Į Neries pašlaites bandas išginę piemenys išsižioję sekė tamsų sielių 
šešėlį. Sielių šiaip tuo metų laiku netrūkdavo. Kaip tik pavasarį buvo 
plukdomi panerių miškuose sukirsti ir rogių keliu prie upės privežti 
medžiai, bet kad kas dar neprašvitus drįstų leistis į klastingus, rėvų ir 
seklumų pilnus Neries vandenis, nedažnai pasitaikydavo. 

Kai saulė pakilo virš horizonto, sieliai jau buvo nusigavę gerą galą 
į pietus. Prie upės vandens semt atėjusios moterys, padėjusios naš- 
čius ant rasotos žolės ir rankom prisidengusios akis nuo saulės, juos 
atidžiai apžiūrinėjo. Ne tik valiūkiški sielininkai jas domino; buvo ko 

pažiūrėti ir į pačius sielius. Ir ne vien dėlei didumo. Didumo tai pasi- 
taikydavo ir didesnių, bet šitie buvo apstatyti tarsi koks plaukiantis 
kaimas. Kiekvienas padorus sielis, žinoma, turėdavo kokią pašiūrę, 
kurioje lyjant sėdėdavo sielio rochmanas, o galėdavo prisiglausti ir 
pinčiai. Kartais ant sielio niūksodavo taipgi koks gardelis, kur būdavo 
užtverta skerstina kiaulė ar avis. Pasitaikydavo ir vištų. Bet kad sielis 
plukdytų arti tuzino pabalnotų ir pažabotų arklių, to tai moterim dar 
nebuvo tekę matyti. Visas trečiasis sielis buvo aptvertas stipriu ap- 
tvaru ir pristatytas arklių. Negalėjai net suskaičiuot, kiek ten tų arklių 
plaukia, - tiek jie ten buvo sugrūsti. Vidurinis sielis irgi turėjo savo 
naštą. Gerą jo dalį užėmė didelė palapinė nuožulniais šonais. Visą 
trijų sielių virtinę vairavo keturi žmonės. Du stambūs pinčiai buvo 
užgulę didelį irklą užpakaliniame sielyje, o trečiasis jiems kur reikiant 
pagelbėdavo ilga kartim. Pats rochmanas, ilgą storą kartį nusitvėręs, 
šūkalojo įsakymus nuo priekinio sielio. Rėvų šioje Neries dalyje ne- 
trūksta, ir išvairuoti bet kokį sielį reikia įgudimo bei išmanymo. O čia 
dar tokį giliai vandenin nugrimzdusį, arklių nusvertą! Moterys atsi- 
dususios užsikėlė ant pečių naščius su mediniais vandens sklidinais 
kibirais ir, numintu keliuku šlepsėdamos atgal į paupio kaimą, galvo- 
jo, kad turbūt jau ne iš gero tokią kaimenę aiškiai kavalerijos arklių 
plukdo Nerim į pietus. 


Juzė Liogys, primerkęs savo rudas dzūkiškas akis, atidžiai tyrinėjo 
priešais išnyrančias, dar rytmečio šešėlių užgultas Neries pakriaušes. 
Šešėliai dar tįso per pusę upės, ir, daiktais pro šakų properšas atsi- 
mušdami į mažas bangeles, raibuliavo it sidabras saulės spinduliai. 
Užtat ir reikėjo žvelgti taip akylai. Tas tamsių ir staiga šviesių dėmių 
mirgėjimas galėjo suklaidinti bet ką. Bepigu plaukti, kai saulė stovi 
aukštai ir pakriaušių šešėliai tūno prigludę prie pačių krantų arba kai 
debesuota ir šešėlių išvis nėra. Tada prityrusia akim lengvai pastebė- 


403 


si, kad bangelės toj vietoj vos vos kitoniškai dėstos. Vienas geriausių 
Neries sielių rochmanų, Juzė bangų raštą skaitė kur kas lengviau už 
maldaknygę, — ir dėkui Dievui, nes, atvirai kalbant, maldaknygę jis 
tik vargais negalais slebizuodavo. Bet Neries bangelės buvo kas kita. 
Bent nuo Juzės Liogio jos paslapčių neturėjo. 

Klastinga Neris, ir ją pažinti reikia. Ne vienas sielininkas pasako- 
davo, kad pats kipšas kartais maudosi Neryje, - beveik iki vandens 
paviršiaus iškėlęs savo pasturgalį, sukelia bangeles ir stengiasi su- 
klaidint sielininkus. Taip pasakodavo, bet Juzė tik patrindavo nuo 
vairo spaudimo sudiržusius delnus ir sodriai nusispjaudavo. Kipšas, 
žinoma, eibių pridarydavo, neverta jų menkint, bet kas geras akis 
turi, tam tie bangelių susimaišymai visad be klaidos ženklina arba 
didelius akmenis, arba seklumas, arba kokį perbrinkusį, sukietėjusį 
ir nugrimzdusį ąžuolo rąstą. Akis Juzė turėjo atsakančias: rudas kaip 
pribrendęs riešutas, žvalias ir skvarbias kaip gero paukštvanagio. Na, 
o svarbiausia - jis Nerį pažinojo kaip savo kišenę. Susidorot su akme- 
nim ir rėvom tos pažinties daugmaž ir pakako. Jie turėjo savo pasto- 
vią vietą upėje, turėjo savo vardus, savo pavadinimus bei legendas. 
Juzė ne tik jų vietas žinojo, bet net gebėjo išvardint, kokią bažnyčią 
griaut norėdamas išmetė nelabasis tuos didelius akmenis upėn. Ge- 
rai jie tarp savęs pasižino, ir, sumaniu, iš anksto suplanuotu manevrų 
tokį pažįstamą akmenį aplenkęs, Juzė kilsteldavo jo pusėn kepurę. 
Kiekvienas rochmanas tai privalėjo žinoti ir daryti, kitaip jis nebūtų 
vertas rochmano vardo ir niekas jo rankoms nepatikėtų sielio vai- 
ro. Tiek tai Juzė Liogys būtų įstengęs ir naktį arba užsimerkęs. Bėda 
buvo ne su tais paties kipšo, anot legendų, pasėtais, bet, garbė Die- 
vui, labai sėsliai upės vagoje kiūksančiais akmenimis. Didžiausių ke- 
blumų pridarydavo keliaujančios smėlio seklumos. Arba vėl - kokio 
išardyto sielio perbrinkę rąstai. Tai ne taikiai tupintis akmuo! Neris 
juos iš lengvo pusiau ritino dugnu, pusiau plųkdė marių link. Įstrig- 
davo jie kur, susikaupdavo apie juos apgaulingas Neries dugno smė- 
lis, na, tada... O, kad juos visus, gauruotus Neries kipšus! Pats tai 

nedaug sielių buvo patupdęs Juzė, bet užtat ant seklumų patupdytų 
sielių jam tiek ir tiek prisiėjo matyti. Užtat jis taip akylai ir žiūrėjo to- 
lyn į upės vagą, sekdamas kiekvieną vandens suvilnijimą, kiekvieną 
tų mirguliuojančių, Nemunan skubančių bangelių pertrūkį. Bet kur 
čia, pėda ar giliau po vandeniu, galėjo slėptis koks didelis, tik ir taikąs 
sielį užkabinti rąstas arba naujai supilta sekluma. Palįs po sieliu - su- 
traukys tada viską, kad ir stipriausiai būtų suraišiota. Gerai, jei dar 
pats nenuburbuliuosi pas visus tuos kipšus. 

— Kairėn! Gulkit kairėn! — subliuvo Juzė, pridėjęs plaštaką prie 
burnos. Užpakaly pinčiai užgulė didįjį vairą, ir sielis, gurgendamas 
putojantį upės vandenį, nenorom sukosi. Čia, už keliolikos žingsnių, 
ir riogsojo vienas kipšo išmestas akmuo. Vasarą, upei nusekus, jis iš- 
kišdavo savo žalią samanotą keterą, bet dabar tik bangos toje vietoje 
lūžo. Juzė atsiduso ir kilstelėjo prieš akmenį kepurę. Sielis tą klastū- 
ną aiškiai aplenks, nors kiek ir per arti. Ta našta ant paskutinio sielio 
mat! Visas velnio tuzinas arklių. Juzė čirkštelėjo seilę ir atsiduso. Pri- 
simerkęs toliau tyrinėjo upės vagą. Akmenų, artėjant prie Kauno, re- 
tėjo. Jei ne toji neįprastinė našta ant sielio, galėtum žmogus atsidusti 
iš paširdžių ir gal net gerą burnikę išlenkti. Toliau jau švilpautum sau! 
Tik laikykis upės vidurio, ir viskas. Nuneš be vargo iki pat marių Ne- 
munas. Taigi - jei ne ta keista gauja, sutūpusi po palapinės brezentu. 

Juzė Liogys atsikrenkštė, vėl nusispjovė upėn ir dideliais delnais 
stipriau suspaudė vairuojamo irklo kotą. Et, jau geriau turėt rokun- 
dą su tuzinais kipšo pasėtų akmenų, net su pačiu gauruotuoju, kaip 
kad su pulku šlėktos! Žinia, ne už dyką jis. Medžių vertė gi nuo to 
nepamažės, kad jais paplauks keletas arklių, bet... Juzę graužė nera- 
mumas. Geriausia būtų apie tai išvis negalvot, bet upė čia prie Kauno, 
kaip tyčia, ramesnė ir gili. Tiesiog nebuvo už ko minčių užkabint. Ne 
iš gero jie gi čia po ta palapine vienas ant kito sugriuvę! Žinoma, ne iš 
gero! Arklių turi, galėtų sau kuo patogiausiai nurisnot į Kauną. Gin- 
kluoti visi iki ausų taipgi. Apsitaisę, kad tik žiba, tik žvanga... Velniai 
juos griebtų, galvojo Juzė. Kai tarėsi dėl pačios kelionės, tai, teisybė, 

šnekėjo mandagiai. Net per mandagiai. Su bajoru turėt reikalą blo- 
giau nei su pačiu sukčiausiu pirkliu iš Armėnijos ar Karaliaučiaus. Tie 
apsuks tai apsuks, kas be ko, bet bent žinai, kad kaulus sveikus išneši. 
Pabandytų tie barzdočiai prieš Liogį pasiskeryčiot, - su savo vyrukais 
ištaisytų jiems tokius kopūstus, kad susrėbtų kaip dideli! Pirklys pi- 
nigą godoja, bet jis turi ir tave godoti. Bet jau neduok Dieve susidėt 
su bajoru, kad ir nusususiu. O ką jau kalbėt apie tokią šunaują kaip ši! 
Apsukt taip greit neapsuks, tos košės jiems makaulėsna ne per daug 
krėstelta, tačiau jei užeis jiems ant seilės, tai prigąsdins, apmuš, ir api- 
plėš dar, ko gero! Kur skųsies šiam krašte, kad visur teismuose vieni 
bajorai sėdi, o tave, „juodnugarį , žemiau dveigio jaučio laiko!.. 

Juzė atsiduso ir kiek užgulė irklą. Upė čia lėtu vingiu suko į dešinę. 
Pati srovė suko sielius. O mintys nėjo šalin. Teisybė, užmokėt ta šu- 
nauja užmokėjo. Keturi skuduro kampe surišti ir į patį kišenės dugną 
nugrūsti auksinai taip, rodės, ir svilino šlaunį. Kad juos visus, tuos 
Neries kipšus!.. - nerado sau vietos Juzė. Paslėpt kur tuos pinigus rei- 
kėjo, gal užkast ten palei krantą... Dabar gi - nuplukdysi tuos pasipū- 
tusius šlėktas į Kauną, o jie, užuot dėkui pasakę, apkuls ir dar atsiims, 
ką davę. Visko tikėtis galėjai... O juolab iš šitokios rujos! 

Lėtai sukosi sieliai, girgždėjo storais kanapiniais pančiais apvyti 
rąstai, kliuksėjo jų tarpuose sraunioji Neris. Už kito apsisukimo, tar- 
si kas prieky atskleidęs didžiulę žalsvą uždangą, atsivėrė Nemunan 
įplaukiančios upės panorama. Virš medžių viršūnių išniro baltasis 
rotušės bokštas, šalia jo stiebėsi abu Jėzuitų bažnyčios bokštai, kiek 
arčiau, tik prasikišdama pro medžių lapiją, dunksojo masyvi ketur- 
kampė katedros varpinė. Iš tolo žvelgiant, neatrodė, kad Kaunas būtų 
taip labai pasikeitęs. Sulapoję medžiai, tarp griuvėsių sužėlę krūmai 
dabar uždengė jo didžiąsias žaizdas ir paslėpė riogsančius apanglė- 
jusius sienojus. Arčiau prie upės dabar išryškėjo ir apvalusis, dar vis 
iki trijų aukštų kylantis didysis rytinis pilies bokštas, ir pilka linija — 
aptrupėjusios pilies sienos. Ten buvo ir krantinė. Juzė prisimerkė ir 
įdėmiai tyrinėjo ją. Priplaukt prie kranto su trijų sunkių sielių virti- 

ne - tai tau ne juokas. Reikėjo numatyt viską ir pasiruošt iš anksto. 
Kartą pasukęs sielius, taip lengvai neatgręši jų į upės srovės vidurį. 
Dabar posūkis pasibaigė, ir Juzė staiga pusbalsiu nusikeikė. Aišku, 
prie krantinės stovėjo dvi barkos. Jis nusikeikė dar ir dar. 

— Laikykit, vyrai! Tiesiai laikykit! — šūktelėjo Juzė ir, pakėlęs sto- 
rą kanapinį pantį, įkišo į jį savo valdomą irklą. Dar metęs žvilgsnį į 
pamažu artėjančią krantinę, jis vikriu, tvirtu žingsniu perėjo nelygiu 
sielio paviršium, peršoko ant antrojo, vidurinio, ir pasilenkdamas at- 
kėlė palapinės brezentą. Apie penkiolika porų akių sužiuro į jį. Tie 
išsipustę ponai sėdėjo ten taip susispaudę, kad ir įžengt palapinėn ne- 
būtumei galėjęs. 

— Arjau? 

- Čia Kaunas? 

Sušuko viens per kitą. Liogys linktelėjo. Į tiek ponų bežiūrint, jam 
ir liežuvis stingo. 

— Tai daryk tą uždangą! - užgriaudė pats stambiausias, Giedraičiu 
vadinamas. Nors kitiems vietos ir trūko, Giedraitis sėdėjo plačiai išsi- 
kėtęs, ir niekas, rodės, nedrįso jo prisiliest. - Sakiau tau, kad nenoriu 
skelbtis, jog į Kauną atvykstam! 

Juzė tuoj nuleido brezentą. 

— Tegul bus pagarbintas Jėzus Kristus, jūsų šviesybės, - palinksėjo 
kelis kartus. Kiek ir kaip čia reikėjo lenktis, jam buvo baisus galvosū- 
kis. - Leiskite pranešti, jūsų šviesybės, jogei prie pilies sustot negalė- 
sime... 

— Negalėsime?! Kaip tai negalėsime? Ką reiškia „negalėsime“? — 
Didysis bajoras atsisėdo tiesiau, ir Juzė vos susivaldė neiškūręs iš pa- 
lapinės. - Pasakyta buvo - prie pilies! Supratai? 

— Supratau... Bet leiskite pranešti, kad negalime... Toliau už pi- 
lies, ant seklumos sustosime. 

— Prie pilies, buvo sakyta! 

— Mat, kad... Ogi ten barkos stovi. Dvi barkos prie krantinės pri- 
rištos... 

— Kas man barkos? Kokios čia barkos dabar atsirado? 

— Ogi žiūriu ir, leiskite pranešti, matau, kad stovi... - vis linksėda- 
mas, mikčiojo Juzė. 

Stambusis bajoras nusikeikė ne blogiau už patį smarkiausią Neries 
rochmaną, atsikėlė ir susikūprinęs priėjo prie palapinės angos. Išsi- 
tiesti jis čia negalėjo. 

— Kur ten barkos? - klausė, žvelgdamas pro pakeltą brezentą. Pri- 
simerkė, bet, nors Juzė dabar barkas matė kuo aiškiausiai, jis jų dar 
neįžiūrėjo. 

— Stovi, jūsų šviesybe... Dvi. Nemaniau, kad bus, bet ogi ten stovi! 

— Ar sielį sugriaus tau tos barkos? Geldos kažkokios atrodo, ir viskas! 

— Dar varstas liko, ponuli. Ten barkos. 

— Sakiau, ar sielį sugriaus? 

— Ar mano sielį?! O, leiskite pranešti, kad ne! Sielį tikrai ne! 

— Tai ko mikčioji? Ką? Pasakyta ir užmokėta buvo, kad stotum prie 
pilies. Ten ir stosi! - Bajoras paleido brezentą ir, lyg baigęs šneką, su- 
silenkęs nužingsniavo vėl į savo vietą. - Mylistos! Dar ketvirtis valan- 
dėlės, ir esam seimelyje. 

Murmėjimas ir nervingas kikenimas pasklido palapinėje. 

— Betgis... Jūsų šviesybe! Leiskite pranešti, kad jei sustosime.... — 
Juzė bejėgiškai mostelėjo rankom, norėdamas bent mostu parodyti, į 
kokius šipulius tada nueitų barkos. Trijų judančių sielių virtinė trenk- 
tų tokia jėga, kokią neprityręs žmogus vargiai galėjo įsivaizduoti. — 
Kaip kiaušius sutrinsim tas barkas, ponuli ... 

— Ar tavo tos barkos, mužike? 

— Ne. Kurgi bus mano? 

— Tai lauk! Lauk, ir žiūrėk, kad būtų prie pilies sustota! 

— Ant barkų?! - jau lyg ir suprasdamas šio pono paliepimą, bet vis 
dar netikėdamas, paklausė Juzė. 

— Lauk! - Giedraitis pašoko, ir dabar jo balsas buvo grasinantis. — 
Ar tu nori būti sutrintas, ar barkos? Ką? Ar nori žuvis šerti? Ar neuž- 
mokėjau tau, mužike? 

— Aš? O, ne! Tai leiskite... taigis pranešti... — Juzė linksėdamas 
traukėsi atastupas. 

- Sakyta buvo, ir sustosi prie pilies! Supratai?! 

— Taip, ponuli... Leiskite... 

— Aš seku, mužike! — dar griaudė balsas už atgal atkritusio palapi- 
nės brezento. - Prie pilies stok, kad ir dešimt barkų ten būtų! 

— Taip... Taip, ponuli... — Jis vėl peršoko sielius skiriantį tarpą ir 
bėgte pribėgo prie savo irklo. Išsižiojo, bet iš pradžių dar jo gerklė nene- 
šė kaip reikiant. Atsikvėpė, suspaudė gerai irklą ir tik tada jau surėkė. 

— Kairėn! Gult kairėn! - šaukė jis vyrams ant trečiojo sielio. - Kai- 
rėn! Į pilies prieplauką!.. 

Vanduo sušniokštė ir suputojo, irklas linko rankose, ir trys dideli, 
tarpusavyje surišti sieliai pamažu, bet jau neatgrąžinamai suko iš sro- 
vės vidurio į kairįjį Neries krantą. 


— Aa... Tai tu čia, panele sesute! Oi, Dieve, kaip mielai dar pamiego- 
čiau... — Kiežgaila žiovavo, kad žiaunas galėjo išsinarinti. Kiek pra- 
retėję rudi plaukai ir pašiurpę šviesūs ūsai aiškiai rodė, jog jis ką tik 
išsirito iš migio. Miegojo, matyt, su visais rūbais, nes vengrinė ir kel- 
nės, nors ir neprastos, buvo susiglamžę. Palaižęs delną, jis susiglaistė 
plaukus ir pasuko ūsų galus, kad jie kabėtų lygiai, kaip Kauno pavieto 
karužai ir pridera. 

— Anksti kelies, Liuduk! Nuobodu gal? 

— Ne. Visai ne. Tylu dabar... - atsakė Liudvika ir, pati nežinodama 
kodėl, mostelėjo Neries pusėn. Dabulskio užimtas dvarelio gyvena- 
masis namas stovėjo beveik prie pat Raginės skardžio. Vos už dvide- 
šimties žingsnių krūmingas skardis leidosi prie Neries. Po kairei, dar 
neišsisklaidžiusioje migloje, bolavo Kauno bokštai. Po dešinei, at- 
švaiste paliesdama jau ir Neries mirguliuojančius vandenis, virš miš- 
kų kilo saulė. - Gražu taip... 

— Aa... Gražu, sakai? — Kiežgaila tik labai prabėgom peržvelgė 
Neries slėnį. Permetė taipgi sodo gale sustatytus vežimus, išblėsusias 
laužavietes ir visur tarp vežimų išsimėčiusius, į gūnias ir antklodes su- 
sisupusius kupstus. Ten miegojo didžiuma Kaunan atsivežtų vyrų. 

— Kipšas, žadink juos čia dabar... - sumurmėjo jis. 

— O kam žadint? Taip tylu... 

- Tylu... Taigis... — Kiežgaila prikando lūpą ir dėbtelėjo į Liu- 
dviką. Miegui nuslinkus, tuoj atbudo ir kitos mintys. Sunku buvo 
jų išvengti po to keistoko atsitikimo Selionių daržinėje. Juoba sun- 
ku, kad pati Liudvika jas taip žaviai primindavo. Ir dabar štai sėdėjo 
prie dvarelio prieangio, apsivilkus lengva palaidinuke, lyg visiškai 
nebūtų vėsu šį rytmetį. Paprastas sijonas gražiom klostėm gulė apie 
jaunus, sveikai pilnus klubus, juosė stangrų liemenį. Ir veido išraiška 
nedavė tų minčių užmiršti. Lyg laukė ji ko, lyg tikėjosi... Prieš tą 
nelemtą įvykį su Nariušiu ji buvo tik kažkoks tauškalas, bet dabar, 
nors jos kūnas išlaikė žavų mergaitišką šviežumą, ji atrodė subren- 
dusi moteris. 

— Mat... Laikas jau bus sargybą keist... 

— Sargybą? Ką jūs saugot? 

— Ką saugom?! Miela sesute!.. O jei tas plėšikas... Tokias kaip tu 
pirmiausia. Saugome kaip... Na, kaip gėles darželyje! - jis pasakė ki- 
taip, nei iš pradžių buvo ketinęs. „Nėr ko skubėt, - pagalvojo. - Vartai 
gi uždaryti. O ar Stoberskį ir kitus pakeisiu už pusvalandžio, ar dabar 
tuoj, - baisus čia daiktas. 

— Mane? - Liudvika pakėlė į jį akis ir nusišypsojo. 

— O taip! Bent manim visada gali pasikliaut, Liuduk. 
jo, perbraukė lengvo sijono klostes. 

— Man taip patinka čia iš ryto! — tarė ji. - Tikrai puiku, kad tėtė 
sutiko mane paimt į Kauną. 

— Aš jam patariau. 

— Jūs? 

— O kaipgis! Sakiau, kad Selionyse nežinia kas nutikt galėtų, o Kau- 
ne bus karuža Kiežgaila, ir užtat joks pavojus negrės. Joks! - Sulig tais 
žodžiais jis lengvai uždėjo jai ranką ant peties ir spustelėjo. Liudvika 
atsitraukė, bet tik truputį. 

— Ar... Arjūs manot, kad galėtų?.. - paklausė ji. 

— Kas galėtų? 

— Na, tas Giedraitis arba tas... 

- Jaks-Tyris? 

— Tas. Atvykti čia? 

— Tegul tik pabando! 

— O, aš nenoriu to! Nenoriu... 

— Kai aš čia esu, nėr ko bijoti, Liuduk! Nėr. Tu tikėk manim. Ap- 
saugosiu tave! - Jis prispaudė ją prie savęs, apglėbęs viena ranka pe- 
čius, ir ji nesipriešino. 

— Aš nenoriu... — pakartojo ji, purtydama galvą. - Matyt jo dau- 
giau nenoriu... 

— Nematysi, Liuduk! Sutvarkysiu aš tai. Pasitikėk... — Laisvąja 
ranka Kiežgaila švelniai atbraukė jai nuo skruosto ir kaktos plaukus. 
Būtų ją ton vieton greit ir pabučiavęs, bet jie stovėjo prie pat namo, o 
be to, ir kuris iš tų miegančių vyrų galėjo pakelti galvą. 

— Aš nežinojau, kad taip gražu Kaune! - atėjo jam talkon Liu- 
dvika. 

— Neris — puiki upė! Nori pažiūrėt, kaip gražiai ten nuo skardžio 
atrodo? 

— Aš norėjau ten nueiti. 

— O, vienai negerai, Liuduk!.. - Jis paleido ją ir tik prilaikė lengvai 
už peties. 

Pasuko abu skardžio link. Sodo gale, už tankių serbentų krūmų 
eilių, prasidėjo ir pati skardžio atkriaušė. Žemyn vingiavo keliukas, 
kuriuo buvo galima nusileisti prie vandens. Prasiskverbus pro rasotus 
kvapnius krūmus, atrodė, kad Neris plaukia čia pat po kojom. Kylan- 
čios saulės spinduliai žaismingai mirguliavo tarp vandenin nutįsusių 

medžių šešėlių. Pačiame upės viduryje Kauno pusėn plaukė trys su- 
kabinti sieliai. 

— Gaila, kad Selionys ne prie vandens... 

— Yra Kamoja! 

— Ak, ką čia Kamoja!.. Oi! Kąjūs? - Liudvika krūptelėj o, nes Kiež- 
gaila pabučiavo jai į smilkinį, prieš tai vėl atbraukęs plaukus. 

— Mes giminės, Liuduk. Neturėtum bijoti. - Ranka, apglėbusi jos 
pečius, spaudė stipriau. Liudvika bandė truputį pasimuistyti, bet 
Kiežgaila nepaleido. Savotiška buvo justi tuos gelsvus, žemyn nuka- 
rusius ūsus čia pat, prie savo ausies, ir girdėti staiga patankėjusį kvapo 
švokštimą. 

— Och, tai kutena... — susiraukė Liudvika ir neišturėjo nesukike- 
nusi. 

- Bet patinka tau, Liuduk, ką? Mes giminės, žinai! Nebijok manęs, 
Liuduk... — šnibždėjo, dabar visai arti prisikišęs, Kiežgaila, ir antroji 
jo ranka atsargiai slinko nuo peties žemyn prie jos krūtų. Liudvikai 
buvo sunku suvaldyti keistą virpulį ir vis iš naujo kylantį norą kikenti. 

— Kas ten plaukia? Ten apačioje? - klausė ji, įtraukdama kuo labiau 
krūtinę, kad jos krūtys, kurių ieškojo Kiežgailos ranka, nebūtų taip 
iššokusios. 

— Ten tik sieliai, Liuduk. Sieliai plaukia Nemunu žemyn... 

— Oi, ne... Ne! Prašau... 

— Teisybė, Nerim... Nerim, ne Nemunu... 

— Ne dėl to... Prašau jūsų, ne!.. - Laisvoji ranka atkakliai darė 
savo. Liudvika sukryžiavo savo rankas, norėdama užsidengti krūtis, 
bet tada toji ieškanti Kiežgailos ranka nuslydo žemyn, ir kikenimą už- 
gniaužė keistas dirginimas ten žemai. 

— Oi, ne! Ne, prašau... Žiūrėkite, bet ten arkliai... 

— Kur? Kur arkliai? 

Akimirkai atsileido rankų spaudimas, ir Kiežgaila išsigandęs apsi- 
žvalgė. Už jų styrojo vien vešliai sulapoję serbentų krūmai. 

— Ten, ant sielių. Daug arklių. 

— Aa! - Kiežgaila su palengvėjimu nusijuokė. - Tai arklius į Prūsus 
plukdo, Liuduk. Eikš, prisėskim. Papasakosiu tau ką. 

Jis apglėbė ją tvirčiau ir traukė žemyn. 

- O, ne... Žiūrėkit, jie plaukia į Kauną! 

— Kur ten į Kauną! Į Prūsus plaukia. Eikš, nebijok, Liuduk! 

— Į Kauną suka! Ten! - Liudvika pakėlė balsą. Iš tiesų, dabar buvo 
aiškiai matyt: didieji sieliai plaukė įkypai srovės, ir balti bangų purslai 
tiško nuo sielininkų irklų. 

— Tegu sau plaukia! Ššš... Ne taip garsiai, Liuduk! — čia pat, prie 
ausies, kuždėjo Kiežgaila. Viena ranka dabar prasiskverbė pro apsau- 
gą ir stipriai suspaudė jos krūtį. - Mes giminės, Liuduk, žinai... Nie- 
ko čia blogo... 

- Žiūrėkit! Žiūrėkit! Jie atsimuš! Atsimuš! — garsiai šūktelėjo Liu- 
dvika. Ji turėjo ką nors šaukti, nes ją smaugė dirginantis jausmas, ko- 
jos tirpo, ir ji jautė - tuoj tuoj pradės linkti. 

— Tyliau, Liuduk!.. Tik prisėskim truputį... 

— Atsimuš jie! O Dieve!.. 

— Kur atsimuš? 

— Su visais arkliais! Į krantinę. Žiūrėkit! 

Kiežgaila galop pasuko galvą. 

— Ne. Ten stovi dvi barkos! Matai? Prie krantinės... — Žodžiai jam 
nutrūko, nes dabar matėsi kaip ant delno, kad keistoji sielių virtinė 
plaukė kuo tiesiausia linija krantinės ir barkų link. Iš pradžių dar dido- 
kas atrodęs tarpas dabar sparčiai mažėjo. 

— Jis trenks ten... - sumurmėjo karuža. 

— Oi, trenks! Trenks!.. Žiūrėkite! — pagaliau išsivadavusi nuo ją 
tiesiog dusinančios rankos, kartojo Liudvika. 

Ir tada pirmasis sielis iš tiesų palietė barką. Iš čia nesigirdėjo len- 
tas kiuždančio tratėjimo. Sunku buvo suvokt, kokią jėgą Neries sro- 
vė suteikė šiai medienos masei. Matės tik, kaip pirmoji barka iškilo 
beveik statmenai iš vandens. Ji buvo vienu galu atsirėmus į krantinę 
ir, matyt, stipriai prirakinta, nes ne pasistūmė, sielių spaudžiama, o 

iškilo it koks žaislas, pasiūbavo ir tada sviro žemyn. Ji sukiužo lyg už- 
mintas kiaušinis. Antroji barka net neiškilo. Sielis ją prispaudė ir vie- 
nu kampu užsliuogė ant krantinės, po savo dideliais rąstais maldamas 
barkos šipulius. Tik dabar jų ausis pasiekė į barkas atsimušusių sielių 
trenksmas. Barkų jau nebeliko, bet garsas tebesirito Neries vaga ir kilo 
aukštyn jos skardžiais. Sieliai buvo sustoję. Pirmojo sielio galas už- 
sliuogęs ant krantinės. Trečiąjį sielį storais lynais tvirtino ant kranto 
iššokę pinčiai, ir tada iš ten pasipylė žmonių lyg iš kokio skruzdėlyno. 
Atrodė, jog ta keistoji ant vidurinio sielio stovinti palapinė sprogo 
ir išbėrė, ką turėjo. Vieni šoko prie aptvertųjų arklių, kiti, išlipę ant 
kranto, jau kopė pilies link. 

— Otuprakeiktas ratuotas Liucipieriau! O, kad tu prasmegtum, šė- 
tone! O tu velnie gauruotas! Žinai, kas ten?! Žinai, kas?! — pratrūko, 
atgavęs žadą, Kiežgaila. - O tu kipše smaluotas! Tai jis! Supranti?! 
Jis! - Išgaravo jam visos pagundos. Springdamas keiksmais, karuža 
bėgo pro serbentus kelti Dabulskio svitos. 


Kai, praslinkus maždaug pusvalandžiui, prie Šv. Jurgio bažnyčios 
atjojo daugiau kaip trisdešimties žmonių būrys su šniokščiančiu iš 
skubėjimo ir įtūžio Dabulskiu, senosios pilies krantinėje nerado nė 
gyvos dvasios. Tai ir buvo didysis Dabulskio pralaimėjimas. Padė- 
tis nusistovėjo. Pačioje rotušėje apsistojęs ir užtat prie pilies kur kas 
anksčiau atvykęs didysis maršalka Sanguška spėjo padėkot Dievui, 
kad nieko blogesnio nenutiko, ir susitaikyt su mintim, jog, nori ne- 
nori, seimelyje dalyvaus ir Giedraitis. Kaip tik tada, visas putotas, 
su nuogu kardu rankoj, atjojo Dabulskis, ginkluotų raitelių lydimas. 
Atjojo įsiutęs ir pasiryžęs nukirsdinti bet ką, kas tik pasimaišys po 
jo arklio kanopom. Aiškiai jis, o ne taikiai su savo vyrais bažnyčion 
pasitraukęs Giedraitis, buvo visų riaušių kėlėjas. Geresnio įrodymo 
ir laukt negalėjai. 

Giedraitis, neskaitant barkų triokštelėjimo, atvyko ramiai ir beveik 
nepastebėtas. Visas bajorijos irjos tarnų perpildytas Kaunas tuo metu 
dar kietai miegojo. Suprantama - juk vakar iki išnakčių politikuota ir 
ūžta. Po pirmo triukšmo, kai sieliai atsitrenkė į krantinę, atrodė net 
nejaukiai tylu. Sielius tvirtai pririšo, arklius išvedė ant kranto, ir, ro- 
dės, niekas jų net nepastebėjo. Keletas vaikų, ganiusių pilies kieme 
ožkas, spruko sau, gauruotas ubagas, parpęs prie Šv. Jurgio bažnyčios 
laiptų, maldaujamai ištiesė į juos ranką, šeimininkė, velėjusi prie upės 
žlugtą, susikrovė jį ir skubiu, krypuojančiu anties žingsniu patraukė 
namo. Gatvių kampuose ir toliau, turgaus aikštės gale, kratydami 
parištus ir per naktį ištuštintus abrakinius maišus, prunkštė arkliai, 
rytmečio saulės šiluma ir netikėtai dosniai pakreiktu šviežiu arklių 
mėšlu džiaugėsi žvirbliai, bet šiaip - Kaunas prieš Giedraitį plytojo 
taikiai apsnūdęs ir visiškai nekaringas. 

Per visą naktį ugdyta įtampa atslūgo. Kai kurie vyrai suskato net 
švilpaut. 

— Ei, gal iškeliam seimelio vėliavą? Pradedam sau tą seimą! - links- 
mai prašneko Ipolitas Darvainis. Apvalusis pilies bokštas, kuriame ir 
plevėsuodavo vėliava, niūrus stūksojo tiesiai virš jų. 

— Vėliavą iškels, bet pranešt reikia, - dar vis žvalgydamasis aplin- 
kui, atsakė Giedraitis. - Tu, Ipolitai, ir eik su dviem žmonėm. Manau, 
Sanguška bus rotušėje apsistojęs. Jei ne, rasit ten bent burmistrą. Tik 
mandagiai! Įtikink juos, kad nieko kito taip netrokštam, kaip paklust 
jo šviesybei ir prisidėt prie sėkmingo seimelio. 

— Medum iš burnos plauks, mylista! 

- Ir paslėpkit tuos ginklus. Visi kuo taikiau ir ramiau. Tamstą, 
Karnevski, aš turiu paprašyti, kad geriau prižiūrėtum savo sužeistą 
ranką! 

— Och, pardon! Atsiprašau, mylista! — Iš tiesų, Karnevskio storai 
baltais raiščiais apmuturiuota dešinė ranka taip pat energingai suposi 
kaip ir sveika kairioji. Karnevskis įkišo dešiniąją į tam pakabintą po 
kaklu kilpą ir uždengė ją pelerina. 

Šv. Jurgio bažnyčioje taipgi buvo tylu ir keistai tuščia. Giedraitis, 
pravėręs duris, apsižvalgė. Gotiškų skliautų gaubiama didžioji cen- 
trinė nava atrodė įspūdingai. Tik paveikslai kabojo aukštai; šiaip 
visi papuošimai, žvakidės, altorių uždangalai ir kiti baroko amžiaus 
bažnytiniai atributai brolių bernardinų nurinkti ir paslėpti bažnyčios 
rūsiuose. Seimeliams jie jau buvo pratę pasirengti. Kaip tik užtat pli- 
kos sienos ir aukštoji navų erdvė atgaudavo savo niūroką, bet kilnų, 
gotišką išdidumą. 

— Pirmi esame, mylistos! - pranešė vyrams Giedraitis. - Atrodo, 
teks žadinti šį miestą. 

— Mano barkos! Galvažudžiai jūs! Barkos! - atsklido nuo kranti- 
nės neaiškūs šūkaliojimai. Tai ant Juzės Liogio šaukė nežinia iš kur 
išdygęs neaukštas, petingas, susikūprinusio tarno lydimas seniokas. 
Juzė, it malūnas, mostagavo rankom ir vis rodė bažnyčios link. Dabar, 
kapstydami pakrantės smėlį, visi. trys skubėjo į čia. 

— Dieve Aukščiausias! Geriausios mano barkos! Viską galėjau vež- 
ti! Viską! O pone Dieve! - vis aiškiau girdėjosi senioko aimanos. - Aš 
jums, jūs galvažudžiai! 

— Šviesybe! Leiskite pranešti, kad dėl tų barkų... — šaukė iš tolo, 
save teisindamas, Juzė. 

Giedraitis nulipo bažnyčios laiptais į gatvę. Jis atrodė smagus. Net 
šyptelėjo. 

— Ar dėl tų geldų čia gerklę laidot? 

— Kaip Dievas aukštai danguj mano skriaudą regi! Sutrint mano 
barkas! Visagali! 

— Kiek nori už jas, rėksny! 

— Duona mano kasdienė! Vienatinė mano! Ubagas aš, ubagas... — 
ar nenugirdęs, ar nesupratęs, tebedejavo pirklys. 

— Kiek pinigo nori už tas malkas? 

Senio begalinį sielvartą lyg ranka kas nuėmė. Jis sustojo ir, dar vis 
sunkiai alsuodamas iš tos pastangos, šnairom nužvelgė vyrus. Aiškiai 
Giedraitis buvo vyriausias. 

— Ponuli... Mano duona! Geriausios barkos nuo Vilniaus iki Klai- 
pėdos... Nuo Gardino geresnių nerasi, ponuli!.. 

— Kiek, sakiau! 

— Duona kasdienė, ponuli! Už jokius pinigus tokių nenupirksi! 
Bet... jei jau Dievo valia... - Jis pertraukė dejavimų srautą, ir iš veido 
buvo matyti, kad sprendžia svarbų uždavinį. - Trisdešimt auksinų už 
tokią barką būtų pigu, šviesusis ponuli ... Dovanai būtų, bet sutikčiau 
su tieka... 

— Trisdešimt?! Nebent už abi! Ir tiek jos nevertos. 

Begalinis sielvartas tuoj vėl užvaldė judrų pirklio veidą. Pasiliejo 
skundai ir dangaus malonių šaukiančios dejonės. Nežinia kiek tai 
būtų trukę, jei ne bajorai, kurie, ką tik prikelti iš miegų, artinosi nuo 
turgaus aikštės pavieniui ir būreliais. 

— Mokėk tam sukčiui po dvidešimt, - trumpai tarė Giedraitis Dar- 
vainiui. - Nėr kada erzėtis su tuo rėksniu. 

Tokios kainos pirklys niekaip nesitikėjo išgauti. Jis puolėsi bu- 
čiuoti rankų ir, sugrobęs atskaičiuotas monetas, tuoj linksėdamas pa- 
sitraukė. 

Giedraitis giliai atsikvėpė, nutaisė saikingai ramų šypsnį ir kilste- 
lėjo ranką, sveikindamas artėjančius bajorus. Tik penki jo vyrai be- 
stovėjo prie bažnyčios laiptų, kiti buvo suėję į šventorių. Taikesnės 
scenos šį gražų, tik seimeliui skirtą rytą net negalėjai tikėtis. 

— Linkėjimai, mylistos! Pagarba, pone vaivada! Lenkiuos, tams- 
ta teisėjaiti! — su lengvu šypsniu ir nepamiršdamas titulų, sveikinosi 
Giedraitis. - Puikus rytas štai seimeliui! 

Linktelėjo galvas ir pasveikintieji. Vieni aiškiau, kiti vos simboliš- 
kai. Apie Giedraičio padėtį, apie Sidabravos indus ir Dabulskio tiki- 
nimą, kad tas šventvagis Giedraitis ir nosies seimelin neįkiš, aišku, 
žinojo aliai vienas. Buvo tai šiuo metu viso pavieto dažniausiai karto- 
jama istorija. Bet apkalbėti Giedraitį buvo viena, o netikėtai atsistoti 
prieš jį ir jo vyrus — kita. Šiaip ar taip, niekas nejautė jokio noro išsi- 
šokti. 

— Maršalka! Didysis maršalka ateina! — pasigirdo gatvės gale bal- 
sai. Žmonės kiek pasitraukė į šoną, ir iš tiesų pasirodė balta perukuota 
Sanguškos galva. Jis ėjo svariai, lėtu žingsniu, nežymiais linksėjimais 
atsakydamas į sveikinimus iš visų pusių. Tik per žingsnį nuo maršal- 
kos atsilikęs tarnas nešė jo lazdą. Dar kokių penkiolikos žingsnių ats- 
tu pasirodė ir dviem eilėm išrikiuota kareivių grandis; jos prieky ėjo 
raudonveidis leitenantas aukštyn riestais ūsais. Tai buvo dalis paties 
etmono Radvilos pulko; ant aukštų prūsiško fasono kepurių švietė 
sidabru išsiuvinėtas Radvilų herbas - trys trimitai. 

Oficialiau pasirodyti jau beveik ir nebuvo galima. Atrodė, Sanguš- 
ka nusprendė šią netikėtą Giedraičio pasirodymo grėsmę pasitikti 
visu savo jėgos ir autoriteto svoriu, pašalinti ją ir nedelsiant pradėti 
seimelio atidarymo ceremonijas. 

Idant nestovėtų aukščiau už besiartinantį maršalką, Giedraitis nu- 
sileido nuo bažnyčios laiptų į gatvę. Už nugaros ranka mostelėjo savo 
vyrams nežymiai pasitraukti į tolydžio augančią smalsuolių minią. 
Viskas privalėjo atrodyti kuo taikiau. Sanguškai dar tebesant už dvi- 
dešimties žingsnių, Giedraitis nusilenkė taip žemai, kaip tik leido jo 
stambokas liemuo. 

— Didžiai garbingas šviesiausias maršalka! Mūsų kuklus Kauno 
pavietas didžiai pagerbtas tamstos šviesios asmenybės atsilankymo, - 
ištarė jis garsiai, nespėjus Sanguškai išsižioti. - Savo ruožtu aš žemai 
lenkiuosi ir drįstu tikėtis, kad turėsiu progos tamstai patarnauti. 

Sanguška sustojo. Leitenantui šūktelėjus trumpą įsakymą, susto- 
jo ir pridurmu sekę kareiviai raudonom uniformom. Visko Sanguška 
laukė iš to apkalbėto bei pasmerkto Giedraičio, tik ne tokio nusižemi- 
nimo ir nuolankumo. 

— Tai... Tai vis dėlto atvykai tamsta... - tesugebėjo ištart jis ir be- 
veik prieš savo valią vos vos linktelėjo. 

— Kiekvieno bajoro priedermė - dalyvauti seimeliuose. Su nuolan- 
kumu tą priedermę stengiuosi vykdyti. Tamstos asmenybės pagerb- 
tas mūsų seimelis reikalingas vieningo pavieto dalyvavimo. 

— Taip... Taip... — Sanguška apsižvalgė. Nemaža dalis bajorijos 
jau buvo čia suplaukusi. Prie gretimo vienuolyno vartų stovėjo ir bū- 
rys bernardinų. Keleto žinomų Čartoriskių šalininkų — Liustausko ir 
Bretkūno - veidai taipgi šmėkščiojo minioje. Imtis kokių nors prie- 
monių, kurios turėtų pasilikti slaptos, buvo nebeįmanoma. Sanguška 
atsiduso ir tuoj vėl autoritetingai pakėlė savo baltą perukuotą galvą. — 
Tikiuosi, turėsim ramų seimelį ... Norėčiau tai užtikrinti! - kuo griež- 
čiau ir neslėpdamas grasinančios gaidos balse, tarė jis. - Išsišokimai 
nebus toleruojami! 

Giedraitis, lyg pritardamas kuo nuoširdžiausiai maršalkos viltims, 
vėl žemai nusilenkė. 

— Tai mūsų visų didžiausias troškimas, šviesybe! 

Daugiau sakyti ar veikti lyg nebuvo ko. Minia, kuri iki šiol stovėjo 
sulaikiusi kvapą, ūmai suklego. Skambėjo rytmečio pasisveikinimai, 
keli žymesni bajorai priėję savo ruožtu lenkėsi didžiajam maršalkai. 
Sanguška, jausdamas milžinišką palengvėjimą, kad susidariusi padė- 
tis kol kas visai negrėsminga, maloniai priėmė bajorų sveikinimus. 
Pats Giedraitis nežymiai pasitraukė į šalį ir pro šonines duris įėjo į 
bažnyčią. 

Ir kaip tik tuo akimoju, kai visi lengviau atsikvėpė, manydami nu- 
slinkus pavojų, nuo Ukmergės plento pasirodė raitelių būrys. Pačia- 
me priekyje, be atodairos varydamas arklį tiesiai į tirštėjančią minią, 
lėkė nuogu kardu mojuodamas Dabulskis. Pakriko minia. Vieni me- 
tėsi prie namų sienų, kiti, besitraukdami iš kelio arkliams, turėjo ir 
visai negarbingai pabėgti. 

Dabulskio vengrinė buvo atlapota. Iš po apsmukusios Slucko juos- 
tos dribo vien marškiniais apdengtas pilvas. 

— Kurjis?! Tas išgama kur?! - šaukė jis išraudęs. 

Sanguška tuoj įvertino naują pavojų tvarkai. 

— Ką tai turi reikšti?! Ką tai reiškia? — prabilo jis griežtu, įsakmiu 
balsu, bet kilusiam sujudime jo balsas netoli tenuėjo. Leitenantas 
davė komandą, ir dvi linijos kareivių apsupo didįjį maršalką. Minios 

susigrūdimas, ryškiai raudonos kareivių uniformos pristabdė įsibėgė- 
jusį Dabulskio arklį, bet iš užpakalio dar grūdosi jo vyrai. Gerklę plėšė 
ir rudasis karuža Kiežgaila. 

— Ką reiškia šis tvarkos ardymas? — atkakliai kartojo Sanguška. — 
Ką reiškia ginklai seimelio metu? 

Dabulskis žvalgėsi po minią, lyg ketindamas trenkti kardu bet kam, 
kad ir pačiam Sanguškai. Jis manė tik atjosiąs ir išsklaidysiąs Giedrai- 
čio vyrus lyg kurapkų pulką, tad dabar turėjo susigaudyti iš naujo. 

— Tamsta karuža! - užsižiūrėjęs į Kiežgailą, surėkė jam Sanguška. — 
Jūsų priedermės reikalauja tvarkos palaikymo! Suprantate tai?! 

— O, šviesybe!.. - Kiežgaila tik dabar pamatė Sangušką ir sutriko. — 
Ar man sakot, šviesybe? 

— Jums! Ar kurčias jūs?! Klausyt įsakau! 

— Taip, šviesybe... Taip! - Nekaip sekėsi nusilenkti, balne besė- 
dint, bet Kiežgaila stengėsi. 

- Tai sutvarkykit šią atsigriovusią gaują! Tuojau pat! Čia taikus sei- 
melis, o ne galvažudžių susiėjimas!.. 

Aiškesnio įsakymo negalėjo būti. Kiežgaila jautėsi lyg šaltu vande- 
niu perlietas. Ką tik jį deginusio siuto beliko išblėsusios žarijos. Ko 
ko, o pagarbos vyresnybei jis niekad nestokojo. Karuža bematant nu- 
sliuogė nuo arklio. 

— Atgal! - suriko jis. - Visi mylistos, atgal! 

Dabulskiui nebuvo leista nė žodžio ištarti. 

— Išbandymai.... - šnibždėjo jis pusbalsiu. - Dieve, sunkius išban- 
dymus man siunti!.. 


VI SKYRIUS 


Seimelis 


Nepaisant visų kiek netikėtų ryto įvykių, Kauno pavieto 
1735 metų seimelis buvo pradėtas gegužės 17 dieną, dešimtą valandą 
ryto. Tai maždaug atitiko per amžius įsigalėjusią tradiciją. Netikė- 
tumai, galų gale, priklausė prie seimelių eigos. Užvis netikėčiau būt 
buvę, jei šis 1735 metų seimelis būtų prasidėjęs ramiai ir tvarkingai, 
be jau iš anksto puoselėjamų kivirčų, be jau iš seno nusistovėjusių 
neapykantų. Seimeliai gi buvo toji pagrindinė arena, kurioje kirtosi ir 
savo jėgas bandė kraštą valdančios grupuotės, kur kunkuliavo tikrasis, 
kiekvieną jos pilietį tiesiogiai liečiantis plačiosios Lietuvos ir Lenki- 
jos politinis gyvenimas. 

Jau kelinta karta spėjo užgimti ir numirti nuo tada, kai pačios aukš- 
čiausios krašto įstatymus duodančios ir valdančios jėgos faktiškai 
buvo virtusios tik bergždžia butatorija. Visuotiniai seimai prasidė- 
davo su pompa, su triukšmu, plevėsuojančiom vėliavom, akį verian- 
čiu magnatų bei senatorių rūbų prašmatnumu. Ir su ta pačia pompa, 
nieko daugiau nepasiekę, užsibaigdavo. Magnatų pavydžiai saugoma 
veto teisė vėl ir vėl pastodavo kelią bet kokiai, tegu ir labai svarbiai, 
verkiant reikalingai, reformai. Kartais dešimtis metų iš eilės iro sei- 
mai. Iro, dar nespėjus išrinkti seimo maršalką ir perskaityti įžanginę 
maldą. Rodės, jie šaukiami vien dėlei to, kad magnatai galėtų pasi- 
rodyti visa savo puikybe, kad sudrumstų ramybę Dresdene patogiai 
gyvenančiam karaliui ir vargintų jį ilga kelione Varšuvon. Augustas II 

ta proga bent išsirinkdavo iš jam pristatomų didikų žmonų bei duk- 
terų naują meilužę. Pamaldus ir apatiškas jo sūnus net ir tiek naudos 
iš seimų neturėjo. 

Seimai iro, tolimame Dresdeno dvare karaliai užsiiminėjo savo 
reikalais, nedaug ką bendro turinčiais su valstybės valdymu, o vals- 
tybė kažkokiu stebuklu vis tiek laikėsi. Iš dalies ją laikė magnatų pa- 
sisavinta ir dažnai ginklu paremta jėga, bet ne mažiau svarbūs buvo 
ir seimeliai, kurie į politinį gyvenimą įtraukdavo, irgi, be abejo, susi- 
skaldžiusį, magnatams pataikaujantį, bet jau daug platesnį bajorijos 
sluoksnį. Seimeliuose veto teisė negaliojo. Iš pradžių jie privalėjo tik 
rinkti delegatus ir kelti pasiūlymus visuotiniams seimams, bet kai per 
dešimtmetį iš visuotinių seimų negrįždavo joks konkretus atsakas, tai 
seimeliai pamažu perėmė vis didesnę jėgą. Kadangi tai buvo realios 
politikos vienetai, tai ir jų veikimo forma visur prisitaikė prie esamų 
sąlygų. Konstitucijoje seimelių eiga ir kompetencija buvo surašyta 
išdidžiai skambančiais paragrafais, bet konstitucija tebuvo vienas, ir 
dargi ne svarbiausias, seimelio vedimo taisyklių ir galios šaltinis. Ne 
mažiau svarbus šaltinis buvo nerašytos, bet visų stropiai saugomos 
tradicijos, kurios skyrėsi karūnos ir Lietuvos kunigaikštystės seime- 
liuose, o dažnokai net atskiruose pavietuose. Trečioji, ir pati svarbiau- 
sia, seimelių jėgos versmė, kaip ir pridera realios politikos vienetams, 
buvo esamoji jėgos pusiausvyra. Apskritai paėmus, kas turėjo jėgos 
persvarą, tas ir nustatė seimelių eigą. Ne visada ir šia taisykle buvo 
galima pasikliauti, nes, deja, taip jau yra, kad griauti būna lengviau nei 
statyti. Jei atsirasdavo su priemonėm nesiskaitanti, kad ir silpnesnė, 
grupuotė, tai daugiau šansų turėdavo griaunančioji pusė. 

Nemažą dalį savo ilgo politinio gyvenimo maršalka Povilas Ka- 
rolis Sanguška buvo praleidęs kaip tik kovodamas prieš Čartoriskių 
bei kitų reformatorių pateikiamus valstybę modernizuojančius pla- 
nus, tad jis puikiai įvertino natūralius griaunančios jėgos privalumus. 
Iliuzijų jis užtat neturėjo. Teisybė, legalioji konstitucinė teisė, balsų 
ir sentimento persvara paviete — viskas buvo už sėkmingą seimelio 

pravedimą. Bet tai tik pliusai, o toli gražu ne siekiamo rezultato garan- 
tija. Baimė ir pagarba net paties etmono autoritetui buvo tarsi plonas 
šydas, dengiąs bajorijos sąmonę, kurį bet kokia išpūsta asmens aistra 
galėjo nublokšti į šalį. 

— Gerbiamas Stoberski, - kalbėjo Sanguška tuoj po to viešo karu- 
žos apibarimo. — Tamstų skriaudą, tamstų teisėtą keršto reikalavimą 
aš atjaučiu. Iš širdies atjaučiu. Sunkūs kaltinimai užgulę mylistą Gie- 
draitį ... O, nesupraskite manęs klaidingai, aš nepritariu jokiam jėgos 
naudojimui! Mano pareigos neleidžia tam pritarti, bet tai nereiškia, 
kad aš nesimpatizuoju teisėtai pusei... Bet!.. Gerbiamas Stobers- 
ki... — Sanguška paėmė Stoberskio ranką ir paspaudė. - Gerbiamas 
Stoberski, gi dvi dienos čia nieko nereiškia. Tėvynės, garbingojo 
etmono, ką jau kalbėti apie mano kuklų asmenį, interesai negali būti 
aukojami dėlei dviejų trumpučių dienų termino!.. Atsakykite, miela- 
sis Stoberski!.. 

Stoberskis reiškė pagarbą, purtė galvą. Ne! Žinoma, ne! Kąjis dau- 
giau galėjo atsakyti. 

— Pirma seimelis, gerbiamas Stoberski. Pirma mūsų pareiga priešų 
draskomai tėvynei... Parama garbingajam etmonui ir jo karališkajai 
didenybei Augustui Trečiajam! 

Stoberskis tesugebėjo tik linkčioti. Sanguška nusišypsojo taip, kaip 
jis vienas mokėjo nusišypsoti. Šypsnys sakė: „Mūsų širdys supranta 
viena kitą, nors gal žodžiai taria ne visai tą patį...“ 

— Po seimelio! Pabrėžiu - po seimelio... Gerbiamas Stoberski, jė- 
gai aš negaliu pritarti, bet po seimelio teisybė tegul ieško savo kelio! 
Iš mano pusės kliūčių nebus... Praneškite tai mano didžiai mėgsta- 
mam mylistai Dabulskiui. 

— Pranešiu.... - nusilenkė žemai Stoberskis. 

— Bet po seimelio! Po seimelio!.. Ar galiu manyti tūrįs ta prasme 
tamstos ir gerbiamo Dabulskio žodį? 

Stoberskis pridėjo ranką prie krūtinės kiek teatrališku ir jam nepri- 
tinkančiu gestu. 

— Mums bus garbė, jei jūs taip manysite, jūsų šviesybe, - vėl nusi- 
lenkė jis. 

— Tad eikite, - mostelėjo Sanguška. - Nuraminkite gerbiamą Da- 
bulskį... Jau pats laikas ir seimelį pradėti... 


Šilta pasitaikė diena. Vakarų pusėje, kur, Neries vandenis pasiglem- 
žęs, Nemunas tekėjo tolyn susisemti ir Nevėžio, driekėsi keli debe- 
saičiai, bet šiaip saulė turėjo visą valią. Artėjant dešimtai valandai, 
gatvė priešais Šv. Jurgio bažnyčią ir atviroji erdvė tarp bažnyčios ir 
pilies griuvėsių užsikimšo įvairiaspalve minia. Jei ne skaičium, tai ap- 
rangos margumu ir pasitikėjimo kupina povyza dominavo čia šlėktos. 
Daugiau - sugužėjo Kaunan atsivežti tarnai, pažiopsot geidaujantys 
miestelėnai, na ir geras būrys ubagų, čigonų, kromelninkų. Žmonės 
grūdosi, šnekučiavo, sveikinosi, prekiavo, išmaldos prašė - visi sulig 
savo išgalėm ir palinkimais. Kol virš šiaurrytinio pilies bokšto iškilo 
seimelio vėliava. Kad ir sugriuvus, ir tos garbės seniai neverta, pilis 
vis dėlto buvo Kauno karališkosios galios centras. Čia iki pat gaisro 
stovėdavo kariuomenės dalinys, čia taipgi prasidėdavo ir seimeliai. 
Vėliavai išsiskleidus, padriki „vivat“ ir „valio“ perbėgo per minią, ir 
dabar visi šlėktos yrėsi priekin, kad patektų į pilies kiemą atidarymo 
apeigom. Miestelėnai ir šiaip žiopliai laikėsi pagarbiu atstu, nes jei 
jie savo smalsumą būtų per toli nešę, pirmas pasitaikęs bajoras būtų 
jiems nurodęs jų vietą. 

Pats atidarymas ilgai netruko. Kauno pavieto maršalka šiuo laiku 
gulėjo mirties patale, tad visas ceremonijas perėmė didysis maršalka 
Sanguška. Niūrokame, nugriuvusių akmenų, išlupinėtų plytų ir čia 
ganomų ožkų mėšlo pilname pilies kieme jis atrodė ir jautėsi lyg nela- 
bai savo vietoje. Tiesiog akinamai švytėjo balti, virš kelių užeinantys 
auliniai, baltumą atkartojo rūpestingai sušukuotas pudruotas perukas 
bei nėriniais puošta marškinių apykaklė. Netoli pilies šiaurinės pusės 

stovėjo greitosiomis sukaltas paaukštinimas, ir viso pavieto dignito- 
riai jau išsirikiavę laukė. 

— Gerbiamieji broliai bajorai! — prabilo Sanguška. „Ššš... Ty- 
liau...“ - nubangavo per dar vis besigrūdančią minią. - Šviesusis vai- 
vada, gerbiamasis karuža, gerbiamasis vaiski, stalininke, arklininke, 
taurininke, didžiai gerbiamieji ponai teisėjai! - savo balta perukuota 
galva linksėjo urėdų link ir priėmė iš jų juosmenį siekiančius pasveiki- 
nimus. Dauguma šių išvardintų urėdų jau senokai jokios konkrečios 
pareigos neturėjo, bet viešose ceremonijose juos vis tiek reikėdavo 
sveikinti, ir ne bet kaip, o griežtai laikantis etiketo ir kilmingumo nu- 
statytos eilės. - Kilmingieji garbingo Kauno pavieto bajorai! Plačiai 
po mūsų tėvynę sklinda garsas apie jūsų nesavanaudišką pasiauko- 
jimą tėvynės labui! Visada, kai grėsė pavojai, pirmose karių eilėse 
plevėsuodavo ir Kauno pavieto vėliavos! Didelė man garbė ir malo- 
numas būti su jumis šitame jūsų seimelyje, mieli bajorai, ir pasveikinti 
jus pirmu žodžiu. Visagalio malonės visų mūsų vardu dabar paprašys 
jūsų garbingas kanauninkas Tiškus!.. 

Trumpesnės kalbos Sanguška jau negalėjo pasakyti. Matyt, jam rū- 
pėjo kuo greičiau pradėti seimelio darbą. Užlipo ant paaukštinimo ir 
kanauninkas Tiškus. Kai kanauninko litanijoms kalbėti skirtas balsas 
nuaidėjo pilies kiemu, visi nulenkė galvas. Prie arkos esantieji jau pa- 
mažėle traukėsi atgalios ir, išsigavę iš pilies kiemo, greitais žingsniais ėjo 
Šv. Jurgio bažnyčios link. Vos paskutinis „amen“ nuplaukė per minią, 
tuoj prie arkos pasidarė spūstis kaip kokiam turguje. Visi dabar sprau- 
dėsi ir skubėjo. Ne tik noras tęsti pradėtą seimelį skatino brolius šlėktas! 
Tikroji priežastis buvo kur kas gilesnė. Pirmesnieji galėjo užimti patogią 
vietą netoli žalia gelumbe dengto seimelio maršalkos stalo. O tuomet 
ne tik pats daugiau matysi ir būsi matomas, bet ir tavo balsas daugiau 
svers. Rankas skaičiuodavo tik per svarbiausius seimelio nutarimus, 
šiaip balsuodavo rėkimu. Laimėdavo tie, katrie garsiau šaukdavo. 

Mylista Giedraitis pasirinko tokią vietą, kur turėtų saugų užnugarį. 
Tai buvo koplyčia į dešinę nuo antrinės navos; joje kabėjo didelis 
šv. Kazimiero paveikslas. Teisybė, iš čia toloka iki seimelio maršalkos 
stalo, pastatyto prie didžiojo altoriaus, bet užtat šičia niekas nesigrū- 
do, o svarbiausia - šalia koplyčios altoriaus ėjo durys į zakristiją. Bė- 
dai prispyrus, čia buvo galima ir gintis, ir pasitraukti. 

Minia plūste plūdo bažnyčion. Pačios strategiškiausios vietos, sulig 
tradicija, priklausė svarbiesiems pavieto ponams, bet dėlei kitų žmo- 
nės ir apsistumdydavo. Ypač varžėsi dėl šoninių altorių ir jų pakopų. 
Ne veltui broliai bernardinai prieš seimelį nurinkdavo nuo čia visas 
puošmenas. Pliki altoriai buvo gera pakopa, tad, kas apsukresnis ir 
greitesnis, skubėjo tuo pasinaudoti. Į sakyklą lipti niekas nedrįso. Tra- 
dicija tą vietą skyrė pavieto karužai, ir Kiežgaila, žvangindamas kar- 
du į stačius, įvijus laiptus, užkopė aukštyn. Mylista Dabulskis įsitaisė 
laiptų apačioje. Čia galėjai patogiai atsisėsti, ir galėjai sekti maršalkos 
stalą. Vieni jo vyrai buvo sulipę ant viškų, kiti grūdos netoli didžiojo 
altoriaus. Sėkmingiau užimti visas strategines vietas jau negalėtum. 
Nors tiek gerai, nes šiaip Dabulskis buvo kuo blogiausio ūpo. 

- Jis, idritvaipalka, mane išleido iš pasveikinimų! - kramtydamas 
apatinę lūpą, tarė žentui Stoberskiui. 

— Mylista, tik urėdai buvo sveikinami.... 

— Išbandymai, Stoberski!.. Ar nesakiau tau, kad išbandymai mūsų 
laukia! 

— Sakėte, mylista. 

— Bet klausyk... Aš, Dabulskis, tau sakau! Saulė nesės, - mes bū- 
sim laimėję! 

— Mylista, bet palaukime, kolei... 

Stoberskio padėtis buvo nepavydėtina. Su savo uošvio tikslais ir 
norais jis visiškai sutiko, bet, deja, buvo vienintelis atsargesnis žmo- 
gus karštakošių šeimoje. Viena vertus, tekdavo jam teisinti jų ūmumą, 
kita vertus — kęsti pačios šeimos priekaištus, nes jo patarimai daž- 
niausiai būdavo atsargūs. 

— Kelią! Kelią jo šviesybei didžiajam maršalkai! - pasigirdo balsai 
prie durų. — Kelią! 

Jau ir taip kone sausakimšai susigrūdusi minia sujudo, pašaliais 
stovintieji turėjo susispausti dar labiau, ir nuo durų iki didžiojo al- 
toriaus prasiskyrė takas. Oriai mosikuodamas savo maršalkos lazda, 
kelių padėjėjų lydimas, įžengė Sanguška. Prie durų liko stovėti žento 
Radvilos kariai. Budria akim Sanguška apskriejo minią. Viskas atrodė 
palankiai. Familijos šalininkai nugrūsti į užkampius, visur svarbesnė- 
se vietose - daugiau ar mažiau patikimi etmono rėmėjai. Giedraitis, 
dėlei kurio tiek baimintasi, vos tesimatė ir laikėsi labai ramiai. 

— Garbingi bajorai, - prabilo Sanguška, atsistojęs už žaliai deng- 
to stalo. - Nedelsdami pradėkim. Į raštininko vietą aš siūlau mokytą 
vyrą iš jūsų pačių tarpo, senos giminės palikuonį, poną Fabijoną Ša- 
kevičių! 

Šakevičius stovėjo po ranka ir tuoj pašokęs nusilenkė. Jis buvo iš- 
vaizdus vyras, neseniai baigęs jėzuitų mokyklą Vilniuje, niekuo daug 
nenusipelnęs, bet užtat niekam per daug ir neįsipykęs. Raštininko 
pareigoms tiko. Nuaidėjo beveik vien pritariantys šauksmai. Tik ne- 
toli durų kažkoks karkiantis girtas balsas rėkė: „Veto!“ Bet pritarimo 
jis nesurado, o seimeliuose sprendė didžiuma. Sanguška atsiduso. 
Pirmas žingsnis buvo žengtas. Šakevičius, į visas puses nusilenkęs, jau 
sėdosi prie stalo. 

— Didžiai kilmingi bajorai! Seimelio maršalkos pareigoms reikia 
žmogaus, kuris sugebėtų stovėti virš čia iškylančių problemų ir inte- 
resų, žmogaus, kuriuo mes visi pasitikėtume ir ant kurio teisingumo 
negalėtų kristi nė šešėlis abejonės! - Sanguška giliai atsikvėpė. - Tu- 
riu tad didelį malonumą pasiūlyti šiam postui asmenį, kuris su kaupu 
šiuos reikalavimus atitinka. Mūsų mylimą, visoje valstybėje žinomą ir 
gerbiamą mylistą Zabielą! 

Šį kartą pasieniais ir prie durų pasigirdo protestų balsų, bet arčiau 
stovintys šalininkai tuoj užtvindė visą bažnyčią sutartinai šaukiamais 
vivatais. Nuo altorių viršaus, nuo viškų, aplink maršalkos stalą- vi- 

sur šaukė už Zabielą ir protesto balsus užgožė. Seimelio maršalkos 
asmuo buvo itin svarbus seimelio eigai, nes nuo jo priklausė, kam bus 
duodama teisė kalbėti, kada ir kaip bus balsuojama ir visa virtinė kitų 
procedūros nutarimų. 

Zabiela irgi laukė čia pat. Maršalka, kiek leido jo neaukštas ūgis, 
pasistiebė ir, plačiai šypsodamasis, apžvelgė bažnyčią. Toji šypsena 
buvo apgaulinga, nes, dar vivatams tebeaidint, jis skaičiavo ir įsidė- 
mėjo asmenis, kurie šaukė prieš jį. Atmintį veidams Zabiela turėjo 
puikią. 

— Dėkoju! Dėkoju, gerbiamieji, už man išreikštą pasitikėjimą... 
Dėkoju šviesybei Sanguškai už sklandų seimelio pradėjimą. Dėkoju! 

Zabiela abiem rankom atsirėmė į neaukštą ant stalo pastatytą pultą 
ir, kad visi matytų, pakėlęs praskleidė ten padėtus popieriaus lakštus. 

— Pirmas punktas bus mūsų didžiojo kunigaikščio, jo karališkosios 
didenybės Augusto Trečiojo, atsiųstas aplinkraštis. Klausykitės ati- 
džiai, mylistos! 

Atidžiai klausėsi tik prie pat pulto. Kitur šnibždėjosi ir aptarė svar- 
biuosius Kauno pavietą liečiančius punktus. Karališkosios didenybės 
aplinkraščiai kasmet būdavo nuobodžiai panašūs, ir, visuotiniams sei- 
mams yrant, jie vis vien neturėjo daugiau reikšmės. 

1735 metų seimelis Kauno paviete įėjo į vagą. 


Malšindamas savo nekantrumą, mylista Giedraitis gliaudė saulėgrąžų 
sėklas ir spjaudė lukštus sau po kojom. Bažnyčios skliautai ūžė nuo 
balsų ir murmesių. Po karaliaus aplinkraščio sekė praėjusio seimelio 
protokolas, pertraukiamas įvairių pataisymų. Įkyrus Kiežgailos balsas 
pasiekdavo Giedraitį ir šiame nuošaliame bažnyčios kampe; iš pykčio 
mylista sukąsdavo saulėgrąžos sėklą, kad net žiaunos tratėdavo. Virė 
seimelis, o jis iš užkampios koplyčios tematė besistumdančias nuga- 
ras ir galvų jūrą. 

— Įsismagino jau. Broliai šlėktos vemia... Galbus metas pradėt... — 
burbtelėjo šalia stovinčiam, susijaudinimą geriau paslėpusiam Dar- 
vainiui. Iš tiesų, matyt, spūsties ar tvanko neatlaikęs, kažkoks šlėktelė, 
ramstomas vieno ne ką tvirčiau bepastovinčio bičiulio, prie nuošales- 
nės koplyčios kolonos žiauksėdamas vėmė. Jam palei kojas šniukšti- 
nėjo keli spūstin biją Įįsti šunys. 

— Dar tik protokolai... 

— Bet įsismagins, tada neperrėksi. Pone Karnevski! 

Pastarasis su kitais atsivestais vyrais laikėsi dar atokiau, koplyčios 
gilumoje. Jis tuoj priėjo. Veidas buvo nesveikai išblyškęs, net visuo- 
met rausvai melsva nosis atrodė lyg iš vaško nulipdyta. 

— Nemanot, kad praverstų suvilgyt gerklę? - Iš plačiojo kontušo 
kišenės Giedraitis ištraukė žalsvo stiklo butelį. 

Karnevskio akys sužibo. Jau dvi dienos, kai jis nė lašo negavo, o tai, 
žinoma, nekaip veikė jo savijautą ir drąsą. 

— Praverstų, dauggali pone! Labai praverstų... 

— Tik atsargiai, kad nebūtų kaip tam ten!.. 

— O, dauggali pone! Iš tokio buteliuko!.. Kuo jūs mane laikot? — 
Karnevskis godžia ranka sugriebė butelį. 

— Ir tą ranką sergėk! Tu sužeistas. 

— O, pardon... - Skubėdamas atmušti kamštį, jis vėl buvo užsimir- 
šęs ir atidengęs ranką. - Tuoj bus geriau, dauggali pone. 

— Tvanku darosi... — pridūrė Darvainis, stebėdamas butelį užsi- 
vertusį Karnevskį; tas kliuksino, ritmiškai trūkčiojo Adomo obuolys. 

— Netrukus visiems šungalviams pasidarys dar tvankiau.... - Giedrai- 
tis išspjovė saulėgrąžų lukštus to suglebusio bajoro pusėn ir nusišluostė 
rankas į kontušo skvernus. - Pradedam pabaigą, gerbiamasai svaini! 


Mylista Dabulskis palypėjo sakyklos laipteliais ir atsisėdo. Iš čia ne 
taip gerai matėsi maršalkos stalas, bet užtat oras buvo kiek geresnis. 

Nemigas, nuolatinė įtampa ėmė jam atsiliepti. Bjaurus šleikštulys sto- 
vėjo gomury; mintys galvoj sunkiai vėlėsi. Mylista atsilošė, nugara ir 
pečiais atsirėmė į beveik statmenai kylančių laiptų kraštus ir užsimer- 
kė. Lyg koks milžiniškas bičių avilys dūzgė bažnyčia. Atsidavė prakai- 
tu ir rūgštoku nedažnai prausiamų kūnų tvaiku. 

— Sutikti negalime! Negalime, ponai bajorai! - prasiskverbė pro 
dūzgesį bosas. 

— Tamsta Sasnauskai! Pats balsavai už šį punktą praeitą kartą. 
Pats... — plaukė lygus Zabielos balsas. Pakilo juokas. 

— Turime dar kartą gerbiamo Sasnausko pritarimą... — atsargiai 
nutildė juoką Zabiela. 

Mylista Dabulskis giliai alsavo, vengrinės suveržta krūtinė kilojosi. 
Darėsi lyg kiek lengviau. Jis nusibraukė prakaitu rasojančią kaktą. 

— Išbandymai.... - kuždėjo pats sau. - Ta ragana sakė — išbandy- 
mai... Bet kirst, ir išsisklaidys kaip kurapkos... 

— Ponuli, skatiką ... Gerbiamas bajore, skatiką ... - Balsas taip keis- 
tai panašus į turguje sutiktosios čigonės. Dabulskis pramerkė akis ir 
vos neaiktelėjo. Jam prieš pat nosį atkišta kaulėta ranka pajuodusiais 
nagais, du viduriniai pirštai be galų. Ubagė gal nesena, bent iš balso 
sprendžiant, tikrai ne, bet jos skurliais apdangstytas veidas taip raupų 
išakėtas, kad iš pirmo žvilgsnio net veido bruožus sunkoka atskirti. 

— Jasiu, Jasiu, idritvaipalka! — sušvokštė laiptų atbrailos įsitvėręs 
Dabulskis. 

— Palaimos jums, ponuli... Skatiką ... Vaikai verkia, ponuli ... 

Jasius stovėjo čia pat. Bematant sugriebė ubagę už čiuprynos ir ati- 
traukė ją nuo laiptų. Maldavimai tuoj virto bjauriais užgauliojimais. 
Jasius užsimojo jai atbula ranka trenkti, bet, kaip kad buvo pratęs, pir- 
ma pažvelgė į savo poną. 

— Ne! Paleisk ją, rapucha! — purtė galvą Dabulskis. - Paleisk.... Še, 
tu jai duok!.. 

Jis ištraukė kelis grašius ir įdėjo Jasiui į delną. Pats tos sukumpu- 
sios, krumplių stagarais styrančios rankos prisiliesti bijojo. Keiksmų 

papliūpa nutrūko, bet atgal prie palaiminimų ubagė negrįžo. Ji pri- 
spaudė pinigus prie savęs ir šliaužiančiu žingsniu įsimaišė į bobin- 
čiuje besistumdančią minią. Ubagų ten šmėžavo ir daugiau. Kaip jie 
praspruko pro duris saugančius tvarkdarius, tai jau jų paslaptis. 

- Jasiu! - įsakmiai dabar tarė nuo laiptų nulipęs Dabulskis. Jis atrodė 
pablyškęs, bet laikėsi tvirtai. - Ilgiau nebelauksime, Jasiu. Supratai?! 

Jasius linktelėjo, nors neturėjo jokios nuovokos, apie ką kalbama. 

- Pakviesk kleboną Sugintą. Sakyk, kad ateitų čionais. Prie saky- 
klos. Kad tuojaus. Supratai? 

Tarnas suskato grūstis link durų. 


Marius stovėjo koplyčios gale, nugara atsirėmęs sienos. Čia buvo er- 
dviau, ir jis atsitraukė į pašalį, kad niekas savo murzinais kontušais 
netrintų jam marškinių rankovių. Ir taip per tą kelionę sieliais kiek 
saugojosi rūbų nesuglamžyti. Seimeliai jam nebebuvo naujiena. Ne 
kartą su „Volčinės vilkais“ matė juos Lietuvos Brastoj, o sykį net Ly- 
doj. Panaši ir ten buvo kontušų, vengrinių ir paprastų kailinių maiša- 
tis, panašus triukšmas, panašus stumdymasis apie seimelio maršalkos 
stalą, panašūs, pagaliau, ubagai. Tik Marius dabar nebe tas. Tada jis 
buvo būrio narys ir seimelius telaikė viena iš tarnybos vietų. Dabar jis 
buvo vienas. Nei etmonas Jablonovskis, nei Robertas, nei niekas kitas 
nepasakė jam, ką daryti. Ir veiksmo eigą dabar turėjo visai kitos, daug 
griežtesnės rankos. 

Marius prietaringumu nepasižymėjo. Tačiau visi, kas gyvena gin- 
ties akivaizdon. Likimu visada aklai tikėjo ir Marius, tik dabar likimo 
vardas buvo kerštas. Šiandien jo arena virto šis seimelis. Tereikėjo 
kantriai palūkėti ir sukaupti jėgas likimo priruoštam smūgiui. Šis ti- 
krumas Mariui teikė ramybės. Jos teikė ir jausmų banga, kurią jam 
sukėlė mylista Giedraitienė. Ir dabar, atsirėmus sienos, plati, puikiai 

siuvinėta perpetė švelniai spaudė, kaip jos pirštai. Kol kas jis švarką 
laikė užsagstytą, kad prabangi perpetė nekristų per daug į akis. Bet ir 
tai turėjo netrukus pasibaigti. Jis buvo įsitempęs ir pasirengęs. Kaip tą 
kartą, jojant į Sidabravą, kaip kadaise, stojant prieš Volskį... Pareng- 
ties įtampa tiesiog išsunkė iš jo kūno visus nereikalingus jausmus ir 
įspūdžius. Aplinka susiskaldė į atskiras dalis, ir dabar, čia stovėdamas, 
pečiais jusdamas bažnyčios plytų šiurkštumą, jis galėjo pasirinkti tas, 
kurių reikia. Užte ūžė didžioji nava, bet iš to ūžesio jis išskyrė čaižų 
Kiežgailos balsą, raminantį Zabielos dudenimą. Dabulskio negirdėjo, 
bet jautė jį visais savo pojūčiais. Jis pamatė Dabulskį, kai tas, persisvė- 
ręs per sakyklos kraštą, kažką šaukė prie jo besigrūdančiai ubagei, ir, 
nors nė aidas žodžių nepasiekė Mariaus ausų, jis žinojo, kad tai keiks- 
mai. Tas išpurtęs veidas su keliagubu pagurkliu keikėsi, tos įdubusios 
akutės piktai lakstė po minią, bet jo nematė. Nematė savo likimo. Ir 
tai buvo dėsninga. Marius lygiai iškvėpė ir įtraukė į plaučius oro, lyg 
taupytų jį ateičiai. Prakaitu ir rūgštoku šunų tvaiku atsidavė tas ner- 
vus dirginantis oras. Netoli jo Karnevskis, bergždžiai pakratęs, pasta- 
tė tuščią butelį prie altoriaus laiptų. Atkuto jis nuo degtinės. Išblyškęs 
veidas atgavo spalvą, akys blizgėjo. 

— Tai kaip, Karnevski? - atsigręžęs pasiteiravo mylista Giedraitis. 

— Duokit tik žodį, dauggali pone! — atsakė šis. Balsas skambėjo 
tvirtai. Giedraitis patenkintas šyptelėjo ir spjovė saulėgrąžų lukštus 
prie kolonos kiūtinčiam ubagui tiesiai į sterblę. 


Mylista Zabiela rankos mostu davė žodį priekin prasibrovusiam bajo- 
rėliui nuo Jonavos. Kolkas pirmieji seimelio punktai praėjo sėkmingai, 
ir vertėjo balsą perduoti tiems, kurie nuo pat pradžios, vos tverdami 
nekantrumu, grūdosi prie maršalkos stalo. Tokių besiveržiančių kal- 
bėti niekad netrūko, ir jie nesidavė nutildomi. Geriausia taktika tad 
buvo parinkti kalbėti tokius, kurie didžiumai publikos greitai įkyrė- 


432 


tų. Tada, šalininkams gelbstint, buvo galima juos peršaukti ir eiti prie 
tolesnių darbo punktų. Šis šlėktelė, teturįs vienintelę mintį ir spėjęs 
įkyrėti seimeliuose, kaip tik tam tiko. Duoti jam balsą buvo saugus 
manevras. 

— Aš siūlau, broliai bajorai, kad į nurodymus, kuriuos įteiksime 
seimelio rinktiems pasiuntiniams, būtų įrašyta, pirmu punktu įrašy- 
ta, gerbiamieji broliai, jogei visi nekrikštai, visi svetimi Motinai Baž- 
nyčiai žmonės būtų ištremti iš mūsų tėvynės! — Šlėktelė atsikvėpė ir 
norėjo tą patį varyti toliau, bet Zabiela jau, lyg sutikdamas, linktelėjo 
galvą ir mostu perdavė balsą į sakyklą įsilipusiam Kiežgailai. Strategi- 
nė tai buvo vieta, be to, ir Kiežgailos skardus balsas, ir karužos parei- 
gos lėmė, kad, jam prabilus, dauguma nutils. 

— Aš noriu paklaust mylistą iš Jonavos, ar jis apsiims pilstyt degti- 
nę? Ar pardavinės adatas ir lopys batus?.. - atsirėmęs abiem rankom 
sakyklos krašto, šaukė Kiežgaila. Šlėkta iš Jonavos protestuodamas 
pakėlė ranką. 

- Gerbiamasis! Tik žydus noriu išvyti! Žydus ir klaidatikius! 

— Bet ar mylista pilstys degtinę?! 

— Na, ne! Tai yra... Aš... 

Kiežgaila, kaip laimėtojas, skėstelėjo rankom. 

— Mūsų priedermė, broliai šlėktos, kardu ginti ir valdyti kraštą. Ne- 
sibraukim kromelin adatų pardavinėti! 

Juokas suūžė aplinkui. Zabiela nusišypsojo ir linktelėdamas padė- 
kojo Kiežgailai. Jonaviškio pasiūlymo niekas neparėmė. Buvo galima 
važiuoti toliau. Zabiela apžvelgė iškeltas rankas, rinkdamasis, kam čia 
dar davus žodį. Daug buvo norinčiųjų, bet be Zabielos sutikimo nie- 
kas nedrįso kelti balso. Seimelis dar stebėtinai paisė drausmės. 

— Mylista Kontrimai! - šūktelėjo Zabiela, nes pamatė Kontrimą 
skverbiantis artyn stalo. Jis niekad nepamesdavo atsargumo. — Pra- 
šom! Žodį gerbiamam mylistai Kontrimui! 

Arčiau stovintieji net stengėsi prasiskirt truputį, bet tada iš šono, 
darbuodamasis alkūnėm, prisiyrė kitas šlėkta. Iš veido pažįstamas. 

Stambi išpurtus nosis, išsitempus oda apie atsikišusius žandikaulius. 
„Nuo Vieverių, rodos“, - dingtelėjo Zabielai. 

— Nesutinku! Nepriimu aš! Nepriimu! - stebėtinai skardžiu balsu 
šaukė tas vieveriškis. 

— Žodis priklauso mylistai Kontrimui! - dar mėgino protestuoti 
Zabiela, bet ūmai jis krūptelėjo, nes mėlynanosis šlėkta atsivėdėjęs 
kažką sviedė. Nebuvo laiko atšokti, ir stingdanti baimė akimirkai 
sukaustė Zabielos krūtinę, bet mestas daiktas tik sunkiai žlegtelėjo 
ant gelumbe dengto stalo. Žlegtelėjo, ir visa sauja žibančių geltonų 
monetų pasklido po jį. Susigrūdusieji, matyt, sulaikė kvapą, nes aiš- 
kiai girdėjosi, kaip kelios monetos nusirito nuo stalo ir skambtelėjo į 
akmenines bažnyčios grindis. 

— Nepriimu! Broliai šlėktos! Būkite mano liudininkai, kad nepri- 
imu išdavikiško aukso! Aš žmogus neturtingas, bet Lietuvos bajoro 
garbė nepaperkama! Tegu žino tai ir mato išdavikai! 

— Mylista.... Jūs... Aa... - „Surinkit“, - norėjo sakyti Zabiela, bet 
akies mirksniu suvokė, kad seimelio vadelės, ką tik laikytos rankose, 
išsprūdo. Visų akys dabar buvo įbestos į geltoną auksą ir plyšaujantį 
šlėktą. 

— Gerbiamieji mylistos! Jūs, kurie priėmėt auksą, atsisakykit savo 
juodo darbo! Gerbiami mylistos, neparduokite tėvynės! Neišduokite 
mūsų šviesybės etmono! Neardykite šio seimelio, mylistos!.. - Balsas 
ėjo per visą bažnyčią, pasiekė kiekvieną jos kertę. Net pasieniais šne- 
kos pritilo, net grūstynės prie durų nurimo. Karnevskis atsikrenkštė 
ir apsižvalgė. 

— Durnius gal?! 

— Kąjis šaukia? 

— Leisk, tegu pasako! 

- Gerbiami broliai bajorai! Šitą auksą davė man, kad griaučiau sei- 
melį! Mylistos, aš pačiam prūsų imperatoriui, jo sėbrams, sviedžiu 
atgal jų Judošiaus grašius! Mylistos... Nelaukite, kad vardinčiau jus 
vardais! Nepasiduokit pagundai!.. - grynas patosas skambėjo Kar- 

nevskio balse, mostai ir veidas pabrėžė dramą, kuri dabar turėjo dras- 
kyti jam širdį. Atsitokėję po pirmojo apstulbimo, sumanesnieji jau 
nutuokė, kad greičiausiai čia kažkas ne taip, kaip vaizduojama. 

— Pone, jūs ten... Gal pasitrauksit... - bandė vėl perimt vadeles 
Zabiela. Sanguška, sėdintis netoliese, taipgi atsistojo ir nekantriai 
stukseno į grindis savo maršalkos lazda. 

— Prisipažinkit, arba aš vardinsiu, mylistos! Negriaukit seimelio! 

— Dėk! Dėk! 

— Kas griauna? 

— Kas papirktas? 

— Bet ten tikras auksas! 

Vienas per kitą aidėjo balsai. 

— Vykit tą driskių! Vykit! - įraudęs, persilenkęs per sakyklos kraš- 
tą, šaukė Kiežgaila. 

— O, mylista Kiežgaila! Prisipažinkit! Grąžinkit tą auksą! Tėkškit į 
veidą tėvynės priešams! 

Minia apstulbo iš naujo. Akimirką sumišo ir Kiežgaila. 

— Mylista Dabulski! Aš daug skurdesnis už jus. Aš vargšas, bet ne- 
siduodu paperkamas! Gerbiamas Stoberski! Atsisakykit išdavystės! 
Mylistos Kontrimai ir Masiūnai!.. Atiduokit tuos prūsų kyšius! 

Dabar tai suūžė viesulas. Pasipiktinimo šauksmai pasiliejo tartum 
įsisiautėjus audra. Kiežgaila vos neužspringo rėkdamas, bet ir jo balsas 
nepermušė klegesio. Stoberskis puolė prie Karnevskio. Dabulskis šno- 
pavo lyg apopleksijos trenktas. Visi, kas gyvas, grūdosi artyn stalo. 

— Tylos! Tylos! Tylos! - daužydamas į grindis lazda, kartojo San- 
guška. Tylos šaukė ir Zabiela, bet tokiam triukšme atrodė, kad jis tik 
žiopčioja be garso. Sanguška prasibrovė prie stalo. 

— Tylos! - šaukė, iškėlęs abi rankas. 

Pagaliau minia bent kiek nuščiuvo. 

— Tylos!.. Pakartokite, mylista! 

— Tegul kiti kalba! Aš savo priedermę atlikau. Ten papirkimo auk- 
sas. Aš lieku ištikimas etmonui! 

— Melas! Melas tai! Melas to suskio! — spiegė Kiežgaila, su visa 
makštim iškėlęs savo kardą. 

- Ne melas! Štai! Štai man papirkti duotas auksas! Atsisakau jo! — 
pasigirdo balsas iš kito šono. Mosuodamas virš galvos odiniu maiše- 
liu, prasispraudė į priekį Kontrimas. 

- Yra čia tie, kurie žino, kad aš nepriėmiau šio aukso! Štai jis! Te- 
gul springsta tėvynės priešai! Aš lieku ištikimas... - Kontrimo balsas 
buvo ramesnis, bet mostas, kuriuo metė sunkų maišelį ant stalo, labai 
iškalbus. 

Šį kartą reikėjo beveik dešimties minučių sutramdyti įsiaudrinu- 
siai miniai. Sanguška turėjo šauktis kareivių, ir tik jų raudonos uni- 
formos sustabdė jau ne juokais beužverdančias muštynes. Per visą tą 
viesulą Kontrimas ramiai, bet atkakliai stovėjo prie stalo. Pagaliau, kai 
ūžesys kiek pritilo, jis atsigręžė veidu į minią. 

— Aš galiu tik pakartoti, gerbiamieji! Priėmiau tuos pinigus vien 
tam, kad čia viešai galėčiau jums visiems pateikti sąmokslo įrodymą. 
Esu jau tą pareiškęs draugams prieš seimelį. 

— Teisybė! Teisybė! - suskambo balsai iš tolimos koplyčios navos. 

Zabielos žvilgsnis klausiamai sekė Sangušką. 

— Turime sužinoti teisybę... - šnibždėjo tas. - Vieną jį būtume ga- 
lėję tildyti, bet dabar beviltiška... Tegul jie kalba... 

Zabiela bejėgiškai gūžtelėjo pečiais. Žodį vėl perėmė Karnevskis. 
Jo akys blizgėjo. Išgerta degtinė, šis triukšmas, visos į jį atkreiptos 
akys, viskas, net pagiežos žodžiai, veikė it svaiginantis gėrimas. Kar- 
nevskis pasistiebė, kad atrodytų didesnis. 

— Atsisakykite, mylistos! Negriaukite seimelio! Mylista Kiežgaila! 
Gerbiamas Stoberski! — šaukė jis, žiūrėdamas kuo tiesiausiai sakyklos 
link. - Aš nenorėjau imti. Dievas man liudininkas, nenorėjau, bet tas 
Prūsijos pakalikas sako: „Imk! Ne tokie kaip tuima! Kiežgaila, Stobers- 
kis, Dabulskis ir gerbiamas Kontrimas štai ima!“ - Taip man sakė... 

— Įrodyk! Įrodyk, tu valkata! Tu Giedraičio chame, įrodyk! - apsi- 
putojęs šaukė Kiežgaila; jo veido ir plaukų raudonumas susilygino. 

Sanguška vėl stukseno maršalkos lazda. 

- Štai įrodymas! Iždui skiriu jį! — it koks karalius su panieka rodė į 
dabar krūvon susemtus pinigus Karnevskis. - Tespringsta prūsai tuo 
auksu! Ne taip perkama Lietuvos bajoro garbė! O, meskit, negriaukit, 
mylista Kiežgaila! 

— Nukirst! Nukirst jį įsakau! - spiegė tas nuo sakyklos. 

Karnevskis maldaujamai ištiesė kairę ranką didžiojo altoriaus 
pusėn. 

— O Aukščiausiasis! Jis jau griauna seimelį! Už priešo pinigus ardo 
tvarką! 

Vėl bildėjo maršalkos lazda. 

— Mylistos! Ramiau! Ramiau... Nutilkit! - Sanguška sausai nu- 
rijo seiles. Jo elegantiškas santūrumas dingo. Dabar jis nežinojo, ką 
daryti. Tikėti kaltinimais ar netikėti. Bet seimelio vadžių jau aiškiai 
nebesusigrąžinsi. Tie keli kareiviai ne ką čia begalėjo padaryti. Bajorų 
veiduose tvinko pyktis. Dar jie nesusigrupavo dviem pusėm, bet kai 
susigrupuos, seimelis virs kruvinom muštynėm. 

— Čia sviesti sunkūs kaltinimai! Štai guli įrodymas — auksas. Dvie- 
jų žmonių atneštas! Dviejų!.. Mano žentas, jo šviesybė visos kuni- 
gaikštystės etmonas, būtų nusivylęs. Užsirūstintų jis, jei seimelis dėl 
to... - Sanguška vos nepradėjo mikčioti. Būtinai reikėjo gelbėt sei- 
melį, bet ar tolimo etmono priminimas ką padės, nežinia. - Aš ma- 
nau, kad dabar kalbėt turi apkaltintieji! Antroji pusė turi kalbėti. Ką 
sakot, mylista karuža? 

— Tik vieną žodį! Šaukiu tą šmeižiką dvikovon! Tuojau! Čia pat! 
Tegul atsako jis! 

Karnevskio, rodės, tas iššūkis nė kiek nenustebino. 

— Prisipažinkit, Kiežgaila! Atsisakykit, negriaukit! - tebešaukė jis, 
nepermainęs savo patetiško tono. 

- Šaukiu tave, šunsnuki! Tik krauju atsakysi už tą šmeižtą! Supra- 
tai! - Kiežgaila buvo jau užkimęs, bet spiegė iš paskutiniųjų. Buvo taip 
persisvėręs per sakyklą, kad, rodės, tuoj persiris. - Šaukiu, šmeižike! 

Dvikova tuoj rado pritarėjų. Net ir įkaitęs bajoras mieliau norėjo, 
kad kiti peštųsi, o ne jis. 

— Tegul kaunasi! 

— Valio! Valio karuža! 

— Nenusileisk, Karnevski! 

Karnevskis pakėlė kairę ranką, lyg norėdamas atsakyti, bet ne- 
spėjo. 

— Aš priimu, - suskambėjo skardus, bet daug jaunesnis balsas. Šau- 
kė prieš Karnevskį išdygęs elegantiškos išvaizdos jaunuolis. Netiko jis 
prie šitų raudonų, nusirėkavusių šlėktų. Jo veidas buvo vaikiškai lygus 
ir ramus, plaukai glotniai sušukuoti į šoną. - Priimu, - pakartojo jis. — 
Ar gal mylista Kiežgaila atsisakys kautis su nesužeistu žmogumi? 

Ar to jaunuolio atmesta, ar pati, Karnevskio pelerina, visą laiką 
dengusi dešinį petį, nukrito. Iš tiesų, dešinė Karnevskio ranka buvo 
iki pat alkūnės storai apvatulota. Baltus raiščius margino sukrešėjusio 
kraujo dėmės. 

— Gerbiamas Karnevskis prieš keletą dienų susižeidė, bet, nepai- 
sydamas to, vyko seimelin atlikti savo pareigos. Aš noriu paklaust tą 
garsiakalbį mylistą ten viršuj, ar drįs jisai Karnevskio vietoj iššaukti 
nesužeistą bajorą!.. 

— O, jis bailys! Bailys, ne vien tik papirktas griovikas! - balsu, kurio 
nė truputį nesilpnino sunki žaizda, šaukė Karnevskis. 

Kiežgaila neatsakė. Žvangindamas jau ištrauktą kardą, jis sakyklos 
laiptais bildėjo žemyn. Kovos įkarštis apėmė minią. 

— Kelią! Kelią! - aidėjo balsai, ir tarpas prasivėrė nuo maršalkos iki 
pat didžiųjų durų. 

Zabiela vėl klausiamai pažvelgė į Sangušką. Tas bejėgiškai trukte- 
lėjo pečiais: 

— Tegu sau pjaunasi! Tik ne čia. Lauke. Vis tiek jau nieko nebepa- 
darysi... 

— Šviesybe, tai bus geriausia... Svarbu tik kad prilaikytume tvarką 
dabar... 

Tvarka buvo prilaikyta. Užvirę jausmai dabar rado naują, parankes- 
nį dėmesio centrą. Visi tarsi kokio išganymo griebėsi šitos dvikovos. 
Dabulskio ir Giedraičio šalininkai, kurie ką tik vos nestvėrė kardų ir 
neskėlė per pirmo pasitaikiusio priešininko galvą, dabar ramiausiai 
sutiko, kad pirmučiausia, ir pagal taisykles, turi įvykti dvikova. Vos 
Kiežgaila nulipo iš sakyklos, tuoj prisistatė bent tuzinas sekundantų. 
Mariui sekundantu užsispyrė būti Karnevskis. Pagautas valandos pra- 
kilnumo, jis jautėsi esąs visų dėmesio centre. Net savo parištąją ranką 
pamiršo ir, aukštai iškėlęs galvą, žengė šalia Mariaus per laisvą taką 
durų link. 

Jie pasiekė duris kaip tik tuo metu, kai čia atpūškavo nuo pat jėzu- 
itų vienuolyno tekinas bėgęs klebonas Sugintas. Jasius pečiais skynė 
kelią per laukan plūstančius žmones. Ant laiptų jie susidūrė su žemyn 
belipančiu Marium. 

— Kas čia? Kas čia? —- sukiodamasis į visas puses, klausinėjo žmo- 
nių Sugintas. 

— Dvasiškas tėve, prašau jūsų palaiminimo... — tarė, tiesiai prieš 
kleboną stabtelėjęs, Marius. 

— Aa?.. Kaip? Kam gi, sūnau? - sumikčiojo klebonas, dar gerai ne- 
išsiblaivęs iš miegų. 

— Aš einu ginti bajoriškos garbės, - atsakė, žemai nusilenkdamas, 
Marius. 

Klebonas, pats gerai nežinodamas, ką darąs, mostelėjo kryžių virš 
jo galvos. 


VII SKYRIUS 


Pilis 


Kauno pilies tvirtovės garbės laikai buvo seniai praėję. 
Jau amžiai praslinko nuo tolei, kai gaudė kovos trimitai, pleveno išdi- 
džiai žygio vėliavos. Ne šiems laikams ir ne šių laikų karams buvo jos 
sieksniniai mūrai. Per paskutinį karą jokio prieglobsčio nei apsaugos 
miesto gyventojams nebeteikė žiloji pilis. Abu šiauriniai jos bokštai, 
stovėję prie pat Neries krantinės, jau seniai buvo paplauti ir nuvir- 
tę upėn. Kelis šimtmečius Neris atkakliai kasėsi po masyviais pilies 
kuorais, plovė smėlį ir žvyrą iš po šiaurinės sienos, ir galop, per vieną 
pavasario potvynį, visa siena nugriuvo. Ne priešų suardyta, o laiko 
ir vandens. Ko neįveikė Neris, tą užbaigė miestiečiai. Lupo iš sienų 
akmenis ir vežėsi sau. Ne vienas Kauno pastatas išdygo ant kilmingų 
pamatų. Atvira ir beginklė liko senoji pilis. Atvira ne tik praeinančiai 
kariaunai, bet ir paupio pievose besiganančioms ožkoms. 
Žvelgdamas į pilį nuo Šv. Jurgio bažnyčios, dar galėjai įsivaizduoti, 
kokios stiprios tvirtovės tai būta. Apvalus rytinis bokštas, apjuostas 
nors ir krūmais apžėlusio, bet vis tiek grėsmingai atrodančio barba- 
kano, tebekilo aukštai. Visa pietinė dviejų sieksnių pločio siena tik 
pačiam viršuj buvo aptrupėjus. Vakarinis bokštas įgriuvęs, bet ir jis 
dar atrodė galįs atremti kryžiuočių puolimą. Net ir prie pat sienos pri- 
lipusios lūšnelės, lyg kregždžių lizdai, nemenkino rūstaus vaizdo. 
Liudvika buvo sužavėta. Išskyrus Raudondvario rūmų sutvirtini- 
mus, ji tikros pilies niekad nebuvo mačiusi. Pribėgo prie mūrų, ap- 

čiupinėjo juos, lyg norėdama įsitikinti samanotų akmenų tvirtumu, ir 
atsitraukė keliolika žingsnių, kad apžvelgtų visą bokštą. 

— O, madam! Ar jos gyvendavo šitam bokšte? Ten aukštai aukš- 
tai? — ji rodė į viršų. 

— Kas gyvendavo, madmuazel? - Madam Višnevska nervingai mai- 
gė nėriniais apsiūtą nosinę ir susirūpinusi sekė savo auklėtinę. Šiaip 
jau, normaliom sąlygom, madam jokiu būdu nebūtų sutikus ateiti čia, 
į paupį, kur kiekvienam žingsny galėjo pasipinti koks miestietis ar net 
elgeta, bet kad dabar jau kuris laikas sąlygos nebuvo normalios. Jau 
kelios savaitės, kaip jos nenuorama Liudvika apsiblausus sėdi kamba- 
ry, visai praradus tą gyvumą, kuris kadaise jos mokytoją taip vargino. 
Nuo to atsitikimo su nelemtuoju Jaks-Tyriu ji, rodės, susirgo arba vi- 
sai pasikeitė. Sakytum ne Liudvika tai būtų. O šį rytą lyg kokia stebu- 
klinga permaina būtų įvykus. Liudvika, nerami, įraudus, nenusėdėjo 
vietoje. „Aš noriu eit pažiūrėt tos pilies, madam! Būtinai!“ - sakė ji. 
Madam atsiduso. „Būtinai! Būtinai!“ - užsispyrė Liudvika. Taip jos ir 
atėjo, pasiėmusios į palydovus tik senąjį vežiką. 

— Kas, manot, gyveno ten, madmuazel? - taikydama auklėtinei, 
kad tik nenumuštų jos linksmo ūpo, paklausė Višnevska. 

— Kaip kas?! Nagi princesės! 

— Ak, princesės... — Višnevska nusišypsojo. - Gal ir taip... - Net 
lakioji Liudvikos fantazija pastaruoju metu buvo lyg priblėsus. Jos 
mėgstami prancūziški romanai gulėjo visai neatversti. - Bet, madmu- 
azel, prašau jūsų nelipti ten! — pridūrė ji, nes Liudvika, nepaisydama 
sulapojusių varnalėšų, jau kopė ant rytinį bokštą supančio barbakano. 

— Princesės čia užlipdavo! - atsigręžus atsakė Liudvika. Jos skruos- 
tai tebeliepsnojo. Tarsi ką slėpdama, ji greit dirstelėjo į šoną. 

— Vienos tai nelipo, madmuazel! 

— O kuo aš kalta, kad aš viena? - Ji jau užlipo į viršų, tad priekaištai 
ką bepadėtų. - Žiūrėkite, madam! Už tos didelės sienos būdavo stiklo 
ir marmuro rūmai, ir ten gyveno tos princesės. Iš rūmų jos galėjo per- 
eit į tą aukštą bokštą, ir čia jas pasitikdavo riteriai. 

— Tikrai, manot, čia gyveno? - kiek abejingai klausė Višnevska. Iš 
tiesų reikėjo fantazijos, kad galėtum tokius apšepusius griuvėsius ap- 
gyvendinti princesėm ir riteriais. - Galjų nebuvo išvis? 

— O kaipgi?! Turėjo būti. Kas nors turėjo pagimdyti Traidenį, Vy- 
tautą ir Gediminą. Ir Jogailą... Iš dangaus gi nenukrito jie! 

— Madmuazel! -— be priekaišto lingavo galvą Višnevska. Vis dėlto 
gerai, kad ne tik Liudvikos fantazija, bet ir jos kartais šokiruojantis 
realybės jausmas sugrįžo į savo vagą. 

— O kadangi jos pagimdė, tai turėjo būt ir riterių! O tie riteriai at- 
jodavo šičia! Va į šią aikštę! - Liudvika mostelėjo į riteriams dabar 
nelabai pritinkančią atvirą vietą tarp pilies pietinės sienos ir Šv. Jurgio 
bažnyčios. 

— Prašau, madmuazel Dabulska! 

— Atjodavo čia jie, nusilenkdavo princesėms, ir tada - ten! Ten jie 
eidavo pasivaikščioti. - Liudvika mostelėjo Neries ir Nemuno san- 
takos pusėn. Santakoje žaliavo lygios, žemos pievos, matėsi besiga- 
nančios ožkos ir keli piemenukai. - Ten tada augo sodai. Su alėjom ir 
takeliais, taip kaip Raudondvaryje. Ne! Daug gražiau dar... 

Višnevska purtė galvą. 

— Puiku! Puiku, madmuaze!! Jums reikėtų knygas rašyti! 

— Tikrai taip manot? 

— Taip... Bet atsargiai, madmuazel... Nepriminkit suknelės!.. 

Liudvika buvo belipanti žemyn, bet sustojo ir atsitiesus vėl pažvel- 
gė Šv. Jurgio bažnyčios link. Jau joms ateinant, apie duris grūdosi vi- 
sas būrys šlėktos. Tada jis bažnyčią nemažu lanku apsuko. Dabar tas 
būrys buvo bent trigubai padidėjęs, ir tvino jis vis plačiau. Atrodė, lyg 
ką tik pasibaigė suma ir visi žmonės vienkart pasipylė iš bažnyčios. 
Marga minia šūkavo, stumdėsi ir plūdo tiesiai į čia. 

— Andriūnai! Andriūnai! Einam atgal!.. — sunerimo madam 
Višnevska. Senasis vežikas, kuris, atsisagstęs žiemą vasarą nešiojamus 
kailinius, buvo prisėdęs saulėtoje atšlaitėje, neskubiu žingsniu prisi- 
artino. - Greičiau, Andriūnai! Einam atgal! 

— Kad nežinau, panela.... Musėt, pro ten nepraeisim.... 

Iš tiesų, dabar visą gatvę priešais bažnyčią buvo užtvenkę žmonės. 
Ir slinko jie link pilies. Norint ta gatve pasiekti turgaus aikštę, dabar 
būtų reikėję tiesiog alkūnėmis brautis per minią. 


— Bet mes negalim pro ten!.. — pasibaisėdama ištarė madam 
Višnevska. 

— Taip aš rokuoju, panela... Musėt, palauksim.... — sutiko su šiuo 
sprendimu ir Andriūnas. 


Iš bažnyčios pasipylusi minia artėjo prie pilies, ir trauktis nebuvo kur. 
Nebent į pačią Nerį ar klampias santakos pievas. Liudvika pirmoji 
pro atvirą arką įėjo į niūrųjį pilies kiemą. Ką darys - pridurmu pasekė 
ir madam. Jie ten nebuvo vieni. Po mūrų nuolaužas karstėsi trys mur- 
zini miesčioniukai snargliuotom nosim. Vos išvydę žmones, jie per 
įgriuvusio vakarinio bokšto nuolaužas vikriai it katės užsiropštė ant 
pat beveik sveikos pietinės sienos viršaus. Visiškai nesvarstydama, ką 
daro, įkandin jų leidosi ir Liudvika. Madam Višnevska, žinoma, šau- 
kė, bet jau buvo per vėlu. Užkopusi arti prie sienos viršaus, Liudvika 
slystelėjo, ir ją pašaipiai stebintys jau užsirepečkoję murziai ėmė juok- 
tis. Ji sugriebė suknelę už kraštų, pasikėlė aukščiau kelių ir, kyštelėjus 
liežuvį besišaipantiems vaikigaliams, narsiai užsikapstė į viršų. 

— Madmuazel! Madmuazel Dabulska! Kaipgi taip galima?! - aima- 
navo Višnevska. 

— Pro ten, madam! Lipi ir užlipi, tik suknelę pasikelt reikia, - paro- 
dė Liudvika ir nusijuokė, sužavėta neslepiamo pasibaisėjimo madam 
Višnevskos veide. 

Nuo sienos visa tarp bažnyčios ir pilies mūrų plytinti aikštė matėsi 
kaip ant delno. Minia jau buvo čia pat. Žvelgdamas iš viršaus, supratai, 
jog ji nebuvo tokia netvarkinga, kaip kad iš pradžių atrodė. Išsiskyrė 
trys grupės, kurios, lyg iš anksto susitarusios, apstojo lauką netoli pi- 

lies sienos. Staiga Liudvika pritūpė; mielai būtų ir visai į mūrą sulin- 
dus. Vienoje grupėje — jos tėvas! Ne tik tėvas, ir svainis Stoberskis, 
ir... Čia jai žadą užkando, — ir rudasis svainis Kiežgaila ten! Jie visi 
lyg ko susijaudinę. Tėvas mosikavo rankom ir kažką įsakinėjo Jasiui, 
visuomet toks ramus Stoberskis puldinėjo nuo vieno bajoro prie kito 
ir kažką aiškino. Kiežgaila nusivilko švarką. 

- Atsitraukite, mylistos! Daugiau vietos, broliai šlėktos! — šaukė 
keli aplink aikštę žygiuojantys vyrai, ir žmonės paklusniai traukėsi at- 
gal. Dabar prie pilies sienos susidarė kokių penkiasdešimties žingsnių 
platumo ketvirtainė erdvė. Minia aprimo, tarsi ko svarbaus laukdama. 
Liudvika aiškiai girdėjo šaukiant užkimusį balsą. 

— Nė velnio! Nė velnio, nesitaikau! - Tik atidžiau pažvelgusi, ji įsiti- 
kino, jog Kiežgaila ten šaukia. Jis buvo taip užkimęs, kad kai šaukė, tai, 
atrodė, ne Kiežgaila, o veikiau madam Višnevska savo įkyriu balsu. 

— Jokio taikymosi! Duok man čia tą pajacą! - Prie Kiežgailos sto- 
vėjęs bajoras nusilenkė ir apsigręžęs ėjo per aikštę. Kiežgaila, atidavęs 
švarką tarnui, taipgi išėjo į priekį. Savo perpetę jis buvo pasmaukęs į 
priekį, kad ilgasis kardas beveik siekė žemę. 

— Valio karuža! 

— Parodyk jam, mylista! - girdėjosi balsai. 

Ir tada nuo kitos pusės vidurin įžengė Jis! Liudvika prispaudė abu 
kietai sugniaužtus kumščius prie krūtinės ir jautė, kaip širdis dunksė- 
jo. Lyg ji plaktų čia pat, gerklėje. 

Jaks-Tyris aiškiai netiko šioje minioje. Jis atrodė tarsi iščiustyta, 
suglaistyta lėlė. Lieknas ir smulkus kaip koks vaikas. Marškiniai aki- 
nančio baltumo, rankovės pūstos ir nė kiek nesuglamžytos. Per krūti- 
nę žėrėte žėrėjo plati brangi perpetė. Jis ničnieko nesakė, nesižvalgė. 
Stovėjo ramiai aikštės šone, tarsi niekuo dėtas. 

— O teisėjo? Kas bus teisėju, gerbiamieji? - šaukė irgi aikštėje sto- 
vintis nepažįstamas aukštas bajoras. 

— Auklę skirkit tam pienburniui! - atšovė užkimęs Kiežgailos bal- 
sas. — Visi broliai šlėktos man būsit teisėjais! Žingsnio iš čia neženg- 

siu, kol krauju nenuplausiu šmeižto! - Smailas jo smakras styrojo 
atsikišęs, rudi plaukai buvo sutaršyti. Kaip koks stypčiojantis prieš 
peštynes gaidys atrodė Kiežgaila. 

— Pradėkite! - teištarė aukštas bajoras, ir tada Kiežgaila, išsitraukęs 
kardą, puolė. 

Visa tai dėjosi čia pat, per kokius dvidešimt žingsnių, ir penketu 
žingsnių žemiau, bet Liudvika nebūtų galėjus paaiškinti, kaip kas 
buvo. Gal tas smulkusis Jaks-Tyris pritūpė, gal priklaupė ant vieno 
kelio. Ilgasis Kiežgailos kardas dideliu lanku švilpė ten, kur turėjo būti 
priešininko galva, bet jis perskrodė tik orą, o Jaks-Tyris, it kokios pa- 
slėptos spyruoklės mestas, prasliuogė pro smūgio apačią ir atsitiesė 
beveik aikštės vidury, kitoje Kiežgailos pusėje. 

Kiežgaila sukosi ir puolė vėl. Ne veltui jį vadino vienu geriausių 
kardininkų visoje Trakų vaivadijoje. Visas jo tvirtai sudėtas kūnas 
tarnavo sutelktai smūgio jėgai. Didysis kardas vėl švilpdamas skro- 
dė orą; šį kartą plienas užtiko plieną. Jaks-Tyris atsilošė, pasuko savo 
plonąją špagą, ir Kiežgailos kardas prašvilpė per sprindį nuo jo vei- 
do. Kiežgaila kirto vėl ir vėl. Kiekvieną kartą, džegtelėjus ginklams, 
plonoji špaga kliudydavo ir pakreipdavo platųjį kardą kaip tik tiek, 
kad jis nesiektų tikslo. Galop Kiežgaila dideliu šuoliu sliuogė pirmyn, 
ir kairėje stovinti minia siūbtelėjo atgalios, laukdama, kad smulkusis 
Jaks-Tyris įlėks, smūgio blokštas, tiesiai į pirmąsias eiles. 

Bet atsitiko ne taip. Jaks-Tyris nesitraukė. Ginklai susikryžiavo, 
nučiuožė ašmenų paviršiumi, kol susikirto rankenom, tada jaunuolis 
nuostabiai vikriai, pasinaudodamas ir Kiežgailos kirčio jėga, prasliuo- 
gė po pakelta šiojo alkūne ir vėl atsirado beveik tuščios aikštės vidury. 
Netekęs pusiausvyros, Kiežgaila vos neįsverdėjo į minią. 

Minia suglumo. Pritarimo ir pykčio murmesys nušlamėjo aplink. 

Jaks-Tyris kuo ramiausiai stovėjo. Kilstelėjęs ranką, atmetė plau- 
kus nuo kaktos ir dabar vėl atrodė kaip ką tik susišukavęs. 

Kiežgaila, sunkiai šnopuodamas, perkreiptu veidu, iš naujo atsi- 
gręžė į priešininką. 

Liudvikai širdis netilpo krūtinėje. Kažkas spaudė ją ten ir dusino. 
Norėjo bėgti, kur akys veda, bet iš tiesų negalėjo atplėšti akių nuo 
kautynių. „Jis žaidžia... Žaidžia su anuo...“ — sušnibždėjo ji; prieš 
akis šmėkštelėjo pervertas paslikas Vėtros kūnas ir besikratanti ve- 
žime atlošta Nariušio galva su juodu žiojinčiu pjūviu toj vietoj, kur 
turėjo būt Adomo obuolys. 

Apačioje Kiežgaila, pykčio dusinamas, dar nesuprato to, ką kiti jau 
matė. Vienui viena mintis tevaldė jį: pulti ir kirsti, ir kirsti vėl. Įniršis 
dar vis pridėjo jėgos jo smūgiams, nors jų tikslumas jau buvo nebe tas 
ir jie slydo į šoną, Jaks-Tyriui vos pakreipus špagą, pamažu žengiant 
atgal. Bet Kiežgaila puolė ir puolė vis vien. Tai buvo jo taktika visą gy- 
venimą; ji nešė jam sėkmę, ir kitaip jis nei gyvent, nei kovot nemokėjo. 
Taktika stiprių, žaibiškų, vienas po kito sekančių smūgių, nuo kurių 
nutirptų besitraukiančio priešininko ranka, sutriktų jo koordinacija 
ir atsidengtų pečiai arba galva. Bet šį kartą ne priešininko, o jo paties 
ranka tirpo ir silpnėjo. Jis kirto vis tiek. Žvangėjo plienas, bet staiga 
špagos nelikdavo ten, kur jo smūgis ją sutikdavo, ir kardas vėl švilpė 
oru. Kiežgaila, užsimodamas smūgiui, pasisuko, ir tą pačią akimirką 
stulbinantis skausmas pervėrė jam šoną tiesiai po dešine pažastim. 

Minia suūžė. Kiežgaila sutriko. Išsižiojęs iš pastangos, jis kėlė kar- 
dą vėl. Lyg kokiame sapne, lyg kokiam vaiduokliškam regėjime, kai 
judesiai plaukia it lėta pantomima, matė, kaip Jaks-Tyris pakreipė gal- 
vą išvengti kardo smūgio ir, tiesdamasis priekin, įsmeigė tą ploną kaip 
žaislas špagą jam į krūtinę, kur širdis. 

Užė minia it jūra, ir jis grimzdo tamsiose, drungnose ūžimo bango- 
se. Jau net nebejautė, kaip atsitrenkė į žemę. 


Ir Liudvikai aptemo pasaulis. Ji prisiglaudė skruostu prie aštrios atsi- 
kišusios briaunos, sugniaužė rankom iš mūro plyšio ištrupėjusių kal- 
kių saują. Svaigo galva, krūtinę suspaudęs blogumas stengėsi iškilti. 

Vaizdai mirgėjo lyg sutemoje, plėšomoje negirdimo, bet akinančiai 
ryškaus žaibo blyksnio. Ji matė trūkčiojančią pasliko Kiežgailos koją, 
matė, kaip Jaks-Tyris, lėtai žengdamas atgal, balta balta nosinaite nu- 
šluostė savo špagą. Minia iš visų pusių tvino kovos aikštėn. 

— Sukapot! Sukapot juos! Sukapot išgamas! — skardėjo užkimęs, 
bet rėžiantis balsas, ir tik balsui nuaidėjus ji suprato, kad ten šaukia jos 
tėvas. Jis buvo per žemas, kad jį galėtum įžiūrėti tarp besigrūdančių 
kontušuotų bajorų. Tvarkinga eilė raudonų uniformų, lyg koks pleiš- 
tas, įsiterpė į besimalančią minią. Skambėjo aštrūs trumpi įsakymai. 

— Atgal! Atgal, mylistos! 

— Ramybės! 

— Pasiruošt! 

Ir tada driokstelėjo šūvių salvė. Šovė į viršų, bet minia siūbtelėjo 
atgal, ir palšvas dūmų ruožas nudriko virš raudonų uniformų. Tyliau 
buvo po šūvio; tik dabar Liudvika išgirdo spiegiantį Višnevskos bal- 
są. Lyg sapne Liudvika nulipo žemyn. Atrodė, kad viskas tik sapnas, 
net aptrupėjęs mūras, kurio ji lipdama laikėsi. Andriūnas ją pagavo, ir 
kūkčiojanti Višnevska bandė paeiliui nosinaite šluostyti ir savo, ir jos 
ašaras. Tik kad jos ašarų nebuvo. Nebuvo nieko, vien tuštuma. Net 
blogumas, taip gniaužęs krūtinę, nuslūgo. Nebebuvo net atminimo to 
liekno, glotniai sušukuoto jaunuolio, kuriam ji kadaise vylingai šyp- 
sojosi, nebebuvo keistai dirginančio Kiežgailos rankos prisilietimo... 
Ničnieko, tik lipnaus ir šilto ištryškusio kraujo jausmas... 


— Mylista Dabulskis apalpo... Ieško barzdaskučio, kad kraują nuleis- 
tų, - pranešė prie Sanguškos pribėgęs Zabiela. 

— Visą teguljam išleidžia - nebus per maža! - Net tvarkingas balta- 
sis Sanguškos perukas buvo persisukęs. Veidas rodė, kad didysis mar- 
šalka ką tik liovėsi šaukęs. — Tas jūsų Dabulskis, mielas Zabiela, vienas 
nusivylimas!.. Vienas nusivylimas... 

— Bet, šviesybe, aš gi niekad!.. 

— Gerbiamas Zabiela... Žiūrėkime esamų reikalų dabar! Negaliu 
aš vienas viso seimelio aprėpti! - pasakyta buvo irzliai, ir Zabiela pa- 
raudo, bet neprieštaravo. Linktelėjęs jis vėl nuskubėjo prie minios. Ji 
vėl suplūdo palei bažnyčią. Kiekvieną beveik asmeniškai dabar reikė- 
jo raginti, kad grįžtų vidun ir būtų galima tęsti seimelį. Ir taip minia 
buvo praretėjus. Kai Sanguškos balsas, o juo labiau kareiviai, sustab- 
dė jau kardus išsitraukusį Dabulskio būrį, Giedraitis su kokiu tuzinu 
savo vyrų, įskaitant tą jau antrukart tiek eibių pridariusį jaunuolį, at- 
sitraukė. 

— Bažnyčių plėšikas ar ne, jis bent nežada skerdynių seimelyje 
rengti! - įgėlė Zabielai Sanguška, tarsi viskas būtų jo, Zabielos, kal- 
tė!.. Tokį atpildą gavai žmogus, kam stengeisi būti taikos šalininku ir 
sugyvent su visais. 

— Eikit raminti to prūsų papirktojo! — kandžiai sviedė dar įraudęs 
Sanguška ir, kai Zabiela bandė protestuoti, jis tik nutraukė neištartus 
argumentus. - Turiu akis ir matau, kas dabar stengiasi griaut seimelį! 
Matau, ir man svarbu! Tegul jie pjaunasi kur nori, tik ne čia! Pasaky- 
kite jam! 

Įsakymas buvo aiškus, ir Zabiela perdavė jį Stoberskiui. Su Sto- 
berskiu dar galėjai susišnekėti. Dabulskį, rodės, ištiko priepuolis. Jis 
pamėlo, ir trys vyrai suėmę nunešė jį prie pilies sienos. 

— Nuleiskit jam kraujo, mylista Stoberski! - pasiūlė Zabiela. — 
Ir ilsėtis jis turi. Prašau, prašau jūsų... Ilsėtis... Neleiskit į seimelį 
dabar!.. 

Stoberskis linkčiojo galvą. Jis irgi buvo pablyškęs, bet nepametęs 
sveikos nuovokos. 

Kitus reikėjo prašyte prašyti seimelin. Kiežgailos kūną vyrai nune- 
šė į jėzuitų bažnyčią turgaus aikštėje. Šlėktos, nors dar vis įsiaudrinę, 
garsiai aptardami įvykį, rinkosi bažnyčion. 

Greitomis surastas barzdaskutys leido jo mylistai Dabulskiui kraują. 
Išblyškęs ir suglebęs, gulėjo Dabulskis pirmoj į turgaus pusę pasitai- 
kiusioj smuklėj ant stalo. Apnuoginta kairė ranka buvo nusvirus per 
stalo kraštą, ir iš prapjautos venos lašėjo kraujas. Barzdaskutys, ne- 
ramus, plačiomis nukarusiomis žandenomis, pakaitom tapšnojo čia 
savo, čia mylistos aprasojusią kaktą. Jis buvo ne ką mažiau susinervi- 
nęs už jį čia atvedusius ir dabar stalą apstojusius vyrus. 

— Atgaivink jį, skerdike, o tai pačiam perpjausim gerklę! - pareiškė 
karingai atkišęs smakrą bajoras. 

— Palik jį ramybėj, Kandyba, - įsiterpė turtingiau apsitaisęs vyriš- 
kis. - Per daug susijaudino štai mūsų mylista, - aiškino jis barzdasku- 
čiui. - Nuleiskit jam kraujo, ir nuims spaudimą nuo galvos. 

Išsigandęs barzdaskutys tiesiog nėrėsi iš kailio. Savo amatą jis iš- 
manė. Tais laikais kraujo nuleidimas buvo pirmas vaistas nuo alpimo 
ir visokiausių ligų. 

Kraujas dabar lašėjo lėtai, ir ligonio krūtinė ėmė lygiau kilnotis. 
Gyvybė iš lengvo grįžo į suglebusius skruostus. Jis žioptelėjo kartą, 
kitą ir sugniaužė abi rankas. 

— Atsigauna šviesusis ponas geradėjas, - su milžinišku palengvėji- 
mu tarė barzdaskutys. - Atsigauna jau.... 

Dabulskis pravėrė akis. Kurį laiką spoksojo, nieko nematydamas ir 
nesuprasdamas, į aprūkusias, musių nutupėtas karčiamos lubas, pas- 
kui pakėlė galvą ir sėdosi. 

- Šviesusis pone geradėjau!.. Atsargiai! — pripuolė prie jo barz- 
daskutys ir, nedrįsdamas per jėgą paguldyti, tik prispaudė savo marš- 
ką prie tebekraujuojančios venos. 

— Atstok, rapucha! - sušniokštė Dabulskis. - Kur Sugintas?.. Kle- 
bonas Sugintas kur?! 

— Gerbiamas uošvi! Tamstai dar kunigo nereikia. Atrodai pui- 
kiai... — susirūpinęs priėjo artyn Stoberskis. 

— Aš nesiruošiu mirt, idritvaipalka! Mes pult turim, ir jie sklaidysis 


kaip kurapkos! 

— Tamstai reikia ramybės!.. 

— Nedelst tik! Kur Sugintas? Tepasmerkia jis tą eretiką, tą baž- 
nyčios plėšėją iš sakyklos! Tepasmerkia, o mūsų rankos ir kardai 
nedrebės! — Jo skruostai atgavo raudonį, balsas bekalbant tvirtėjo. 
Paskutinius žodžius jis išrėkė taip garsiai, kad net suskilęs smuklės 
langas virptelėjo. 

— Gerbiamas uošvi... Atleiskite, bet... - Stoberskis pirmąkart per 
visą šią sunkią dieną iš tiesų sumišo. Savo uošvį jis visada gerbė ir net 
kiek jo prisibijojo, bet dabar ir iš akių, ir iš balso matėsi, jog Dabulskis 
nieko nesusigaudo. 

— Mes turim pult! Pats laikas pult! Išbandymams atėjo galas. Da- 
bartės mūsų eilė! Nėra Suginto, tai sukaposim tą išgamą patys. Atstok 
rapucha! - Jis mostelėjo taip stipriai, kad besistengiąs aprišti ranką 
barzdaskutys atsidūrė prie gretimo stalo. Stenėdamas Dabulskis nuli- 
po. Galva tebesvaigo, tad jis klestelėjo ant suolo. 

— Tuoj, atsipučiu, ir einam! Jasiu, idritvaipalka! Mano kardą! 

— Mylista, bet Giedraitis... Jis... 

Dabulskis purtė galvą, neleisdamas pasakyti. 

- Nepertarinėk! Nieko nepeši! Žinau, tas Sanguška... Visi jūs pa- 
sinešę ginti bažnyčios niokotoją! Neišdegs! Atsipučiu, ir einam! Kar- 
dą, Jasiu! 

Jasius atkišo kardą su makštim. Dabulskis dar silpnokais pirštais 
suėmė jį ir, atsirėmęs į žemę, atsistojo. 

— Bet kad nebėr Giedraičio, mylista! Nebėr! 

— Ko nebėr?! 

— Giedraičio! Išjojo jis. 

Tik dabar Dabulskis ėmė suvokti. Jis mirktelėjo, skruostai subliūš- 
ko. Rodės, vėl nualps. 

— Nebėr?.. 

— Išjojo, mylista! Su visais savo sėbrais išjojo! 

— Kada? Kada, sakyk! 

— Kai tik Kiežgaila krito... Pusvalandis gal... 

„ - Pusvalandis?.. Tai ką aš?.. - Dabulskis lėtai apžvelgė žemą smu- 
klės kambarį, lyg pirmąkart matydamas - vyrų veidus, o tada pasto- 
vėjo atsirėmęs kardo, kinkuodamas. 

- Išjojo... Ar žinai, kur išjojo?! 

— Nežinau, mylista. 

— Aš neklausiu, aš žinau! Taip! Tu nori gulėt paskerstas kaip Kiež- 
gaila? Kaip Nariušis? Ką? 

— Ne, mylista. - Stoberskis papurtė galvą. 

— Taijūs, vyrai, norit? - Dabulskio balsas pakilo iki isterijos gaidos. 
Jis atsistūmė nuo stalo ir palyginti tvirtu žingsniu išėjo iš karčiamos. 
Lauke, susigrūdę apie duris, stovėjo karčiamon nesutilpę durkumo- 
niškiai. 

- Palubinskai! Ar nori, kad bažnyčių vagys nedraudžiami degintų 
laisvų bajorų trobesius? - klausė jis arčiausiai stovinčiojo. 

— Aš su tamsta, mylista! - vietoj atsako patvirtino Palubinskas. 

Dabulskis apžvelgė susirinkusius ir lėtai, garsiai tardamas žodžius, 
persižegnojo. 

— Vardan Dievo Tėvo, Sūnaus ir Šventosios Dvasios... Broliai! 
Bažnyčios niokotojas paleistas ant mūsų namų! Ant mūsų gyvenimų! 
Ar mokėsime nuo jo apsiginti? Ar mokėsime ginti skaisčiausią Auš- 
ros Vartų Panelę taip, kaip ji per amžius mus gynė? - Jo balsas toly- 
džio kilo, ir akys žėrėjo. Kaip koks Dievo pateptasis atrodė dabar šis 
neaukštas, ką tik paslikas ant stalo tysojęs, storas bajoras. Žili plaukai 
sklaidės apie galvą, skruostai liepsnojo, akys degė begaliniu pykčiu. 

— Jis joja dūmais paleist mūsų namų! Trypti mūsų tikėjimo ir mūsų 
laisvės, broliai ... Pagalbos iš kitur mes nebeprisišauksim. Bet aš klau- 
siu jus: kada Lietuvos bajorui reikėjo maldauti pagalbos? Kada ir kie- 
nojam reikėjo prašyt užtarimo? Kada jam reikėjo lenkt sprandą prieš 
išgamas? Ar ne kardai mums prie šonų, broliai? O gal jūs bijote? Gal 
bijote ginti savo tikėjimą?! Savo namus?! Savo žmonas ir motinas?! 

Jo žodžiai ir balsas pagavo stovinčius. Ne vienas durkumoniškis 
jau buvo besvarstąs, ar ne geriau būtų apleidus Dabulskį, kol dar 

laikas, bet dabar iš naujo įsižiebė jų pyktis, atgijo pasididžiavimas 
savim. 

— Nežinom baimės, mylista! 

— Nebijom! 

— Tik veskit! Veskit mus! 

— Valio mylista Dabulskis! 

— Tad jojam! Aš, Dabulskis, jums sakau! Tegul velniai pragare pa- 
laisvina vietą Giedraičiui! Ir visiems, kas pastos mums kelią! Vardan 
Dievo Tėvo, Sūnaus ir Šventosios Dvasios!.. 

— Amen! - sugriaudė visi vienu balsu. Kas jau sėdo ant arklių, kas 
galvotrūkčiais bėgo balnoti savųjų. 

— Ponas uošvi! Tamsta negalėsi joti! - susirūpinęs atkalbinėjo Sto- 
berskis, nes Dabulskis, išrėžęs savo prakalbą, susverdėjo ir atsirėmė 
sienos. 

— Yra dukros karieta. Atvežkite ją, idritvaipalka! Tik greičiau! 

Ginčų ir abejonių laikas buvo praėjęs. Stoberskis sukruto taisytis 
į kelionę. 


Pirmoji seimelio diena baigėsi apie ketvirtą valandą. Žmonės buvo 
įvykių išvarginti ir suirzę. Du pasiuntinius jau išrinko, tad svarbiausias 
seimelio darbas atliktas; liko šiaip visokių svarstytinų klausimų. Užtat 
Sanguška pirmininkaujančiam Zabielai pasiuntė raštelį: „Gal baikite. 
Išsimiegoję ir šį vakarą pagirdyti, jie bus rytoj sukalbamesni. 

- Šviesybe, be tamstos asmens, be tamstos didžios nuovokos ir pa- 
galbos mes būtume prapuolę! - nuoširdžiai tarė Zabiela Sanguškai, 
kai, šlėktai skirstantis, juodu žingsniavo upės pusėn. 

Sanguška neatsakė nieko. Jis buvo savąją maršalkos lazdą padavęs 
iš paskos diskretiškai sekančiam tarnui ir ėjo nuleidęs galvą, tyrinėda- 
mas Neries pakrantės smėlį, tarsi jam labai rūpėtų nesusitept baltųjų 
aulinių. 

— Tik šviesybė išgelbėjo šį seimelį! Nežinau net kaip viso Kauno 
pavieto vardu išreikšti jums nuolankiausią padėką... — toliau bėrė 
komplimentus Zabiela. Sanguškos suirzimą ir net aštrokus žodžius 
jis buvo linkęs užmiršti. Abu išrinktieji pasiuntiniai buvo, pagaliau, 
jo parinkti žmonės, o taipgi iš rytojui atidėtų urėdų patvirtinimo jis 
su savo bendrais tikėjosi dar šauniai pasipelnyti. — Šviesybe, ne tik 
Kauno pavietas, bet ir visas kraštas bus jums dėkingas, garbingasis 
etmonas, be abejo, bus didžiai patenkintas. Parinktieji pasiuntiniai 
besąlygiškai klausys jo! Kur tai matyta! Vos ne riaušės kilo, o seimelis 
tęsiasi! 

Galiausiai Sanguška pakėlė perukuotą galvą. Jis pavargęs šyptelėjo. 
Ironiškas buvo tas šypsnys. 

— Etmonas, sakote, bus patenkintas... Tuo mane guodžiate... — 
tarė jis su lengva pašaipa. — Tai šit, kaip žemai puolė didysis Lietuvos 
maršalka!.. 

- Šviesybe! Mūsų gerbiamas etmonas... - Zabiela nutęsė, pažvel- 
gė į Sangušką ir skėstelėjo rankom. Nesuvokė jis, kur krypsta Sanguš- 
kos žodžiai. 

- Taip... Taip! Mano brangus žentas... Kas aš būčiau be jo! Esu gi 
tiktai pirmasis kunigaikštystės senatorius! Tik didžiojo kunigaikščio 
dešinė ranka! Bent taip pagal protokolą. Daugiau nieko. 

- Šviesybe... Aš nesuprantu... 

— Kalbėkim atvirai, mielas Zabiela! Esu siuntinėjamas po provinci- 
ją... Po miestukus, kaip šis Kaunas, kur turiu prašyt, maldaut, žemin- 
tis, kad mieli broliai šlėktos teiktųsi susirinkt į daiktą ir susilaikyt nuo 
girtų muštynių bent tol, kol pakils rankos už pasiuntinį! Ar ne taip? 

— Bet, šviesybe!.. 

— Ne „bet“, o taip yra, mielas Zabiela. Esu visur siuntinėjamas pa- 
stumdėlis, o vadinuos kas? Didysis maršalka visos kunigaikštystės! 
Ne tik tie visokie jūsų provincijos Dabulskiai ir Kiežgailos, - amžiną 
atilsį, teisybė, ir menkas iš jo nuostolis, - to nė kiek nepaiso, bet ir 
tamsta štai šią aplinkybę pamiršti. 

- Šviesybe! Aš gerbiu, vertinu jūsų asmenį! Aš... — Pasibaisėjimas 
Zabielos balse buvo visai nuoširdus. - Aš šviesybei dėkingas be galo! 

— Už tai, kad pasirodžiau esąs šiek tiek naudingas... O pagarba? 
Pažvelkite į tą pilį, mielas Zabiela! - Jie lėtu žingsniu buvo nuė- 
ję iki pat upės ir dabar atsisuko į pilį. Didelė upės išplauta žaizda 
žiojėjo prieš juos visu skaudumu. Iš čia žvelgiant, viskas atrodė 
apgriuvę. - Gerbiat ir pilį, sakysit. Vytautas ją kadaise statė, iš čia 
per šimtmečius miestas buvo valdomas, tai štai ir dabar gerbiate!.. 
Pakeliat vėliavą per seimelį, o kituomet čia ožkos karaliauja. Taip 
ir su manim, gerbiamasis. Esu didysis Lietuvos maršalka. Pats taip 
mane kartais pavadinat. Sulig teisybės, turėčiau būti didžiojo kuni- 
gaikščio dešinėje. Pirmasis krašto senatorius! O tas mano žentas, 
ar žinot, net į senatorių skaičių nejeina!.. Tai tik skiriama pareiga. 
Kariuomenės pirmasis adjutantas, ir viskas, nes vadu visada buvo 
pats didysis kunigaikštis. 

— Šviesybe! Garbingasis etmonas vis dėlto... 

— O taip! Jis turi galios, norėjote sakyti. Žinia — jis turi kariuome- 
nę, tad ir galios. Aš turiu tik buvusią garbę, turiu pirmą vietą valsty- 
bėje ir užtai neturiu nieko! Net kalbėdamas su jūsų bajorais, privalau 
dangstytis žento vardu. Jei tas Dabulskis būtų atsivedęs didesnį būrį 
vyrų, būtų, ko gero, šokęs ir ant manęs. 

— Niekada, šviesybe! Dėl Giedraičio dar paabejočiau... Bet Da- 
bulskis išlaiko pagarbą! 

- Jėgai... Kaip ir jūs visi. Tebūnie ir Giedraitis!.. Aš tos jėgos nei 
vienam, nei kitam sutramdyt neturiu. Mano nuomone, jie abu etmo- 
no akyse susikompromitavo. Taip aš etmonui ir pranešiu. Matote!.. 
Krypstame į šoną. Ką aš pats sakiau, mielas Zabiela? 

— Jūs, šviesybe? 

— Sakiau, kad etmonui pranešiu! Ir taip padarysiu. O privalėtų būti 
atvirkščiai. Etmonas privalėtų pranešti man, o aš - valdovui. Sakyki- 
te, mielas Zabiela, argi ten, kur mes vėliavą šįryt iškėlėm.... Argi ten 


pilis? 

Zabiela vėl pažvelgė į apvalųjį bokštą. Vėjo nebuvo, ir ant neaukšto 
stiebo pritvirtinta vėliava karojo nejudėdama. 

— Na, taip... Kauno pilis gi, šviesybe! 

— Nepilis, Zabiela!.. Tai griuvėsiai! Ir mes ne valstybėj gyvenam, o 
valstybės griuvėsiuose. Štai kur visa bėda, mielas Zabiela! 

— Tamsta tikras filosofas, šviesybe... 

— Kai tarp maldavimų, prašymų ir pasiuntinio darbelių ištaikau 
laisvą valandėlę, mėgstu ir pafilosofuoti... — Sanguška apsisuko, ir 
taip pat lėtai, kaip kad buvo atėję, patraukė juodu rotušės link. 


VIII SKYRIUS 


Antpuolis 


Selionys buvo užimti be nuostolių. Kaipgi kitaip. Teisy- 
bė, po dvarą slampinėjo keli ginkluoti prievaizdai ir keli bernai, bet 
ir tie, dienai krypstant vakarop, nusilesė, o du tai tysojo nusigėrę iki 
sąmonės netekimo. Žinia, kai Kaune, seimely, linksmybės, apmaudu 
liktis apytuščiam dvare. Pabodo vyrams rietis su bobom, tai vienas iš 
dvaro bravoro nudžiovė atsakantį ąsotį stipriausios degtinės. Mauk- 
telėjo ne blogiau kaip Kaune. Užtat kai į vakarą lyg kokia audra kie- 
man įbildėjo visas būrys raitų bajorų, juos pasitiko tik išsigandusių 
moterų klyksmai. Boboms į visas puses išsilaksčius, tarsi nebeliko 
namiškių, ir atrodė, kad dvaras visai tuščias. Iš pagirių du prievaizdai 
taipgi nešė kulnis, o vyriausias, Bukauskas, užkluptas arklidėje, užsi- 
korė ant aukšto ir įlindo po stirtom. Su dideliu triukšmu, bet be jokio 
nuostolio dvaras atiteko užpuolikams. 

Sakytum vėl grįžo tie neseni laikai, kai švedų ir rusų žvalgų pulkas 
nusiaubdavo kokį nuošalesnį dvarą. Raiteliai varinėjosi putotus ar- 
klius po kiemą, bildėjo kanopos, bliovė tvartuose avys, baubė karvės, 
kudakendamos besisklaidančių plunksnų sūkuryje, neišmanė kur be- 
pulti vištos. Per pūdymą, kiek tik įkabindami, pusberniai ir sijonus pa- 
sikėlusios mergos dūmė tolyn, į girią. Net kregždės ir ant stogų tupėję 
karveliai pakilo ir platėjančiais ratais sklendė aplink užpultąjį dvarą. 

Tačiau užpuolikai toj baisioj maišaty, rodės, puikiai žinojo, ko nori. 
Keli sustojo prie vartų, po tris nulipo nuo arklių ties rūmais ir didžiai- 

siais tvartais ir įėjo vidun, ieškodami pasislėpusių dvariškių. Jie elgėsi 
pagal įsakymus, o vienas griežčiausių įsakymų draudė plėšti Selionis 
dabar. Giedraitis iš patirties žinojo, kad niekas taip nepakrikdo būrio, 
kaip plėšimo svaigulys. Gobšumas tada iš ginklo draugų padaro prie- 
šus, ir gerų karių būrys virsta palaida gauja, kurią lengva išpjauti kaip 
kokią avinų kaimenę. 

— Grobio užteks visiems. Priputęs tas Dabulskis, ir dabar paleisi- 
me jam žarnas. Niekas dėlei prūsams parsidavusio išdaviko sau galvos 
nesuks!.. - prieš įjojant į Selionis, prižadėjo vyrams Giedraitis. - Bet 
pirma turime apsiginti! Kas grobs dabar, tas kels ranką prieš mus pa- 
čius, ir tokiam aš pats suvarysiu kulką į kaktą. Aišku?! 

Vyrai kinktelėjo, nors veidai pasitenkinimo nerodė. 

— Pirma jis pats nori susisemt, kas geriausia... - suniurzgė šiaip 
baugštokas Jankauskas. 

— Pabandyk tik griebt, smarkuoli ... Pravėdins tau galvą! - pasiūlė 
jam Masiūnas. 

— Aš -ne! Aš tik sakau... - numykė Jankauskas. 

Visi kiti, matyt, jautėsi panašiai. Bet ką darys. Užtat pasidavusiam 
dvare užpuolikai ir toliau laikėsi pavyzdingos drausmės. Dauguma ar- 
klių buvo nuvesti į toliau esantį laidarą už arklidžių. Nežinia su kokiu 
raitelių būriu atgrius Dabulskis, tad reikėjo pasitvarkyti taip, kad jis 
negalėtų pasinaudot savo persvara. Didysis plotas prieš rūmus davė 
per daug laisvės raitiems ir per maža vietos pasislėpti rūmus ginan- 
tiems pėstiesiems. Dar prieš įjojant, Giedraičiui dingtelėjo, kad reikia 
tą erdvę perkirsti barikada ir tuomet pro vartus puolančius raitelius 
suspausti siauram plotely tarp vartų ir senųjų rūmų sparno. Buvo įsa- 
kyta iš jaujos ir kitų pakampių išvilkti kieman vežimus, tuščias stati- 
nes, rąstus ir kitką. Šiauduose užtiktam prievaizdui Bukauskui ir dar 
vienam nespėjusiam pabėgti bernui kliuvo sunkiausia darbo dalis, 
nors plušo ir visi. Vyrai, turintys patikimus šaunamus ginklus, buvo 
išdėstyti abipus statomos barikados, Masiūnas ir dar vienas taiklią 
akį turįs Gelažių akalyčios šlėkta užlaipinti ant rūmų stogo. Nuo čia 

jie matė visą kiemą. Vyrai turėjo ir plušti, ir kartu būti pasirengę, nes 
kiekvieną akimirką galėjo kelyje pasirodyti dulkių debesis, ženklinąs 
Dabulskio gaują. 

— Tik ne tokį lauželį, Karnevski! - šūktelėjo Giedraitis keletu mal- 
kinėj sugraibytų pagalių nešinam Karnevskiui. Pats mylista tempė į 
barikadą sunkias medines akėčias. - Reikia ko sunkesnio! Pagaliukais 
jų neatmušim! 

Karnevskis sustojo, ir pagaliai išslydo iš nagų. Baltojo raiščio ant 
dešinės rankos nebebuvo, bet šlėkta dar vis jautėsi per daug svarbus ir 
nusipelnęs asmuo tokiam prastam darbui. 

— Taip, dauggali pone... —- sumurmėjo jis ir savo ruožtu tuoj užsi- 
puolė prievaizdą Bukauską. - Ne šapelius, tu valkata! Čia ne skiedry- 
ną tveriam. Ratus tuos vilk! Girdėjai, tu nupiepęs smailiabambi? 

Barikada išaugo tokia, kad atlaikytų ir įsibėgėjusius arklius. Gie- 
draitis perlipo per ją ir, išsitraukęs iš dėklų abu pistoletus, ėmė stro- 
piai tikrinti, kaip jie užtaisyti. Mostu pasišaukė jaunesnįjį Darvainį. 

— Pavyzdį davėm. Tegul šlėktelė pasitampo, - tarė Giedraitis. - Be- 
veik kaip senais laikais, ką? 

— Nežinau... - sumurmėjo Ipolitas. 

— Aa... Nekaltas avinėlis atsirado! Na, nieko, pamatysi! Turiu rei- 
kalą. Klausykis... - tarė Giedraitis kone pašnibždom. - Dėlei to Jaks- 
Tyrio... 

- Jaks-Tyris - nepamainomas žmogus! - Ipolitas metė pagarbos 
kupiną žvilgsnį vartų link, kur tarpduryje šmėžavo liekna Jaks-Tyrio 
figūra. Jaunuolis buvo pastatytas ginti didžiųjų tvartų durų ir jau da- 
bar ten stovėjo. 

— Nepamainomų nėra!.. O dabar, sakyčiau, Jaks-Tyris bus beveik 
nebereikalingas... — toliau krapštinėdamas pistoletą, tyliai kalbėjo 
Giedraitis. - Nors gal ne visai taip. Jis praverstų, bet nebūtinai gyvas. 
Supratai? 

— Aš?! Na... — Šiaip Ipolitas susigaudydavo greit, bet dabar visai 
nesumetė, kur link Giedraitis suka. 

— Karužą nudėjo jis. Kitus... Vis tiek rasis keršytojų. Greičiausiai 
kas nors paduos į teismą... 

— Tegul išvyksta jis. Kaip atsirado, taip tegul ir dingsta. 

— Kils kalbų. Įtarimų ir kalbų... - Giedraitis atsargiai padėjo į šoną 
vieną pistoletą ir ėmėsi kito. - O jei būtų negyvas, tuomet baigtas 
kriukis. Kuo švariausiai!.. 

— Ak taip... Bet, mylista... - Didelių skrupulų Ipolitas neturėjo, 
bet vis dėlto ši apgavystė jam atrodė itin nuožmi. 

— Per šimtą auksinų būsi sutaupęs... 

— Sutaupęs? 

Giedraitis pakėlė akis ir šyptelėjo. 

— O kaipgis? Jis jau dabar keturis šimtus mums atsiėjo. Jei tie puo- 
lantys mulkiai įsigeis kovoti, kaštuos ir daugiau. Jis vikrus, kaip matei, 
o už kiekvieną po šimtą sutarėm... 

— Ak taip... 

— Dalis tos kainos tavo... Tai ką, nori tiek mokėti? 

— Nelabai... 

— Matai. Aš turėsiu duot įsakymus, be to, mane visi stebės... Kai 
tik prasidės šaudymas, tu jį nupilk iš šono. Nieks neįtars. Sakysim — 
Dabulskio gauja nušovė, o kiek turės nuostolių Dabulskio pusė, saky- 
sim - Jaks-Tyris kaltas. Ir nudėta, ir atkeršyta bus tuo pačiu laiku ir už 
prieinamą kainą... - Antrąjį pistoletą Giedraitis atsargiai padėjo šalia 
pirmojo. 

— Aha... - Ipolitas prikando lūpą. Planas, nors jam ir ne prie šir- 
dies, buvo, be abejo, geras. - Taip. Bet jei nesišaudys? 

— Gali būt ir taip. Iš tiesų košės jie galvoj neturėtų, jei, į spąstus 
įkliuvę, nepasiduotų. Na, ką gi... Tada sugalvosim ką nors kita... 


Dabulskio karieta, pasišokinėdama per kelio akmenis ir grumstus, 
tratėjo Vieverių link. Priekyje ir iš paskos ant dulkėmis apsinešusių 

putotų arklių jojo apie trisdešimt vyrų - durkumoniškiai ir Selionių 
dvaro žmonės. Visi tie, - o jų būtų susidarę bent antra tiek, - kuriuos 
masino karužos vardas ir vadovavimas, likos Kaune. Kiežgaila gulė- 
jo pašarvotas rotušės rūsyje, ir buvusiems jo vėliavos vyrams labiau 
rūpėjo rungtynės dėl taip netikėtai pasilaisvinusios karužos vietos, 
kaip kad teisėtas kerštas. Zabiela jiems tik pamojo, pašnibždėjo pa- 
žadų, ir likos jie ten Kaune, idant rietųsi kaip šunys dėlei numesto 
kaulo. 

— Puikybių puikybė... — murmėjo Dabulskis. - Dulkės ir pui- 
kybė... — Šventas kerštas, bažnyčios apgynimas, nubaudimas niek- 
šybės — visa tai buvo palikta jam vienam, vieninteliam savo pareigą 
suvokiančiam laisvam bajorui Kauno paviete. Net durkumoniškių 
dalį reikėjo grasinimais priversti, kad jotų podraug su juo. 

- Jėzau Kristau, galybių Dieve, neapleisk manęs! Tu negali manęs 
dabar apleisti... — kalbėjo pašnibždom Dabulskis. Kaulus kratantis 
karietos ritmas jam atstojo maldos taktą. - Aš kalamas prie kryžiaus, 
Kristau, aš apleistas visų, bet tu man davei ženklą. Davei ženklą, ir 
privalai tesėti, privalai tesėti... 

Jau nežinia kiek valandų prasmego tam dulkių sūkury ir kratyme. 
Artinos šešta. Pagaliau pro šalį šmėkštelėjo pirmosios susmegusios 
Vieverių bakūžės. Nusivarę arkliai pajuto savo kiemo artumą ir su- 
žvengė. Atsitokėjo iš beveik nesąmoningai kartojamos maldos ir Da- 
bulskis. Štai, praslinko pro šalį abi karklais apaugusios kūdros ir prie 
turgaus stovinti kalvė. 

- Jėzau Kristau... Mes teisuoliai, - šnibždėjo Dabulskis. Staigaus 
įkvėpimo pagautas, jis pašoko ir praplėšė karietos duris. - Sustok! 
Sustok! - sušuko taip valdingai, kad vežiko vietoj sėdintis Jasius ir net 
toli į priekį pasinešę raiteliai tuoj sustabdė arklius. 

Turgavietė atrodė kaip išmirus. Keli žydukai žaidė aikštės kampe, 
bet dabar pasibaidę šmurkštelėjo iš čia ir tik žvitrios akutės sekė įsi- 
brovėlius pro žabų tvorą. Du nuolatiniai Vieverių ubagai, snaudę prie 
šventoriaus liepų, atsikėlė ir žvalgėsi, ar nepavyks iškaulyti varioką. 

- Jūsų mylista, mes gi neturim laiko! - bandė prieštarauti visas pil- 
kas nuo dulkių Stoberskis. 

— Dievui visada turi būt laiko! - atšovė, kapstydamasis iš karietos, 
Dabulskis. - Jis mums išpranašavo pergalę. Mes negalime jo pamiršti! 
Turi būt laiko! 

Vos metęs akį į nusikamavusią palydą, mylista ėmė kopti į kalniuką 
link bažnyčios. Iki viršaus jis neužkopė. Kuprys Ročkus, visų Vieverių 
ubagų patriarchu vadinamas, pastojo jam kelią. Ročkus turėjo susuktą 
koją, kurią jam dar vaikystėje suluošino tuo pačiu amatu besiverčianti 
motina, ir eidavo jis, sliuogdavo, tikriau tariant, pasiremdamas savo 
ilgom, tvirtom rankom. 

— Pons didžiai garbingas, paaukokite nors menką grašelį už mano 
dūšelę... - Jis ištiesė juodą kaip žemė delną į Dabulskį. - Geradėjams 
mūsų duok sveikatos ir laimės, o Viešpatie!.. | 

Dabulskis sustojo ir siekė giliai kišenėn. Ten žvangtelėjo variokai. 

— Melskitės už mane! Melskitės, kad Visagalis prižadėjęs man ir 
tesėtų. Čia! Čia!.. Melskitės ir garbinkite Dievą! — Jis sugriebė visą 
saują smulkių ir pylė ubagams po kojų. - Melskit ir šventą Jurgį, ir 
šventą Agotą. Girdite? 

Jis kopė aukštyn, nepaisydamas, kad ubagai nesiteikė net atsaky- 
ti. Ne toks drąsus antrasis ubagas pasirodė esąs vikresnis ir pripuolęs 
rinko pažertus pinigus. Ročkus sunkia ranka tvojo jam per sprandą ir 
stūmė šalin. 

Ties varpine Dabulskis atsisuko į aikštę. Visas miestelis iš čia matė- 
si. Apačioje, nulipę nuo arklių, stoviniavo jo vyrai. Dulkina, pavargus 
saujelė. Bet Dabulskis regėjo akyse kitą vaizdą. 

— Ar ginsite savo laisvę, šventą Motiną Bažnyčią, katalikiškąjį ti- 
kėjimą? — ne šaukė, o griaudėjo jis. - Jūs nebijojot užpulti jo žydą! Iš 
nekrikšto rankų jūs atėmėt šventintus indus, kuriuose ilsėjosi Kūrė- 
jo kūnas ir kraujas! - Dabulskis ranka iškalbiai rodė į dešinę turgaus 
aikštės pusę, kur kalno papėdėje niūksojo amžiną atilsį Feigelmano 
karčiama. Negyva tai buvo karčiama, bet užtat gyvas liudininkas. Be- 

veik visi čia atjojusieji taipgi sėdėjo karčiamoj aną atmintiną naktį, kai 
buvo užpultas Feigelmanas. 

— Jūs apgynėt Kristų, ir užtat Kristus mus apgins! Aš, Dabulskis, 
sakau jums! Ženklas buvo duotas. Mes kirsim, ir priešai išsisklaidys 
kaip kurapkų pulkas! Aš sakau jums, kas nepuls to galvažudžio dabar, 
to degintojo, to bažnyčių plėšiko, tas nevertas bajoro vardo! Tas ne- 
vertas švento tikėjimo!.. Bet tarp mūsų čia tokių nėra! 

Jo šiaip giliai įsėdusios akys dabar išsiplėtė ir iššoko. Veidas lieps- 
nojo, čaižus balsas kiekvieną kaltino ir teisino. Žmonės buvo pavargę 
po kelionių, seimelio, girtuokliavimų. Pavargę buvo, užtat Dabulskio 
žodžiai sukrėtė ir tiesiog hipnotizavo juos. 

— Valio! Veskit, mylista! - šaukė Kandyba. 

— Mušt nekrikštus, mušt! 

— Už tikėjimą! - vaikišku balsu spiegė Blastus Jurgevičia. 

— Už laisvę! Valio mylista! — aidėjo, lyg šimtas, o ne trisdešimt pa- 
vargusių vyrų šauktų. 

— Garbė galybių Dievui! - prisidėjo storu balsu ir kuprys Ročkus, 
kuris, paleidęs į darbą kumščius, vis dėlto susigrobė didžiumą pini- 
gų. — Šventasis Jurgi, melskis už dūšias čysčiuje! Šventoji Agota, duok 
mums savo apgynimą! 

Dabulskis, kaip kunigas prie altoriaus, iškėlė abi rankas į dangų. Ir 
akis nukreipė aukštyn Dievopi. 

— O Sūnau Aušros Vartų Marijos! O fariziejų niekintas ir nukry- 
žiuotas, mes neapleidom tavęs! Su tavo pagalba sutrinsim skriaudė- 
jus, suminsim puikybę, išsklaidysim tavo priešus kaip kurapkų pulką, 
o Viešpatie! | 

Ir tada sugaudė varpai. 

Kasdien šeštą valandą zakristijonas skambindavo mišparams. 
Skambino tad ir šiandien, bet visiems stovintiems aikštėje, visiems, 
apimtiems keršto ir religinės ekstazės, šie skardūs, iš viršaus sklindan- 
tys dūžiai atrodė it atsakas iš paties dangaus. 


462 


- Valio! Valio! Valio! - sugriaudė vienu balsu. Dauguma persiže- 
gnojo. Keli klaupėsi čia pat turgaus aikštėje. Nuovargį visiems lyg ran- 
ka atėmė. 

— Į priekį! - risnodamas prie savo karietos, šaukė Dabulskis. Ku- 
prys Ročkus vos spėjo jam iš kelio pasitraukti. 

Dar varpams tebeaidint, naujo tikėjimo, keršto ir pasitikėjimo su- 
stiprinti Dabulskio vyrai visu greičiu pasileido Selionių link. 


Ne taip buvo įsivaizdavęs susirėmimą mylista Giedraitis. Na, jis 
manė - Dabulskio būrys paleis keletą šūvių, arba, jei nejos į kiemą, 
apsups dvarą iš toliau. Tuomet bus galima grasinti padegti viską. Ar 
Dabulskis puls į kiemą, ar apguls dvarą - ir vienaip, ir kitaip jo prakiš- 
ta. Tai jis privalėjo suprasti, o jei jam tuosyk pritrūktų proto, turėjo su- 
prastijo vyrai. Selionys buvo užimti. Tad Dabulskiui beliko taikytis su 
nuostoliais ir viešai nusižeminti, kad kuo mažiau tų nuostolių turėtų. 

Iš tikro apvirto viskas kitaip. 

Visą pulką kariuomenės, visą kavaleristų pulką būtų galėję atlai- 
kyti Giedraičio žmonės. Šešiasdešimties nebūtų pabūgę, o Dabulskis 
neturėjo nė trisdešimties. 

Ir puolė, padūkėliai, ne bet kaip, o strimgalviais tiesiai į spąstus. 
Bet, kas blogiausia, įpuolę jie išvis nesuprato ir nenorėjo suprasti, jo- 
gei jų padėtis beviltiška. 

Dievo pasiųstieji nežiūri logikos. 

Jie išsuko iš Kauno vieškelio Selionių link tarsi dulkių debesis. Ne- 
ieškojo priedangos, nesupo, jokių klaidinančių manevrų nesigriebė, 
tik visi kaip vienas paskui apsiputojusių arklių traukiamą Dabulskio 
karietą įnėrė nosies tiesumu į paspęstas pinkles. 

Barikados perkirstam kieme nebuvo kur pasisukti, taipgi nebuvo 
įmanoma sustabdyti arklių. Jie, prunkšdami ir žvengdami, stojo pies- 

tu ir klupo vienas per kitą. Karieta, ratams byrant, pakinktams trūks- 
tant, užlėkė ant didžiųjų rūmų laiptų. Tada šoktelėjo aukštyn, pasviro, 
šonu atsitrenkė į laiptus ir pagaliau sustojo prie iškilniųjų kolonų. Du 
jos ratai girgždėdami dar sukos ore. Suklupę užpakaliniai arkliai atsi- 
kėlė ir, vilkdami sutraukytus pakinktus bei sulaužytą vežimo grąžulą, 
metėsi į barikadą. Du priekiniai liko gulėti ir bergždžiai blaškėsi su- 
laužytom kojom. 

Dabulskis prisitrenkė, bet nesusikūlė. Kaip koks storas ir baisus 
keršto dievas, išsikepurnėjo iš apvirtusios karietos. Abiejose rankose 
laikė po pistoletą; iš vieno iššovė beveik tiesiai į veidą prie kolonų sto- 
vėjusiam ir nespėjusiam susigaudyti Gelažių šlėktai. Kraujas ir sme- 
genys ištiško ant balto kolonų marmuro. 

— Mirtis! - šaukė Dabulskis. - Mirtis išdavikams! Mirtis antikris- 
tams! 

Visur padrikai drioksėjo šūviai, daugiausia užpuolikų. Gynėjai 
niekaip nesitikėjo tokio įsiūčio, be to, jiems buvo liepta be įsakymo 
nešauti. Bet laukti dabar kokių įsakymų buvo per vėlu. Tad visa tvar- 
ka bei drausmė dingo chaotiškoje maišatyje. Užtvertam kieme balta- 
vo šūvių dūmai, virė dulkės, žvengė sužeisti arkliai, bildėjo kanopos, 
blyksėjo ištraukti kardai. 

- Į priekį! Mirtis išdavikams! - perrėkdamas viską, skambėjo šai- 
žus Dabulskio balsas. 

— Užpuolikai jau korėsi per barikadą. Tik tada susivokė šauti ir 
Giedraičio vyrai. 

— Pasiduokit! Pasiduokit, jūs bepročiai! - kažkur per triukšmą pa- 
sigirdo duslus, siuto kupinas Giedraičio šauksmas. 

— Mirtis antikristams! - jį perrėkė isteriškas Dabulskio spiegimas. 

Užvirė žūtbūtinė kova. Jau po pirmos šūvių papliūpos buvo už- 
muštų, buvo sužeistų. Šis taip netikėtai pralietas kraujas, aitrus parako 
dūmų kvapas ir sužeistųjų klyksmai uždegė aklu pykčiu ir gynėjus. 

Dabulskis, krypuodamas trumpom kojom, tarsi kokia iškvakus an- 
tis, puolėsi rūmų link. 

— Giedraiti! Kur tu, chame? - per visą kiemą sklido jo balsas. 

Marius atsitiesė tvarto tarpduryje, apsigręžė ir nusviedė užtaisytą 
pistoletą į tvarto gilumą. Tuo pat mostu išsitraukė iš makšties špagą, 
ir, kai pirštai suspaudė pažįstamą rankeną, jis žinojo, ką privalo daryti. 
Žinojo ir prieš antpuolį, bet kai dulkių sūkuryje pro vartus įlėkė juo- 
doji Dabulskio karieta, - pratisai sukaukė netoli garde uždaryti šunys, 
ir Mariui aptemo akys. Tą akimirką šilto arklių mėšlo kvapas virto du- 
sinančiu šunų tvaiku. Putoti arkliai lėkė čia pat pro jį, o jis spaudė 
slidžią, delnan netinkančią pistoleto rankeną ir nepajėgė net pakelti 
ginklo. Tada karieta užlėkė laiptais, traškėjo lūžtantis medis ir tuščiai 
sukosi orą maldami ratai. Užuot šovęs, Marius susigūžė tarpduryje, ir 
kaip tik tuomet į duris virš jo galvos įsirėžė sunki švininė kulka. Pas- 
kui šūviai poškėjo kits per kitą, bet tas, kone pirmutinis, buvo skirtas 
jam. Marius pasitraukė į tvarto gilumą, nes reikėjo nuraminti besi- 
daužančią širdį, nuslopinti ausis plėšiantį šauksmą ir staugimą. Nie- 
kas nesiveržė vidun. Už durų sukosi dulkės, maišėsi balsai, džerškėjo 
susikertantis plienas, bet niekas neieškojo tvarte prieglobsčio. 

O dabar, išgirdęs šaukiant Dabulskį, Marius nusviedė pistoletą ir 
puolė į kiemą. Jis peršoko ant žemės besiraitantį durkumoniškį, vos 
išvengė arklio kanopų ir susikūprinęs bėgo, kur kolonos. Nirčiai besi- 
kaunanti pora pastojo jam kelią. Per dūmus ir dulkes nieko negalėjai 
įžiūrėti. Artimesnis švystelėjo kardu Mariaus link. Automatiškai, vi- 
sai negalvodamas, Marius krito ant dešinio kelio, smūgis prašvilpė, ir 
išsitiesdamas dūrė. Dar vienas skausmo klyksmas įsiliejo į triukšmo 
tvaną, bet Marius nė nežvilgtelėjo ton pusėn. Jis vėl leidosi ten, iš kur 
ėjo karingas Dabulskio balsas. 

— Pasiduokite! Pasiduokite, bepročiai! — šaukė kažkur dešinėje 
Giedraitis, bet niekas dabar jo neklausė. 

Marius išniro iš dūmų prie pat sukiužusios karietos. Virš jos išdi- 
džiai stiebėsi penkios baltos kolonos. Jų papėdėje virė maišatis. 

Vos už keleto žingsnių Dabulskis, primynęs koja pasliką Gelažių 
bajoro kūną, kraujuotu kardu vėl ir vėl kirto jam į galvą. 

— Mirtis išgamoms! Mirtis! - spiegė mylista po kiekvieno smūgio 
ir staiga atsilošęs išvydo į save nutaikytą špagos smaigalį, o už jo — 
Mariaus išbalusį veidą. Dabulskio mažos raudonos akutės išsprogo. 
Baimės jose nebuvo nė trupučio. 

— Mirtis!.. - tesukriokė jis ir pakėlė kairėje laikomą pistoletą. 

Marius griuvo. Atsispyrė į didžiųjų laiptų baliustradą ir nusirito 
šonan, taikydamas už kolonos. Trenkė šūvis, kulka jam prie pat vei- 
do iškirto saują marmuro, ir deginančios marmuro atskalos susmigo 
į skruostą. 

Marius pašoko ir dabar atsidūrė aukščiau Dabulskio. Pačiam laiptų 
viršuj. 

Jiedu apsiėjo be žodžių. Šnopuodamas ir išsišiepęs iš pastangos, 
Dabulskis puolė aukštyn. 

— Pasiduok, tu seni! — girdėjosi kažkur apačioje Giedraičio bal- 
sas. — Pasiduok, kvėša! 

Tada Marius dūrė. Kiaurai per visą tą griozdišką kūną. Ištraukė špa- 
gą ir dūrė vėl. Neištarė nei žodžio, nei prakeikimo Dabulskis. Pražiota 
burna nespėjo išleisti riksmo, kai jis krito aukštielninkas ir nuriedėjo 
žemyn plačiais savo rūmų laiptais. Žemyn ir žemyn, it kokia pakulų 
prikimšta ir dabar prakiurus skudurinė lėlė. Žemyn, iki pat papėdės. 
Marius stovėjo viršuje ir sekė riedantį kūną. Darėsi lengva krūtinėj ir 
skaidru akyse. Nutilo garsų chaosas galvoj. Tik tolimas šunų staugi- 
mo aidas dar liko. 

Šunų! 

Marius balta nosinaite nušluostė špagos ašmenis. Laikydamas 
blizgantį ginklą, nubėgo laiptais žemyn ir perkopė per barikadą. Ten, 
garde uždaryti, plėšėsi šunys. Šokdamas į kitą barikados pusę, jis gir- 
dėjo Giedraitį šaukiant: 

— Dabulskis negyvas! Užteks! Dabulskis negyvas! Sustokit!.. Su- 
stokit!.. 

Kova sustojo, bet žmones užvaldęs įniršis taip greit nenurimo. Kiek 
krito vienų ir kiek kitų, iš karto dar nebuvo aišku. Sužeistas buvo 
kas antras žmogus. Kandyba vaitojo sutrupintu petikauliu, unkštė iš 
skausmo sunkiai sužeistas Palubinskas, tarsi koks vaiduoklis šmėkš- 
čiojo prie barikados Stoberskis. Kardo smūgis jam nusmaukė pusę 
skalpo tiesiai ant akių. Susigūžęs tarp barikados vežimų, balsiai ver- 
kė vos vos petin sužeistas Blastus. Ne visiems taip pasisekė. Štai šalia 
Blastaus du gulėjo nejudėdami. 

— Varykite mergų čionai! Paskui prisiplėšite, - šaukė dar neatvėsęs 
Giedraitis. - Pirma sužeistų žiūrėkite! 

Iš teisybės, daugumai sveikųjų ir net daliai sužeistųjų labiau rūpėjo 
grobis nei kritę ir sužeisti bendrai. 

Dūmai pamaži sklaidės, ir išgąsdinti arkliai nešėsi pro vartus į lau- 
kus. Vyrai keliais šūviais pribaigė tuos, kurie gulėjo kieme sulaužytom 
kojom. Stojo po to trumpo, bet pasiutusio triukšmo kažkokia keista, 
tiesiog ausyse spengianti tyla. Nutilo šauksmai ir arklių žvengimas, 
tik garde prie vartų tebestaugė šunys. 

Giedraitis sunkiai nusileido plačiaisiais laiptais. Jis buvo laimė- 
tojas, bet dabar jautė keistą įtūžį. Dabulskis jau negalėjo matyti 
savo pažeminimo, nebegalėjo maldauti jį, Giedraitį, pasigailėjimo 
ir malonės. Jo mylista Jeronimas Kristupas Dabulskis gulėjo savo 
plačių paradinių laiptų papėdėje. Gulėjo atmetęs galvą, padėrusiom 
akim žvelgdamas aukštyn, kur į dangų kilo penkios išdidžios baltos 
kolonos... 

— Tuasile... - bejėgiškai tarė jam Giedraitis. - Bukaproti tu... 

Šalia svirduliavo rankom veidą užsiėmęs žmogus. Jam pro pirštus 
sunkėsi kraujas. Atrodė, tarsi visa galva būtų atvira plūstanti žaizda. 
Tik iš rūbų galėjai atpažinti Stoberskį. 

— Mulkiai jūs! Kodėl jūs taip?! - Giedraitis suėmė Stoberskiui už 
švarko ir kita ranka atsmaukė nuo veido užkritusią skalpo odą. Sto- 
berskis gargaliavo. - Nudėt ir tave reikia! Ei, jūs! Apriškit tą asilą! — 
Sužeistųjų buvo nemaža, ir darbo sveikiesiems netrūko. 

Jokūbas Darvainis, abiem rankom užspaudęs peršautą šlaunį, sė- 
dėjo prie apvirtusios karietos. Ipolitas, atsinešęs iš rūmų margą siuvi- 
nėtą užuolaidą, tvarstė jam koją. 

— Atrodo, trys iš mūsų jau Abraomo prieglobstyje. Du gal dar 
keliaus... Tam perbėgėliui Palubinskui žarnos paleistos. Nusibaigs 
greit... — tarė priėjęs Giedraitis. 

— Amžiną atilsį, - nepakeldamas galvos, atsakė Ipolitas. - Durna- 
ropių jie buvo apsiriję, ar ką? 

— Ne kitaip. O tu prašovei... 

- Jis pasilenkė. 

— Kas pasilenkė? — raukydamasis iš skausmo, klausė Jokūbas. Jo 
žaizda nebuvo sunki, tik reikėjo sustabdyti kraują. - Iš proto šis svie- 
tas išėjo! Pasiuto tas Dabulskis!.. 

— Nesius daugiau... Jaks-Tyris jį nudūrė. 

— Jaks-Tyris? Ar matėte? 

— Iš žaizdos aišku. Galės užtat dabar atsakyti. Mano buvo duotas 
nurodydamas nepulti be įsakymo. 

— Kaip tai atsakyti? — Jokūbas laikė užspaudęs koją, ir pagaliau 
kraujas paliovė sruvęs. Abi jo rankos buvo raudonos, lyg iš dažų kibi- 
ro ištrauktos. - Kaip tai atsakyti? Už ką? 

— Už savavališką bajoro nudūrimą, - ramiai atsakė Giedraitis. — 
Mirties bausmė už tai laukia, jei neklystu. 

— Už Dabulskio?! - Ši mintis Jokūbą taip pribloškė, kad jis net ko- 
jos skausmo nebejuto. - Kodėl?.. 

— Nesimuistyk! Laikyk suspaudęs, - įsiterpė kur kas greičiau 
susigaudantis brolis. - Savavališkas bajoro nužudymas. Pakart jį 
reikia. 

— Ir pakarsime! — Giedraitis ištarė taip paprastai, lyg kalbėdamas 
apie kokį kasdienišką reikalą. - Bet ko tie mano šunys taip siunta? 

— Atrodo, lyg velnias juos gvoltavotų, - pridūrė Ipolitas ir stipriai 
suveržė broliui sužeistą koją, tas net suvaitojo. Iš tiesų. Šunys, kurie 
lojo ir per visą mūšį, dabar plėšėsi it smaugiami. Jie skalijo, cypė, lyg 

pultų kažką ar skausmuose raitytųsi. Tie garsai ėjo per visą kiemą, 
tiesiog draskė ausis. 

— Gal tas chamas juos nunuodijo?.. - sumurmėjo Giedraitis. Jis 
greit perlipo per barikadą ir pasileido bėgti šunų gardo link. Bebėgda- 
mas išsitraukė per visas trumpas kautynes taip ir neiššovusį pistoletą. 
Aplenkus vežimų sąvartą, matėsi ir gardas. 

Vaizdas, net ką tik palikus kautynių vietą, buvo šiurpus. Skalikų 
aptvaro tarpuvartėje stovėjo tas lieknasai dabita Jaks-Tyris... Tik 
jis nebeatrodė dabita dabar. Balti marškiniai kabėjo skutais, vienas 
skruostas, pajuodęs, kraujavo, burna perkreipta. Ne Jaks-Tyris ten 
stovėjo išsižergęs vartuose, įsilipęs į pat vidurį tysančių šunų lavonų, 
bet kruvinas ir dar vis žudantis skerdikas. Įsiutę šunys ratu jį puolė, o 
jis sliuogė pirmyn atgal ir dūrė. Vėlir vėl... Galtik pusė puikių pilkųjų 
skalikų, tinkamų medžioti šernams ir bet kokiam stambiam žvėriui, 
bebuvo likę gyvų. Pusė iš dvidešimties su kaupu, o ir tie kai kurie 
kraujavo nuo špagos dūrių. 

— Sustok! Sustok, pamišėli! — šaukė bėgdamas Giedraitis. Jis ke- 
liais šuoliais prilėkė ir iš užpakalio trenkė Jaks-Tyriui pistoleto kotu 
tarp kaklo ir peties. Jaunuolis susmuko tiesiai ant šunų lavonų, nepa- 
leisdamas savo baisiosios špagos. Giedraitis ją primynė. 

— Tolyn! Ei! Ei! Atstot! — Vijo jis šunis, ir tie, atpažinę savo šeimi- 
ninką, unkšdami, pabrukę uodegas, spruko į aptvaro gilumą. Deja, tik 
keli tegalėjo bėgti... Vienas kitas bandė šliaužti, kiti blaškėsi mirties 
konvulsijose. 

— Ką darai? Ką darai tu?! Pamišėli, ką darai?! - baubė jis, pats ieš- 
kodamas kokios nors suprantamos priežasties. Pribėgo pora arčiau 
stovėjusių vyrų. Giedraitis prasižiojęs atsisuko į juos. - Jis velnio ap- 
sėstas!.. Apsėstas visai... Žiūrėkite, putoja! 

Marius pramerkė akis. Jam pro lūpų kraštą iš tiesų sruveno rausva 
puta. 

— Ką darai, pakvaišėli? — pakartojo klausimą Giedraitis. Kažkoks 
atsakymas gi turėjo būti. 

— Mylista... Jo šunys... To žudiko šunys... Leiskite man, mylis- 
ta... — Keista, palyginti su išvaizda, Mariaus balsas skambėjo visai 
natūraliai. 

— Jo?! Tu mano šunis žudei, mulki! Mano! 

- Mylista... Žudiko Dabulskio šunis! 

— Jie mano! Iš manęs pavogti skalikai! 

Jaks-Tyris sunkiai alsavo. Akys išsiplėtė ir susiaurėjo. Jis paleido 
Giedraičio primintą špagą ir atsistojo. 

— Tai ne Dabulskio šunys?.. - Jo balsas dabar buvo duslus. 

— Ar vagiui priklauso vogtas daiktas? Jis pavogė šunis prieš metus! 
Jis! - Giedraitis mostelėjo į rūmų fasadą, kur laiptų papėdėje gulėjo 
mylista Dabulskis. 

— Jis... pavogė... - lėtai ištarė Jaks-Tyris. Kažkodėl jam ši paprasta 
tiesa buvo sunkiai suprantama. 

— Suriškit tą pamišėlį! - toliau nekreipdamas dėmesio į Mariaus 
žodžius, įsakė Giedraitis vyrams. — Suriškit. O jei jis bent krustels, 
ištaškysiu jam smegenis tuoj pat!.. Dieve! Devynis mano skalikus!.. 

Vyrai dvejojo. 

— Suriškit! - užkriokė Giedraitis ir kilstelėjo ginklą. - Jis Dabulskį 
prieš mano įsakymą nudūrė! Mano šunis išžudė! Suriškit tuoj! 


IX SKYRIUS 


Naktis 


Salaparaugėn jie grįžo jau vidurnakčiui artėjant. Grįžo 
lėtai, sergėdami aukštai prikrautus, gailiai girgždančius vežimus, va- 
rydamies visą kaimenę karvių. Selionių dvaras paliko it skėrių nu- 
siaubtas. Visam kraštui turėjo būt įrodyta, įrodyta aiškiai ir galutinai, 
kad nuo šiol vienintelė jėga Vieverių apylinkėje - jo mylista Mikalo- 
jus Augustas Giedraitis. 

Kai nutilo kovos garsai, kai buvo sutvarkyta toji kebli pasamdyto- 
jo Jaks-Tyrio, iš tiesų Pegrinio, padėtis, - tik tada Giedraitis visiškai 
suvokė savo pergalę. 

Jis svaigo nuo to jausmo, ir augo jame godumas. Tai jo pastangom, 
jo sumanymu, jo energija viskas buvo laimėta, ir niekas neturėjo tei- 
sės to pamiršti! 

Grobis privalėjo būti jo. 

Giedraitis net surado legalumo pretenzijų tam pateisinti. 

— Mes ne plėšikai! Ne priešo kariuomenė, užpuolusi dvarą pasi- 
plėšti! Nežeminsim tad bajoro vardo! — garsiai dėstė jis sėbrams. — 
Kas žudė be nurodymo, kaip tas Jaks-Tyris, turės už tai atsakyti! Kas 
plėš be priežasties, be pateisinimo, atsakys taipgi! 

Vyrai murmėjo ir nudelbė akis. Atseit jiems nieko neteks iš šio ran- 
ka pasiekiamo, jų iškovoto laimikio. 

— Atjojome čia atsiimti tik to, kas mums teisėtai priklauso, - varė 
Giedraitis. - Kas turite kokių kaltinimų Dabulskiui, išeikite į priekį! 

Kas turite neatgautų skolų? Prabilkit! - Giedraitis vos stabtelėjo. Ne- 
buvo tam ir reikalo. Iš kur šie plikbajoriai kam ką skolins. - Apie man 
padarytas skriaudas jūs visi žinote! Žinote, kaip pernai tas išdavikas 
užpuolė mano dvarą ir pasigrobė šunis! Mano šunis! Tik trečdalis jų 
beliko! Dvidešimt metų jis drįso šienauti mano pievas! Mano pievas, 
suprantat?! Kiek turto reikia apmokėti tokiai skriaudai? 

Pasirodė, kad reikėjo daug. Iš Salaparaugės su keliais poriniais ve- 
žimais atidardėjo prievaizdas Keršys, visi Selionių ratai, kurie tik ga- 
lėjo riedėti, irgi buvo pakinkyti. Javų ir linų atsargas, sėklai paliktus 
žiemkenčius, balnus, pakinktus, ginklus ir geresnius baldus - viską 
Giedraitis įsakė sukrauti į savo vežimus, ir jam dar vis neužteko. Nes 
galvijai, pasak Giedraičio, jo šienu išauginti, užtat priklausė jam, Se- 
lionių arkliai vos teatsvėrė tuos arklius, kuriuos jis prarado, saugoda- 
mas savo turtą nuo Dabulskio. 

Viską, kas buvo šio to verta, pasisavino Giedraitis. Ne tiek daug to 
turto čia ir buvo. Ištaigingieji Selionių rūmai, prabangūs, nors jau pa- 
senę baldai, išdidžios baltosios kolonos tarsi liudijo apie neišsemia- 
mus aruodus, pasakiškus lobius. Deja. Ką tik rado, susiėmė Giedraitis. 
O vyrai bergždžiai rausėsi po dvaro užkampius, knisosi rūsiuose ir 
palėpėse, išvertė net samdinių kuklius gyvenimus. Atpildas jų laukė 
menkas. Vienas kitas padėvėtas skuduras ar šiaip koks menkavertis 
blizgantis mažmožis — tai ir viskas. 

Užtat išvargę Gelažių akalyčios vyrai ne per linksmiausi sekė viso- 
kio gero prikrautus vežimus, sukančius Salaparaugės dvaro link. Mur- 
mėjo tarp savęs ir giežė apmaudą. Bergždžias tai buvo pyktis. Gerai 
suprato vyrai, kad bergždžias, nes vienam vežime, surištom rankom 
ir kojom, it skersti nukirstas meitėlis, važiavo ir tas baisusis Jaks-Tyris. 
Dar šįryt jis atrodė nepalyginamai pranašesnis už kiekvieną, o dabar 
tysojo išblyškęs ir užsimerkęs šiauduose. Rytoj turėjo būti pakartas. 

Geresnio Giedraičio visagališkumo įrodymo nė vienam nereikėjo. 

Jo mylista Giedraitis pirmą kartą po tų ilgų ir įtemptų dienų pasiliko 
vienas. Jis taip stipriai užtrenkė savo raštinės duris, kad rankoje lai- 
komos žvakės liepsna suplazdėjo ir vos neužgeso. Apgaubė ją delnu, 
kol ji vėl įsidegė, tada užžiebė ant stalo stovinčią keturšakę žvakidę ir, 
iškėlęs ją, priėjo prie sienos, kur kabėjo portretas. | 

Šviesos ratas nustūmė per sieną pailgus šešėlius ir apsupo apdūlė- 
jusius, auksu žėrinčius paveikslo rėmus. 

- Ei, tu! - tarė jis savo jaunystės portretui. Kažkuo svetimas buvo 
tas paveikslas. Per lygi jame veido oda, per švelnus žvilgsnis. Tarsi 
nustebęs žvelgė į jį tas dvidešimčia metų jaunesnis Giedraitis. — Lai- 
mėjau! Viskas mano! - nusijuokė jis, ir juokas dusliai aidėjo tuščiam 
kambary. Pastatė žvakidę prie portreto ir ėmė žingsniuoti po kamba- 
rį. Lyg užsukta spyruoklė dar tūnojo jame kovos ir laimėjimo alkis. — 
Mano... - pakartojo. - Viskas mano! Supranti tu?! 

Portretas blankiai žibėjo žvakių šviesoje. Giedraitis apsisuko ant 
kulno ir žingsniavo toliau. Sunku buvo sustoti dabar. Jis priėjo prie 
lango ir atplėšė jį. Pavasario nakties vėsuma dvelktelėjo vidun. Girdė- 
josi arklių prunkštimas. Jo arklių ir arti tuzino iš Selionių parsivarytų. 
Toliau už tvartų, garde, unkštė sužeistas skalikas. Viskas jo. Tiesiog 
pasiust galima. Arkliai, Skaudvilės lankos, visa galia Vieverių apylin- 
kėje!.. Niekada Giedraičiai dar nebuvo užkopę tiek aukštai. Ponas tė- 
vas to net sapne nesapnavo. Gerbiamas ponas tėtė prieš Dabulskius 
lankstydavosi ... Prieš Dabulskį, tą, kuris dabar perdurtu pilvu gulėjo 
tarp tuščių sienų savo išplėštoj raštinėj. Iškvaišt galima pagalvojus! 

Jis apsisuko ir vėl leidos žingsniuoti po kambarį. 

„Ne, nieko nebus, - galvojo. - Reikia eit į pirtį. Čia nei nusėdė- 
si, nei atsigulsi... Spaudžia viduje tas tiek ilgai kauptas siutas. Iššust 
pirtyje. Atsileist. Sugriebti garuose įraudusią, iš baimės aikčiojančią 
Razę... Tada bus galima galvot toliau. Tada...“ 

Mylista sustojo kambario vidury ir giliai įkvėpė, mėgindamas nu- 
stumti žemyn kartų įtūžį. Nesisekė. Net šią triumfo valandą nesise- 
kė... Anaiptol! Dabar jis kilo tik dar kartesnis. Užspringt juo galėjai. 

— Bergždžia ragana! - sušnabždėjo Giedraitis. - Prakeikta, išdžiū- 
vus bergždžia ragana!.. - Jis sugniaužė savo didelius kumščius. Reikė- 
jo prasižioti ir gerai įtraukti oro. Stačiai dusino jį dabar tas vėl užkilęs 
apmaudas. Dabar! Kai viskas privalėjo aidėti pergale! Deja, kaip tik 
dabar užslėpta pūliuojanti žaizda gėlė dar skaudžiau. Tiek rizikuota, 
tiek stengtasi, tiek laimėta, o perduot nėra kam... Net tas paslikas, gal 
jau spėjęs pasmirst Dabulskis paliko savo sėklos žemėje, tik ne jis... 
Ne Giedraitis!.. Ta prakeikta, nugeibus, savo išdžiūvusias įsčias kaip 
kokią relikviją nešiojanti ragana! Iš pykčio ji taip darė. Iš kažkokio 
įniršio nepastojo, nors jis... 

— Aš savo atlieku! - tarė pusbalsiu Giedraitis blausiam savo atvaiz- 
dui. - Dievas man liudininkas, atlieku. Nors... Nors spjaut geriau no- 
rėtųsi, kaip su ja gulėt!.. 

— Narbutai! — sušuko jis ūmai. Gretimam kambary Narbutas jau 
buvo kietai įmigęs. Per didelis pyktis užtvindė Giedraitį, kad jis kan- 
triai lauktų, kol jo dundantis balsas išsklaidys tam miegus. - Narbu- 
tai, po velnių! - griaudė jis ir priėjęs kumščiu tvojo durysna. 

— Taip, jūsų šviesybe... Taip, mylista ... - pasigirdo iš miegų nesu- 
sivokiančio Narbuto balsas. 

— Greičiau, asile! Čionai! 

— Taip, šviesybe... — lemeno, įpuolęs vienmarškinis, Narbutas. 

— Sakyk Razei, kad iškūrentų pirtį! Kad gerai iškūrentų, supranti! 
Dabar pat! 

— Taip, šviesybe... Tuoj... 

— Aš pirma einu pas ponią! - pridūrė mylista jau žemesniu balsu. 

— Taip, šviesybe... — automatiškai pakartojo Narbutas. Jis nė ne- 
mirktelėjo, lyg visiškai nebūtų keista, kad mylista Giedraitis it kokią 
svarbią žinią savo taurininkui praneša, esą jis žada nakčia aplankyti 
savo žmoną. 

— Tik žiūrėk, kad būtų iškūrenta... Ir sargybą patikrink. Supra- 
tai? — Giedraitis atsiduso ir vėl nusigręžė į savo portretą. - Ne mano 
tai kaltė... — tarė jis vėl pusbalsiu. - Aš visada savo atlikau... 

Visame didžiajame perpildytame Salaparaugės dvare miegojo žmo- 
nės. Iki vėlyvos nakties siautęs triukšmas, karvių baubimas, sužeis- 
tųjų dejavimas pritilo. Kuris sužeistasis ir nemiegojo, stengės gulėti 
ramiai, kad ne taip sopėtų. 
“Sodo dalyje arčiau rūmų ir kiek į šoną nuo arklidžių ruseno lau- 
žas. Kad ir vargiai ant kojų bepastovėdami, vyrai nepamiršo sargybos. 
Masiūnas sėdėjo ant kaladės. Sėdėjo užsirėmęs alkūnėm ant kelių ir 
susiaurėjusiom akim žvelgė į rausvai žaižaruojančias žarijas. Vėsoka 
pasitaikė naktis, ir tai į gera: ne taip marino miegas. Akys buvo lyg 
žvyro pripiltos. Netoliese šniurkštė nosim Jankauskas. Kalba buvo 
nutrūkus ne tik dėlei vėlumo, bet ir dėl Jankausko: tas iš įgimto nuo- 
lankumo rado priežasčių teisint Giedraitį. 

— Taigi jis ponas ant visos akalyčios, - dundėjo jisai, kinkuodamas 
galvą. - Jo galia, jo ir valia. Matyt, taip jau reikia... 

— Viskas jam, o mums tik perskelti snukiai ir špyga panosėn?! 

— Sulig teisybės, jo ir buvo. Jo pievas šienavo Dabulskis, o ne 
mūsų... Aš, štai, balno gūnią gavau... 

— Tai ir džiaukis! Šitoks lobis - gūnia! — suniurzgė Masiūnas ir nu- 
tilo. Žmogus atsargus, jis mokėjo suvaldyti pyktį, kai reikėjo. 

Netoliese, rupšnodami iš ėdžių atolą, prunkštė arkliai. Įkyriai zyzė 
nuo tvenkinio atskridę uodai. 

— Nemiegokit! — tarė jiems iš tamsos ateinantis Kasiulis. 

— Kas miega?.. Bet sakė jums prie durų saugot!.. 

— Kad šalta bjauriai... - Kasiulis pritūpė prie laužo ir šilumoje try- 
nė sustirusius pirštus. - Ten drėgna kaip suplėkusiam rūsy... 

— Užtat, kad ir yra rūsys! Tik ne bulvėms... 

Vyrai valandėlę tylėjo. 

— Ir kam ten saugot? - lyg teisindamasis, postringavo Kasiulis. — 
Surištas jis... Tos kaustytos durys užrakintos, ir mylista raktą turi. 
Kad ir pats nelabasis būtų, iš ten neišsikapstytų! 


475 


— Sakė saugot, tai ir saugok, - prikišo savo trigrašį Jankauskas. 

— Na, saugom gi! Saugom.... Ei, bet ar ne dyvai?.. Pirma su tuo 
vaikinu lyg su grafu kokiu, o dabar tik cakt, rankos virvėm ir įrūsį!.. 
Pamislytum.... 

— Pono valia, - laikėsi savo Jankauskas. 

— Anei nekeista! — sutiko Masiūnas. — Nebereikalingas, užtat į 
rūsį! 

Masiūnas buvo vyresnis, bet ne tiek vyresnio žmogaus patyrimas 
skambėjo balse, kiek sunkiai tvardomas pyktis. 

— Paporinsiu tau dar ką. Ir pats būsi nereikalingas per šią šienapjūtę! 

— O, kur čia?! Visada pas Giedraitį atjodavau! 

— Laikas bus ir pjaut jau. 

— Negi?.. O gal teisybė, lyg ir laikas jau... - ūkiškai nusprendė jau- 
nesnis Kasiulis. - Lyg laikas. Žolė paaugus. Ech... — Jis mėgavosi pri- 
siminimais. - Tai būna dienos per tas šienapjūtes!.. 

— Būdavo. 

— Akaipgis! Atmenu, prieš porą metų... Dieve, tiek prisiplempiau, 
kai sukvietė mus jo mylista, kad čia prie laužo ir praknarkiau... Ot, 
ten kažkur. Praplėšiu akį, jau saulė aukščiausiai. Tai tik nurėpliojau iki 
bačkų, atsigaivinau, ir tik tada išjojom. Atmeni? 

— Ką veiksi neatminęs... 

— Ech!.. Kas tie seimeliai prieš šienapjūtes?! Prisigeri tiek, kad vi- 
siems metams užtenka... Na, bet ir klegesio būdavo! Tik ir sergėkis, 
kad koks plikakaktis nuo Selionių tau šoble ausies nenučiauškintų. 
Na, bet jau galas tam. Suraitė juos mylista Giedraitis! Baigta jiems! 

— O, jis ponas ant visos akalyčios! - sutiko Jankauskas. 

— Tai džiaukis!.. 

— A kaipgis! Garbingiems bajorams ne pakeliui su ta parsidavėlių 
gauja. Giedraitis - tai ponas! Kietas, kas be ko. Bet vaišingas. Kai vai- 
šindavo - nors maudykis... Oho! 

— Maudykis... O šiandien? 

— Et, šiandien mat... Kad jūs ir nušnekat, mylista.... 

- Nušneku. Senas mat... — taikiai sutiko Masiūnas. — Šiandien 
vaišingasai ponas Giedraitis visiems mums leido susirast po skurlį, o 
pats vežėsi vežimais. 

— Ot kur teisybę sakot, mylista! - tuoj pasigavo Kasiulis. - Manęs 
vos nenupylė tie driskiai. Keliskart tik zvimbt pro pat ausį... O ką už 
tai? Grūdus kraut į Giedraičio vežimą, še tau!.. 

— O, mat jis neplėšia... — su perdėtu rimtumu dėstė Masiūnas. — 
Neplėšia! Visi girdėjote - tik savo atsiima! 

— Kur ten savo! Nemaniau, kad taip apvirs! Kaip Dievą myliu, ne- 
maniau... 

— Užtat, kad jūs jaunas, Kasiuli. Aš tai maniau! Ir Jankauskas, štai, 
manė. 

— Kalbat prieš poną, ir tiek... 

— Prieš poną? Kur čia kalbėsi. Tiek pat mums savo gyvenimo gaila, 
kaip ir tau, Jankauskai! Ot, jei sakyčiau, kad jis bažnyčias plėšė, tai jau 
būtų kalbėta... — Masiūnas čirkštelėjo seilę laužo pusėn. Jankauskas 
net krūptelėjo ir apsižvalgė. 

— Aa, mylista! Taip pasakojo! Na, ir tie indai ten pas Feigelmaną? 
Ką?.. - susijaudinęs Kasiulis nejučiom pakėlė balsą. 

Masiūnas lėtai papurtė galvą. 

— Aš nesakau... Nė žodžio. Kur ten! Giedraitis visada tik kas jam 
priklauso pasiima. Kaip antai šiandien... 

— Bijok Dievo, Masiūnai! 

— Mesirbijom, Jankauskai. Bijom, ir bus, kad labiau bijosim. Mūsų 
jaunylis, va, džiaugiasi šienapjūtėm. Geros būdavo, ką? 

— Kas be ko, - sutiko Kasiulis. - Kad ne šiandien tas plėšimas, 
sakyčiau - dosnus Giedraitis. Na, bet gal užtat per šienapjūtę atsi- 
griebsim! 

— Špyga pauostyt, kaip ir šiandien, gausit, mylista! 

— Najau, tamsta... 

— Masiūnai, nugirs kas!.. - tildė Jankauskas. 

Masiūnas gaižiai juokėsi. 

— Taip. Taip... O ką mūsų jaunylis ateidamas porino? Apie tą Jaks- 
Tyrį. Kol ponui jo reikėjo, karieta važinėjo. Kai savo atliko, tai mėšli- 
nos vežėčios pritiko. O rytoj ant virvės karos... Nesakėt gal? 

— Sakiau. Bet su juo, tai ne su mum, mylista. Sa manim nedrįstų 
taip. Ką Čia!.. 

— Su jumis? Gerbiamas Kasiuli, pirma girdydavo už tai, kad pas 
Dabulskį nejotumėt. Reikalingas buvot! O dabar tokiam Giedraičiui 
nusispjaut į mūsų pusę!.. 

— Nusispjaut? Aš neleisiu į mane spjaudyt, mylista! Kas jis toks, po. 
galais?! — Kasiulis įsikarščiuodavo tiek pat greitai, kaip kad keisdavo 
nuomonę. — Kuo jis geresnis? Mano motina iš Pociejų kilus. Mano 
senelė tikra Pociejūtė, mylista! O kas jis, tas Giedraitis? Kad jis nesu- 
lauktų! 

— Laukt nėr ko. Jau sulaukta, - lėtai ištarė Masiūnas. 

Jankauskas sunerimęs maišė žarijas ir žvilgčiojo į tamsą. 

- Et, ką jūs ten... - murmėjo jis. 

— Nepakęsiu neteisybės! Kas mes?! Bajorai, lygūs jam! Nė kiek ne 
prastesni, mylista! Bent jums pasakysiu. Neprekiaujam šventintais in- 
dais mūsų giminėj, my... 

Kasiulis beveik šaukė, ir tuo akimoju sugirgždėjo vartai prie arklių 
laidaro. Jis užsičiaupė per pusę žodžio. Visi tylėjo. Šnirpštė arkliai, 
sujuodavo ugnies atšvaistės rate prasklendžiantis šikšnosparnis, bet 
jokių žingsnių nebuvo girdėti. 

— Negi leisiu, kad mane niekintų! - susigėdęs savo staigaus užsi- 
čiaupimo, iššvokštė Kasiulis. 

Masiūnas palingavo galvą ir nesakė nieko. 

— O kaip tamsta manai? - jau visai tyliai paklausė Kasiulis. - Kaip 
tikrai manai? Ar plėšė jis bažnyčią? 

— Ne man manyti... Indus tai rado, bet pas jo žydą. 

— Mylista, jei taip... Mes negalime to pakęsti! Tokios skriaudos, ir 
dar apiplėšt bažnyčią?! Mūsų daugiau čia, mylista, negu jo bernų. O 
ir jie to nepakęstų! 

— O taip! Ir mes visi tokie narsūs... - dėbtelėjęs į Jankauską, traukė 
per dantį Masiūnas. - Neimkit per daug į galvą, Kasiuli! Jankauskas tei- 
sus. Giedraitis ponas ant visos akalyčios, o mums gyventi reikia. Grįž- 
kit verčiau prie savo rūsio... - Jis pliaukštelėjo sau per kaktą, kur įkyriai 
Zzyzė uodas, ir atsilošęs nusižiovavo iki ausų. - Velnias nematė tos teisy- 
bės! Dešimt jų atiduočiau, kad dabar galėčiau dribt ant čiužinio... 


Jau antra naktis, kaip jos mylista Izabelė Giedraitienė akių nesudėjo. 
Pirmąją naktį ji būdravo ne iš susijaudinimo ar baimės. Anaiptol! Iza- 
belė visiškai pasikliovė Mariaus sugebėjimais ir jo likimu. Jokia abejo- 
nė jai nekildavo, pagalvojus apie Mariaus lankstų it žebenkšties kūną, 
apie ramias, tiriančias akis ir tą auksu žėrinčią perpetę, kuri dengė jo 
krūtinę. Ne, ne dėl kokių abejonių ar baimių prarymojo ji prie lango. 
Tą naktį nemiegojo jis, tad ir ji nenorėjo leisti laikui praslysti be žen- 
klo. Jis jojo į Kauną, jam pro debesų properšas sužibėdavo žvaigždės 
ir balkšva mėnulio skiautė. Izabelė, prisiglaudus prie lango, žvelgė į 
tas pačias Žvaigždes, kvėpavo tuo pačiu sodriu pavasario nakties oru, 
ir jie užtat buvo kartu. 

Išaušus rytui, ji užsiėmė šiokiais tokiais darbais, niūniavo daineles, 
net buvo nuėjus į klėtis ir prie tvenkinio. Reikėjo išsiblaškyti, pailsėt 
nuo laukimo ir pasiruošti. Jei viskas klosis gerai, o kitaip juk klotis 
negalėjo, Mariaus dvikova turėjo būti apie pietus. 

Tuo laiku ji išėjo pasivaikščioti į parką. Atsisėdus prie žydinčių aly- 
vų, pamažu skabė jų kvapnius žiedelius ir barstė sau po kojų tol, kol 
smulkūs žiedlapiai nuklojo tako žvyrą. Šildė saulė, apie žiedus dūzgė 
kamanės, o ji net neužsimerkus matė žėrinčią perpetę, tamsias akis 
ir rimtą jos bučiuotų lūpų liniją. Pagaliau atsistojo, nupurtė melsvus 
lapelius nuo suknios, nuėjo į rūmus ir ėmė jo laukti. 

Lėtai slinko valandos. Ji žinojo, kad jis dar negali atvykti - ne po- 
piet, veikiausiai ne vakare, gal net ir rytoj dar ne, - bet neįstengė suval- 

dyti augančio nerimo, ir net nesistengė. Pavakary savo miegamajam 
prie Marijos paveikslo uždegė dvi žvakes ir klūpodama meldėsi, kol 
jos nudegė beveik iki galo. Prašė maldoj ne Marių apsaugot, - dėlto ji 
buvo rami, - o kad jis sugrįžtų kuo greičiau ir kad mylėtų ją. 

Netrukus ant medinio tiltelio sudundėjo kanopos ir įjojo kieman 
Giedraičio vyrai. Pirmasis laukimas pasibaigė, bet užtat stojo dar bai- 
sesnis. Iš pradžių ji negalėjo patikėti tuo, ką jai pasakojo vyrai. Jie buvo 
pavargę, išsiblaškę ir susijaudinę. Keli buvo sužeisti, ir Giedraitienė 
nedrąsiai nurodinėjo dvaro merginoms, kaip perrišti Selionyse grei- 
tosiom aptvarstytas žaizdas. Ji netikėjo, nes taip negalėjo būti. Šitai 
buvo neįmanoma, ir ji tą pasakė jaunajam Banaičiui, kuriam perrišo 
gana gilią kulkos žaizdą petyje. 

— Ne, jūs klystat... Pono Jaks-Tyrio negalėjo partrenkt, surišt... 
Negali būt! Nieku gyvu negali būt!.. 

Banaitis neprieštaravo. Nebuvo pratęs prieštarauti kilmingoms 
ponioms, ypač jo mylistos Giedraičio žmonai. Be to, kad ir švelnūs 
Giedraitienės pirštai, velniškai perštėjo perrišama žaizda, ir jam rei- 
kėjo sukaupt visą valią, kad nevaitotų. 

- Jūs sužeistas, nusilpęs, ir jums pasirodė... — kartojo Giedraitie- 
nė; jos plonos lūpos virpėjo. - Jūs apsirikot... Apsirikot.... 

Įtikėjo tik tada, kai tą patį ramiu balsu pakartojo Keršys. 

— Taip, brangioji ponia. Jo mylista pats tą jaunuolį partrenkė. Pa- 
mišo jis, tas Jaks-Tyris. Turės vežt jį vežime. 

Ir atvežė. 

Ji matė viską, stovėdama tarpduryje. Matė, kaip sukruvintą ir su- 
rištą Jaks-Tyrį šiurkščiai iškėlė iš vežimo. Jo rankos buvo atlaužtos už 
nugaros ir surištos, marškiniai karojo skutais, galva tabalavo nenu- 
valdoma, ir kairysis žandas visas pamėlęs, ištinęs. Du vyrai, nutvėrę 
už pažastų, nuvilko jį rūsin, kur uždarydavo prasikaltusius baudžiau- 
ninkus. Visur lakstantis, įsakymus tik šūkalojantis jo mylista Gie- 
draitis pats prižiūrėjo viską ir pats užrakino storąsias, kaustytas rūsio 
duris. 

Kad taip kituomet, Izabelė būtų nualpusi arba bent pasislėpusi 
savo kambary, įsikniaubusi pagalvėn ir verkusi. Šį kartą ji neturėjo tei- 
sės to daryti. Suprato tai, pažvelgus į nusvirusią ant peties Mariaus 
galvą, į jo pusiau užmerktų akių vokus ir sudarkytą veidą. 

Giedraitis pakilnojo raktą ir įsidėjo jį kišenėn. 

— Ei, ponia! Atsiųskit mergų, man šunis apriš! - šūktelėjo jai. — Ir 
pati galėtumėt padėti. Tas frantelis mat iš proto išsikraustė... 

Atsakymo jis nelaukė ir apsisukęs nuskubėjo į klėtį, kur vyrai krovė 
iš Selionių atvežtus javus. 

Apsisuko ir Izabelė. Ji buvo išblyškus, bet siauros lūpos nebevir- 
pėjo ir akys buvo sausutėlės. Kumščius laikė sugniaužtus paširdėj, 
stengdamasi užspausti savyje neritmingą širdies tvaksėjimą. Ėjo tyliai 
ir vos pastebimai, kaip visada. Pirma ji iš Narbuto paėmė savo vyro 
miegamojo raktą. Atsirakinus miegamąjį, šviesos nežiebė. Nereikėjo. 
Nuėjo tiesiai į kampą, netoli didžiojo, aliejiniais dažais tapyto portre- 
to. Ten knygų bei popierių šūsny surado ir ištraukė stangriai į stirnos 
odą suvyniotą ryšulį. Valandėlei paguldė jį ant knygų, sušnibždėjo 
maldą, persižegnojo ir vėl paėmė. 

Išėjo iš miegamojo taip pat tyliai, kaip kad buvo įėjusi, ir nepaste- 
bėta padėjo raktą į vietą. 

Tai padaryti buvo lengva. Visas dvaras virte virė bruzda. Korido- 
riuose, virtuvėje, priemenėje degė fakelai, visom pusėm zujo žmonės. 
Jei ne Keršio raminantis balsas, tarnai, puldinėdami nuo vienos Gie- 
draičio įsakytos užduoties prie kitos, būtų galėję sprandus nusisukti. 

Izabelė, spausdama ryšulį prie krūtinės, smulkiais žingsniais ėjo 
apšviestu koridorium savo miegamojo link. Praeidama pro virtuvę, 
ji žvilgtelėjo į atviras duris. Ten vyrai gėrė arbatą. Ipolito Darvainio 
rankoje kažkas blizgėjo. Nedvejodama Izabelė priėjo artyn. Keli vy- 
rai žvilgtelėjo pavargusiom akim jos pusėn ir nusilenkė. Atsigręžė ir 
Ipolitas. 

— Mylista Darvaini, aš paimsiu šitą, — tarė ji ir, nelaukus atsako, iš- 
traukė jam iš rankos sulankstytą plačiąją perpetę. 

— Aš... Tai yra, ponia... 

— Ji mano tėvo, - ramiai tarė Giedraitienė. - O špaga? 

Ir vieną, ir kitą Ipolitas taikė pasisavinti pats. Selionių dvare per 
Giedraičio godumą net ir jo sąjungininkams grobio veik neteko. 

— Vežime, ponia, — sumurmėjo jis. - Atvežiau poniai, vežime 
tebėr... - Nebuvo kas daryti, nes visas pustuzinis vyrų šį pokalbį 
girdėjo. 

— Ilsėkitės, mylista, — tvirtai, lyg tai būtų ne ji, atsakė Giedraitie- 
nė. - Tarnaitė man atneš. 

Tarnaitė atnešė. 

Prispaudus ryšulį, žėrinčią perpetę ir špagą prie krūtinės, Giedrai- 
tienė galvos linktelėjimu atsisveikino, nuėjo tiesiai į savo miegamąjį ir 
gerai užsklendė duris. Ryšulį ji padėjo prie Marijos paveikslo, vėl ten 
uždegusi dvi žvakes. Tada sėdo prie darbo. Visą savaitę jau siuvo bal- 
to šilko marškinius. Dabar stebėtinai mikliais pirštais baigė pritaisyti 
Antverpeno nėrinių juostą prie jų apykaklės. Puikūs tai buvo marški- 
niai. Užtektinai puikūs, kad tiktų prie auksu žėrinčios perpetės. 


Marškiniai buvo pasiūti ir lygiai suklostyti. Pagarbiai nuvalyta špaga 
ir plačioji perpetė gulėjo šalia jų. 

Dvaras aptilo. 

Izabelė turėjo žengt antrą žingsnį, ir ji neleido sau nei nuogąstauti, 
nei abejoti. 

Reikėjo gauti rūsio raktą. Niekad pirmiau ji nebuvo drįsus pati, 
neprašyta, ir dar naktį, įslinkt į savo vyro kambarį, bet dabar žinojo 
išdrįsianti. Tik kad niekaip negalėjo nuspręsti, kuris laikas būtų tin- 
kamiausias. Miegojo dvaras, bet ne visai ramus buvo tas miegas. Pro 
langą matėsi sargybinių laužo atšvaistė, kažkur sugirgždėdavo senos 
grindys, aplink baigiančias nudegt žvakes plazdėjo kambarin įlėkę 
naktiniai drugiai. 

Tadaji išgirdo koridoriuje sunkius žingsnius. 

Nebuvo jokios abejonės, kieno jie. Izabelė vikriai pribėgo prie 
durų ir tyliai užstūmė skląstį. Kone tą pačią akimirką stipri ranka su- 
griebė rankeną. 

Giedraitis purtė duris. Prisiglaudus prie sienos, Izabelė girdėjo, 
kaip jis alsuoja. 

— Ei! Ei, atidarykite! 

Ji atšoko nuo durų ir paslėpė Mariaus daiktus komodos stalčiuje. 

— Atidarykit! 

— Kas ten? - paklausė ji. 

— Atidarykit, sakau! 

— O... Tai jūs, pone... — Ji atstūmė skląstį, ir Giedraitis įsiveržė 
kambarin. 

— Ką, kito laukėte, ponia? Savo vyro nepažįsti ir įsileist nenori? 
Ką? 

Kambary buvo prietema. Tik viena žvakė, baigianti degti, mirk- 
sėjo prie Marijos paveikslo. Giedraitienė tylėdama pasitraukė prie 
lovos. Jau gerokai po vidurnakčio, o ji dar apsirengus. Jei jo mylistai 
tas ir pasirodė keistoka, jis dėjosi nepastebėjęs. Tik garsiai sušnirpš- 
tė ir perėjo kilimėliais išklotom grindim. Viskas jį čia, žmonos 
kambaryje, pykindavo. Ir tie pūkuoti kilimėliai, ir tas baltas lovos 
trapumas, ir nuolankus Marijos paveikslas, ir ypač tas savotiškas, 
tik jo žmonai ir šiam kambariui būdingas kvapas. „Velniai žino, kas 
čia per kvapas... - galvojo jis. - Lyg senmergėm ar vienuolynu at- 
siduotų...“ 

— Tai ko stovite kaip stulpas? Atsakyk, jei klausiu! 

Izabelė pakėlė galvą, bet nesakė nieko. 

„Prakeikta sausa ragana, - siuto Giedraitis, ir čia pat akyse jam sto- 
josi Razė, kuri, atsiraitojus rankoves, žvilgančiais nuo karščio ir svei- 
katos skruostais, dabar kūrė pirtį. 

— Tavo vyras klausia! 

— Pone... Aš bijojau... 

— Bijojai? Manęs? Savo vyro ar savo pareigos bijojai?.. 

— Ne... Bet tiek daug žmonių dabar dvare... 

— Bijojai!.. Nebėra ko bijot, supranti? Nieko nebeliko! Nei velnio, 
nei etmono, o ypač to pasmirdusio Dabulskio! Ar tu suvoki išvis, ką 
aš padariau šiandien?! Ar supranti, ką tavo vyras padarė?! 

— Taip, pone, — vos girdimai atsiliepė Giedraitienė. 

— Taip, pone!.. - pašaipiai pakartojo mylista ir, girgždindamas lovą, 
atsisėdo. Nusivilko švarką ir atbula ranka bloškė jos pusėn. Švarkas 
per lovos galą nukrito ant žemės. Žvangtelėjo kišenėse Giedraičio ne- 
šiojami Salaparaugės raktai. - Pakabink, kad duodu! „Taip, pone...“ 
Ką tu gali suprast? Taip! Aš padariau! Kiežgaila, Dabulskis - nė vieno 
nebėr. Skaudvilės lankos mano. Vieveriai visi! Viskas dabar čia Gie- 
draitis! Viskas! O tu?.. Ką padarei tu? Kada tu ką padarysi?! 

Giedraitienė tylėjo. Kabino vyro švarką ant kėdės atramos ir lėtai 
pirštais lygino jo klostes. Per gerai suprato ji šio su panieka ištarto 
klausimo reikšmę, per daug kartų jis buvo girdėtas, ir dabar jos nebe- 
skaudino. Visai kas kita jai dabar buvo galvoje. 

— Bergždžia džiūsna.... murmėjo po nosim Giedraitis. - Prakeikta 
bent sykį pastot gali... O tu?.. Ech!.. - Jis garsiai įtraukė oro ir iš- 
šnopštė jį vėl. Apmaudas ir neaiškiais moteriškos padermės tvaikais 
persigėręs oras tiesiog jį dusino. - Ir kam paliksiu viską, kas paveldės 
iš manęs?! Viskas dabar čia bus Giedraitis! Supranti?! Kancleris atva- 
žiuos. Taip! Atvažiuos, ir priims mane Volčinėj... Karaliui būsiu pri- 
statytas... Kauno paviete pasirinksiu urėdą, kokį norėsiu... Matai, ką 
aš padariau! 

Izabelė stovėjo prie kėdės ir netarė nė žodžio. Vien to pakako, 
kad jo mylista tai priimtų kaip jo ir - dar svarbiau - jo pasisekimų 
negerbimą. 

— Tu netiki gal? Ką, netiki?! - sušvokštė jis. - Netiki, kad nėra da- 
bar man lygių visoj apylinkėj? 

Atsako nebuvo. 

- Žinau, ką manai... Ko nori, žinau! Nori, kad prapulčiau dėlei to 
antpuolio! Tu visada man galo troškai? Argi ne?.. Tai aš tau pasakysiu 
štai ką!.. Niekas dėlei prūsų papirkto išdaviko netrauks manęs į teis- 
mą. O jei ir trauktų, tai ne aš nudėjau Dabulskį, o tas pergnybtas Jaks- 
Tyris. Tas, kur taip puikiai straksi. Pastraksės jis ore užtat! Pakarsim 
ryt iš pat ryto. Dabulskio nėr, Kiežgailos nėr, ir kaltininko nebus!.. — 
Jis atsilošė į pagalves ir pats klausėsi savo žemo balso dundėjimo. Žva- 
kė vos plazdėjo; jos dagtis baigė paskęst ištirpusioje vaško balutėje, 
tad jis nematė, kaip Izabelė pastūmė kėdę su švarku gilyn į kambario 
tamsą ir pati tyliai atsisėdo. | 

— Taip! Viską, po velnių, pasiekiau aš!.. Ir tu... Ir jūs, ponia! - jis 
ištarė lėtai, nutęsdamas. - Ir jūs, ponia, atliksite savo pareigą! Supran- 
tat?! Nuaukit man dabar batus! - Jis išsitiesė visu ilgiu ant lovos ir 
užsikėlė dešinę koją ant kairiosios. 

Buvo tylu. Jis laukė, kad, vos ištarus tuos žodžius, ji beregint pri- 
bėgs ir kantriai, kaip visada stengdamasi, nutrauks jo sunkius, kelių 
dienų dulkėm ir purvu aplipusius aulinius batus. Bet nesulaukė. Ji 
nejudėdama sėdėjo ant kėdės. Tarsi koks baltas, beveik permatomas 
vaiduoklis atrodė ji kambario prieblandoje. 

Jo mylista pakėlė galvą. Buvo nustebęs. 

— Ponia! Tamstos vyras sakė - nuaukit batus! 

Giedraitienė nekrustelėjo. 

— Sakau, batus, tu sterva! - jau atsisėsdamas, sušuko jis dar kar- 
tą. —- Ak šitaip! Ponia atsisakot!.. Atsisakot vykdyti savo vedybines 
pareigas! Atsisakot priimti vyrą! Šitaip! 

Giedraitis atsistojo. Pykčio bangą nuslopino staigi mintis, kad atsi- 
rado proga išvengti tos nemalonios pareigos, kuriai jis jau buvo pasi- 
ryžęs. Pirty dabar turėjo būt jau karšta. Razė bus jau nusirengus, ir jos 
didžiulės krūtys pirties židinio atošvaistėje blizgės prakaitu. 

— Na gerai, ponia! — iššnypštė jis, bet pyktį tik suvaidino. — Šitai 
nebus pamiršta! Mes dar pažiūrėsim... — Žengė prie durų ir tik jas 
beverdamas atsiminė, kad paliko švarką. Grįžo, priėjo prie kėdės, net 

nepažvelgęs į susigūžusią Izabelę, pasiėmė švarką ir persimetė jį per 
petį. Sužvangėjo kišenėje raktai, bet jam nė į galvą netoptelėjo juos 
patikrinti. Nė netoptelėjo, kad vieną raktą sugniaužusi laikė nebylioji 
Izabelė. 

Per daug nenustygo jo mylista rasotu sodu nueit į didžiąją pirtį, 
kur Razė be jokių paliepimų nutrauks jam aukštuosius batus. 


X SKYRIUS 


Ostija 


Tamsus Kamojos vanduo vėl užsisklendė virš jo. Buvo 
tylu, juoda ir drėgna. Toks buvo sapnas, ir sapnas nuo realybės te- 
siskyrė tiek, kad pabudus stingdė skaudus akmeninių rūsio grindų 
šiurkštumas, kad pajudėjus veriantys diegliai bėgo nuo alkūnių į pe- 
čius. Rankų Marius nejautė. Suveržtos, jos buvo nutirpusios ir lyg 
nebepriklausė jam. Rankos nuolat pasilikdavo sapnų pasaulyje, bet 
diegė pečius ir alkūnes, skausmu tvaksėjo kairysis žandas, ir nesuvai- 
tojus buvo sunku pakreipti galvą. 

Ir skausmas buvo kaip sapne. Sukaustęs visą kūną, dilgčiojantis, 
neduodąs atlėgio. 

Marius vijo nuo savęs sapną. Jis dabar privalėjo galvoti. Reikėjo 
plačiai atmerkti į tamsą akis, nejudėti, kad skausmas nepervertų krū- 
tinės, stengtis išstumt iš sąmonės tą diegiantį žando tvaksėjimą, iš- 
stumt jį užgriuvusių jausmų, atsiminimų maišatį ir galvoti. 

Galvoti. 

Jis kartojo tai sau, bet mintys apsukdavo vis tą patį ratą. Marė ir 
Kamoja... Šunys ir Dabulskis..: Ne! Šunys ir Giedraitis!.. Giedraitis 
ir šunys!.. 

Tai buvo aišku. Taip aišku, kad ir penkerių metų vaikas suprastų. 
Viskas buvo aišku. Ir smūgis iš užpakalio, nuo kurio jam dabar perštė- 
jo sprandas. Giedraičio smūgis. Ir užgniaužtas Marės klyksmas. 

Galvot reikėjo toliau, bet mintys vėl skriejo savo ratu, ir tada jis 
vėl nugrimzdavo į sapną. Buvo tylu, juoda, šniokštė Kamojos vanduo. 

Bėgimo išsekinti plaučiai springo vandeniu, ir pirštai stingo, suspaudę 
stangrų šuns kaklą. Aidėjo Marės klyksmas, ir ten kažkur jojo didelis 
ir baisus Giedraitis. Viskas sukosi verpetu, grimzdo ir nurimo... Tada 
Benvenutas išnešė jį ant Kamojos kranto. Jis negirdėjo, nematė nieko, 
buvo juoda ir tylu, bet kažkokia vėsuma pripildė jo šnerves. Malonus 
gaivaus oro kvapas dvelktelėjo į jį. 

Marius plačiai atvėrė akis. Sapno nebebuvo, bet gaivaus oro kvapas 
nesisklaidė. Jis tirpo pelėsiais atsiduodančiam rūsy. Marius sukando 
dantis, kad nesuvaitotų iš skausmo, ir kryptelėjo galvą durų pusėn. 
Ne. Durys buvo uždarytos. Rūsio juoduma toje pusėje nė kiek nesi- 
skyrė nuo kitos. Aklinai, be jokio plyšio buvo uždarytas rūsys. 

Ir gaivaus oro kvapas baigė išskysti, bet... Marius kilstelėjo galvą. 
Buvo kitas kvapas užtat! Lengvas, vos juntamas kvapas. Kažkas buvo 
kartu su juo šioje žemės viduriuose išraustoj duobėj. 

Jis girdėjo alsavimą. Dabar jis pažino tą kvapą. Marius atleido su- 
kąstus dantis ir vėl padėjo galvą ant žemės. Jis tyliai sudejavo. 

— Kur tu?.. Kur tu? - sušnibždėjo Izabelės balsas, ir jis išgirdo jos 
suknelės šnaresį. 

- Čia... — tarė jis tyliai. 

Tamsoje ji užgriebė jo kūną ir priklaupė šalia. Vikrios rankos grei- 
tai surado jo veidą, ji prisilenkė, ir sūrus drėgnas lašas nutekėjo nuo 
prigludusio jos skruosto į jo praviras lūpas. 

— O Dieve!.. Dieve... - kartojo kūkčiodama Izabelė. Marius nega- 
lėjo jos dabar apkabinti, bet ir taip jis žinojo, kad trūkčioja jos kaulėti 
pečiai, ir jautė, kaip ašaros beveik srovele bėga ant jo veido. 

— Atleisk man, karžygy mano... Atleisk! Aš tuoj nusiraminsiu. 
Tuoj... 

Visai nusiraminti ji nepajėgė. Dar sruvo ašaros, bet kūkčioti ji pa- 
liovė ir ėmė atsineštom žirklėm krapštyti virves. Surišta buvo stipriai, 
ir rankos seniai nutirpusios, tad jis negalėjo jai nė trupučio padėti. Kai 
pagaliau riešus veržiančios virvės buvo perkirptos, jis net nepajuto. 

— Jos laisvos... Apkabink mane... Prašau... - kuždėjo Izabelė. 

— Aš negaliu... Visai nejaučiu rankų, - atsakė Marius ir iš jos pri- 
gludusio kūno virpėjimo suprato, kad ji vėl kūkčioja. 

Nežinia kiek laiko tai truko, bet nesustodama, nenuilsdama ji try- 
nė jo ištinusias rankas, kol vargais negalais suminkštėjo bei atsileido 
per riešus įsispaudę raiščių randai ir jis pajudino pirštus. 

— Oo! Lyg tūkstantis adatų badytų!.. 

— Skauda? 

— Malonus skausmas. 

— Žinai, aš tau atnešiau ir marškinius... 

— Ir marškinius?.. - nustebęs pakartojo Marius, skaudžiais pirštais 
atsargiai lytėdamas šunų apdraskytą krūtinę ir ištinusį kairį žandą. 

— Jis šovė į mane... Aš buvau prisiglaudęs prie stulpo, ir kulka dėjo 
į marmurą. Visai arti. 

— Kas? 

— Dabulskis. Tada aš jį nudūriau. 

— Oo! - suvaitojo Izabelė ir, apkabinus jį, lūpomis ieškojo jo bur- 
nos. Jie bučiavosi ilgai, ir Marius jautrumą atgaunančiais pirštais vis 
geriau apčiuopė Izabelės siaurus pečius. Ji glaudėsi artyn, tarsi pa- 
miršus, kad jie sargybinių saugomam rūsy, kad saulei patekėjus, visos 
Vieverių apylinkės ponas yra nuskyręs mirtį Mariui ir nežinia kokį 
likimą jai. Šią akimirką visa tai buvo nesvarbu. Ji jautė Mariaus lūpas, 
jo kūną ir rankas. Jo rankos vis kiečiau spaudė jos nugarą, ir vien tas 
prisilietimas ją vėl pripildė pasitikėjimo. 

Marius negalėjo pražūti. Jis ir jo žvilgantis ginklas turėjo apsaugoti 
ją nuo to didelio baisaus vyro, kuris visą jos gyvenimą pavertė vien- 
tisa baime. Negalėjo pražūti, nes jis priklausė vien tik jai. Abejonių, 
kurios anksčiau ir ypač šiandien, nors ir neištartos, graužė pačią jos 
tikėjimo esmę, dabar nebeliko. Visa jos pergyventa baimė dabar atro- 
dė tarsi nereikšminga smulkmena. 

Prieš nulipdama į rūsį, užgniaužus tą savo baimę, ji laukė alyvų 
krūmų šešėlyje. Prie rūsio angos stypčiojo sargybinis. Pagaliau jis ne- 
beištvėręs nusikeikė ir nuėjo pasišildyti prie laužo, rusenančio šalia 

arklidžių. Rūsio durys buvo sunkios, bet ji atvėrė jas taip tyliai, kad 
Marius ir neišgirdo. Įžengus į akliną tamsą, duris užstūmė. 

Jis gulėjo sužeistas, ir jo nuostabios rankos buvo ištinusios, šaltos 
ir bejausmės. Ji verkė. Bučiavo tas rankas, kiekvieną jų pirštą, trynė 
riešus ir delnus, spaudė jas prie krūtinės... Ir dabar jautė, kaip jo pirš- 
tai tvirtai spaudžia jos nugarą. 

— Aš atnešiau ir perpetę, - sušnibždėjo ji. - Ar užsidėsi? 

— Taip. Paduok man pirma špagą. Jau galėsiu ją suimt. 

Pamažu jis paėmė tamsoje atkištą špagą ir atsiduso. Kurį laiką abu 
tylėjo. 

— Aš negaliu bėgti... - pagaliau tarė jis. 

— Dieve! Tavo kojos?! 

— Ne, kojos sveikos. Bet bėgti aš negaliu. 

— Kodėl bėgti? 

— Aš maniau, tu nori, kad bėgčiau! Kol dar tamsu. Aš negaliu. 

— Ne. Ne bėgti. 

— Aš turiu jį nudurti. Turiu! 

Izabelė sudejavo. 

— Tai jis mane nutrenkė! Tai... 

Jo žodžius užgožė ieškančios Izabelės lūpos. Pabučiavimas buvo 
kietas ir desperatiškas; jam ėmė trūkti kvapo. Jis pasuko veidą į šoną. 

— Aš turiu jį nudurti... 

— Taip, - šnibždėjo Izabelė. 

— Turiu! Nesjis... Tai jis žudė su savo šunimis! Tai jis, supranti?! 

— Suprantu... Suprantu, mano karžygy... - Jos lūpos vėl surado 
Mariaus lūpas, ir dabar jos buvo sūrios. Nežinia, ar tai buvo ašarų 
sūrumas, ar nuo Mariaus veido varvančio kraujo. Jie bučiavosi ilgai, 
ir šį kartą pirmoji atsiplėšė ji. Tamsoje jos balsas skambėjo keistai 
ramiai. 

— Tu nudursi. Aš žinau. 

- Žinai? 

- Žinau. Ir nieko tau, mano karžygy, neatsitiks. Aš atnešiau dar kai 
ką. Be marškinių, perpetės ir špagos. Žiūrėk! 

Stirnos oda linko po Mariaus atsigavusiais pirštais, ir jis apčiuopė 
kažką sunkaus ir kieto. 

— Kas Čia? 

— Tai iš jo raštinės. Atsimeni, ką tau sakė Sėlis? 

— Prieš mirtį? 

- Prieš mirtį. Čia nuosprendis jam ir laisvė mums. Čia tai, ką jis 
vogė iš bažnyčios. 

— Giedraitis? 

— Buvęs Giedraitis! - Tamsoje jis nematė, bet iš balso atrodė, kad 
Izabelė šypso. — Čia jo mirties nuosprendis! 

— Bet nudursiu jį aš! 

— Tik tu! Bet mes palauksime aušros. Tikėk manim!.. 


Šienapjūtei plakamų dalgių takšėjimas pasigirdo, saulei vos nušvietus 
rytinį horizontą. Nuo Raudonės kaimo atplaukė pirmieji nuotolio ir 
rytmečio miglos sušvelninti dūžiai. Už didžiosios arklidės, kur susme- 
gusiose lūšnose gyveno Salaparaugės dvaro kampininkai, pasigirdo 
daug artimesni ir užtat aštresni garsai. Lyg atsakydamas į šią ankstyvo 
rytmečio muziką, didžiuliame pradžiūvusioje liepoje susuktame lizde 
tupintis gandras atlošė grakščią galvą ir sukaleno. Paskui išskėtė juo- 
dai ženklintus sparnus, pamosavo jais, tarsi rąžytųsi po nakties miego, 
tada suplasnojo stipriau, pakilo ir nusklendė Skaudvilės lankų link. 

Prie laužo sėdintys vyrai nusekė jį akimis. 

— Tai va! Pirmasis darbininkas jau bus lankose, - tarė atsistodamas 
Narbutas. — Bus laikas ir mums judėti. 

Giedraitis buvo jam pavedęs šį rytą surikiuoti žmones šienapjūtei, 
ir Narbutui magėjo savo naujai įgytą svarbą prieš kitus kuo aiškiausiai 
parodyti. 

— Ar svyla jum užpakalis, mylista?.. - sumurmėjo, nesikrutinda- 
mas nuo rąsto, Masiūnas. Kiaurą naktį jis nė bluosto nesudėjo, ir, ži- 
nia, smagumo nejautė. 

— Bus kam svils! - atkirto Narbutas. 

Šalia vienas Salaparaugės dvaro bernas, pritūpęs prie ugnies, maišė 
ant kelių akmenų užritintą nemažą, juodą kaip anglys katilą. Ugnies 
liežuviai lyžtelėdavo katilo šonus, sušvytėdavo gelsva šviesa. Sprag- 
sėjo malkos. Katile pūslėm kilnojosi ir pliuško tąsi juoda derva. Ją 
reikėjo suvirinti beveik iki sustingimo, tada užtept ant lentelių ir len- 
teles pakočioti sausam sijotam smėly, atneštam nuo Šlynos atkrantės. 
Šitaip buvo daromos pustyklės, kurių bent trisdešimties reiks, kai šie- 
napjūtė išsilies per visas Skaudvilės lankas. Bernas perstojo maišęs ir 
klausėsi, ką vyrai šneka. 

— Darbo žiūrėk, chame! - užrėkė ant jo Narbutas. — Nė velnio jie 
negali padaryti be vaikymo! 

— Ne juos vienus čia vaiko, mylista! - vėl lėtai įsiterpė Masiūnas. 

— Jo šviesybė žino, ką daro! Gal tamsta linkęs abejoti? 

— O, aš? Ne... Aš mėgstu sėdėt visą naktį ir saugot buvusius jo my- 
listos bičiulius. Mėgstu... 

Kasiulis gaižiai nusijuokė. Jankauskas spoksojo į savo apskretusius 
batus, lyg nieko negirdėtų. 

— Atsargiau, gerbiamasis! Jums buvo, rodos, liepta prie rūsio sergėt. 

—Je... Eik tu ten palot... - suniurzgė Kasiulis. - Dvaro šunelis! 

Narbutas paraudo, bet dabar buvo geriausia apsimest nenugirdus. 

— Pranešiu mylistai jūsų nuomones, — tyliai, bet grasinamai tarė 
jis. - Pravartu bus jam žinot, kokie patikimi jo kaimynai. 

— Gerbiamasis! Kąjūs! - Jankauskas bailiai pažvelgė į jį. - Mes visi, 
aš... Už garbę laikom padėti jo mylistai! 

— Tarnauti... - pridūrė Masiūnas. 

Kasiulis nesakė nieko, tik išraiškiai spjovė į ugnį. 

— Mes dar pamatysim!.. — iššvokštė Narbutas. - Tu, chame, savo 
dervos žiūrėk! 

Bernas mat, maišydamas dervą, drįso lyg nusišypsoti. Šis rytme- 
tinis pasikeitimas nuomonėm puikiausiai galėjo virsti ir rimtesniu 
susikirtimu. Jau kėlės vyrai, tad ir vienai, ir kitai pusei šalininkų būtų 


492 


atsiradę. Tačiau viską nutraukė iš rūmų išėjęs ir laužo pusėn pasukęs 
Ipolitas Darvainis. Jo tarnas ir dvaro kotas, pravardžiuojamas Jurgu- 
čiu Ilguoju, sekė pavymui. Jurgutis buvo baudžiauninkas, už savo ke- 
liskart parodytą uolumą egzekucijose pakeltas į dvaro budelius. Jie 
atrodė paniurę ir žengė kažkaip perdėtai iškilmingai. Abudu buvo 
ginkluoti, o Jurgutis, tarsi norėdamas paslėpti, po pažastim spaudė 
kanapinę virvę. 

— A, mylista Narbutas... Čia, jūs atrinkite rūsio raktą, — atkišda- 
mas raktų ryšulį, tarė Ipolitas. - Turim nebaigtą darbą. 

— Sąjungininką karsit... — sumurmėjo, nesikeldamas nuo rąsto, 
Masiūnas. Pernakt jį ėdusios neteisybės užgožė sveiką atsargumą. 
Darvainis tik dėbtelėjo į jį, bet įsiutintas Narbutas nusitvėrė šios prie- 
kabės. 

— Pakars chamą, kuris įsakymų neklausė! Jo mylistos šunis žudė! 
Tu turi ką prieš, Masiūnai? 

— Aš? Ne, kurgis... Karkit... 

— Jis čia kursto vyrus prieš mylistą Giedraitį! 

— Kaip čia dabar, Masiūnai? — pažvelgė į jį jau griežčiau ir Darvainis. 

— Kurstau ugnelę per kiaurą naktį. Štai kas... 

— Ugnelę!.. Būtumėt girdėję, ką jis šneka! 

— Na, nėra laiko niekams! Jurgučiui dešimkė užmokėta. Jis norėtų 
ją užsidirbti. Tuoj pabaigs ginčą, kad daugiau ir žodžių nereikės!.. 

Jurgutis kreivai šyptelėjo. Jis buvo aukštas, ilgų kojų vyras ir žir- 
gliojo truputį susimetęs į kuprą. 

— Kuris raktas, mylista Narbutai? 

— Kad... Atrodo, nėr čia, mylista. Nerandu. 

— Kaipgis nerandi?! Ką tik pirtyje man jo mylista sakė paimt iš 
švarko kišenės raktus. Visus paėmiau. 

— Kad nėra... Kaip ir pažįstu tą raktą. Kasiulis, va, turėjo per naktį 
sergėt rūsį! — užsipuolė jis prie ugnies sėdintį Kasiulį, lyg tai jo kaltė 
būtų. 

— Žiūrėk savo snarglio, dvaro... — „pakalike“ - norėjo sakyt įsikarš- 
čiavęs Kasiulis, bet pajuto piktą Darvainio žvilgsnį ir nebaigė. 

— Pažiūrėsim! Bus čia dabar tvarka padaryta! - Darvainis nelabai 
žinojo, kur ir kaip šių susikirtimų kaltė rišasi, bet iš paniurusių veidų 
suvokė, kad pagarba autoritetui čia smarkiai pašlijusi. 

— Tai kaipgi tas raktas, pagaliau? 

— Nerandu, mylista... Rodos, nėr čia. 

Darvainis nekantriai mostelėjo. 

— Duok, aš pats pabandysiu. - Jis paėmė raktus ir ryžtingai žengė 
rūsio link. Jo tarnas ir kotas Jurgutis sekė pridurmu. Sekė ir Narbutas, 
nes pasilikti prie laužo su tais suįžūlėjusiais plikbajoriais neturėjo jo- 
kio noro. 

Kasiulis pašoko. 

— Išsipūtę chamai tie! Pakars tą žmogų lyg šūnį!.. 

— Ir dar dėl šūnio... 

— Ar mes negalim... Na, mūsų daugiau čia, mylista... Ar nenuga- 
lėtume;?.. 

— Bijokit Dievo, ką paistot?! - Jankauskas pamaldžiai persižegno- 
jo. - Tamsta gi maištą kurstai!.. 

Atsistojo ir Masiūnas. Stovint iš čia, matėsi rūsio anga. 

— Nieko mylista Kasiulis nekursto, - pasakė ramiai. - Supranta jis. 
Tik tulžis jaunam kartais užverda. 

— Tai ne, ką? 

Masiūnas papurtė galvą. 

— Tylėkite geriau. Jūs įpykęs. Visi kiti savo kailio žiūrės. Nemėgsta 
Giedraičio, bet sprando po kardu nekiš. Nieko nepadarysi... 

Kasiulis keikėsi ir būtų varęs savo toliau, bet dabar visi sužiuro rū- 
sio link. 

Trijulė priėjo laiptų angą. Aštuonios pakopos vedė žemyn, o už 
durų iki rūsio grindų buvo tų laiptų dar antra tiek. Kadaise ten lai- 
kydavo bulves, bet dabar Salaparaugės dvare bulvėms buvo iškastas 
erdvesnis rūsys. 

Ipolitas Darvainis, žvangindamas raktais, nulipo iki durų, Narbu- 
tas — iš paskos. Rinkdamas raktus, Ipolitas, matyt, atsirėmė petim į 
duris. Visų nustebimui, šios sunkios, aprūdijusia geležim apkaltos, 
gero sprindžio storumo durys atsivėrė. Ipolitas nespėjo ir atšokti. 
Jis tik pasisuko į duris, ir tada iš užpakalio matėsi, kaip staiga skėste- 
lėjo rankom, lyg norėtų kažką didelio apkabinti, suglebo ir pasviro. 
Skambtelėjo iškritę iš rankų raktai, Ipolitas visu ilgiu atsimušė į pu- 
siau praviras duris. Tos atsivėrė iki galo, jis slyste nuslydo žemėn ir 
pradingo tamsoje. 

Kotas Jurgutis puolė aukštyn. Narbutas išsitraukė pistoletą. Pis- 
toletas buvo užtaisytas, bet reikėjo atlaužti gaiduką, o pirštai virpėjo 
ir neklausė. Narbutas atlaužė gaiduką, bet neužtektinai, kad tas sau- 
giai užsikabintų. Vos jį paleido, tuoj pokštelėjo šūvis. Su palšvu dūmų 
kamuoliu iš tamsos išniro akinamo baltumo marškiniai. Masiūnas, 
Jurgučiui atsitraukus, gerai matė visus laiptus. Rūsio angoje stovėjo 
lieknas vyras, ir jo marškiniai tiesiog švytėjo baltumu. Ta pati puikioji 
perpetė kaip ir Kaune žėrėjo skersai krūtinės. Į veidą Masiūnas nežiū- 
rėjo. Žvilgsnį prirakino marškinių baltumas, žėrinti perpetė ir rankoje 
turima plonoji, už gyvatę pavojingesnė špaga. 

Narbutas taip apstulbo, kad nesuvokė, jog ginklas jau iššautas. At- 
statė pistoletą į Jaks-Tyrį, o tada špaga perkirto orą čaižiu it botago 
smūgiu, ir Narbuto ranka nusviro. Truputį virš riešo ji nulinko, tarsi 
ten kaulo išvis nebūtų. Pistoletas dunkstelėjo į laiptus, nusirito ir atsi- 
trenkė į apačioje vos matomą Darvainio kūną. 

Narbutas sustaugė. Prispaudė nukirstą dešinę ranką prie savęs, 
atsilošė sienos ir staugė baimės ir skausmo kupinu balsu. Jaks-Tyris 
prasliuogė pro jį ir išlipo iš rūsio. Kotas Jurgutis graibėsi kardo. Iš- 
traukt ištraukė, bet užsimot nebespėjo. Jaks-Tyris kuo tiksliausiu jude- 
siu, lyg dar prieš išnerdamas iš rūsio būtų žinojęs, kur stovės Jurgutis, 
sliuogė į jį. Ar Jurgutis suriko, ar ne, negalėjai išgirsti. Visas iki šiolei 
vien dalgių plakimo pajvairintas rytmetys dabar virpėjo nuo Narbuto 
šauksmo. Jurgutis susmuko, taip ir nesuspėjęs pakelt savo kardo. 

Vyrai prie ugnies sujudo. 

Iš už vartų, iš rūmų, nuo jaujos, iš visur, kur buvo sukritę naktigul- 
to, dabar pasirodė žmonės. 

Jaks-Tyris atsitraukė kelis žingsnius nuo žemėj besiraitančio Jurgu- 
čio. Tik dabar Masiūnas pamatė, kad jo žandas patinęs ir šalia marški- 
nių baltumo atrodo nejaukiai tamsus. Jaks-Tyris iškėlė abi rankas, ir 
visi kas gyvas žiūrėjo į tą jo baisią, dabar vėl rausvai žvilgančią špagą. 

- Žiūrėkite! Žiūrėkite, ką mylista Giedraitienė rado! - šaukė jis. — 
Gelažių bajorai, žiūrėkite! 

Iš tiesų. Per daug greitai viskas vyko per paskutines sekundes, tad 
niekas nepastebėjo Giedraitienės. O ji irgi išlipo iš rūsio, ir taip pat 
atrodė keistai. Visada išblyškę jos skruostai dabar tiesiog liepsnojo. 
Liepsnojo ir akys. 

— Štai! Štai, žiūrėkite! — atkartojo ji Jaks-Tyrio žodžius, ir tokiu 
skardžiu, aiškiu balsu. - Žiūrėkit, kokiam išgamai jūs tarnaujat! 

O tada, nepaisydama drėgmės nei purvo, atsiklaupė netoli ugnies 
ir, pagarbiai padėjusi stirnos odoj suvyniotą ryšulį, vikriai jį išskleidė. 

Vyrai grūdosi ratu aplink Giedraitienę. Pagarbioj tyloj girdėjosi tik 
šnibždesys. 

— Ne... Negali būt!.. 

— Ne Sidabravos... 

— Ji sakė — raštinėje! 

Masiūnas klūpojo prieš indus. Jis paėmė paauksuotą, dangčiu už- 
dengtą dubenėlį ir jį apsuko. 

— Mylistos!.. — tarė vis taip pat ramiai. - Nėra ko spėlioti. Užrašyta 
čia: „In Nomine Deus - Sidabrava“. 

Murmesys nuėjo per žmones, ir tada iš apversto dubenio pabiro 
balti, trigrašio didumo paplotėliai. Tarsi kokios stambios snaigės lijo 
jie Masiūnui pro pirštus ir krito ant išskleistos stirnos odos. 

— Ostijos! 

— Dievo kūnas! 

— Švenčiausias! 

— Klaupkis! Klaupkis, asile! 

Balsai ūžtelėjo ir tuoj vėl nuščiuvo iki murmesio. 

— Klaupkitės! Klaupkitės! — sakė tie, kurie stovėjo arčiausiai, ir visi 
klaupėsi. Kepures nusitraukę, žegnojosi. 

— Tai kas čia dabar dedas? - ką tiktai nuo vartų atėjęs, klausė suglu- 
męs ūkvedys. 

— Persižegnokit, gerbiamas Keršy, - pasakė Masiūnas. - Giedraitis 
ne tik plėšė bažnyčias, - jis niekino mūsų Dievo kūną!.. 

Keršys klaupėsi ir žegnojosi. Rūsio angoje įsikniaubęs į sieną, iš 
skausmo unkštė Narbutas. Šateikių dvaro kotas Jurgutis, tyliai šniokš- 
damas, iš pervertų plaučių leido paskutinį kvapą. Niekas į juos dabar 
nekreipė dėmesio. 

— Gerbiamieji mylistos! Prisiekiu Aušros Vartų Panele, šitai buvo 
raštinėj, — aiškiu balsu, kad visi girdėjo, tarė Giedraitienė. - To, ku- 
riam jūs tarnavot, raštinėj. 

— Ką sakote jūs, Keršy? - klausė Masiūnas. 

Keršys klūpojo, nulenkęs savo žilą galvą. 

— Pakart jį būtų per didelė malonė, - atsakė dusliai. 

— Pakart! - sušuko kažkas. 

— Sukapot! 

— Sutrypt! 

— Šventvagis! 

Iš krašto vyrai jau stojosi. 

— Ne, mylistos!.. Ne! - aštriai sustabdė juos Giedraitienė. - Palikit 
ji jam! 

Akys nusekė jos žvilgsnį sodo pusėn. Neskubėdamas ir neatsigręž- 
damas, taku į pirtį žengė jaunasis Marius Jaks-Tyris. 


XI SKYRIUS 


Pabaigtuvės 


Protarpiais Giedraitis snūduriavo. Saldus tai buvo mie- 
gas. Nuslydimas į šiltą malonią nežinią, kurioje ką tik galvotos mintys 
plaukė sapnu. Didelis, nuo garų iššutęs, gulėjo jis ant apatinio plauto. 
Viršuje, kur karštis degino kaip devintam pragare, o ne kaip padorioj 
pirty, miegot ar net ilgėliau išturėt buvo neįmanoma. Ten jis užlipo iš 
pat pradžių, ir Razė, pati suvilgytu skuduru prisidengusi burną, gerai 
jį išvanojo. Palengva ištirpo ir pro atsivėrusią odą išskydo laukan visa 
toji ilga įtampa, ištirpo net pyktis ant žmonos, net laimėjimo svaigu- 
lys. Bet ne iki galo. Tik tiek, kad nekliudytų galvoti, kas bus toliau. 

Prieš tai jis dar išsivedė Razę atsivėsint į prieangį, kur tam stovė- 
jo plati lova. Grįžęs pirtin, nebelipo taip aukštai. Gulėjo ant apatinių 
plautų, jautė viską tirpdančio karščio malonumą, tingiai žvilgčiojo į 
tolimiausiam kampe sėdinčios Razės jauną, putlią figūrą, ir mintys 
galvoj klostėsi pačios, be jokios įtampos ar pastangos kaitaliojosi vaiz- 
dai, sutverti jo galybės. Vieni atkrito, kiti grįždavo vėl, ir pamažu, nuo- 
sekliai pilnėjo, darėsi aiškesni. 

Viena jis tikrai žinojo. Ir ne dabar, o seniai, tik kol kas neištaikė 
laiko apie tai gerai pagalvoti. Bet kai jis pastūmė baugiai žvilgčiojan- 
čią ir savo gražumus dangstančią Razę lovos link, sprendimas gimė 
lyg savaime: Izabelei turėjo būt galas. Kaip - bus dar laiko pagalvoti, 
bet turėjo būti galas! Pusiau snūduriuojant, dingtelėjo kita mintis. 
Irgi paprasta, bet ji siejos su pirmąja: Liudvikos jam reikėjo. Liudvi- 

kos Dabulskytės. Kaip nuostabiai visa tai siejos. Ne tik Skaudvilė, bet 
ir visa, kas dar Selionyse liko, atitektų jam. Apvaizda net sąlygas jam 
dovanojo. Pakoręs Jaks-Tyrį, jis gi taptų Liudvikos tėvo mirties keršy- 
toju. Kas iš Dabulskytės giminių drįstų priešintis, kai jis, Giedraitis, 
paimtų ją už teisėtą žmoną?! Sužeistasis Stoberskis tai tikrai ne. Jis 
dar vakar bučiavo jam ranką, tikindamas savo nuolankumu.... Gie- 
draitis šypsojosi, sužavėtas šios minties gudrumo, ir vangiai žvelgė 
Razės pusėn. Dabulskytė bus panaši... Dar metai kiti, ir jos jau dabar 
puiki figūra prisirps... Tik smulkmenas reikėjo sutvarkyt dabar. Atsi- 
kratyt ta sudžiūvusia bergždžia ragana, ir viskas! 

Išsiskirt? 

Vien nuoseklumo dėlei Giedraitis trumpam prileido ir šią mintį. 
Ne. Sunkumai, laukimas per ilgas, ir kaštas nemažas. Be to, nuo šiolei 
jis norėjo tapti Bažnyčios gynėju ir pavyzdingu kataliku. Tie nemalo- 
numai dėlei Feigelmano indų turėjo būt užglostyti. Ne, išsiskirt ne- 
pridera. 

Ką gi... Mirė pirmoji žmona, pats laikas ir šiai. Net užuojautos su- 
lauktų jis. Smūgis ir nelaimė, žmonos mirtis... Laidotuves jis iškeltų 
tam pabrėžti. 

Giedraitis apsivertė ant kito šono ir prisnūdęs lyg jau užuodė prie 
katafalko smilkstančių žvakių kvapą. 

Ligota ji. Išdžiūvus. Uždusinti būtų galima kurią naktį... Jis susi- 
raukė ir išsibudino. Nemaloni vis dėlto toji mintis. Ir šiaip priliest ją 
nemalonu, o čia smaugti!.. Be to, paeitų kalbos. Neužriši liežuvių... 
Ne... Reikia mirties ir aiškaus kaltininko. 

Jaks-Tyris! 

Pamišėlis Jaks-Tyris! 

Prieš pakariamas, jis galėtų... Jo mylista Giedraitis net atsisėdo 
ant plauto. Kaip nors paleist jį arba geriau apskelbt, kad paleistas. Tuo 
Tyriui. Su ta plonąja špaga nudurti, tada nebus kalbos, kieno tai dar- 
bas. Betgis... špaga kur?.. Nuodugniai visko neapgalvojęs, negalėjai 

pradėti, bet delst irgi nevalia. Gal ir laiko nebedaug liko... Jis norėjo 
mostelt Razei, kad nueitų pažiūrėti, ar saulė jau patekėjus, bet tą aki- 
mirką išgirdo tyliai atsiveriant prieangio duris. 

„Keršys, - pamanė sau. - Jei būtų kas iš Darvainių, įeitų triukš- 
mingiau...“ — Nė galvos nepakėlė į duris. Tik iš vėsaus dvelktelėjimo 
jautė, kad jos tikrai atsivėrė. Bet Razė pašoko. Pašoko ir suspiegė lyg 
nusitvilkius. 

— A, ko tu, telyčia? - Giedraitis pasigręžė. 

Jis greit sumirksėjo, netikėdamas savo akimis. Burna taip ir liko 
prasižiojus. 

Tarpdury stovėjo jis! Tas pats ką tik apgalvotas Marius Pegrinis, 
kuris turėjo gulėti surištas rūsyje arba jau net kaboti po arklidžių 
gegnėm. Stovėjo, apvilktas balto šilko marškiniais, susišukavęs ir be- 
veik toks elegantiškas, koks būdavo visada, tik kad veido viena pusė 
pajuodus ir visas veidas nereiškė elegancijos. Stovėjo tiesus, plonas, 
įsitempęs, kaip katė, pasiruošusi šuoliui. Ir toji mirtį nešanti špaga 
švytėjo rankoj. Juodos jo akys pervėrė pirties prietemą. Razė, prisi- 
dengus vanta nuogybę, pritūpė kertėj. 

Tada jis tyliai uždarė duris. Keistai klektelėjo spynos skląstis. 

— Lauk iš čia! Lauk! - sukriokė mylista. Jis jau atsitokėjo ir spėjo 
pagalvoti, kad už šitai turės atsakyti sargyba. - Lauk greičiau!.. 

Jo įsiūtis nutrūko siaubo riksmu. Marius sliuogė lygiu šuoliu į prie- 
kį, ir prieblandos dulsvumą perkirto špaga. Jis ne dūrė, o kirto. Tarsi 
kokia raudona siūlė nudriko per storą, retais juodais gyvaplaukiais 
apaugusią Giedraičio blauzdą. Špaga brėžė atbulinį kirtį, ir antra siūlė 
susikryžiavo su pirmąja. 

Baisi mirties baimė staiga suėmė Giedraitį. Nieko neliko, tik vie- 
nui viena, viską nustelbianti mintis: bėgti! Nesvarbu, kad nėra kur. 
Visom keturiom, slysdamas ir pūkšdamas, jo mylista Giedraitis šla- 
piais ąžuoliniais plautais kabarojosi aukštyn, o špaga, lyg tyčiodamasi 
išjo desperatiškos pastangos, švytravo pridurmu ir kabino kairį šoną, 
nugarą, šlaunį, paskui — visą dešinės kojos padą nuo kulno iki didžio- 

jo piršto. Raudoną lataką paliko jo mylista ant plačių lentų, nuo lentų 
gi plona kraujo čiurkšlė varvėjo žemyn, kažkur į tamsą po plautais. 

Jis sustojo tik atsimušęs į sieną. Toliau bėgti nebuvo kur. Prisispau- 
dė visu kūnu prie jos. Siena grąžino jį realybėn. Kaip olon įvytas me- 
džiojamas žvėris, atsigręžė jis į savo žudiką. 

Marius stovėjo žemai. Viršun jis nelipo. Žėrėjo perpetė, gludo prie 
kūno garų sudrėkinti marškiniai, ir aiškiai matėsi, kaip trūkčiojo krū- 
tinė. Siauros šnervės išsiplėtė. 

— Ko nori tu? Sakyk, ko nori? - išstenėjo pirmą ir pačią logiškiau- 
sią mintį jo mylista. 

— Už motiną tau! Už motiną, Giedraiti! - iškošė Marius. 

— Už ką?! - nesusivokė Giedraitis, nors žodžius suprato kuo aiškiau- 
siai. Karštis degino jo sukapotą kūną. Podraug su tuo svilinančiu skaus- 
mu jį nutvilkė mintis: „Jis pamišęs!.. — ir baimė pagavo dar baisesnė. 

— Beprotis!.. Pakars tave, tu beproti! Įsakiau tave pakarti! 

- Prisimink, ką tavo šunys sudraskė, Giedraiti... - Marius stovėjo 
kaip įbestas ir pats dabar panėšėjo į kąst besitaikantį šunį. - Atsimink, 
Giedraiti!.. 

— Šunys?.. Jis tikrai išėjęs iš proto! Tikrai išėjęs... — kartojo mylista. 

Reikėjo galvot dabar. Žūtbūt reikėjo, bet jį paralyžiavo baimė. Jis 
žiopčiojo, tas šutinantis oras tarsi šimtais botagų čaižė kūną. Valan- 
dėlę atrodė, kad Marius lips viršun, bet jis tik nusisuko ir priėjo prie 
didžiosios krosnies, kur žioravo iki raudonumo įkaitinti akmenys, di- 
dumo sulig galva. Ramiai padėjo špagą ant suolo, pakėlė ten stovin- 
tį pilną kibirą ir šliūkštelėjo vandenį ant akmenų. Greitai pasilenkė, 
idant garų kamuolys netvoksteltų veidan, o kiltų į palubę ir paverstų 
ją dar baisesniu pragaru. 

Tą pačią akimirką Giedraitis puolė žemyn. Atsispyrė nuo sienos, 
paslydo ir pusiau krito, pusiau ropojo durų link. Marius apsigręžė ir iš 
peties sviedė sunkųjį liepinį kibirą. Kibiras pataikė Giedraičiui į petį 
ir pribloškė jį prie durų. Neskubėdamas Marius vėl pakėlė špagą ir 
sliuogė prie pasliko Giedraičio. Laukinis siaubas sukaustė mylistai vi- 

durius. Jis kapstėsi, repečkojo, tarsi kokia milžiniška kraujais aptekusi 
varlė, aukštyn į tą karščiu alsuojantį pragarą, o užpakaly, it botagas, 
špaga čaižė orą. Nugaroj, strėnose, blauzdose ir jau perkirstam deši- 
niam pade atsivėrė naujos siūlės. 

— O Dieve... Dieve!.. Ne! Dieve!.. - spiegė, draskydamas nagais 
medį, mylista. - Maldauju, ne... O Dieve!.. - Jis gargaliavo. Kraujo 
latakas sutirštėjo ir nudažė plautus raudonai. 

— Kauk, Giedraiti!.. Tu dešimt kartų turėtum stipti.... 

— Dieve!.. Tu beproti, kodėl?.. Kodėl?.. Aš tau užmokėsiu.... Vis- 
ką, ko nori, viską atiduosiu... Kiek aukso nori? Kiek?.. . 

— Noriu, kad tu nusprogtum, Giedraiti! Dešimt kartų nusprog- 
tum! - Mariaus balse buvo verksmo gaida. 

— Tave pakars... Pakars jie... Bet aš paleisiu tave... Prisiekiu, pa- 
leisiu... — vos veržėsi pro sukąstus dantis Giedraičiui. - Prisiekiu 
Giedraičio vardu, kad paleisiu! Užmokėsiu ... Ar girdi tu?! Ar girdi?.. 

— Ar girdi moters klyksmą, Giedraiti?.. Mano motinos klyksmą ar 
girdi?.. - Mariaus akys žibėjo. Baltieji marškiniai buvo krauju aptašky- 
ti. Jis klausėsi. Žiūrėdamas kažkur pro pirties kampą į tolį, klausėsi. 

— O Dieve!.. Beprotis... Beprotis... — trūkčiojo Giedraitis, ir su 
kiekvienu trūkčiojimu gyvybė tiršta srove sunkėsi iš to didžiulio kūno 
ir varvėjo slidžiais, lygiai nuobliuotais pirties plautais. 


Jokūbas Darvainis turėjo prisėsti ant rąsto, nes svaigo galva: peršau- 
tą koją skaudėjo, na, ir per daug staigiai užgriuvo tie visi įvykiai. Jis 
žiūrėjo į pagarbiai ant baltutėlės marškos sukrautus, rytmečio saulė- 
je blizgančius indus, į parudusius nuo laiko apskritus paplotėlius, į 
pykčio ir laukimo paženklintus žmonių veidus. Jis nuleido galvą, kad 
nematytų ten toliau paguldyto brolio lavono. 

— Ostijos! Suprantat, Darvaini? Jo raštinėje! - Balsas atrodė pažįs- 
tamas. Bet dabar jis skambėjo kitaip. Visai kitaip. Triumfu ir stiprybe. 

Reikėjo pažvelgt į šią moterį, kad patikėtum, jog tai toji pati užguita 
Giedraitienė. —- Bažnyčios išniekinimas! Ką sakysi, Darvaini? 

— Aš?! — Jokūbas giliai atsiduso. - Taip. Ostijos... Aš nieko neži- 
nojau... 

- Visi mes nieko nežinojom.... — patvirtino Giedraitienė, ir vyrai 
šauksmais pritarė jai. - Bet dabar žinom, ir žinom užtat, ką daryti. O 
tu Žinai? 

Darvainis susidūrė su jos akimis. Taip. Iš tiesų dabar atrodė, jog ji 
žino, ką daryti. Keista, lig šiol jis niekad jos akių nebuvo matęs. Tik 
nuleistas blakstienas. 

— Aš?! Kaip čia pasakius... — „Leiskite man pagalvoti, leiskite su- 
sigaudyti, - norėjo sušnibždėti jis, bet visų veidai aplinkui reikalavo 
pritarimo. 

— Artusujuo? 

— Su juo? Giedraičių? 

— Išdaviku, šventvagiu? 

— Ne! Aš nežinojau, visai nežinojau... Tikrai. 

— Ar su mumis? 

— Taip... Tai yra... Bet mano brolis... - Jis pažvelgė lavono pusėn 
ir bejėgiškai mostelėjo. 

- Jis buvo su juo! Supranti! Jis norėjo pakarti Jaks-Tyrį! Supranti 
tai?! — Giedraitienė spjaute išspjovė žodžius. Darvainis susigūžė. Iš visų 
pusių jį supo toks pyktis ir neapykanta, kad nebuvo drąsos prieštarauti. 

— Suprantu... - sušnibždėjo. - Kur jis? Tas Jaks-Tyris... 

— Ten! - pamojo ranka pirties pusėn Giedraitienė. - Jis žino, ką 
daro. 


Tai buvo amžius kančios ir siaubo, suspaustas į dešimties ar penkioli- 
kos minučių tarpą. Amžius, per kurį iš triumfuojančio laimėtojo Gie- 
draitis virto į žmogų nebepanašiu mėsos kalnu. 


503 


Prieš tai jis prašė. Maldavo unkščiančiu, nebeatpažįstamu balsu. 
Dusdamas garais, skubėdamas išsakyti viską, ką galėjo žadėti ir do- 
vanoti. Skubėdamas, nes kraujas be paliovos sunkėsi į lygias plautų 
lentas ir varvėjo žemyn. 

Nebuvo atsako, tik kliedesys apie moters klyksmą ir šunų sudras- 
kytus žmones. 

Tada karštis per degantį kūną, per pravirą, kvapą gaudančią bur- 
ną įsirausė į patį proto vidurį. Ėmė plaukti ir suktis viskas, minkštėjo 
ąžuolinis plautas, blėso ir vėl žaižaravo krosnyje žarijos, kažkoks kerš- 
to angelas stovėjo už artėjančios tamsios ribos. 

Jis dar unkštė: „Prakeiktas... prakeiktas... prakeiktas“, - bet ne- 
trukus nutilo ir tas unkštimas. Tik plonytė kraujo čiurkšlė sroveno 
vos girdima tyliam pirties karšty. 

Daug kraujo vis dėlto buvo prisigėręs tasai didelis kūnas. 

Marius tebestovėjo apačioje. Mirties kvapas virpino jo įjautrin- 
tas šnerves, ir jis juto tą mirtį visa savo įkaitusia, laisvai prakaituo- 
jančia oda. 

Umai tas karštas kvapas pasidarė nebepakeliamai slogus. Kiek 
siūbuodamas, Marius išėjo iš pirties ir, užstūmęs duris, atsirėmė į 
jas. Buvo tylu. Jis įkvėpė vėsaus oro ir tarsi išniro iš sapno į kitą pa- 
saulį. Įkvėpė giliai kartą, kitą ir, perėjęs nusirengimo kambarį, atsi- 
dūrė lauke. 

Daug akių susmigo į jį. Pačiam prieky stovėjo ji. 

— Ar gyvas jis? - paklausė mylista Giedraitienė tvirtu balsu. 

- Jei gyvas, mes nusprendėm, kad reikia pakarti, - ramiai pridūrė 
Masiūnas. 

Marius papurtė galvą. Jis prisimerkė, nes saulė švietė tiesiai iš už 
sodo medžių linijos. 

— Pasveikinkite mylistą Jaks-Tyrį. Tai jis atskleidė šventvagystę, — 
toliau tvirtai kalbėjo Giedraitienė. Galvos linksėjo nežymiai, bet žvel- 
gė su pagarba. 


— Dar šunys... - lyg atsakydamas, saumurmėjo Jaks-Tyris. 

- Šunys? — Giedraitienė pakėlė akis, ir jose buvo ne tiek klausimo, 
kiek įsakymo. - Už ką, Mariau, norėtumėt žudyti mano šunis? 

— Už ką?! - Jis nudelsė. Ranka instinktyviai nuslydo prie špagos 
rankenos, bet šį kartą, rankeną palietęs, jis nepajuto tikrumo. Keistai 
šilta buvo rankena, ir viskas. Įkaitus dar pirtyje. 

— Iš tiesų, - tarė jis. - Nėra visai už ką.... 

Ir nebebuvo. Net tolimas klyksmo aidas galvoje nutilo, ir net veido 
tos klykiančios moteriškės jis negalėjo prisiminti. Prieš jį akimis ir lū- 
pomis šyptelėjo trumpu sąmokslininkės šypsniu jos mylista Izabelė 
Giedraitienė, našlė ir ponia visos Salaparaugės. Ką ten Salaparaugės! 
Skaudvilės lankų ir kone visos Vieverių apylinkės! 


Tikrinant prieš seimą pasiuntinių sąrašą Volčinės dvare, be malonių 
poslinkių į gerą pusę, pasitaikė ir nemalonių netikėtumų. Augustas 
Čartoriskis suraukė kaktą, priėjęs dvi Kauno pavieto pavardes, ir, įbe- 
dęs toj vietoj plunksną, pažvelgė į brolį. Kunigaikštis Mykolas, tikri- 
nęs nutarimų projektą, pajuto brolio žvilgsnį. 

— Kas tie du? - paklausė Augustas. 

— Aa! Priėjai prie Kauno. Tai etmoniškiai. 

— Abu? 

Mykolas palingavo perukuotą galvą. Augustas su akivaizdžiu nepa- 
sitenkinimu vėl perskaitė pavardes. 

— Gerbiamas broli, nenorėčiau priminti tavo išmintingų žodžių, 
bet sakei gi, kad Kaunas arba siųs mūsų pasiuntinius, arba jokių... 

- Kitais metais. Reikės nukelt savo pažadą kitiems metams. Šie 
metai Kaune buvo, na, kaip čia pasakius, stebėtini! 

— Matau. Ir nesuprantu. Ką gi padarė tas tavo išgirtas Giedraitis? 
Na, ir tas Pegrinio špagos genijus?.. 

— Kaip tik jiems ir buvo tie metai stebėtini. Nors gal Jaks-Tyriui, — 
beje, jei kada tektų susitikti, jis Jaks-Tyris dabar, - gal Jaks-Tyriui ir 

visai ne stebėtini. Pasirodo, mūsų gerbiamas mokytojas išmokė jį 
daugiau kaip špagos meno. Giedraičio nebėra, o yra Jaks-Tyris! Ir 
žmoną Giedraičio turi, ir dvarus!.. 

— Tas vaikas?! Juokauji, gerbiamas kancleri! 

— Aš visada primerkiu kairę akį, idant žinotum, kad juokauju, bro- 
lau. Matai - dabar net nemirksiu. 

— Sunku patikėti! Tai kur Giedraitis? 

— Nudūrė jį. Bet ten sujaukta istorija. Pasirodo, Giedraitis dar šved- 
mečiais plėšė bažnyčias. O Dabulskis, - tai etmoniškis, kurį anksčiau 
minėjau, - ėmė kyšius iš prūsų. Pasirodo... — Kunigaikštis numojo 
ranka. — Et, kaip ten buvo, taip. Jaks-Tyris liko jų vietoje. Stebėtinų 
gabumų jaunuolis. 

— Ir tu šitai toleruosi? 

— Taip. 

— Sakei, žmogų nudūrė! Tavo žmogų. Dvarą pasiėmė, žmoną... 

- Maltos riteri... Pirma žmoną, o tik paskui dvarą. Žinai gi žaidi- 
mo taisykles. Pats jomis pasinaudojai, ir pagarba meilei, sakau aš. O 
dėlei toleravimo... - Kunigaikštis gūžtelėjo pečiais. - Kas man belie- 
ka daryti? O svarbiausia — ar verta daryti? Giedraičio nėra, bet visa 
apylinkė to Jaks-Tyrio, arba, tikriau sakant, jo žmonos, įtakoje. Kitais 
metais pasiuntiniai bus mūsų. Jaks-Tyris daugiau nuo manęs priklau- 
sys kaip bet koks Giedraitis. Man tai primena Ezopo pasakėčią. 

— Kurią? 

— Kai du pešasi... Nors... - Mykolas parėmė ranka savo gražų, tai- 
syklingą veidą ir, įsižiūrėjęs į lubų kampą, nebaigė sakyti. 

— Trečias laimi, - pasakė už jį Augustas. - Nors... 

— ... nežinau, kas čia tas trečias. Tikrai nežinau! Lengviau vis dėlto 
rašyti pasakėčias nei išvedinėti iš jų moralus. Kur kas lengviau, Mal- 
tos riter1.... 

